Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξης της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση επί του σχεδίου νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2019». Τον λόγο έχει ο πρώτος ομιλητής για σήμερα ο κ. Αντωνιάδης από τη Νέα Δημοκρατία.
Ευχαριστώ, κύριε Πρόεδρε. Κατ' αρχάς θα ήθελα να ευχηθώ εκ προοιμίου σε όλους καλές γιορτές. Θέλω και εγώ με τη σειρά μου να καταδικάσω την τοποθέτηση βόμβας στον «ΣΚΑΙ». Είναι ένα πλήγμα στη δημοσιογραφία, στη δημοκρατία, στην ενημέρωση. Βεβαίως να προσθέσω ότι είναι ένα πλήγμα στην εικόνα της χώρας στο εξωτερικό, όπου δημιουργείται η εντύπωση της συμβίωσης με μια κατάσταση τρομοκρατίας, ανομίας κ.λπ., πράγμα που δεν τιμάει κανέναν. Θέλω, επίσης, να επισημάνω ότι τη στιγμή που η Κυβέρνηση και ο ΣΥΡΙΖΑ καταδικάζουν το συγκεκριμένο γεγονός, την ίδια στιγμή εξακολουθούν να στοχοποιούν. Αυτό είναι απαράδεκτο και θυμίζει το λαϊκό ρητό «με τον λύκο τρώνε το αρνί και με τον νοικοκύρη πάνε και το μοιρολογούν». Κυρίες και κύριοι συνάδελφοι, καλούμαστε να συζητήσουμε τον πρώτο μεταμνημονιακό προϋπολογισμό, σύμφωνα με την Κυβέρνηση, με μείωση αφορολόγητου το 2020, με τα αιματοβαμμένα υπερπλεονάσματα μέχρι το 2023 και το 2060, με δέσμευση της περιουσίας του ελληνικού δημοσίου για εκατό χρόνια, με έναν «κόφτη» που δεν κόψατε. Και διερωτώμαι: Εάν δεν ήταν μεταμνημονιακός αυτός ο προϋπολογισμός, τι περισσότερο κακό θα μας είχε βρει; Μετά από τέσσερα χρόνια διακυβέρνησης, ακόμα κάνετε αντιπολίτευση στη Νέα Δημοκρατία. Μήπως, προφανώς, δεν έχετε καταλάβει πως εσείς είστε η Κυβέρνηση όλα αυτά τα χρόνια; Ειλικρινά δεν ξέρω πόση αξία έχει για τον ελληνικό λαό η αντιπαράθεση στοιχείων, που, ουσιαστικά, δεν έχουν κανένα αντίκρισμα στην πραγματική οικονομία. Γιατί η πραγματική οικονομία δοκιμάζεται από capital controls, από τράπεζες κουφάρια, από υψηλή ανεργία και μετανάστευση των Ελλήνων στο εξωτερικό για τα προς το ζην. Επιχειρήσεις και αγρότες κινούνται σε τεντωμένο σκοινί, είμαστε πρώτοι στους φόρους και τελευταίοι στις επενδύσεις, κανένα έργο δεν γίνεται στη χώρα, όλη η Ελλάδα μια έρημος πολιτεία. Αντί να συζητάμε για την ανάπτυξη και την καταπολέμηση της ανεργίας, για τη διασφάλιση ενός καλύτερου μέλλοντος για όλους τους Έλληνες, επί τρία χρόνια συζητάμε για ενδεχόμενη βοήθεια μέσω επιδομάτων μια φορά τον χρόνο, για το αν θα δοθούν κάποια αναδρομικά ή κάποιες αυξομειώσεις 10 ή 20 ευρώ σε μισθούς και συντάξεις. Είναι θέματα σοβαρά, πλην όμως είναι ασπιρίνες και όχι το φάρμακο για την καταπολέμηση της κρίσης. Και, βεβαίως, αυτή η κατάσταση δεν τιμά κανέναν. Επί τρία χρόνια συστηματικά κατατρομοκρατείται ο ελληνικός λαός μέσα από απειλές και δηλώσεις Τούρκων πολιτικών και αξιωματούχων, που αναπαράγονται απ' όλα τα ΜΜΕ πρωί - μεσημέρι - βράδυ, για έναν γίγαντα τον οποίο δεν πρέπει να ξυπνήσουμε με την πολιτική εξευμενισμού. Είναι όντως η Τουρκία γίγαντας, αλλά με πήλινα πόδια, που επί δεκάδες χρόνια δεν μπορεί να νικήσει μια χούφτα Κούρδων μαχητών. Πλην, όμως, γιατί γίνεται αυτό; Μήπως ετοιμάζετε, σε πρώτο και σε τρίτο πρόσωπο, κάτι στο Αιγαίο υπό την καθοδήγηση ξένων κέντρων και δεν μας το λέτε; Στο «Μακεδονικό» είναι τυχαίο, κυρίες και κύριοι συνάδελφοι, ότι η Συμφωνία των Πρεσπών πέρασε από τη σκοπιανή βουλή με ογδόντα ψήφους ακριβώς; Εάν ήταν ωφέλιμη και σωστή, σύμφωνα με τον κ. Ζάεφ, γιατί δεν τη στήριξαν περισσότεροι, δηλαδή ογδόντα πέντε, ογδόντα επτά ή ενενήντα Βουλευτές; Και εάν πάλι δεν ήταν ωφέλιμη ή σωστή, γιατί δεν την ψήφισαν λιγότεροι, δηλαδή εβδομήντα πέντε ή εξήντα πέντε; Αυτή η σκηνοθεσία στο «Μακεδονικό» προς προβληματισμό όλων. Επίσης είναι πρωτοφανές στην ελληνική πολιτική ιστορία, να παρακαλούν οι Έλληνες τους Αμερικάνους για νέες βάσεις παντού χωρίς ουσιαστικά ανταποδοτικά. Μόνο τα σπίτια μας δεν προτείναμε για βάσεις. Και εδώ να διαχωρίσω ότι άλλο οι κοινές ασκήσεις και άλλο η συμμαχία και η προστασία, σε περίπτωση που δεχθεί ένα από αυτά τα κράτη επίθεση. Κυρίες και κύριοι συνάδελφοι της Κυβέρνησης, μετά τα τόσα ναυάγια έχετε μετατρέψει τον ΣΥΡΙΖΑ σε νεκροταφείο πλοίων. Επιχειρήσατε τον έλεγχο των ΜΜΕ με έναν νόμο - ναυάγιο. Επιχειρήσατε την ψήφιση της απλής αναλογικής με διακόσιες ψήφους για επικράτηση του απόλυτου χάους. Ναυάγιο. Προσπαθήσατε τη διάσπαση της Νέας Δημοκρατίας με το σκοπιανό θέμα. Ναυάγιο. Μιλήσατε για ιστορική συμφωνία με την Εκκλησία. Ναυάγιο. Με τη «NOVARTIS» διαλαλούσατε το σκάνδαλο των σκανδάλων. Ναυάγιο. Προσπαθήσατε να ενισχύσετε τη δημιουργία δεξιών κομμάτων στις παρυφές της Νέας Δημοκρατίας, για να μην πάρει αυτοδυναμία. Ναυάγιο και αυτό. Μέχρι και το τελευταίο με τον γνωστό ενεχυροδανειστή που ανακοίνωσε ο Πρωθυπουργός στη Βουλή, και πλέον σας κουνάει ελεύθερος το μαντήλι. Το μεγαλύτερό σας, όμως, ναυάγιο, και κλείνω με αυτό, αποτελεί η βροντερή ομολογία του ίδιου του Πρωθυπουργού μέσα στη Βουλή ότι, για τον ΣΥΡΙΖΑ ο πολιτικός χρόνος μετράει μετά την 21η Αυγούστου. Πρώτη φορά ακούγονται αυτά από χείλη εν ενεργεία πολιτικού και δη Πρωθυπουργού, να διαγράφει τα τριάμισι χρόνια διακυβέρνησης του τόπου από τον ίδιο, τα οποία ομολογουμένως είναι γεμάτα από αποτυχίες, πειράματα και αρνητικά αποτελέσματα σύμφωνα πάντα με την ομολογία του Έλληνα Πρωθυπουργού. Από την άλλη οι εκατό λαμπερές ημέρες που ευαγγελίζεται η Κυβέρνηση αφορούν σε ψίχουλα μέσω βοηθημάτων και επιδομάτων και αναδρομικών μια φορά τον χρόνο. Δυστυχώς η Κυβέρνηση αντί να συγκρουστεί και να εξαφανίσει τα προβλήματα, επέλεξε να συγκρουστεί και να εξαφανίσει την αλήθεια. Επέλεξε τον διχασμό της ελληνικής κοινωνίας ως κεντρικό πολιτικό δόγμα, για να καλύψει τα τραγικά της λάθη, τις αδυναμίες και εν τέλει την ανικανότητά της. Και όλα αυτά με το καθαρό μυαλό του Πρωθυπουργού. Δεν θέλω να σκέπτομαι, τι θα είχε αποφασίσει εάν δεν είχε καθαρό μυαλό. Έχουμε έναν προϋπολογισμό ο οποίος προβλέπει τα αντίθετα, δηλαδή ανάπτυξη 2% και πλεόνασμα 4%, όταν έπρεπε να στοχεύει σε ανάπτυξη 4% και πλεόνασμα 2%. Έχουμε έναν προϋπολογισμό, στον οποία κόβονται από ευαίσθητες κοινωνικές ομάδες αντίμετρα καθαρής αξίας 1,3 δισεκατομμυρίων, δηλαδή 200 εκατομμύρια από σχολικά γεύματα, 150 εκατομμύρια από προσχολική εκπαίδευση, 300 εκατομμύρια από υποδομές, 260 εκατομμύρια από ενεργητικές πολιτικές απασχόλησης, 200 και πλέον εκατομμύρια από φαρμακευτική συνοχή, 200 εκατομμύρια από επιδοτήσεις και άλλα πολλά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Να αναφέρω εδώ μόνο το πολύ σημαντικό, που είναι η μείωση του επιδόματος θέρμανσης, η οποία πλήττει, κυρίως, τη βόρεια Ελλάδα, από τα 210 εκατομμύρια στα 60 εκατομμύρια και τη μείωση, βεβαίως, του Προγράμματος Δημοσίων Επενδύσεων. Είναι χρήματα τα οποία στερούνται από την πραγματική οικονομία. Επίσης θα ήθελα να αναφέρω, και τη μεγάλη αδικία η οποία συντελείται με τον νόμο Κατρούγκαλου από τον Μάιο του 2016 και μετά, για τις ίδιες κατηγορίες συνταξιούχων οι οποίοι παίρνουν 30% λιγότερη σύνταξη. Ολοκληρώνοντας θέλατε να αλλάξετε την Ελλάδα και την Ευρώπη, αλλά τελικά προτιμήσατε να αλλάξετε εσείς οι ίδιοι, γιατί ήταν πιο εύκολο. Γίνατε το μεγαλύτερο γρανάζι του κατεστημένου. Δυστυχώς πρόκειται για έναν προϋπολογισμό αντιαναπτυξιακό, επιδοματικό, έναν προϋπολογισμό που θέλει οι Έλληνες να μοιράζονται τα ψίχουλα της φτώχειας χωρίς προοπτική και μέλλον και γι' αυτό τον καταψηφίζουμε. Καλές γιορτές σε όλους!
Τον λόγο έχει ο κ. Αυγενάκης από τη Νέα Δημοκρατία.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, για τέταρτη συνεχόμενη χρονιά η Κυβέρνηση καταθέτει έναν προϋπολογισμό, που χτυπάει τα εισοδήματα των μισθωτών και των συνταξιούχων αλλά και των ελεύθερων επαγγελματιών. Καταθέτει, ουσιαστικά, έναν μνημονιακό προϋπολογισμό, που είναι φοροκεντρικός και αντιαναπτυξιακός. Είναι φτιαγμένος κάτω από την αγωνιώδη προσπάθεια του κ. Τσίπρα να εξαπατήσει τους Έλληνες φορολογούμενους και όλους εκείνους τους πολίτες που φτωχοποίησε με την πολιτική του. Κρατά την ανάπτυξη σε αναιμικά επίπεδα, καθώς δυσχεραίνει την προσέλκυση επενδύσεων και τη δημιουργία νέων θέσεων εργασίας, που είναι το πιο μεγάλο κοινωνικό πρόβλημα. Ο νέος προϋπολογισμός συνεχίζει την υπερφορολόγηση νοικοκυριών και επιχειρήσεων και χαρακτηρίζεται από την περικοπή του Προγράμματος Δημοσίων Επενδύσεων, το οποίο θα μπορούσε να έχει πολλαπλασιαστική επίδραση στην τόνωση της ανάπτυξης. Ο κ. Τσίπρας τις προηγούμενες δύο εβδομάδες στη Βουλή παρουσίασε μια εικονική πραγματικότητα, κάτι το οποίο συνηθίζει. Μίλησε για τις εκατό πρώτες ημέρες από την έξοδο από το μνημόνιο και από την έξοδο της κρίσης και, μάλιστα, πανηγυρίζει γι' αυτό. Θέλει να ξεχάσουμε τα σχεδόν τέσσερα χρόνια των καταστροφικών πολιτικών του. Δυστυχώς, όμως, η σκληρή πραγματικότητα την οποία βιώνουν κάθε μέρα πλέον οι Έλληνες πολίτες, δεν έχει καμμία σχέση με την εικόνα που παρουσιάζει ο κ. Τσίπρας. Η σκληρή πραγματικότητα είναι ότι επιβάρυνε όλους τους Έλληνες με πάρα πολλούς φόρους και εισφορές, για να έρθει τώρα να δώσει πίσω σε λίγους, μόνο λίγα από τα πολλά που τους έχει πάρει. Η σκληρή πραγματικότητα είναι ότι δεν έχει κανένα δικαίωμα να πανηγυρίζει ο κ. Τσίπρας. Έχει, όμως, πάρα πολλούς λόγους να απολογείται για τη σημερινή εικόνα της Ελλάδος. Ας βγει στην κοινωνία αν μπορεί, αν τολμά, να μιλήσει με τους συνταξιούχους, τους μισθωτούς, τους μαγαζάτορες, τους ελεύθερους επαγγελματίες, τους αγρότες, τους ανέργους, τους νέους των 360 ευρώ, τους νέους που φεύγουν στο εξωτερικό. Κυρίες και κύριοι συνάδελφοι, η αλήθεια, όπως άλλωστε αποτυπώνεται και στον προϋπολογισμό που κατέθεσε η Κυβέρνηση, είναι ότι η υπέρβαση των δημοσιονομικών στόχων, έχει οδηγήσει σε αναιμική και χαμηλότερη των προβλέψεων ανάπτυξη με σημαντική υποχώρηση των επενδύσεων. Σήμερα ο κ. Τσίπρας πανηγυρίζει για τα «αιματοβαμμένα», όπως τα έλεγε όταν ήταν στην αντιπολίτευση, πλεονάσματα. Βέβαια αποκρύπτει ότι τα πλεονάσματα αυτά οφείλονται στην υπερφορολόγηση νοικοκυριών και επιχειρήσεων, στις κατασχέσεις, στα αναγκαστικά μέτρα είσπραξης, στην εσωτερική στάση πληρωμών και φυσικά, στην περικοπή του Προγράμματος Δημοσίων Επενδύσεων. Πανηγυρίζει ο κ. Τσίπρας, ενώ γνωρίζει πολύ καλά ότι η πολιτική αυτή που εφαρμόζει, κρατά την ανάπτυξη σε αναιμικά επίπεδα, δυσχεραίνει την προσέλκυση ξένων επενδύσεων, τη δημιουργία θέσεων εργασίας, που είναι το πιο μεγάλο κοινωνικό πρόβλημα. Διότι, ναι, η ανεργία αποτελεί το μεγαλύτερο κοινωνικό πρόβλημα αυτή την ώρα. Κυρίες και κύριοι, η πορεία της Κυβέρνησης των ΣΥΡΙΖΑ - ΑΝΕΛ είναι ένα χρονικό πολιτικής εξαπάτησης, οικονομικής και κοινωνικής καθήλωσης και, φυσικά, θεσμικού κατήφορου για τη χώρα. Δυστυχώς αυτό είναι το αποτύπωμα των τεσσάρων χρόνων της Κυβέρνησης. Μόνοι ωφελημένοι είναι τα κομματικά στελέχη του ΣΥΡΙΖΑ και των ΑΝΕΛ που βολεύτηκαν και, φυσικά, το σύστημα διαπλοκής τούς στηρίζει και φαίνεται ότι θα συνεχίσει να τους στηρίζει. Κυρίες και κύριοι, η αποτυχία της Κυβέρνησης στην οικονομία είναι παροιμιώδης. Οι στόχοι της ανάπτυξης που θέτει η Κυβέρνηση κάθε χρόνο πέφτουν έξω. Δυστυχώς η χώρα εξακολουθεί να παραμένει εκτός αγορών ακόμα, καθώς τα επιτόκια δανεισμού είναι απαγορευτικά. Η χώρα βγήκε τυπικά από το τρίτο μνημόνιο, από ένα αχρείαστο μνημόνιο, στο οποίο οδήγησαν τη χώρα η δημιουργική ασάφεια, η ανευθυνότητα, οι περήφανες διαπραγματεύσεις - τα θυμάστε φαντάζομαι, και θέλετε να τα ξεχάσετε - και, φυσικά, ο τυχοδιωκτισμός του πρώτου εξαμήνου του 2015. Το πρόγραμμα, όμως, απέτυχε παταγωδώς. Δυστυχώς σήμερα η χώρα μας, με κύρια ευθύνη της Κυβέρνησης, βρίσκεται εκτός αγορών. Ο κ. Τσίπρας πρέπει να εξηγήσει στον ελληνικό λαό, γιατί ενώ ο ίδιος διαβεβαιώνει για καθαρή έξοδο στις αγορές από τον Αύγουστο, η χώρα βρίσκεται σταθερά ακόμα και σήμερα, εκατό μέρες μετά, όπως είπε ο κύριος Πρωθυπουργός, σε αδυναμία να δανειστεί. Και αυτό είναι το πιο σοβαρό πρόβλημα, καθώς τα επιτόκια δανεισμού υπερβαίνουν το 4,6%. Τα επιτόκια αυτά είναι πολλαπλάσια, σε σχέση με εκείνα άλλων χωρών που εξήλθαν από το μνημόνιο. Δυστυχώς ο στόχος του προγράμματος δεν επετεύχθη και η χώρα δεν έχει επιστρέψει στην κανονικότητα. Δυστυχώς αυτή είναι η αλήθεια, όσο κι αν προσπαθεί ο κ. Τσίπρας και οι συνεργάτες του να την ωραιοποιήσουν. Η ανταγωνιστικότητα της οικονομίας μειώνεται κάθε χρόνο. Οι οφειλές των πολιτών, δυστυχώς, αυξάνονται διαρκώς. Οι μεταρρυθμίσεις και οι αποκρατικοποιήσεις μένουν διαρκώς πίσω. Το 60% των νέων θέσεων εργασίας είναι μερικής απασχόλησης. Βόμβες όπως η ΔΕΗ ή οι συγκοινωνίες είναι έτοιμες ανά πάσα στιγμή να εκραγούν με ανυπολόγιστης αξίας συνέπειες. Ο κ. Τσίπρας προσπαθεί, για άλλη μια φορά, να εξαπατήσει τους Έλληνες πολίτες. Οι ποσοτικοί δείκτες της οικονομίας, όμως, μιλούν από μόνοι τους και δίνουν φυσικά την πραγματική εικόνα, που θέλετε να ξεχάσετε ή θα θέλατε πολύ να θολώσετε ή να μην ακούγεται. Η ανταγωνιστικότητα της οικονομίας διαρκώς υποχωρεί. Η οικονομική ελευθερία διαρκώς συρρικνώνεται. Οι θεσμοί διακυβέρνησης διαρκώς υποβαθμίζονται. Οι μεταρρυθμίσεις και οι αποκρατικοποιήσεις μένουν διαρκώς πίσω. Οι καταθέσεις των ιδιωτών δεν επιστέφουν, ουσιαστικά, στο τραπεζικό σύστημα. Η πιστωτική συρρίκνωση διαρκώς συνεχίζεται. Οι κεφαλαιακοί περιορισμοί που επιβλήθηκαν το 2015 δεν έχουν πλήρως αρθεί. Οι οφειλές των πολιτών σε εφορία και ασφαλιστικά ταμεία έχουν εκτοξευθεί κατά 60% από το τέλος του 2014. Οι ληξιπρόθεσμες οφειλές και υποχρεώσεις του δημοσίου δεν έχουν εκκαθαριστεί παρά τις κυβερνητικές δεσμεύσεις. Το Χρηματιστήριο διαρκώς καταρρέει. Οι τραπεζικές μετοχές έχουν εξαϋλωθεί, και 40 δισεκατομμύρια των Ελλήνων φορολογουμένων από την ανακεφαλαιοποίηση έχουν κάνει φτερά. Οι προκλήσεις για το τραπεζικό σύστημα, μεταξύ των οποίων η αντιμετώπιση των μη εξυπηρετούμενων ανοιγμάτων και η ενίσχυση της οργανικής κερδοφορίας, είναι μπροστά μας. Η ρευστότητα και η βιωσιμότητα σημαντικών φορέων όπως είναι η ΔΕΗ, επιδεινώνονται. Το 60% των νέων θέσεων εργασίας είναι μερικής απασχόλησης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Την ίδια στιγμή - και τελειώνω με αυτό - το κράτος διογκώνεται, χωρίς σχεδιασμό, αποκλειστικά με μικροκομματική στόχευση. Τι απαντά η Κυβέρνηση του ΣΥΡΙΖΑ σε όλα αυτά; Επικαλείται ένα υπερπλεόνασμα - το ακούσαμε σήμερα και χθες, με μεγάλη ένταση από τους Βουλευτές του ΣΥΡΙΖΑ - το οποίο προέκυψε από την αχρείαστη υπερφορολόγηση νοικοκυριών και επιχειρήσεων, από την υποεκτέλεση του Προγράμματος Δημοσίων Επενδύσεων και φυσικά από την καθυστέρηση στην πληρωμή των χρεών του κράτους. Παράλληλα απαξιώνει τη δημόσια περιουσία, όπως ΔΕΗ, τράπεζες, και στέλνει στους πολίτες τον λογαριασμό ενός κράτους, που βρίσκεται, πραγματικά, σε αποσύνθεση, στο Μάτι, στη Μάνδρα, στην απουσία δημόσιας ασφαλείας, στην αύξηση της εγκληματικότητας, στην ανοχή της βίας και της ανομίας, στις διαλυμένες δημόσιες συγκοινωνίες, στα νοσοκομεία με τις δεκάδες ελλείψεις. Κυρίες και κύριοι, ο προϋπολογισμός είναι μνημονιακός, είναι αντιαναπτυξιακός. Είναι καταρτισμένος σε περιβάλλον αφαίμαξης της οικονομίας και είναι καμουφλαρισμένος με μία προσπάθεια ωραιοποίησης στης σκληρής πραγματικότητας, εν όψει των επικείμενων εκλογών. Η χώρα δεν χρειάζεται μια Κυβέρνηση που κρατά την οικονομία καθηλωμένη και ξεζουμίζει τους πολίτες επί τέσσερα ολόκληρα χρόνια, για να μοιράσει κάποια δώρα προεκλογικά. Η χώρα έχει ανάγκη μια κυβέρνηση με σχέδιο, που θα απελευθερώσει δημιουργικές δυνάμεις της οικονομίας και θα πάει τη χώρα μπροστά, με τρόπο βιώσιμο. Η Νέα Δημοκρατία έχει αυτόν το χώρο, έχει αυτό το πρόγραμμα, έχει τη θέληση. Ο Κυριάκος Μητσοτάκης, ως αυριανός Πρωθυπουργός, θα το κάνει πράξη. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεπτά μαθητές και μαθήτριες και ένας εκπαιδευτικός συνοδός τους από το 4ο Δημοτικό Σχολείο Ηλιούπολης. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Θα δώσουμε τον λόγο στην κ. Νοτοπούλου, Υφυπουργό Εσωτερικών, με αρμοδιότητα στα θέματα Μακεδονίας - Θράκης και μετά θα συνεχίσουμε τον κατάλογο ομιλητών.
Κυρίες και κύριοι Βουλευτές, ο ελληνικός λαός και η Κυβέρνηση δώσαμε τη μάχη και την κερδίσαμε. Τελειώσαμε οριστικά με τα μνημόνια, προστατεύοντας τα πιο ευάλωτα, τα πιο χτυπημένα από τη λιτότητα στρώματα. Όσοι ευθύνονται για το μνημόνιο, δεν μπορούν ακόμα να πιστέψουν ότι η Κυβέρνηση μας τα κατάφερε. Εμείς, όμως, δεν είμαστε περήφανοι για το μνημόνιο. Εμείς είμαστε περήφανοι που φέρνουμε αυτόν τον πρώτο μεταμνημονιακό προϋπολογισμό, χωρίς περικοπή των συντάξεων, την οποία καταφέραμε να ακυρώσουμε μόνο με θετικά μέτρα αποκατάστασης των αδικιών και ελάφρυνσης της μεγάλης κοινωνικής πλειοψηφίας. Εγώ δεν θα μιλήσω μόνο για τα οικονομικά στοιχεία και τους αριθμούς. Θα αναφερθώ στα μεγάλα ζητήματα της βόρειας Ελλάδας που περιλαμβάνονται στον προϋπολογισμό και στην πολιτική μας. Γιατί, κυρίες και κύριοι Βουλευτές, η ανάπτυξη της βόρειας Ελλάδας είναι το στοίχημα της νέας εποχής. Και είναι ένα στοίχημα που εμείς θα το κερδίσουμε. Όταν ανέλαβε αυτή η Κυβέρνηση, η βόρεια Ελλάδα βρίσκονταν σε παρακμή όχι μόνο λόγω των μνημονίων, αλλά, κυρίως, λόγω των κεντρικών πολιτικών επιλογών για δεκαετίες. Η γενική εικόνα αποτυπωνόταν, αν θέλετε, στη βαλτωμένη εικόνα του εκτροχιασμένου έργου του μετρό της Θεσσαλονίκης, ένα έργο το οποίο τελειώνει φέτος, το 2019. Τι σχέση έχει άραγε η βόρεια Ελλάδα και η Θεσσαλονίκη του 2014, της μιζέριας, της παρακμής, της απομόνωσης με τη Θεσσαλονίκη και με τη βόρεια Ελλάδα του σήμερα; Σήμερα στόχος μας είναι να καταστεί η βόρεια Ελλάδα ένας εμπορικός, διαμετακομιστικός, ένας επιχειρηματικός κόμβος. Και αυτό είναι ένα άλλο σχέδιο, είναι πρωτίστως ένα άλλο όραμα. Στο πεδίο της ενέργειας ο αγωγός ΤΑΡ ολοκληρώνεται και προγραμματίζονται νέα δίκτυα. Ταυτόχρονα, φυσικά, ολοκληρώνονται και οι οικιακές συνδέσεις φυσικού αερίου σε όλες τις περιοχές της βόρειας Ελλάδας. Στον τομέα των συνδυασμένων μεταφορών έχουμε ήδη την ολοκλήρωση της ηλεκτροδοτούμενης γραμμής Αθήνας - Θεσσαλονίκης και Θεσσαλονίκης - Ειδομένης. Επίσης έχουμε σημαντικές επενδύσεις στα μεγάλα λιμάνια της Θεσσαλονίκης, της Καβάλας, της Αλεξανδρούπολης, εμπορευματικά κέντρα συνδεδεμένα με οδικά και με σιδηροδρομικά δίκτυα. Προχωράει η σιδηροδρομική Εγνατία, ο λεγόμενος βαλκανικός δακτύλιος μεταφορών και η αναβάθμιση του αεροδρομίου «ΜΑΚΕΔΟΝΙΑ» στη Θεσσαλονίκη. Η βόρεια Ελλάδα αποκτά ένα δίκτυο μεταφορικό, ένα δίκτυο ενεργειακό και, φυσικά, ψηφιακό. Στις αστικές μεταφορές βάλαμε τέλος στον αμαρτωλό ΟΑΣΘ, το παράδειγμα της νομιμοποίησης της κλοπής δημόσιου χρήματος. Προχωράμε άμεσα σε διαγωνισμό για την προμήθεια νέων αντιρρυπαντικών λεωφορείων. Από τα μηχανήματα που δεν έδιναν ρέστα και έκλεβαν τους πολίτες, σήμερα περνάμε στο ηλεκτρονικό εισιτήριο και βγαίνει η διαβούλευση γι' αυτό. Γινόμαστε μια σύγχρονη ευρωπαϊκή πόλη, όσο και αν κάποιοι εκμεταλλεύονται τις δυσκολίες στην καθημερινότητα του πολίτη και επιδιώκουν να γυρίσουν πίσω στην εποχή του ρουσφετιού. Ιδρύσαμε τοπικές μονάδες υγείας. Προχωράμε στην ανέγερση νέων σχολικών μονάδων, στη δημιουργία ενός νέου πανεπιστημίου με τη συγχώνευση ακαδημαϊκών ιδρυμάτων της βόρειας Ελλάδας, στην εξυγίανση και στην ενίσχυση όλων των πολιτιστικών οργανισμών της βόρειας Ελλάδας. Δημιουργούμε κοινωνικές δομές, γιατί για εμάς αυτό που προέχει, είναι η αναβάθμιση της ποιότητας ζωής των πολιτών. Προέχει η ανθρώπινη αξιοπρέπεια. Σε μια Θεσσαλονίκη, σε μια βόρεια Ελλάδα που πνιγόταν, αποδώσαμε ελεύθερους χώρους, πρώην στρατόπεδα, στην τοπική κοινωνία. Δημιουργούμε παντού ελεύθερους χώρους πρασίνου και μητροπολιτικά πάρκα. Φυσικά διατηρήσαμε - και γι' αυτό είμαστε υπερήφανοι - τον ελεύθερο, δημόσιο χαρακτήρα της πρώτης προβλήτας στο λιμάνι της Θεσσαλονίκης και έτσι σήμερα έχουμε έναν τόπο συνάντησης και μια μήτρα πολιτισμού. Προχθές ξεκινήσαμε τη φύτευση στο πάρκο μνήμης, την ανάπλαση μπροστά από την περιοχή στο Μουσείο Ολοκαυτώματος. Έχουμε υπογειοποιήσει τον σιδηρόδρομο και επεκτείνουμε τις γραμμές του μετρό, γιατί, κυρίες και κύριοι Βουλευτές, στις απαξιωμένες περιοχές, στις δυτικές συνοικίες, εκεί ρίξαμε το βάρος και αυτή θα είναι μια άλλη Θεσσαλονίκη. Να, λοιπόν, τι έκανε το Γραφείο του Πρωθυπουργού, που τόσο αμφισβητήθηκε από τη Νέα Δημοκρατία και άλλα τόσα είναι που θα κάνει. Η βόρεια Ελλάδα με όλες τις δυνάμεις, με την πολύ σκληρή δουλειά της Κυβέρνησης, με όλους τους φορείς έκανε το τόλμημα, έκανε μια μεγάλη προσπάθεια, και από τη βόρεια Ελλάδα της εσωστρέφειας, από τη Θεσσαλονίκη που καθηλώθηκε στον πνιγηρό ρόλο της συμπρωτεύουσας και προσπάθησε μάταια να γίνει ένα κακέκτυπο της Αθήνας, τολμάμε. Προχωράμε στη βόρεια Ελλάδα του αύριο, στη βόρεια Ελλάδα που αποκαθιστά τις αναπτυξιακές της προοπτικές, στη Θεσσαλονίκη που γίνεται μητρόπολη των Βαλκανίων και της Νοτιοανατολικής Ευρώπης. Η Θεσσαλονίκη έγινε διπλωματικός κόμβος και αυτό γιατί φιλοξένησε πολλαπλά ανώτατα συμβούλια συνεργασίας. Κυρίες και κύριοι Βουλευτές, η Συμφωνία των Πρεσπών, μια δίκαιη, μια έντιμη συμφωνία που διασφαλίζει απόλυτα το εθνικό συμφέρον, που προστατεύει τη Μακεδονία, ανοίγει νέους δρόμους ανάπτυξης, ειρηνικής συνεργασίας και συνύπαρξης. Σήμερα η βόρεια Ελλάδα επαναπροσδιορίζει τις εσωτερικές της σχέσεις με τα Βαλκάνια. Επιστρέφει ενεργά στη βαλκανική γειτονιά. Ανακτά τον στρατηγικό της ρόλο. Η βόρειος Ελλάδα εμφανίζεται ηγέτιδα δύναμη, εμφανίζεται πυλώνας σταθερότητας, και είναι αυτή που δείχνει τον δρόμο. Επίσης το ΥΜΑΘ παίρνει κάποιες πρωτοβουλίες. Παίρνει την πρωτοβουλία για την ίδρυση ενός Ευρωπαϊκού Ομίλου Εδαφικής Συνεργασίας, και αρχές του 2019 διοργανώνουμε ένα διαβαλκανικό φόρουμ για υποδομές και επιχειρηματικότητα. Κυρίες και κύριοι Βουλευτές, το πολύπαθο ΥΜΑΘ είναι πλέον φανερό, πως αυτή τη στιγμή ηγείται της αναπτυξιακής προσπάθειας στη βόρεια Ελλάδα. Ο στόχος μας είναι πρωτίστως η βόρεια Ελλάδα να αναδειχθεί σε ελκυστικό, επενδυτικό προορισμό. Συγκεκριμένα στο πλαίσιο του αναπτυξιακού νόμου, του ν.4399, συνολικά για τα άνω των πενήντα επενδυτικά σχέδια που έχουν υποβληθεί, το ενισχυόμενο κόστος επένδυσης ξεπερνά τα 400.000.000 ευρώ. Δηλαδή δημιουργούνται πεντακόσιες ενενήντα νέες θέσεις εργασίας, ενώ είναι χιλιάδες αυτές που διαφυλάσσονται. Είναι προς αξιολόγηση τα υποβληθέντα σχέδια στον δεύτερο κύκλο και το 2019 προκηρύσσεται ο τρίτος. Επαναπροσδιορίσαμε τις προτεραιότητες του Υπουργείου Μακεδονίας Θράκης και ήδη αυτό το τρίμηνο φέρνουμε τέσσερα νέα έργα. Ξεκινήσαμε πρώτα με τις νεανικές δράσεις, γιατί εμείς βάζουμε τη νέα γενιά σε προτεραιότητα. Οι νέοι και οι νέες αυτή τη στιγμή μπορούν να σχεδιάσουν τη ζωή τους στη Μακεδονία και τη Θράκη και το ΥΜΑΘ είναι δίπλα τους. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού]] Ταυτόχρονα προχωράμε στη δημιουργία ενός πρότυπου ψηφιακού κέντρου για παιδιά και σε πολλαπλές δράσεις κοινωνική αλληλεγγύης. Ασκούμε κοινωνική πολιτική παντού, όπου έχουμε την ευκαιρία, όπου μας δίνεται ο χώρος. Να υπογραμμίσω στο σημείο αυτό πως είναι ανοικτές οι προκηρύξεις πλέον και προσβάσιμες σε όλους και όλες, ενώ δεν ήταν. Όμως ανάπτυξη χωρίς ισχυρή αυτοδιοίκηση δεν γίνεται, και ο «ΚΛΕΙΣΘΕΝΗΣ» είναι το πρώτο μεγάλο βήμα σε αυτό. Εργαζόμαστε, ώστε να λειτουργεί η τοπική αυτοδιοίκηση προς όφελος του πολίτη, από όποια θέση και αν βρισκόμαστε. Με το πρόγραμμα «ΦΙΛΟΔΗΜΟΣ» δίνονται στοχευμένα πόροι σε ζωτικής σημασίας ανάγκες της τοπικής αυτοδιοίκησης. Γιατί εμείς ναι μεν έχουμε την κομματική ταυτότητα - δεν την κρύψαμε άλλωστε, όπως άλλοι - , αλλά δεν κάναμε καμμία διάκριση. Ακούσαμε, συνεργαστήκαμε με όλους και δώσαμε λύσεις. Έργα ύψους 150.000.000 ευρώ υλοποιήθηκαν σε όλη τη βόρεια Ελλάδα. Για την πολιτική προστασία δόθηκαν 20.000.000 ευρώ και από το πρόγραμμα «ΑΞΙΑ» δόθηκαν περίπου 50.000.000 ευρώ. Τέλος για τους ορεινούς δήμους της βόρειας Ελλάδας δόθηκαν επιπλέον 8.000.000 ευρώ. Κυρίες και κύριοι Βουλευτές, δεν υπήρξε μέχρι τώρα ώριμη μελέτη που να κατατέθηκε στη βόρεια Ελλάδα και να μην την αποδεχθήκαμε. Η ΕΥΑΘ διατηρεί τον δημόσιο χαρακτήρα της και προχωρά σε αναβάθμιση του δικτύου ύδρευσης. Για τη ΔΕΘ το 2018 ήταν η καλύτερη χρονιά και νομίζω ότι δεν χρειάζεται να πω πολλά περισσότερα γι' αυτό. Επιχειρηματικές παρουσίες από την Αμερική μετατρέπονται σε επιχειρηματικές συμμαχίες. Προχωράμε στην ανάπλαση του εκθεσιακού κέντρου. Φυσικά η δύναμη της βόρειας Ελλάδας δεν είναι άλλη από το ανθρώπινο δυναμικό της, το υψηλά καταρτισμένο. Επομένως στην Αλεξάνδρεια Ζώνη Καινοτομίας προχωράμε στην υλοποίηση ενός mega project. Υλοποιούμε ένα νέο τεχνολογικό πάρκο όχι κρατικοδίαιτο αλλά βιώσιμο. Η Θεσσαλονίκη δεν είναι πια για τα μικρά. Η Θεσσαλονίκη μπαίνει ξανά στον χάρτη τον διεθνή με αξιώσεις. Κυρίες και κύριοι Βουλευτές, θα κριθούμε με βάση τους δρόμους που ανοίγουμε και τη σύγκριση όχι μόνο δεν τη φοβόμαστε αλλά την προκαλούμε. Και όποιος δεν αντέχει τη σύγκριση, καταφεύγει σε χυδαιολογία και fake news. Το ΥΜΑΘ έχει αλλάξει. Έχει πολιτική ατζέντα, παράγει αναπτυξιακή πολιτική. Η Θεσσαλονίκη δεν γυρνά πίσω, όσο και αν η Νέα Δημοκρατία και οι εκλεκτοί τους το επιθυμούν. Οι πολιτικές κουλτούρες του Παπαγεωργόπουλου και του Ψωμιάδη έχουν καταδικαστεί πρωτίστως στη συνείδηση των πολιτών και όχι μόνο. Η Θεσσαλονίκη δεν έχει χώρο για την ακροδεξιά και πρέπει να τελειώνουμε πια με το παραμύθι που έχει γίνει εφιάλτης. Η επανειλημμένη βεβήλωση του Μνημείου του Ολοκαυτώματος μάς προκαλεί αφόρητο πόνο, γιατί τέτοια μνημεία είναι το εικονοστάσι της ανθρωπότητας. Επομένως όσο σπρέι κι αν ξοδευτεί σε αγκυλωτούς σταυρούς, η Θεσσαλονίκη είναι και θα παραμείνει πόλη φωτεινή. Καλώ - και καλούμε - κάθε προοδευτικό πολίτη, κάθε πολίτη της Θεσσαλονίκης και της βόρειας Ελλάδας, κάθε δημοκράτη, να συμβάλει στη συγκρότηση ενός προοδευτικού μετώπου ενάντια στην ακροδεξιά και τον νεοφιλελευθερισμό. Τον καλούμε στο να στρατευθεί, να γίνουν πράξη τα όνειρά του, να μη μείνει με την πικρή γεύση του ματαιωμένου αγώνα των προδομένων οραμάτων αλλά με τον γλυκό και δίκαιο αγώνα. Τον καλούμε ισότιμα. Το 2019 κυρίες και κύριοι Βουλευτές, είναι το πρώτο έτος έξω από τα μνημόνια. Είναι το έτος ορόσημο για την παραγωγική ανασυγκρότηση και τη δίκαιη ανάπτυξη που οραματίστηκε ο Πρωθυπουργός μας. Είναι το έτος νίκης των νέων ανθρώπων, των υγιών παραγωγικών δυνάμεων της κοινωνίας, του πνευματικού κόσμου της πατρίδας μας. Το έτος νίκης του προοδευτικού κόσμου της Θεσσαλονίκης και της βόρειας Ελλάδας.
Τον λόγο έχει η κ. Βράντζα από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, βρισκόμαστε σήμερα εδώ για τέταρτη φορά να συζητήσουμε τον προϋπολογισμό του κράτους. Πέρα από τις προβλέψεις των μόνιμων ενοίκων της εξουσίας, περί της λεγόμενης αριστεράς παρένθεσης, είμαστε ακόμη εδώ. Και δεν είναι μόνο αυτό. Μετά από πολλά χρόνια συζητιέται ο πρώτος προϋπολογισμός εκτός των ασφυκτικών και υπαγορευμένων πλαισίων των μνημονίων. Είναι, πραγματικά, αξιοθαύμαστη η προσπάθεια, κυρίως της Μείζονος, αλλά όχι μόνο, Αντιπολίτευσης, να αποδείξει ότι τίποτε δεν άλλαξε. Υπάρχουν - λέει - δεσμεύσεις. Προφανώς υπάρχουν δεσμεύσεις. Υπάρχει το σύμφωνο σταθερότητας. Υπάρχει η περίπτωση της Ιταλίας που δεν είναι σε μνημόνιο και όλοι γνωρίζουμε τώρα τι γίνεται. Μας κατηγορείτε και για τα υψηλά πλεονάσματα, τα οποία πραγματικά είναι υψηλά, αλλά είναι χαμηλότερα από αυτά για τα οποία εσείς διαπραγματευόσασταν, χωρίς τελικά να καταφέρετε να κλείσετε καμμία αξιολόγηση. Είναι δύσκολο να πείσετε τους πολίτες πλέον ότι το άσπρο είναι μαύρο, αμφισβητώντας μάλιστα την κοινή τους λογική. Κύριοι συνάδελφοι της Νέας Δημοκρατίας και του ΠΑΣΟΚ - δεν είναι κάποιος εδώ δυστυχώς για εσάς - πρώην μόνιμοι ένοικοι της εξουσίας δυστυχώς για εσάς και ευτυχώς για την ελληνική κοινωνία, πέσατε εντελώς έξω σε όλες τις προβλέψεις σας, τόσο τις οικονομικές, όσο και τις πολιτικές. Φθάσαμε, λοιπόν, μετά από σχεδόν μία δεκαετία σε έναν προϋπολογισμό δημοσιονομικής επέκτασης, έναν προϋπολογισμό που δεν έχει μέτρα δημοσιονομικών περιορισμών, δεν έχει περικοπές μισθών και συντάξεων, δεν έχει αυξήσεις φόρων. Αντίθετα περιέχει μέτρα αύξησης των κοινωνικών δαπανών και μείωσης των φορολογικών συντελεστών και των συντελεστών ασφαλιστικής εισφοράς. Βεβαίως πριν φτάσουμε στο μαρτύριο για εσάς του προϋπολογισμού, μόλις την περασμένη εβδομάδα, πρέπει να περάσετε και το μαρτύριο της μη περικοπής των συντάξεων, το οποίο έμοιαζε πολύ - και μου έκανε εντύπωση που το ανέφερε ο κ. Αντωνιάδης - με τον κόφτη. Με τον «μπαμπούλα» κόφτη που συνεχίζετε να το λέτε, που τρομοκρατήσατε την ελληνική κοινωνία για έναν χρόνο και δεν ήρθε ποτέ. Αντιλαμβάνομαι ότι πρέπει να είναι δύσκολο να βλέπεις τον αντίπαλο να πετυχαίνει εκεί που εσύ έχεις αποτύχει παταγωδώς, όπως επίσης αντιλαμβάνομαι πως «το γαρ πολύ της θλίψεως γεννά παραφροσύνη». Δυστυχώς η παραφροσύνη σας βλάπτει σοβαρά τη χώρα. Το γεγονός ότι η θετική στροφή της οικονομίας, το τέλος των μνημονίων και η πραγματική πορεία προς την έξοδο από την κρίση δεν εξυπηρετεί τα πολιτικά σας σχέδια, αντί να σας προβληματίζει, σας οδηγεί σε επικίνδυνες ατραπούς. Δεν ξέρω αν το έχετε συνειδητοποιήσει, αλλά αποτύχατε παταγωδώς και ως μνημονιακοί. Δεν είναι και ο κ. Βορίδης εδώ. Παρά την αγωνία του Αντιπροέδρου της Νέας Δημοκρατίας μην τυχόν και του κλέψουν τη μνημονιακή δόξα ο κ. Σόιμπλε και ο κ. Τόμσεν, τελικά αποδειχθήκατε ανίκανοι ακόμη και γι' αυτό. Και μετά από όλα αυτά αντί να καθίσετε να αναλογιστείτε τα λάθη, τις ευθύνες και τον ρόλο σας ως Αξιωματική Αντιπολίτευση, καταφύγατε στο ασφαλές, κατά τη γνώμη σας, λιμάνι του εθνικισμού, αδιαφορώντας ακόμη μια φορά για το συμφέρον της χώρας. Προσπαθείτε να εκμεταλλευτείτε τα πατριωτικά αισθήματα, κυρίως των πολιτών της Μακεδονίας, για να χτίσετε καριέρες ως νεόκοποι μακεδονομάχοι, αφού αποτύχατε σε όλους τους άλλους τομείς. Βεβαίως όχι μόνο δεν πείθετε κανέναν, πλην των γραφικών με τις περικεφαλαίες, αλλά φοβίζετε και όλον εκείνον τον κόσμο που τον σύρατε στην εξαθλίωση και τώρα βλέπετε ότι αντιμετωπίζει το μέλλον με ελπίδα. Η αλλοπρόσαλλη και σπασμωδική αυτή συμπεριφορά σας είναι δώρο για εμάς και μας βολεύει και εκλογικά. Δεν βολεύει, όμως, τη χώρα και δεν είναι χρήσιμο για το πολιτικό σύστημα και την κοινωνία η Μείζων Αντιπολίτευση να βρίσκεται σε ένα άλλο σύμπαν. Από τις ομιλίες σας έτσι φαίνεται. Το κακό είναι ότι σε αυτόν τον κατήφορο η Νέα Δημοκρατία δεν είναι μόνη της. Την ακολουθεί και ενίοτε την ξεπερνάει το ΠΑΣΟΚ. Το κακό ΠΑΣΟΚ και μόνο το ΠΑΣΟΚ. Ούτε η ΔΗΣΥ ούτε το ΚΙΝΑΛ. Εκείνο το ΠΑΣΟΚ που δεν σέβεται ούτε καν τον εαυτό του. Εκείνο το ΠΑΣΟΚ που ως καρικατούρα πλέον, με απίστευτη αλαζονεία και έναν μικρομεγαλισμό, μας καλεί να φύγουμε. Από πού; Από το σπίτι της εξουσίας όπου μόνιμος ένοικος είναι ο Πρωθυπουργός, του οποίου το μισό υπουργικό συμβούλιο είναι στη φυλακή. Κυρία Γεννηματά, έχουμε υποστεί πολλά ως λαός από τα έργα και τις εκσυγχρονιστικές ημέρες σας αλλά δεν έχουμε υποστεί λοβοτομή. Αφιέρωσα το μεγαλύτερο μέρος της ομιλίας μου στο πολιτικό περιβάλλον και την Αντιπολίτευση, γιατί θεωρώ ότι η συζήτηση για τον προϋπολογισμό είναι μια αμιγώς πολιτική συζήτηση και αποτελεί και άτυπα ψήφο εμπιστοσύνης στην εκάστοτε κυβέρνηση. Βεβαίως εγώ θα επιχειρήσω και αυτοκριτική, κάτι που δεν κάνετε εσείς, η Αξιωματική Αντιπολίτευση και όχι μόνο, η Αντιπολίτευση συνολικά. Προφανώς δεν τα κάναμε όλα σωστά. Προφανώς υπάρχουν λάθη, υπάρχουν αστοχίες, υπάρχουν αδικίες. Αναλάβαμε τη διακυβέρνηση της χώρας το 2015, χρεωκοπημένη χώρα, με την κοινωνία σε κατάρρευση και ο αγώνας και η αγωνία από την αρχή ήταν να βγούμε από την κρίση με την κοινωνία όρθια. Αυτό το καταφέραμε. Και το καταφέραμε, αφού τα ισχυρότερα μέλη της κοινωνίας στήριξαν τα ασθενέστερα μέλη της κοινωνίας και αυτό συμβαίνει σε μια κοινωνία ανθρώπων. Με αυτή την αρχή πορευόμαστε. Χρησιμοποιήθηκαν, πράγματι, μεγάλα ποσά για τη στήριξη των οικονομικά ασθενέστερων εις βάρος της ανάπτυξης κάποιες φορές και ενίοτε με επιβάρυνση των λιγότερο αδύναμων. Και έτσι φθάσαμε στο σημείο η μικρή και μεσαία επιχειρηματικότητα να βρίσκεται, πραγματικά, σε δύσκολη θέση και αυτό πρέπει να αντιστραφεί. Είναι αυτή η μεσαία επιχειρηματικότητα, η οποία πλήρωσε την κρίση και από την καταστροφή της προέκυψε το 27% της ανεργίας, το οποίο παραλάβαμε. Και είναι η μικρομεσαία επιχειρηματικότητα, η οποία μπορεί να βγάλει το κάρο από τη λάσπη και πρέπει άμεσα να την ενισχύσουμε. Η μείωση των ασφαλιστικών εισφορών είναι προς τη σωστή κατεύθυνση. Χρειάζονται και άλλα. Χρειάζεται ένα θεσμικό πλαίσιο, μια θεσμική θωράκιση για τη γραφειοκρατία, για τη συναλλαγή, για την ψηφιοποίηση και, βεβαίως, χρειάζεται και περισσότερο και πιο γενναία μείωση των φορολογικών συντελεστών. Χρειαζόμαστε επιχειρήσεις, οι οποίες θα έχουν υγιείς πραγματικές θέσεις εργαζομένων. Χρειαζόμαστε επιχειρήσεις που δεν θα φοροδιαφεύγουν, οι οποίες θα συμβάλλουν στην ανάπτυξη της χώρας. Είναι πολλά αυτά που έχουν γίνει, είναι πολλά αυτά που έχουν ξεκινήσει να γίνουν και είναι και πολλά αυτά που πρέπει να γίνουν. Έχουμε καταλάβει το μέγεθος της ευθύνης μας στη συγκεκριμένη συγκυρία και ξέρουμε και τις επιλογές μας. Ειλικρινά πιστεύω ότι αν δεν το κάνουμε εμείς, δεν θα το κάνει κανείς. Ο άλλος δρόμος είναι ο δρόμος του άκρατου, του ακραίου νεοφιλελευθερισμού. Είναι ο δρόμος της Νέας Δημοκρατίας, ο οποίος ξέρουμε πού οδηγεί. Στην Αμερική συμβαίνει και, δυστυχώς ,έρχεται και στην Ευρώπη. Εμείς ακολουθούμε τον άλλον δρόμο. Υπερψηφίζω, λοιπόν, τον προϋπολογισμό του 2019, γιατί θεωρώ ότι είναι ο καλύτερος για τους πολίτες των τελευταίων χρόνων. Και είμαι σίγουρη ότι ο προϋπολογισμός του 2020 που θα κατατεθεί από την Κυβέρνηση του ΣΥΡΙΖΑ και θα ψηφιστεί από την Κοινοβουλευτική του Ομάδα τέτοια εποχή του χρόνου, θα είναι ακόμη καλύτερος. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και δύο συνοδοί εκπαιδευτικοί από το Γυμνάσιο Αγίου Στεφάνου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κ. Άννα - Μισέλ Ασημακοπούλου από τη Νέα Δημοκρατία.
Ευχαριστώ, κύριε Πρόεδρε. Κύριε Πρόεδρε, σήμερα συζητάμε τον τελευταίο προϋπολογισμό της Κυβέρνησης των ΣΥΡΙΖΑ - ΑΝΕΛ, της Κυβέρνησης η οποία υποσχέθηκε τα πάντα στους πάντες και τελικά ζημίωσε τα πάντα και τους πάντες και κατέληξε να υπογράψει ένα νέο αχρείαστο μνημόνιο, το χειρότερο απ' όλα, αυξάνοντας το χρέος, ενώ είχε υποσχεθεί ακριβώς τα αντίθετα. Συζητάμε τον τελευταίο προϋπολογισμό, μιας Κυβέρνησης που απεδείχθη μοιραία για τη χώρα, μιας Κυβέρνησης η οποία έκλεισε τις τράπεζες, η οποία έχασε τη μεγάλη ευκαιρία της ποσοτικής χαλάρωσης ανεπιστρεπτί, η οποία ξανάβαλε τη χώρα σε ύφεση άλλων δύο ετών και ενώ παρέλαβε μια οικονομία η οποία έβγαινε από την ύφεση, την κατέστρεψε. Στο μεταξύ ζημίωσε τη χώρα και 100 δισεκατομμύρια ευρώ, μόλις μέσα σε έξι μήνες. Πρόκειται για τη μεγαλύτερη ζημιά που έχει κάνει ποτέ κυβέρνηση στον τόπο. Σήμερα, λοιπόν, συζητάμε τον τελευταίο της προϋπολογισμό, έναν ακόμη αντιαναπτυξιακό προϋπολογισμό υπερφορολόγησης και υπερπλεονασμάτων. Δεν υπάρχει κανένα ουσιαστικό σχέδιο, μόνο κομματική υστεροβουλία. Κοιτάνε να μοιράσουν ψίχουλα, μήπως και περιορίσουν την κομματική τους πανωλεθρία. Μετά, όμως, από τέσσερα χρόνια έχουμε, κύριε Πρόεδρε, τη δυνατότητα σήμερα να κάνουμε και ορισμένες συγκρίσεις με το παρελθόν μετρήσιμες. Την περίοδο, λοιπόν, ανάμεσα στο 2012 και στο 2014 η κυβέρνηση Σαμαρά μείωνε τα ελλείμματα, μείωνε τα ληξιπρόθεσμα, μείωνε τις ασφαλιστικές εισφορές και μείωνε και το χρέος. Δηλαδή νοικοκύρευε τα πάντα και άνοιγε τον δρόμο για την ανάπτυξη. Τα επόμενα χρόνια, λοιπόν, από το 2014 και μετά ο κ. Τσίπρας έκανε ακριβώς το αντίθετο. Αύξησε το χρέος, αύξησε τις ασφαλιστικές εισφορές, δεν πλήρωνε τα ληξιπρόθεσμα και δημιουργούσε αυτά τα αχρείαστα υπερπλεονάσματα, τα οποία παραλύουν την ελληνική οικονομία. Και δεν έπληξε μόνο τον ιδιωτικό τομέα μέσα από την υπερφορολόγηση αλλά κατέστρεψε συστηματικά και τον δημόσιο τομέα. Οι τράπεζες το 2014, κυρίες και κύριοι συνάδελφοι, είχαν τριάντα φορές μεγαλύτερη κεφαλαιοποίηση απ' ό,τι έχουν τώρα, και το τραπεζικό χαρτοφυλάκιο του δημοσίου ήταν στα 20 δισεκατομμύρια ευρώ. Όλα αυτά εξανεμίστηκαν τώρα. Η ΔΕΗ, η μεγαλύτερη επιχείρηση της χώρας, το 2014 είχε έξι φορές μεγαλύτερη κεφαλαιοποίηση απ' ό,τι έχει σήμερα. Συνοψίζω, κύριε Πρόεδρε. Η οικονομική πολιτική της Κυβέρνησης Τσίπρα - Καμμένου συνοψίζεται σε μια μόνο φράση. Άγρια υπερφορολόγηση. Από το 2015 μέχρι σήμερα μπήκαν είκοσι εννέα νέοι φόροι. Κύριε Πρόεδρε, η απάντηση σ' αυτή την πολιτική θα δοθεί από τον αυριανό πρωθυπουργό της χώρας, τον Κυριάκο Μητσοτάκη, η κυβέρνηση του οποίου θα μειώσει παντού τη φορολογία και τις εισφορές, επαναφέροντας στην ελληνική οικονομία τα κίνητρα και για εργασία και για επιχειρηματικότητα, που θα οδηγήσουν σε μεγαλύτερο εισόδημα άμεσα, αλλά προπαντός θα πυροδοτήσουν ανάπτυξη, επενδύσεις και θα δημιουργήσουν εκατοντάδες χιλιάδες θέσεις εργασίας, γιατί ο Κυριάκος Μητσοτάκης θα μειώσει τον ΦΠΑ σε όλο τον κλάδο της εστίασης στο 13% από το 24% που είναι σήμερα και στη συνέχεια στο 11% για όλο το τουριστικό πακέτο της εστίασης και των ξενοδοχείων. Θα μειώσει τον εισαγωγικό φορολογικό συντελεστή φυσικών προσώπων στο 9% για εισοδήματα μέχρι 10.000 ευρώ από 22% που ισχύει σήμερα. Θα μειώσει τον εταιρικό φόρο στο 20% από 29% που είναι σήμερα και στα μερίσματα στο 5% από το 15%. Θα μειώσει σταδιακά τις εισφορές για την κύρια σύνταξη από 20% που είναι σήμερα στο 15% και θα μειώσει και τον ΕΝΦΙΑ για όλους τους Έλληνες κατά 30% τα πρώτα δυο χρόνια. Αυτά θα κάνει ο Κυριάκος Μητσοτάκης. Έρχομαι, κύριε Πρόεδρε, να σχολιάσω αναγκαστικά και το Υπουργείο Ψηφιακής Πολιτικής, το οποίο και παρακολουθώ ως μέρος του θεσμικού μου ρόλου στην Αξιωματική Αντιπολίτευση. Δεν έχω να πω πολλά πράγματα γι' αυτό, κύριε Πρόεδρε, και θα σας πω γιατί. Γιατί απλώς αυτό το Υπουργείο δεν κάνει τίποτα, που να έχει σχέση με την ψηφιακή πολιτική. Εάν κοιτάξει κανείς την υλοποίηση της εθνικής ψηφιακής στρατηγικής, βρίσκεται σε πάρα πολύ χαμηλό ποσοστό η ολοκλήρωση συγκεκριμένων έργων. Τα περισσότερα, κατά 60% με 70%, είναι στα σπάργανα. Εξάλλου δεν χρειάζεται να πω εγώ τίποτα. Η αγορά βοά ότι δεν έχει πέσει ούτε 1 ευρώ από κοινοτικά κονδύλια σε έργα, τα οποία ήταν προγραμματισμένα. Εγώ θα πω το εξής, ότι ο Υπουργός κ. Παππάς χθες το πρωί - το έχω εδώ μαζί μου, κύριε Πρόεδρε - μετά απ' αυτή τη φοβερή τρομοκρατική επίθεση στον τηλεοπτικό σταθμό «ΣΚΑΪ», που κινδύνεψαν ζωές ανθρώπων, αργότερα μέσα στην ημέρα, βγήκε με ένα tweet που μας έλεγε: «Νωρίς το πρωί καταδικάσαμε την επίθεση». Για να συνεννοηθούμε, αντί να αναλογιστεί ποιος έχει οπλίσει αυτά τα χέρια, αντί να κάνει αυτοκριτική, αντί να ασχοληθεί με αυτό το θέμα, είπε το εξής. Διαβάζω το tweet του κ. Παππά: «Νωρίς το πρωί καταδικάσαμε την επίθεση. Ζητήσαμε να μην εργαλειοποιηθεί». Μάλιστα. «Μέχρι το μεσημέρι», λέει, «έγινε η προβλεπόμενη συνεπαγωγή». «Τους βομβιστές», λένε, «ενέπνευσε και καθοδήγησε η απουσία Βουλευτών του ΣΥΡΙΖΑ από τον «ΣΚΑΪ». Ένα επιχείρημα από τη γκρίζα ζώνη μεταξύ χυδαίου και γελοίου». Αυτό μας λέει. Ποιος τώρα μιλάει για εργαλειοποίηση, για να συνεννοηθούμε; Ο Υπουργός, ο οποίος εργαλειοποίησε την ενημέρωση ή μάλλον προσπάθησε να το κάνει με τον αντισυνταγματικό νόμο του, ο οποίος νομοθετικά εργαλειοποίησε όλες του τις εξουσίες, εργαλειοποίησε ό,τι έχει στη διάθεσή του, τη δημόσια τηλεόραση, κάνοντάς την χυδαίο και προκλητικό φερέφωνο προπαγάνδας. Προφανώς ο Υπουργός έχει διαφορετικό ορισμό. Δεν θεωρεί χυδαίο το να λέει, ας πούμε, ο κ. Πολάκης ότι θα βάλει δημοσιογράφους κάτω από τη γη, ότι θα τους φυτέψει κάτω από τη γη! Αυτό δεν είναι χυδαίο! Δεν είναι γελοίο να κάνει εμπάργκο στον «ΣΚΑΪ», επειδή βγαίνει ένας δημοσιογράφος - προσέξτε, γιατί από εκεί ξεκίνησε αυτό - και λέει ότι θα καρατομήσει σε λίγο ο Πρωθυπουργός τον Αρχηγό της Αστυνομίας και της Πυροσβεστικής και μετά από μια ημέρα αυτό συμβαίνει! Και γι' αυτό εμείς βάζουμε εμπάργκο και δεν αναλογιζόμαστε μετά από την τρομοκρατική επίθεση χθες, εάν αυτό το πράγμα πρέπει να το ξανασυζητήσουμε. Μιλάμε για κάτι χυδαίο. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Δεν του φάνηκε χυδαίο και δεν του φάνηκε περίεργο, δεν του φάνηκε γελοίο, που πριν από δυο χρόνια ο κ. Καμμένος είχε βγει και έλεγε ότι απορεί πώς δεν έχει ανατινάξει κανείς κανένα κανάλι το οποίο βρίσκεται, ξέρω εγώ, στον Πειραιά ή στο Φάληρο. Αυτά δεν του φαίνονται χυδαία και γελοία. Του φαίνεται γκρίζο αυτό το επιχείρημα. Ο άνθρωπος που εργαλειοποίησε ακόμη και τα Ελληνικά Ταχυδρομεία! [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, κλείνω και ευχαριστώ για την ανοχή σας.
Ολοκληρώστε, κυρία Ασημακοπούλου.
Σήμερα, λοιπόν, διάβαζα ότι έχει πάρει τέσσερις ειδικούς συμβούλους στα ΕΛΤΑ, τα οποία ΕΛΤΑ είναι στα πρόθυρα της χρεοκοπίας, με 4.200 ευρώ τον μήνα και 250 ευρώ για καύσιμα και αυτοκίνητο και τηλέφωνο και ό,τι θέλετε. Τώρα εάν έχει εργαλειοποιήσει και ανθρώπους, όπως παλιότερα τον κ. Καλογρίτσα ο οποίος στον διαγωνισμό έπαιξε τον ρόλο τού να βάλει κάποια βοσκοτόπια ως υποθήκη, δεν ξέρω, ή όπως τώρα τον παιδικό του φίλο, τον κ. Πετσίτη, ο οποίος δεν ξέρω εάν είναι εργαλείο σε εξωχώριες εταιρείες, σε μετοχικά πακέτα, που παίρνει ξαφνικά υπέρογκες αμοιβές, δεν ξέρω εάν τους έχει εργαλειοποιήσει και αυτούς. Ας απαντήσει μόνος του. Εν πάση περιπτώσει μια ημέρα όλα αυτά θα τα εξετάσει η δικαιοσύνη, εγώ δεν προκρίνω. Κλείνω, κύριε Πρόεδρε, λέγοντας ότι τα δυσάρεστα νέα είναι ότι η Κυβέρνηση φέρνει άλλον έναν αντιαναπτυξιακό προϋπολογισμό με άγρια υπερφορολόγηση και πλεονάσματα. Τα ευχάριστα νέα, όμως, είναι ότι είναι ο τελευταίος. Είναι ο τελευταίος, γιατί οσονούπω θα φύγετε! Ευχαριστώ πολύ.
Κυρίες και κύριοι συνάδελφοι, να ενημερώσω το Σώμα για τους ομιλητές και τον προγραμματισμό περίπου ως το απόγευμα. Υπολείπονται, λοιπόν, άλλοι έντεκα ομιλητές, δυο Κοινοβουλευτικοί Εκπρόσωποι που δεν μίλησαν χθες και θα μιλήσουν σήμερα και πέντε Υπουργοί, πλην του οικονομικού επιτελείου, του κ. Χουλιαράκη και του κ. Τσακαλώτου δηλαδή, που θα μιλήσουν στο τέλος. Άρα ομιλητές, Κοινοβουλευτικοί Εκπρόσωποι και Υπουργοί με έναν υπολογισμό και με μια σχετική γαλαντομία στον χρόνο υπολογίζουμε ότι είναι περίπου στις τρεισήμισι ώρες. Συνεπώς να υπολογίζετε ότι περίπου στις 14.30΄ με 15.00΄ θα ολοκληρωθεί ο κατάλογος όλων αυτών που προείπα μαζί και οι δευτερολογίες, και θα μείνουν μόνο οι Υπουργοί του οικονομικού επιτελείου, ο κ. Τσακαλώτος και ο κ. Χουλιαράκης, και θα μπούμε στη διαδικασία των παρεμβάσεων των Πολιτικών Αρχηγών. Περίπου αυτός είναι ο προγραμματισμός που κάνουμε και θα τον δούμε στην πορεία. Η κ. Ιγγλέζη από τον ΣΥΡΙΖΑ έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, καλημέρα σας. Εάν ακολουθήσω τον συλλογισμό της κ. Ασημακοπούλου, έτσι όπως το πάτε, να περιμένουμε μήπως και βομβιστική επίθεση στην ΕΡΤ, στην οποία έχει κάνει εμπάργκο το κόμμα της; Ελπίζω όχι βέβαια. Βάλατε μια φορά βόμβα μόνοι σας στην ΕΡΤ, όταν την κλείσατε. Το 2018 φθάνει στο τέλος του και όπως κάθε χρόνο τέτοια εποχή καλούμαστε να παρουσιάσουμε τη στρατηγική μας για το επόμενο έτος μέσα από την ψήφιση του προϋπολογισμού. Φέτος, όμως, υπάρχει μια ειδοποιός διαφορά σε σχέση με τα προηγούμενα χρόνια, καθώς το 2018 ήταν η χρονιά που απέδωσαν οι καρποί των προσπαθειών μας για έξοδο από τα μνημόνια. Οι κόποι και οι θυσίες του ελληνικού λαού, μαζί με τα σταθερά βήματα της Κυβέρνησης ΣΥΡΙΖΑ, έπιασαν, λοιπόν, τόπο και έτσι αρχίζοντας από το 2019, επιστρέφουμε σταθερά σε μια περίοδο κανονικότητας. Ο φετινός προϋπολογισμός ο πρώτος μεταμνημονιακός από την έναρξη της κρίσης, σηματοδοτεί, λοιπόν, μια νέα εποχή. Είναι ο προϋπολογισμός που αναδεικνύει την αναπτυξιακή μας στρατηγική, όχι μόνο για το έτος που έρχεται, αλλά και για τα επόμενα χρόνια. Ταυτόχρονα προωθεί την κοινωνική συνοχή, καθώς για πρώτη φορά είμαστε σε θέση να χαράξουμε με ελευθερία την κοινωνική μας πολιτική, μια πολιτική που δεν έρχεται σε καμμία περίπτωση σε αντίθεση με τους στόχους μας για δημοσιονομική σταθερότητα, δεν έχει σε καμμία περίπτωση τη μορφή παροχολογίας, αλλά πραγματικών παροχών σ' αυτούς που επλήγησαν περισσότερο από την οικονομική κρίση. Δυστυχώς για τη Νέα Δημοκρατία καταρρέει για ακόμη μια φορά η προσπάθεια τρομοκράτησης του ελληνικού λαού και η καταστροφολογία. Ο προϋπολογισμός του 2019- δυστυχώς για την Αντιπολίτευση - είναι ο προϋπολογισμός που δεν επιβάλλει νέους φόρους. Αντιθέτως προβλέπει μείωση της επιβάρυνσης τόσο μέσω της μεσοσταθμικής μείωσης του ΕΝΦΙΑ όσο και μέσω της μείωσης της φορολογίας νομικών προσώπων και μερισμάτων. Είναι ο προϋπολογισμός που δεν προβλέπει καμμία περικοπή συντάξεων, οπότε πάει και το αφήγημα στο οποίο είχε επενδύσει τόσο πολύ η Νέα Δημοκρατία. Είναι ο προϋπολογισμός στον οποίο προβλέπεται σωρεία θετικών μέτρων. Δύο χιλιάδες διακόσιες προσλήψεις για το πρόγραμμα «Βοήθεια στο Σπίτι», τέσσερις χιλιάδες πεντακόσιες προσλήψεις εκπαιδευτικών στην Ειδική Αγωγή, επιδότηση στέγασης με εισοδηματικά κριτήρια. Εμείς, κυρίες και κύριοι συνάδελφοι, συστρατευόμαστε με τον κόσμο της εργασίας. Προσπαθούμε να μειώσουμε την ανεργία στους νέους. Γι' αυτό και επιδοτούμε κατά το ήμισυ τις ασφαλιστικές εισφορές για την πρόσληψη νέων. Γι' αυτό επεκτείνουμε τις συλλογικές συμβάσεις και αυξάνουμε τον κατώτατο μισθό. Γι' αυτό καταργούμε τον υποκατώτατο μισθό. Γι' αυτό και ήδη ψηφίσαμε τη μείωση των ασφαλιστικών εισφορών σε διακόσιες πενήντα χιλιάδες ελεύθερους επαγγελματίες, επιστήμονες, αγρότες. Γι' αυτό και καταργήσαμε το τέλος επιτηδεύματος για τους αγροτικούς και σχολικούς συνεταιρισμούς και τις κοινωνικές και συνεταιριστικές επιχειρήσεις. Τονίζω ότι με τα όσα περιγράφω, δεν επιχειρώ να θριαμβολογήσω. Μένει ακόμη να γίνει δουλειά, για να φτάσουμε τη χώρα μας στο επίπεδο που της αξίζει. Ξεκαθαρίζω, όμως, ότι οι δικοί μας στόχοι, ο δικός μας πολιτικός σχεδιασμός είναι ριζικά διαφορετικός από αυτόν της Αντιπολίτευσης. Η αναπτυξιακή μας στρατηγική περιστρέφεται γύρω από ένα αναβαθμισμένο κοινωνικό κράτος, μια αναβαθμισμένη δημόσια υγεία και δημόσια παιδεία, μια σύγχρονη και αποτελεσματική δημόσια διοίκηση. Ολοκληρώνουμε έργα με αναπτυξιακό χαρακτήρα που έπρεπε να έχουν τελειώσει εδώ και δεκαετίες, όπως το Κτηματολόγιο, οι δασικοί χάρτες και ο χωροταξικός σχεδιασμός. Για πρώτη φορά σε αυτόν τον προϋπολογισμό καταγράφονται κονδύλια για τη χρηματοδότηση των προστατευόμενων περιοχών, όπως δεσμευθήκαμε μέσα από το σχετικό νομοθετικό πλαίσιο που ψηφίσαμε πριν από μερικούς μήνες. Τετραπλασιάζονται οι πόροι που αφορούν την επιχορήγηση των φορέων διαχείρισης προστατευόμενων περιοχών από 450.000 ευρώ σε 2,2 εκατομμύρια ευρώ. Και αυτό δεν αποτελεί απλή λογιστική καταγραφή αλλά αποτελεί σαφή εφαρμογή περιβαλλοντικής πολιτικής, που αξιολογεί τις περιοχές «NATURA» ως πολύτιμο πόρο για τη χώρα και χρηματοδοτεί την προστασία και τη διαχείρισή τους. Ελπίζω στον προϋπολογισμό της επόμενης χρονιάς, να μπορούμε να αποτιμήσουμε και τις μόνιμες προσλήψεις των εργαζομένων στους φορείς διαχείρισης των προστατευόμενων περιοχών μέσα από τις διαδικασίες που προβλέπονται, αλλά και προσλήψεις σε όλους τους κρίσιμους για το περιβάλλον φορείς, όπως η Δασική Υπηρεσία, η Επιθεώρηση Περιβάλλοντος και άλλοι. Να σημειώσω ακόμη ότι η εφαρμογή της υπουργικής απόφασης για τη μείωση της κατανάλωσης της πλαστικής σακούλας, έχει φέρει έσοδα που έχουν οδηγήσει στον υπερδιπλασιασμό των αποδόσεων του Ελληνικού Οργανισμού Ανακύκλωσης από 5.000.000 ευρώ σε 11.000.000 ευρώ, έσοδα που αποτελούν ξεκάθαρο ανταποδοτικό τέλος. Αυτό σημαίνει ότι ο Ελληνικός Οργανισμός Ανακύκλωσης, θα έχει στη διάθεσή του 6.000.000 ευρώ για να προχωρήσει σε περαιτέρω δράσεις το 2019 για τη μείωση της χρήσης της πλαστικής σακούλας, ανταποδίδοντας στην κοινωνία τον πόρο αυτό. Πρόκειται για ένα χειροπιαστό παράδειγμα της εφαρμογής των πολιτικών για την περιβαλλοντική προστασία και για το πώς η κοινωνία επωφελείται άμεσα από αυτές. Οφείλω να επισημάνω, βέβαια, ότι οι δαπάνες για τη δασοπροστασία διατηρούνται στα 6,2 εκατομμύρια ευρώ και για το 2019. Ακόμα στον παρόντα προϋπολογισμό προβλέπεται κονδύλι ύψους 17,5 εκατομμυρίων ευρώ για χορήγηση έκπτωσης ηλεκτρικής ενέργειας σε οικιακούς καταναλωτές της Περιφέρειας Δυτικής Μακεδονίας και του Δήμου Μεγαλόπολης της Περιφερειακής Ενότητας Αρκαδίας λόγω της λειτουργίας λιγνιτικών ορυχείων και σταθμών ηλεκτροπαραγωγής. Συναδέλφισσες και συνάδελφοι, μπορεί ο προϋπολογισμός του 2019 να είναι ο πρώτος μεταμνημονιακός προϋπολογισμός που φέρνουμε στη Βουλή, αλλά έχουμε ακόμη πολύ δρόμο να διανύσουμε. Ένα, όμως, είναι απόλυτα βέβαιο. Έχουμε απομακρυνθεί προ πολλού από τα σενάρια καταστροφολογίας της Αντιπολίτευσης. Η χώρα έχει γυρίσει σελίδα. Ο προϋπολογισμός, οι στρατηγικές και το νομοθετικό έργο που προγραμματίζεται για το 2019, έχουν στόχο την περαιτέρω σταθεροποίηση της ελληνικής οικονομίας, την αναβάθμιση των προϋποθέσεων για τη βιώσιμη ανάπτυξή της και την ισχυροποίηση της διεθνούς θέσης και της αξιοπιστίας της χώρας μας. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα δύο μαθήτριες και μαθητές και τρεις συνοδοί εκπαιδευτικοί από το Γυμνάσιο Αγίου Στεφάνου, το δεύτερο τμήμα αυτή τη φορά. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Τσιάρας από τη Νέα Δημοκρατία.
Σας ευχαριστώ, κύριε Πρόεδρε. Κυρίες και κύριοι συνάδελφοι, ο καθένας από εμάς κάπου, κάποτε, έχει προφανώς βρεθεί να συνομιλεί με κάποιο άτομο που αρέσκεται να διηγείται εντυπωσιακά κατορθώματα. Ο τρόπος αφήγησης αυτών των ατόμων πιθανότατα μας γοητεύει. Και, βεβαίως, δημιουργούνται αισθήματα θαυμασμού ή ενδεχομένως και αποδοχής, με έναν τρόπο που σε έναν πολύ μεγάλο βαθμό μάς κάνει να σκεφτόμαστε πολλά. Το πρόβλημα σε αυτές τις περιπτώσεις είναι όταν έρχεται η εποχή των αντιφάσεων, όταν αυτά τα οποία διηγείται κανείς και τα οποία είναι αξιοθαύμαστα δεν συναντώνται με την πραγματικότητα και όταν χαλάει αυτό το παζλ της ωραίας αφήγησης, μιας και η ίδια η ζωή, η ίδια η πραγματικότητα μέσα από τις αντιφάσεις και μέσα από τις ίδιες τις διαφορές έρχεται να αποδείξει ότι όλα αυτά τα οποία λέγονται δεν είναι πραγματικά. Προφανώς μιλάω γι' αυτούς τους ανθρώπους, οι οποίοι αρέσκονται γενικότερα στη μυθοπλασία, στη μυθολογία. Η πραγματικότητα και ο λόγος για τον οποίο αναφέρω όλα αυτά, έχουν ως συγκεκριμένη αναφορά το ότι, αγαπητοί κύριοι συνάδελφοι της Συμπολίτευσης, αγαπητοί κυρίες και κύριοι συνάδελφοι του ΣΥΡΙΖΑ, με όλα αυτά τα οποία λέτε, στην πραγματικότητα έχετε επιφέρει την «πολιτική μυθολογία» ως πρακτική μιας διάστασης, αν θέλετε, που η ίδια η ελληνική κοινωνία ζει. Σε αυτή την Αίθουσα αυτές τις μέρες της συζήτησης του προϋπολογισμού, του κορυφαίου νομοσχεδίου κάθε χρόνο για το ελληνικό Κοινοβούλιο, έχουν ειπωθεί τα πάντα και ακριβώς τα αντίθετά τους! Είπατε ότι ήταν ορθή η υπερφορολόγηση της μεσαίας τάξης, μιας και από εκεί έπρεπε να αντλήσετε πόρους. Την ίδια στιγμή είπατε ότι σωστά μειώσατε τη φορολογία, γιατί κάποια στιγμή αυτό έπρεπε να σταματήσει. Είπατε ότι ήταν σωστή η αύξηση των ασφαλιστικών εισφορών με τον γνωστό νόμο Κατρούγκαλου, που ειρήσθω εν παρόδω οδήγησε χιλιάδες νέους μας στο εξωτερικό εκτός Ελλάδος. Την ίδια στιγμή χαίρεστε και επαινείτε τον εαυτό σας, που καταφέρνετε να ξηλώνετε τον νόμο Κατρούγκαλου, καθιστώντας τον ουσιαστικά μια άχρηστη προηγούμενη νομοθετική πρωτοβουλία. Ξέρετε, πριν αναλάβετε την εξουσία, λέγατε ότι θα βγάλετε την Ελλάδα όρθια από την εποχή των μνημονίων. Αλήθεια πιστεύετε ότι η ελληνική κοινωνία είναι όρθια αυτή τη στιγμή; Πιστεύετε ότι οι Έλληνες πολίτες έχουν καταφέρει μέσα απ' αυτή την αδιανόητη υπερφορολόγηση, μέσα από αυτό το απίστευτο φόρτωμα βαρών, να αισθάνονται ότι απέναντί τους έχουν μια Κυβέρνηση, η οποία τους έχει υπηρετήσει και έχει κάνει τα απαραίτητα βήματα, ώστε να αισθάνονται ήσυχοι και ασφαλείς; Σε λίγες μέρες συμπληρώνονται τέσσερα χρόνια ουσιαστικά από τον χρόνο που αναλάβατε τη διακυβέρνηση της χώρας. Η κοινωνία, κυρίες και κύριοι συνάδελφοι της Συμπολίτευσης, δυστυχώς, αντί να είναι όρθια, γονατίζει. Αλήθεια εσείς δεν είστε που λέγατε ότι θα υποστηρίξετε το κοινωνικό κράτος, ότι θα στηρίξετε τους αδύναμους; Πώς το κάνετε αυτό; Με την κατάργηση του ΕΚΑΣ από την 1 Ιανουαρίου 2019; Εσείς δεν λέγατε ότι βγαίνουμε από το μνημόνιο; Πώς γίνεται αυτό; Με την επιπλέον εφαρμογή μέτρων που έχουν αναγωγή σε δεσμεύσεις της χώρας τύπου μνημονίου; Εσείς δεν υποσχεθήκατε, ο ίδιος ο Πρωθυπουργός δεν έλεγε, ότι θα έρθουν νέες επενδύσεις στη χώρα; Το έλεγε πέρυσι στη Διεθνή Έκθεση Θεσσαλονίκης. Πώς θα γίνει αυτό; Με την περικοπή εκ νέου του Προγράμματος Δημοσίων Επενδύσεων κατά 550 εκατομμύρια ευρώ; Εσείς δεν λέγατε ότι θα βγάλετε τη χώρα στις αγορές; Τέσσερις μήνες μετά τη λήξη του τρίτου προγράμματος όχι μόνο δεν έχετε βγάλει την οικονομία της χώρας στις αγορές, αλλά μάλλον μας έχετε βγάλει από τις αγορές για απροσδιόριστο χρόνο, που κανείς μας σήμερα δεν γνωρίζει. Ο Υπουργός των Οικονομικών βρέθηκε στις Ηνωμένες Πολιτείες, στο «Invest in Greece» στη Νέα Υόρκη και εκεί προσήλθαν πολλοί επενδυτές. Αναφέρομαι σε ένα δημοσίευμα έγκριτης εφημερίδας προ λίγων ημερών. Όλοι εξέφρασαν εύλογες απορίες, για το πώς η ελληνική οικονομία θα μπορέσει, τελικά, να βρεθεί στις αγορές και θα μπορέσει να ανακάμψει. Τελικά, κυρίες και κύριοι συνάδελφοι της Συμπολίτευσης, οι απορίες δεν ήταν απλά εύλογες αλλά έγιναν ισχυρές, και στην πραγματικότητα έγιναν δεδομένα, τα οποία δείχνουν ότι η ελληνική οικονομία δεν μπορεί να ανακάμψει. Σε προηγούμενη ομιλία μου, από το Βήμα του ελληνικού Κοινοβουλίου, σας είχα επισημάνει ότι δεν πρέπει να κουνάτε το δάχτυλο στην Αντιπολίτευση για την περιβόητη δήθεν έξοδο από τις αγορές. Ξέρετε πολύ καλά ότι το χρονοδιάγραμμα εξόδου στις αγορές έχει πέσει εκτός. Στην πραγματικότητα τον Ιανουάριο του 2019 θα βρισκόμαστε εκεί που βρισκόμασταν τον Ιανουάριο του 2018, δυστυχώς όμως με επιπλέον αβεβαιότητες, με πολύ υψηλότερα επιτόκια δανεισμού και, βεβαίως, με την αίσθηση ότι η ελληνική οικονομία δεν έχει βρει ακόμα τον δρόμο της. Κυρίες και κύριοι συνάδελφοι, είναι, ουσιαστικά, το τελευταίο διάστημα της Κυβέρνησης του ΣΥΡΙΖΑ και των Ανεξαρτήτων Ελλήνων. Πρέπει να σας πω ότι τελικά φεύγετε με μία συγκεκριμένη αναφορά στο αγαπημένο σας χρώμα. Το αγαπημένο σας χρώμα είναι το κόκκινο. Δυστυχώς όλα στην Ελλάδα με βάση τους οικονομικούς δείκτες, βρίσκονται στο «κόκκινο». Τα κόκκινα δάνεια βρίσκονται στο «κόκκινο» - και το ξέρετε καλά - δημιουργώντας ασφυξία στο τραπεζικό σύστημα. Οι ληξιπρόθεσμες οφειλές του δημοσίου βρίσκονται στο «κόκκινο», δίνοντας ουσιαστικά μία αίσθηση ότι το κράτος δεν μπορεί να είναι συνεπές ακόμα και σ' αυτή τη δύσκολη περίοδο προς τους πολίτες που δίνουν τις υπηρεσίες τους σ' αυτό. Οι ληξιπρόθεσμες οφειλές των πολιτών προς το κράτος βρίσκονται στο «κόκκινο», και είναι αποτέλεσμα μιας άγριας υπερφορολόγησης που ειδικά αυτό το χρονικό διάστημα έχει δημιουργήσει άλλα δεδομένα. Θέλετε να μιλήσουμε για την ανταγωνιστικότητα και τους δείκτες στην οικονομία; Αυτοί, δυστυχώς, βρίσκονται στο «βαθύ κόκκινο»! Σε ό,τι αφορά την επιχειρηματική και οικονομική ανελευθερία, «κόκκινο βαθύ» και εδώ, «κόκκινο» στην αδιαφάνεια, «κόκκινο» στην ανεξαρτησία των θεσμών! Δυστυχώς η πατρίδα μας δεν βρίσκεται στην πορεία ή στην κατεύθυνση που όλοι θα ελπίζαμε και όλοι θα θέλαμε. Κυρίες και κύριοι συνάδελφοι, είναι γεγονός ότι η ελληνική κοινωνία αναζητά ένα νέο αφήγημα, όχι ένα νέο αφήγημα στη λογική του παραμυθιάσματος που την είχατε υποβάλει από το 2014 και το 2015: «με τα ωραία, τα ψεύτικα, τα λόγια τα μεγάλα», αλλά μέσα από ένα αφήγημα το οποίο θα περιγράφει με έναν πολύ συγκεκριμένο τρόπο προς τα πού πρέπει να κατευθυνθεί η ελληνική οικονομία, για να μπορέσουμε την επόμενη μέρα να δούμε όλοι αυτό που εμείς ελπίζουμε, δηλαδή πώς και από πού θα προσελκύσουμε πόρους, προς τα πού θα μπορέσουμε να τους κατευθύνουμε, ούτως ώστε η οικονομική πραγματικότητα του μέσου Έλληνα πολίτη να είναι καλύτερη, οι Έλληνες, οι νέοι και οι νέες, οι Ελληνίδες και οι Έλληνες να μπορούν να βρίσκουν δουλειά εδώ στην πατρίδα μας, να υποστηρίζουν τη δική τους παρουσία και να υποστηρίζουν τη δική τους ζωή. Αυτό δεν γίνεται με την προσπάθεια διαίρεσης της ελληνικής κοινωνίας. Δεν γίνεται με τη λογική του διχασμού που συστηματικά κάποιοι επιχειρούν, προκειμένου να επιβιώσουν πολιτικά. Γίνεται μέσα από μια σοβαρή προσπάθεια και του πολιτικού συστήματος, αλλά πολύ περισσότερο όλων ημών που μπορεί να το υπηρετούμε, δείχνοντας ότι μόνο με ενωμένη την ελληνική κοινωνία, μόνο μέσα από συγκεκριμένους ρεαλιστικούς στόχους που μπορεί να τίθενται, μπορούμε να πάμε στην επόμενη μέρα. Αντιλαμβάνεστε ότι όλα αυτά πλέον βρίσκονται σε ένα διαφορετικό από το δικό σας αφήγημα. Είναι το αφήγημα της Νέας Δημοκρατίας. Είναι το αφήγημα του Προέδρου της Νέας Δημοκρατίας και αυριανού Πρωθυπουργού, του Κυριάκου Μητσοτάκη, το οποίο πλέον παρακολουθούν όλο και περισσότερο, όλο και πιο στενά οι Έλληνες πολίτες. Προφανώς καταψηφίζω τον προϋπολογισμό. Σας ευχαριστώ πολύ.
Τον λόγο έχει ο κ. Ουρσουζίδης από τον ΣΥΡΙΖΑ.
Ευχαριστώ πολύ, κύριε Πρόεδρε. Αγαπητοί συνάδελφοι, κατ' αρχάς θα ήθελα κι εγώ να καταδικάσω με τη σειρά μου την απίστευτη ενέργεια σε βάρος του «ΣΚΑΪ» και, ταυτόχρονα, να δηλώσω ότι τέτοιες άθλιες πρακτικές, το μόνο που κάνουν είναι να ρίχνουν νερό στον μύλο της φαυλότητας και της διαπλοκής. Όσον αφορά τον προϋπολογισμό, σας αρέσει, δεν σας αρέσει, είναι ο πρώτος προϋπολογισμός μετά τα μνημόνια, στα οποία εσείς μας βάλατε, με μεγάλη προσπάθεια θα έλεγα για πολλές δεκαετίες. Αυτή η Κυβέρνηση του κ. Τσίπρα είναι αυτή που μας βγάζει από τα μνημόνια. Αυτό θα γράψει η ιστορία. Αυτή είναι και η πραγματικότητα. Εκείνο που χαρακτηρίζει αυτόν τον προϋπολογισμό, είναι αναμφισβήτητα η μη περικοπή των συντάξεων, ένα μέτρο που επιβλήθηκε από το ΔΝΤ και που η ακύρωσή του ήρθε σαν αποτέλεσμα συνετής διαχείρισης και σεβασμού του μόχθου των πολιτών εν τέλει επίτευξης στόχου. Εργαστήκαμε σκληρά για να γίνει παρελθόν ό,τι παραλάβαμε το 2015, ό,τι χρεοκόπησε την πατρίδα μας. Ο λαός πλέον έχει απτά παραδείγματα συμπεριφοράς και θα κληθεί να επιλέξει ανάμεσα σ' αυτούς που έβγαλαν την Ελλάδα από την ύφεση, με την εφαρμογή μίας οικονομικής πολιτικής που διασφαλίζει την ανάκαμψη και την κοινωνική συνοχή, χωρίς να θέτει σε κίνδυνο τα δημόσια οικονομικά, που τίμησαν την εμπιστοσύνη των πολιτών, που δεν λεηλάτησαν, που δεν καταχράστηκαν τον μόχθο και τις θυσίες τους, και σε εκείνους που χρεοκόπησαν τη χώρα και την έστειλαν στη μνημονιακή περιπέτεια, που γονάτισαν, που έστησαν στα έξι μέτρα τη μεσαία τάξη και καταδίκασαν την ελληνική κοινωνία στη φτώχεια και στην οκταετή εξαθλίωση. Μόνη τους έγνοια είναι να πάρουν τη ρεβάνς, να νικήσουν με κάθε κόστος, να δικαιώσουν εκείνους που καταλήστευσαν τον ελληνικό λαό και που σήμερα εντελώς ξεδιάντροπα, απροκάλυπτα και αντιδημοκρατικά τους παρέχουν κάθε δυνατή στήριξη, χρησιμοποιώντας όλα τα μέσα, θεμιτά και αθέμιτα. Αυτή είναι η δημοκρατία στην οποία πιστεύουν. Έχουν την ευχέρεια, διαθέτουν χρήμα - εύκολο χρήμα - πάντα προσέβλεπαν σ' αυτό. Είναι αυτό το «βρώμικο» χρήμα, που τους παρεχόταν απλόχερα για εξασφάλιση πολιτικής στήριξης. Είναι το ίδιο «βρώμικο» χρήμα που τώρα στερούνται και κυριολεκτικά λύσσαξαν. Όμως δεν θα επιτρέψουμε στους επιχορηγούμενους της «SIEMENS», της «NOVARTIS» και των εθνικών εργολάβων να ασελγήσουν ξανά σε βάρος του ελληνικού λαού. Πόνταραν όλη την αντιπολιτευτική τους τακτική στην περικοπή των συντάξεων. Απαίτησαν από τους θεσμούς, μάλωσαν τον κ. Μοσκοβισί γιατί αντέδρασε στην περαιτέρω εξαθλίωση των συνταξιούχων και, κυριολεκτικά, τα έδωσαν όλα και έχασαν. Πρόσβαλαν βάναυσα τον ελληνικό λαό, αγνοώντας τις θυσίες και την ανταπόκρισή του στην προσπάθεια ανάκαμψης της οικονομίας από τα τάρταρα που την είχαν φέρει. Ασέλγησαν πάνω στους Έλληνες πολίτες, δηλώνοντας ότι η μη περικοπή των συντάξεων, δεν αφορά στις θυσίες του ελληνικού λαού και στη σφιχτή, χωρίς σπατάλες, διαχείριση του οικονομικού επιτελείου, αλλά ήρθε ως αντάλλαγμα της Συμφωνίας των Πρεσπών. Για να δούμε, λοιπόν, πώς έχουν τα πράγματα. Τις συνέπειες αυτής ακριβώς της πολιτικής που ακολουθήσατε για πάρα πολλά χρόνια, ήρθαμε εμείς να ανατρέψουμε. Θα εξηγήσω ευθύς αμέσως τι εννοώ, ώστε να γίνει κατανοητό πώς περάσαμε από τα χρόνια των ελλειμμάτων σε πλεόνασμα πάνω από ένα δισεκατομμύριο ευρώ το 2018 στον ΕΦΚΑ εν μέσω μάλιστα δεινής κρίσης. Πρώτα απ' όλα ο εξορθολογισμός μέσα από τη μείωση των ασφαλιστικών εισφορών βοήθησε πάρα πολλούς ελεύθερους επαγγελματίες να ανταποκριθούν. Η ρύθμιση των οφειλών με κούρεμα των προσαυξήσεων, με τις γνωστές εκατό δόσεις, έδωσε την ευκαιρία επαναδραστηριοποίησης, μείωσης της ανεργίας και αύξησης εσόδων στον ΕΦΚΑ. Πρέπει τώρα να γίνει μία νέα ρύθμιση. Το ζητά εναγωνίως η πιάτσα. Ως προς τη φορολόγηση πράγματι πρέπει να μειωθεί. Αυτή είναι η επιλογή μας. Όσο για σας και τους αγρότες, για τους οποίους τελευταία κόπτεστε πάρα πολύ, θα καταθέσω την ερώτηση που είχατε θέσει στην τότε Υπουργό, την κ. Βαλαβάνη, η οποία αφορούσε στον προσδιορισμό του εισοδήματος, όπου εκτός των τιμολογίων αγοράς - πώλησης - έτσι λέγατε - θα συνυπολογίζονται οι κοινοτικές αποζημιώσεις, οι ενισχύσεις, οι άμεσες ενισχύσεις, οι εξισωτικές αποζημιώσεις, τα ποιοτικά πριμ. Με αυτόν τον τρόπο, - λέγατε - το ύψος του καθαρού γεωργικού εισοδήματος που θα φορολογείται, αναμένεται να αυξηθεί σημαντικά με συνέπεια την υπέρμετρη διόγκωση της τελικής φορολογικής επιβάρυνσης. Ερωτούσατε την τότε Υπουργό το εξής: «Προτίθεστε να καταθέσετε άμεσα νομοθετική ρύθμιση για την απαλλαγή από τη φορολογία των κοινοτικών επιδοτήσεων;». Ακούστε. Ακόμα και τις αποζημιώσεις προσλαμβάνατε στον προσδιορισμό του φορολογητέου εισοδήματος. Θέλετε, μάλιστα, να σας διαβάσω ποιοι υπέγραφαν την ερώτηση; Ήταν οι κύριοι. Χαρακόπουλος, Τσιάρας, Καράογλου, Σκρέκας, Μπουκώρος, Στυλιανίδης, Στύλιος, Σαλμάς, Παναγιωτόπουλος, Κοψαχείλης, Τζαβάρας. Καταθέτω τη σχετική ερώτηση για τα Πρακτικά. [[Στο σημείο αυτό ο Βουλευτής κ. Γεώργιος Ουρσουζίδης καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το δεύτερο κομμάτι στο οποίο προφανώς πρέπει να αναφερθώ, είναι αυτή εδώ η έκθεση. Αυτή εδώ η έκθεση είναι η έκθεση του Ευρωπαϊκού Ελεγκτικού Συνεδρίου, η υπ' αριθμόν 9 του 2018. Αναφέρεται σε απολύτως αναγκαία έργα, βεβαίως, τα οποία αφορούν στις υποδομές, στη βελτίωση των συνθηκών που επικρατούν στους ελληνικούς δρόμους. Λέει, λοιπόν, η έκθεση: «Για μόνο τρία έργα, την Ολυμπία οδό, τον Μορέα και την Κεντρική οδό την περίοδο 2000-2014 έχουμε πληρώσει 1,2 δισεκατομμύρια ευρώ περισσότερα από αυτά που αναλογούσαν». Διαβάζω χαρακτηριστικά ένα κομμάτι της έκθεσης: «Η κατασκευή των τριών αυτοκινητοδρόμων στην Ελλάδα καθυστέρησε σημαντικά. Αυτό έχει συνέπειες, δεν είναι χωρίς συνέπειες το αν κυκλοφορεί κάποιος σε ένα δευτερεύον οδικό δίκτυο ή σε ένα σύγχρονο οδικό δίκτυο. Τα θύματα είναι πολύ λιγότερα, είναι 9% στο σύγχρονο οδικό δίκτυο και πάνω από 50% είναι στο δευτερεύον. Και αυτό έχει και οικονομικές επιπτώσεις». Είναι, λοιπόν, και η αναδιαπραγμάτευση, που είχε ως επακόλουθο σημαντικό πρόσθετο κόστος της τάξεως των 1,2 δισεκατομμυρίων ευρώ, το οποίο βάρυνε τον δημόσιο τομέα, παρ' ότι το αντικείμενο των έργων μειώθηκε σημαντικά. Μειώθηκε κατά 45% το έργο της Ολυμπίας οδού, στο 55% το έργο της κεντρικής Ελλάδος. Συγκεκριμένα από την επαναδιαπραγμάτευση των τεσσάρων οδικών αξόνων - Ιονία οδός, Ολυμπία, Ε65, Μορέας - συνολικά εξοικονομήθηκαν πόροι προς όφελος του Έλληνα φορολογούμενου της τάξεως των 764.477.733 ευρώ. Άρα αυτό το κομμάτι και μόνο αντιστοιχεί στο 0,45% του ΑΕΠ, δηλαδή στο 70% του πλεονάσματος που σήμερα έχουμε στον ΕΦΚΑ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δείξτε μου για ένα λεπτό ακόμη, κύριε Πρόεδρε, την ανοχή σας. Αν δε συνυπολογίσει κανείς, σύμφωνα πάντα με το Ευρωπαϊκό Ελεγκτικό Συνέδριο, το γεγονός ότι καταβλήθηκαν επιπλέον 1,2 δισεκατομμύρια ευρώ, ενώ υλοποιήθηκε, όπως είπα πριν, το 55% και το 45% αντίστοιχα των οδικών αξόνων, καταλαβαίνετε ότι όχι μόνο οι συντάξεις θα κόβονταν, αλλά το θέμα θα ήταν και αν θα καταβάλλονταν. Αυτή ήταν η πραγματικότητα, η «ζούγκλα του 2014» με τα success story και τον λαό στην απόγνωση, όπου οι βολεμένοι κρατικοδίαιτοι κηφήνες των ΜΜΕ, της διαπλοκής, ήταν ενωμένοι στον αγώνα της εξαθλίωσης των Ελλήνων πολιτών, πιστοί στο δόγμα «η ζωή σου, ο θάνατός μου». Αυτό άλλαξε οριστικά. Εξασφαλίσαμε την καθολική πρόσβαση σε ενάμισι εκατομμύριο ανασφάλιστους πολίτες - το αυτονόητο και το ωφέλιμο για την ελληνική κοινωνία - , στηρίξαμε τα δημόσια σχολεία, το μέλλον, την ελπίδα αυτού του τόπου. Μειώσαμε τις υπέρογκες επιβαρύνσεις ασφαλισμένων - αυτονόητη ενέργεια για ανάκαμψη - σώσαμε το ασφαλιστικό σύστημα, εξασφαλίζοντας την τάξη με διαρκή αγώνα. Αποδώσαμε στους πολίτες εκείνο που τους στερήσατε, την αξιοπρέπεια, σώζοντας δεκάδες χιλιάδες συμπολίτες από την απόγνωση. Συμπληρώσαμε τέσσερα χρόνια διοίκησης, χωρίς οικονομικά σκάνδαλα και διαπλοκή. Το αποτέλεσμα είναι οι πολίτες να ανακτούν εμπιστοσύνη προς τη διοίκηση. Το μεγαλύτερο, το σημαντικότερο πράγμα που έχουμε να προσφέρουμε, είναι αυτή η σχέση εμπιστοσύνης πολιτών και διοίκησης. Ποτέ ξανά δανεικά! Στηριζόμαστε στις δικές μας δυνάμεις, έχουμε έξοχο πρωτογενή τομέα, υπέροχες τουριστικές δομές. Μπορούμε να συνεχίσουμε έντιμα και καθαρά. Σας ευχαριστώ πολύ.
Συνεχίζουμε με τον κ. Βρούτση από τη Νέα Δημοκρατία.
Κύριε Πρόεδρε, κυρίες και κύριοι συνάδελφοι, ενώνω και εγώ τη φωνή μου, με τη συντριπτική πλειοψηφία του ελληνικού λαού που καταδικάζει την τρομοκρατική και εγκληματική ενέργεια εναντίον της «ΚΑΘΗΜΕΡΙΝΗΣ» και του «ΣΚΑΪ» ουσιαστικά την τρομοκρατική και εγκληματική ενέργεια εναντίον της δημοκρατίας, της πολυφωνίας και της ελευθεροτυπίας. Το μήνυμα είναι ένα: Τα φασιστικά στοιχεία δεν θα νικήσουν, δεν θα φιμώσουν, δεν μπορούν να απειλήσουν, δεν μπορούν να τρομάξουν τη δημοκρατία. Ο πολιτικός μου φορέας, η Νέα Δημοκρατία - και το λέω γιατί οι στιγμές που ζούμε είναι ιστορικές μπροστά σε αυτά τα άθλια γεγονότα - είναι ο πολιτικός φορέας που αποκατέστησε τη δημοκρατία, που πίστεψε και πιστεύει στη δημοκρατία και στους δημοκρατικούς θεσμούς. Είναι ο πολιτικός φορέας που λέγεται Νέα Δημοκρατία, που έκανε πράξη την εθνική συμφιλίωση. Έκανε και κάτι πιο σημαντικό, στην πολιτική ιστορία του τόπου η Νέα Δημοκρατία με τους Βουλευτές της, με τους πολιτικούς της Αρχηγούς, από τον Κωνσταντίνο Καραμανλή ως τον αυριανό πρωθυπουργό Κυριάκο Μητσοτάκη, έχει πάντα στο αξιακό της οικοσύστημα, τη βασική αρχή ότι ο ελληνικός λαός προχωράει μόνο ενωμένος και όχι διχασμένος. Πιστεύαμε, πιστεύουμε και θα πιστεύουμε στην ενότητα του ελληνικού λαού. Και καταδικάζουμε οποιοδήποτε πολιτικό σύστημα, προσπαθεί να διχάσει και να επενδύσει στον ελληνικό διχασμό.
Τα περί προδοσίας τα καταδικάζετε;
Κυρίες και κύριοι συνάδελφοι, ο συγκεκριμένος προϋπολογισμός - και απευθύνομαι προς την Κυβέρνηση - δεν είναι μόνο ο τελευταίος του ΣΥΡΙΖΑ, της Κυβέρνησης ΣΥΡΙΖΑ - ΑΝΕΛ, είναι και κάτι άλλο. Το έτος 2019- να το θυμάστε, κύριοι συνάδελφοι του ΣΥΡΙΖΑ και θα το θυμάστε - θα είναι το μοιραίο έτος του ΣΥΡΙΖΑ. Θα είναι το έτος - Βατερλό για τον ΣΥΡΙΖΑ και τους ΣΥΡΙΖΑ - ΑΝΕΛ. Θα ηττηθεί κατά κράτος και θα σπάσετε το εξής ρεκόρ: Θα είναι η πρώτη φορά στη νεότερη ιστορία της χώρας μας, που η Κυβέρνηση θα ηττηθεί σε τέσσερις κάλπες και στις τέσσερις εκλογικές μάχες. Θα ηττηθείτε και στις δημοτικές και στις περιφερειακές και στις ευρωεκλογές και στις εθνικές εκλογές! Θα είναι η συντριβή του ΣΥΡΙΖΑ το 2019! Γι' αυτό, λοιπόν, ο χρόνος μετράει, είναι μπροστά.
Ηρεμήστε, παρακαλώ.
Όμως στη συνείδηση του ελληνικού λαού εκτός του ότι θα καταχωρηθείτε ως η Κυβέρνηση που είπε τα μεγαλύτερα ψέματα, που ποτέ άλλη τέτοια δεν υπήρξε στο παρελθόν, θα καταχωρηθείτε και ως η πιο ενδοτική Κυβέρνηση που γνώρισε ο τόπος. Είστε η Κυβέρνηση, που στη συνείδηση του ελληνικού λαού θα καταχωρηθεί - και έχετε ήδη καταχωρηθεί - ότι μετέτρεψε την Ελλάδα σε ένα απέραντο hotspot. Είστε η Κυβέρνηση, που στη συνείδηση του ελληνικού λαού φέρατε αυτή την εθνικά επιζήμια Συμφωνία των Σκοπίων. Είστε η Κυβέρνηση, που κατάργησε το ΕΚΑΣ των χαμηλοσυνταξιούχων. Είστε η Κυβέρνηση, που κατάργησε τον ΦΠΑ των νησιών του Αιγαίου. Είστε η Κυβέρνηση, που έφερε τις ομαδικές απολύσεις. Είστε η Κυβέρνηση, η οποία επενδύει στον εθνικό διχασμό. Και είστε η Κυβέρνηση, που έκανε και κάτι ασύλληπτο. Παρέδωσε τον εθνικό πλούτο της χώρας για ενενήντα εννέα χρόνια. Παραδείγματος χάριν στον νομό μου, τον Νομό Κυκλάδων, με τα δεκάδες, με τα εκατοντάδες αρχαιολογικά μνημεία, έχω κάνει αλλεπάλληλες ερωτήσεις, για να μου πείτε ποιοι από τις δώδεκα χιλιάδες κωδικούς που έχετε δώσει στο υπερταμείο, ανήκουν στα μνημεία, τους αρχαιολογικούς τόπους των Κυκλάδων. Και δεν απαντάτε. Τι κρύβετε; Θα φανεί, όμως, πολύ σύντομα. Έρχομαι τώρα στην ουσία μερικών θεμάτων. Άκουσα τον κ. Τσακαλώτο, με ένα τρομακτικό θράσος να απευθύνεται προς την πλευρά της Νέας Δημοκρατίας και να ρωτάει «εάν ήσασταν εσείς κυβέρνηση, δεν θα μειώνατε τις συντάξεις; Πόσο θα τις μειώνατε;». Ακριβώς αυτό είπε. Κύριοι της Κυβέρνησης, έρχομαι, λοιπόν, εδώ να απαντήσω στον κ. Τσακαλώτο που ήταν το δεξί χέρι του κ. Βαρουφάκη, συνυπεύθυνος για τον δημοσιονομικό εκτροχιασμό της χώρας. Καταθέτω για πολλοστή φορά στην Εθνική Αντιπροσωπεία αυτό το κείμενο, που είναι ντροπή από την πλευρά του ΣΥΡΙΖΑ και δείχνει την ευθύνη του. Είναι η πρώτη αναλογιστική μελέτη του ασφαλιστικού συστήματος της χώρας μας. Βγήκε το 2014 και έχει την υπογραφή των θεσμών. Αυτή η μελέτη, κυρία Παπανάτσιου Υπουργέ Οικονομικών, δείχνει ότι δεν χρειάζονταν άλλες περικοπές των συντάξεων. Είναι η πρώτη μελέτη του συστήματος, που αποδεικνύει προς τους συνταξιούχους που μας ακούν, ότι μετά το 2014 δεν χρειάζονταν άλλες περικοπές των συντάξεων. Καταθέτω την αναλογιστική μελέτη. Παράκληση να δοθεί προς τον κ. Τσακαλώτο, προς τους Βουλευτές του ΣΥΡΙΖΑ, επιτέλους να τη διαβάσουν, για να ξέρουν τι μεγάλο έγκλημα έκαναν εις βάρος των συνταξιούχων της χώρας και της εθνικής οικονομίας. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Την ίδια στιγμή έρχομαι να πω μερικά πράγματα για τη ζώσα κατάσταση. Ακούστε: Τα 13,67 δισεκατομμύρια ευρώ χρέη των ασφαλιστικών ταμείων τα εκτοξεύσατε στα 34,3 δισεκατομμύρια ευρώ με στοιχεία του ΚΕΑΟ. Ξέρετε ότι έχω την πατρότητα του ΚΕΑΟ ως Υπουργός Εργασίας, εγώ το δημιούργησα. Καταγγέλλατε ότι θα το κάψετε και τώρα το χρησιμοποιείτε, αλλά καλά κάνετε και το κρατάτε. Θα είχε τιναχτεί στον αέρα η οικονομία χωρίς αυτό. Καταθέτω αυτό το στοιχείο. Πάρτε το, παρακαλώ. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εκτοξεύσατε τη μερική απασχόληση στο 62,05% για πρώτη φορά στην ιστορία της αγοράς εργασίας. Το καταθέτω. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σύμφωνα με την έκθεση του ILO, που επικαλείστε, φαίνεται ότι οι μισθοί το 2014 ανέβηκαν κατά 1,9% και επί ΣΥΡΙΖΑ το 2017 με το ILO μειώθηκαν κατά 3,5% οι μισθοί των εργαζομένων στον ιδιωτικό τομέα. Το καταθέτω κι αυτό. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Καταθέτω την έκθεση της Eurostat για τη φτώχεια. Η Eurostat λέει ότι η Ελλάδα είναι η τελευταία χώρα στην Ευρώπη, όσον αφορά στην αντιμετώπιση της φτώχειας. Το καταθέτω κι αυτό για να δείξω τη γύμνια σας και την ανικανότητά σας. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, θα πω μια κουβέντα για τον προϋπολογισμό του ΕΦΚΑ προς την Εθνική Αντιπροσωπεία, συνολικά. Ο προϋπολογισμός του ΕΦΚΑ, που κατατέθηκε - τον οποίο καταθέτω,, δικός σας προϋπολογισμός είναι - ακούστε τι κάνει. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πρώτον, ενσωματώνει όλες τις προηγούμενες μειώσεις των προηγούμενων μνημονίων. Άρα, μη μιλάτε περί περικοπών των παλαιότερων. Τις ενσωματώσατε, μέσω του νόμου Κατρούγκαλου. Τις αφομοιώσατε, τις κάνατε κτήμα σας. Δεύτερον, εμφανίζονται οι νέες περικοπές των συντάξεων, 35% στις κύριες συντάξεις. Στον προϋπολογισμό του ΕΦΚΑ του ΣΥΡΙΖΑ είναι αυτά. Τρίτον, εμφανίζεται η πολιτική απάτη και η λαθροχειρία του ΣΥΡΙΖΑ, διότι στον προϋπολογισμό του ΕΦΚΑ, που κατέθεσα, εμφανίζεται ότι δεν υπάρχουν πλεονάσματα το 2017 και το 2018. Ελλείμματα υπάρχουν. Τέταρτον, ο προϋπολογισμός του ΕΦΚΑ, όπως τον καταθέσατε, κύριοι συνάδελφοι του ΣΥΡΙΖΑ, το 2019 θα χρειαστεί γενναία χρηματοδότηση και δεν έχει πλεόνασμα 256 εκατομμύρια, όπως λέτε, αλλά θα έχει ένα πολύ μεγάλο έλλειμμα, το οποίο θα καλύψετε. Προσέξτε: Δεν λέω ότι θα τιναχθεί στον αέρα. Εμείς δεν είμαστε ΣΥΡΙΖΑ να λέμε αμπελοφιλοσοφίες και λόγια του αέρα. Θα χρηματοδοτηθεί από τον κρατικό προϋπολογισμό. Καλά θα κάνει, αλλά έχει έλλειμμα. Έρχομαι να μιλήσω συγκεκριμένα. Λέτε ότι το 2017 είχατε πλεόνασμα 715 εκατομμύρια. Εάν κοιτάξετε στον κωδικό 6000, θα δείτε ότι δώσατε έκτακτη χρηματοδότηση 1 δισεκατομμύριο. Ουσιαστικά, πήρατε λεφτά, τα βάλατε και τα εμφανίζετε για πλεόνασμα, ενώ είναι έλλειμμα. Τριακόσια εκατομμύρια έλλειμμα το 2017 ο ΕΦΚΑ, το 2018 581 εκατομμύρια πλεόνασμα. Πήρατε 1 δισεκατομμύριο πάλι, το βάλατε ως έκτακτο έσοδο και παρουσιάσατε ως πλεόνασμα. Λάθος. Έλλειμμα 450 εκατομμύρια ο ΕΦΚΑ το 2018. Το 2019 δεν έχετε εμφανίσει - γιατί ξέρετε ότι δεν θα το χειριστείτε εσείς -1 δισεκατομμύριο έκτακτα έσοδα. Εμφανίζετε 245 εκατομμύρια πλεόνασμα, που δείχνει κάτι για το 2019. Προκαλώ την Κυβέρνηση. Κρατήστε, λοιπόν, το βίντεο, που το θέλετε. Ο προϋπολογισμός του ΕΦΚΑ που καταθέσατε θα χρειαστεί αλλαγή πολύ - πολύ σύντομα. Είναι ένας αλλοιωμένος προϋπολογισμός λαθροχειρίας. Είναι η πρώτη φορά, στην ιστορία του Υπουργείου Εργασίας, που τολμάει Υπουργός και πολιτικό σύστημα να λέει ότι υπάρχουν πλεονάσματα, όταν - για ακούστε το επιχείρημα - το 2017 η συνταξιοδοτική δαπάνη ήταν 25,5 δισεκατομμύρια και τα έσοδα από εισφορές μόνο 9 δισεκατομμύρια. Δηλαδή, έχω ένα άνοιγμα 16 δισεκατομμυρίων. Δεν είναι ελλειμματικός ο προϋπολογισμός. Είναι αναδιανεμητικό το σύστημα. Πού είναι το πλεόνασμα; Δεκαέξι δισεκατομμύρια βάζω προϋπολογισμό το 2018, 25,2 δισεκατομμύρια ευρώ η συνταξιοδοτική δαπάνη. Τα έσοδα, σύμφωνα με δικά σας στοιχεία, είναι 9,1 δισεκατομμύρια από εισφορές. Πάλι 16 δισεκατομμύρια «μέσα» ο προϋπολογισμός.
Κύριε Βρούτση, ολοκληρώστε. Φτάσαμε στα δέκα λεπτά.
Τελειώνω, κύριε Πρόεδρε. Για το 2019: 24,9, δηλαδή 25 δισεκατομμύρια πάλι, έσοδα 9,5 δισεκατομμύρια. Ελλειμματικός ο προϋπολογισμός. Λίγη ντροπή δεν υπάρχει; Προς την Κυβέρνηση απευθύνομαι. Να το μεταφέρετε αυτό στην κ. Αχτσιόγλου και στον κ. Πετρόπουλο και σ' όλο το Υπουργείο Εργασίας που παραπλανά και τους Βουλευτές του ΣΥΡΙΖΑ, που μιλάει για πλεονάσματα, ενώ έχουμε ελλείμματα. Ξεκινήσατε με ψέματα, κερδίσατε τις εκλογές με ψέματα, συντηρηθήκατε τέσσερα χρόνια με ψέματα, θα χάσετε πάλι με ψέματα. Ευχαριστώ πολύ.
Τον λόγο έχει ο κ. Χαρίλαος Τζαμακλής από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, ο προϋπολογισμός για το έτος 2019 έρχεται μετά την ολοκλήρωση του τριετούς προγράμματος οικονομικής προσαρμογής και την έξοδο της χώρας στις αγορές και πέντε σχεδόν μήνες μετά τη συμφωνία για την ελάφρυνση του ελληνικού δημόσιου χρέους. Ο προϋπολογισμός του 2019, μετά από μία δεκαετία περίπου, είναι ο πρώτος προϋπολογισμός, που δεν περιέχει μέτρα δημοσιονομικών περιορισμών, αλλά μέτρα δημοσιονομικής επέκτασης. Περιέχει αντίμετρα, χωρίς μέτρα. Όχι μόνο δεν περιλαμβάνει το μέτρο της περικοπής των συντάξεων, αλλά εκκινεί μέσα στο 2019 ένα πακέτο αντίμετρων που ολοκληρώνεται το 2022. Στόχος της Κυβέρνησης είναι η σταδιακή ανταπόδοση των θυσιών σ' αυτούς που «πλήρωσαν το μάρμαρο», εν τέλει, με τρόπο ασφαλή, βιώσιμο και κοινωνικά δίκαιο. Η Αντιπολίτευση καταγγέλλει ότι η χώρα μόνον τυπικά βγήκε από το πρόγραμμα και ότι ουσιαστικά, παραμένει κλειδωμένη στη μνημονιακή γραμμή. Η Κυβέρνηση εξηγεί με πράξεις τι σημαίνει η έξοδος από τα μνημόνια. Σημαίνει την επαναφορά των συλλογικών συμβάσεων, σημαίνει τη μετατροπή των συμβάσεων τριών χιλιάδων εργαζομένων στο πρόγραμμα «Βοήθεια στο Σπίτι» από ορισμένου σε αορίστου χρόνου. Σημαίνει την πρόσληψη ως μονίμων τεσσάρων χιλιάδων πεντακοσίων προσώπων για την ειδική αγωγή. Πρόκειται για εξειδικευμένους εκπαιδευτικούς και για λοιπό εξειδικευμένο προσωπικό, που πλέον δεν θα συνάπτουν συμβάσεις ορισμένου χρόνου και επομένως, δεν θα τελούν υπό καθεστώς εργασιακής ανασφάλειας. Σημαίνει την επιδότηση ενοικίου, που επαναπροσδιορίζεται με πιο στοχευμένα κριτήρια. Σημαίνει τη μείωση κατά 1/3 των ασφαλιστικών εισφορών για ελεύθερους επαγγελματίες, για αυτοαπασχολούμενους και για αγρότες. Σημαίνει την εφαρμογή της ελάχιστης εισοδηματικής βάσης για την επικουρική ασφάλιση και την εφάπαξ παροχή. Σημαίνει την επιδότηση των ασφαλιστικών εισφορών των νέων. Σημαίνει τη μείωση του ΕΝΦΙΑ κατά ποσοστό 10% μεσοσταθμικά και κατά ποσοστό 30% για τα χαμηλά και μεσαία εισοδήματα. Αυτό αφορά 3,5 εκατομμύρια ιδιοκτήτες, δηλαδή το 60% των ιδιοκτητών. Σημαίνει τη μικρή, έστω μείωση του φόρου εισοδήματος. Σημαίνει τη μείωση της ανεργίας, που ήδη βρίσκεται στο 18,6% από το 27% το 2015. Σημαίνει την κατάργηση του ένα προς ένα στις προσλήψεις του δημοσίου για την κάλυψη των επειγουσών αναγκών, που τα μνημόνια προκάλεσαν. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Η δημοσιονομική επέκταση, που διοχετεύεται σε κοινωνικά μέτρα ανακούφισης των ασθενέστερων, κινείται μέσα στα όρια, που θέτει ο διαθέσιμος δημοσιονομικός χώρος του 2019 και συνεπώς, είναι πλήρως συμβατή με τον δημοσιονομικό στόχο της χώρας. Έτσι δεν διασπαθίζεται το σημαντικό κεφάλαιο δημοσιονομικής αξιοπιστίας, που με τόσο κόπο συσσωρεύτηκε τα τελευταία χρόνια από τις θυσίες των πολιτών. Οι στόχοι ξεπεράστηκαν και αυτό δίνει στην Κυβέρνηση περιθώριο απόδοσης μέρους του υπερπλεονάσματος, με τη μορφή κοινωνικού μερίσματος, ύψους 710 έως 720 εκατομμυρίων ευρώ. Αυτό, όμως, που έχει μεγαλύτερη σημασία από τα ποσοτικά στοιχεία και τους αριθμούς, είναι τα ποιοτικά χαρακτηριστικά της οικονομίας σήμερα, που καταδεικνύουν ότι έχουμε εισέλθει σε σταθερή τροχιά ανάκαμψης. Παρατηρείται αύξηση του ΑΕΠ, η οποία προκύπτει από την αύξηση της ιδιωτικής κατανάλωσης, από τη συνεισφορά των επενδύσεων στο ΑΕΠ και από την αύξηση των εξαγωγών. Ιδιαίτερα θετικός οιωνός για τις προοπτικές του 2019 είναι η διψήφια αύξηση των καθαρών εξαγωγών, που παρουσίασαν ρεκόρ δεκαετίας και η αναμενόμενη αύξηση των τουριστικών επισκέψεων. Κυρίες και κύριοι συνάδελφοι, αυτή η Κυβέρνηση έχει αποδείξει στα τέσσερα περίπου χρόνια, που κυβερνά ότι ολοκληρώνει με σταθερότητα τους στόχους της. Έχει αποδείξει ότι πολιτεύεται με υπευθυνότητα για τη χώρα. Έχει αποδείξει ότι πολιτεύεται με ευαισθησία και με δικαιοσύνη για την κοινωνία και για τον κόσμο της εργασίας. Έχει ανακτήσει την απολεσθείσα αξιοπιστία της χώρας, έναντι των εταίρων της στην Ευρωπαϊκή Ένωση και έναντι του διεθνούς παράγοντα. Έχει αποδείξει ότι καταπολεμά με συνέπεια τη διαφθορά και τη διαπλοκή, παρά τα εμπόδια που συναντά. Γι' αυτό ο ελληνικός λαός θα την εμπιστευτεί και πάλι. Ευχαριστώ πολύ.
Ο συνάδελφος κ. Βορίδης έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, άκουσα απ' όλους - και αυτό είναι ευχάριστο - την απερίφραστη καταδίκη της τρομοκρατικής ενέργειας, που έγινε εναντίον του ΣΚΑΪ. Βέβαια, για μια κυβέρνηση η καταδίκη δεν είναι αρκετή. Η καταδίκη είναι μία πολιτική δήλωση. Έχει την αξία της. Αλλά για μια κυβέρνηση δεν είναι αρκετή, γιατί οφείλει να συλλάβει, να οδηγήσει στον δικαστή και να τιμωρηθούν αυτοί οι οποίοι το έχουν κάνει. Άρα, αυτό είναι ζητούμενο. Άκουσα, όμως και ότι στεναχωριέστε, γιατί ο κ. Αλαφούζος σάς κατονόμασε ως ηθικούς αυτουργούς.
Αγανακτούμε, όχι στεναχωριόμαστε.
Αγανακτεί ο συνάδελφος.
Εξοργιζόμαστε.
Άλλος συνάδελφος εξοργίζεται. Μην καταγράψω την ποικιλία των συναισθημάτων, δεν είναι εκεί το νόημα. Ηθικός αυτουργός είναι αυτός, ο οποίος με πειθώ και φορτικότητα, κατέπεισε κάποιον να κάνει παράνομη πράξη. Αυτά ισχύουν στο ποινικό δίκαιο. Προφανώς, εδώ δεν χρησιμοποιείται η λέξη και ο χαρακτηρισμός, με την έννοια του ποινικού δικαίου. Χρησιμοποιείται πολιτικά. Γιατί;
Άρα, ποινικοποίηση της πολιτικής.
Χρησιμοποιείται πολιτικά, γιατί - θα συμφωνήσετε όλοι - η τρομοκρατία έχει ένα έδαφος, πάνω στο οποίο καλλιεργείται και υπάρχουν συγκεκριμένα μηνύματα, που κάθε φορά η κυβέρνηση - η κάθε κυβέρνηση - στέλνει απέναντι στο φαινόμενο. Και εσείς έχετε στείλει μηνύματα. Στείλατε μήνυμα, όταν καταργήσατε τις φυλακές τύπου Γ΄, που είναι για να κρατούνται οι τρομοκράτες. Στείλατε μήνυμα! Στείλατε μηνύματα, χορηγώντας άδειες σε καταδικασμένους τρομοκράτες. Στείλατε μήνυμα! Στείλατε μήνυμα, όταν έχετε υποβαθμίσει τα ζητήματα ασφαλείας και τις πολιτικές ασφάλειας. Στείλατε μήνυμα. Όχι μόνο αυτό, αλλά ανοίγει εδώ μία περαιτέρω συζήτηση, ενδιαφέρουσα. Ένας τρομοκράτης πώς γίνεται; Ξυπνάει μία ωραία μέρα ένας άνθρωπος, από εκεί που ήταν κανονικός, πήγαινε στη δουλειά, αποφασίζει να φτιάξει εκρηκτικά και πηγαίνει να βάλει βόμβες; Έτσι γίνεται ένας τρομοκράτης; Δεν έχει μία διαδρομή;
Για πείτε μας, που ξέρετε.
Μου αρέσει, συνάδελφοι, που κάθε φορά, όταν ανακύψουν τα ζητήματα αυτά, θέλετε να συζητήσουμε για το τσεκούρι. Εγώ δεν έχω καμμία αντίρρηση να συζητήσουμε - πολύ ευχαρίστως - αλλά θα συζητήσουμε πάλι για όλο το πλαίσιο της βίας της άκρας Αριστεράς, της τρομοκρατίας της άκρας Αριστεράς, της βίας στα πανεπιστήμια, της ανομίας των επιθέσεων που έχει δεχθεί ο καθένας από εμάς από αυτούς τους τραμπούκους.
Ποιο θέμα είναι αυτό, δηλαδή; Ποιο τσεκούρι; Δεν καταλαβαίνουμε τι λέτε.
Ε, λέω στους συναδέλφους σας, κύριε Φίλη. Ρωτήστε να σας εξηγήσουν. Έχουμε δεδομένα στη συζήτησή μας, γι' αυτό την προχωράμε πιο γρήγορα. Δεν λέμε όλη την ιστορία από την αρχή. Άρα, λοιπόν, έρχομαι στο συγκεκριμένο. Ο βίαιος εξτρεμισμός και η ριζοσπαστικοποίηση, που οδηγούν στην τρομοκρατία - παρεμπιπτόντως, χρησιμοποιώ όρους του Συμβουλίου Ασφαλείας του ΟΗΕ από ψηφίσματα που έχει ψηφίσει και η δική σας Κυβέρνηση, ήταν ομόφωνη, δεν λέω «μόνο», αλλά καλώς τα στήριξε και η δική σας Κυβέρνηση - έχουν ένα υπέδαφος, στο οποίο καλλιεργούνται. Ο λόγος μίσους και η στοχοποίηση αποτελούν βασικούς λόγους ανάπτυξης του εξτρεμισμού, που οδηγεί στην τρομοκρατία. Να σκεφτείτε, λοιπόν, τις ευθύνες σας, εν προκειμένω και τις πολιτικές ευθύνες, που έχετε, για τη στοχοποίηση, για τους λόγους μίσους, για τους «γερμανοτσολιάδες», για το «ή εμείς ή αυτοί» και όλο αυτό το περιβάλλον, το οποίο έχετε δημιουργήσει, πάνω στο οποίο προφανώς εκτρέφεται και καλλιεργείται μια ορισμένη εξτρεμιστική συμπεριφορά, που σε ορισμένες στιγμές μπορεί να οδηγήσει και στην τρομοκρατία. Αυτή είναι, λοιπόν, η ευθύνη σας και σας εξήγησα την έννοια της ηθικής αυτουργίας, γιατί παραπονιέστε γι' αυτό. Όσον αφορά τον προϋπολογισμό: τι είναι ο προϋπολογισμός αυτός; Συμπύκνωμα μιας τετραετούς πορείας. Θα έλεγα ότι το πιο ωραίο, που μπορεί να θυμηθεί κανείς, κυρίες και κύριοι συνάδελφοι, ξέρετε, το έχει πει πάλι - για μία ακόμη φορά - ο κ. Πολάκης: «Τέσσερα χρόνια πρώτη φορά Αριστερά». Κλείνουν και πρέπει να κάνεις απολογισμό. Με όλο αυτό το φορτίο που εσείς επικαλείστε ότι έχει η Αριστερά, δηλαδή οι άνθρωποι με τις σπουδαίες ιδέες, οι ανιδιοτελείς, αυτοί με την προσφορά στον συνάνθρωπο, που τους διώκανε και τους κυνηγούσαν και ήταν κατατρεγμένοι και αδικημένοι και όλο είχαν κάτι φοβερά έξυπνο και καλό να κάνουν, αλλά το κακό σύστημα δεν τους άφηνε να το κάνουν, επιτέλους ήρθαν στην εξουσία και έκατσαν και τέσσερα χρόνια και πρέπει να κάνουν απολογισμό. Και τι είπε ο μέγας Πολάκης; Να βάλουμε και κανέναν στη φυλακή, γιατί αλλιώς δεν κερδίζουμε εκλογές. Μετά από τέσσερα χρόνια εξουσίας, εκείνο που περιμένετε για να κερδίσετε εκλογές και να πείσετε τον ελληνικό λαό να σας ψηφίσει ξανά, είναι μπας και φυλακίσετε κανέναν πολιτικό σας αντίπαλο. Πώς σας φαίνεται αυτό για απολογισμό της Αριστεράς; Τραγωδία, έτσι; Τραγωδία, όμως, που ζει ο ελληνικός λαός. Διότι, τι μένει ως αποτύπωμα; Ξέρετε τι μένει; Ως αποτύπωμα μένει το υπερταμείο και η δέσμευση της δημόσιας περιουσίας για εκατό χρόνια - ποιος το περίμενε - κάτι που ζητήθηκε από όλους και που δεν δόθηκε από κανέναν. Μένει το αντάλλαγμα για την εκχώρηση της κληρονομιάς μας στη Μακεδονία. Αυτό το αντάλλαγμα μένει και αποτύπωμα, που θα σας συνοδεύει για πάντα, αυτή η συμφωνία.
Για τον Βέμπερ την κάναμε;
Ντροπή σας!
Εσείς το λέτε αυτό;
Εγώ το είπα.
Γιατί το λέτε αυτό; Γιατί πρέπει να ντρεπόμαστε, κατά τη γνώμη σας…
Τη συναλλαγή, με ποιον την κάναμε;
Τώρα, κύριε Παπαδόπουλε, τι θέλετε;
Μα, προκαλεί.
Να κάνει ο κ. Βορίδης δεκαπεντάλεπτη ομιλία; Με αυτόν τον τρόπο, αυτό θα γίνει.
Προκαλεί.
Κύριε Παπαδόπουλε, μια τοποθέτηση δεν μπορεί να σας προκαλεί. Πρέπει να έχετε, εσείς, δημοκράτης άνθρωπος, ανοχή σε απόψεις που ακούγονται. Εσείς δεν κάνει να εξεγείρεστε. Θα τις ακούσετε και θα απαντήσετε. Άρα, βεβαίως είναι αντάλλαγμα και μάλιστα, κατάπτυστο αντάλλαγμα. Γιατί; Διότι έρχεστε, για να εξασφαλίσετε την ακύρωση του μέτρου, που εσείς έχετε νομοθετήσει για τις συντάξεις, το οποίο πανηγυρίζετε ότι απονομοθετήσατε, με την έγκριση και σε συνεννόηση, προφανώς, όλων αυτών που σας επέβαλαν - λέτε - να το νομοθετήσετε. Ναι, γιατί σας το ξε - επέβαλαν; Σας το ξε - επέβαλαν σε μία συγκυρία, που ξαφνικά είστε οι αγαπημένοι όλου του ευρωπαϊκού κατεστημένου. Μελίρρυτοι όλοι οι Ευρωπαίοι αξιωματούχοι για τον κ. Τσίπρα. Από «επαναστάτης», «ανατροπέας», «Φιντέλ Κάστρο», «Τσε Γκεβάρα» της Μεσογείου, ξαφνικά «εξημερωμένο κατοικίδιο», «περιφερόμενος στις ευρωπαϊκές αυλές» να δείχνουν τι καλός αριστερός έγινε, τι καλός και υποδειγματικός Ευρωπαίος, τι φρόνιμος! Ε, ένα δωράκι, μιας που τακτοποίησε το θέμα των Σκοπίων, να μην πάρει; Και στεναχωριέστε για το αντάλλαγμα; Στεναχωριέστε, που το λέμε και δεν στεναχωριέστε που το κάνατε;
Κάτι πιο πιστευτό ίσως;
Αυτό που απομένει ως κληρονομιά είναι το τσάκισμα της μεσαίας τάξης, η βαριά φορολογία, οι εξοντωτικές ασφαλιστικές εισφορές, οι μειώσεις των συντάξεων, το υπερταμείο, η ανομία, το χάος στα πανεπιστήμια, οι αποφυλακίσεις επικίνδυνων εγκληματιών που σκοτώνουν ανθρώπους. Άρα, λοιπόν, αυτή είναι η κληρονομιά. Αυτή είναι η κληρονομιά του ΣΥΡΙΖΑ και πλέον, αρχίζει η ώρα που συμβαίνει το εξής:
Κύριε Βορίδη, ολοκληρώστε.
Τελειώνω, κύριε Πρόεδρε, γιατί αυτή είναι η πιο ωραία στιγμή και η πιο ενδιαφέρουσα.
Ναι, αλλά να ολοκληρώσουμε.
Είναι η ώρα, που οι πολίτες ξέρετε τι ρωτάνε; Με υπομονή πια, μια εκκωφαντική υπομονή ρωτάνε: «Πότε θα φύγουν επιτέλους;» Η ώρα που φεύγετε ζυγώνει. Η ήττα του ΣΥΡΙΖΑ θα είναι στρατηγική και ένα θετικό θα μείνει από τη διακυβέρνησή σας. «Από την πρώτη φορά Αριστερά», ο λαός μας θα πει: «Ποτέ ξανά Αριστερά».
Τον λόγο έχει ο Υπουργός Ψηφιακής Πολιτικής, Τηλεπικοινωνιών και Ενημέρωσης, κ. Νίκος Παππάς.
Νομίζω ότι η τοποθέτηση του προλαλήσαντα κάνει πάρα πολύ εύκολο, το να θεμελιωθεί η άποψη ότι η Νέα Δημοκρατία έχει μετατραπεί στον Λαϊκό Ορθόδοξο Συναγερμό των καιρών μας. [[Χειροκροτήματα από την πτέρυγα του ΣΥΡΙΖΑ]] Μίσος για την Αριστερά, όχι λόγω κοινού καλού. Προσέξτε. Ο κ. Βορίδης τελείωσε με μια φράση, η οποία μέχρι πρότινος ευδοκιμούσε στα χείλη των Βουλευτών της Χρυσής Αυγής, κύριε Βορίδη. Δείτε τα πρόσφατα Πρακτικά. Όλα τα είπατε, το πόσο εμείς έχουμε καταστρέψει τη χώρα. Θα τα πούμε. Μήπως, όμως, θα ήταν και ευκαιρία, επειδή έχετε ακόμα ομιλητές, να μας πείτε και ποια είναι τα θεσμικά μέτρα, τα οποία πρέπει να λάβετε, για να μην ξανακυβερνήσει η Αριστερά, για να μην ξαναγίνει αυτό, δηλαδή για να γίνει πράξη το σύνθημά σας: «Ποτέ ξανά Αριστερά»; Έχουμε και διαδικασία Αναθεώρησης του Συντάγματος, θα σας ακούγαμε με πάρα πολύ μεγάλο ενδιαφέρον. Επανήλθατε βεβαίως, και στη θεωρία περί ανταλλαγής, συντάξεις για Μακεδονικό. Τι καταλαβαίνει ο λαός από αυτό; Καταλαβαίνει ότι, εάν ο μη γένοιτο, η δική σας παράταξη ήταν στην κυβέρνηση, θα είχαμε και το Μακεδονικό άλυτο και τις συντάξεις κομμένες. Αυτή ήταν η προοπτική. Και οι συντάξεις θα ήταν κομμένες, διότι ήταν στο πρόγραμμά σας και το Μακεδονικό θα ήταν άλυτο, διότι κάποιοι κύριοι από την παράταξή σας και εσείς βεβαίως κάνετε καριέρα πάνω σε αυτό το ζήτημα. Νομίζω, όμως, ότι εδώ πέρα θα πρέπει να σταθούμε και στο γεγονός ότι αναπαρήχθησαν από αυτό το Βήμα χυδαιότητες και αθλιότητες, οι οποίες εκστομίστηκαν εχθές από τον ιδιοκτήτη του τηλεοπτικού σταθμού ΣΚΑΪ κ. Αλαφούζο. Και αυτό νομίζω ότι είναι θλιβερό για την παράταξη της Νέας Δημοκρατίας. Η βομβιστική επίθεση στον τηλεοπτικό σταθμό είναι απολύτως καταδικαστέα, χωρίς δεύτερη κουβέντα, είναι αποτρόπαια, είναι απεχθής και καταδικάζεται χωρίς αστερίσκους και «ναι μεν, αλλά». Και οι αθλιότητες, οι οποίες εκστομίστηκαν εχθές δεν έχουν απολύτως καμμία σημασία. Εμείς είμαστε ακλόνητα στο πλάι των εργαζομένων. Είμαστε ακλόνητα απέναντι σε όποιον επιλέγει τη βία, βάζει σε κίνδυνο ανθρώπινες ζωές και επιχειρεί να τραυματίσει τη δημοκρατία μας. Ακούστηκε, επίσης «ποια θα είναι η κληρονομία της Αριστεράς και ποιος θα είναι ο απολογισμός;». Ποιος θα είναι ο απολογισμός; Το 27% ανεργία με το 18%. Και λένε κάποιοι από εσάς ότι η ανεργία έπεσε επειδή υπάρχει μετανάστευση. Υπάρχουν τριακόσιες πενήντα χιλιάδες νέες θέσεις εργασίας. Από εκεί ξεκινήσαμε και τι παραλάβαμε; Παραλάβαμε εκτροχιασμένα δημοσιονομικά, συσσωρευμένο και άλυτο χρέος και αυτήν τη στιγμή η Ελλάδα έχει και τακτοποιημένα τα δημοσιονομικά της και ένα προφίλ χρέους, που έχει τη μεγαλύτερη ωρίμανση στο κόσμο - σημειώστε το, ψάξτε το και δείτε το - και τις χαμηλότερες χρηματοδοτικές ανάγκες από όλες τις χώρες της Ευρωπαϊκής Ένωσης. Αυτά κάνουμε, με τις βαριές κληρονομιές που άφησε η διακυβέρνηση η δική σας και στα εθνικά θέματα και στην οικονομία. Η Κυβέρνηση αυτή ήρθε για να λύσει προβλήματα και θα τα λύσει. Θα μπορούσαμε, κυρίες και κύριοι Βουλευτές, να ήμασταν σήμερα εδώ και να συζητάμε για επεκτατικούς προϋπολογισμούς εντός του Κοινοβουλίου και να συζητούν οι πολίτες για το πόσα θα πάρουν και πόσο θα ελαφρυνθούν, εάν δεν είχε συντελεστεί η πολιτική αλλαγή του 2015; Όχι, όχι και ξανά όχι. Διότι η δική σας προοπτική ήταν απολύτως καθαρή μπροστά στον κόσμο. Και εάν θέλετε ιστορικά συμπεράσματα, το κεντρικό είναι ένα: Στην Ελλάδα εφαρμόστηκαν δύο συνταγές, κατά τη διάρκεια της κρίσης, η μία συνταγή, η οποία διέλυσε την κοινωνία και εκτόξευσε την ανεργία και την πήγε στο 27% και μία συνταγή, η οποία σταθεροποίησε την οικονομία, έστησε και στην κοινωνία στα πόδια της και ρίχνει την ανεργία συστηματικά. Πυκνώνουν τα θετικά σημάδια για την οικονομία, από όλες τις μεριές: Θετικό εμπορικό ισοζύγιο, άνοδος στις εξαγωγές, αύξηση του κύκλου εργασιών στη μεταποίηση, αύξηση στον τουρισμό, αύξηση στο εμπόριο. Πόθεν προκύπτει η καταστροφολογία; Να σας πω από πού προκύπτει. Προκύπτει από τη μεγάλη σας ματαίωση, διότι εσείς ζείτε ένα μετατραυματικό σοκ, το σοκ της απόλυτης ματαίωσης. Είχατε ντυθεί το κόμμα του ευρώ από το 2012 και μετά, λέγατε ότι αυτή η παράταξη θα βγάλει τη χώρα από το ευρώ. Δεν συνέβη αυτό. Και τι κάνετε αυτήν τη στιγμή; Επανεφεύρετε τον εαυτό σας, τον επαναθεμελιώνετε, φεύγει η κουρτίνα του ευρώ από μπροστά και τι μένει; Μένει η ακραία δεξιά ρητορική και θέση και θεμέλια προγράμματος, όπως το ασφαλιστικό Πινοσέτ, όπου έχουμε τώρα τον ΕΦΚΑ και έχει σύνθημά του: «Όλοι μαζί πιο δυνατοί», άμα πάμε στο δικό σας ασφαλιστικό, το ασφαλιστικό σύστημα θα έχει σύνθημα: «Ο σώζων εαυτόν, σωθήτω». Έχουμε τον ΕΝΦΙΑ που είπατε να τον πληρώνουν οι δήμοι, άρα οι πλούσιοι δήμοι να μπορούν να κάνουν δουλειά στις υποδομές, οι φτωχοί να μην κάνουν. Έχετε βέβαια και την αντίθεσή σας στις συλλογικές διαπραγματεύσεις, διότι και αυτές είναι ιδεοληψίες της Αριστεράς και κατάλοιπα της Μεταπολίτευσης, όπου η άκρα Δεξιά υπέστη συντριπτική και χρόνια ιδεολογική και πολιτική ήττα και απονομιμοποιήθηκε πλήρως στα μάτια του ελληνικού λαού. Αυτά είναι τα θεμέλια του προγράμματός σας και αυτά δεν είναι τα ελληνικά θεμέλια απλώς, είναι και τα ευρωπαϊκά. Και δεν είναι τυχαία η γειτνίαση και η συμμαχία σας με τον κ. Όρμπαν και τον κ. Βέμπερ - καθόλου τυχαία - με τις δυνάμεις, οι οποίες για το μεταναστευτικό, για το οποίο είστε λαλίστατοι, λένε ότι η Ελλάδα πρέπει να υφίσταται όλη την πίεση και όλο το βάρος από μόνη της απέναντι στα προσφυγικά κύματα. Αυτή είναι η ραγδαία μετάλλαξη, την οποία έχετε υποστεί και έχει πάρα πολύ σαφή αποτύπωση σε πρόσωπα αυτή η μετάλλαξη. Και αυτό είναι κάτι, το οποίο πρέπει να το κρίνουν οι προοδευτικοί πολίτες, διότι απέναντι σε μια τέτοιου τύπου Δεξιά, η οποία απειλεί να γυρίσει τη χώρα πίσω και στα εθνικά θέματα και στην οικονομία και σε μια σειρά από ζητήματα, χρειάζεται ένα μεγάλο προοδευτικό μέτωπο, το οποίο θα είναι ξανά πλειοψηφικό στις εκλογές του Σεπτέμβρη του 2019 και θα εγγυηθεί ακριβώς τη συνέχιση αυτής της πορείας. Διότι μας ακούει ο κόσμος, μας ακούει και ο αγρότης και ο ελεύθερος επαγγελματίας, του οποίου οι εισφορές θα μειωθούν κατά 1/3. Μας ακούν οι μικροϊδιοκτήτες, των οποίων ο ΕΝΦΙΑ θα μειωθεί κατά 30%. Οι τετρακόσιες χιλιάδες εργαζόμενοι στον επισιτισμό, οι οποίοι με την επέκταση της συλλογικής σύμβασης θα έχουν αύξηση στον μισθό. Και αυτό ιδεοληψία της Αριστεράς είναι; Μας ακούν, ακόμα και άνθρωποι των επιχειρήσεων, οι οποίοι βλέπουν ότι ψηφίζεται η αποκλιμάκωση της φορολογίας των επιχειρήσεων. Συνεπώς, νομίζω ότι το αφήγημα της Νέας Δημοκρατίας μπορεί να καλλιεργηθεί σε κάποια τηλεοπτικά παράθυρα, αλλά έρχεται σε σύγκρουση πραγματικά, με αυτό που συμβαίνει στην ελληνική κοινωνία και πολλαπλασιαστικά πλέον, αισθάνεται και ο κόσμος ότι τα πράγματα βελτιώνονται και το βλέπει και στην οικονομική του κατάσταση. Θα μιλήσω δύο λεπτά για τα θέματα του ψηφιακού μετασχηματισμού. Ο ψηφιακός μετασχηματισμός, κυρίες και κύριοι Βουλευτές, είναι στην καρδιά του μοντέλου της νέας ανάπτυξης, την οποία η Κυβέρνησή μας έχει θεμελιώσει και υπηρετεί. Αυτές τις ημέρες έχουμε πάρα πολύ σοβαρά βήματα σε δύο κεφαλαιώδη έργα. Ο συνολικός προϋπολογισμός των ψηφιακών έργων που κάνουν όλοι οι φορείς του δημοσίου ανέρχεται γύρω στα 800 εκατομμύρια. Γίνονται, λοιπόν, γοργά βήματα, συντονισμένα αυτήν τη φορά, στο πλαίσιο της εθνικής ψηφιακής πολιτικής περί τα διακόσια είκοσι έργα, αλλά έχουμε δύο έργα, τα οποία προχωράνε πάρα πού γρήγορα. Σήμερα, έχουμε ανάδοχο για το έργο της ηλεκτρονικής διακίνησης εγγράφων στο δημόσιο. Είναι ένα έργο, το οποίο θα εξοικονομήσει 400 εκατομμύρια ευρώ για τον Έλληνα φορολογούμενο και θα αποτελέσει τη βάση για τη εθνική ψηφιακή πύλη, η οποία θα είναι το καίριο χτύπημα στη γραφειοκρατία και στις ουρές των πολιτών και των επιχειρήσεων, όταν συναλλάσσονται με το δημόσιο. Το δεύτερο έργο, του οποίου ο διαγωνισμός θα βγει τις επόμενες μέρες, είναι ο ψηφιακός μετασχηματισμός του γεωργικού τομέα. Και θέλω και από αυτό το Βήμα να ευχαριστήσω τον Επίτροπο Χόγκαν, ο οποίος σε δηλώσεις του πριν από λίγες μέρες στο Υπουργείο Αγροτικής Ανάπτυξης, όπου τον υποδεχθήκαμε εγώ και ο συνάδελφος Υπουργός, ο κ. Αραχωβίτης, είπε ότι η Ελλάδα πλέον, αποτελεί πρότυπο και μοντέλο στην προσπάθεια ψηφιακού μετασχηματισμού του γεωργικού τομέα με το πρόγραμμα της «Γεωργίας Ακριβείας», το οποίο θα απλωθεί στη μισή καλλιεργήσιμη γη της Ελλάδας και θα αφορά δεκαπέντε εκατομμύρια στρέμματα. Στο Υπουργείο - βεβαίως και θα το γνωρίζετε, αν και δεν θέλετε να το θυμάστε - πλέον υπάρχουν κανονικές και τυπικές άδεις για τα τηλεοπτικά κανάλια. Υπάρχει μια πάρα πολύ σοβαρή και παραγωγική προσπάθεια πλέον για την ενίσχυση των οπτικοακουστικών παραγωγών. Σχεδόν τριάντα οπτικοακουστικές παραγωγές έχουν μπει στο πρόγραμμα ενίσχυσης και ενισχύονται από το Πρόγραμμα Δημοσίων Επενδύσεων με 35% επί των δαπανών που γίνονται στην Ελλάδα.
Τα λεφτά τα δώσανε, κύριε Υπουργέ;
Βεβαίως και πληρώνουν, κύριε Νικολόπουλε. Έχουν πληρώσει και πληρώσανε και πριν τη διαδικασία των αδειών, διότι οι προηγούμενοι είχαν ψηφισμένους νόμους, οι οποίοι προέβλεπαν φόρους, που δεν καταλογίζονταν. Εμείς έχουμε εισπράξει 150 εκατομμύρια ακόμα και πριν ολοκληρωθεί η διαδικασία της αδειοδότησης από τον φόρο διαφήμισης και από τα τέλη χρήσης συχνοτήτων.
Να δώσουν και για τα δάνειά τους.
Αυτή είναι η διαφορά πρακτικής. Επειδή τελειώνει ο χρόνος, θα ήθελα να κλείσω με το εξής: Μπαίνουμε στη νέα χρονιά, με έναν και μόνο αποκλειστικό και ξεκάθαρο στόχο. Και στη νέα χρονιά θα αναμετρηθούν ακριβώς δύο προοπτικές και δύο πρακτικές. Και δικαιούμαστε, επειδή ακριβώς δεν έχετε αλλάξει ούτε κεραία από όσα είχατε κάνει στην προηγούμενή σας διακυβέρνηση, να πούμε το εξής: Δύο συνταγές δοκιμάστηκαν και αυτές οι δύο συνταγές θα βρεθούν ενώπιον του ελληνικού λαού, ο οποίος στο ψηφοδέλτιο επάνω στις εκλογές του Σεπτεμβρίου του 2019 θα έχει και το ασφαλιστικό του σύστημα και το εισόδημά του και τα δικαιώματά του στην εργασία και τον φόρο, που θα πληρώνει για το ακίνητό του και ξέρει και θα κρίνει. Και τότε είναι ακριβώς, που ο ελληνικός λαός θα εγγυηθεί ότι η πορεία, η οποία έριξε την ανεργία από το 27% στο 17% θα συνεχιστεί και στο τέλος της επόμενης τετραετίας, η προοδευτική διακυβέρνηση, η δική μας, την ανεργία θα την έχει πάει στο 7% και δεν θα επιτρέψει ο ελληνικός λαός να επιστρέψει στις δικές σας πολιτικές, για να επιστρέψει και η ανεργία στο 27%. Ευχαριστώ πολύ.
Ευχαριστώ, κύριε Υπουργέ. Ο συνάδελφος κ. Φίλης έχει τον λόγο.
Ευχαριστώ, κύριε Πρόεδρε. Προσθέτω και τη δική μου φωνή στην ομόθυμη καταδίκη και αποδοκιμασία για την τρομοκρατική επίθεση στο «ΣΚΑΪ». Με προβλημάτισε, όπως όλους μας, η ανακοίνωση του κ. Αλαφούζου, αλλά σήμερα ειδικά, δεν θέλω να προσθέσω οξύτητα στην αθλιότητα και τη συκοφαντία. Θέλω, όμως, ως δημοσιογράφος, να εξάρω τη σημερινή αντίδραση των συναδέλφων της «ΚΑΘΗΜΕΡΙΝΗΣ», με την εμβληματική φωτογραφία στο πρωτοσέλιδο της εφημερίδας και το μήνυμά τους: «Στη βία απαντάμε με τη δουλειά μας» και να ζητήσω, τόσο από τη δική μου παράταξη, όσο και από τη Νέα Δημοκρατία, να ακούσουμε την προτροπή του Παντελή Μπουκάλα, στο σημερινό εξαιρετικό χρονογράφημά του. Γράφει ο συνάδελφος Παντελής Μπουκάλας, απαντώντας στους κατά φαντασίαν Νετσάγιεφ: «Αυτό που θα έπρεπε να κάνουν, Κυβέρνηση και Αξιωματική Αντιπολίτευση, είναι να άρουν το εμπάργκο προς τον «ΣΚΑΪ» και την ΕΡΤ, σήμερα κιόλας, για να δείξουν έμπρακτα ότι σέβονται όσα κηρύσσουν υπέρ της ελευθερίας του Τύπου». [[Χειροκροτήματα από την πτέρυγα του ΣΥΡΙΖΑ]] Αυτό λέει ο Παντελής Μπουκάλας και είναι βεβαίως, αρμοδιότητα των πολιτικών κομμάτων που έχουν επιβάλλει τα εμπάργκο, να ξανασκεφτούν και να αποφασίσουν. Κυρίες και κύριοι συνάδελφοι, εμβρόντητος άκουσα ομιλητές της Νέας Δημοκρατίας να καταλογίζουν στον ΣΥΡΙΖΑ ταξική μεροληψίας στην πολιτική του, να μας λένε δηλαδή ότι δεν πρέπει να υποστηρίζουμε τα συμφέροντα της μεγάλης πλειοψηφίας της κοινωνίας, τα συμφέροντα των πολιτών, να μην ξεχωρίζουμε δηλαδή, τον υπερπλούσιο ολιγάρχη από τον επισφαλώς εργαζόμενο ντελιβερά, να είμαστε και με τον ιδιοκτήτη της offshore και με τον χαμηλοσυνταξιούχο. Πιο βαθιά αντιδραστική θέση έχει να ακουστεί στη Βουλή από το 1976, από τον μακαρίτη Υπουργό Εργασίας Λάσκαρη, που διακήρυξε ότι δεν υπάρχει πλέον εκμετάλλευση ανθρώπου από άνθρωπο και πως, «δεν θα επιτρέψομεν την πάλη των τάξεων». Ο Λάσκαρης τότε έγινε καταγέλαστος και οι απόψεις του καταχωνιάστηκαν. Σαράντα δύο χρόνια μετά, έρχονται οι συνάδελφοι της Νέας Δημοκρατίας να τις ανασύρουν από τη χλεύη και να υποστηρίξουν ότι η Ελλάδα δεν έχει τάξεις. Την ίδια ώρα, όμως, μας λένε ότι ο ΣΥΡΙΖΑ χρεοκόπησε τη μεσαία τάξη, άρα παραδέχονται ότι τουλάχιστον μία τάξη, η μεσαία, υπάρχει. Θα ήταν ενδιαφέρον να μάθουμε ποιες άλλες τάξεις υπάρχουν, κύριοι της Νέας Δημοκρατίας, γιατί - δεν μπορεί - κάτι θα υπάρχει πάνω από τη μεσαία τάξη και κάτι κάτω από αυτήν, έτσι δεν είναι; Είναι ενδιαφέρουσα η προσπάθεια κάποιων εκπροσώπων της Δεξιάς να δικαιώσουν πρόωρα το όραμά μας για την «ταξική κοινωνία» και μάλιστα, εντός του καπιταλισμού. Είναι και αυτή μία απόδειξη της ιδεολογικής ισχύος της Αριστεράς, που δείχνει πόσο μάταιη είναι η επιδίωξη της Νέας Δημοκρατίας να ξεμπερδέψουν με την Αριστερά, όχι ως εκλογικό μέγεθος, αλλά ως σύστημα ιδεών και αξιών. Γιατί αυτό διακήρυξε ο Αρχηγός της Νέας Δημοκρατίας στο πρόσφατο συνέδριο, σε έναν βαθιά διχαστικό και ανιστόρητο ρόλο. Αυτό είπε προ ολίγων ημερών και ο κ. Βορίδης με πιο άτσαλο τρόπο, ζητώντας να παρέμβετε στους μηχανισμούς του κράτους, για να μην υπάρξει ξανά διακυβέρνηση της Αριστεράς. Πόσο απέχει αυτό από τη χούντα και τον Εμφύλιο όλεμο, κύριε Βορίδη;
Πολύ.
Ευχαριστώ, που το παραδέχεστε.
Είπα ότι απέχει πολύ.
Είναι πιο κομψός στη διατύπωση του ο κ. Βενιζέλος και η κ. Γεννηματά όταν λένε, σε πλήρη απόκλιση από την πολιτική των Ευρωπαίων σοσιαλιστών, ότι εργάζονται για τη στρατηγική ήττα του ΣΥΡΙΖΑ. Τι δηλώνουν όλα αυτά τα περί ταξικότητας στην πολιτική του ΣΥΡΙΖΑ, κύριοι της Νέας Δημοκρατίας; Τι άλλο, από το γεγονός ότι επιχειρείτε να αποκρύψετε τη δική σας ταξική μεροληψία υπέρ της ολιγαρχίας του πλούτου. Η κατάργηση των τάξεων δεν είναι τίποτε άλλο, από παραπέτασμα καπνού για να κρυφτεί η ταξική εξαγρίωση και εξαχρείωση του κεφαλαίου εις βάρος του κόσμου της εργασίας, όπως αυτή ξεδιπλώθηκε από το 2010 και μετά. Κορυφαία στιγμή αυτής της άγριας επίθεσης ήταν η μείωση του κατώτερου μισθού, η θέσπιση του υποκατώτατου, η κατάργηση των συλλογικών διαπραγματεύσεων και η πλήρης απορρύθμιση της αγοράς εργασίας. Ο κ. Μητσοτάκης πρόσφατα χαρακτήρισε «επαίσχυντο» τον υποκατώτατο μισθό. Συμφωνούμε. Ποιος τον ψήφισε όμως, κύριε Μητσοτάκη; Εσείς τον ψηφίσατε, ως Βουλευτής της Νέας Δημοκρατίας, όπως ψηφίσατε με τα δύο σας χέρια, τη μείωση του κατώτερου μισθού και την κατάργηση των συλλογικών διαπραγματεύσεων, ενώ αργότερα, ως Υπουργός επί των απολύσεων, επιδοθήκατε σε αληθινό κυνήγι κεφαλών δημοσίων υπαλλήλων. Εκεί, ομολογουμένως, αριστεύσατε, κύριε Μητσοτάκη, με επαίσχυντο τρόπο, είναι η αλήθεια. Αλλά εάν είναι μια φορά επαίσχυντος ο κατώτατος μισθός, πόσες φορές είναι επαίσχυντα τα μέτρα των 65 δισεκατομμυρίων της δικής σας διακυβέρνησης; Πολύ επαίσχυντα, έτσι δεν είναι; Αυτό δεν θα έλεγε κάθε έντιμος άνθρωπος; Κι αν, μέτρα 65 δισεκατομμυρίων προκάλεσαν μια οικονομική καταστροφή αντίστοιχη με έναν πόλεμο, με τι θράσος, αλήθεια, έρχεστε να γίνετε τιμητές και επικριτές των 9 δισεκατομμυρίων ευρώ αρνητικών μέτρων της δική μας διακυβέρνησης, που όμως, συνοδεύτηκαν από θετικά μέτρα περίπου 4 δισεκατομμυρίων ευρώ; Πώς ρητορεύετε ανενδοίαστα, πώς καταστροφολογείτε ασύστολα, χωρίς περίσκεψη, χωρίς επίγνωση και παριστάνετε τους αναγεννημένους σωτήρες αυτού του τόπου; [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Είπα πριν για τη διάλυση της μεσαίας τάξης, που ισχυρίζεται ότι - δήθεν - επήλθε επί ΣΥΡΙΖΑ. Να αναρωτηθούμε πότε έγινε η διάλυση. Έχω τα στοιχεία της «ΚΑΘΗΜΕΡΙΝΗΣ», τα οποία και καταθέτω για τα Πρακτικά, από τα οποία προκύπτει ότι το 2014, σύμφωνα με τις εκτιμήσεις της Κομισιόν, ο αριθμός των μικρομεσαίων επιχειρήσεων ήταν μειωμένος κατά διακόσιες είκοσι μία χιλιάδες, σε σύγκριση με το 2008. [[Στο σημείο αυτό ο Βουλευτής κ. Νικόλαος Φίλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ποιοι, λοιπόν, κατέστρεψαν τη μεσαία τάξη; εσείς, που κλείσατε διακόσιες είκοσι εννιά χιλιάδες επιχειρήσεις και διώξατε εκατοντάδες χιλιάδες εργαζόμενους από τις δουλειές τους ή εμείς, που δημιουργήσαμε τριακόσιες πενήντα χιλιάδες θέσεις εργασίας και σταματήσαμε τα λουκέτα; Εμείς με το πλεονασματικό σύστημα κοινωνικής ασφάλισης ή εσείς, που το χρεοκοπήσατε για να επιβάλλετε ασφαλιστικό Πινοσέτ; Εμείς, που ανορθώσαμε την υγεία και την παιδεία ή εσείς που θέλετε να παραδώσετε τα αγαθά αυτά στους χρυσοκάνθαρους της ιδιωτικής υγείας και σε κολλεγιάρχες αισχύστης υποστάθμης; Βλέπετε, κύριοι της Νέας Δημοκρατίας, ότι το εσείς και εμείς δεν είναι ένα επικοινωνιακό εύρημα, είναι η αποκρυστάλλωση πολιτικών και κοινωνικών συσχετισμών σε κάθε πεδίο, σε κάθε μέγεθος, στη διεθνή αναβάθμιση της χώρας και στη Συμφωνία των Πρεσπών, στην ευρωπαϊκή μας πολιτική, στην αντιμετώπιση της κλιματικής αλλαγής, στην πρόκληση της τέταρτης βιομηχανικής επανάστασης, στο μεταναστευτικό, στο νέο μοντέλο ανάπτυξης, στην ολοκλήρωση των μεγάλων έργων, στην αποτροπή της περικοπής των συντάξεων, στο ΚΕΑ, στο ετήσιο κοινωνικό μέρισμα, στην περίθαλψη των ανασφάλιστων, στην δίχρονη προσχολική εκπαίδευση, στην ειδική αγωγή, στα ΕΠΑΛ, στα σχολικά γεύματα, στην εκπαίδευση των προσφυγόπουλων, στα επιδόματα τέκνων, στην πρωτοβάθμια φροντίδα υγείας, στην επιδότηση ενοικίου, στη μείωση του ΕΝΦΙΑ, στα προγράμματα για την απασχόληση, στις στοχευμένες προσλήψεις στο δημόσιο. Είναι αυτά, που με μισή καρδιά υποχρεώνεστε να ψηφίζετε στη Βουλή, την ίδια ώρα, που τα εννοιολογείτε ως προεκλογικές παροχές ή χέρι - χέρι με τους Χρυσαυγίτες τα συκοφαντείτε ως αργύρια της προδοσίας του Τσίπρα στο Μακεδονικό, ό,τι πιο χυδαίο και ιταμό έχει ακουστεί τα τελευταία χρόνια από χείλη Αρχηγού της Αξιωματικής Αντιπολίτευσης. Αυτά όλα συνιστούν μέσα στην κοινωνία το εμείς και το εσείς, κύριοι συνάδελφοι της Νέας Δημοκρατίας, και είναι το χρέος του ΣΥΡΙΖΑ και κάθε προοδευτικής και δημοκρατικής δύναμης να το μετασχηματίσει σε νικηφόρα πολιτική στρατηγική, κινητοποιώντας τον κόσμο, τον από κάτω, που δεν έχει μιλήσει ακόμα. Αυτή η μεγάλη κοινωνική πλειοψηφία θα υψώσει το ανάστημά της στις εκλογές και θα φράξει τον δρόμο στη δεξιά παλινόρθωση, θα κάνει απατηλά τα όνειρα του κ. Μητσοτάκη για την πρωθυπουργία και θα δώσει για μια ακόμη τετραετία, την πρώτη θέση και εντολή διακυβέρνησης στον ΣΥΡΙΖΑ. Κυρίες και κύριοι συνάδελφοι, μίλησα πριν για τη βαθιά ταξικότητα της πολιτικής του ΣΥΡΙΖΑ, που έφτασε στο απόγειό της με μέτρα, τα οποία λάβαμε υπέρ των χαμηλών συνταξιούχων και της αντιμετώπισης της ακραίας φτώχειας, αλλά και για την ταξικότητα της πολιτικής της Νέας Δημοκρατίας. Ας πάμε να δούμε πώς αποτυπώνεται αυτό το «εμείς» και «εσείς», διαχρονικά στη φορολογία. Έχω τον πίνακα - θα τον καταθέσω για τα Πρακτικά - με την εξέλιξη των άμεσων φόρων από το 2005 έως το 2017. Αν το δείτε, κύριοι συνάδελφοι, θα βγάλετε το εξωφρενικό συμπέρασμα ότι στα χρόνια που μειώθηκε από την κρίση το ΑΕΠ κατά 25%, η Ελλάδα είχε πλούσιους πολίτες και επιχειρήσεις, που καταστράφηκαν ολοσχερώς. Ποιοι πέτυχαν αυτό το οικονομικό θαύμα; Ποιοι άλλοι; Εσείς το πέτυχατε, κύριοι συνάδελφοι της Νέας Δημοκρατίας και του ΠΑΣΟΚ. Το 2005, έναν χρόνο επίπλαστης ευημερίας, τα φυσικά πρόσωπα - εμείς δηλαδή - πλήρωσαν σε άμεσους φόρους 8,7 δισεκατομμύρια και οι επιχειρήσεις 6,5 δισεκατομμύρια ευρώ. Ξέρετε πού πήγαν οι φόροι των πάμπλουτων φυσικών προσώπων το «σωτήριο» έτος 2012 μετά την κρίση, τότε που δεν υπήρχε η άγρια φοροεπιδρομή του ΣΥΡΙΖΑ; Εκτοξεύτηκαν στα 13,5 δισεκατομμύρια, ρεκόρ προς τα πάνω όλων των εποχών, ενώ των επιχειρήσεων έπεσαν στα 2,1 δισεκατομμύρια, μόλις στο 2,3% των συνολικών εσόδων, ρεκόρ προς τα κάτω. Το ίδιο συνέβη και το άλλο «σωτήριο», κατ' ευφημισμόν, έτος, το 2013. Είχαμε αύξηση ρεκόρ της φορολογίας των νοικοκυριών και μείωση ρεκόρ της φορολογίας των επιχειρήσεων. Προσθέστε σε αυτά τη συνεχή επιδείνωση της αναλογίας εμμέσων - αμέσων φόρων - που ούτε εμείς, δυστυχώς, καταφέραμε να αντιστρέψουμε - και την αποτυχία να ανακοπεί η άνοδος των τιμών των προϊόντων ευρείας κατανάλωσης και θα έχετε την πλήρη εικόνα μιας τεράστιας αναδιανομής εισοδήματος, σε βάρος των μεσαίων και των κατώτερων τάξεων και υπέρ του κεφαλαίου, μέσα στην κρίση. [[Στο σημείο αυτό ο Βουλευτής κ. Νικόλαος Φίλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στα στοιχεία αυτά αντικατοπτρίζεται η επιτυχία των μνημονίων να επιρρίψουν, δηλαδή, όλο το βάρος της δημοσιονομικής προσαρμογής στα φτωχά και στα μεσαία νοικοκυριά.
Κύριε Φίλη, ολοκληρώστε.
Ολοκληρώνω, κύριε Πρόεδρε. Για πρώτη φορά βλέπουμε στη EUROSTAT ότι το συνολικό μερίδιο της μισθωτής εργασίας πέφτει κάτω από το μερίδιο των εταιρικών κερδών. Αυτό είναι άλλο ένα στοιχείο. Το καταθέτω για τα Πρακτικά. [[Στο σημείο αυτό ο Βουλευτής κ. Νίκος Φίλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ωφελήθηκε σε τίποτα η οικονομία από αυτή την τεράστια ανακατανομή ισχύος μεταξύ εργασίας και κεφαλαίου; Ήρθαν επενδύσεις; Όχι. Η πρωτόγνωρη αποεπένδυση συνεχίστηκε και το παραγωγικό κενό, που δημιουργήθηκε, υπολογίζεται σε 80 έως 100 δισεκατομμύρια ευρώ. Σε όλο αυτό το διάστημα, λοιπόν, εμείς προσπαθήσαμε και ήδη βλέπουμε ότι οι επενδύσεις σιγά σιγά ανακάμπτουν συν 1,6% το 2016 και συν 9,6% το 2017. Ανακάμπτουν σιγά - σιγά. Σε όλα τα παραπάνω, αποτιμάται η δική σας και η δική μας ταξική επιλογή, η δική σας και η δικιά μας μεροληψία, υπέρ των πολλών και των αδύναμων ή υπέρ των λίγων και των ισχυρών. Πολύ αργά για δάκρυα, κύριοι της Νέας Δημοκρατίας, για τη μεσαία τάξη, που τόσο βάναυσα εσείς φτωχοποιήσατε. Και τι μας λέτε τώρα, παρ' όλα αυτά; Ποια είναι η ουσία της πολιτικής σας, πάλι με πρόσχημα την προσέλκυση επενδύσεων; Ακόμα λιγότεροι φόροι στις επιχειρήσεις, διαρκής εσωτερική υποτίμηση, αιώνια λιτότητα, μείωση των κοινωνικών δαπανών και στάχτη στα μάτια για όλους, ένα διχίλιαρο σε κάθε νεογέννητο, που ως συνολικό ποσό θα κοπεί από τα επιδόματα των παιδιών, που εμείς αυξήσαμε.
Κύριε Φίλη, ολοκληρώστε.
Δηλαδή - και τελειώνω - ολική επαναφορά στην πολιτική του ΔΝΤ, που το βγάλαμε από την πόρτα και η ΝΔ θέλει να επαναφέρει από το παράθυρο. Ας το συνειδητοποιήσουμε και ας το κάνει πράξη στις εκλογές ο ελληνικός λαός. Όπως τον Αύγουστο διώξαμε το ΔΝΤ στις εκλογές του Μαΐου, έτσι και στις εκλογές και του Σεπτεμβρίου του 2019 πρέπει να εμποδίσουμε τους εγχώριους υποστηρικτές να επανέλθουν στην εξουσία. Σθεναρό και αποφασιστικό «όχι» λοιπόν, και στο ΔΝΤ και στο ΝΔΤ, στο νέο δημοκρατικό ταμείο του κ. Μητσοτάκη. Σθεναρό και αποφασιστικό «ναι» στη συνέχιση της αριστερής διακυβέρνησης, για την ανόρθωση της χώρας, τη δίκαιη ανάπτυξη, την κοινωνική ευημερία, τη συλλογική προκοπή. Ευχαριστώ.
Ευχαριστούμε. Ο Υπουργός Επικρατείας κ. Αλέκος Φλαμπουράρης έχει τον λόγο.
Κυρίες και κύριοι συνάδελφοι, τις τελευταίες ώρες και μέρες παρακολουθώ μία διαδικασία παράλογων μονολόγων, μία διαδικασία, που σε κάποιες στιγμές, δεν σας κρύβω, δοκιμάζει την υπομονή μου. Οι σύντροφοί μου Υπουργοί και Βουλευτές πασχίζουν να καταγράψουν την προσπάθειά μας τα τελευταία χρόνια για την αποφυγή της ολοκληρωτικής καταστροφής, για τη συγκράτηση του κοινωνικού ιστού, για την οδυνηρή στοχοπροσήλωση στην έξοδο από τα μνημόνια. Γιατί μόνο έτσι η χώρα, μέσα από τη μεταφορά στην κανονικότητα, θα ανακτήσει το δικαίωμά της για ένα καλύτερο αύριο. Πρέπει να εξηγήσουν, ταυτόχρονα, τι βρήκαμε, τι κάναμε και πού πάμε. Ακόμη, προσπαθούν να θυμίσουν και να θυμίσουμε τους υπαίτιους και τις ευθύνες τους. Έχουμε, νομίζω, αυτό το δικαίωμα. Αν αυτό, όμως, είναι φυσιολογικό για την Κυβέρνησή μας, τι είναι φυσιολογικό για την Αντιπολίτευση; Νομίζω ότι μία κριτική, όσο σκληρή και να είναι, για τα πεπραγμένα μας και τα εξαγγελλόμενα από την Κυβέρνηση, θα ήταν λογική. Να γίνεται, όμως, στη βάση των ιδεών, των αξιών, των προγραμμάτων και των πραγματικών γεγονότων. Τέτοιος διάλογος είναι στην ουσία, αυτός της κοινοβουλευτικής δημοκρατίας, τον οποίον, όμως, δεν επιλέγουν να κάνουν οι μεγάλοι ένοχοι της χρεοκοπίας της χώρας, δηλαδή η Νέα Δημοκρατία και το ΚΙΝΑΛ. Μπαίνει, λοιπόν, στην άκρη η πολιτική ορθότητα και οι ρητορικές αβρότητες. Ο ελληνικός λαός, όμως, καταλαβαίνει καλά από ποιους μπαίνει στην άκρη. Κυρίες και κύριοι της Νέας Δημοκρατίας, παρουσιάζετε ένα πρόσωπο, σχεδόν απεχθές, στην παράδοσή σας, έναν λόγο που κάποιες φορές ρέπει σε ακροδεξιά ρητορική, πατριδοκαπηλία, ανευθυνότητα και απροκάλυπτα ψέματα. Το πρόσωπο αυτό εκδηλώνεται ιστορικά, κάθε φορά που αμφισβητείται η δική σας κυριαρχία σε αυτή τη χώρα. Έχετε γαλουχηθεί, δυστυχώς, με την ιδέα ότι η χώρα σάς ανήκει και μπορείτε να κάνετε ό,τι θέλετε, να την κυβερνήσετε, να την χρεοκοπήσετε, κάποτε να την προδώσετε και κάποιες φορές να την ευεργετήσετε. Αρκεί να σας ανήκει. Ο πολιτικός σας πολιτισμός εξαφανίζεται, τη στιγμή που χάνετε την εξουσία. Αντιμάχεστε τυφλά κάθε ενέργεια και θέση που εκφράζεται από την ελληνική Κυβέρνηση, χωρίς να ενδιαφέρεστε για τον αντίκτυπο των απόψεών σας και στο εσωτερικό και στο εξωτερικό. Στις επανειλημμένες προκλήσεις να καταθέσετε τις προτάσεις σας, δεν το κάνετε και ο λόγος είναι σαφής. Θέλετε να έχετε τα χέρια - αυτό που λέμε - ελεύθερα για να εφαρμόζετε ό,τι αρμόζει σε κάθε στιγμή. Όταν κυβερνάτε εσείς, λοιπόν, η διπλή ονομασία των Σκοπίων είναι η μόνη λύση. Όταν κυβερνούν άλλοι, είναι προδοσία. Όταν η χώρα μάχεται, εσείς είστε με τους απέναντι. Όταν εμείς διαπραγματευόμαστε, μας λέτε ότι απομονώνουμε τη χώρα, την πληγώνουμε. Όταν πετυχαίνουμε, είμαστε ευνοούμενοι των ισχυρών, τους δώσαμε εκατό, για να μας δώσουν ένα. Όταν διορθώνουμε αδικίες, παροχολογούμε. Όταν παίρνουμε αυστηρά μέτρα, εκτελούμε μνημόνια. Όταν οι πρόσφυγες παλεύουν για τη ζωή τους, εσείς επικροτείτε μεθόδους αποτροπής. Όταν οι συντάξεις κόβονται, φταίει η Κυβέρνηση. Όταν δεν κόβονται, μιλάτε για δημοσιονομικό εκτροχιασμό και άνομες συναλλαγές. Εξ ιδίων, ίσως, κρίνετε τα αλλότρια. Και ουκ έστιν αριθμός πολλών παραδειγμάτων της ευτελούς πολιτικής σας. Βεβαίως, όπως μας λέτε, εμείς τα κάνουμε όλα αυτά για την καρέκλα. Ενώ εσείς, που ζητάτε εκλογές, όχι από την πρώτη ημέρα, από την πρώτη ώρα, δικαίως την αποζητάτε, διότι είναι δική σας, σας ανήκει η χώρα. Μιλάτε και μιλάμε για ταξική μεροληψία. Την ανέφερε μάλιστα, ο κ. Κουμουτσάκος. Ή δεν γνωρίζετε τη σημασία της ή παραφράζετε, για να μας κατηγορήσετε για διχασμό. Κυρίες και κύριοι, η δίκαιη ανάπτυξη που αναδιανέμει τα εισοδήματα, η προσπάθεια κοινωνικών παροχών για τους αδύναμους, οι συνδικαλιστικές ελευθερίες, οι συλλογικές διαπραγματεύσεις, οι αξιοπρεπείς μισθοί, η νομική βοήθεια στα χαμηλά εισοδήματα, που προτείνεται και από τον κ. Σαρίδη, εμπεριέχονται όλα στην ταξική μεροληψία. Ας μιλήσουμε, λοιπόν, καθαρά. Είστε αντίθετοι με αυτήν την πολιτική και μην την ονομάζετε διχασμό. Δεν είναι ανάγκη να το κάνουμε αυτό. Μπορούμε να πούμε καθαρά την άποψή μας. Και εσείς, κύριοι του ΚΙΝΑΛ, όπως λέτε, ναι, η εξουσία φθείρει και διαφθείρει, αυτούς που μπορεί, όμως. Και εσείς έχετε πολλά παραδείγματα. Δυστυχώς, ασπαστήκατε την απέχθεια της Δεξιάς για ό,τι λαϊκό. Απεμπολήσατε κάθε δεσμό με τα χαμηλά κοινωνικά στρώματα, κάθε ανάγκη κοινωνικού κράτους. Όμως, πόση συνενοχή πια; Ούτε τα προσχήματα, έστω μιας αδύναμης σοσιαλδημοκρατίας δεν κρατάτε. Ενώ στην Ευρώπη ο κίνδυνος της ακροδεξιάς και του νεοναζισμού είναι ορατός και επιδιώκεται, οι προοδευτικές, σοσιαλδημοκρατικές και οικολογικές αριστερές δυνάμεις, να συσπειρωθούν και να αποτρέψουν αυτόν τον θανάσιμο κίνδυνο για τη δημοκρατία, τον κίνδυνο δηλαδή του φασισμού και του νεοναζισμού, εσείς στην Ελλάδα επιμένετε εμμονικά στη στρατηγική ήττα του ΣΥΡΙΖΑ. Δεν σκέφτεστε μήπως, αυτή η θέση, οδηγεί ακραίους κύκλους να υιοθετούν ακόμα και το πιο αντιδραστικό σύνθημα που ακούστηκε πρόσφατα - προχθές νομίζω - ότι δεν αρκεί να εξαφανίσουμε μόνο πολιτικά τον ΣΥΡΙΖΑ, αλλά να εξαφανίσουμε και τον ιδεολογικό του λόγο; Κυρίες και κύριοι συνάδελφοι, ξέρω ότι ποντάρετε αμφότεροι στην κοντή μνήμη του Έλληνα, που έχει πολλάκις επιβεβαιωθεί. Δεν μας μένει, παρά να θυμίσουμε στον ελληνικό λαό την αλήθεια. Αυτά μου τα λόγια, κυρίες και κύριοι της Νέας Δημοκρατίας, δεν τα απευθύνω σε εσάς, γιατί εσείς ποτέ δεν ζήσατε με τον απλό λαό, με τη νεολαία, που σκέπτεται, προβληματίζεται και αναζητά, με τους εργαζόμενους στο μεροκάματό τους, που ήταν σκληρό και πολλές φορές πικρό. Δεν υπήρξατε ποτέ άνεργοι, γιατί σας έδιωχναν ή γιατί δεν βρίσκατε δουλειά ούτε υπήρξατε συνταξιούχοι, που δεν μπορούσατε να ζήσετε αξιοπρεπώς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Θέλω να το ακούσει ο ελληνικός λαός, που στη συντριπτική του πλειοψηφία ανήκει σε αυτούς, που ανέφερα και να θυμίσω αλήθειες. Ποιος τον έφερε στον γκρεμό; Δεν πρέπει να το έχουν ξεχάσει. Πότε έχασε τη δουλειά του; Την πρώτη πενταετία, το ξέρετε, έφτασε στο 28% η ανεργία. Ποιος πετσόκοψε μισθούς και συντάξεις; Την πρώτη πενταετία, τη δική σας πενταετία. Γιατί πρέπει να λέμε ότι εσείς γκρεμίσατε, ενώ εμείς χτίζουμε και είναι γνωστό σε όλους ότι το γκρέμισμα κρατάει μία ώρα, ενώ το χτίσιμο θέλει ένα, δύο, τρία χρόνια. Αυτήν την τόσο απλή αλήθεια θέλετε να κουκουλώσετε, με το εφεύρημα του διχασμού. Διχάζουμε, όταν λέμε την πραγματικότητα, ενώ εσείς είστε η επιτομή του ενωτικού λόγου. Ο ΣΥΡΙΖΑ φταίει, έτσι και αλλιώς και για το προπατορικό αμάρτημα. Χθες και για την επίθεση στον «ΣΚΑϊ». Εδώ θέλω να σταθώ για ένα λεπτό, διότι είναι γνωστό, τουλάχιστον από εμένα, ότι καταδικάζω αυτήν την αποτρόπαια πράξη, την εγκληματική πράξη εναντίον των εργαζομένων στον «ΣΚΑϊ». Όμως, όπως γνωρίζετε πολύ καλά, επειδή είμαι παθών - δυόμισι φορές μου έχουν κάψει το σπίτι οι αντίστοιχοι ή οι ίδιοι και άλλες δέκα φορές μου έχουν επιτεθεί - εγώ δεν το έκανα θέμα' έτσι όπως έχετε κάνει εσείς το θέμα του «ΣΚΑϊ». Θεωρώ, δηλαδή, ότι είμαστε δύο ξεχωριστοί κόσμοι. Ο πολιτικός πολιτισμός από εδώ, η προσπάθεια πολιτικής εκμετάλλευσης από εκεί. Ο κόσμος θα κρίνει. Ποτέ δεν σας ενδιάφερε ο διχασμός του λαού. Το αντίθετο, τον θρέφατε, τον θρέφετε και σας θρέφει. Για κάποιους από εσάς, άλλωστε, υπήρξε και εξαιρετικά κερδοφόρος. Δεν μιλάω γι' αυτούς που είναι εδώ σήμερα. Πάντως, όχι για την ελληνική Αριστερά, που τον πλήρωσε με το αίμα της. Όμως, φίλες και φίλοι, κύριοι συνάδελφοι, από προχθές η Κυβέρνησή μας φέρνει στη χώρα τον πρώτο προϋπολογισμό, μετά τη μεγάλη περιπέτεια, τον πρώτο από αυτούς που ακολούθησαν τον αντίθετο δρόμο, δηλαδή δεν ήρθε από τις Βρυξέλλες, αλλά έφυγε από την Αθήνα και πήγε στις Βρυξέλλες και γύρισε χωρίς ούτε μία διόρθωση ούτε μία τελεία ούτε ένα κόμμα. Φέρνει έναν προϋπολογισμό, που γίνεται πια συνείδηση ότι τα οικονομικά της χώρας μας έχουν μπει σε μια ρότα, είναι πλέον αξιόπιστα, αποπνέουν εμπιστοσύνη και δεν αμφισβητούνται ούτε εντός ούτε εκτός συνόρων. Όπως μπορείτε να διαπιστώσετε και εσείς, ο προϋπολογισμός του 2019 δεν έχει δημοσιονομικούς περιορισμούς, όπως διέτειναν οι κινδυνολόγοι της μείζονος και της ελάσσονος Αντιπολίτευσης όλον τον προηγούμενο καιρό. Και μάλιστα, όταν άκουσα μία παρέμβαση του κ. Βρούτση σήμερα, σκεφτόμουνα ότι αν τα νούμερα τα οποία ανέφερε ήταν γνωστά - και νομίζω ότι δεν μπορεί να μην ήταν γνωστά σε αυτούς που ενέκριναν την τελευταία αξιολόγηση και βγήκε η χώρα από το μνημόνιο - δεν θα είχε γίνει. Νομίζω, λοιπόν, ότι καλύτερα είναι να δείτε ξανά τα νούμερα, τα οποία αναφέρετε εδώ, γιατί έχω την αίσθηση ότι έχουν εντονότατα σφάλματα. Ο δικός μας προϋπολογισμός δίνει, δεν παίρνει. Γιατί σήμερα, μπορούμε να δώσουμε. Γι' αυτό μειώνουμε σταδιακά τον φόρο εισοδήματος των νομικών προσώπων, από 29% σε 25%. Μειώνουμε τον ΕΝΦΙΑ, ανακουφίζοντας τα χαμηλά και τα μεσαία οικονομικά στρώματα. Πετύχαμε την μη καταβολή τέλους επιτηδεύματος για αγρότες, μέλη αγροτικών συνεταιρισμών, για φορείς κοινωνικής αλληλέγγυας οικονομίας. Μειώνουμε τις ασφαλιστικές εισφορές των ελεύθερων επαγγελματιών, των αυτοαπασχολούμενων και αγροτών. Υπηρετούμε το 50% των αγροτικών εισφορών για τους νέους έως 25 ετών. Μειώνουμε τη φορολογία διανεμόμενων κερδών. Καταργούμε το μέτρο περικοπής προσωπικής διαφοράς κύριων και επικουρικών συντάξεων και προσλαμβάνουμε τεσσερισήμισι χιλιάδες εκπαιδευτικούς στην ειδική αγωγή. Προγραμματίζουμε δεκαπέντε χιλιάδες προσλήψεις σε όλες τις βαθμίδες εκπαίδευσης, για την επόμενη τριετία. Ο στόχος μας για την πρώτη κατοικία δανειοληπτών, ανεξάρτητα από τη μορφή της δανειοδότησης, αλλά και της εγγύησης περιλαμβανομένης μέχρι 250.000 ευρώ αντικειμενικής αξίας κατά τον χρόνο απόκτησης και 350.000 ευρώ συνολική περιουσία και οικογενειακό εισόδημα μέχρι 35.000 ευρώ, είναι να προστατευθεί και νομίζουμε ότι θα το πετύχουμε για την προστασία της κατοικίας. Επεξεργαζόμαστε ένα σύστημα, που θα προβλέπει γρήγορες διαδικασίες με προσαρμογή δόσεων στις πραγματικές αξίες και αποτελεσματικό, με συμμετοχή του κράτους που θα δώσει ανάσα στις τράπεζες από κόκκινα δάνεια, που θα καθησυχάσει τους δανειολήπτες, αφού θα τηρήσουν τη μειωμένη δόση και θα εξασφαλίσει έσοδα στο τραπεζικό σύστημα, ώστε να παίξει τον πραγματικό ρόλο, δηλαδή της ενίσχυσης της πραγματικής οικονομίας. Τελειώνοντας, θέλω να ευχαριστήσω για την προσπάθεια, η οποία γίνεται από όλους μας και να κατανοήσω, δυστυχώς, τη διαφορετική άποψη, η οποία μπορεί να υπάρχει. Όμως, αυτό που θα ήθελα να τονίσω, είναι να εκφράζεται με έναν ιδιαίτερο πολιτικό πολιτισμό, διότι μόνο έτσι μπορεί η δημοκρατία να κερδίσει. Ευχαριστώ.
Ευχαριστούμε, κύριε Υπουργέ.
Κύριε Πρόεδρε, μπορώ να έχω στον λόγο;
Κύριε Λοβέρδο, θέλετε τον λόγο;
Κύριε Πρόεδρε, ζητώ τον λόγο για δύο λεπτά, αντιδρώντας στην τοποθέτηση του Υπουργού, όπως έχω κατά τον Κανονισμό το δικαίωμα. Δεν θα υπερβώ τα δύο λεπτά.
Ορίστε, κύριε Λοβέρδο, έχετε τον λόγο.
Ευπρόσδεκτη η κριτική, κύριε Φλαμπουράρη, αλλά αβάσιμη σε ό,τι αφορά το Κίνημα Αλλαγής. Θέλω να θίξω τρία σημεία απολύτως επιγραμματικά: Δεν χρειάζονται πολλά λόγια, για να εξηγήσουμε τη διαφορά ανάμεσα στον λαϊκισμό και στην λαϊκότητα ή τη φιλολαϊκή πολιτική. Είναι καταφανές ότι η δική σας πολιτική και τότε, πριν τις εκλογές, και τώρα δεν έχει στοιχεία λαϊκότητας, αλλά έχει στοιχεία λαϊκισμού, με τον οποίο αντιπαρατιθέμεθα και στην Ελλάδα και στην Ευρώπη. Το δεύτερο σημείο, που θέλω να θίξω, έχει να κάνει με τα όσα λέτε περί ακροδεξιάς και του μετώπου εναντίον της ακροδεξιάς. Θα ήταν συζητήσιμο το θέμα, εάν δεν είχε το πρόσχημα του τακτικισμού, με το οποίο κινείστε και βάσει του οποίου, η συντριπτική πλειοψηφία των όσων σάς αντιτίθενται ανήκει στην ακροδεξιά. Συνεπώς, χάνονται τα όρια εδώ του πολιτικού διαλόγου και των μετωπικών συζητήσεων και δεν καταλαβαίνουμε τι ακριβώς εννοείτε, πέραν των ψήφων που θέλετε να πάρετε. Τέλος, κύριε Φλαμπουράρη, πραγματικά, άλλο πράγμα να ζητάς από τον αντίπαλό σου να θυμάται - και σωστά - άλλο πράγμα να του λες ότι θέλει ο λαός να ξεχάσει και να ψηφίσει, ξεχνώντας, και άλλο πράγμα να διεκδικείτε για την ημέρα των εκλογών, όποτε αυτή έρθει, να ξεχάσει ο λαός τι έχετε κάνει και να πάθει απώλεια πρόσφατης μνήμης. Νομίζω ότι αυτό διεκδικείτε. Ευχαριστώ, κύριε Πρόεδρε.
Κύριε Πρόεδρε, μπορώ να έχω τον λόγο;
Ορίστε, κύριε Υπουργέ, έχετε τον λόγο για μισό λεπτό.
Κύριε Λοβέρδο, εγώ δεν ζητάω να ξεχάσει ο λαός. Εγώ, ίσα - ίσα ζητάω να θυμηθεί ο λαός, να θυμηθεί δηλαδή πότε έγιναν αυτά, τα οποία μας καταμαρτυράτε. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Ζητάω, δηλαδή, να θυμηθούν πότε έχασαν οι συνταξιούχοι το 40% της σύνταξής τους, πότε βγήκαν ενάμισι εκατομμύριο σε ανεργία, πότε έκλεισαν τα χιλιάδες μαγαζιά, τα οποία λέτε ότι γίνονται σήμερα. Αυτό προσπάθησα να πω και γι' αυτό είπα ότι απευθύνομαι στον ελληνικό λαό για να θυμηθεί. Και νομίζω ότι θα θυμηθεί και θυμάται. Ευχαριστώ.
Κυρίες και κύριοι συνάδελφοι, θα ήθελα να σας δώσω μια εικόνα εξέλιξης της συζήτησης, για να συνεννοηθούμε, γιατί θα τελειώσουμε στις 14.00΄. Θα ήθελα να ξέρετε πώς είναι ο κατάλογος. Εγώ υπολογίζω ότι στις 14.00΄ θα τελειώσουμε. Είναι οι Βουλευτές, ο κ. Σαλμάς, ο κ. Κυρίτσης και ο κ. Γάκης, και οι Υπουργοί, ο κ. Τζανακόπουλος, η κ. Αχτσιόγλου και ο κ. Χαρίτσης. Θα συνεχίσουμε με τον κ. Σαλμά τώρα και τον κ. Τζανακόπουλο μετά και στη σειρά…
Κύριε Πρόεδρε, είναι και οι Κοινοβουλευτικοί Εκπρόσωποι και οι δευτερολογίες των εισηγητών από πέντε λεπτά.
Λέω εκτός από τους εισηγητές.
Θα πάμε συνεχόμενα μέχρι τις 16.00΄, που θα ξεκινήσουν οι πολιτικοί Αρχηγοί.
Κακώς είχα ειδοποιηθεί ότι θα υπάρξει διακοπή στις 14.00΄. Σύμφωνοι.
Κύριε Πρόεδρε, μπορώ να έχω τον λόγο;
Ορίστε, κύριε Σταϊκούρα έχετε τον λόγο.
Κύριοι συνάδελφοι, έτσι όπως το είπατε και βλέπω εδώ, υπάρχουν τρεις Υπουργοί, δύο Κοινοβουλευτικοί Εκπρόσωποι, δύο Βουλευτές από την πλευρά της κυβερνητικής Πλειοψηφίας και, με εξαίρεση τον κ. Σαλμά, είμαι ο μοναδικός ομιλητής. Θα ήθελα κάπου ανάμεσα σε αυτά τα επτά πρόσωπα, να παρέμβω και εγώ.
Μα, είστε εισηγητής.
Το λέω, ώστε ο κύριος Πρόεδρος, με κάποιο τρόπο, να μου επιτρέψει να μιλήσω κάπου ανάμεσα.
Μισό λεπτό. Ο κ. Σταϊκούρας προφανώς ζητάει μια παρέκκλιση από την κλασική διαδικασία, επειδή στον κατάλογο υπάρχουν τρεις κυβερνητικοί Βουλευτές και τρεις Υπουργοί. Εάν δεν διαφωνούν οι εισηγητές, οι γενικοί εισηγητές, θα μπορούσε, για την ισορροπία της συζήτησης, να μεσολαβήσει η παρέμβαση του κ. Σταϊκούρα και να έχουμε μια καλύτερη ισορροπία. Σύμφωνοι;
Θέλουμε κάποτε να μιλήσουμε και εμείς όμως, κύριε Πρόεδρε.
Αμέσως μετά. Μόλις κλείσει ο κατάλογος, είστε πρώτος στη σειρά, κύριε Μαντά. Απλώς, λέω να κάνουμε δεκτό το αίτημα του κ. Σταϊκούρα, για να κρατήσουμε αυτή την ισορροπία, που έχουμε από την αρχή.
Κανένα πρόβλημα.
Ορίστε, κύριε Σαλμά, έχετε τον λόγο.
Κυρίες και κύριοι συνάδελφοι, είναι ο δέκατος ένατος προϋπολογισμός, που έχω την τιμή να τοποθετούμαι σε μια κορυφαία κοινοβουλευτική διαδικασία και κάθε φορά, που ακούω έναν από εμάς να τοποθετούμαστε, θυμούμαι τα πρώτα μου χρόνια εδώ στη Βουλή. Ως νέοι Βουλευτές, όλοι έχουμε την επιθυμία να υπεραμυνθούμε της κομματικής γραμμής αυτού, που αρχικά πιστεύουμε. Όμως, στην πορεία, όσο περνούν τα χρόνια και ωριμάζουμε, αυτό που ενδιαφέρει πιο πολύ έναν πολιτικό είναι η προσέγγιση της αλήθειας. Δεν μπορεί να είναι όλα λάθος από την μια πλευρά και όλα να είναι σωστά από την άλλη. Να τα βάλουμε σε μια σειρά, λοιπόν. Κύριε Φλαμπουράρη, σας σέβομαι και από τον θεσμό σας και από την διαδρομή σας. Όμως, δεν δέχομαι, απευθυνόμενος και εμάς και σε εμένα προσωπικά, που ήμουν στο ακροατήριο, να μου λέτε ότι δεν έχω ζήσει μέσα στον λαό. Πρέπει να σας πω ότι έχετε την ηλικία του πατέρα μου, που δεν ζει πια, ο οποίος, δυστυχώς, δεν ήταν μεγαλοκαταστευαστής - όπως είστε εσείς και καλά κάνατε και προκόψατε - αλλά ήταν ένας οικοδόμος….
Ήμουν.
Ήσασταν. Όμως, ο πατέρας μου ήταν ένας οικοδόμος. Εγώ δούλευα μαζί του εξήμισι χρονών στην οικοδομή - δεν ξέρω, αν ο γιός σας το έκανε - και για να πάω στην τουαλέτα του σπιτιού μου, έπρεπε τον χειμώνα να βγω έξω. Δεν ξέρω εάν ο γιός σας είχε αυτήν την τύχη ή την ατυχία να έχει την ίδια αφετηρία με εμένα. Και επειδή βλέπω τον Βεσυρόπουλο, που ο πατέρας του ήταν αγρότης, βλέπω τον Βορίδη, που ήταν ένας έμπορος μικρομεσαίας επιχείρησης, βλέπω στον Σταϊκούρα, που ήταν ένας υπάλληλος, θα ήθελα να σημειώσω ότι δεν βλέπω γόνους τζακιών, όπως θέλετε να πείτε. Εμείς είμαστε υπερήφανοι, που είμαστε Νέα Δημοκρατία και αν θέλετε να σας πω και πόσο μέρος της λύσης του προβλήματος της χώρας ήμασταν. Κυρίες και κύριοι συνάδελφοι, επειδή έχει σημασία να ξέρουμε ποιος μιλάει και ποιος λέει τι, πρέπει ο κάθε ένας από εμάς, σε μια δύσκολη συγκυρία για τη χώρα, να λέμε την αλήθεια στον κόσμο, όπως ότι δεν βγαίνει αύριο η χώρα από τη κρίση και ούτε βγήκε σήμερα. Το εγχείρημα είναι δύσκολο, τόσο δύσκολο, που θα κάνουμε δεκαετίες να δούμε το αποτέλεσμα της πραγματικής ανάταξης της οικονομίας. Και πλέον, αναδεικνύεται μία λέξη, το ατομικό χρέος, τι έκανε ο καθένας ή τι κάνει ο καθένας από μας για την πατρίδα. Θα μπορούσα να μιλάω επί ώρες, για να πω τι έκανα εγώ ή οι συνάδελφοί μου, που βρίσκονται στην Αίθουσα για την πατρίδα, γιατί είμαστε μέρος μιας κοινοβουλευτικής και υπουργικής θητείας και κυβερνητικής περιόδου, που λύσαμε τα προβλήματα και τις παθογένειες δεκαετιών. Δεν είμαστε αυτοί που είμαστε εδώ στην Αίθουσα μέρος του προβλήματος της χώρας. Ως εκ τούτου, σας μιλάει ένας άνθρωπος, που εξοικονόμησε ενάμισι δισεκατομμύριο από τον χώρο της υγείας, από τις δαπάνες της υγείας. Βεβαίως, όταν μιλάμε για πολιτικό πολιτισμό, κύριε Φλαμπουράρη, είναι πολύ σημαντικό να έχουμε πολιτικό πολιτισμό και είναι κάτι, για το οποίο πραγματικά, θα σας μεμφόμουν, ότι έχουμε χάσει τον πολιτικό πολιτισμό. Και πολιτικός πολιτισμός είναι να αναγνωρίζεις, έστω αν κάποιος από τους αντιπάλους σου έκανε έργο και να τον ξεχωρίζεις. Δεν μπορεί να είναι όλα άθλια. Εσείς δεν πήρατε τη χώρα στον πάτο, την πήρατε από το 2010 στο 2015 μετά από μια πενταετία, που κάποιοι προσπάθησαν να ανατάξουν τα θέματα, για να είμαστε δίκαιοι. Άρα, θα περίμενα να αναγνωριστεί αυτή η θητεία. Διότι προσέξτε, ξέρετε τι είναι πολιτικός πολιτισμός; Να, βλέπω τώρα στα υπουργικά έδρανα - τώρα, όπως σας βλέπω - κάποιον από εσάς τους τέσσερις, που μπορεί να ήταν το 2002 σε κάποιο Υπουργείο, που υπογράφηκε η υπουργική απόφαση, να κάνει μια βίδα σπονδυλοδεσίας 800 ευρώ και τα στεντ 3.000 ευρώ, αλλά πολιτικός πολιτισμός είναι να μην το λες. Πολιτικός πολιτισμός είναι αυτό που, όταν στις αρχές που πρωτοεκλεγήκατε ως Κυβέρνηση ευχόμουν δημόσια από την κρατική τηλεόραση να πετύχετε. Και ήμουν από αυτούς, που δεν ζήτησαν αμέσως εκλογές, αλλά έφτασα ακόμα και εγώ και κάποιοι σαν εμένα να το ζητούν, γιατί βλέπουμε ότι η χώρα δεν παίρνει έναν σωστό δρόμο. Και προφανώς, θα αλλάξω όλη μου την ομιλία, επειδή ετέθη το θέμα της μεσαίας τάξης και της ιδεολογίας, κύριε Φίλη. Κυρίες και κύριοι συνάδελφοι, συμφωνούμε σε ένα πράγμα: Ότι εδώ πήραμε εντολή από τον ελληνικό λαό, για να υπηρετήσουμε τον ελληνικό λαό. Κανείς δεν θέλει στην υπηρεσία αυτή, που θα παράσχει στον ελληνικό λαό, να τον κάνει πιο φτωχό. Κανείς, από καμμία παράταξη. Όλοι θέλουμε μια κοινωνία, χωρίς κοινωνικές ανισότητες και να είναι ίσοι προς τα πάνω. Προφανώς, πάλι κανένας δεν θέλει αυτό που συμβαίνει σήμερα με τον ΣΥΡΙΖΑ, που επιδεινώθηκε επί ΣΥΡΙΖΑ, να έχουν μειωθεί οι κοινωνικές ανισότητες, γιατί έχουμε μια ισότητα προς τα κάτω. Η διαφορά μας ποια είναι; Στο πώς ο καθένας αντιλαμβάνεται ότι μπορεί να πετύχει καλύτερα τον στόχο. Αν θεωρούμε, λοιπόν, ότι άρχισε η ανάταξη της οικονομίας και μειώθηκε η ανεργία και αυξήθηκαν οι θέσεις εργασίας, να πανηγυρίσουμε και να πούμε: εντάξει. Όμως, πώς το πετύχατε αυτό; Με μειώσεις συντάξεων, με αύξηση ασφαλιστικών εισφορών και αύξηση φορολογίας. Ήταν σωστό αυτό; Αν ήταν σωστό, γιατί το αλλάζετε τώρα; Γιατί τώρα κάνετε μειώσεις φορολογικών συντελεστών και επικαλείσθε ότι για τα επόμενα χρόνια θα μειώσουμε τις εισφορές και τη φορολογία; Και εσείς, δεν είσθε Αριστεροί, είστε α λα καρτ. Εγώ ας πούμε διαβάζω βιβλία και ξέρω τη θεωρία του Ράις, του πρώην Υπουργού Εμπορίου, που είναι σοσιαλιστής και αριστερός, και επιμένει ότι πρέπει να υπάρχουν υψηλοί φόροι και δείχνει και διαγράμματα σχετικά με το ότι, όταν οι φόροι ήταν υψηλοί, οι κοινωνικές ανισότητες έπεφταν. Εσείς τώρα τι πιστεύετε; Πιστεύετε ότι οι φόροι πρέπει να είναι υψηλοί ή χαμηλοί; Και αν είναι υψηλοί, ορθώς τα κάνατε και κακώς τους μειώνετε τώρα. Αν οι μειωμένοι φόροι και οι εισφορές είναι το σωστό, τότε κυβερνήσατε λάθος. Δεν θέλει πολλή φιλοσοφία. Να σας πω κάτι, όμως; Επειδή τώρα μπήκαμε στην κουβέντα, ο φαύλος κύκλος είναι συγκεκριμένος. Δηλαδή, μειώνεται το οικογενειακό εισόδημα, μειώνεται η κατανάλωση, από αυτή τη μείωση οι επιχειρηματίες αναγκάζονται να κάνουν απολύσεις και μειώσεις μισθών, αυξάνονται οι εργαζόμενοι, αυξάνεται η ανεργία, πέφτουν οι μισθοί και μειώνεται ξανά το διαθέσιμο εισόδημα κ.ο.κ.. Αυτός είναι ο φαύλος κύκλος. [[Στο σημείο αυτό κ,τυπάει το κουδούνι λήξεως του χρόνου ομιλίας του κυρίου Βουλευτή]] Πώς προσπαθείτε να σπάσετε αυτόν τον φαύλο κύκλο; Όχι φέρνοντας την οικονομία στην παραγωγή να πάρουμε μέτρα να αυξηθεί η παραγωγικότητα, αλλά με επιδόματα. Ποιο είναι το διαθέσιμο εισόδημα στην Ελλάδα; Είναι δημόσιοι υπάλληλοι, επιδόματα, συντάξεις, παροχή υπηρεσιών, γιατροί, δικηγόροι, μηχανικοί, μισθωτές υπηρεσίες, πρωτογενής - δευτερογενής τομέας. Δεν παρεμβήκατε πουθενά. Είναι πώς θα δώσουμε επιδόματα και θα αυξήσουμε τους μισθούς στους δημόσιους υπαλλήλους, για να κρατείται η κατανάλωση με μία, υποτίθεται, θυσία των μικρομεσαίων. Για να δούμε, όμως, πώς αντιμετωπίσατε την επιχειρηματική ελίτ. Όταν έσκασε το θέμα του σούπερ - μάρκετ «CARREFOUR - ΜΑΡΙΝΟΠΟΥΛΟΣ - », ας δούμε πώς το αντιμετωπίσατε. Τι κάνατε εσείς, η αριστερή Κυβέρνηση για μια επιχείρηση, που ήταν μεγάλη και χρώσταγε 1.000.000.000 ευρώ; Αγόραζε 1 ευρώ με πίστωση οκτώ μήνες και πούλαγε 1,2 ευρώ μετρητοίς. Πώς μπορεί ένα τέτοιο σούπερ - μάρκετ, μια μεγάλη αλυσίδα όπως η «CARREFOUR - ΜΑΡΙΝΟΠΟΥΛΟΣ» να χρεοκοπήσει; Και συνέβη αυτό. Τι κάνατε εσείς; Τι περιμένει να κάνει κανείς; Λέτε στο καταστατικό σας: «Για εμάς, ο σοσιαλισμός απαιτεί δημοκρατία σε όλα τα κύτταρα της δημόσιας ζωής και αναδεικνύει έμπρακτα την υπεροχή έναντι της ατομικότητας και αλληλεγγύη, προκειμένου οι εργαζόμενοι να είναι σε θέση να σχεδιάσουν, να διευθύνουν, να ελέγχουν και να προστατεύουν με τα εκλεγμένα όργανά τους την παραγωγή, κατευθύνοντάς την στην ικανοποίηση των κοινωνικών αναγκών». Τι περίμενε, λοιπόν, κανείς; Έχω έναν ξάδελφο, που είναι αριστερός και ψήφισε ΣΥΡΙΖΑ. Τι μου είπε ότι περίμενε; Να πείτε στους δώδεκα χιλιάδες εργαζόμενους της «CARREFOUR - ΜΑΡΙΝΟΠΟΥΛΟΣ» να αναλάβουν τα σούπερ - μάρκετ. Αντί αυτού, όμως, εσείς τι κάνατε; Πήγατε και βρήκατε έναν άλλον επιχειρηματία, που και τώρα έχει χρέη καμμιά εκατοστή εκατομμύρια ευρώ, οπότε κοιτάξτε μην ξανασκάσει στο μέλλον, πήρατε και τις τραπεζικές διευθετήσεις και προχωράμε. Τι έγινε με το καρτέλ των κατασκευαστικών, που είχε η Επιτροπή Ανταγωνισμού; Τιμωρήθηκε κανείς επί των ημερών σας ή περάσατε διάταξη, για να μπορούν να διευθετούν την εκκρεμότητα και βγήκαν όλοι καθαροί; Τι έγινε με τους καναλάρχες, τους διαπλεκόμενους, υποτίθεται, με όλο αυτό που θα έκανε ο κ. Παππάς; Τι έγινε; Εγώ είδα έναν, που είχε δύο κανάλια ότι άλλαξε το ένα και ξαναέχει δύο. Οι ίδιοι είναι. Δεν πειράξατε κανέναν. Ξέρετε τι κάνουν οι πολυεθνικές και κερδίζουν; Παρατείνουν τις πατέντες προστασίας στα πρωτότυπα προϊόντα είτε στην τεχνολογία είτε στην πληροφορική είτε στα φάρμακα, και κρατούν έτσι ψηλά τις τιμές. Και ξέρετε ποιος σας τα λέει αυτά; Σας τα λέει ένας, που όταν η τιμή του «Crestor» ήταν 10,5 ευρώ και η πατέντα του θα έληγε σε πέντε χρόνια, χρησιμοποίησα τη λήξη, το data protection προστασίας δεδομένων, για να μπορέσω να την κατεβάσω στο 6,5. Και ξέρετε πόσο παρέδωσε ο Βορίδης τη φαρμακευτική δαπάνη, μιας και βλέπω εδώ και την Εξεταστική Επιτροπή της Υγείας, στον ΣΥΡΙΖΑ τον Ιανουάριο του 2015; Παρέδωσε 165.000.000 ευρώ τον μήνα. Ξέρετε πόσο τρέχει τέσσερα χρόνια τώρα; Τρέχει 250.000.000 ευρώ τον μήνα. Ξέρετε ότι θα είχαν όλοι οι βιομήχανοι φωτογραφία μου στα γραφεία τους, εάν το είχα κάνει; Άκουσα τον κ. Ξανθό προχθές να ανακοινώνει ότι πρέπει να αυξήσουμε το budget της φαρμακευτικής δαπάνης κατά 200.000.000 ευρώ. Ε, τότε εμείς γιατί το κατεβάζαμε; Γιατί δεν το αφήναμε;
Το θεωρείτε λάθος; Παίρνουν λάθος φάρμακα οι άνθρωποι;
Όχι, αλλά δεν κάνει να κάνουμε δώρο στις φαρμακοβιομηχανίες και να τους λέμε ότι θα σας ανεβάσουμε και διακόσια.
Τα διακόσια που δίνονται, θέλετε να τα μειώσουμε;
Θα σας πω για τα διακόσια, που δίνονται.
Να τα μειώσουμε;
Ακούστε. Κάποιοι σαν εμένα και τον Βορίδη, και τον Γεωργιάδη και τον Λοβέρδο, που ήταν πριν στην Αίθουσα, προνοήσαμε να βάλουμε κλειστό προϋπολογισμό στα φάρμακα και δεν έχει λείψει κανένα φάρμακο, από κανέναν. Και τι είπαν; Ό,τι υπερβαίνει, θα επιστρέφεται πίσω στις βιομηχανίες. Οι βιομηχανίες τι ήρθαν και μας ζήτησαν; Αυξήστε αυτό το budget κατά 1,9 δισεκατομμύρια. Κανένας από εμάς δεν το έκανε. Το ανακοίνωσε προχθές ο κ. Ξανθός.
Ενάμισι εκατομμύριο ανασφάλιστοι παίρνουν φάρμακα, κύριε συνάδελφε.
Δεν αφορά τους…
Να μη συνεχιστεί ο διάλογος.
Εγώ δεν διέκοψα τον κ. Φίλη.
Κύριε Σαλμά, σας παρακαλώ, πέρασαν δώδεκα λεπτά.
Ολοκληρώνω, κύριε Πρόεδρε. Τι σημαίνει τώρα 250.000.000 ευρώ τον μήνα για τέσσερα χρόνια; Σημαίνει περίπου 1 δισεκατομμύριο ευρώ τον χρόνο παραπάνω από τα 165 εκατομμύρια, που παρέδωσε η Νέα Δημοκρατία. Αυτό σε συμμετοχές ασθενών, περίπου 30%, είναι 300.000.000 ευρώ επιβάρυνση των ασθενών. Άρα, λοιπόν, πόσο φαίνεται ότι όλοι προσπαθούμε να πούμε ότι κάπου βοηθήσαμε τους πολίτες; Όχι, δυστυχώς δεν τους βοηθήσαμε.
Ολοκληρώστε, κύριε Σαλμά.
Κλείνω με αυτό, κύριε Πρόεδρε και πραγματικά, σας ευχαριστώ για την ανοχή σας. Είναι το κόμμα του ΣΥΡΙΖΑ το καλό κόμμα για τους φτωχούς; Είναι το τελευταίο ερώτημα, με το οποίο πρέπει να κλείσω ως υπεύθυνος κοινωνικής πολιτικής της Νέα Δημοκρατίας. Αυτό πιστεύει ο κόσμος, μια μεγάλη μερίδα του κόσμου, αλλά είναι πλασματικό, δεν ισχύει. Και δεν ισχύει για δύο λόγους. Πρώτον, στην κατηγορία 0 έως 200 ευρώ τον μήνα, που είναι η ακραία φτώχεια, που είναι περίπου επτακόσιες πενήντα χιλιάδες συμπολίτες μας, πράγματι δώσατε το κοινωνικό επίδομα αλληλεγγύης, αυτό που είχε θεσμοθετηθεί από τη Νέα Δημοκρατία και το δώσατε. Είναι σωστό αυτό; Σωστό είναι. Θα πρέπει να μείνει; Θα πρέπει και θα μείνει. Ο Κυριάκος Μητσοτάκης είπε ότι, όχι μόνο θα το κρατήσει στα 700 εκατομμύρια, αλλά θα το κάνει 1 δισεκατομμύριο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Προσέξτε τώρα κάτι άλλο. Όπως δίνεται είναι σωστό; Όχι. Γιατί; Γιατί ακόμη και ο Λούλα, ο συνάδελφός σας στη Βραζιλία, που ήταν του αριστερού κόμματος και τώρα είναι φυλακή - αυτό δεν έχει σχέση με εσάς - αυτός ο άνθρωπος, που πρωτοεφάρμοσε το «bolsa familia», τους είπε, «εσείς οι φτωχοί στις φαβέλες θα παίρνετε το επίδομα, αλλά θα πηγαίνετε τα παιδιά σας στο σχολείο, αλλιώς δεν το παίρνετε.».
Το ίδιο είναι το ΚΕΑ εδώ;
Εδώ, στην Ελλάδα, υπήρξε καμμία κινητροδότηση γι' αυτούς που παίρνουν αυτό το επίδομα;
Κάνεις λάθος σ' αυτό.
Κύριε Μαντά, θα τα πείτε στην ομιλία σας μετά. Σημειώστε το, για να το πείτε. Κύριε Σαλμά, ολοκληρώστε, παρακαλώ, είμαστε στα δεκατέσσερα λεπτά.
Δεν υπήρξε η χρήση των κοινωνικών εφαρμογών και των κοινωνικών υπηρεσιών, η πρόσβαση των δικαιούχων. Δηλαδή, δεν μπορούμε να πούμε σήμερα ότι όλα τα παιδιά των φτωχών ανθρώπων πάνε σε βρεφονηπιακό σταθμό και κυρίως, δεν επανεντάχθηκαν γρήγορα στην αγορά εργασίας. Τι σημαίνει αυτό; Ότι έχουμε τη λεγόμενη παγίδα της φτώχειας. Όλοι αυτοί οι άνθρωποι έχουν παγιδευτεί στη φτώχεια. Δεν ξέρω εάν είναι χρήσιμο πολιτικά για τον ΣΥΡΙΖΑ να έχει εγκλωβισμένους στην παγίδα της φτώχειας επτακόσιες πενήντα χιλιάδες φτωχούς, πάντως σκοπός μας είναι να τους ικανοποιήσουμε, δίνοντας επιδόματα. Κλείνω, λέγοντας…
Ολοκληρώσατε. Ευχαριστώ, κύριε Σαλμά.
Ευχαριστώ, κύριε Πρόεδρε.
Ο Υπουργός κ. Τζανακόπουλος έχει τον λόγο.
Ευχαριστώ, κύριε Πρόεδρε. Ήταν ενδιαφέρον, αν και κάπως ειρωνικό, να ακούμε τον κ. Σαλμά από τούτο εδώ το Βήμα να κάνει μαθήματα εξοικονόμησης στην υγεία, να μας κάνει σύντομα μαθήματα μαρξιστικής πολιτικής οικονομίας, να μας κάνει μαθήματα εργατικής αυτοδιαχείρισης. Νομίζω ότι ήταν υποδειγματική η ομιλία του κ. Σαλμά για το μέγεθος της σύγχυσης, που επικρατεί αυτήν τη στιγμή στη Νέα Δημοκρατία, αλλά και, εάν θέλετε, αποτυπώνει με τον πιο σαφή τρόπο το γεγονός ότι μάλλον, στα ζητήματα της οικονομίας η Νέα Δημοκρατία έχει πετάξει «λευκή πετσέτα». Μετά την κατάρρευση όλου του αφηγήματος, που έκτιζε επί μία περίπου τριετία περί κατάρρευσης της ελληνικής οικονομίας, περί καταστροφής των βασικών παραγωγικών της ιστών και διάφορα τέτοια, τα οποία ακούγαμε με αρκετά μεγάλη υπομονή, σήμερα η Νέα Δημοκρατία έχει αφήσει αυτό το καταστροφολογικό αφήγημα στην άκρη, απ' ό,τι φαίνεται, και το έχει ρίξει είτε στην ακροδεξιά ρητορική είτε στην προσπάθεια να παρουσιαστεί ως ο μεγάλος προστάτης των φτωχών. Ακούστε, λοιπόν, τώρα ποια είναι η πραγματικότητα και αυτές είναι μερικές προκαταρκτικές σημειώσεις, εάν θέλετε, τις οποίες οφείλω να κάνω μετά και τη σχετική ομιλία του κ. Σαλμά. Πρώτη σημείωση. Ατομικό χρέος. Λέει ο κ. Σαλμάς ότι εκτινάξαμε το ατομικό χρέος, εμείς του ΣΥΡΙΖΑ, που οδηγήσαμε την ελληνική οικονομία στην καταστροφή. Στις 31-12-2014, κύριε Σαλμά, είχαμε τρία εκατομμύρια τριακόσιες ογδόντα έξι χιλιάδες εκατόν σαράντα πέντε μικροοφειλέτες με σύνολο οφειλών έως 3.000 ευρώ, με συνολικό χρέος αυτών των οφειλετών 1,8 δισεκατομμύρια ευρώ. Την 1-12-2018 έχουμε - αυτή τη στιγμή - τρία εκατομμύρια τριακόσιες εβδομήντα επτά χιλιάδες μικροοφειλέτες με σύνολο οφειλών έως 3.000 ευρώ και συνολικό χρέος αυτών των οφειλετών 1,626 δισεκατομμύρια ευρώ, δηλαδή κάτω από το σχετικό ποσοστό, που ήταν το ατομικό χρέος για τους μικροοφειλέτες το 2014. Πρώτη ανακρίβεια. Δεύτερη ανακρίβεια, σχετικά με τη μείωση των ασφαλιστικών εισφορών, που μας είπατε ότι αυξήσαμε τις ασφαλιστικές εισφορές. Να σας θυμίσω ότι για το 88% των ελευθέρων επαγγελματιών, γιατρών, δικηγόρων και μηχανικών, οι ασφαλιστικές εισφορές, σύμφωνα με τον ν.4387, είναι χαμηλότερες από τις ασφαλιστικές εισφορές, που ίσχυαν με βάση το προηγούμενο σύστημα των κλάσεων. Αυτό το οποίο κάνει αυτή τη στιγμή η Κυβέρνηση, είναι ότι για μία ειδική κατηγορία μεσοστρωμάτων, δηλαδή για το 12% των αυτοαπασχολούμενων, γιατρών, μηχανικών και δικηγόρων, που έχουν μέσο εισόδημα και πάνω, μειώνει τις ασφαλιστικές εισφορές από το 20% στο 13%. Από εκεί και πέρα, το 88%, δηλαδή η κοινωνική πλειοψηφία των μικρομεσαίων, είχε ήδη ελαφρυνθεί με βάση τις ρυθμίσεις του ν.4387 και με τη σύνδεση των ασφαλιστικών εισφορών με το πραγματικό εισόδημα. Σημείωση τρίτη περί αύξησης της φορολογίας, επειδή το ακούω και από εσάς, το έχω ακούσει και από διάφορους ομιλητές της Νέας Δημοκρατίας όλες αυτές τις ημέρες της υποτονικής, οφείλω να πω, συζήτησης για τον προϋπολογισμό, γιατί, όπως σας είπα, μάλλον έχετε πετάξει «λευκή πετσέτα». Είχαμε 35 δισεκατομμύρια ευρώ νέους φόρους κατά την περίοδο 2010-2014 και 4 δισεκατομμύρια νέους φόρους από το 2015 έως το 2018. Αυτή τη στιγμή είναι η πρώτη φορά, που ο προϋπολογισμός δίνει τη δυνατότητα δημοσιονομικής επέκτασης, δηλαδή αύξησης από τη μία πλευρά, δαπανών και μείωσης φορολογίας, πράγμα το οποίο εσείς, καθ' όλη τη διάρκεια της διακυβέρνησής σας, από το 2012 μέχρι το 2014, δεν κάνατε ούτε μία φορά, εκτός από τον Μάιο του 2014, όταν αποφασίσατε να ρίξετε στα βράχια το ίδιο το πρόγραμμα, που εσείς είχατε αποδεχθεί και είχατε υπογράψει, το δεύτερο μνημόνιο δηλαδή, διότι θεωρήσατε ότι πλέον, δεν σας μένει καμμία άλλη λύση, για να μπορέσετε να αποτρέψετε την πολιτική άνοδο του ΣΥΡΙΖΑ. Τι κάνατε, λοιπόν; Μονομερώς, μειώσατε τον ΦΠΑ στην εστίαση, από 23% σε 13%. Ξέρετε ποιο ήταν το αποτέλεσμα αυτής της πολιτικής, κύριε Σαλμά; Δεν απευθύνομαι σε εσάς προσωπικά, απλώς το λέω επειδή βρισκόμαστε σε μία διαλογική σχέση, καθώς ομιλώ μετά από εσάς. Ξέρετε ποιο ήταν το αποτέλεσμα, λοιπόν; Το αποτέλεσμα ήταν ότι, ενώ είχατε στόχο πρωτογενούς πλεονάσματος 1,5% για το 2014, φθάσατε σε πρωτογενές πλεόνασμα 0%, ενώ η έκθεση των θεσμών του Μαΐου 2014 έλεγε ότι το πρόγραμμα είναι πλέον αναντίστρεπτα εκτός πορείας. Αυτά δεν έγιναν ούτε τον Οκτώβριο, ούτε τον Νοέμβριο, ούτε τον Δεκέμβριο, διότι επικαλείστε και την πολιτική επέλαση του ΣΥΡΙΖΑ ως τον λόγο για το γεγονός ότι το πρόγραμμα, το δεύτερο μνημόνιο, κατέληξε στα βράχια. Όλα αυτά έγιναν κατά την περίοδο του Μάιου - Ιούνιου 2014. Σημείωση τέταρτη. Μιλήσατε για μία υποτιθέμενη μείωση των λιανικών πωλήσεων και της ιδιωτικής κατανάλωσης. Η πρώτη φορά μέσα στην οκταετία που σημειώθηκε αύξηση της ιδιωτικής κατανάλωσης και των λιανικών πωλήσεων ήταν την περίοδο από το 2017 και μετά και αυτή η πορεία συνεχίζεται και μάλιστα τονώνεται διαρκώς και δυναμικά. Πέμπτο ζήτημα, διότι ακούω διαρκώς από τη Νέα Δημοκρατία μία συνεχή επίθεση ενάντια στα κοινωνικά επιδόματα. Εγώ θέλω να σας ρωτήσω το εξής: Με τα οικογενειακά επιδόματα συμφωνείτε; Φαντάζομαι, συμφωνείτε. Θυμάστε τι μας λέγατε για τα οικογενειακά επιδόματα, πριν από την ολοκλήρωση της τρίτης αξιολόγησης; Ότι δήθεν θα εξαναγκαστούμε κατά τη διαπραγμάτευση στην τρίτη αξιολόγηση να μειώσουμε τον προϋπολογισμό για τα οικογενειακά επιδόματα και τελικά καταλήξαμε από τα 650 εκατομμύρια που ήταν ο προϋπολογισμός για τα οικογενειακά επιδόματα, να φτάσουμε σε έναν προϋπολογισμό 920 εκατομμυρίων ευρώ. Και εδώ είναι το ερώτημα πάρα πολύ σαφές και το απευθύνω και στον κ. Σταϊκούρα, που θα μιλήσει λίγο αργότερα. Συμφωνείτε με την αύξηση των κοινωνικών επιδομάτων, κύριε Σταϊκούρα, και ειδικά των οικογενειακών επιδομάτων; Συμφωνείτε με το Κοινωνικό Εισόδημα Αλληλεγγύης, που αποτελεί την κατ' εξοχήν επιδοματική πολιτική ή και αυτό είναι προβληματικό, καθώς υποτίθεται ότι δημιουργεί αντιαναπτυξιακή δαπάνη για τον προϋπολογισμό; Εδώ είναι τα ερωτήματα και όχι μία γενική τοποθέτηση εναντίον των επιδομάτων, αλλά μία τοποθέτηση επί των συγκεκριμένων επιδομάτων που προβλέπει ο προϋπολογισμός. Ποια είναι αυτά; Τα οικογενειακά επιδόματα και το Κοινωνικό Εισόδημα Αλληλεγγύης, κατά κύριο λόγο, και το ερώτημα απευθύνεται σαφώς και ευθύτατα: Συμφωνείτε ή διαφωνείτε με αυτά τα επιδόματα και με την αύξησή τους; Έκτη σημείωση για τα μαθήματα περί εργατικής αυτοδιαχείρισης. Ωραία η ιδέα του κ. Σαλμά να κινητοποιηθούν οι εργαζόμενοι, να αρχίσουν να αναλαμβάνουν χρεοκοπημένες επιχειρήσεις. Βεβαίως, εμείς τη στηρίζουμε αυτήν την πολιτική, αλλά το ερώτημα, κύριε Σαλμά, επί του συγκεκριμένου είναι το εξής: Ποιος ακριβώς θα αναλάμβανε τα χρέη του Μαρινόπουλου, εφόσον προχωρούσε αυτή η ιδιαίτερα πρωτότυπη ιδέα, για την οποία ήρθατε εδώ και μας κάνατε μαθήματα; Ποιος θα τα αναλάμβανε αυτά τα χρέη; Οι εργαζόμενοι; Οι εργαζόμενοι θα αναλάμβαναν τα χρέη μιας επιχείρησης, η οποία ξέρουμε όλοι πάρα πολύ καλά πώς οδηγήθηκε στη χρεοκοπία;
Να μας πείτε για τη «ΧΑΛΥΒΟΥΡΓΙΚΗ» που έβαλε λουκέτο σήμερα.
Να έρθω τώρα στην επί της ουσίας τοποθέτησή μου. Κυρίες και κύριοι Βουλευτές, παρά τα όσα ισχυρίζεται η Νέα Δημοκρατία, ψηφίζουμε σήμερα τον πρώτο μεταμνημονιακό προϋπολογισμό, τον πρώτο προϋπολογισμό που μετά από δέκα χρόνια καταρτίζεται σε συνθήκες σχετικής οικονομικής και πολιτικής ελευθερίας. Καταρτίζεται έξω από την ειδική μνημονιακή συνθήκη και χωρίς τους περιορισμούς της τεχνολογίας των αξιολογήσεων, η οποία επέβαλε ένα ασφυκτικό πλαίσιο διαπραγμάτευσης. Σας θυμίζω ότι αυτή η μνημονιακή τεχνολογία όριζε μια διαδικασία, σύμφωνα με την οποία η ελληνική Κυβέρνηση έπρεπε να εκπονεί και να υλοποιεί πολιτικές εν είδει ανταλλάγματος για τις εκταμιεύσεις της δανειακής σύμβασης ή των δανειακών συμβάσεων κάθε φορά, εκταμιεύσεις που ήταν απαραίτητες για την εξυπηρέτηση του ελληνικού χρέους και χωρίς αυτές το ελληνικό δημόσιο θα οδηγούνταν σε αναγκαστική στάση πληρωμών. Αυτή ήταν και η κατάσταση την οποία παραλάβαμε. Αυτή ήταν η συνθήκη εντός της οποίας αναγκαστήκαμε να κυβερνήσουμε επί τρία ολόκληρα χρόνια. Και σε αυτή τη συνθήκη καταφέραμε να βάλουμε οριστικό τέλος τον Αύγουστο του 2018. Θα θυμάστε, βεβαίως, και εσείς, αλλά και οι Βουλευτές της Νέας Δημοκρατίας, ότι δεν συμφωνούσατε με αυτή την πολιτική επιλογή της Κυβέρνησης που σήμερα έχει πλήρως δικαιωθεί, δηλαδή να προχωρήσουμε σε μια καθαρή έξοδο από το μνημόνιο. Αντιθέτως, μας καλούσατε να ζητήσουμε πιστοληπτική γραμμή, πράγμα που θα συνεπαγόταν και την υπογραφή νέου μνημονίου με αυστηρές διαδικασίες αξιολογήσεων. Και με τι αντάλλαγμα; Ένα χρηματικό ποσό που θα λειτουργούσε ως εγγύηση για την εξυπηρέτηση του ελληνικού χρέους. Μόνο που ξέρετε ποιο είναι το ειρωνικό σ' αυτή την περίπτωση; Ότι εμείς καταφέραμε να εξασφαλίσουμε αυτό το χρηματικό ποσό ως χρηματοδοτικό μαξιλάρι από τον ESM, χωρίς νέες δεσμεύσεις, χωρίς νέα μνημονιακή συμφωνία, όπως θα έπρεπε να έχουμε υπογράψει αν μπαίναμε στη διαδικασία της πιστοληπτικής γραμμής, σύμφωνα με το ίδιο το καταστατικό του ESM και χωρίς η χρήση του χρηματοδοτικού μαξιλαριού να εξαρτάται από τις εκθέσεις της μεταπρογραμματικής παρακολούθησης από τη μεριά των θεσμών. Είναι ακριβώς η συνέπεια αυτής της πολιτικής επιλογής, η μεγαλύτερη πολιτική και οικονομική ελευθερία, την οποία έχουμε σήμερα. Και είναι ακριβώς συνέπεια αυτής της πολιτικής επιλογής που έχουμε σήμερα τη δυνατότητα να ψηφίζουμε έναν προϋπολογισμό που αποτυπώνει πια τις προτεραιότητες της ελληνικής Κυβέρνησης και όχι των θεσμών παρακολούθησης. Είναι προφανές ότι μια πιθανή επιλογή πιστοληπτικής γραμμής σε καμμία περίπτωση δεν θα εξυπηρετούσε τη χώρα, δεν θα εξυπηρετούσε την κοινωνική πλειοψηφία, δεν θα εξυπηρετούσε την ανάγκη η χώρα να πατήσει στα πόδια της ξανά και να αναλάβει η ίδια την ευθύνη της εκπόνησης της οικονομικής πολιτικής μετά από μια οκταετία. Θα εξυπηρετούσε, όμως, άψογα κάτι άλλο: Θα εξυπηρετούσε άψογα το αφήγημα που επέμενε μέχρι τέλους να κάνει λόγο για τέταρτο μνημόνιο, στο οποίο υποτίθεται ότι θα οδηγούσαν οι δικές μας καταστροφικές επιλογές. Και όταν αυτό το αφήγημα κατέρρευσε και δεν υπογράφηκε νέο μνημόνιο, η Νέα Δημοκρατία παρ' όλα αυτά επέμεινε. Χαρακτήρισε τη νέα συνθήκη της μεταμνημονιακής παρακολούθησης άτυπο τέταρτο μνημόνιο. Και με ποιο επιχείρημα; Την εφαρμογή των προνομοθετημένων μέτρων που είχαν νομοθετηθεί, αν θυμάστε, κατά την περίοδο της δεύτερης αξιολόγησης το καλοκαίρι του 2017. Ποια είναι αυτά τα μέτρα; Το πρώτο από αυτά για το 2019 είναι η περικοπή της προσωπικής διαφοράς των συνταξιούχων που θεσμοθετήθηκε με τον νόμο 4387. Το μέτρο αυτό, όμως, όπως όλοι γνωρίζετε, καταργήθηκε ως αχρείαστο. Δεν ανεστάλη. Καταργήθηκε. Είναι, λοιπόν, προφανές και πέραν πάσης αμφιβολίας ότι πλέον δεν υφίσταται καν η υπόνοια ενός τέταρτου μνημονίου, ούτε καν η διαπραγματευτική τεχνολογία, την οποία επέβαλαν τα μνημόνια, λόγω ακριβώς της σύνδεσής τους με τις δανειακές συμβάσεις. Και η διαπραγματευτική τεχνολογία, λοιπόν, αλλά και τα προνομοθετημένα μέτρα αποτελούν παρελθόν. Μια παρένθεση εδώ: Έγινε πάρα πολύς λόγος το τελευταίο διάστημα σε σχέση με μια υποτιθέμενη συναλλαγή. Ότι, δηλαδή, εμείς ανταλλάξαμε την κατάργηση του μέτρου της περικοπής της προσωπικής διαφοράς με το όνομα της Μακεδονίας. Κατ' αρχάς, πρέπει να σας πω ότι την πολιτική επιλογή για τη Συμφωνία των Πρεσπών δεν την κάναμε εν είδει ανταλλάγματος. Την κάναμε επειδή την πιστεύουμε. Επομένως, δεν θα μπορούσε εξ ορισμού να είναι αποτέλεσμα της οποιασδήποτε συναλλαγής. Όμως, εδώ υπάρχει και μια συνέπεια ως προς την καταγγελία, την οποία έχετε εξαπολύσει και από τη μεριά της Νέας Δημοκρατίας και ιδιαίτερα από τη μεριά του Αρχηγού της, ο οποίος φαίνεται ότι έλκεται ιδιαίτερα από τα επιχειρήματα της Χρυσής Αυγής το τελευταίο διάστημα. Υπάρχει, λοιπόν, μια συνέπεια, την οποία πιθανόν δεν έχετε σκεφτεί. Διότι, ξέρετε, αν στη μία μεριά του τραπεζιού της διαπραγμάτευσης με θέμα τις συντάξεις και το όνομα της Μακεδονίας καθόταν η ελληνική Κυβέρνηση και ο κ. Τσίπρας, από την άλλη μεριά του τραπεζιού της διαπραγμάτευσης προφανώς υπονοείτε ότι καθόταν η κ. Μέρκελ, με την οποία συμμετέχετε στο Ευρωπαϊκό Λαϊκό Κόμμα. Υπονοείτε ότι καθόταν ο κ. Κουρτς, ο οποίος επίσης συμμετέχει στο Ευρωπαϊκό Λαϊκό Κόμμα. Υπονοείτε ότι καθόταν στην άλλη μεριά του τραπεζιού ο κ. Ρούτε, ο Πρωθυπουργός της Ολλανδίας, ο οποίος επίσης συμμετέχει στο Ευρωπαϊκό Λαϊκό Κόμμα. Εδώ πέρα, λοιπόν, υπάρχει ένα σαφές και αμείλικτο ερώτημα, το οποίο πρέπει να σας απευθύνουμε: Πώς είναι δυνατόν να συμμετέχετε σε ένα κόμμα, το οποίο συναλλάχθηκε με την ελληνική Κυβέρνηση για να προδοθεί η Μακεδονία; Πώς είναι δυνατόν και το κάνετε αυτό; Νομίζω, λοιπόν, ότι συνέπεια της καταγγελίας σας είναι η άμεση αποχώρησή σας από το Ευρωπαϊκό Λαϊκό Κόμμα. Διαφορετικά θα είστε κι εσείς συνένοχοι στην εν λόγω συναλλαγή. Και επιστρέφω: Όλα αυτά, δηλαδή το γεγονός της εξόδου από τη μνημονιακή επιτροπεία, το γεγονός ότι έχουμε εκφύγει πλέον από τη συνθήκη της διαπραγματευτικής τεχνολογίας των δανειακών συμβάσεων, σημαίνουν ότι μπορούμε να καταρτίζουμε τον προϋπολογισμό μας πέρα και έξω από κάθε περιορισμό; Φυσικά και όχι. Υπάρχει, κατ' αρχάς, ο περιορισμός των πρωτογενών πλεονασμάτων, τα οποία είναι βεβαίως υψηλά και ο οποίος περιορισμός σχετίζεται με τη βιωσιμότητα του ελληνικού χρέους, ενός χρέους που οι κυβερνήσεις βέβαια της Νέας Δημοκρατίας και του ΠΑΣΟΚ κατάφεραν να το εκτοξεύσουν στο 180% του ΑΕΠ, σε ύψος 320 δισεκατομμυρίων ευρώ. Επομένως, η ανάγκη για τη διατήρηση αυτών των πρωτογενών πλεονασμάτων δεν οφείλεται σε μια αστοχία ή σε μια επιλογή της ελληνικής Κυβέρνησης. Αντίθετα, οφείλεται στην πλήρη αποτυχία των κυβερνήσεων Νέας Δημοκρατίας και ΠΑΣΟΚ να επιτύχουν μια βιώσιμη ρύθμιση του χρέους όταν μπορούσαν, την περίοδο του 2012, 2013, 2014, 2015. Και τώρα ερχόμαστε εμείς να μαζέψουμε τα ασυμμάζευτα των πολιτικών της Νέας Δημοκρατίας και του ΠΑΣΟΚ. Και η Νέα Δημοκρατία μας εγκαλεί γι' αυτό. Παρ' όλα αυτά, εμείς τα καταφέρνουμε. Η συμφωνία ρύθμισης του ελληνικού χρέους προβλέπει ότι οι ακαθάριστες χρηματοδοτικές ανάγκες του ελληνικού δημοσίου δεν πρέπει να υπερβαίνουν το 15% του ΑΕΠ στο μεσοπρόθεσμο διάστημα. Και είναι αυτό ακριβώς που εξασφαλίζει τη βιωσιμότητα του χρέους, αρκεί το πρωτογενές πλεόνασμα πράγματι να διατηρηθεί στο υψηλό 3,5% μέχρι το 2022.
Ολοκληρώνετε, κύριε Υπουργέ, παρακαλώ.
Επιτρέψτε μου, κύριε Πρόεδρε. Δεν έχω πάρα πολύ συχνά τη δυνατότητα να μιλώ στο Κοινοβούλιο. Επομένως, θα ήθελα μια μικρή ανοχή. Πράγματι, λοιπόν, αυτός δεν είναι ένας απλός στόχος. Είναι ένας δύσκολος στόχος. Ωστόσο, σκεφτείτε πόσο βελτιωμένος είναι με τις αντίστοιχες δεσμεύσεις της Νέας Δημοκρατίας και του δεύτερου μνημονίου, δεσμεύσεις που η Νέα Δημοκρατία θέλει διαρκώς να τις ξεχνά, καθώς προέβλεπαν διατήρηση πρωτογενών πλεονασμάτων ύψους 4% τουλάχιστον μέχρι το 2031. Και έρχεται τώρα η Νέα Δημοκρατία και μας λέει το εξής: Μας κάνει κριτική αφενός, γιατί το 4% έγινε 2% μετά το 2022, αλλά όταν έρχεται και αντιμέτωπη με αυτή την πραγματικότητα των δυσθεώρητων πρωτογενών πλεονασμάτων του 4% μέχρι το 2031, ξεκινά την απόλυτη διαστρέβλωση και την απόλυτη παραδοξολογία. Μας λέει: «Ναι, βεβαίως, εμείς είχαμε συμφωνήσει τέτοια πρωτογενή πλεονάσματα, αλλά αυτά θα προέκυπταν από την ανάπτυξη». Και πού το στηρίζουν αυτό; Το στηρίζουν στις εκτιμήσεις και τις προβολές που είχαν γίνει σε ένα χαρτί με στόχο να δημιουργηθεί η εντύπωση της βιωσιμότητας του χρέους πριν από οποιαδήποτε ρύθμισή του, δηλαδή την περίοδο 2013-2014. Θυμάστε τότε που οι κ.κ. Βενιζέλος και Σαμαράς ζητούσαν πιστοποιητικά βιωσιμότητας του χρέους; Εννοώντας, βέβαια, θετικές μελέτες βιωσιμότητας του χρέους, αλλά το αντιπαρέρχομαι. Κοιτάξτε τώρα πόσο ενδιαφέρον έχει αυτό το σημείο: Το 4,5% μέχρι το 2018 και το 4% μέχρι το 2031 υποτίθεται ότι θα έβγαινε από το γεγονός ότι θα είχαμε υψηλότερη ανάπτυξη. Πολύ ωραίο επιχείρημα. Βεβαίως, αν στις προβολές για την εξέλιξη του χρέους υποθέσεις έναν ρυθμό ανάπτυξης πάνω από 3,5% για μια εικοσαετία, είναι προφανές ότι το χρέος θα καταστεί βιώσιμο. Στα χαρτιά. Το θέμα είναι ότι οι συνάδελφοι της Νέας Δημοκρατίας πήραν αυτό το τεχνοκρατικό τρικ, το πέρασαν για πραγματικότητα και στο τέλος το πίστεψαν κιόλας. Και μας λένε σήμερα: «Μα, δεν βλέπετε ότι προβλεπόταν ρυθμός ανάπτυξης 3,7% για το 2018; Έτσι θα πιάναμε τον στόχο του 4,5% πρωτογενούς πλεονάσματος». Αντί άλλου επιχειρήματος και για να μη σας κουράζω, θα σας αναφέρω απλώς τις προβλέψεις για την ελληνική οικονομία από το 2010 μέχρι το 2015, για να δούμε πόση είναι η αξία αυτού του επιχειρήματος, του αντιγεγονικού επιχειρήματος - ελπίζω να καταλαβαίνετε - της Νέας Δημοκρατίας. Το 2010, η πρόβλεψη του προϋπολογισμού μιλούσε για μείωση του ΑΕΠ κατά 0,3% και καταλήξαμε σε ύφεση 5,4%. Το 2011, το Διεθνές Νομισματικό Ταμείο προέβλεπε ύφεση 2,6% και η ύφεση έφτασε στο 9,1%. Το 2012, μιλούσαμε για ανάπτυξη στο 1,1% και καταλήξαμε με ύφεση 7,3%. Το 2013, μιλούσαμε για ανάπτυξη 2,1% και καταλήξαμε σε ύφεση 3,2%. Το 2014, λέγαμε για ανάπτυξη επίσης στο 2,1%, ενώ το πραγματικό αποτέλεσμα ήταν 0,4%. Οι προβλέψεις, λοιπόν, στις οποίες αναφέρεται η Νέα Δημοκρατία για να δικαιολογήσει τον εαυτό της, είναι αυταπόδεικτο ότι έχουν τόση αξία όσο μία χαρτοπετσέτα. Δεν χρειάζεται κανένας παραπάνω χρόνος να ασχοληθούμε με τα επιχειρήματα τα οποία παρουσιάστηκαν όλες τις προηγούμενες ημέρες και θα εξακολουθήσουν να παρουσιάζονται σήμερα από το οικονομικό επιτελείο της Νέας Δημοκρατίας. Με δεδομένους, λοιπόν, τους περιορισμούς που απορρέουν από την πειθαρχική λειτουργία των αγορών και το ύψος του ελληνικού χρέους, εμείς επιχειρούμε την αντιστροφή των πολιτικών λιτότητας και τη δημιουργία ενός νέου αναπτυξιακού παραδείγματος, σε πλήρη αντιπαράθεση με τα αποτυχημένα νεοφιλελεύθερα κλισέ που η Νέα Δημοκρατία θεωρεί πολιτικό πρόγραμμα. Σε αυτήν ακριβώς την αντιπαράθεση, ιδεολογική και πολιτική, αναδεικνύονται και οι διαχωριστικές γραμμές της επόμενης περιόδου. Κεντρικός στόχος του δικού μας προγράμματος είναι η αύξηση του εισοδήματος για την κοινωνική πλειοψηφία και τους εργαζόμενους. Εδώ χρειάζεται μία επισήμανση. Τα μέτρα αύξησης…
Κύριε Υπουργέ, με συγχωρείτε, αλλά πέραν των είκοσι λεπτών δεν μπορούμε να πάμε. Το καταλαβαίνετε, πιστεύω. Τα δέκα ή τα είκοσι λεπτά είναι ανεκτά, αλλά παραπάνω από τα είκοσι δεν γίνεται.
Τελειώνω, κύριε Πρόεδρε. Τα μέτρα αύξησης του εισοδήματος αφορούν μεταβιβάσεις του προϋπολογισμού, τον κατώτατο μισθό, την επέκταση κλαδικών συλλογικών συμβάσεων, μειώσεις φόρων και ασφαλιστικών εισφορών, κ.λπ.. Είναι μία καθαρά ταξική επιλογή η αύξηση του διαθέσιμου εισοδήματος των νοικοκυριών με στόχο την ενίσχυση της εσωτερικής ζήτησης. Εδώ ακριβώς αναδεικνύεται η διαφορά μας από τη Νέα Δημοκρατία, η οποία στο αναπτυξιακό - υποτίθεται - πρόγραμμά της, για να μπορέσει να προσελκύσει επενδύσεις, να δημιουργήσει όρους προσέλκυσης επενδύσεων, μας λέει ότι ο μοναδικός τρόπος για να επιτευχθεί αυτός ο πολιτικός στόχος είναι η συντριβή της εργασίας, οι φοροαπαλλαγές για την ολιγαρχία, η διάλυση κάθε ρύθμισης στο επίπεδο της αγοράς κ.λπ.. Πρόκειται για το νεοφιλελεύθερο «μάντρα» το οποίο έχει χρησιμοποιηθεί στο παρελθόν κατά κόρον από συγκεκριμένες πολιτικές δυνάμεις, όπως τον κ. Ρήγκαν, την κυρία Θάτσερ, τον κ. Μάκρι. Ξέρετε, μάλιστα, πού κατέληξε ο κ. Μάκρι με την επιλογή την οποία έκανε και την οποία εσείς ξεπατικώσατε και παρουσιάσατε ως πρόγραμμα της Νέας Δημοκρατίας; Κατέληξε πίσω στην αγκαλιά του Διεθνούς Νομισματικού Ταμείου, εκεί δηλαδή που εσείς σκοπεύετε να επαναφέρετε τη χώρα.
Ευχαριστούμε, κύριε Υπουργέ. Ο συνάδελφος κ. Σταϊκούρας έχει τον λόγο.
Κύριε Πρόεδρε, θα ήθελα τον λόγο.
Μα, τώρα, μπορεί να γίνεται αυτό το πράγμα; Δεν είναι δυνατόν! Ορίστε, κύριε Σταϊκούρα, έχετε τον λόγο.
Κυρίες και κύριοι συνάδελφοι, κατ' αρχάς θα ήθελα και εγώ να εκφράσω την αμέριστη συμπαράστασή μου στους εργαζόμενους στην «ΚΑΘΗΜΕΡΙΝΗ» και στον «ΣΚΑΪ». Το μήνυμα όλου του δημοκρατικού κόσμου πρέπει να είναι - και νομίζω ότι αυτή τη φορά είναι, τουλάχιστον λεκτικά - ξεκάθαρο. Η ελευθεροτυπία και η πολυφωνία δεν φιμώνονται. Θα μου επιτρέψετε να δώσω ορισμένες σύντομες απαντήσεις στην Κυβέρνηση και στον Υπουργό Επικρατείας, ο οποίος καλώς πράττει και μας αντιμετωπίζει ως κόμμα που θα αναλάβουμε τη διακυβέρνηση της χώρας σε λίγους μήνες και ζητά απαντήσεις, τις οποίες και θα πάρει. Πρώτον, κύριε Υπουργέ, μιλάτε εσείς για αξιοπιστία; Εσείς που διακατέχεστε από αυταπάτες και λέτε συνειδητά ψέματα; Εσείς που μοιράζετε ετησίως κατά φαντασίαν δισεκατομμύρια στη Θεσσαλονίκη; Εσείς που δεν θα παίρνατε ούτε ένα ευρώ νέα μέτρα και πήρατε μέχρι σήμερα 10 δισεκατομμύρια ευρώ νέα μέτρα λιτότητας; Εσείς που επιβάλατε είκοσι εννέα νέους φόρους, δεκαεπτά περικοπές συντάξεων και εξαφανίσατε τη μεσαία τάξη;
Πάλι τα ίδια; Πείτε και κάτι άλλο.
Επειδή, κύριε συνάδελφε, λέτε να μην πούμε τα ίδια, ας πούμε κάτι διαφορετικό. Εσείς που λέγατε ότι θα βελτιώσετε το διαθέσιμο εισόδημα των πολιτών, πάρτε τα καινούργια στοιχεία τώρα. Σήμερα, ο ΟΟΣΑ λέει ότι θα φθάσει το διαθέσιμο εισόδημα το 2020 εκεί που ήταν το 2014. Το καταθέτω για τα Πρακτικά. Θα καταθέσω αρκετούς πίνακες. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εσείς που λέγατε «κανένα σπίτι στα χέρια τραπεζίτη» και εκπλειστηριάζετε μαζικά και ηλεκτρονικά χιλιάδες σπίτια, προχωρήσατε σε ένα εκατομμύριο διακόσιες χιλιάδες κατασχέσεις και ένας στους δύο φορολογούμενους είναι οφειλέτης; Εσείς που λέγατε ότι θα μαζέψετε 3 δισεκατομμύρια ευρώ από φοροδιαφυγή σε έξι μήνες, έχετε εισπράξει 150 εκατομμύρια ευρώ σε τέσσερα χρόνια. Εσείς δεσμευόσασταν ότι οι οφειλές του δημοσίου θα εκκαθαριστούν μέχρι τις 20 Αυγούστου και σήμερα υπερβαίνουν τα 2,5 δισεκατομμύρια ευρώ και ο αρμόδιος Αναπληρωτής Υπουργός Οικονομικών χθες είπε: «Τώρα ανακάλυψα ότι δεν μηδενίζονται». Τέσσερα χρόνια Υπουργός τώρα το ανακάλυψε! Εσείς δεσμευόσασταν - και θα το καταθέσω στα Πρακτικά - ότι θα εκτελείται κάθε χρόνο το Πρόγραμμα Δημοσίων Επενδύσεων και αυτό παρουσιάζει σήμερα υστέρηση 3 δισεκατομμυρίων ευρώ από τους στόχους που εσείς έχετε θέσει στους προϋπολογισμούς που εκτελούνται, όπως λέει ο κύριος Υπουργός, με επάρκεια; Το καταθέτω στα Πρακτικά. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Συνεπώς μη μας κουνάτε και το δάχτυλο. Άλλωστε, την έννοια της δημιουργικής ασάφειας το δικό σας «asset» την εισήγαγε στην πολιτική. Ας μην ξεχνιόμαστε. Η δημιουργική ασάφεια και το «asset» της Κυβέρνησης πήγαιναν πακέτο. Δυστυχώς όμως, όταν μια κυβέρνηση δεν έχει ιδεολογικές συντεταγμένες, όπως συμβαίνει με τη σημερινή, προχωρά σε υποχωρήσεις παντού και στα εθνικά θέματα, γιατί είναι μια βολική κυβέρνηση. Δεύτερον, ο Αναπληρωτής Υπουργός Οικονομικών τις προηγούμενες μέρες - λείπει σήμερα - υπολόγισε αυθαίρετα ότι χρειάζονται άμεσα 6 δισεκατομμύρια ευρώ για την υλοποίηση του προγράμματος της Νέας Δημοκρατίας…
Όχι άμεσα.
… λησμονώντας ότι κάποιες παρεμβάσεις, όπως είναι για τις ασφαλιστικές εισφορές, εκτείνονται σε βάθος τετραετίας - το λησμόνησε, έχω τα Πρακτικά - και, φυσικά, προβαίνοντας σε άστοχες εκτιμήσεις. Κύριε Μαντά, ακούστε την πιο ενδιαφέρουσα. Για παράδειγμα, υποστήριξε - κι αυτό θα ήθελα λίγο να το δούμε μαζί, να το μοιραστούμε - ότι η μείωση του ΦΠΑ στην εστίαση από το 24% στο 13% κοστίζει 513 εκατομμύρια ευρώ - τόσο το κοστολόγησε ο Αναπληρωτής Υπουργός Οικονομικών - όταν την αντίστοιχη μείωση που έγινε το 2013 στην έκθεσή του το Γενικό Λογιστήριο του Κράτους την είχε ουσιαστικά δημοσιονομικά ουδέτερη και όταν οι Θεσμοί - έχω το e - mail των θεσμών - οι οποίοι αντιδρούσαν το 2013, ανέβασαν το κόστος στα 300 εκατομμύρια ευρώ. Δηλαδή, οι θεσμοί έλεγαν ότι για να μειωθεί ο ΦΠΑ είναι 300 εκατομμύρια ευρώ και ο αρμόδιος Αναπληρωτής Υπουργός λέει ότι είναι 513 εκατομμύρια ευρώ. Τελικά αποδεικνύεσθε μνημονιακότεροι των μνημονιακών. Αυτό είναι το e - mail των θεσμών, όταν κάναμε τη διαπραγμάτευση για τη μείωση του ΦΠΑ στην εστίαση. [[Χειροκροτήματα από την πτέρυγα της Νέας Δημοκρατίας]] Τρίτον, μας ρωτάτε πώς θα χρηματοδοτήσουμε…
Τι είναι αυτό που λέτε; Αφού έχουν αυξηθεί.
Για να μειωθούν από το 23% στο 13%, ήταν λιγότερα από 300 εκατομμύρια ευρώ, σύμφωνα με τους θεσμούς. Εδώ είναι τα στοιχεία. Μη με διακόπτετε. Τώρα είναι η ώρα να μιλήσουμε εμείς. Τρίτον, μας ρωτάτε πώς θα χρηματοδοτήσουμε το πρόγραμμά μας. Θα μπορούσα εύκολα να απαντήσω «μπακαλίστικα», όπως απαντάτε κι εσείς και να πω «από τα αχρείαστα υπερπλεονάσματα του παρελθόντος». Πόσο; Είναι 11 δισεκατομμύρια ευρώ. Θα μπορούσα, επίσης, να απαντήσω «από τα μελλοντικά υπερπλεονάσματά σας», τα οποία είναι και αυτά αχρείαστα. Πόσο; Είναι 3,6 δισεκατομμύρια ευρώ. Θα απαντήσω, όμως, πιο τεκμηριωμένα, καταθέτοντας σχετικό κείμενο από δική μου τοποθέτηση την επομένη των παρουσιάσεων των θέσεων της Νέας Δημοκρατίας στη Διεθνή Έκθεση Θεσσαλονίκης. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επειδή δεν έχω χρόνο, θα σας πω κωδικοποιημένα κάποια πράγματα. Από ένα πρόγραμμα περιορισμού των κρατικών δαπανών, χωρίς να υποβαθμιστεί η ποιότητα των υπηρεσιών και χωρίς απολύσεις, από την ενίσχυση των συμπράξεων του δημόσιου με τον ιδιωτικό τομέα, από την επέκταση των ηλεκτρονικών συναλλαγών, από τη μείωση της φοροδιαφυγής λόγω χαμηλότερων φορολογικών συντελεστών.
Πόσα λεφτά;
Τόση ώρα γι' αυτά σας μιλάω. Και επειδή μίλησα για χαμηλότερους φορολογικούς συντελεστές, ελάτε να δούμε άλλον έναν πίνακα μαζί.
Πάλι πίνακας;
Όταν μπορείς να αποτυπώνεις κάτι με πίνακες, μάλλον λες την αλήθεια. Αυτός είναι ο πίνακας του κενού ΦΠΑ. Τι σημαίνει «κενό ΦΠΑ»; Νομίζω ότι η κυρία Υπουργός θα το ξέρει. Ή μήπως το βλέπετε για πρώτη φορά; Με ανησυχεί αυτό. Αυτό είναι πόσο εισπράττεις από τον ΦΠΑ, σε σχέση με το πόσο θα έπρεπε να εισπράττεις με βάση τους φορολογικούς συντελεστές που έχεις. Και τι λέει η Ευρωπαϊκή Επιτροπή, το κείμενο της Ευρωπαϊκής Επιτροπής; Λέει τα εξής: «Το χαμηλότερο ύψος της φοροδιαφυγής το είχαμε το 2014 στον ΦΠΑ». Γιατί; Διότι τότε μειώθηκαν συστηματικά φορολογικοί συντελεστές και κατά μόνιμο τρόπο, ένας εκ των οποίων είναι ο ΦΠΑ στην εστίαση… Θα το καταθέσω και αυτό στα Πρακτικά. [[Χειροκροτήματα από την πτέρυγα της Νέας Δημοκρατίας]] …και φυσικά, από τους υψηλότερους ρυθμούς ανάπτυξης που εμείς μπορούμε να πετύχουμε - και πράγματι, είχαμε συμφωνήσει με τους θεσμούς - οι οποίοι θα οδηγήσουν στη σταδιακή μείωση των δημοσιονομικών στόχων. Και ναι, εμείς επιδιώκουμε τη μελλοντική αλλαγή των δημοσιονομικών στόχων. Εσείς, αντιθέτως, το ξεχάσατε. Έχετε γίνει μνημονιακότεροι των μνημονιακών και αντιθέτως, χρηματοδοτείτε τις παροχές σας από τα υπερπλεονάσματα, τα οποία προέρχονται από την υπερφορολόγηση των πολιτών. Τέταρτον, άκουσα τον Υπουργό, αλλά και άλλους συναδέλφους να αναφέρονται στο 2014. Δεν έχω χρόνο να απαντήσω αναλυτικά. Έχω δώσει πολλές φορές τα στοιχεία. Αν θέλετε, δίνω άλλη μία φορά το συγκεκριμένο πακέτο. Θα σας διαβάσω, όμως, δύο αποσπάσματα συνεντεύξεων, για να μην λέω τι λέμε εμείς και εσείς να μην λέτε τι λέτε εσείς και επειδή επικαλείστε τους Ευρωπαίους: «Μέχρι τον φετινό χειμώνα του 2014» - η συνέντευξη είναι του 2015, είναι συνέντευξη του Κατάινεν, Αντιπροέδρου της Ευρωπαϊκής Επιτροπής - «τα πράγματα πήγαιναν καλά, η χώρα είχε πρωτογενές πλεόνασμα…» - τον χειμώνα του 2014- «…1,5%. Όλοι μιλούσαν για την ανάγκη μιας προληπτικής πιστωτικής γραμμής. Η Ελλάδα θα έβγαινε από το πρόγραμμα απλώς με μία ασφαλιστική δικλείδα. Τώρα, δυστυχώς, τα πράγματα άλλαξαν. Είναι πάρα πολύ λυπηρό, γιατί ο κόσμος υπέφερε, υπέστη τεράστιες θυσίες και τα πράγματα πήγαιναν καλύτερα. Η ανεργία έπεφτε». Θα το καταθέσω στα Πρακτικά. Θα μου πείτε, όμως, ότι αυτό είναι του 2015. Έγιναν εκλογές μετά, τα πράγματα άλλαξαν, οι αυταπάτες δεν υφίσταται πλέον. Για να δούμε κάτι ακόμα: «Το 2014 τα πράγματα πήγαιναν αρκετά καλά στην Ελλάδα. Εργαζόμασταν» - πώς το είπατε, κύριε Υπουργέ; - «για μία καθαρή έξοδο της Ελλάδος, clean exit. Θέλαμε να βγει από το πρόγραμμα χωρίς δάνειο. Τα πράγματα άλλαξαν μετά επί ΣΥΡΙΖΑ και αυτό κόστισε στη χώρα πολλά λεφτά και τη γύρισε χρόνια πίσω». Ποιος το είπε; Ο Γενικός Γραμματέας του ESM, που χρηματοδοτούσε τη χώρα. Πότε το είπε; Τον Αύγουστο του 2018. Εργάζονταν για την καθαρή έξοδο της χώρας το 2014 και αυτό έχει συμφωνηθεί. Θα το καταθέσω και αυτό στα Πρακτικά. Φορτώσατε τη χώρα - και πάλι δεν το λέμε εμείς - με τουλάχιστον 100 δισεκατομμύρια ευρώ. Πάρτε τις σχετικές αναφορές των Ευρωπαίων αξιωματούχων που σήμερα επικαλείστε. Θα τις καταθέσω στα Πρακτικά. Και μην μου πει κάποιος - γιατί το άκουσα και αυτό το επιχείρημα και θα ξεχάσουμε και τα βασικά οικονομικά που ξέρουμε - ότι το χρέος δεν αυξήθηκε το 2015 κατά 100 δισεκατομμύρια ευρώ. Και άκουσα: «Πώς λέτε ότι είναι 100 δισεκατομμύρια ευρώ το χρέος;». Το κόστος σπάει σε πολλά χρόνια και αυτό το κόστος είναι μέχρι το 2060! Άκουσα, όμως και κάτι άλλο: «Εσείς γκρεμίζετε, εμείς χτίζουμε, βουλιάξατε τη χώρα τα προηγούμενα τέσσερα χρόνια. Με εμάς ανακάμπτει». Κατ' αρχάς, γιατί μας τσουβαλιάζετε όλους; Ας δούμε την κάθε διακυβέρνηση και εδώ θα έχει πολύ μεγάλο ενδιαφέρον. Κύριε Μαντά, νομίζω ότι μπορούμε να σχολιάσουμε αυτόν τον πίνακα. Ας πάρω τις περιόδους των διακυβερνήσεων. Πράγματι, το 2010 και το 2011 είχαμε βαθιά ύφεση. Η κυβέρνηση με κορμό τη Νέα Δημοκρατία παρέλαβε τη χώρα με ύφεση 9,1%.
Και πόσο ήταν το χρέος;
Και σε δύο χρόνια την παρέδωσε με ανάπτυξη 1%, δηλαδή συν δέκα μονάδες σε δύο χρόνια. Και στη συνέχεια, εσείς επί ημερών σας σέρνετε τη χώρα με αύξηση μόλις κατά 1%. Αυτή είναι η εικόνα, συν δέκα ποσοστιαίες μονάδες του ΑΕΠ μέσα σε δύο χρόνια, από το « -9%» στο «+1%». Θα το καταθέσω στα Πρακτικά. Λέτε, πράγματι, για τα πρωτογενή πλεονάσματα. Ξέρετε, υπάρχει ένας δείκτης που κοιτούν στην Ευρώπη. Τα κυκλικά διορθωμένα πρωτογενή πλεονάσματα. Ποια είναι αυτά; Είναι τα πρωτογενή πλεονάσματα, αν βγάλουμε έξω την επίδραση της ύφεσης. Και αυτό θα πρέπει να κάνουμε όλοι στην Ευρώπη. Θα διαπιστώσετε, συνεπώς, ότι η χώρα από το 2012 έχει κυκλικά διορθωμένα πρωτογενή πλεονάσματα από 5% μέχρι 8%. Θα το καταθέσω στα Πρακτικά.
Κύριε Σταϊκούρα, παρακαλώ, συντομεύετε. Μιλάτε ήδη δώδεκα λεπτά.
Τελειώνω σε δύο λεπτά. Ευχαριστώ πολύ, κύριε Πρόεδρε. Όσον αφορά την ανταγωνιστικότητα, να σπάσουμε λίγο τις περιόδους: Η κυβέρνηση παρέλαβε το 2010 την ανταγωνιστικότητα στη θέση «109», το 2011 ήταν στη θέση «100». Στην κυβέρνηση Σαμαρά η ανταγωνιστικότητα ήταν στη θέση «78», «72», «61». Και μετά ήρθατε εσείς, κύριε Παπαδόπουλε, «60», «61», «67», «71». Και είστε υπερήφανος; Όσον αφορά τα spreads, τα spreads έπεσαν πάρα πολύ, στο ίδιο ύψος με σημεία του 2014 και υψηλότερα από σημεία του 2010. Και επειδή είπε κάτι ο Υπουργός για το ιδιωτικό χρέος, ας δούμε και το ιδιωτικό χρέος. Ήταν 62% πάνω από το τέλος του 2014 οι οφειλές των πολιτών σε εφορίες και ασφαλιστικά ταμεία, ήταν 62% περισσότερο. Θα τα καταθέσω όλα στα Πρακτικά. Και τελευταίος πίνακας είναι ο εξής. Με προκάλεσε ο κύριος Υπουργός. Κύριε Παπαδόπουλε, μου επιτρέπετε λίγο να ολοκληρώσω; Θέλω να ολοκληρώσω.
Κύριε Παπαδόπουλε, σας παρακαλώ.
Είπε ο κύριος Υπουργός - και έχει δίκιο - «ναι, συμφωνήσαμε στα ίδια πρωτογενή πλεονάσματα» - οι μπάρες είναι τα πρωτογενή πλεονάσματα - «στα ίδια ύψη πρωτογενών πλεονασμάτων, αλλά εσείς συμφωνήσατε σε υψηλότερη ανάπτυξη που δεν θα επιτυγχανόταν». Κατ' αρχάς, λησμονεί - γιατί επικαλέστηκε στοιχεία του ΔΝΤ πριν το 2012- ότι η χώρα το 2013 και το 2014 πετύχαινε ανάπτυξη ή μικρότερη ύφεση από τις εκτιμήσεις. Αυτά είχαν επικαιροποιηθεί, πήρε στοιχεία του παρελθόντος. Εμείς, συνεπώς, είχαμε συμφωνήσει στα ίδια πρωτογενή πλεονάσματα για μικρότερο χρονικό διάστημα με διπλάσια ανάπτυξη. Ποια είναι η αξία της διπλάσιας ανάπτυξης; Και απορώ γιατί δεν το είπατε. Λιγότερα μέτρα λιτότητας! Πήρατε 10 δισεκατομμύρια και εμείς είχαμε συμφωνήσει σε 1 δισεκατομμύριο. Και έρχεστε τώρα εσείς και λέτε για το χρέος; Υψηλότερη ανάπτυξη σημαίνει ότι μπορούμε να πετύχουμε τους δημοσιονομικούς στόχους, χωρίς μέτρα λιτότητας, γιατί υψηλότερη ανάπτυξη σημαίνει υψηλότερα έσοδα και όχι νέα μέτρα λιτότητας. Να η διαφορά 1,5 δισεκατομμύρια μέτρα είχαμε εμείς, 10 δισεκατομμύρια μέτρα εσείς. Γιατί; Διότι δεν μπορείτε να πετύχετε υψηλή και διατηρήσιμη ανάπτυξη.
Κύριε Σταϊκούρα, δεν θα συνεχίσετε.
Και κλείνω σε μισό λεπτό. Τελευταίο: Προσπαθείτε να αποδώσετε στη Νέα Δημοκρατία ιδεολογικά και πολιτικά χαρακτηριστικά, που αποδεδειγμένα δεν έχει. Ματαιοπονείτε. Διαστρεβλώνετε τις εξελίξεις, για να μειώσετε το πολιτικό της κεφάλαιο. Ματαιοπονείτε. Προσπαθείτε - το κάνατε και σήμερα - να δημιουργήσετε εσωτερικές τριβές. Ματαιοπονείτε. Προσπαθείτε να μετακυλίσετε τις κραυγαλέες ευθύνες για τις εξελίξεις. Ματαιοπονείτε. Αποτελούμε το αταλάντευτα πατριωτικό, φιλελεύθερο, κοινωνικό, ριζοσπαστικό και στην ουσία προοδευτικό κόμμα της πατρίδας μας, με βαθιές ρίζες στις λαϊκές δυνάμεις. Και αυτό δυσκολεύεστε να το αποδεχτείτε, γιατί είστε πολιτικές ανεμοδούρες.
Ευχαριστούμε, κύριε Σταϊκούρα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία είκοσι μία μαθήτριες και μαθητές και δύο εκπαιδευτικοί συνοδοί τους από το 3ο Γενικό Λύκειο Αμαρουσίου. Καλώς ήρθατε στο Ελληνικό Κοινοβούλιο, παιδιά.
Κύριε Πρόεδρε, θα ήθελα τον λόγο για είκοσι δευτερόλεπτα.
Ναι, αλλά μόνο για είκοσι δευτερόλεπτα. Ορίστε, έχετε τον λόγο.
Ναι, με συγχωρείτε, κύριε Σταϊκούρα. Από το τέλος της ομιλίας σας μέχρι που καθίσατε στο έδρανό σας, μίλησα με τη συνάδελφο κ. Ζορμπά και με την κ. Παπανάτσιου, συμφωνήσαμε ότι τα επόμενα δέκα χρόνια θα έχουμε ανάπτυξη 4,5%. Επομένως, τα πράγματα μπήκαν στη θέση τους. Ευχαριστώ.
Κύριε Πρόεδρε, θα ήθελα τον λόγο.
Κύριε Λοβέρδο, έχετε τον λόγο για ένα μόνο λεπτό. Και κύριε Μαντά, εσείς ακολουθείτε μετά. Είχατε ζητήσει τον λόγο. Θα μιλήσει ο κ. Κυρίτσης και μετά εσείς.
Ευχαριστώ, κύριε Πρόεδρε. Αν και τώρα που παίρνω τον λόγο έχει περάσει κάπως η ένταση του κριτικού λόγου του κ. Τζανακόπουλου, εγώ θέλω να αναφερθώ σε ένα επιχείρημά του, στο πρώτο, που σχετιζόταν με τους ελεύθερους επαγγελματίες, επειδή με απασχολεί. Και στην ομιλία μου, την Παρασκευή, το έθιξα κατά κύριο λόγο. Ακούστε: Έχω ένα συγκεκριμένο παράδειγμα από διαμαρτυρία συναδέλφου μας δικηγόρου, που το βρήκα πολύ εύγλωττο και το συμπεριέλαβα στην ομιλία μου. Σας το μεταφέρω: Πενήντα εννέα ετών δικηγόρος, με 41.000 ευρώ ετήσιο εισόδημα, με καθαρή φορολογική δήλωση ως εκ τού ότι συναναστρέφεται και έχει πελάτες μόνο εταιρείες και άρα δεν έχει την οποιαδήποτε πιθανότητα να κρύψει κάτι. Ως φοροεισπράκτορας και κατά τα ειωθότα το 24% του ΦΠΑ το αποδίδει, δηλαδή 9.500 ευρώ. Έχει καταβάλει και 9.000 ευρώ σχετικά με τη φορολογία των επιχειρήσεων, δηλαδή το 20%. Πληρώνει 5.000 σε ΕΦΚΑ, πληρώνει 2.500 φόρο επιτηδεύματος και εισφορά αλληλεγγύης, δεν ξέρει τι θα του έλθει στο τέλος ως φορολογία εισοδήματος, έχει φυσικά τα άλλα βάρη, τον ΕΝΦΙΑ, τα δημοτικά τέλη και οπωσδήποτε, όπως όλοι, τις δαπάνες για τη συντήρηση του γραφείου του. Από τα τέσσερα τέταρτα, κύριε Τζανακόπουλε, τα τρία τέταρτα φεύγουν για το δημόσιο. Αυτό μπορείτε να το σχολιάσετε με κριτήριο την πρώτη σας τοποθέτηση;
Θα το σχολιάσετε αυτό τώρα, κύριε Τζανακόπουλε; Ρητορικό ήταν το ερώτημα.
Όχι, καθόλου. Περιμένω σχολιασμό.
Μα, δεν γίνεται έτσι συζήτηση, κύριε Λοβέρδε.
Έχει ενδιαφέρον το θέμα.
Επειδή κάτι έχει ενδιαφέρον για εσάς, πρέπει να το σχολιάσει ο Υπουργός; Κύριε Υπουργέ, θα το σχολιάσετε εντός ενός λεπτού, σας παρακαλώ;
Θα απαντήσω για ένα δευτερόλεπτο, κύριε Πρόεδρε.
Ορίστε, κύριε Υπουργέ, έχετε τον λόγο.
Αν και είναι εδώ και οι δύο αρμόδιες Υπουργοί, η κ. Αχτσιόγλου και η κ. Παπανάτσιου, για να σας απαντήσουν με ακόμα μεγαλύτερη ακρίβεια απ' ό,τι εγώ, θα επιχειρήσω να απαντήσω. Κατ' αρχάς, το πρώτο που πρέπει να σας πω είναι ότι η δήλωση που γίνεται στην εφορία είναι μετά την απόδοση του ΦΠΑ, επομένως δεν μπορείτε να αφαιρείτε το 24% από τις 41.000. Από τις 41.000 έχει ήδη αποδοθεί ο Φόρος Προστιθέμενης Αξίας και δηλώνονται μετά στην εφορία. Από εκεί και πέρα, αυτό που είπα στην ομιλία μου είναι ότι ένα 88% περίπου των ελευθέρων επαγγελματιών, γιατρών, δικηγόρων και μηχανικών, με βάση το νέο ασφαλιστικό σύστημα, με βάση τον ν.4387, πληρώνουν λιγότερες ασφαλιστικές εισφορές απ' ό,τι με το σύστημα των κλάσεων. Υπάρχει ένα 12% για το οποίο πράγματι υπήρξε δυσανάλογη επιβάρυνση με βάση τον ν.4387 και ακριβώς αυτήν τη δυσανάλογη επιβάρυνση ερχόμαστε τώρα να τροποποιήσουμε με την πρόβλεψη που μειώνει το ασφάλιστρο από το 20% στο 13%, αλλά και με συγκεκριμένες προβλέψεις για το εφάπαξ γιατρών, δικηγόρων και μηχανικών. Αυτό νομίζω ότι ήταν το επιχείρημα που προσπάθησα να αναπτύξω στην ομιλία μου και δεν νομίζω ότι έρχεται με αντίθεση μ' αυτά που είπατε εσείς.
Ευχαριστούμε, κύριε Υπουργέ. Ο κ. Κυρίτσης έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, ο προϋπολογισμός είναι ως εκ της φύσεώς του η πιο πολιτική συζήτηση της χρονιάς. Μάλιστα, φέτος διαρκούσης της συζητήσεως στη Βουλή είχαμε και δύο σημαντικά πολιτικά γεγονότα, το συνέδριο της Νέας Δημοκρατίας και όσα ελέχθησαν εκεί, αλλά και την ομιλία του Πρωθυπουργού στη Θεσσαλονίκη. Επίσης, έχουμε μια χρονιά εκλογών μπροστά μας και έχουμε και τον πρώτο μεταμνημονιακό προϋπολογισμό. Όλα αυτά, μαζί με το γεγονός ότι έχουμε βγει από το μνημονιακό καθεστώς εξαίρεσης, μάς επιτρέπουν να κάνουμε έναν καλύτερο προγραμματισμό, αλλά και αναστοχασμό για όσα συνέβησαν τα τελευταία χρόνια και οδηγούν σ' αυτά που θα συμβούν τα επόμενα χρόνια. Επίσης, έχοντας βγει από τη μνημονιακή συνθήκη, έχουμε τη δυνατότητα να συνομιλούμε και να ασχολούμαστε με πιο καθαρή ματιά με αυτά που συμβαίνουν στην Ευρώπη, μ' αυτά που συμβαίνουν αυτήν την περίοδο στην Ιταλία, στη Γαλλία, στην Αυστρία με το δωδεκάωρο, στην Ουγγαρία με τα εργασιακά. Όλες αυτές οι κινητοποιήσεις φωτίζουν το πλαίσιο της συζήτησης και φυσικά μας αφορούν. Ο κοινός παρονομαστής όλης αυτής της συζήτησης που γίνεται στην Ευρώπη, με όποιον τρόπο και να διεξάγεται, είναι το κράτος πρόνοιας και το μέλλον του, δηλαδή αν θα διατηρηθεί, αν θα αναπτυχθεί, αν θα υποχωρήσει χάριν των επενδύσεων και της επιχειρηματικότητας, γιατί αυτό υποτίθεται ότι είναι το δέλεαρ γι' αυτούς για τους οποίους αποτελεί δέλεαρ. Αν δούμε τη ρητορική και τα αιτήματα αυτής της κινητοποίησης που γίνεται, τα «κίτρινα γιλέκα» στη Γαλλία, θα διαπιστώσουμε ότι είναι μια αντίδραση στη λιτότητα και στη συρρίκνωση του κοινωνικού κράτους που προωθείται και στη χώρα αυτή. Η αφορμή ήταν ένας φόρος στα καύσιμα, αλλά δεν ήταν ο φόρος αυτός καθαυτός που πυροδότησε την αντίδραση. Ήταν το ότι ταυτόχρονα με αυτόν καταργήθηκε ένας άλλος φόρος, ο οποίος αφορούσε τους πολύ πλούσιους. Αυτό, όσο προκλητικό και αν είναι, δεν είναι κάποια ακρότητα. Είναι ένα πολιτικό πρόγραμμα, είναι στον πυρήνα αυτού που λέει η δεξιά και στην Ελλάδα και στην Ευρώπη και στη Γαλλία και παντού. Η ελληνική εκδοχή είναι αλήθεια ότι μοιάζει περισσότερο με Τραμπ παρά με Μακρόν, αλλά ο παρονομαστής παραμένει κοινός. Τι λέει αυτή η αφήγηση; Λέει ότι πρέπει να μειώσουμε τη φορολογία των πλούσιων ως κίνητρο επενδύσεων. Επειδή η φτωχή και η μεσαία τάξη δεν επενδύουν, μιλάμε για μείωση της φορολογίας στους πολύ πλούσιους. Έτσι - λέει - θα παραχθεί πλούτος και θα διαχυθεί στην κοινωνία. Αυτή είναι η θεωρία της οικονομίας της διάχυσης, του trickle - down economics, όπως έχει καθιερωθεί να λέγεται, που είναι μια απάτη την οποία έχει αποκηρύξει ακόμα και το ΔΝΤ. Μάλιστα, αναφέρει σε μελέτη του ότι η αύξηση του διαθέσιμου εισοδήματος του κατώτερου 20% της κοινωνίας εισοδηματικά οδηγεί σε ανάπτυξη, ενώ η αύξηση του διαθέσιμου εισοδήματος του ανώτερου 20% των εισοδημάτων της κοινωνίας στην πραγματικότητα και μεσοπρόθεσμα οδηγεί σε ύφεση. Αυτό που στην πραγματικότητα συμβαίνει με την προώθηση αυτών των πολιτικών είναι η μείωση της φορολογίας να καταλήγει στις τσέπες των πολύ πλούσιων με δύο τρόπους. Ο πρώτος είναι ο προφανής. Η μείωση της φορολογικής επιβάρυνσης αποτελεί κατευθείαν «ζεστό» χρήμα στην τσέπη. Ο δεύτερος τρόπος, ο έμμεσος, είναι η υποκατάσταση λειτουργιών που το κοινωνικό κράτος αναγκάζεται να εγκαταλείψει λόγω έλλειψης φορολογικών εσόδων. Έτσι βλέπουμε να κερδίζουν με δύο τρόπους, πρώτον μη πληρώνοντας φόρους και δεύτερον, πουλώντας τις υπηρεσίες τις οποίες το κράτος δεν αναλαμβάνει επειδή δεν έχει τους πόρους να τις υποστηρίξει. Γι' αυτό η Νέα Δημοκρατία μιλάει στην Ελλάδα για μείωση των φόρων, αλλά και για περιορισμό του κοινωνικού κράτους, της παιδείας, της υγείας, της ίδιας της κοινωνικής ασφάλισης. Θυμόμαστε τον κ. Μητσοτάκη να λέει ότι τα νοσοκομεία δεν πρέπει σώνει και καλά να έχουν διαγνωστικές δυνατότητες. Αυτό το outsourcing, όπως λέγεται, είναι στον πυρήνα της πολιτικής σας, αλλά αυτό δεν έχει να κάνει ούτε με ανάπτυξη ούτε με δικαιοσύνη. Είναι ένας τρόπος πλουτισμού της οικονομικής ολιγαρχίας. Είναι περιττό να πούμε ότι η μεσαία τάξη εν προκειμένω είναι στην ίδια μοίρα με τις λαϊκές τάξεις, διότι καμμία μείωση της φορολογίας δεν μπορεί να υποκαταστήσει την απώλεια που προκύπτει από την κατάργηση των δωρεάν υπηρεσιών και την αντικατάστασή τους από ιδιωτικές. Αν όλα αυτά ισχύουν γενικά και απασχολούν χώρες όπως η Ιταλία, η Γαλλία, οι ΗΠΑ, χώρες που δεν δοκιμάστηκαν από την κρίση όσο η Ελλάδα, εμάς μας αφορούν σε πολλαπλάσιο βαθμό, διότι βγαίνουμε από μια περίοδο στην οποία το κοινωνικό κράτος δέχθηκε ισχυρά πλήγματα και αν δεν ήταν η παρούσα Κυβέρνηση την τελευταία τετραετία, τότε τα πλήγματα αυτά θα ήταν συντριπτικά για την κοινωνία. Αυτός είναι και ένας από τους λόγους που, όπως έχετε καταλάβει και από την πολιτική μας και από τον ανά χείρας προϋπολογισμό, επιχειρούμε να κινηθούμε από τα κάτω προς τα πάνω ενισχύοντας τη ζήτηση, ενισχύοντας την κατανάλωση, αυξάνοντας τους μισθούς, αναθερμαίνοντας με τον τρόπο αυτόν την οικονομία. Είναι προφανές ότι μια χώρα του λεγόμενου πρώτου κόσμου δεν μπορεί να βασίζεται σ' ένα οικονομικό μοντέλο εξαγωγών με μόνα όπλα τους φυσικούς πόρους και τη φθηνή εργασία. Το ΑΕΠ σε μια χώρα της Ευρωζώνης πρέπει να συγκροτείται σε μεγάλο βαθμό από την κατανάλωση και η συμμετοχή της μισθωτής εργασίας και του κόσμου της δουλειάς εν γένει στον σχηματισμό του ΑΕΠ πρέπει να είναι πολύ μεγαλύτερη απ' ό,τι είναι σήμερα. Είναι προφανές ότι μια χώρα με τέτοια χαρακτηριστικά θα είναι σε θέση να διεκδικήσει και καλύτερη θέση στον ευρωπαϊκό και παγκόσμιο καταμερισμό εργασίας. Κύριοι συνάδελφοι, αυτό που επιχειρούν η Νέα Δημοκρατία και η ελίτ που τη στηρίζει είναι κάτι που συναντάμε και σε άλλες ευρωπαϊκές χώρες, σε κάθε μία με την ιδιαιτερότητά της. Η απονομιμοποίηση και η κρίση αντιπροσώπευσης, παρακολουθήματα της οικονομικής κρίσης, επιχειρείται να ξεπεραστούν με παραπομπή σε άλλες συλλογικές ταυτότητες, όπως παραδείγματος χάρη το έθνος και φυσικά, όπως συμβαίνει πάντα, σε αντίθεση με τον «Άλλον», ο οποίος είναι «ο εχθρός». Μπορεί να είναι εξωτερικός εχθρός, μπορεί να είναι εσωτερικός εχθρός, μπορεί να είναι μια άλλη χώρα, μπορεί να είναι ο μετανάστης, μπορεί να είναι ο γκέι. Διαλέξτε και πάρτε. Υπάρχει μεγάλη γκάμα εχθρών που προσφέρονται. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Η αξιοποίηση του μεταναστευτικού από την άκρα δεξιά και εσχάτως και από την πιο τυπική δεξιά είναι το πιο ζωντανό παράδειγμα αυτής της στρατηγικής.Tο είδαμε και με τη δεξιά στροφή του Ευρωπαϊκού Λαϊκού Κόμματος και με τη στήριξη του ιδεολογικά ακραίου Manfred Weber. Το είδαμε και στο Συνέδριο της Νέας Δημοκρατίας, όμως, από τον κ. Σαμαρά και από άλλους. Είδαμε μια μετακίνηση σε θέσεις και συνθήματα της Χρυσής Αυγής. Το είδαμε, επίσης, με τη ρητορική περί Δεξιάς που δεν πρέπει πλέον να είναι ενοχική. Αλλά η ενοχική Δεξιά δεν είναι παρά η Δεξιά με μια αίσθηση ιστορικότητας. Είναι η Δεξιά που συνειδητοποίησε το ΄74 ότι υπήρξε ένα πολιτικό συνεχές που οδήγησε από την κατοχή στον εμφύλιο, στο μετεμφυλιακό κράτος εξαίρεσης και τελικά στη χούντα και την παράδοση του 40% της Κύπρου στους Τούρκους. Εάν θέλετε να αποτινάξετε αυτήν την ενοχικότητα, κύριοι της Νέας Δημοκρατίας, δεν έχετε παρά να κάνετε αυτοκριτική και να ακολουθήσετε το μονοπάτι της δημοκρατίας και της σύνεσης και όχι να χαϊδεύετε τον νέο εθνικισμό, ο οποίος θα μας οδηγήσει - αν επικρατήσει - σε περιπέτειες και καταστροφές, όπως έγινε το 1897, το 1922, αλλά και το 1974. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Είναι προφανές ότι εμείς στον ΣΥΡΙΖΑ δεν θέλουμε μια τέτοια Ελλάδα, μια Ελλάδα του «ελιά, ελιά και Κώτσο Βασιλιά», μια Ελλάδα της φτώχειας, μια ελληνική κοινωνία παρατημένη στου πατριδέμπορες. Και η αντίσταση σε μια τέτοια προοπτική περνάει μέσα από την εγρήγορση των δημοκρατικών δυνάμεων, βέβαια, αλλά περνάει και από ένα μοντέλο ανάπτυξης που αφορά τους πολλούς. Ο προϋπολογισμός του 2019 και η στρατηγική μας για τη μεταμνημονιακή περίοδο συντείνουν σε μια τέτοια προοπτική. Σας ζητώ να υπερψηφίσετε τον προϋπολογισμό. Σας ευχαριστώ πολύ.
Ευχαριστούμε τον κ. Κυρίτση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τρεις μαθητές και μαθήτριες και τρεις εκπαιδευτικοί συνοδοί τους από το 3ο Γενικό Λύκειο Άργους. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Να ενημερώσουμε τους μαθητές ότι παρακολουθούν συνεδρίαση για τον προϋπολογισμό του 2019. Παίρνουν τον λόγο Βουλευτές και Υπουργοί, όπως θα δείτε, αν μείνετε λίγο περισσότερο. Η διαδικασία αυτή ολοκληρώνεται σήμερα το βράδυ με την ψηφοφορία για τον προϋπολογισμό. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, ο κ. Χρήστος Μαντάς, για δώδεκα λεπτά.
Κύριε Πρόεδρε, κυρίες και κύριοι Υπουργοί, κυρίες και κύριοι Βουλευτές, ο προϋπολογισμός του 2019 αποτυπώνει και συμπυκνώνει ουσιαστικά το σύνολο ενός κυβερνητικού εγχειρήματος με ιδιαίτερα ιστορικά χαρακτηριστικά. Είναι ένα εγχείρημα που ξεκίνησε στις αρχές του 2015 με στόχο τη ριζική αλλαγή πορείας της χώρας απέναντι σε συνθήκες ασφυξίας και συντριπτικά αντίπαλου συσχετισμού, κορυφώθηκε στο δημοψήφισμα του Ιουλίου του ίδιου χρόνου και στο εμβληματικό όχι του λαού μας, που έβαλε φραγμό στην επιβολή ενός απόλυτα επαχθούς εξάμηνου προγράμματος και οδηγήθηκε σε έναν επώδυνο δύσκολο συμβιβασμό στις ιδιαίτερα οριακές συνθήκες. Τον Σεπτέμβρη του 2015 για αυτόν τον συμβιβασμό λάβαμε εντολή από τον ελληνικό λαό να τον βγάλουμε πέρα. Πρόκειται ουσιαστικά για ένα μοναδικό κυβερνητικό εγχείρημα της Ριζοσπαστικής Αριστεράς στην κλίμακα της Ευρώπης - και αυτό δεν πρέπει να το ξεχνάμε - σε συνθήκες παγκοσμιοποίησης και νεοφιλελεύθερης κυριαρχίας, που επιβεβαιώθηκε μέχρι τώρα ουσιαστικά τρεις φορές από τον λαό μας. Συνεπώς αυτή η στιγμή, κυρίες και κύριοι συνάδελφοι, είναι μία στιγμή αναστοχασμού για όλους εμάς που περάσαμε από σαράντα κύματα - αλλά βγάλαμε τη χώρα από τα μνημόνια - γι' αυτά που πράξαμε, για τις μεγάλες στιγμές ανάτασης αλλά και για τις δυσκολίες και τους συμβιβασμούς, για τις ελπίδες και τις διαψεύσεις, για τις παραλείψεις και τα λάθη μας, αλλά και για τις κατακτήσεις μας. Είναι ταυτόχρονα και μια περίοδος μπροστά στο εκλογικό 2019 που και ο λαός μας αναστοχάζεται, ζυγίζει τα πράγματα, διαμορφώνει τις επιλογές του, αλλά τίποτε δεν έχει κριθεί ακόμα. Κυρίες και κύριοι συνάδελφοι, αισθάνομαι την ανάγκη να πω ότι ο προϋπολογισμός του 2019 δικαιώνει βασικά αυτό το εγχείρημα, καθώς πρώτα από όλα συγκροτείται μετά το τέλος των μνημονίων και της σκληρής επιτροπείας. Μετά από οκτώ χρόνια όλες οι πολιτικές δυνάμεις, ακόμη και αυτές που μας κατηγορούν για τέταρτο μνημόνιο, σχεδιάζουμε τα νέα δεδομένα της νέας εποχής. Διαφορετικά δεν θα ήταν λογικό - θα έλεγε κανένας - να κάνουν εξαγγελίες πολύ πάνω από το προβλεπόμενο δημοσιονομικό χώρο που εμείς αποτυπώσαμε στο μεσοπρόθεσμο, τα 3,5 δισεκατομμύρια ευρώ, όπως έκανε η Νέα Δημοκρατία η οποία επίμονα αρνείται και σήμερα - θα δούμε αν μέχρι το τέλος θα αρνείται - να απαντήσει για το ύψος και τη σύνθεση των επεκτατικών μέτρων που θα έπρεπε για το 2019, αλλά και για τις πηγές χρηματοδότησής τους. Ό,τι και να λένε, όποιοι και αν το ισχυρίζονται, με αυξημένη εποπτεία - ναι, έχουμε αυξημένη εποπτεία - , με υψηλά πρωτογενή πλεονάσματα - ναι - , με το ευρωπαϊκό δημοσιονομικό σύμφωνο να μας σφίγγει - ναι - με τους περιορισμούς, δηλαδή, που επέβαλε η παραγωγική και κοινωνική καταστροφή της χώρας που όμοιά της δεν είχαμε ξαναδεί σε καιρό ειρήνης, αλλά και με τις σκληρές συνταγές λιτότητας και τις νεοφιλελεύθερες συνταγές της Ευρωζώνης, πλέον έχουμε κάποιους κρίσιμους βαθμούς ελευθερίας για να σχεδιάσουμε το μέλλον. Κυρίες και κύριοι συνάδελφοι, έχουμε πλήρη συνείδηση ότι έχουμε ακόμη πολλές και βαθιές, ανοιχτές πληγές, αλλά έχουμε ένα σαφές σχέδιο επούλωσης και ανόρθωσης. Έχουμε ένα παράθυρο μιας πολύ σημαντικής ευκαιρίας. Και για να το ξεκαθαρίσουμε για μια ακόμη φορά: Εμείς την ιδιοκτησία του προγράμματος - όπως λέγεται - ποτέ δεν την αναλάβαμε. Δώσαμε τη μάχη το πρώτο εξάμηνο ενάντια στις νεοφιλελεύθερες συνταγές των μνημονίων και μετά προχωρήσαμε στον δύσκολο συμβιβασμό. Με αυτήν την έννοια, το Πρόγραμμα Δημοσιονομικής Προσαρμογής, ενώ το εφαρμόσαμε και το εφαρμόσαμε χωρίς κόλπα, με βάση το αποτέλεσμα του συμβιβασμού, ταυτόχρονα αμφισβητούσαμε - όσο μπορούσαμε - τις ακραία νεοφιλελεύθερες επιλογές, με όποια στοιχεία παράλληλου προγράμματος καταφέραμε να εφαρμόσουμε. Και είναι πολύ μεγάλο αυτό που κάναμε και πρέπει να κάνουμε πολλή δουλειά για να μπορέσουμε να το επικοινωνήσουμε σωστά, αλλά είναι ήδη - και μην το ξεχνάμε αυτό - μια βιωμένη πραγματικότητα, ιδιαίτερα από τα αδύναμα στρώματα της ελληνικής κοινωνίας. Αυτό που μας χρεώνουν οι αντίπαλοί, κυρίες και κύριοι συνάδελφοι - θα πω και κάποια πράγματα περισσότερα σε αυτό - δεν είναι κυρίως τα 100 δισεκατομμύρια ευρώ που δήθεν κόστισε το πρώτο εξάμηνο στη χώρα ή τα capital control κ.λπ.. Βεβαίως μας κατηγορούν και για αυτά. Ξέρετε τι είναι το κύριο; Το κύριο που μας κατηγορούν βαθιά μέσα τους - νομίζω εγώ ότι μπορώ να πω - είναι ότι αντισταθήκαμε, δεν εγκαταλείψαμε και δεν τους βγήκε ούτε η σύντομη αριστερή παρένθεση, ούτε και τα άλλα που σχεδίαζαν. Αυτό είναι το κύριο. Κυρίες και κύριοι Βουλευτές, σε αυτήν τη δύσκολη συγκυρία κρατήσαμε την κοινωνία όρθια. Συγκροτήσαμε και χρηματοδοτήσαμε ένα νέο κοινωνικό κράτος με νέους θεσμούς, νέες πρωτοβουλίες, μεγάλες τομές που έσωσε κυριολεκτικά τους πιο αδύναμους από την πλήρη κατάρρευση. Αυτό κάναμε. Δημιουργήσαμε - και συνεχίζουμε - ένα σύστημα κοινωνικής πρόνοιας που δαπανά σήμερα 400% πάνω από ό,τι παραλάβαμε το 2015. Αυτό είναι συντριπτικό. Είναι στοιχείο συντριπτικό. Από τα σκοτάδια που ήμασταν στην κοινωνική πρόνοια πριν - την καθαρή κοινωνική πρόνοια - φτάσαμε πραγματικά σε ένα σημαντικό ύψος και αυτό ήδη - όπως παρουσίασε και η αρμόδια Υπουργός αλλά και με στοιχεία του 2016- έχει επίδραση και στη μείωση της παιδικής φτώχειας και στη μείωση των ανισοτήτων και έχει νέους θεσμούς: το καθολικό κοινωνικό εισόδημα αλληλεγγύης, τα σχολικά γεύματα, την ενίσχυση και αναμόρφωση των οικογενειακών επιδομάτων. Και προχωράμε στις αρχές του 2019 με το στεγαστικό επίδομα, μία νέα πολιτική, έναν νέο θεσμό που για πρώτη φορά μπαίνει στην ελληνική κοινωνία. Στο σημείο αυτό να πω στον κ. Σαλμά ότι όσοι παίρνουν το ΚΕΑ είναι υποχρεωμένοι να πάνε στα σχολεία. Δεν το έχει διαβάσει ούτε αυτό καλά. Δημιουργήσαμε και συνεχίζουμε το μέτρο της καθολικής πρόσβασης όλων των ανασφάλιστων στις δημόσιες δομές υγείας μόνο με το ΑΜΚΑ τους, ενώ στηρίξαμε τα νοσοκομεία με ανθρώπινους και υλικούς πόρους και συνεχίζουμε με τη σταθερή κάθε χρόνο αύξηση των δημοσίων δαπανών και βεβαίως, την Πρωτοβάθμια Φροντίδα Υγείας, με τον οικογενειακό γιατρό και τις Τοπικές Μονάδες Υγείας, με μία νέα σύγχρονη αντίληψη για την υγεία και την ομάδα υγείας, που είναι πια καθημερινότητα - ό,τι και να λένε - για πολλές γειτονιές της χώρας. Δημιουργήσαμε και συνεχίζουμε μία νέα κατάσταση στη δημόσια παιδεία με τη δίχρονη υποχρεωτική εκπαίδευση, με τα πρώτα βήματα αναγέννησης της επαγγελματικής εκπαίδευσης και τη σημαντική ενίσχυση της ειδικής αγωγής, με τις μεταρρυθμίσεις στο Λύκειο, τον ενιαίο χώρο στην Ανώτατη Εκπαίδευση με τη δημιουργία νέων ισχυρών Ιδρυμάτων στη δυτική Αττική, στην Ήπειρο, στα Ιόνια. Και συνεχίζουμε με την πρόσληψη μετά από χρόνια νέων μελών ΔΕΠ - κοντά στις χίλιες θέσεις προκηρύχθηκαν - με τη σημαντικότατη ενίσχυση της έρευνας, η οποία συνεχίζεται και σε αυτόν τον προϋπολογισμό. Προχωράμε με τη νέα αύξηση του προϋπολογισμού κατά 222 εκατομμύρια το 2019 και με την πρόσληψη, μετά από χρόνια, επιτέλους τεσσάρων χιλιάδων πεντακοσίων μόνιμων εκπαιδευτικών και άλλων επιστημόνων στην ειδική αγωγή και με την αύξηση, για μία ακόμη χρονιά, των δαπανών για την έρευνα και την ενίσχυση των νέων θεσμών, όπως είναι το ΕΛΙΔΕΚ, ώστε να κερδίσουμε ξανά τους νέους επιστήμονες. Και βεβαίως, ανακτούμε σιγά - σιγά την εργασία που είχε μπει στο στόχαστρο των μνημονίων - γιατί ένας από τους πυρηνικούς στόχους αυτού του νεοφιλελεύθερου προγράμματος ήταν να διαλύσει ακόμη παραπάνω τις εργασιακές σχέσεις, τον πυρήνα της εργασίας - με πάνω από τριακόσιες χιλιάδες θέσεις εργασίας, με την αύξηση του κατώτατου μισθού και την κατάργηση του υποκατώτατου που έρχεται στις αρχές του νέου χρόνου, με την επαναφορά των συλλογικών διαπραγματεύσεων που ήδη έχει φέρει αποτελέσματα σε χιλιάδες εργαζόμενους, με τη συστηματική καταπολέμηση της μαύρης και αδήλωτης εργασίας και με έντεκα νέα προγράμματα συνολικού προϋπολογισμού 632.500.000 ευρώ με σύνολο ωφελουμένων τους ογδόντα οκτώ χιλιάδες πεντακόσιους ανθρώπους. Έτσι κρατήσαμε την κοινωνία όρθια - και με πολλά άλλα - έτσι στηρίξαμε και στηρίζουμε το κοινωνικό κράτος. Κυρίες και κύριοι συνάδελφοι, θα μου επιτρέψετε σε αυτό το σημείο να κάνω ορισμένα σχόλια, που έχουν κάποια αξία, για διάφορα πράγματα που ακούστηκαν σε αυτήν την Αίθουσα σε σχέση με πολλά ζητήματα πολύ ενδιαφέροντα. Πηγαίνω, πρώτα από όλα, να κάνω μερικά σχόλια σε αυτό τον κατάλογο - που έρχεται και ξανάρχεται - των είκοσι εννιά νέων φορολογικών επιβαρύνσεων και να τις δούμε λίγο πιο προσεκτικά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα χρειαστώ, το λέω από τώρα, τρία λεπτά παραπάνω, όπως έγινε και πριν. Για να για να δούμε αυτόν τον κατάλογο; Πρώτα απ' όλα, θα έλεγα στο καινούργιο non - paper να βάλετε ότι είναι είκοσι οκτώ πλέον οι νέοι φόροι. Τον φόρο για το κρασί τον καταργήσαμε, έτσι δεν είναι;
Τριάντα επτά είναι οι φόροι κανονικά.
Ωραία, τριάντα έξι, λοιπόν. Πάω, λοιπόν, σε έναν - έναν. Αριθμός 13: αύξηση συντελεστή φόρου πολυτελούς διαβίωσης από το 10% στο 15% Ναι, ήταν μία συνειδητή μας επιλογή αυτό. Πάω στην επιβολή φόρου στο κρασί στο 18%, αυτό σβήνεται από το χάρτη. Πάω λίγο παρακάτω. Επιλογή φόρου στις βραχυχρόνιες μισθώσεις κατοικιών Airbnb. Και ο Αρχηγός σας είπε ότι μάλλον είναι ένας χρήσιμος φόρος αυτός. Δεν θα έπρεπε να αφήσουμε αυτό το πεδίο τελείως έξω. Πάω παρακάτω στον αριθμό 28: επιβολή περιβαλλοντικού τέλους στη χρήση πλαστικής σακούλας. Το ίδιο είπε και για αυτόν τον φόρο ο Αρχηγός σας, αν δεν κάνω λάθος, ότι είναι ένας φόρος που θα έπρεπε να μπει και νομίζω ότι και εσείς έχετε την ίδια γνώμη. Αυτά ήταν κάποια σχόλια. Έχω χάσει δυστυχώς, την πρώτη σελίδα που είναι ο φόρος των φυσικών προσώπων, αλλά το θυμάμαι απέξω. Ξέρετε τι κάναμε στον φόρο φυσικών προσώπων; Κάναμε πολύ περισσότερες κλίμακες. Αυτό κάναμε και αυτό είναι προοδευτική πολιτική για τον φόρο φυσικών προσώπων. Αυτό κάναμε. Θα το βρω και θα σας το πω. Πάω παρακάτω. Γίνεται πάρα πολλή συζήτηση για τα περίφημα 100 δισεκατομμύρια - την έχουμε κάνει πάρα πολλές αυτές φορές αυτή τη συζήτηση, αλλά φαίνεται ότι δεν μπορούμε να συνεννοηθούμε ακριβώς - και θα σας πω τώρα δύο επιχειρήματα, που ίσως δεν έχουν ακουστεί τόσο πολύ, κύριε Σταϊκούρα. Κοιτάξτε, επειδή τον κ. Ρέγκλινγκ τον έχουμε αναφέρει πολλές φορές, τι είχε πει ο κ. Ρέγκλινγκ, που το επανέλαβε πράγματι, πρόσφατα, αλλά το έχει πει και παλιά; Το κόστος της διαπραγμάτευσης ανέρχεται στα 100 δισεκατομμύρια. Είπε βεβαίως ότι δεν υπάρχει επιστημονικός τρόπος ακριβώς να υπολογίσουμε αυτό το κόστος. Ανέφερε ότι η Τράπεζα της Ελλάδος το έχει υπολογίσει στα 80 δισεκατομμύρια και πρόσθεσε άλλα 20 δισεκατομμύρια, που θα ήταν δυνητική η ανάπτυξη για το 2015-2016. Πώς προέκυψαν αυτά τα 20 δισεκατομμύρια; Ανέφερε ότι θα είχαμε 2,5% ανάπτυξη το 2015 και 3,5% το 2016, τα οποία αθροίζονται σε 6% του ΑΕΠ, που αρχικά να σημειώσω ότι είναι 10 δισεκατομμμύρια και όχι 20 δισεκατομμύρια, αλλά ας το πάρει το ποτάμι αυτό. Επίσης, το έτος 2016, όταν έκανε την πρώτη δήλωση, δεν είχε κλείσει, δεν ξέραμε τι ακριβώς θα γίνει. Αλλά το πιο σημαντικό σφάλμα - κατά τη γνώμη μας - του κ. Ρέγκλινγκ είναι ότι συγκρίνει την πραγματικότητα με τις προβλέψεις. Αυτό, λοιπόν, είναι ένα σφάλμα που συνεχίζεται. Άλλο η πραγματικότητα, άλλο, λοιπόν, οι προβλέψεις. Αν κάναμε και εμείς το ίδιο, θα έπρεπε να πούμε - χρησιμοποιώντας ακριβώς την ίδια μεθοδολογία - ότι τις χρονιές 2011, 2012 και 2013 χάσαμε 33 δισεκατομμύρια. Δεν θέλω να κάνω σχόλιο στον υπολογισμό του κ. Στουρνάρα, ο οποίος με βάση την έκθεση του 2016 και μιλώντας για την ανάλυση βιωσιμότητας του χρέους, γίνεται με μακροπρόθεσμες προβλέψεις 1,5% πρωτογενή πλεονάσματα. Με βάση αυτή την πρόβλεψη υπολογίζει ο κ. Στουρνάρας αυτήν την επιβάρυνση. Θα σας πω, όμως, κάτι ακόμη, που νομίζω ότι δεν το έχω πει στις παρεμβάσεις μου και είναι από ένα άρθρο του Φραγκίσκου Κουτεντάκη που είναι τώρα Πρόεδρος της Επιτροπής του Γραφείου Προϋπολογισμού της Βουλής. Λέει, λοιπόν, ο κ. Κουτεντάκης: «Κοιτάζοντας τα στοιχεία του Διεθνούς Νομισματικού Ταμείου μπορούμε να διακρίνουμε ότι στην πρόβλεψη του 2014, το χρέος προς ΑΕΠ το 2020 βρίσκεται στο 128%, ενώ σε αυτή του 2015 η πρόβλεψη εκτοξεύεται στο 150% για το ίδιο έτος, δηλαδή αυξάνεται κατά είκοσι δύο μονάδες. Από αυτές, οκτώμισι μονάδες οφείλονται στα χαμηλότερα πρωτογενή πλεονάσματα και περίπου επτάμισι μονάδες στα μικρότερα έσοδα ιδιωτικοποιήσεων, δηλαδή δεκαέξι από τις είκοσι δύο μονάδες αύξηση του λόγου χρέους προς ΑΕΠ οφείλονται σε αλλαγές πολιτικής». Τι θέλω να πω με αυτό; Ότι είναι πάρα πολύ εύκολο να κάνεις τέτοιους υπολογισμός με βάση τα στοιχεία που έχεις βάλει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα προσπαθήσω να τελειώσω. Θα ήθελα να διατυπώσω μερικά ακόμη ερωτήματα, αν μου επιτρέπετε, και να τελειώσω. Κυρίες και κύριοι συνάδελφοι, μια πολύ ενδιαφέρουσα κριτική που μας κάνουν είναι για τα υπερβολικά πρωτογενή πλεονάσματα και ότι αυτά εμποδίζουν την ανάπτυξη. Δεν μπορώ να καταλάβω, όμως, ψάχνω να βρω - δεν είμαι οικονομολόγος, μπορεί και κάτι να μου ξεφεύγει - πώς οι ίδιοι στους υπολογισμούς τους με τόσο μεγάλα πρωτογενή πλεονάσματα θα πετυχαίναν τόσο υψηλούς ρυθμούς ανάπτυξης. Δηλαδή, εάν αυτός είναι ένας παράγοντας που επηρεάζει τους ρυθμούς ανάπτυξης...
Οι ρυθμοί ανάπτυξης επηρεάζουν τα πρωτογενή πλεονάσματα.
Αυτό λέω. Εάν, όμως, τα πρωτογενή πλεονάσματα είναι ένας παράγοντας που επηρεάζει τους ρυθμούς ανάπτυξης...
Το αντίστροφο.
Αφήστε με λίγο να τελειώσω τη σκέψη μου. Ενώ το ένα είναι δεσμευτικό, το άλλο είναι υποθετικό, το άλλο είναι μια δυνατότητα, αλλά η δέσμευση για τα πρωτογενή πλεονάσματα είναι δέσμευση. Συνεπώς δεν νομίζω ότι υπάρχει λογικός τρόπος, εκτός εάν κάτι μου ξεφεύγει, να εξηγήσει κανένας αυτό το θέμα.
Και ολοκληρώνετε με αυτό, σας παρακαλώ.
Και ολοκληρώνω με ένα ακόμη σχόλιο που νομίζω ότι είναι απαραίτητο να κάνω. Τι έχει γίνει, κυρίες και κύριοι συνάδελφοι, με το Πρόγραμμα Δημοσίων Επενδύσεων, που μας κάνουν πολύ μεγάλη κριτική; Θα ήθελα να πω και δύο πράγματα για το ιδιωτικό χρέος, αλλά νομίζω ότι τα έχει πει η κ. Παπανάτσιου. Θα ήθελα να πω μόνο μια καλή είδηση σημερινή ότι έχουμε 100.000 λιγότερους οφειλέτες με χθεσινά στοιχεία της ΑΑΔΕ και αυτό είναι καλό σημάδι. Πάω λιγάκι σε αυτό το πολύ σημαντικό ζήτημα που νομίζω ότι πρέπει να πω δύο κουβέντες. Το Πρόγραμμα Δημοσίων Επενδύσεων, όπως ξέρετε, κυρίες και κύριοι συνάδελφοι, αποτελείται από το εθνικό σκέλος και από τη χρηματοδότηση από τα κοινοτικά κονδύλια. Με αποφάσεις των προηγούμενων κυβερνήσεων είχαμε συνεχείς μειώσεις του Προγράμματος Δημοσίων Επενδύσεων και ιδιαίτερα είχαμε συνεχή μείωση του εθνικού σκέλους τα έτη 2013, 2014, 2015. Αυτό είναι πάρα - πάρα πολύ κρίσιμο στοιχείο. Γιατί; Γιατί η μείωση αυτή έχει δύο επιπτώσεις. Η πρώτη επίπτωση ήταν άμεση, να αυξηθούν οι ληξιπρόθεσμες οφειλές του δημοσίου προς τους ανάδοχους δημοσίων έργων που είχαν την «ατυχία» οι συμβάσεις στους να χρηματοδοτούνται από το Εθνικό Πρόγραμμα Δημοσίων Επενδύσεων. Η δεύτερη - και ίσως η σοβαρότερη, γιατί έχει μεσοπρόθεσμο χαρακτήρα - ήταν η αναστολή ωρίμανσης νέων έργων τόσο για το ΕΣΠΑ όσο και για το Εθνικό Πρόγραμμα Δημοσίων Επενδύσεων. Αυτό συνέβη γιατί οι μελέτες και η ωρίμανση νέων έργων χρηματοδοτούνται από το Εθνικό Πρόγραμμα Δημοσίων Επενδύσεων. Τελικό αποτέλεσμα ξέρετε ποιο ήταν; Η έλλειψη ώριμων έργων που εμπόδιζαν την πλήρη αξιοποίηση του Προγράμματος Δημοσίων Επενδύσεων. Άρα το βαθύτερο πρόβλημα έχει λίγο ένα πράγμα που προηγήθηκε και οι επιπτώσεις αυτές είναι πολύ σοβαρές στην εκτέλεση του Προγράμματος Δημοσίων Επενδύσεων και σήμερα.
Κύριε Μαντά, σας παρακαλώ, να ολοκληρώσετε.
Συνεπώς, κυρίες και κύριοι Βουλευτές, μετά από όλα αυτά - είχα και πολλά άλλα να πω, γιατί έγινε μεγάλη συζήτηση και ευχαριστώ για την ανοχή σας, κύριε Πρόεδρε - νομίζω ότι είμαστε πια σε μια θέση όπου μπορούμε να αντικρίσουμε με καθαρό βλέμμα τους συμπολίτες μας, μπορούμε να πούμε τι κάναμε, αλλά κυρίως μπορούμε να δείξουμε στον ελληνικό λαό ότι έχουμε σαφές σχέδιο για το μέλλον με κοινωνική μεροληψία, ναι, υπερ της κοινωνικής πλειοψηφίας. Και για αυτό και για πολλούς άλλους λόγους νομίζω ότι ο ελληνικός λαός που ακόμη μετράει και ζυγιάζει στο τέλος θα ζυγίσει προς την κατεύθυνση αυτήν στο να συνεχιστεί η διακυβέρνηση της Αριστεράς. Θα ήθελα να πω και κάτι ακόμη. Έχουμε πολλούς μήνες για αυτό και έχουμε πολλά πράγματα να κάνουμε τους επόμενους μήνες. Σας ευχαριστώ πολύ.
Ευχαριστούμε τον Κοινοβουλευτικό Εκπρόσωπο του ΣΥΡΙΖΑ, τον κ. Χρήστο Μαντά. Τον λόγο έχει τώρα η Υπουργός Εργασίας, Κοινωνίας Ασφάλισης και Κοινωνικής Αλληλεγγύης κ. Έφη Αχτσιόγλου για δέκα λεπτά.
Ευχαριστώ, κύριε Πρόεδρε, Κυρίες και κύριοι Βουλευτές, ο πρώτος μεταμνημονιακός προϋπολογισμός, ο προϋπολογισμός του 2019 ψηφίζεται τέσσερις μήνες μετά την έξοδο της χώρας από τα προγράμματα δημοσιονομικής προσαρμογής και τα μνημόνια. Και σε αυτό το τετράμηνο έχουμε, ήδη, συγκεκριμένα δεδομένα που επιβεβαιώνουν ότι η έξοδος από τα προγράμματα, η έξοδος από τα μνημόνια δεν ήταν μια τυπική διαδικασία, αλλά αντιθέτως μεταφράζεται άμεσα σε μέτρα, σε πολιτικές βελτίωσης του εισοδήματος και της καθημερινότητας της μεγάλης κοινωνικής πλειοψηφίας. Μόνο τους τελευταίους τέσσερις μήνες έχουμε ήδη κάνει πράξη όχι απλώς την οριστική και αμετάκλητη ακύρωση του μέτρου της περικοπής των συντάξεων, αλλά και τη διασφάλιση ότι οι εξακόσιες είκοσι χιλιάδες συνταξιούχοι θα ξεκινήσουν να βλέπουν αυξήσεις στις συντάξεις τους από το 2019, αυξήσεις οι οποίες θα επαναλαμβάνονται για τα επόμενα χρόνια. Αυτό πρέπει να το διευκρινίσουμε, οι εξακόσιες είκοσι χιλιάδες συνταξιούχοι που θα δουν αυξήσεις από το 2019 θα λαμβάνουν αυξήσεις για μια πενταετία στις συντάξεις τους. Μέσα στους τελευταίους τέσσερις μήνες από την έξοδο από τα προγράμματα ολοκληρώνουμε τη διαδικασία για την αύξηση του κατώτατου μισθού. Ο κατώτατος μισθός θα αυξηθεί με απόφαση της Κυβέρνησης τον Ιανουάριο, σε λιγότερο από ένα μήνα από τώρα, με την ταυτόχρονη κατάργηση του ντροπιαστικού υποκατώτατου μισθού για τους νέους κάτω των είκοσι πέντε ετών. Επομένως, ο νέος ενιαίος αυξημένος μισθός θα ισχύει για όλους χωρίς ηλικιακές διακρίσεις.
Πόσο θα είναι;
Θα το δείτε, Κυριακή κοντή γιορτή. Μέσα σε λιγότερους από τέσσερις μήνες έχουμε νομοθετήσει τη μείωση των ασφαλιστικών εισφορών για τους ελεύθερους επαγγελματίες, αυτοαπασχολούμενους και αγρότες κατά 33%. Έχουμε ήδη υλοποιήσει τη μείωση του ΕΝΦΙΑ. Μέσα σε λιγότερους από τέσσερις μήνες κάνουμε πράξη τη χορήγηση για τρίτη φορά κοινωνικού μερίσματος σε πάνω από ένα εκατομμύριο εξακόσιες χιλιάδες νοικοκυριά, τη χορήγηση για πρώτη φορά στη χώρα μας - και αυτό περιλαμβάνεται στον προϋπολογισμό του 2019- επιδόματος ενοικίου, επιδόματος στέγασης, συνολικού ύψους 400 εκατομμυρίων που θα ενισχύσει όχι μόνο των χαμηλών, αλλά και των μεσαίων εισοδημάτων νοικοκυριά. Ο προϋπολογισμός που συζητάμε σήμερα περιλαμβάνει επεκτατικά μέτρα, μέτρα δηλαδή ενίσχυσης των κοινωνικών παροχών και ελάφρυνσης των εισφορών και των φόρων για τους πολίτες συνολικού ύψους 910 εκατομμυρίων ευρώ, ένας χώρος δημοσιονομικός ο οποίος διευρύνεται τα επόμενα χρόνια. Και νομίζω ότι το ερώτημα για το αν όντως έχουμε μετάβαση από το καθεστώς των δημοσιονομικών περιορισμών σε μια νέα εποχή όπου αποκαθίσταται παράλληλα και η δυνατότητα της χώρας να χαράσσει με σχετική οικονομική ελευθερία της πολιτικές της έχει ήδη απαντηθεί και απαντιέται και καθημερινά στην πράξη και νομίζω ότι το αποδεικνύουν οι τέσσερις αυτοί μήνες, το αποδεικνύουν τα μέτρα που ψηφίζει η ελληνική Βουλή. Και ίσως να είναι αυτά τα δεδομένα που οδήγησαν και τον αρχηγό της Αξιωματικής Αντιπολίτευσης στο πρόσφατο συνέδριο του κόμματός του να συρθεί στην κοινωνική ατζέντα και να κάνει ορισμένες εξαγγελίες επί της κοινωνικής ατζέντας. Έρχεται, όμως, καθυστερημένα με προτάσεις, οι οποίες είναι ανερμάτιστες και πολλές φορές αντιφατικές μεταξύ τους και νομίζω και με μειωμένη αξιοπιστία δεδομένου ότι η Νέα Δημοκρατία δεν εμφανίστηκε τώρα στην πολιτική σκηνή, αλλά έχει και μια μακρά περίοδο διακυβέρνησης στις προηγούμενες δεκαετίες. Είπε, λοιπόν, ο κ. Μητσοτάκης, πρώτον, ως μετά Χριστόν προφήτης ότι θα αυξήσει τον κατώτατο μισθό και θα καταργήσει τον υποκατώτατο μισθό με την ύπαρξη του οποίου μάλιστα εξανίσταται θεωρώντας ως τον υποκατώτατο μισθό να τον θέσπισε ο ΣΥΡΙΖΑ. Να του θυμίσω, κατ' αρχάς, σε ό,τι αφορά τα πεπραγμένα ότι η Νέα Δημοκρατία συμμετείχε στη συγκυβέρνηση όταν το 2012 περικόπηκε ο κατώτατος μισθός μέσα σε μια νύχτα, από τα 751 ευρώ πήγε στα 586 ευρώ και θεσπίστηκε τότε ο λεγόμενος υποκατώτατος μισθός με τον οποίο τώρα ο κ. Μητσοτάκης είναι έξαλλος ως να τον θεσπίσαμε εμείς. Ας το αφήσουμε, όμως, αυτό στην άκρη αν και δεν μπορούμε να το παραγράψουμε. Προανήγγειλε, λοιπόν, την αύξηση του κατώτατου μισθού και είπε ότι η θέση του είναι ότι η αύξηση αυτή θα είναι διπλάσια από την ετήσια αύξηση του ΑΕΠ. Λέω κατ' αρχάς ως μετά Χριστόν προφήτης, γιατί γνωρίζει ελπίζω ότι η Κυβέρνηση ολοκληρώνει πια τη διαδικασία και θα υπάρχει η αύξηση του μισθού τον Ιανουάριο, σε λιγότερο από ένα μήνα από τώρα. Επομένως, είναι λίγο παράδοξο να το εμφανίζει ως εξαγγελία για κάποια στιγμή στο μέλλον, όταν γνωρίζει ότι αυτό ήδη ολοκληρώνεται. Τοποθετείται, όμως, για το ζήτημα με αρκετές αιρέσεις. Είπε ότι η αύξηση του μισθού θα είναι διπλάσια από την αύξηση του ΑΕΠ. Επαναλαμβάνω, ο μισθός θα αυξηθεί τον Ιανουάριο. Η πρόταση της Νέας Δημοκρατίας είναι «για πόση αύξηση τον Ιανουάριο». Τον Ιανουάριο θα γίνει, σε λιγότερο από έναν μήνα από τώρα, όχι μετά από έναν χρόνο, όχι μετά από δύο χρόνια, όχι μετά από πέντε χρόνια. Η πρόταση της Νέας Δημοκρατίας για αύξηση του μισθού πόση είναι; Πόσο, κατά τη γνώμη της, πρέπει να αυξηθεί ο κατώτατος μισθός; Υπάρχει πολιτική συζήτηση ανοιχτή. Έχουν τοποθετηθεί οι φορείς, έχει κάνει πρόταση ο ΣΕΒ, έχει κάνει πρόταση η ΕΣΕΕ, έχει κάνει πρόταση το ΚΕΠΕ, έχουν κάνει προτάσεις κοινωνικοί φορείς και επιστημονικοί φορείς. Η Νέα Δημοκρατία πόσο ακριβώς προτείνει να αυξηθεί ο μισθός τον Ιανουάριο; Αυτό το ερώτημα δεν νομίζω ότι έχει απαντηθεί. Πόσο προτείνει να αυξηθεί ο μισθός, 4%; Όταν λέει ότι τον Ιανουάριο θα πρέπει να έχουμε διπλάσια αύξηση του ΑΕΠ, εννοεί να αυξηθεί ο μισθός 4%; Γιατί δεν τοποθετείται σε αυτό καθαρά; Μήπως ανησυχεί ότι αν ενδεχομένως τοποθετηθεί ανοιχτά, δεν θα συμβαδίσει η πρότασή της με την πρόταση του ΣΕΒ, ο οποίος πρότεινε μία αύξηση της τάξης του 1% -2%; Γιατί δεν λέει ανοιχτά και καθαρά πόση πρέπει να είναι η αύξηση του μισθού τον Ιανουάριο του 2019; Δεύτερο ζήτημα. Τον άκουσα να τοποθετείται και για την κοινωνική πολιτική και να εξαγγέλλει ένα νέο πλαίσιο επιδοματικής πολιτικής. Και εδώ τα πεπραγμένα, να μας συγχωρήσει, δεν μας επιτρέπουν να εκλάβουμε και με ιδιαίτερη αξιοπιστία τις προτάσεις που κατατίθενται, διότι η Νέα Δημοκρατία υπήρξε κυβέρνηση σε αυτόν τον τόπο. Δεν πήρε ιδιαίτερα μέτρα οικοδόμησης ενός στιβαρού κοινωνικού κράτους ούτε την περίοδο της ευμάρειας, δεν πήρε και μέτρα την περίοδο της μεγάλης οικονομικής κρίσης που σάρωνε τη χώρα το 2010-2014. Εκείνη την πενταετία δεν πήρε και ιδιαίτερα μέτρα προστασίας των ευάλωτων στρωμάτων και παρέδωσε μία χώρα σε κατάσταση ανθρωπιστικής κρίσης. Ας αφήσουμε, όμως, και πάλι αυτό στην άκρη και ας έρθουμε, καλή τη προθέσει, χωρίς να λαμβάνουμε υπόψη το παρελθόν, να δούμε τη συγκεκριμένη εξαγγελία. Τι είπε ο κ. Μητσοτάκης; Πριν από λίγο καιρό, από το βήμα της ΔΕΘ είπε ότι θα ενσωματώσει όλα τα επιδόματα που υπάρχουν αυτή τη στιγμή στο ελάχιστο εγγυημένο εισόδημα. Και πριν από λίγες μέρες στο συνέδριο της Νέας Δημοκρατίας εξήγγειλε ότι ο προϋπολογισμός για το Ελάχιστο Εγγυημένο Εισόδημα, για το Κοινωνικό Εισόδημα Αλληλεγγύης, θα είναι 900 εκατομμύρια ευρώ, όσα περίπου δηλαδή δίνει ήδη η Κυβέρνηση για το Κοινωνικό Εισόδημα Αλληλεγγύης, ενώ παράλληλα η παρούσα Κυβέρνηση δίνει και ένα πολύ μεγάλο ποσό για τα υπόλοιπα επιδόματα, αναπηρίας, οικογενειακά, ανασφάλιστων υπερηλίκων κ.λπ.. Η Κυβέρνηση, πέραν του όσα δίνει για το Κοινωνικό Εισόδημα Αλληλεγγύης, το 2018 έδωσε 1 δισεκατομμύριο επιπλέον γι' αυτά τα επιδόματα. Και το 2019 στον προϋπολογισμό που βλέπετε προβλέπει, για τα επιδόματα ξαναλέω και όχι για το Κοινωνικό Εισόδημα Αλληλεγγύης, ένα ποσό 2.300.000.000. Ξαναλέω, αυτά είναι χώρια από το Κοινωνικό Εισόδημα Αλληλεγγύης. Όταν ο κ. Μητσοτάκης λέει ότι όλα τα επιδόματα θα τα ενσωματώσει στο Κοινωνικό Εισόδημα Αλληλεγγύης και παράλληλα λέει ότι ο προϋπολογισμός του Κοινωνικού Εισοδήματος Αλληλεγγύης θα είναι όσο περίπου είναι και ο τωρινός προϋπολογισμός του ΚΕΑ, τι θα γίνει με τα υπόλοιπα επιδόματα; Θα τα κόψει; Τι ακριβώς θα συμβεί; Γιατί θα τοποθετείται καθαρά επ' αυτών; Μιλάω για τα επιδόματα αναπηρίας, ανασφάλιστων υπερηλίκων, οικογενειακά, για τις γυναίκες μητέρες αγρότισσες που έχουν συγκεκριμένο επίδομα κ.λπ.. Να τοποθετηθεί καθαρά. Τρίτο ζήτημα και συγκεκριμένα για τα οικογενειακά επιδόματα, η παρούσα Κυβέρνηση το 2018 άλλαξε το σύστημα των οικογενειακών επιδομάτων και αύξησε τον προϋπολογισμό των οικογενειακών επιδομάτων από 650.000.000 σε 1.020.000.000. Αύξησε τον προϋπολογισμό των οικογενειακών επιδομάτων και άλλαξε όλη την αρχιτεκτονική. Το αποτέλεσμα ήταν να αυξηθούν οι δικαιούχοι των οικογενειακών επιδομάτων και η συντριπτική πλειονότητα αυτών, περίπου το 90% αυτών, να λάβει αυξημένα επιδόματα σε σχέση με το τι έπαιρνε πριν το 2018. Και μάλιστα, οικογένειες με ένα ή δύο παιδιά λαμβάνουν αυτό το οικογενειακό επίδομα, το οποίο είναι σταθερή οικονομική ενίσχυση μέχρι την ενηλικίωσή του παιδιού ή μέχρι το παιδί να τελειώσει τις σπουδές του. Ο κ. Μητσοτάκης είπε ότι θα αποκαταστήσει το προηγούμενο σύστημα των οικογενειακών επιδομάτων. Άρα τι θα γίνει; Τα αυξημένα οικογενειακά επιδόματα που χορηγούνται από το 2018, και ιδίως σε οικογένειες με ένα ή δύο παιδιά, θα καταργηθούν στην περίπτωση που αναλάβει τη διακυβέρνηση και θα δώσει τις 2.000 ως εφάπαξ ποσό; Θα καταργήσει αυτό το νέο σύστημα αυξημένων οικογενειακών επιδομάτων και θα επιστρέψει στον προηγούμενο συμπιεσμένο προϋπολογισμό για τα οικογενειακά επιδόματα; Γιατί δεν τοποθετείται καθαρά; Γιατί δεν εξηγεί καθαρά τι θα συμβεί με αυτό το νέο σύστημα οικογενειακών επιδομάτων που ενισχύει τις οικογένειες με ένα ή δύο παιδιά; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Επιτρέψτε μου να πω, ως τέταρτο σημείο, δύο κουβέντες για τον άλλο πυλώνα του κοινωνικού κράτους, που είναι το ασφαλιστικό σύστημα. Έχω πει πολλές φορές ότι υπάρχει ένα τρίπτυχο που περιγράφει το αδιέξοδο στο οποίο οδήγησε η Νέα Δημοκρατία το ασφαλιστικό σύστημα. Το παρέδωσε με ένα έλλειμμα 1.100.000.000 μετά από δώδεκα οριζόντιες περικοπές των συντάξεων και με τετρακόσιες χιλιάδες απλήρωτες συντάξεις και «εφάπαξ» στα συρτάρια μας, έναν πραγματικό όλεθρο για το ασφαλιστικό σύστημα. Η Κυβέρνηση έχει αντιστρέψει αυτή την κατάσταση. Έχει κερδίσει το στοίχημα της βιωσιμότητας του ασφαλιστικού συστήματος. Πληρώνει τα ληξιπρόθεσμα, αποκαθιστά τις αδικίες του παρελθόντος και για πρώτη φορά το 2019 μπορούμε να προχωρήσουμε και σε αυξήσεις συντάξεων, μετά από μία δεκαετία περίπου. Μπροστά σε αυτή την εικόνα, η Αξιωματική Αντιπολίτευση εξακολουθεί αυτόν τον γνωστό δρόμο της καταστροφολογίας. Και αφού δεν της βγήκε η καταστροφολογία με την περικοπή των συντάξεων, δεν της βγήκε η καταστροφολογία με τις υπέρογκες ασφαλιστικές εισφορές, γιατί αποδείχθηκε στην πράξη ότι η συντριπτική πλειονότητα των ασφαλισμένων πληρώνει λιγότερα απ' ό,τι με το προηγούμενο σύστημα, επανέρχεται τώρα σε ένα νέο θέμα, που το άκουσα στην τελευταία αντιπαράθεση που είχαμε στη Βουλή με τον κ. Βρούτση, ότι δεν είναι πλεονασματική η λειτουργία του ΕΦΚΑ και ότι είναι χαλκευμένα αυτά τα στοιχεία. Για άλλη μία φορά θα μιλήσω συγκεκριμένα. Φαίνεται στον Προϋπολογισμό του 2019 ότι τα ασφαλιστικά ταμεία έχουν πλεόνασμα χάρη στην αύξηση των εσόδων που υπάρχουν, λόγω της αύξησης της απασχόλησης κυρίως, και της μείωσης της αδήλωτης εργασίας. Ταυτόχρονα, φαίνεται και στον προϋπολογισμό του 2019, υπάρχει μία μείωση της συνταξιοδοτικής δαπάνης, γιατί πληρώνουμε τα ληξιπρόθεσμα, εκκαθαρίζουμε τα ληξιπρόθεσμα, πληρώνουμε τις εκκρεμείς συντάξεις δηλαδή. Εκκαθαρίσαμε τον κύριο όγκο των ληξιπροθέσμων εντός του 2018, κάτι που ελαφραίνει πολύ τη συνταξιοδοτική δαπάνη του 2019. Αυτά είναι τα δεδομένα τα οποία κάνουν το ασφαλιστικό σύστημα από τη μία χρονιά στην άλλη, ενώ προϋπολογίζεται ότι θα έχει μία «χ» δημοσιονομική ισορροπία, να πηγαίνει καλύτερα. Αυτό σημαίνει, εξάλλου, και το ότι έχει πλεονασματική λειτουργία. Αλίμονο - δεν είναι εδώ, αλλά το έχουμε ξανασυζητήσει, ο ίδιος λέει «πώς έχει πλεόνασμα, αφού το κράτος χρηματοδοτεί» - αν το κράτος δεν χρηματοδοτούσε το δημόσιο σύστημα κοινωνικής ασφάλισης. Δεν θα είχαμε δημόσιο σύστημα κοινωνικής ασφάλισης τότε. Αυτή είναι η έννοια του δημόσιου συστήματος κοινωνικής ασφάλισης, να υπάρχει κρατική χρηματοδότηση. Αυτό συμβαίνει σε όλα τα ευρωπαϊκά συστήματα. Η εξέλιξη, η βελτίωση των εσόδων που υπάρχει στο ασφαλιστικό σύστημα από το 2017, οπότε και αρχίζει να λειτουργεί ο ΕΦΚΑ, είναι προφανής και ολοκάθαρη. Και για τους πλέον δύσπιστους, καταθέτω και για τα Πρακτικά ένα πλήρες σημείωμα σε σχέση με την πορεία των δημοσίων οικονομικών του Ενιαίου Φορέα Κοινωνικής Ασφάλισης, που εμφανίζει ακριβώς αυτή την αύξηση των εσόδων από το 2017 και μετά. [[Στο σημείο αυτό η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είναι αυτή η σταθερή πορεία των δημοσιονομικών μεγεθών που επιτρέπει και το 2019 να μειωθεί η κρατική χρηματοδότηση και να μπορέσουμε να χρησιμοποιήσουμε τους κρατικούς πόρους για άλλες ευάλωτες ομάδες του πληθυσμού. Κυρίες και κύριοι Βουλευτές, με τον προϋπολογισμό που ψηφίζει σήμερα η Βουλή, η Κυβέρνηση κάνει πράξη με γοργό ρυθμό το σχέδιό της για τη βελτίωση του εισοδήματος, κυρίως της μεγάλης κοινωνικής πλειοψηφίας, μετά από μία απαισιόδοξη περίοδο δημοσιονομικών προσαρμογών. Οι ημέρες είναι πολύτιμες. Τις αξιοποιούμε στον απόλυτο βαθμό για να μετουσιωθεί η έξοδος από τα μνημόνια σε μια περίοδο ανακούφισης, στήριξης και προοπτικής για τους πολλούς και αυτή εξάλλου, είναι η μόνη μας πυξίδα για τη συνέχιση της προσπάθειας μας. Ευχαριστώ.
Ευχαριστούμε την Υπουργό Εργασίας, Κοινωνικής Ασφάλισης και Κοινωνικής Αλληλεγγύης. Προχωρούμε στον κατάλογο των ομιλητών. Τον λόγο έχει ο κ. Δημήτρης Γάκης για επτά λεπτά.
Ευχαριστώ πολύ, κύριε Πρόεδρε. Αγαπητοί συνάδελφοι, θα ξεκινήσω με μία γενική διαπίστωση. Καταφέραμε να συνδυάσουμε όλα όσα προϋποθέτει η δημοσιονομική αξιοπιστία και ταυτόχρονα, να έχουμε το περιθώριο να στηρίξουμε έμπρακτα την κοινωνία και να θέσουμε τις βάσεις για μια υγιή και δίκαιη ανάπτυξη με τον προϋπολογισμό του 2019. Με τον προϋπολογισμό αυτόν, που είναι επεκτατικός για πρώτη φορά μετά από μια δεκαετία πολιτικών, χαράσσουμε και προσδιορίζουμε τη δική μας αναπτυξιακή πρόταση απέναντι στις πολιτικές της σκληρής λιτότητας που ήταν επιλογή όλων των προηγούμενων κυβερνήσεων. Κύριοι συνάδελφοι, όταν είδα το όνομά μου γραμμένο τελευταίο στη λίστα των ομιλητών, αναρωτήθηκα τι θα έχει μείνει να πει κανείς ως Βουλευτής αφού θα έχουν μιλήσει αρκετοί Υπουργοί, όλοι οι Κοινοβουλευτικοί Εκπρόσωποι, όλοι οι άλλοι συνάδελφοι. Αυτό το πρόβλημα το συζήτησα με μια παρέα φίλων όπου καταλήξαμε στο να καταθέσω εδώ προτάσεις και σκέψεις που διαμορφώθηκαν μέσα από τη συζήτηση. Έτσι, λοιπόν, θα παρουσιάσω σήμερα τρεις θεματικές ενότητες του προϋπολογισμού και της καθημερινότητας ταυτόχρονα. Είναι ενότητες που έχουν προβληματισμό, ερωτηματικά, αλλά και προτάσεις και τολμώ να φέρω και τις προτάσεις που μου έκαναν. Η πρώτη ενότητα αναφέρεται στην υπερχρέωση της χώρας, η δεύτερη ενότητα στο κοινωνικό απόθεμα που περιλαμβάνει ο προϋπολογισμός και η τρίτη είναι μια σειρά από ερωτήσεις που κυριάρχησαν στη συζήτηση της παρέας και δόθηκαν και οι αντίστοιχες απαντήσεις τις οποίες επίσης θα καταθέσω. Η πρώτη ενότητα, λοιπόν, στον προϋπολογισμό του 2019 περιλαμβάνει ένα σημαντικό κονδύλι περίπου 6 δισεκατομμυρίων ευρώ για την πληρωμή τόκων και δανείων του δημόσιου χρέους. Το ποσό αυτό παρά τις ευνοϊκές ρυθμίσεις που έχουν γίνει παραμένει πολύ μεγάλο. Και παραπέμπει φυσικά στον υπερδανεισμό της χώρας που συντελέστηκε σε όλη την περίοδο μέχρι το 2009. Ας θυμηθούμε ότι τότε το δημόσιο χρέος ανερχόταν περίπου στα 300 δισεκατομμύρια και ως ποσοστό του ΑΕΠ περίπου στο 120%. Παραμένει, όμως, πολύ υψηλό παρά τις θυσίες στις οποίες υποβλήθηκε ο ελληνικός λαός επί πολλά χρόνια και παρά τις «αναδιαρθρώσεις» που ανεπιτυχώς επιχειρήθηκαν μέχρι το έτος 2014, όπως το PSI κ.λπ.. Ας έρθουμε όμως, στο κρίσιμο ερώτημα ποιοι ευθύνονται για την υπερχρέωση της χώρας. Αυτοί που κυβερνούσαν μέχρι το 2009. Και τι ουσιαστικό έκαναν μέχρι το 2014 για την αντιμετώπιση αυτού του τεράστιου προβλήματος; Σήμερα έχουμε το φαινόμενο τα ίδια κόμματα, οι ίδιες πολιτικές δυνάμεις, τα ίδια πρόσωπα που προκάλεσαν αυτήν την αλόγιστη διαχείριση και διόγκωση του δημόσιου χρέους να εμφανίζονται ως τιμητές, αλλά και ως σωτήρες χωρίς ίχνος κριτικής και αιδούς και μάλιστα χρησιμοποιώντας ένα περιτύλιγμα υποκρισίας τον όρο «πολιτικός πολιτισμός», αλλά στον οποίο δεν μπορείς να κρυφτείς. Γιατί αν ο πολιτικός πολιτισμός δεν βγαίνει από την καρδιά σου, αν δεν βγαίνει από το μυαλό σου, από το βίωμά σου και την κουλτούρα σου, τότε το καταλαβαίνει όλος ο κόσμος. Κύριοι συνάδελφοι, σκεφτείτε αν το ύψος του δημόσιου χρέους ήταν στο μισό του σημερινού, πόσο σημαντική εξοικονόμηση πόρων θα είχαμε από την εξυπηρέτησή του. Πόρων που θα μπορούσαν να διατεθούν τόσο για την άσκηση κοινωνικής πολιτικής όσο και για τη χρηματοδότηση του Προγράμματος Δημοσίων Επενδύσεων. Δεν είναι, όμως, μόνο η επιβάρυνση σε τόκους η μόνη επίπτωση της υπερχρέωσης της χώρας. Η αδυναμία δανεισμού από τις αγορές που προέκυψε από το ξέσπασμα της οικονομικής κρίσης το 2009 έφερε στη χώρα την εποπτεία, την επιτροπεία, τα μνημόνια, τα επώδυνα μέτρα με όλες τις συνέπειες που υπέστη ο ελληνικός λαός και ιδιαίτερα τα πιο ευπαθή κοινωνικά στρώματα, όπως οι συνταξιούχοι, οι άνεργοι, οι μικροεπαγγελματίες, οι υπάλληλοι κ.λπ.. Και ο βρόχος του υψηλού δημόσιου χρέους θα συνεχιστεί, δυστυχώς, για πολλά χρόνια να στραγγαλίζει την οικονομία της χώρας και να υπονομεύει την ανάπτυξη. Σε αυτήν την οικονομική δράση εμείς απαντούμε με μια πολιτική αντίδραση, κατά την έννοια της φυσικής. Η πολιτική αντίδραση είναι ο σχεδιασμός ενός άλλου διαφορετικού κοινωνικά δίκαιου αναπτυξιακού μοντέλου. Δεύτερον, ο προϋπολογισμός του 2019, όπως σωστά έχει επισημανθεί, είναι ο πρώτος προϋπολογισμός που δεν περιλαμβάνει περιοριστικά μέτρα. Αντίθετα, έχει μέτρα ανακούφισης ευπαθών κοινωνικών ομάδων, όπως η μείωση του ΕΝΦΙΑ, η μη περικοπή των συντάξεων, το επίδομα στέγασης και άλλα τα οποία σε συνδυασμό με άλλα μέτρα που προωθούνται, όπως η αύξηση του κατώτατου μισθού, σηματοδοτούν τη μετάβαση στη νέα μεταμνημονιακή εποχή και αποτελούν ουσιαστικά ποιοτική αλλαγή της οικονομικής πολιτικής με στόχο την ενίσχυση των ασθενέστερων κοινωνικών στρωμάτων. Θα πρότεινα εδώ, γνωρίζοντας την ευαισθησία του Υπουργού Υγείας, του κ. Ξανθού, και του Αναπληρωτή Υπουργού, του κ. Πολάκη, για τα προβλήματα της τρίτης ηλικίας - και αυτό είναι η πρόταση που σας έλεγα - και στο πλαίσιο της μελετώμενης νέας πολιτικής για το φάρμακο να αποφασιστούν δύο απλά συγκεκριμένα μέτρα. Πρώτον, να επαναφερθεί σε όλα τα φάρμακα η συμμετοχή του ασφαλισμένου στα επίπεδα που ίσχυαν μέχρι το 2012, δηλαδή 0%, 10% και 25%, υπολογισμένη στην πραγματική τιμή του φαρμάκου. Και δεύτερον, να περιοριστεί ο αριθμός των μη συνταγογραφούμενων φαρμάκων, των ΜΗΣΥΦΑ δηλαδή, και να ελεγχθούν οι τιμές τους. Παράλληλα, τίθεται από πολλούς το ζήτημα αν όλα αυτά τα μέτρα και γενικότερα η νέα κατεύθυνση της οικονομικής πολιτικής έχουν αναπτυξιακή διάσταση. Η απάντηση που δόθηκε είναι θετική. Η αύξηση της κατανάλωσης που φέρνουν αυτά τα μέτρα θα συμβάλλει στην αντίστοιχη αύξηση του ΑΕΠ και επομένως θα λειτουργήσει αναπτυξιακά. Αλλά, φυσικά αυτό δεν αρκεί. Για να εμπεδωθεί η ανάπτυξη της οικονομίας, η οποία έχει εισέλθει σε ανοδική τροχιά χρειάζεται να γίνουν επενδύσεις ιδιαίτερα στον ιδιωτικό τομέα και στο θέμα αυτό ο προϋπολογισμός δίνει θετική απάντηση. Περιλαμβάνει μέτρα τα οποία θα συμβάλλουν στη δημιουργία κλίματος ευνοϊκού για τις επενδύσεις. Τέτοια μέτρα είναι η μείωση των ασφαλιστικών εισφορών των ελεύθερων επαγγελματιών, η επιδότηση των ασφαλιστικών εισφορών κατά 50% στους νέους εργαζόμενους, που έχει ήδη ψηφιστεί, η μείωση της φορολογίας στα διανεμόμενα κέρδη των επιχειρήσεων και η σταδιακή μείωση του φόρου επί των κερδών των επιχειρήσεων. Αγαπητοί συνάδελφοι, περνώντας στο τρίτο στάδιο θα σας καταθέσω μερικές από τις ερωτήσεις που τέθηκαν σε αυτή τη συζήτησης που είχαμε. Πρώτον, ποιοι ευθύνονται για την υπερχρέωση της χώρας, που οδήγησε στα μνημόνια; Κοινή απάντηση όλων ήταν όσοι κυβέρνησαν τη χώρα μέχρι το 2010. Δεύτερον, πώς διαχειρίστηκαν την κρίση στα χρόνια 2010-2014 οι κυβερνήσεις ΠΑΣΟΚ και Νέας Δημοκρατίας; Η απάντηση είναι με μέτρα που επιβάρυναν κύρια τους φτωχούς και τη μεσαία τάξη. Τρίτον, ποιοι επέβαλαν τα σκληρά μέτρα των μνημονίων; Η απάντηση, νομίζω, είναι γνωστή απ' όλους. Οι δανειστές με τη συνδρομή εγχώριων οικονομικών ελίτ και των κομμάτων της Νέας Δημοκρατίας και του ΠΑΣΟΚ. Τέταρτον, τι κρύβει το προεκλογικό πρόγραμμα της Νέας Δημοκρατίας; Απάντηση: απολύσεις και νέα μέτρα υπέρ των πλουσίων και σε βάρος των χαμηλών εισοδημάτων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ο Αρχηγός της Αξιωματικής Αντιπολίτευσης και Πρόεδρος της Νέας Δημοκρατίας, κυρίες και κύριοι συνάδελφοι, επαίρεται ότι θα γυρίσει σελίδα. Δεν μας λέει, όμως, προς ποια κατεύθυνση θα τη γυρίσει. Γιατί αν τη γυρίζεις προς τα δεξιά, τότε γυρίζεις στα προηγούμενα κεφάλαια, δηλαδή γυρίζεις στο παρελθόν και στη συντήρηση. Εμείς με τη νίκη και με τη βεβαιότητα ότι ο ελληνικός λαός θα μας εμπιστευτεί και την επόμενη τετραετία θα γυρίσουμε τη σελίδα προς τα αριστερά για να γράφουμε σε λευκές σελίδες το μέλλον του και την αναπτυξιακή του διάσταση. Σας ευχαριστώ πολύ.
Ευχαριστούμε τον κ. Γάκη. Τον λόγο έχει για δέκα λεπτά ο Υπουργός κ. Χαρίτσης.
Ευχαριστώ, κύριε Πρόεδρε. Κυρίες και κύριοι Βουλευτές, ο προϋπολογισμός που συζητάμε σήμερα στη Βουλή σηματοδοτεί μια νέα αρχή για τη χώρα μας, καθώς είναι ο πρώτος μεταμνημονιακός προϋπολογισμός μετά από οκτώ χρόνια σκληρών θυσιών για τους Έλληνες πολίτες. Είναι ένας προϋπολογισμός που δεν περιλαμβάνει μέτρα λιτότητας, αλλά μέτρα λελογισμένης επέκτασης τόσο στο κοινωνικό όσο και στο αναπτυξιακό πεδίο. Για πρώτη φορά ύστερα από χρόνια δεν συζητάμε για το πόσα θα κοπούν και από ποιους, αλλά για το πόσα θα δοθούν και σε ποιους. Οι αδικίες που συσσωρεύτηκαν το προηγούμενο διάστημα σταδιακά αίρονται και ολόκληρες κατηγορίες συμπολιτών μας, που επιβαρύνθηκαν δυσανάλογα όλα τα προηγούμενα χρόνια, τώρα ανακουφίζονται. Ήδη το τελευταίο διάστημα, τις τελευταίες εβδομάδες ψηφίστηκαν από τη Βουλή μια σειρά από πολύ θετικές ρυθμίσεις οι οποίες συμπληρώνονται πλέον και με τις ρυθμίσεις με τις πρόσθετες παρεμβάσεις που περιλαμβάνονται στον προϋπολογισμό του 2019. Είναι καλό να θυμηθούμε έστω και συνοπτικά κάποιες από αυτές, όπως είναι το κοινωνικό επίδομα σε ένα εκατομμύριο τετρακόσιες χιλιάδες συμπολίτες μας, τα αναδρομικά σε ένστολους, καθηγητές πανεπιστημίου και γιατρούς, η επαναφορά των συλλογικών διαπραγματεύσεων και οι ρυθμίσεις για την ενίσχυση της διαπραγματευτικής δυνατότητας των εργαζομένων. Βεβαίως η μη περικοπή των συντάξεων. Η στοχευμένη μείωση ασφαλιστικών εισφορών για σημαντικές μερίδες ελεύθερων επαγγελματιών και η επιδότηση ασφαλιστικών εισφορών για νέους εργαζόμενους. Η μείωση του ΕΝΦΙΑ. Η μείωση φορολογικών συντελεστών για επιχειρήσεις από το 2019 για τα επόμενα τέσσερα χρόνια. Επίσης, η κατάργηση του ειδικού φόρου στο κρασί, το μεταφορικό ισοδύναμο για τα νησιά μας, το στεγαστικό επίδομα, μια ολοκληρωμένη πολιτική στήριξης για το παιδί και τους νέους γονείς, αύξηση, όπως περιλαμβάνεται στον προϋπολογισμό, των συντάξεων από την 1-1-2019 για εξακόσιους είκοσι χιλιάδες συνταξιούχους. Επίσης, αύξηση του κατώτατου μισθού και φυσικά, κατάργηση του υποκατώτατου μισθού, μέτρο της Κυβέρνησής μας το οποίο ασθμαίνοντας ήρθε τις τελευταίες μέρες να υποστηρίξει ο Αρχηγός της Αξιωματικής Αντιπολίτευσης. Τα ανέλυσε πριν πάρα πολύ σωστά η αρμόδια Υπουργός Εργασίας. Τα αναφέρω όλα αυτά εν τάχει και εντελώς επιγραμματικά για να καταδείξω πόσα έχουν γίνει το τελευταίο διάστημα, δηλαδή μετά την έξοδο της χώρας από τα μνημόνια και πώς όλα αυτά αποδεικνύουν εμπράκτως ότι η χώρα έχει γυρίσει σελίδα, τα μνημόνια και η λιτότητα είναι πια παρελθόν. Οι πολίτες αρχίζουν να αντιλαμβάνονται ότι τα πολύ δύσκολα είναι πλέον πίσω μας. Το νιώθουν μάλιστα εκεί που μετράει περισσότερο, δηλαδή στον μισθό τους, στο εισόδημά τους, στις υπηρεσίες που απολαμβάνουν στην υγεία, στην παιδεία, το κοινωνικό κράτος. Όμως, το ερώτημα που τίθεται είναι κατά πόσο τα μέτρα αυτά αποτελούν παροχολογία, αποτελούν προεκλογικές εξαγγελίες, όπως μας κατηγορεί η Αντιπολίτευση. Και εδώ πρέπει να είμαστε απολύτως ξεκάθαροι. Οι ρυθμίσεις, τα θετικά μέτρα, όσα ήδη ψηφίστηκαν και όσα θα ακολουθήσουν το επόμενο διάστημα είναι πλήρως κοστολογημένα και καλύπτονται από τον δημοσιονομικό χώρο που η Κυβέρνησή μας δημιούργησε, γιατί εμείς δεν πρόκειται να διακινδυνέψουμε τη δημοσιονομική σταθερότητα που με τόσο κόπο πετύχαμε, που με τόσο κόπο πέτυχε με τις θυσίες του ο ελληνικός λαός. Τα μέτρα αυτά συμβαδίζουν πλήρως με τη βελτιωμένη εικόνα της ελληνικής οικονομίας. Καλό είναι να θυμηθούμε ότι μόλις τις τελευταίες ημέρες, σύμφωνα με τα στοιχεία τα οποία ανακοίνωσε η Ελληνική Στατιστική Υπηρεσία, είχαμε για το τρίτο τρίμηνο του 2018 ανάπτυξη 2,2%, την υψηλότερη εδώ και πάνω από μια δεκαετία και είναι το ένατο συνεχόμενο τρίμηνο που καταγράφονται θετικοί ρυθμοί ανάπτυξης, ενώ και η ανεργία υποχώρησε για τον Σεπτέμβριο στο 18,6% με περισσότερες από τετρακόσιες σαράντα χιλιάδες νέες θέσεις εργασίας να έχουν δημιουργηθεί την τελευταία τριετία. Φυσικά δεν πανηγυρίζουμε. Η ανεργία παραμένει σε πολύ υψηλά επίπεδα. Όμως, είναι τεράστια η διαφορά σε σχέση με το τραγικό 27,9% στο οποίο βρισκόταν το καλοκαίρι του 2013 επί Κυβερνήσεως Σαμαρά - Βενιζέλου. Τα μέτρα, λοιπόν, αυτά τα οποία ψηφίστηκαν τις προηγούμενες εβδομάδες και τα οποία συμπεριλαμβάνονται και στον προϋπολογισμό του 2019 όχι μόνο δεν υπονομεύουν τις προοπτικές της ελληνικής οικονομίας, αλλά τις ενισχύουν κιόλας, τονώνοντας τόσο τη ζήτηση μέσα από την ενίσχυση των λαϊκών εισοδημάτων όσο και την προσφορά μέσα από την αύξηση των επενδύσεων και τη στοχευμένη μείωση φορολογικών και ασφαλιστικών συντελεστών. Κυρίες και κύριοι Βουλευτές, με την έξοδο από τα μνημόνια γίνονται πιο ξεκάθαρα από ποτέ τα δύο βασικά ανταγωνιστικά σχέδια που συγκρούονται για το μέλλον της χώρας: Το σχέδιο που ήδη υλοποιεί η Κυβέρνησή μας με επίκεντρο την εργασία και τα νέα παραγωγικά στρώματα, που προτάσσει τη δημιουργία ισχυρού κοινωνικού κράτους για πρώτη φορά στη χώρα μας και που περιλαμβάνει ολοκληρωμένες πολιτικές για βιώσιμη και δίκαιη ανάπτυξη. Και από την άλλη, το σχέδιο της Αξιωματικής Αντιπολίτευσης που στοχεύει στην ιδιωτικοποίηση της υγείας, της παιδείας και του ασφαλιστικού συστήματος, στη συνταγματοποίηση του νεοφιλελευθερισμού και της λιτότητας, δηλαδή αυτό που προσπάθησε για χρόνια να επιβάλει στη χώρα μας το Διεθνές Νομισματικό Ταμείο, δηλαδή ένα σχέδιο συνέχισης, θα έλεγα, των μνημονίων με άλλα μέσα. Κυρίες και κύριοι Βουλευτές, η έξοδος από τα μνημόνια όμως και η ανάταξη της ελληνικής οικονομίας δεν ήταν μια προδιαγεγραμμένη εξέλιξη, δεν ήταν φυσικό φαινόμενο ούτε ήταν βεβαίως το προϊόν μιας κάποιας ιστορικής νομοτέλειας. Είναι το αποτέλεσμα των προσπαθειών της βούλησής μας να κατανείμουμε τα βάρη της κρίσης αναλογικά και δίκαια και όχι μονομερώς στις πλάτες των πιο αδύναμων. Παρά τους δημοσιονομικούς περιορισμούς και τις ασφυκτικές πιέσεις, το παράλληλο πρόγραμμα που υποσχεθήκαμε στον ελληνικό λαό υλοποιείται σε πολύ σημαντικό βαθμό στην υγεία, την παιδεία, την πρόνοια. Βγάλαμε ακόμη τη χώρα από τα μνημόνια, γιατί συγκρουστήκαμε με τα μεγάλα και τα μικρά συμφέροντα που λυμαίνονταν τον δημόσιο πλούτο και κρατούσαν την ελληνική οικονομία παγιδευμένη σε ένα χρεοκοπημένο παραγωγικό μοντέλο. Βγάλαμε τη χώρα από τα μνημόνια γιατί εκπονήσαμε και εφαρμόζουμε για πρώτη φορά στη μεταπολιτευτική ιστορία της χώρας μια ολοκληρωμένη αναπτυξιακή στρατηγική για την παραγωγική ανασυγκρότηση, ένα σχέδιο που θέτει επί τάπητος τα δομικά διαχρονικά προβλήματα της ελληνικής οικονομίας, την αποβιομηχάνιση, τη χαμηλή ενσωμάτωση νέων τεχνολογιών, την εσωστρέφεια, τη φυγή μορφωμένων νέων στο εξωτερικό. Είναι ένα σχέδιο που προέκυψε μετά από μια πρωτόγνωρη διαδικασία δημοκρατικής διαβούλευσης με τους πολίτες μέσα από τα περιφερειακά αναπτυξιακά συνέδρια που διοργανώσαμε το προηγούμενο διάστημα σε όλη τη χώρα σε συνεργασία με αυτοδιοικητικούς και παραγωγικούς τομείς. Αυτό ακριβώς είναι το σχέδιο το οποίο υλοποιούμε και στο Υπουργείο Εσωτερικών, ιδίως στο κομμάτι της αυτοδιοίκησης, γιατί κατά τα ψέματα η τοπική αυτοδιοίκηση ήταν ένα από τα μεγάλα θύματα της κρίσης. Είδε τους πόρους της να συρρικνώνονται κατά περισσότερο από 60% τα πρώτα χρόνια της κρίσης, μια μείωση για την οποία, μάλλον, δεν ευθύνονται μόνο τα μνημόνια, αλλά ευθύνονται και οι νεοφιλελεύθερες πολιτικές που ακολουθήθηκαν από τις προηγούμενες κυβερνήσεις που στόχευαν στην ιδιωτικοποίηση κρίσιμων υπηρεσιών της αυτοδιοίκησης. Εμείς, αντίθετα, προχωράμε αποφασιστικά στην ενίσχυση της τοπικής αυτοδιοίκησης σε όλους τους τομείς. Ο προϋπολογισμός που συζητάμε σήμερα για πρώτη φορά μετά από εννέα χρόνια περιλαμβάνει την αύξηση της κρατικής χρηματοδότησης προς τους ΟΤΑ. Μικρή μεν η αύξηση, αλλά πολύ σημαντική μετά από όλες αυτές τις μειώσεις οι οποίες υπήρξαν όλο το προηγούμενο διάστημα. Ταυτόχρονα μέσα από τα νέα χρηματοδοτικά προγράμματα «ΦΙΛΟΔΗΜΟΣ» κατευθύνονται στους Οργανισμούς Τοπικής Αυτοδιοίκησης περισσότερα από 1,8 δισεκατομμύρια ευρώ μέσα στο 2018 για την υλοποίηση κρίσιμων υποδομών σε αντιπλημμυρική προστασία, ύδρευση, αποχέτευση, διαχείριση απορριμμάτων, σχολικά κτίρια, έργα τα οποία καλύπτουν πραγματικές ανάγκες και τα οποία θα έπρεπε να έχουν υλοποιηθεί στη χώρα μας εδώ και δεκαετίες. Αυτή η πρόσθετη χρηματοδότηση, μάλιστα, δεν επιβαρύνει καθόλου τους ΟΤΑ, καθώς καλύπτεται πλήρως από το Πρόγραμμα Δημοσίων Επενδύσεων. Τόσους πολλούς και στοχευμένους πόρους η αυτοδιοίκηση δεν έχει ξαναδεί και αυτό είναι κάτι το οποίο αναγνωρίζεται και από όλους τους αυτοδιοικητικούς φορείς ανεξαρτήτως κομματικής προέλευσης. Επιπλέον, βρίσκεται σε εξέλιξη μια μεγάλη προσπάθεια για τη στελέχωση των ΟΤΑ με χιλιάδες νέες προσλήψεις με βάση τις ανάγκες που οι ίδιοι οι φορείς της αυτοδιοίκησης προσδιορίζουν. Αναμένουμε να ολοκληρωθεί μέχρι το τέλος του χρόνου από τον ΑΣΕΠ η διαδικασία έκδοσης των οριστικών πινάκων για τις οκτώμισι χιλιάδες θέσεις νέων εργαζομένων στις ανταποδοτικές υπηρεσίες των δήμων. Γνωρίζετε πάρα πολύ καλά ότι πριν από μερικές ημέρες ψηφίστηκε στη Βουλή η ρύθμιση για τη δημιουργία νέων σταθερών θέσεων, τριών χιλιάδων διακοσίων θέσεων, για το πολύ σημαντικό κοινωνικό πρόγραμμα «Βοήθεια στο Σπίτι» και ακολουθεί από τις αρχές του 2019 ένα πολύ μεγάλο πρόγραμμα χιλίων πεντακοσίων προσλήψεων τεχνικού και επιστημονικού προσωπικού βάσει των αναγκών που οι ίδιοι οι φορείς της αυτοδιοίκησης θα προσδιορίσουν, για να μπορέσουν να αξιοποιήσουν και τις νέες αναπτυξιακές δυνατότητες που διανοίγονται. Βεβαίως, οι προσλήψεις αυτές έγιναν εφικτές γιατί η Κυβέρνησή μας έδωσε μια μεγάλη μάχη και κατάφερε να επαναφέρει τον κανόνα «ένα προς ένα» στις προσλήψεις - αποχωρήσεις στο δημόσιο, αυτόν που η Αξιωματική Αντιπολίτευση θέλει να ακυρώσει και θέλει να επανέλθουμε στον μνημονιακό κανόνα «ένα προς πέντε». Αυτό είναι κάτι το οποίο ο κόσμος της αυτοδιοίκησης, οι εργαζόμενοι στους ΟΤΑ, αλλά και οι πολίτες θα πρέπει να θυμούνται πολύ καλά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Τέλος, βεβαίως - και την ανοχή σας, κύριε Πρόεδρε, για δύο λεπτά - προχωρήσαμε στη μεγάλη θεσμική μεταρρύθμιση του «ΚΛΕΙΣΘΕΝΗ», μια δημοκρατική τομή για την αυτοδιοίκηση, καθώς με την απλή αναλογική, αλλά και με πλήθος άλλες θεσμικές παρεμβάσεις, όπως είναι τα τοπικά δημοψηφίσματα, η ενίσχυση των λαϊκών συνελεύσεων και των επιτροπών διαβούλευσης, ο «ΚΛΕΙΣΘΕΝΗΣ» διευρύνει σημαντικά τη δημοκρατία σε τοπικό επίπεδο και τη δυνατότητα συμμετοχής των πολιτών στα αυτοδιοικητικά πράγματα. Οι προσπάθειες αυτές που κάνουμε για τη χρηματοδότηση, για τις προσλήψεις, για τις θεσμικές τομές δεν είναι προσπάθειες αποσπασματικές. Όλες μαζί συγκροτούν ένα ολοκληρωμένο σχέδιο, τρεις αλληλένδετες πτυχές μιας ενιαίας στρατηγικής της Κυβέρνησής μας για τον χώρο της αυτοδιοίκησης. Απέναντι σε όλα αυτά η Αξιωματική Αντιπολίτευση αντιτείνει την κατάργηση της χρηματοδότησης από τους ΟΤΑ και την αντικατάστασή της από την είσπραξη του ΕΝΦΙΑ, μια πρόταση που εκτός από σοβαρά ζητήματα συνταγματικότητας τα οποία εγείρει, θα οδηγούσε, εάν ποτέ εφαρμοζόταν, και στην καταδίκη της πλειοψηφίας των δήμων της χώρας στην οικονομική χρεοκοπία, καθώς διαθέτουν πολύ μικρό κτιριακό απόθεμα στην επικράτειά τους. Η Αξιωματική Αντιπολίτευση την ίδια στιγμή υπόσχεται την επαναφορά του καλπονοθευτικού πλειοψηφικού συστήματος στις αυτοδιοικητικές εκλογές, τη στρέβλωση της αντιπροσώπευσης και τη συρρίκνωση της δημοκρατίας στις τοπικές κοινωνίες. Είναι κατά τη γνώμη μας εμφανές, κυρίες και κύριοι Βουλευτές, ότι και στον χώρο της τοπικής αυτοδιοίκησης συγκρούονται δύο ανταγωνιστικά σχέδια, δύο διαφορετικοί κόσμοι. Κλείνοντας, επιτρέψτε μου να αναφερθώ επιγραμματικά σε τρεις πολύ συνοπτικές, κατά τη γνώμη μας, νομοθετικές πρωτοβουλίες τις οποίες αναλαμβάνει το αμέσως επόμενο διάστημα, στο πρώτο δίμηνο του 2019, το Υπουργείο μας, το Υπουργείο Εσωτερικών. Η πρώτη αφορά τη ριζική αναμόρφωση του θεσμικού πλαισίου για την υγεία και την ασφάλεια των εργαζομένων στην τοπική αυτοδιοίκηση και τους όρους απονομής των μέσων ατομικής προστασίας. Έρχεται ως συνέχεια της πολύ συστηματικής προσπάθειας των τελευταίων δύο ετών για την άρση αδικιών σε βάρος των εργαζομένων στην αυτοδιοίκηση. Υπενθυμίζω ότι υπογράφηκαν επιτέλους, μετά από πολλά χρόνια, οι συλλογικές συμβάσεις με τις ομοσπονδίες των εργαζομένων στην αυτοδιοίκηση. Αυτή η νομοθετική παρέμβαση θα περιλαμβάνει και ειδική μέριμνα για το εργασιακό καθεστώς των σχολικών καθαριστριών, ένα καθεστώς το οποίο πραγματικά σήμερα που μιλάμε αποτελεί ντροπή για την ελληνική πολιτεία και πρέπει κι εδώ οι φορείς της αυτοδιοίκησης να λάβουν επιτέλους τις ευθύνες τους. Η δεύτερη νομοθετική πρωτοβουλία αφορά τις διαδικασίες απόδοσης ιθαγένειας. Γνωρίζετε πάρα πολύ καλά ότι μέχρι το 2015 οι σχετικές διαδικασίες απέκλειαν σημαντικές κατηγορίες συμπολιτών μας, ιδίως τα παιδιά που έχουν γεννηθεί και έχουν μεγαλώσει στη χώρα μας, στην Ελλάδα. Ήταν η Κυβέρνησή μας που ενεργοποίησε εκείνες τις στοιχειώδεις, θα έλεγα, πολιτικές οι οποίες θα έπρεπε να αποτελούν βασική υποχρέωση για μία πολιτεία η οποία θέλει να ορίζεται ως κράτος δικαίου. Οι ρυθμίσεις που φέρνουμε το επόμενο διάστημα, τις επόμενες εβδομάδες στη Βουλή, ομογενοποιούν, απλοποιούν και επιταχύνουν τις σχετικές διαδικασίες και διαμορφώνουν ένα πιο διάφανο και αντικειμενικό σύστημα για την απόδοση ιθαγένειας στους πολίτες, οι οποίοι το δικαιούνται βάσει του Συντάγματος και της κείμενης νομοθεσίας. Τέλος, η τρίτη πρωτοβουλία περιλαμβάνει μια σειρά από ρυθμίσεις για την προώθηση της ουσιαστικής ισότητας των φύλων σε κάθε σφαίρα του κοινωνικού βίου, αλλά και μέτρα για την εξάλειψη της βίας κατά των γυναικών, παρεμβάσεις εξαιρετικά επιτακτικές, όπως μαρτυρούν τα στοιχεία για τις διακρίσεις και την κακοποίηση που υφίστανται οι γυναίκες, αλλά και αποτρόπαια - δυστυχώς - γεγονότα, όπως η πρόσφατη δολοφονία μίας νέας κοπέλας στη Ρόδο. Πρόκειται για τρεις νομοθετικές πρωτοβουλίες στο επόμενο διάστημα από το Υπουργείο Εσωτερικών, οι οποίες συμβάλλουν στον διαρκή αγώνα για μια πιο ανοιχτή, πιο δίκαιη και πιο συμπεριληπτική κοινωνία. Κυρίες και κύριοι Βουλευτές, η χώρα μας βρίσκεται σε ένα πολύ κρίσιμο σταυροδρόμι. Η ελληνική κοινωνία βγαίνει από μια πρωτοφανή, θα έλεγα, κρίση, μια κρίση που δοκίμασε και πολλές φορές ξεπέρασε τα όριά της. Τα πολύ δύσκολα, βεβαίως, βρίσκονται πίσω μας, αλλά το μονοπάτι προς τα μπροστά δεν υπάρχει, πρέπει να το φτιάξουμε μόνοι μας. Όπως η έξοδος από την κρίση και τα μνημόνια δεν ήταν προδιαγεγραμμένη, έτσι και η πορεία την οποία θα ακολουθήσουμε από εδώ και πέρα, δεν είναι μια πορεία η οποία είναι δεδομένη. Ο κίνδυνος να γυρίσουμε πίσω στις καταστροφικές πρακτικές, νοοτροπίες και πολιτικές που μας οδήγησαν στην κρίση, που μας οδήγησαν στη χρεοκοπία, είναι παραπάνω από υπαρκτός. Εμείς επιλέγουμε έναν άλλο δρόμο, τον δρόμο της διεύρυνσης της δημοκρατίας και της κατοχύρωσης των δικαιωμάτων όλων των πολιτών, τον δρόμο της ειρηνικής συνύπαρξης με τους γείτονές μας, τον δρόμο της βιώσιμης και δίκαιης ανάπτυξης μακριά από τις παθογένειες και τις αδικίες του παρελθόντος. Ένα αποφασιστικό βήμα προς αυτή την κατεύθυνση και προς αυτόν τον νέο δρόμο που θέλουμε να διανοίξουμε είναι και ο προϋπολογισμός τον οποίο συζητάμε σήμερα, γι' αυτό και σας καλώ να τον υπερψηφίσετε. Σας ευχαριστώ πολύ.
Ευχαριστούμε τον Υπουργό Εσωτερικών κ. Αλέξανδρο Χαρίτση. Ο εισηγητής της Δημοκρατικής Συμπαράταξης ΠΑΣΟΚ - ΔΗΜΑΡ κ. Σκανδαλίδης έχει τον λόγο για να δευτερολογήσει για πέντε λεπτά.
Κυρίες και κύριοι συνάδελφοι, χαίρομαι γιατί διαδέχομαι στο Βήμα έναν Υπουργό ο οποίος μιλάει με έναν τόνο μετριοπαθή και αποκαθιστά και ένα κλίμα διαφορετικό στη συζήτηση εδώ, ανεξάρτητα από τις διαφωνίες που έχουμε και είναι τεράστιες. Κυρίες και κύριοι συνάδελφοι, ο Πρωθυπουργός επαίρεται ότι η χώρα άλλαξε σελίδα. Το λέει καθημερινά με όλους τους τόνους και με όλους τους τρόπους. Στην εισήγηση που έκανα στην αρχή, έθεσα τρεις προϋποθέσεις, για να αλλάξει η χώρα σελίδα: Την έξοδο στις αγορές με βιώσιμα επιτόκια που προσεγγίζουν τα ευρωπαϊκά, τη δημιουργία δημοσιονομικού χώρου χωρίς πολιτική λιτότητας, την προσέλκυση επενδύσεων και την εξοικονόμηση πόρων που θα προκαλέσουν έναν πραγματικό αναπτυξιακό συναγερμό. Τι έγινε στην πράξη; Πρώτον, στις αγορές δεν βγήκαμε, ούτε φαίνεται στον ορίζοντα μια τέτοια προοπτική. Είναι βραχνάς στον λαιμό της οικονομίας. Αυτή η υπόθεση της εξόδου στις αγορές, που σήμερα αποκρύπτεται και δεν τη συζητάμε, λες και δεν συμβαίνει απολύτως τίποτα, μπορεί να αποβεί ο κατ' εξοχήν λόγος - πιο σοβαρός λόγος από το Σκοπιανό - επιτάχυνσης ακόμη και πολιτικών εξελίξεων. Δεύτερον, ο Υπουργός των Οικονομικών σε παρεμβάσεις του, τόσο στην επιτροπή όσο και στην Ολομέλεια, παραδέχθηκε - και μάλιστα ευθαρσώς - ότι το 3,5% πλεόνασμα συνιστά πολιτική διαρκούς λιτότητας υπό τις σημερινές συνθήκες, λέγοντας ότι αν υπάρξει επεκτατική πολιτική κ.λπ., μπορεί να αλλάξει αυτό. Έτσι, διαψεύδει τον Πρωθυπουργό που κήρυξε στις 21 Αυγούστου τον οριστικό τερματισμό της εποχής λιτότητας, κάτι που επαναλαμβάνει - το επαναλαμβάνω - σε κάθε δυνατή ευκαιρία. Η παροχολογία σε σχέση με τη δραματική φορολογική επιδρομή και την αφαίμαξη αναπτυξιακών πόρων και εισοδημάτων είναι σταγόνα στον ωκεανό. Η απάντηση της Κυβέρνησης δεν είναι πειστική. Δεν έχουμε μπει σε νέα εποχή, όπου η λιτότητα σταματά. Τρίτον, ο Υπουργός Ανάπτυξης προσπαθώντας να δικαιώσει την πρωθυπουργική ρήση ότι η ανάπτυξη ήρθε ήδη, παρουσίασε μία σειρά από αναπτυξιακά προγράμματα που τυπικά τρέχουν, αλλά ουσιαστικά είναι φαντάσματα. Η ερώτησή μου είναι προφανής. Γιατί το επενδυτικό ισοζύγιο είναι αρνητικό; Γιατί το πρόγραμμα δημοσίων επενδύσεων, που είναι το κατ' εξοχήν όπλο της ανάπτυξης, ιδιαίτερα όταν οι ιδιωτικές επενδύσεις είναι ελάχιστες, υφίσταται μείωση και μάλιστα δραματική; Γιατί οι ιδιωτικοποιήσεις καρκινοβατούν; Γιατί η αξιοποίηση της μεγάλης δημόσιας περιουσίας είναι ανύπαρκτη; Γιατί η αξιοποίηση των περιβόητων ληστών των μεγάλων φοροφυγάδων είναι πενιχρή έως ανύπαρκτη; Η απάντηση της Κυβέρνησης σε αυτό είναι αδύνατη εκ των πραγμάτων, γιατί δεν χρειάζεται να επιστρατεύσει κανείς ιδιαίτερους αριθμούς, γιατί τους αριθμούς μπορεί κανείς να τους βλέπει όπως θέλει. Όσον αφορά στην κριτική που κατά συρροή κάνετε, κυρίες και κύριοι συνάδελφοι της Πλειοψηφίας, εγώ δεν ήρθα εδώ για να αμφισβητήσω τα νούμερα. Θέλω να πω για ένα θέμα που το βάζετε πάντα και νομίζω ότι είναι βασικό σημείο της κριτικής σας, τη σύγκριση 2010-2015 και 2015-2018. Ξεχνάτε ότι από το 2010 μέχρι το 2015 έγινε μία προσπάθεια όπου έφτασε η χώρα σε ένα επίπεδο και μετά βάζετε τους αριθμούς, που θα έπρεπε να είναι πολύ μικρότεροι σε ό,τι αφορά την εξέλιξη των πραγμάτων όταν ήμασταν μπροστά στην έξοδο στις αγορές, σε ίση μοίρα και μετράτε αριθμούς. Αυτό είναι τεράστιο λάθος, γιατί ο απαγορευμένος καρπός είναι το απαγορευμένο εξάμηνο από τον Ιανουάριο μέχρι τον Ιούλιο. Διότι, εμείς ασκήσαμε μνημονιακή πολιτική, αλλά και εσείς ασκήσατε μνημονιακή πολιτική και μάλιστα πιο σκληρή. Αυτό το εξάμηνο, όμως, τινάχθηκε η χώρα στον αέρα και αυτό δεν μπορεί κανείς να το αμφισβητήσει. Εγώ επιμένω ότι ο κρατικός προϋπολογισμός έπρεπε να αποτελέσει την αφορμή να κοιτάξουμε μπροστά. Τι θα πρέπει να κάνει η χώρα που καθυστέρησε δραματικά; Το πρώτο πράγμα που πρέπει να κάνει η χώρα είναι να παραμερίσει αυτά τα εμπόδια που εμποδίζουν την ανάπτυξη με διαδικασίες fast track. Τι σημαίνει αυτό για το κράτος; Μια πραγματική επανάσταση. Τι σημαίνει για κρίσιμους θεσμούς; Μια πραγματική αποκέντρωση. Τι σημαίνει για τον αναπροσανατολισμό των στόχων και των πόρων; Μια παραγωγική ανασυγκρότηση. Δείχνει αυτός ο προϋπολογισμός πουθενά ότι υπάρχει μια τέτοια στροφή, ότι αλλάζει κάτι δραματικά, ότι παίρνει υπ' όψιν του αυτή την ανάγκη και κάνει κάτι εντελώς καινούργιο, ριζοσπαστικό, ώστε πραγματικά να έρθει η ανάπτυξη με μεγάλους ρυθμούς; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε ένα λεπτό, κύριε Πρόεδρε. Το ερώτημα είναι ποια κυβέρνηση μπορεί να τα νομοθετήσει και να τα εγκαταστήσει στο σώμα της κοινωνίας και όχι απλά να τα νομοθετήσει; Έχουμε κάνει αλλαγές που έμειναν στη μέση, γιατί απλά δεν τις νομοθετήσαμε. Το θέμα είναι ποιος λαϊκός συσχετισμός και ποια κυβερνητική πλειοψηφία μπορεί να εφαρμόσει τόσο μεγάλες αλλαγές στις οποίες πρέπει κάποιος να συμφωνήσει; Και το δεύτερο είναι να ξεκινήσει με αυτήν την προϋπόθεση μια νέα διαπραγμάτευση, που θα ελαφρύνει τις διεθνείς δεσμεύσεις της χώρας, ώστε να μπει πραγματικά σε μια αντιμνημονιακή εποχή, να μειώσει τα πλεονάσματα, να αναδιαρθρώσει με νέους όρους το χρέος, να καταργήσει τον σημερινό ρόλο του υπερταμείου και να του δώσει έναν καινούργιο ρόλο, να φέρει ένα πραγματικά καινούργιο ασφαλιστικό σύστημα καταργώντας τον νόμο Κατρούγκαλου και όλα αυτά που σήμερα δεσμεύουν τη χώρα. Μόνο έτσι, θα λέμε ότι αποκτά η χώρα ένα πρόγραμμα εθνικής ιδιοκτησίας, αλλιώς είμαστε συνέχεια στα μνημόνια. Αυτή είναι η απόλυτη προϋπόθεση. Και εδώ έρχεται συνεχώς αυτό που εμείς επαναλαμβάνουμε. Δεν αρκεί η εναλλαγή, δεν αρκεί να πάμε από τον λαϊκισμό στη δεξιά παλινόρθωση. Δεν αρκεί να πάμε από μια παράδοξη συμμαχία σε μια δεξιά αυτοδυναμία, αλλά πρέπει να αλλάξει άρδην ο τύπος της διακυβέρνησης και μετά συζητάμε για εκλογικά συστήματα και όλα τα άλλα που θα κάνουν τους κανόνες του πολιτικού παιχνιδιού πραγματικά δημοκρατικούς και αναλογικούς και αντιπροσωπευτικούς. Όταν δεν έχουμε πάρει απόφαση συνολικά εδώ σαν όργανο, σαν Βουλή, σαν κόμματα, το πολιτικό μας σύστημα να βγει από τον παλιό του εαυτό, να πάψει να κοιτά στο χθες και να κοιτά στο αύριο, να μπορεί να αντικαταστήσει έναν καινούργιο πολιτικό προσανατολισμό και πολιτισμό, δεν γίνεται τίποτα. Και επειδή δεν είναι η ώρα τώρα για να σας το αναλύσω, θα κλείσω με ένα επίγραμμα στη σημερινή συγκυρία, που έχει σχέση με αυτό που συζητάμε αυτές τις δυο μέρες. Υπάρχουν τρεις λέξεις. Ανοχή, αντεκδίκηση και εμπάργκο. Η δημοκρατία δεν ανέχεται τη βία, απ' όπου και αν προέρχεται, όποιον μανδύα και αν φορεί, όποια ιδεολογία και αν υποστηρίζει. Είναι απαραίτητη προϋπόθεση για οποιονδήποτε νέο πολιτικό πολιτισμό. Αντεκδίκηση. Η δημοκρατία δεν αντεκδικείται, δεν κυνηγά τους πολιτικούς αντιπάλους, ούτε αυτοί που θα έρθουν δεν θα κυνηγήσουν τους νέους πολιτικούς αντιπάλους τους, αλλά φτιάχνει θεσμούς για να μην αναπαράγονται τα φαινόμενα της διαφθοράς και της διαπλοκής και όλα τα άλλα που όλοι καταγγέλλουμε και που όλοι, προκειμένου να αποσείσουμε τη συλλογική μας ευθύνη, μετατρέπουμε την προσωπική ευθύνη σε συλλογική των κομμάτων, κατηγορώντας και βάζοντας στο περιθώριο παρατάξεις ή στηλιτεύοντας συλλογικά υποκείμενα που ουσιαστικά είναι η ψυχή της δημοκρατίας, όπως είναι τα πολιτικά κόμματα. Και η τρίτη λέξη είναι το εμπάργκο. Η δημοκρατία δεν αποδέχεται και δεν ανέχεται την κατάργηση της ελευθερίας της διακίνησης των ιδεών, την κατάργηση της ενημέρωσης και της ελευθεροτυπίας, δεν αποδέχεται να είναι η δημοκρατία με αστερίσκους, με υποσημειώσεις. Είτε θα είναι δημοκρατία πλέρια, όπως λέγαμε εμείς παλιά όσοι καταγόμασταν από έναν χώρο, είτε δεν θα είναι δημοκρατία. Εάν αυτό δεν γίνει κοινή μας συνείδηση, φοβάμαι ότι και οι επόμενες ημέρες δεν θα είναι εύκολες για τη χώρα.
Ευχαριστούμε τον κ. Σκανδαλίδη, εισηγητή της Δημοκρατικής Συμπαράταξης. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τρεις μαθητές και μαθήτριες και τρεις συνοδοί εκπαιδευτικοί από το 3ο Γενικό Λύκειο Άργους (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Να πούμε στις μαθήτριες και τους μαθητές ότι παρακολουθούν συνεδρίαση, σχετικά με τον προϋπολογισμό του κράτους για το 2019. Εδώ και μερικές ημέρες διεξάγεται η συζήτηση. Η συζήτηση γίνεται από τους Βουλευτές, από τους Υπουργούς, από τους Αρχηγούς των κομμάτων και τους Προέδρους των Κοινοβουλευτικών Ομάδων και σήμερα το βράδυ, που θα ολοκληρωθεί η συζήτηση, ακολουθεί η ψηφοφορία. Συνεχίζουμε με τον εισηγητή του ΣΥΡΙΖΑ για τη δευτερολογία του, τον κ. Δημήτρη Βέττα. Κύριε Βέττα, έχετε τον λόγο για πέντε λεπτά.
Κυρία και κύριε Υπουργέ, κυρίες και κύριοι συνάδελφοι, η στατιστική είναι μια εξαιρετική επιστήμη. Είναι ταυτόχρονα, όμως, και εξαιρετικά παραπλανητική. Το λέω αυτό, αν και λείπει ο συνάδελφος και συντοπίτης μου κ. Σταϊκούρας, ο εισηγητής της Νέας Δημοκρατίας, και γι' αυτό θα είμαι ιδιαίτερα προσεκτικός. Όμως, καταθέτοντας τρεις ντουζίνες χαρτιά στατιστικής, θα νόμιζε κάποιος πως όταν η κυβέρνησή του για τριάντα έναν ολόκληρους μήνες έπαιρνε μέτρα 25,6 δισεκατομμυρίων, δεν θα επέστρεφε μόνο στον ελληνικό λαό 450 εκατομμύρια. Και αυτό, όχι ως μέρισμα, γιατί δεν ήταν μέρισμα, το μέρισμα είναι αυτό που ξεπερνά το πλεόνασμά σου και το δίνεις ως αποτέλεσμα του υπερπλεονάσματός σου. Το έδωσαν τον μήνα Μάρτη πριν από τις ευρωεκλογές, έχοντας αποφασίσει την έξοδό τους από το πρόγραμμα και από την κυβέρνηση. Μια κυβέρνηση, η οποία είχε στόχο 1,5% πλεόνασμα, τον μήνα Μάρτη δεν δωρίζει 450 εκατομμύρια και μάλιστα σε οριζόντια βάση, σ' αυτούς που είχαν και σ' αυτούς που δεν είχαν, εάν είχε σκοπό να υλοποιήσει το πρόγραμμα. Βλέποντας, λοιπόν, και την κατεύθυνση που είχαν πάρει τα πράγματα τότε με τον ΣΥΡΙΖΑ και τη δική τους δημοσκοπική πτώση και όχι μόνο, αποφάσισαν πάρα πολύ νωρίς να αφήσουν το οικονομικό πρόγραμμα. Η χώρα, λοιπόν, βρισκόταν σε εκτροχιασμό. Οι εκθέσεις του ΔΝΤ ήταν ξεκάθαρες. Δεν ξέρω εάν κάποιος τις διαβάζει ή δεν τις διαβάζει, πάντως υπάρχουν και ήταν ξεκάθαρες. Δεκαέξι τριμηνιαίες εκθέσεις ήταν υποχρεωμένοι να υλοποιήσουν. Υλοποίησαν τις πέντε και αυτές με καθυστέρηση. Είναι γνωστά τα παρακάλια και από τη συνέντευξη του κ. Σόιμπλε, έναν χρόνο πριν, ότι ζητούσαν «πάγωμα» του προγράμματος, για να μπορέσουν να ξεπεράσουν τον σκόπελο της εκλογής του Προέδρου της Δημοκρατίας, για να μην χάσουν - το λέω με σεβασμό και με ποιητική διάθεση - κομμάτι της πολιτικής τους υπόστασης. Τα πράγματα, όμως, κατέληξαν όπως κατέληξαν, άφησαν το πρόγραμμα, άφησαν τη χώρα στο έλεος. Εδώ μίλησαν και θα μιλήσουν μέχρι το βράδυ περίπου διακόσιοι εξήντα, ίσως και περισσότεροι συνάδελφοι, Βουλευτές και Υπουργοί, και ακούστηκαν πάρα πολλά επιχειρήματα. Τριάντα εννέα φόροι. Υπερφορολόγηση. Ένας λογικός άνθρωπος σκέφτεται δυο πράγματα. Στη μια ζυγαριά έχεις ένα πρόγραμμα 25-26 δισεκατομμυρίων και στην άλλη ζυγαριά κοινή δήλωση του τομεάρχη και του αναπληρωτή τομεάρχη της Νέας Δημοκρατίας ότι φέραμε 9,5 δισεκατομμύρια μέτρα. Σήμερα φέραμε 10 δισεκατομμύρια. Προχθές έγινε αυτή η δήλωση για 9,5 δισεκατομμύρια και σήμερα ο κ. Σταϊκούρας είπε για 10 δισεκατομμύρια, δηλαδή 500 εκατομμύρια σε δυο μέρες! Ας πούμε ότι είναι 10 δισεκατομμύρια. Υπάρχει κάποιος λογικός άνθρωπος, ο οποίος να πιστεύει ότι ένα πρόγραμμα βάρους 25 δισεκατομμυρίων εμπεριέχει και φέρνει στον κόσμο περισσότερους φόρους απ' ό,τι το πρόγραμμα του ΣΥΡΙΖΑ, που ήταν το 1/3 του δικού τους προγράμματος; Το πιστεύει ένας λογικός άνθρωπος; Υπάρχει ένας πραγματικά λογικός άνθρωπος, που να μπορεί να το υποστηρίξει; Το δεύτερο επιχείρημα που ακούσαμε αφορά τη «συνδιαλλαγή» που κάναμε για τις συντάξεις. Ο καθένας μπορεί να λέει ό,τι θέλει και κρίνεται γι' αυτό. Εγώ, όμως, ξέρετε, παρ' ότι είναι μια τεράστια προσβολή στις πολιτικές δυνάμεις, οι οποίες πιστεύουν ότι αυτή η συμφωνία είναι η καλύτερη αυτήν τη στιγμή, ότι βγάζει την Ελλάδα από την κρίση, ότι λύνει το εθνικό της πρόβλημα και την οδηγεί σε μια κατεύθυνση ηγέτιδας δύναμης στα Βαλκάνια - κανείς μπορεί να διαφωνήσει, θεμιτό και αυτό, απολύτως σεβαστό - προσβάλλει, όμως, βεβαίως και τις πολιτικές δυνάμεις της Ευρώπης, των κρατών - μελών, αλλά και αυτό είναι μια άλλη υπόθεση. Λέω, όμως, το εξής. Στη ζωή έχει πάντα σημασία να δούμε ποιος μας προσβάλλει. Θέλετε, λοιπόν, να αποτυπώσουμε με έναν απλό τρόπο, λιανό τρόπο, όπως τον καταλαβαίνει ο ελληνικός λαός, ποιος μας προσβάλλει; Εάν μπορούσα, λοιπόν, να διαλέξω θέσεις, θα έβλεπα στα έδρανα της Νέας Δημοκρατίας έναν άνθρωπο ο οποίος πάτησε και σεβάστηκε, ομολογώ, σ' έναν πολύ μεγάλο βαθμό την εθνική θέση. Πιο κάτω θα έβλεπα έναν άνθρωπο ο οποίος είναι το προσωποποιημένο πρόβλημα του μακεδονικού, ο άνθρωπος που το δημιούργησε, ο άνθρωπος που κέρδισε απ' αυτό και ο άνθρωπος ο οποίος έριξε μια κυβέρνηση της Νέας Δημοκρατίας και είναι λίγα έδρανα πιο κάτω. Λίγα έδρανα δεξιά θα δούμε δυο ανθρώπους οι οποίοι άφησαν κάποτε τη Νέα Δημοκρατία, πήγαν σε άλλα κόμματα και κατέθεταν ερωτήσεις για τη διαχείριση των οικονομικών της Νέας Δημοκρατίας. Τώρα, βεβαίως, βρίσκονται πάλι στη Νέα Δημοκρατία, αλλά δεν απαντούν για τα δάνεια της Νέας Δημοκρατίας. Πιο δεξιά λιγάκι θα έβλεπα έναν άνθρωπο ο οποίος κατηγορούσε ως μακεδονομάχο - τρομάρα του, αυτά είναι τα λόγια του! - τον άνθρωπο ο οποίος πάτησε, όπως σας είπα προηγουμένως, πάνω στην εθνική γραμμή και του καταλόγισε προδοσία. Αυτοί οι πέντε άνθρωποι βρίσκονται στα ίδια έδρανα. Αυτοί οι ίδιοι άνθρωποι είναι η Νέα Δημοκρατία. Αυτή, λοιπόν, η Νέα Δημοκρατία εμάς δεν μας προσβάλλει, ούτε εμάς ούτε τον ελληνικό λαό. Ας αναφερθούμε τώρα στο τρίτο θέμα, για τις καρέκλες.
Εδώ κάνατε την Παπακώστα Υπουργό!
Πάψτε να γκρινιάζετε, σας παρακαλώ πολύ. Το κάνετε συνέχεια. Δεν είστε μικρό παιδί. Είστε εξήντα χρονών άνθρωπος. Ηρεμήστε, σας παρακαλώ πολύ, κύριε συνάδελφε. Ας αναφερθούμε, λοιπόν, στις καρέκλες. Έχετε δίκιο. Μετράτε ημέρες, εβδομάδες, χρόνια. Και σε κυβικά θα μετράτε σε λίγο το πόσες ημέρες κυβερνάμε. Όμως, αυτό είναι δικό σας θέμα. Εμείς εξαντλούμε τη συνταγματική μας δυνατότητα. Δεν μπορεί, λοιπόν, κανείς να ισχυριστεί τίποτα περισσότερο. Λέω, όμως - και σκέφτομαι απλά - ότι τις καρέκλες τις παρατάνε οι ανίκανοι. Τις καρέκλες τις παρατάνε οι αναποτελεσματικοί. Τις καρέκλες τις παρατάνε αυτοί, πρώην Πρόεδροι, πρώην Υπουργοί, πρώην μεγάλου κόμματος, που χθες στις δώδεκα το μεσημέρι ρωτούσαν «Μα, δεν κατανοεί ο ελληνικός λαός τι αναλάβαμε το 2010;» Βεβαίως και κατάλαβε ο λαός. Το χάος που φέρατε εσείς αναλάβατε και συναναλάβατε. Ρωτάμε, λοιπόν, με απλά ελληνικά, αν πρέπει να καταλάβει ο ελληνικός λαός και κάτι άλλο. Προφανώς πρέπει να καταλάβει. Εδώ είναι τώρα πια η δική του ευθύνη. Η χώρα βγήκε από το μνημόνιο, από μία κυβέρνηση η οποία δεν έβαλε χέρι στο μέλι, από μία κυβέρνηση η οποία κυβερνά τέσσερα χρόνια. Δεν είναι κανένας επαγγελματίας Βουλευτής. Τέσσερα χρόνια! Ήταν η τεράστια αλλαγή του πολιτικού συστήματος της χώρας! Σ' αυτό το Κοινοβούλιο ήρθαν λαϊκοί άνθρωποι από όλες τις μεριές, άνθρωποι οι οποίοι δεν θα ερχόντουσαν αν δεν έπεφτε ο δικομματισμός.
Σαν τον Καμμένο;
Κάνετε αυτήν την κίνηση, συνάδελφε, εννοώντας κάτι για μας αναφορικά με το φαγητό;
Ψιλοπράγματα. Τελευταία, κάτι εκατομμυριάκια.
Μας προσβάλλετε όλους, αλλά νομίζω ότι δεν έχετε καν τη δυνατότητα τον εαυτό σας να προσβάλλετε, γιατί πραγματικά πέφτετε τόσο χαμηλά.
Κυρ' αστυνόμε, στην τάξη! Άνθρωπος της τάξεως είστε. Να συλλάβετε τον εαυτό σας.
Κλείνω, λοιπόν, λέγοντας το εξής: Η Δεξιά δεν έμαθε ποτέ. Η Δεξιά δεν θα μάθει ποτέ. Ρωτάμε, λοιπόν, όλοι εμείς εδώ να μάθουμε από πού θα βγουν τα λεφτά της μείωσης των φόρων.
Είμαστε περήφανοι που είμαστε δεξιοί.
Κύριε Πρόεδρε, προστατέψτε με από έναν άνθρωπο ο οποίος…
Ναι, αλλά ολοκληρώστε κι εσείς, κύριε συνάδελφε. Έχουμε φθάσει σε υπέρβαση τριών λεπτών.
Ολοκληρώνω. Είμαι μέσα στον χρόνο. Οι υπόλοιποι, πιστέψτε με, μίλησαν δώδεκα λεπτά. Σε ένα, ενάμισι λεπτό ολοκληρώνω. Ρωτάτε, λοιπόν - βλέπω εδώ και τον Υπουργό μας, τον κ. Τσακαλώτο - πού θα βρεθούν τα λεφτά. Δεν θα απαντήσετε. Πουθενά δεν θα βρεθούν τα λεφτά. Δαπάνες θα κόψετε, σχολεία θα κλείσετε, νοσοκομεία θα κλείσετε, βρεφονηπιακούς σταθμούς θα κλείσετε, οικογενειακά επιδόματα θα κόψετε. Εκεί θα τα βρείτε τα λεφτά! Καμμία απάντηση δεν περιμένει ο ελληνικός λαός για το πώς και πού θα βρείτε τα λεφτά. Παλιά σας τέχνη κόσκινο! Το γεύτηκε, λοιπόν, ο ελληνικός λαός και στο παρελθόν. Δεν αλλάζει, λοιπόν, η Νέα Δημοκρατία. Άνθρωποι οι οποίοι κυβέρνησαν σαράντα χρόνια κι έχουν αυτήν την αλαζονεία, άνθρωποι οι οποίοι κυβέρνησαν και διαχειρίστηκαν ζωές, δημόσια περιουσία, δημόσιο χρήμα και μιλούν όπως εσείς, δεν νομίζω πως μπορείτε να αναλάβετε ξανά.
Φαντάσου να κυβερνούσατε για σαράντα χρόνια τι θα παθαίναμε!
Ξέρετε κάτι, κύριε Κυριαζίδη; Το 2015- και κλείνω μ' αυτό, κύριε Πρόεδρε - ο ελληνικός λαός σάς πέταξε από το παράθυρο. Να είστε σίγουρος ότι το 2019 δεν θα σας βάλει από την πόρτα! Ευχαριστώ πολύ.
Ευχαριστούμε. Τον λόγο έχει ο εισηγητής του ΚΚΕ κ. Νίκος Καραθανασόπουλος. Ορίστε, κύριε Καραθανασόπουλε, έχετε τον λόγο.
Μας είπατε - εννοώ την Κυβέρνηση - ότι αλλάζετε σελίδα με τον κρατικό προϋπολογισμό και, μάλιστα, μία Υπουργός το πρωί είπε ότι αισθάνεται και περηφάνεια για τον Ππροϋπολογισμό τον κρατικό του 2019. Όμως, ας δούμε ενδεικτικά δυο, τρία νούμερα. Τι περιέχει ο κρατικός προϋπολογισμός; Περιέχει αύξηση των φορολογικών εσόδων κατά ένα δισεκατομμύριο ευρώ επιπλέον. Δεν έχουμε ανακούφιση της φοροεπιδρομής, γιατί έχουμε αύξηση των φορολογικών εσόδων. Από πού θα προέλθουν αυτά; Από τα λαϊκά στρώματα. Δεύτερον, στη σελίδα 49 του κρατικού προϋπολογισμού οι παροχές προς τους εργαζόμενους μειώνονται κατά 511 εκατομμύρια ευρώ. Έχουμε μείωση, λοιπόν, των παροχών και προς τους εργαζόμενους και αύξηση των φορολογικών εσόδων. Τρίτον, στη σελίδα 87 του κρατικού προϋπολογισμού έχουμε οριακή μείωση - είναι μείωση όμως - της κρατικής χρηματοδότησης προς τα νοσοκομεία. Τι δείχνει αυτό στη νέα εποχή; Στα νοσοκομεία που κινδυνεύουν με κατάρρευση, μειώνετε - μικρή μείωση, αλλά αυτός είναι συμβολισμός - την κρατική χρηματοδότηση. Τι αυξάνετε μόνο; Αυξάνετε τα ίδια έσοδα των νοσοκομείων, δηλαδή τα χρήματα που δίνουν αυτοί οι οποίοι πηγαίνουν στα νοσοκομεία και ιδιαίτερα στα απογευματινά ιατρεία. Τρίτον, μειώσατε τη χρηματοδότηση προς τους Οργανισμούς Τοπικής Αυτοδιοίκησης. Η κρατική χρηματοδότηση μειώνεται. Τι αυξάνετε και εκεί; Στη σελίδα 95 του κρατικού προϋπολογισμού αυξάνουν τα ίδια έσοδα από ανταποδοτικά τέλη, αυξάνονται τα έσοδα από φόρους της τοπικής διοίκησης. Ποιος, λοιπόν, θα κληθεί να πληρώσει; Ο λαός θα πληρώσει μέσα από τα ανταποδοτικά, ενώ η κρατική χρηματοδότηση μειώνεται. Και η χρηματοδότηση προς τους δήμους έχει ήδη υποστεί μείωση 60% σε όλα αυτά τα μνημονιακά χρόνια. Συνεχίζει, λοιπόν, στην ίδια ρότα των προηγούμενων προϋπολογισμών, των εντός μνημονίων, γιατί αυτός θεωρείται ότι είναι εκτός μνημονίων, άσχετα αν ισχύουν όλοι οι μνημονιακοί νόμοι που έχουν οδηγήσει στην κατάσταση που την έχουν οδηγήσει την τοπική διοίκηση. Δεύτερον, ισχυρίστηκε η κυρία Υπουργός Εργασίας ότι κάνετε παροχές μετά την έξοδο την τυπική από τα μνημόνια. Τι είπε, λοιπόν; Λέει ότι για πρώτη φορά οι συνταξιούχοι - εξακόσιες χιλιάδες συνταξιούχοι, όπως είπε - θα δουν αύξηση των συντάξεών τους. Μα, εδώ, στη σελίδα 89 του κρατικού προϋπολογισμού λέτε ότι η συνολική δαπάνη για τις συντάξεις θα μειωθεί κατά 275 εκατομμύρια ευρώ. Πώς θα γίνει αυτή η αύξηση, βρε αδελφέ; Μαγικά είναι αυτά; Εκτός αν κάνετε δημιουργική λογιστική! Δεύτερον, έρχεται η ίδια η ανακοίνωση της επιτροπής που εξέτασε τον κρατικό προϋπολογισμό και λέει: Δεν μειώνουμε την προσωπική διαφορά γιατί η Κυβέρνηση είπε ότι θα «παγώσει» το σύνολο των συντάξεων μέχρι το 2022, που όπως εκτιμά η ίδια η επιτροπή, έχει το ίδιο δημοσιονομικό αποτέλεσμα εάν περικόπταμε την προσωπική διαφορά. Μιλάμε για τη σελίδα 4 της ανακοίνωσης της Κομισιόν.
Είναι 10%…
Είναι στη σελίδα 4 της ανακοίνωσης της Κομισιόν. Το διαβάζω λοιπόν και θα το καταθέσω, κύριε Υπουργέ: «Επιπλέον, το προτεινόμενο «πάγωμα» των συντάξεων ως το 2022 προβλέπεται να οδηγήσει στο ίδιο επίπεδο των συνταξιοδοτικών δαπανών ως ποσοστό του ΑΕΠ σε σταθερή κατάσταση, σε σύγκριση με το αποτέλεσμα της πλήρους εφαρμογής των προνομοθετημένων περικοπών των συντάξεων το 2019». Μιλά για ίδιο δημοσιονομικό αποτέλεσμα. Άρα, λοιπόν, μετακυλίετε σε όλους τους συνταξιούχους τη μείωση αυτής της προσωπικής διαφοράς. Απ' αυτήν την άποψη, ισχυρίστηκε για τους μισθούς ότι θα αυξηθεί ο κατώτερος μισθός και θα καταργηθεί ο υποκατώτατος. «Θα»! Στην ίδια ανακοίνωση της επιτροπής τονίζεται ότι όλες αυτές οι αλλαγές που θα γίνουν θα πρέπει να λαμβάνουν υπ' όψιν τις αντοχές της οικονομίας και το επίπεδο ανταγωνιστικότητας, για να μη θιγούν δηλαδή οι επενδύσεις, μελλούμενες και επόμενες και η κερδοφορία των επιχειρήσεων. Γι' αυτό, τόσα χρόνια διατηρεί τον υποκατώτατο μισθό. Τέσσερα χρόνια τον διατηρήσατε και μάλιστα σπεύσατε να προνομοθετήσετε την κρατική χρηματοδότηση των ασφαλιστικών εισφορών για τους νέους εργαζόμενους ως αντικατάσταση. Ακόμα, όμως, δεν έχετε προβεί στη μείωση του υποκατώτατου μισθού, στην κατάλυσή του, γιατί η Κομισιόν σάς βάζει ζητήματα. Ας δούμε, λοιπόν, πώς θα έρθουν όλα αυτά. Μάλιστα, όλο το οπλοστάσιο το αντεργατικό της Νέας Δημοκρατίας το κάνετε δικό σας νόμο. Είναι πλέον νόμος Βρούτση - Αχτσιόγλου. Ο κατώτατος μισθός θα καθορίζεται με βάση τις αντοχές της οικονομίας. Και ποιος θα τον καθορίζει; Όχι οι εργαζόμενοι με την ταξική πάλη, αλλά η Κυβέρνηση. Αυτά είπε ο νόμος Βρούτση. Αυτά κάνετε και εσείς. Άρα, οι όποιες προσαρμογές δεν θα αμφισβητούν την ανταγωνιστικότητα και την καπιταλιστική κερδοφορία. Τρίτον, ισχυρίστηκε η κυρία Υπουργός ότι μειώσατε τις εισφορές στους ελεύθερους επαγγελματίες κατά 33%. Αλήθεια; Μπορείτε να πείτε σε σχέση με το 2018 αν θα πληρώνουν το ίδιο ή και περισσότερες ασφαλιστικές εισφορές οι αυτοαπασχολούμενοι; Γιατί; Διότι αλλάζετε τη βάση υπολογισμού αυτών των ασφαλιστικών εισφορών, καταργώντας τις διάφορες εκπτώσεις που είχαν από το εισόδημά τους. Άρα, είναι δώρο άδωρο από τη στιγμή που θα πληρώνει τις ίδιες ασφαλιστικές εισφορές ή και περισσότερο. Άρα, δηλαδή, βαφτίζετε το κρέας ψάρι επί της ουσίας. Και τι σας έμεινε; Τα 710 εκατομμύρια ευρώ, το κοινωνικό επίδομα, που μπροστά στα 7 δισεκατομμύρια ευρώ πρωτογενή πλεονάσματα είναι πραγματικά 1/10. Άρα, δηλαδή, η λογική είναι «να σε κάψω Γιάννη, να σε αλείψω λάδι». Και από αυτή την άποψη, εδώ πέρα στη συζήτηση, συνεπικουρούμενοι, βεβαίως και από τη Νέα Δημοκρατία, αλλά και από το ΠΑΣΟΚ, προσπαθείτε να μας παρουσιάσετε ότι έχετε δύο διαφορετικές συνταγές. Άλλη συνταγή, λέτε, είναι της Νέας Δημοκρατίας, άλλη συνταγή του ΣΥΡΙΖΑ. Από πού προκύπτει αυτό; Από τη στιγμή που πήρατε τη σκυτάλη, νομιμοποιήσατε το πρώτο και δεύτερο μνημόνιο και από εκεί και πέρα ψηφίσατε το τρίτο. Άρα, έχετε την ίδια συνταγή. Και βέβαια, αυτό είναι ένα βολικό αφήγημα. Γιατί δεν διαφέρετε; Δεν διαφέρετε ως προς τον στόχο. Τι θέλει η Κυβέρνηση; Τι θέλει και η Νέα Δημοκρατία και το ΠΑΣΟΚ; Θέλει να διασφαλίσει την ανάπτυξη και μάλιστα σε ένα περιβάλλον δοκιμαστικού σωλήνα, τη στιγμή που χειροτερεύει η κατάσταση στην παγκόσμια οικονομία, στην καπιταλιστική οικονομία και μάλιστα βρίσκεται στα πρόθυρα εκδήλωσης μιας νέας παγκόσμιας καπιταλιστικής κρίσης. Μιλάτε τώρα εδώ για δεκαετίες βιώσιμης, αέναης ανάπτυξης - πού; - με όλα αυτά που συμβαίνουν στην Ιταλία, στην Τουρκία, γενικότερα στον εμπορικό πόλεμο που υπάρχει και στην όξυνση των ανταγωνισμών και των αντιθέσεων, που είναι προμηνύματα εκδήλωσης μιας νέας καπιταλιστικής κρίσης. Δεν θα επηρεαστεί η Ελλάδα; Βεβαίως, θα επηρεαστεί και πολύ περισσότερο. Άρα, σας ενδιαφέρει η ανάπτυξη. Πώς θα τη διασφαλίσετε αυτή την ανάπτυξη, η οποία δεν είναι ουδέτερη, είναι ταξική ανάπτυξη προς όφελος του κεφαλαίου; Με κίνητρα και διαμόρφωση ενός πιο ευνοϊκού επενδυτικού περιβάλλοντος. Αυτά λέει η Νέα Δημοκρατία, αυτά λέτε και εσείς. Ο κ. Δραγασάκης χθες ήταν αποκαλυπτικός: Νέο νομοσχέδιο για την προστασία και την ενίσχυση των στρατηγικών επενδύσεων, νέα αναπτυξιακή τράπεζα, νέα αναπτυξιακά εργαλεία. Μείωση της φορολογίας λέει η Νέα Δημοκρατία, μείωση της φορολογίας κάνετε και εσείς των επιχειρήσεων και των συντελεστών των νομικών προσώπων, αλλά και των διανεμόμενων κερδών, δηλαδή της πλουτοκρατίας. Για τον λαό έχετε σταθερή φορολογική επιβάρυνση. Δεν διαφωνείτε ως προς την πολιτική της Ευρωπαϊκής Ένωσης. Όλες τις οδηγίες που έρχονται από την Ευρωπαϊκή Ένωση τις ψηφίζετε από κοινού με τη Νέα Δημοκρατία και μάλιστα και κάποιες οδηγίες, τις οποίες ως Ευρωβουλευτές στο Ευρωκοινοβούλιο τις καταψηφίζετε. Για παράδειγμα, όσον αφορά αυτό για την απόδοση των στοιχείων των επιβατών των αεροπορικών εταιρειών, στο Ευρωκοινοβούλιο το καταψήφισαν οι Ευρωβουλευτές του ΣΥΡΙΖΑ και στην ελληνική Βουλή το εισηγήθηκε ως κυβέρνηση η Κυβέρνηση του ΣΥΡΙΖΑ. Σε τέτοιον παραλογισμό πάτε να οδηγήσετε την κατάσταση. Και δεν διαφωνείτε και ως προς τον στόχο για τη γεωστρατηγική αναβάθμιση της Ελλάδας, που επί της ουσίας - πού οδηγεί; - οδηγεί στην ισχυροποίηση των ελληνικών μονοπωλιακών ομίλων στα δυτικά Βαλκάνια. Η Συμφωνία των Πρεσπών είναι το όχημα προς αυτή την κατεύθυνση. Άρα, δεν διαφωνείτε στις στρατηγικές επιλογές και στον τρόπο. Διαφωνείτε μάλλον στο καρύκευμα των συνταγών, της ίδιας συνταγής. Άλλος μπορεί να προτιμά το θυμάρι και άλλος μπορεί να προτιμάει τη ρίγανη. Και μέσα από αυτό το βολικό αφήγημα, λοιπόν, για τις πολλαπλές συνταγές που λέτε, που είναι μία επί της ουσίας, η συνταγή που εξυπηρετεί τις ανάγκες του κεφαλαίου, τι θέλετε; Θέλετε να εγκλωβίσετε τη λαϊκή συνείδηση και να πείτε ότι υπάρχουν διαφορετικές συνταγές εδώ. Άρα, πρέπει να επιλέξει κανείς συνταγή, ενώ είναι ίδια η συνταγή. Ο λαός θα εξακολουθεί να πληρώνει τα σπασμένα της ανάπτυξης, όπως πλήρωσε και τα σπασμένα της κρίσης. Ο λαός θα πρέπει να κάνει θυσία στον βωμό της κερδοφορίας του κεφαλαίου και να συνεχίζει να κάνει θυσίες. Πάνω από όλα, όμως, πέρα από τον εγκλωβισμό τις συνείδησης, που μπορεί να είναι προσωρινός, έστω για τις επόμενες εκλογές ανάμεσα στη Σκύλλα και στη Χάρυβδη, σε αυτό που στοχεύετε κατά κύριο λόγο είναι στη λαϊκή συνείδηση. Και τι θέλετε; Θέλετε, λοιπόν, ο λαός να έχει μειωμένες απαιτήσεις, να μην διεκδικεί την ικανοποίηση των αναγκών, αλλά να ψάχνει να βρει ποιος θα του δώσει καλύτερο επίδομα φιλανθρωπίας, αν του δώσει καλύτερο επίδομα η Νέα Δημοκρατία ή ο ΣΥΡΙΖΑ και να επιλέγει με βάση τα επιδόματα φιλανθρωπίας και όχι με βάση την ικανοποίηση των αναγκών και με βάση αυτό να παλεύει. Έτσι, λοιπόν, εμείς το λέμε καθαρά: Έχετε κοινή συνισταμένη. Η κοινή συνισταμένη είναι ο λαός όχι μόνο «να βάζει πλάτη» στις συνθήκες της κρίσης, αλλά «να βάζει πλάτη» και για τις συνθήκες της ανάπτυξης και της διασφάλισης του καπιταλιστικού κέρδους. Το ΚΚΕ το λέει καθαρά: Φτάνει πια! Ως εδώ και μη παρέκει! Αρκετά πλάτη έβαλε ο λαός, ώρα είναι να πάρει την υπόθεση στα χέρια του και να διαμορφώσει τις προϋποθέσεις για ένα κίνημα που δεν θα αμφισβητεί την πολιτική μόνο του σήμερα, του ΣΥΡΙΖΑ, ή του αύριο, της Νέας Δημοκρατίας, αλλά θα αμφισβητεί συνολικά το σύστημα, που τον οδηγεί στη φτώχεια, στην εξαθλίωση, στη μιζέρια, που κάνει πολέμους για τα κέρδη των αφεντικών. Ευχαριστώ πολύ.
Ευχαριστούμε τον κ. Καραθανασόπουλο, γενικό εισηγητή του ΚΚΕ. Τον λόγο έχει ο κ. Αμυράς, αν είναι έτοιμος.
Θέλω πέντε λεπτά ακόμα, κύριε Πρόεδρε.
Πολύ ωραία. Ο κ. Μάριος Γεωργιάδης, εισηγητής από την Ένωση Κεντρώων, έχει τον λόγο για πέντε λεπτά.
Ευχαριστώ πολύ, κύριε Πρόεδρε. Κύριοι συνάδελφοι Βουλευτές και όλοι οι Υπουργοί και όλοι εσείς από την Κυβέρνηση ΣΥΡΙΖΑ - ΑΝΕΛ που ανεβήκατε στο Βήμα, το πρώτο πράγμα και η πρώτη φράση που λέτε και επαίρεστε εδώ τις τελευταίες εβδομάδες είναι ότι ο πρώτος αντιμνημονιακός προϋπολογισμός κατατέθηκε από την Κυβέρνηση ΣΥΡΙΖΑ - ΑΝΕΛ για το 2019. Πραγματικά, πιστεύετε ότι έχουμε βγει από τα μνημόνια; Ναι, θα μου πείτε. Αυτό πρέπει να το ρωτήσετε στους μικρομεσαίους επιχειρηματίες, στις επιχειρήσεις που δεν μπορούν να δανειστούν, στην υποτιθέμενη καθαρή έξοδο από τα μνημόνια. Έχουμε πολλά να πούμε. Το πιο σημαντικό και αδιαμφισβήτητο είναι ότι ο συγκεκριμένος προϋπολογισμός περιέχει τα εξής αντιμνημονιακά για εσάς: Τη διατήρηση όλων των μνημονιακών μέτρων και όλων των σχετικών νόμων - που πραγματικά έχουμε χάσει τον λογαριασμό με τον αριθμό τους - την αποεπένδυση, η οποία μάλιστα είναι μόνιμη τα τελευταία χρόνια - και αυτό οφείλεται και στις προηγούμενες κυβερνήσεις - , την εσωτερική στάση των πληρωμών του δημοσίου, τις ανύπαρκτες μεταρρυθμίσεις - ούτε ένα μεταρρυθμιστικό μέτρο δεν υπάρχει, μόνο μέτρα πρόσκαιρα - την πλήρη αντιαναπτυξιακή λογική, την κατασπατάληση των αποθεματικών με τη μόνιμη δικαιολογία σας ότι παραλάβατε καμένη γη και την έχετε αποτελειώσει εσείς με τα πάνω από 51 δισεκατομμύρια φόρους που έχετε εισπράξει από τους συμπολίτες μας, με αντάλλαγμα μόλις 910 εκατομμύρια ευρώ, ούτε το 1/50 δηλαδή σε μικροπαροχές, με μία μικρή εξαίρεση όλον τον εμπαιγμό και όλο αυτό το σκωτσέζικο ντους που κάνατε τον τελευταίο καιρό, τους τελευταίους μήνες στους συνταξιούχους. Τα δε περίφημα υπερπλεονάσματα - κακά τα ψέματα, το γνωρίζετε όλοι - είναι αποτέλεσμα των τεσσάρων ετών φορομπηχτικής πολιτικής που έχετε ενάντια σε αδύναμα οικονομικά στρώματα του πληθυσμού. Πραγματικά, ο μόνος μηχανισμός που φαίνεται να λειτουργεί σε αυτή την Κυβέρνηση - και μάλιστα με επιστημονικό τρόπο - είναι ο φοροεισπρακτικός. Στις εισπράξεις φόρων είσαστε εξαιρετικοί! Αντί, λοιπόν, να φροντίσετε ώστε η οικονομία να αναπτυχθεί και να παραχθεί νέος πλούτος, ασχολείστε καθημερινά με την πραγματικά ρουσφετολογική διαχείριση του δικού σας πελατειακού κράτους, αδιαφορώντας για τους πραγματικά κοινωνικά αδύναμους. Δίνετε επιδόματα φτώχειας και είσαστε σε ένα συνεχόμενο και με μεγάλη διάρκεια παζάρι παροχών, που μόνο κακό κάνει, γιατί πραγματικά εθίζει τους πολίτες σε συνεχείς μικροδιεκδικήσεις. Για την Κυβέρνηση ΣΥΡΙΖΑ - ΑΝΕΛ πρώτα έρχονται οι εκλογικές ανάγκες της. Και ως εκ τούτου έχετε εντάξει ολόκληρη την οικονομία, όλα τα Υπουργεία, τον εν λόγω προϋπολογισμό στους σχεδιασμούς για τις κάλπες, υπονομεύοντας τις όποιες ελπίδες ανάκαμψης. Είναι πολιτική που, σε συνδυασμό με τα αναιμικά Προγράμματα Δημοσίων Επενδύσεων και το φρενάρισμα των μεγάλων ιδιωτικοποιήσεων, αποτελεί εγγύηση για νέα βάρη στους συμπολίτες μας. Δεν υπάρχει κανένας προβληματισμός για το πώς θα οδηγηθούμε στην ανάπτυξη. Δεν υπάρχει κανένας προβληματισμός για το πώς θα έρθουν ξένες επενδύσεις, για το πώς θα ανακάμψουν οι τράπεζες, για το πώς θα μειωθεί η ανεργία στους νέους, που αυτή τη στιγμή είναι στο 38% - και μάλιστα, το 1/4 αυτών είναι μακροχρόνια άνεργοι, δηλαδή πάνω από δώδεκα μήνες δεν βρίσκονται σε εργασία - ή για το πώς θα επανέλθει το κλίμα της οικονομικής εμπιστοσύνης. Δηλαδή, μετά το brain drain για τη νεολαία μας, μία άλλη τρανή απόδειξη της έλλειψης εμπιστοσύνης για τις προοπτικές της οικονομίας μας είναι το business drain. Είναι μία καινούργια δική σας ορολογία, που αφορά τη φυγή των μεγάλων επιχειρήσεων - εισηγμένων ή μη στο Χρηματιστήριο - μη αντέχοντας την αστάθεια, την υπερφορολόγηση, την ποινικοποίηση του επιχειρείν, το λεγόμενο υψηλό country risk made by ΣΥΡΙΖΑ - ΑΝΕΛ, που καθιστά απαγορευτικό τον δανεισμό και την ανάπτυξή τους. Απαγορευτικός, όμως, είναι και ο δανεισμός της χώρας. Το 2019 πρέπει να αποπληρωθούν 11,8 δισεκατομμύρια ευρώ από το δημόσιο χρέος και κανένας δεν υπάρχει εδώ - κανείς από εσάς - να μας πει αν τελικά θα ροκανιστεί το λεγόμενο «μαξιλάρι ρευστότητας» ή «ασφάλειας» - όπως θέλετε μπορείτε να το πείτε - για αυτόν τον σκοπό, δεδομένου ότι είναι ξεκάθαρο ότι αποκλείεται η έξοδος με ένα λογικό επιτόκιο, όσο παραμένετε εσείς στην Κυβέρνηση. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, δεν θα καθυστερήσω πολύ. Χρειάζομαι και εγώ ένα - δύο λεπτά, όπως οι προηγούμενοι συνάδελφοι. Τα spreads αυτήν τη στιγμή, αντί να πηγαίνουν προς το 2% και να επιτρέπουν μια «καθαρή έξοδο» στις αγορές, οδεύουν συνεχόμενα προς το 5%. Έτσι λέτε εσείς ότι έχουμε βγει από τα μνημόνια. Κυρίες και κύριοι συνάδελφοι, από αυτόν τον χωρίς σχέδιο - θα μπορούσα να πω - προϋπολογισμό η χώρα και οι πολίτες μας δεν έχουν να περιμένουν τίποτα. Ενώ φαίνεται ξεκάθαρα - και καταλαβαίνουμε - ότι η οικονομία σέρνεται, η Κυβέρνηση εξακολουθεί να εφαρμόζει στρεβλή δημοσιονομική πολιτική και να βασίζεται στην υπερφορολόγηση των πάντων, χωρίς ίχνος αναπτυξιακής στρατηγικής, απλά μοιράζοντας δεξιά και αριστερά κάποιους μποναμάδες και κάποια επιδόματα. Πουθενά στον κόσμο δεν ήρθε η ανάπτυξη από ψηφοθηρικές πολιτικές ή από την αναδιανομή της «πίτας» από τους φτωχούς στους πάμπτωχους. Είναι η ώρα που χρειάζεται πραγματικά η πολιτική σταθερότητα, η συνεργασία, η συνεννόηση, η συναίνεση, η εκπόνηση ενός πραγματικού και ουσιαστικού σχεδίου εξόδου από την κρίση, γιατί μόνο έτσι θα έρθουν επενδύσεις, μόνο έτσι θα μειωθεί η ανεργία, μόνο έτσι θα μειωθούν οι φόροι και μόνο έτσι θα επανέλθει η χώρα σιγά σιγά στην κανονικότητα. Σαφέστατα καταψηφίζουμε τον προϋπολογισμό του 2019 για όλα τα Υπουργεία και τους κωδικούς. Κλείνοντας, άκουσα τον κ. Βέττα, τον γενικό εισηγητή σας - λείπει αυτήν τη στιγμή, δυστυχώς - ο οποίος καταπιάστηκε με το θέμα των Πρεσπών. Είναι υπερήφανη η Κυβέρνησή σας που πάει να υπογράψει μια συμφωνία η οποία δεν έχει περάσει από συμβούλιο πολιτικών αρχηγών, δεν έχει περάσει από υπουργικό συμβούλιο; Γιατί ξέρετε ότι ο κυβερνητικός σας εταίρος δεν θα συμφωνούσε ποτέ για να προχωρήσετε τη συμφωνία των Πρεσπών. Δεν έχετε ακούσει τον λαό που το 80% αυτού δεν θέλει το όνομα; Και για το όνομα γίνονται τα συλλαλητήρια, γιατί όλα τα κόμματα εδώ πέρα παραλείπετε να πείτε για το όνομα. Λέτε μόνο για την εθνότητα και για τη γλώσσα. Το όνομα δεν είναι αγκύλωση για κανέναν, δεν είναι κόκκινη γραμμή για κανέναν. Τελικά μόνο για την Ένωση Κεντρώων το όνομα είναι κόκκινη γραμμή. Και αυτό θέλει και το 80% του ελληνικού λαού και γι' αυτό διαδήλωναν στα συλλαλητήρια, για το όνομα! Ούτε για τη γλώσσα, ούτε για την εθνότητα, ούτε για τίποτα. Το όνομα το δίνετε όλοι. Αυτή είναι η αλήθεια και κανείς δεν το παραδέχεται, δεν βγαίνει έξω να πει ότι αυτό είναι το ουσιαστικό πρόβλημα. Και λόγω του ονόματος εγείρονται τα πάντα από την άλλη πλευρά, όλες οι αλυτρωτικές τάσεις. Λέτε ότι όποιοι μιλούν για το όνομα είναι εθνικιστές, αλλά όταν ο κ. Ζάεφ βγαίνει και λέει ότι Μακεδόνες είναι μόνο οι ίδιοι, δεν βγαίνετε να το κατακρίνετε, παρά μόνο κάνετε κάτι σχόλια όπως «Εγώ θα του τραβούσα τα αυτιά με κάθε τρόπο και με κάθε λόγο». Το κυριότερο από όλα είναι ότι πηγαίνετε χωρίς τον κυβερνητικό σας εταίρο. Μάλιστα σήμερα ο κυβερνητικός σας εταίρος θα ψηφίσει τον προϋπολογισμό και μετά από έναν μήνα θα σας απειλεί ότι θα ρίξει την Κυβέρνηση. Αυτή είναι η συγκυβέρνηση ΣΥΡΙΖΑ - ΑΝΕΛ. Και βγήκε να μας πει ο κ. Βέττας για καρέκλες, ότι τις καρέκλες τις αφήνουν οι ανίκανοι. Τις καρέκλες, αγαπητοί συνάδελφοι, τις κρατάνε οι αποστάτες και αυτούς θα ψάχνετε στους διαδρόμους για να περάσετε τη συμφωνία των Πρεσπών. Καληνύχτα και καλή τύχη - που λέμε - σε έναν μήνα, όταν θα σας απειλεί ο κυβερνητικός εταίρος να σας ρίξει από την Κυβέρνηση.
Ευχαριστούμε τον κ. Μάριο Γεωργιάδης, εισηγητή της Ένωσης Κεντρώων. Τον λόγο έχει ο κ. Γιώργος Αμυράς, εισηγητής από το Ποτάμι, για πέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, έλεγα να αποφύγω τον πειρασμό ενός σχολίου στα τελευταία περί αποστατών και αποστασίας, κύριε Γεωργιάδη, διότι όταν ακούγονται τόσο βαριές κουβέντες εντός Κοινοβουλίου για τέτοια θέματα, πρέπει να έχουμε και κάποια αποδεικτικά στοιχεία, αλλιώς αυτού του είδους η ρητορική περί αποστατών, περί αποστασίας, προδοτών και προδοσίας, γίνεται τοξική και δεν είναι καθόλου καλό, για κανέναν.
Γνώμη σας είναι, κύριε Αμυρά.
Ε, τι θα πω, τη δική σας γνώμη; Τη δική μου θα πω. Κυρίες και κύριοι συνάδελφοι, ακούσαμε το οικονομικό επιτελείο της Κυβέρνησης περίπου να πανηγυρίζει, σίγουρα κυβερνητικούς βουλευτές των ΑΝΕΛ και του ΣΥΡΙΖΑ να πανηγυρίζουν για τα υποτιθέμενα επιτεύγματα, όπως λένε, στην οικονομία και να υπόσχονται καλύτερες ημέρες στους πολίτες. Ποια είναι η πραγματικότητα; Η πραγματικότητα δείχνει ποιες ήταν οι επιλογές της Κυβέρνησης των ΣΥΡΙΖΑ - ΑΝΕΛ καθ' όλη τη διάρκεια της τετραετίας και αποτυπώνεται ξεκάθαρα σε αυτόν τον προϋπολογισμό, στον προϋπολογισμό του 2019. Σημειώνω, λοιπόν, πέντε βασικά πράγματα που είναι οι κεντρικές επιλογές της Κυβέρνησης των ΣΥΡΙΖΑ - ΑΝΕΛ. Πρώτη επιλογή: θηριώδη πλεονάσματα αντί ανάπτυξης. Αγαπητέ μου, κύριε Τσακαλώτε, κανείς δεν έχει καταλάβει για ποιον λόγο η Κυβέρνηση αποφάσισε να δώσει πολύ μεγαλύτερη δόση λιτότητας στην οικονομία από αυτήν που πραγματικά χρειαζόταν για να επιτευχθούν τα πρωτογενή πλεονάσματα. Κανείς δεν ωφελήθηκε πλην των δανειστών, οι οποίοι έβλεπαν τους πρόθυμους Υπουργούς πρόθυμα να στραγγίζουν νοικοκυριά και επιχειρήσεις με την υπερφορολόγηση, για να κατευθύνονται, βεβαίως, τα χρήματα στα θησαυροφυλάκια των δανειστών για την αποπληρωμή των δανείων. Δεύτερη επιλογή της Κυβέρνησης ΣΥΡΙΖΑ - ΑΝΕΛ, έτσι όπως ξεκάθαρα αποτυπώνεται σε αυτόν τον προϋπολογισμό και καλύπτει το σύνολο της τετραετίας μέσα στην οποία έχει αναπτύξει τη διακυβέρνησή του ο ΣΥΡΙΖΑ και οι ΑΝΕΛ, είναι φόροι, φόροι, φόροι, αντί για συμμάζεμα στο δημόσιο. Η υπερφορολόγηση είναι πανταχού παρούσα και αν κάτι θα θυμούνται οι πολίτες από το πέρασμά σας στην Κυβέρνηση είναι οι φόροι. Διαρκώς περισσότεροι φόροι! Και εν μέσω της λεγόμενης τότε υπερήφανης διαπραγμάτευσης η Ελλάδα κατέληξε να είναι μια δεξαμενή φορολογικών βαρών. Αυξήθηκε ο ΦΠΑ ακόμη και στα τρόφιμα. Στα ταπεινά μακαρόνια που κάποια στιγμή χλευάζατε - όχι εσείς προσωπικά - αυξήθηκε η τιμή τους και από το 13% που ήταν ο ΦΠΑ, τον πήγατε στο 24%. Την ίδια ώρα, όμως, οι μετακλητοί υπάλληλοι αυξάνονταν και πληθύνονταν. Η εξοικονόμηση της δημόσιας δαπάνης έφυγε εντελώς από τον οπτικό σας ορίζοντα. Τρίτη επιλογή: μερίσματα μιας χρήσης, αντί για τη δημιουργία ενός μόνιμου σταθερού μηχανισμού ασφαλείας για την προστασία των πιο αδύναμων ανθρώπων, των πιο αδύναμων συμπολιτών μας. Στη διάρκεια, λοιπόν, της τετραετίας ΣΥΡΙΖΑ - ΑΝΕΛ τα υπερπλεονάσματα, αγαπητέ κύριε Τσακαλώτε, ξεπέρασαν τα 11 δισεκατομμύρια ευρώ. Από αυτά τα 11 δισεκατομμύρια ευρώ, τα 9 δισεκατομμύρια ευρώ πήγαν στους δανειστές για την αποπληρωμή των δανείων. Μας μένουν 2 δισεκατομμύρια ευρώ από τα υπερπλεονάσματα τα οποία, ως γνωστόν και κατά κοινή παραδοχή, προέκυψαν από την υπερφορολόγηση. Εσείς μπορεί να μην λέτε «υπερφορολόγηση», εγώ, όμως, θα πω από την υπερφορολόγηση. Εσείς θα πείτε από τη δίκαιη φορολόγηση. Από τα 11 δισεκατομμύρια ευρώ των υπερπλεονασμάτων τα 9 δισεκατομμύρια ευρώ πήγαν στους δανειστές. Μένουν 2 δισεκατομμύρια ευρώ. Το 1 δισεκατομμύριο ευρώ επεστράφη ως μέρισμα μετά από δικαστικές αποφάσεις και μας μένει κάτι λιγότερο από 1 δισεκατομμύριο ευρώ που είναι η επιστροφή του μερίσματος από το σύνολο των υπερπλεονασμάτων, δηλαδή έχουμε ένα πολύ χαμηλό κλάσμα, χωρίς μέλλον. Είναι μία και έξω. Δεν υπάρχει σταθερός μηχανισμός που να εξασφαλίζει και να διασφαλίζει ότι οι κοινωνικά και οικονομικά ασθενέστεροι θα έχουν μόνιμο μερίδιο από τα μερίσματα που προκύπτουν από το υπερπλεόνασμα. Σας ξαναλέω ότι τα πλεονάσματα στην τετραετία ΣΥΡΙΖΑ - ΑΝΕΛ ανήλθαν στα 11 δισεκατομμύρια ευρώ. Τα 9 δισεκατομμύρια ευρώ τα πήραν οι δανειστές, 1 δισεκατομμύριο ευρώ επεστράφη σε κοινωνικές ομάδες μετά από δικαστικές αποφάσεις και άλλο 1 δισεκατομμύριο ευρώ είναι αυτό με το οποίο κάνετε την επιστροφή αυτών που έχουν δώσει από τη φορολογία οι πολίτες. Επίσης, αυτό που απασχολεί εμένα πολύ είναι ότι ο θεσμός του εγγυημένου εισοδήματος δεν έχει γίνει κεντρική πολιτική στη χώρα μας. Το έχετε αφήσει ως μια δευτερεύουσα επιλογή, ενώ θα έπρεπε να είναι η πρώτιστη. Τέταρτη επιλογή αυτής της Κυβέρνησης, έτσι όπως αποτυπώνεται στον προϋπολογισμό του 2019, είναι οι περισσότερες προσλήψεις αντί για μεγαλύτερο Πρόγραμμα Δημοσίων Επενδύσεων. Κουτσουρεύετε το Πρόγραμμα Δημοσίων Επενδύσεων και αυξάνετε τις προσλήψεις στο δημόσιο. Όμως, ποιος θα πληρώσει τελικά τη γιγάντωση του δημοσίου τομέα; Και να πεις ότι οι προσλήψεις θα γίνονταν μ' έναν τρόπο ασφαλή; Όχι. Ακόμα και για την επιλογή των γενικών γραμματέων των Υπουργείων έχουμε από την Κομισιόν «κόκκινη κάρτα» που λέει: «Όχι κομματικούς. Φτιάξτε τρόπο πρόσληψης και επιλογής γενικών γραμματέων με αντικειμενικά κριτήρια και όχι κομματικά». Πέμπτη επιλογή σας είναι το δημόσιο χρέος. Φορτώσατε στο δημόσιο χρέος έξτρα βάρη από το τρίτο μνημόνιο, το μνημόνιο Τσίπρα - Καμμένου και διογκώσατε το ιδιωτικό χρέος. Το δημόσιο χρέος το 2016 ήταν 326 δισεκατομμύρια ευρώ. Βλέπουμε ότι τώρα, σύμφωνα με τον προϋπολογισμό, θα φτάσει τα 357 δισεκατομμύρια και ελπίζετε ότι θα μειωθεί ελαφρώς στα 346 δισεκατομμύρια ευρώ. Δηλαδή, το παραλάβατε 326, το πήγατε 357 με μια ελπίδα να πάει στα 346 και εγώ θα σας έλεγα ότι όχι μόνο δεν κουρέψατε το χρέος, όπως λέγατε, αλλά το αφήσατε να βγάλει και μπούκλες, θα μου επιτρέψετε να πω με μια μικρή δόση ζήλειας. Σε σχέση με το δημόσιο χρέος, λοιπόν, τα πράγματα επιβαρύνονται. Σε σχέση με το ιδιωτικό χρέος, όμως, η κατάσταση είναι ακόμα χειρότερη. Μόλις χθες ανακοινώθηκαν τα στοιχεία του Υπουργείου Οικονομικών, σύμφωνα με τα οποία οι απλήρωτοι φόροι τον Οκτώβριο ξεπέρασαν τα 927 εκατομμύρια ευρώ. Πάνω από τέσσερα εκατομμύρια συμπολίτες μας, για την ακρίβεια τέσσερα εκατομμύρια διακόσιες χιλιάδες φορολογούμενοι χρωστούν στο δημόσιο και οι συνολικές οφειλές έχουν υπερβεί τα 103 δισεκατομμύρια ευρώ. Έτσι, λοιπόν, από το κίνημα «Δεν πληρώνω, δεν πληρώνω» έχετε περάσει με την πολιτική σας στο κίνημα «Δεν έχω να πληρώσω, δεν έχω να πληρώσω». Καταλήγω, κύριε Πρόεδρε. Ευχαριστώ για την ανοχή. Κυρίες και κύριοι συνάδελφοι, ΣΥΡΙΖΑ και ΑΝΕΛ αφήνετε την οικονομία σε χειρότερη θέση απ' ό,τι τη βρήκατε. Το δημόσιο χρωστάει περισσότερα. Το δημόσιο είναι εκτός αγορών. Τα νοικοκυριά έχουν χάσει σημαντικό διαθέσιμο εισόδημα. Οι επενδύσεις έχουν καθηλωθεί. Οι τράπεζες δεν μπορούν να χρηματοδοτήσουν την αγορά. Αποτύχατε στο μέτωπο της ανάπτυξης. Υπονομεύσατε τις προοπτικές και το αύριο της ελληνικής οικονομίας με πάρα πολλά βάρη και εμπόδια που έχετε βάλει στη διαδρομή. Έχετε προσθέσει κινδύνους. Γι' αυτούς τους λόγους, λοιπόν, το Ποτάμι καταψηφίζει τον προϋπολογισμό. Σας ευχαριστώ.
Ευχαριστούμε τον κ. Αμυρά, γενικό εισηγητή από το Ποτάμι. Τον λόγο έχει ο κ. Αθανάσιος Παπαχριστόπουλος, Κοινοβουλευτικός Εκπρόσωπος των Ανεξαρτήτων Ελλήνων, για δώδεκα λεπτά.
Ευχαριστώ, κύριε Πρόεδρε. Χτες κιόλας σε μια επιτροπή για ένα νομοσχέδιο του Υπουργού Μεταναστευτικής Πολιτικής κ. Βίτσα, άκουγα τον εισηγητή της πλειοψηφίας, τον κ. Μιλτιάδη Βαρβιτσιώτη, να χτυπιέται στην κυριολεξία για το 1.600.000.000 για το οποίο θα πρέπει να απολογηθεί η Κυβέρνηση για το τι διαχείριση έχει κάνει. Μάλιστα, η τοποθέτηση ήταν ακραία, ήταν πολύ επιθετική. Δεν θέλω να επαναλάβω αυτά που έλεγε. Όταν ο Υπουργός του ζήτησε να φέρει ένα στοιχείο γι' αυτά που έλεγε, ο κ. Βαρβιτσιώτης έψαξε τα χαρτιά του. Μίλαγε για 1.600.000.000 κακοδιαχείρισης για το προσφυγικό. Έχει σημασία το γιατί ξεκινάω μ' αυτό. Έψαξε τα χαρτιά του και τι μας είπε με στόμφο πάλι; Ότι υπάρχει ένας πολίτης κοντά στη Μόρια, ο οποίος από ένα οικόπεδο που το νοίκιαζε για δυόμισι χιλιάρικα τον χρόνο, κέρδιζε χρήματα νοικιάζοντάς το σε μια ΜΚΟ για ένα χιλιάρικο. Δηλαδή όλη η ιστορία ήταν για εννιάμισι χιλιάρικα τον χρόνο. Δεν είχε άλλο επιχείρημα και όμως μίλαγε για το 1.600.000.000 που χρειάζονται έρευνα, ίσως και επιτροπές κ.λπ.. Ξεκινώ μ' αυτό για να συνεννοηθούμε από την αρχή. Θέλω να θυμίσω ότι η εκπρόσωπος της επιτροπής, η κ. Νατάσα Μπερτό, στις 26 Σεπτεμβρίου του 2018 με σαφήνεια είπε: «Δεν έχει βρεθεί μέχρι σήμερα κανένα στοιχείο κακοδιαχείρισης κονδυλίων οποιασδήποτε μορφής», τονίζοντας ότι η ελληνική Κυβέρνηση από τα 1,6 δισεκατομμύρια διαχειρίστηκε μόνο 354.093.000 και αυτά με απόλυτη διαφάνεια. Εδώ θέλω να θυμίσω ότι υπάρχει η Ύπατη Αρμοστεία του ΟΗΕ και υπάρχει και ο Διεθνής Οργανισμός Μετανάστευσης. Αυτοί οι δύο οργανισμοί διαχειρίστηκαν ένα τεράστιο κονδύλι. Αν πράγματι έχει στοιχεία ο κ. Βαρβιτσιώτης ή η Νέα Δημοκρατία ότι έχει γίνει κακοδιαχείριση, καμμία αντίρρηση. Εμείς δεν έχουμε κανένα πρόβλημα. Τα χρήματα τα διαχειρίστηκε με απόλυτη διαφάνεια η ελληνική Κυβέρνηση. Αυτό είναι ένα από τα πολλά σκάνδαλα που τον τελευταίο καιρό έχει εφεύρει η Αξιωματική Αντιπολίτευση. Το λέω αυτό επειδή το έζησα χθες. Ξαναλέω: Τα χρήματα ήταν 354.000.000 με όλα τα παραστατικά και με απόλυτη διαφάνεια. Αυτό είναι ένα από τα σκάνδαλα. Όταν τον ρωτήσαμε, μας είπε για τα εννιάμισι χιλιάρικα. Πώς το λέει; «Ώδινεν όρος και έτεκεν μυν». Αυτό είναι ένα από τα σκάνδαλα. Πάμε στα δικά μας. Πριν ξεκινήσω, θέλω να πω μια καλή κουβέντα - εγώ δεν ισοπεδώνω τα πάντα - για τον Νίκο Δένδια. Χάρηκα που άκουσα αυτόν τον Βουλευτή στο τέλος της ομιλίας του να ανοίγει μέτωπο με τη Χρυσή Αυγή και να λέει: «Μου προκαλεί προσωπικά απέχθεια η παρουσία στη Βουλή της παραφυάδας του νεοναζισμού, των απογόνων συνεργατών των ναζί». Παρ' ότι διαφωνώ σε πολλά με τον Νίκο Δένδια, πιστεύω ότι είναι ευπρεπής Βουλευτής της Αξιωματικής Αντιπολίτευσης και θεωρώ σκόπιμο να αναδείξω αυτήν του την τοποθέτηση, ειδικά στις συγκεκριμένες στιγμές και ώρες που περνάμε. Πάμε παρακάτω. Έχει γίνει μεγάλη κουβέντα - συχνά το ακούω - ότι «ρίξατε την Κυβέρνηση απάνω που η χώρα ήταν έτοιμη να πάρει τα πάνω της» κ.λπ.. Ακούγεται πολύ συχνά αυτή η επιχειρηματολογία από την Αξιωματική Αντιπολίτευση. Θέλω, λοιπόν, να θυμίσω ότι τον Απρίλη του 2014 τα δημοσιονομικά μεγέθη της χώρας καταρρέουν και οι αποκλίσεις στο πρωτογενές πλεόνασμα ξεπερνούν τα 4 δισεκατομμύρια. Ακούστε το αυτό. Τέσσερα δισεκατομμύρια. Οι αποκλίσεις ανάμεσα στους στόχους και τα αποτελέσματα του ΑΕΠ ξεπερνούν τα έξι δισεκατομμύρια. Η ανεργία καλπάζει. Στο τέλος του Δεκέμβρη του 2014 ακουμπά το 27,5%. Τα ξαναλέω αυτά γιατί ακούω την επιχειρηματολογία ότι «ρίξατε την κυβέρνηση, δεν μας αφήνατε, τα είχαμε κάνει όλα». Οι άνεργοι στη χώρα φτάνουν και ξεπερνούν τα 1.300.000 άτομα. Ήδη έχει χαθεί το 40% των εισοδημάτων όλων των Ελλήνων πολιτών. Πόσο πιο απλά να το πούμε; Το χρέος έχει φτάσει στο 180% του ΑΕΠ. Τα λέω αυτά για να συνεννοούμαστε. Πιστεύω ότι έχω μπροστά μου τους ειδικούς και μπορείτε να τους ρωτήσετε αν υπερβάλλω ή αν λέω κάτι ψεύτικο. Έπρεπε το 2015 και το 2016 η τότε κυβέρνηση Σαμαρά - Βενιζέλου να βρει 54 δισεκατομμύρια και να τα επιστρέψει στους δανειστές. Ξέρουμε όλοι ότι αυτά τα χρήματα δεν τα είχε. Δεν θέλω να αρχίσω τις λεπτομέρειες. Έπεσε, λοιπόν, αυτή η κυβέρνηση από το βάρος της αποτυχίας της. Έφυγε, δραπέτευσε. Πιο απλά δεν μπορώ να το πω. Υπάρχει μια ρήση που λέτε: «Παίρνετε δέκα και δίνετε ένα». Το ακούω συχνά αυτό το επιχείρημα και νομίζω ότι αξίζει να το δούμε με λεπτομέρεια. Έντεκα ήταν οι δεσμεύσεις του Πρωθυπουργού στο Βελλίδειο. Με εξαίρεση μια - δυο, τις έχει θεσμοθετήσει όλες, το 29% στο 25% για τις επιχειρήσεις, τη μείωση του ΕΝΦΙΑ, την καταβολή τέλους επιτηδεύματος, τη μείωση ασφαλιστικών εισφορών στο 1/3, την επιδότηση στο 50% για τους νέους που είναι 24 ετών κι έτσι χτυπάμε και την ανεργία, την επιδότηση στέγασης για 340.000 οικογένειες, τη μείωση της φορολογίας, την πρόσληψη 7.500 ατόμων στην αγωγή. Κρατήστε το αυτό. Είναι 4.000 στην ειδική αγωγή και 3.500 για το «Βοήθεια στο Σπίτι». Kαι θέλω να κάνω ένα σχόλιο για το «Βοήθεια στο Σπίτι». Και επειδή ακούω συχνά «δέκα», λέει, «πήρατε και δώσατε το ένα». Πάμε στον προϋπολογισμό του 2014. Τι έδωσαν για το κοινωνικό κράτος οι τότε κυβερνήσεις Βενιζέλου - Σαμαρά; Επτακόσια ογδόντα εκατομμύρια. Τι δίνει αυτή η Κυβέρνηση; Πέντε φορές επάνω, 4 δισεκατομμύρια. Αν θέλετε, μπορώ να σας τα πω αναλυτικά. Το κοινωνικό κράτος είχε χαθεί, δεν υπήρχε πουθενά. Πουθενά! Και επειδή κάποιοι ακόμα τώρα πιστεύουν ότι αυτά είναι φιλοδώρημα, επιδόματα και κάτι τέτοια, θα τους θυμίσω ότι το κοινωνικό κράτος δεν είναι ελεημοσύνη, είναι βήμα ανάπτυξης και αυξάνει και το ΑΕΠ. [[Στο σημείο αυτό την Προεδρική Έδρα καταλαμβάνει o Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Υπάρχουν δύο κόσμοι εδώ που συγκρούονται και συγκρούονται πολύ δυνατά: είναι τα παιδιά των αγορών, όπου οι πλούσιοι είναι λίγοι και γίνονται πλουσιότεροι κάθε μέρα, η κοινωνία στα βράχια και στα σκουπίδια - όπως η δικιά μας η χώρα πήγε στα βράχια με αυτήν τη νοοτροπία - και υπάρχει και το κοινωνικό κράτος, που είναι απαραίτητη προϋπόθεση για την ανάπτυξη της χώρας. Αυτοί οι δύο κόσμοι συγκρούονται σήμερα και συγκρούονται με πολύ σκληρό τρόπο, τόσο σκληρό που δεν μπορούν να τον αντέξουν κάποιοι και γι' αυτό εφευρίσκουν διάφορα τεχνάσματα. Θέλω εδώ με νούμερα να θυμίσω το εξής: Ακούω πολύ συχνά ένα απίστευτο νούμερο. Ανάλογα με το πώς ξυπνάνε μερικοί, λένε: Το πρώτο εξάμηνο αυτή η Κυβέρνηση χρέωσε - συχνά δηλαδή, όχι μία και δυο φορές -80 δισεκατομμύρια. Εάν έχουν ξυπνήσει λίγο πιο άγρια λένε 100 δισεκατομμύρια και το πάνε και 200 δισεκατομμύρια καμμιά φορά. Να δούμε τα νούμερα; Δημόσιο χρέος: Τι προβλέπεται για το 2019; Προβλέπεται 323,5 δισεκατομμύρια ή 167,8 του ΑΕΠ, μείωση 12,6 ποσοστιαίες μονάδες. Το 2017 ήταν μικρότερο και ανέβηκε το 2018, δεν το κρύβουμε. Γιατί ανέβηκε το 2018, όχι, όμως, 80 ή 100 δισεκατομμύρια. Δημιουργία ταμειακών διαθεσίμων ασφαλείας cashback, εκ των οποίων θα γίνει μερική χρήση το 2019. Τι θέλω να πω; Τότε ανέβηκε λίγα δισεκατομμύρια. Ψεύτικη είδηση; Καθημερινά την ακούμε. Να θυμίσω κάτι άλλο, διότι καταφεύγουν σε κόλπα, όπως ήταν αυτό με το 1,6 για το προσφυγικό, που έχει μεγάλη σημασία. Θέλω, λοιπόν, να θυμίσω το εξής: Πρόσφατα όλα τα έντυπα - και αυτά που ελέγχονται από τον κ. Μαρινάκη - πιάσανε λαβράκι και βγάλανε έναν φουκαρά. Εγώ αυτούς τους ονομάζω «ασπόνδυλα των εξουσιών», που έχουν όλες οι εξουσίες, παντού και πάντα. Αυτός ήταν φίλος του τάδε Υπουργού, πλούτισε, έκανε, έφτιαξε και πάει λέγοντας. Δύο πράγματα, όμως, αποσιωπήθηκαν: Το ένα είναι οι πάρα πολλές φωτογραφίες που είχε βγάλει αυτός ο τύπος με τον Μαρινάκη, με την ιδιαιτέρα του Μαρινάκη και με κάτι άλλους. Ειλικρινά δεν τους καταλογίζω καμμία ευθύνη για αυτό, γιατί αυτή είναι η δουλειά τους. Αυτό, όμως, που αποσιωπήθηκε είναι το εξής: Πλησίασε έναν εφοπλιστή αυτός ο τύπος για να κάνουν δουλειές. Ο εφοπλιστής παίρνει τον Πρόεδρο των Ελλήνων Εφοπλιστών, τον Θοδωρή τον Βενιάμη, και του λέει «Πρόεδρε, το και το, με έχει πλησιάσει ο τάδε». «Κάτσε, βρε άνθρωπε» του λέει, «να ρωτήσω στο Μαξίμου». Ρωτάει, λοιπόν, στο Μαξίμου και του λέει πως ο συγκεκριμένος άνθρωπος ουδεμία σχέση έχει με την Κυβέρνηση και σε καμμία περίπτωση δεν την εκπροσωπεί. Του το λέει ο πρόεδρος των Ελλήνων Εφοπλιστών, το δηλώνει δημόσια και ο άλλος απέφυγε τη γνωριμία. Αυτό είναι ένα άλλο σκάνδαλο. Κάποιος επικοινωνιολόγος, επειδή δεν τους βγήκε ούτε η κινδυνολογία για την πρώτη αξιολόγηση, ούτε η κινδυνολογία για τον κόφτη, ούτε η κινδυνολογία για τη δεύτερη αξιολόγηση και για τον δεύτερο κόφτη, ούτε η πιστοληπτική γραμμή, ούτε το τέταρτο μνημόνιο, ούτε το Μάτι, ούτε, ούτε, κάποιος τους είπε ότι «παιδιά πρέπει να παίξετε και εσείς με σκάνδαλα». Και κάθε μέρα εφευρίσκουν ένα σκάνδαλο. Ένα άλλο σκάνδαλο που δεν έγινε ποτέ, μία συμφωνία που ακυρώθηκε και δεν έγινε, είναι σκάνδαλο και αυτό, είναι τα βλήματα στη Σαουδική Αραβία. Ένα άλλο σκάνδαλο είναι το ξεπούλημα του «Ελευθέριος Βενιζέλος». Διαβάστε παιδιά, διαβάστε λίγο. Δεν είναι κακό να διαβάζετε, γιατί θα αποφύγετε τις γκάφες. Ένα άλλο σκάνδαλο είναι αυτό που υπέγραψε ο Σπίρτζης στο «Θριάσιο». Τα ξεχνάτε, εν τω μεταξύ, την επόμενη μέρα. Το τελευταίο ήταν αυτός ο τύπος, που σας είπα και ούτε λέξη πια για αυτά. Θέλω να πω όμως, και κάτι άλλο: Πρόσφατα, η αγία τράπεζα του καπιταλισμού, που είναι η «Wall Street Journal», αναφέρεται στον τρόπο με τον οποίο αναπτύσσεται η Ευρωπαϊκή Ένωση και οι χώρες της. Πριν τρεις - τέσσερις μέρες - σας το ξαναλέω - η «Wall Street Journal», η αγία τράπεζα του παγκόσμιου καπιταλισμού, γράφει: «Τομείς όπως η γεωργία, ο κατασκευαστικός κλάδος, οι μεταφορές, οι υπηρεσίες εστίασης και λοιπά, δείχνουν ότι πέφτουν». Επισημαίνει δηλαδή ότι οι χώρες στην Ευρωπαϊκή Ένωση δεν πάνε καλά. Και γράφει η «Wall Street journal»: «Το μόνο αισιόδοξο σημείο των προβλέψεων για το τελευταίο τρίμηνο στην Ευρωζώνη είναι η Ελλάδα, που εάν και κατά πολύ πιο αδύναμο μέλος της Ευρωζώνης, εντούτοις, διπλασίασε το ρυθμό ανάπτυξης κατά την ίδια χρονική περίοδο». Δεν φαντάζομαι να έχει επηρεαστεί και αυτή από τη συγκεκριμένη Κυβέρνηση. Τελειώνοντας, γιατί εγώ δεν θα φάω πολύ χρόνο, θέλω να πω ότι πρόσφατα έγινε μία φοβερή πρόταση. Θεωρώ πολύ σκόπιμο να την αναδείξω. Με πολλή χαρά άκουσα και τον Πρωθυπουργό να μιλάει, όταν γύρισε από τις Βρυξέλλες, για κάτι καινούργιο, μια καινούργια διάρθρωση στην Ευρωπαϊκή Ένωση, αν δεν θέλουμε να διαλυθεί. Ο Πικετί, λοιπόν, με πενήντα επιστήμονες, οικονομολόγους, πολιτικούς και ιστορικούς, έκανε συγκεκριμένες προτάσεις. Ήταν δε τόσο σημαντικές οι προτάσεις που η «GUARDIAN», η «LE MONDE», το «DE SPIEGEL», η «REPUBLICA» τις ανέδειξαν ως καμπανάκι κινδύνου, για να μη διαλυθεί η Ευρωπαϊκή Ένωση. Τι λένε αυτές οι προτάσεις; Το λέω χοντρικά. Κατ' αρχάς να πούμε ότι δεν είναι μόνο το θέμα του δημοκρατικού ελλείμματος.
Κύριε Παπαχριστόπουλε, ένα λεπτό ή δύο λεπτά θέλετε;
Δύο λεπτά και τελειώνω, κύριε Πρόεδρε. Δεν είναι μόνο η κλιματική αλλαγή, δεν είναι μόνο η φτώχεια, είναι και οι μετανάστες, τα βάζει όλα και προτείνουν να φορολογηθούν οι πλούσιοι. Με πολύ σαφήνεια ο Πρωθυπουργός είπε ποιοι μπορούν να φορολογηθούν, να μπει στο λογαριασμό της Ευρωπαϊκής Ένωσης, κάπου 800.000.000.000 ευρώ, για να μη δούμε αυτό που έπαθε ο Μακρόν στη Γαλλία. Τελειώνοντας, κύριε Πρόεδρε, θέλω να κάνω δύο σχόλια. Μου έκανε φοβερή εντύπωση η εξής κουβέντα του Αρχηγού της Αξιωματικής Αντιπολίτευσης - που ειλικρινά πιστέψτε με είμαι πολύ προσεκτικός όταν μιλάω γι' αυτόν, εγώ προσωπικά τουλάχιστον, είμαι πάρα πολύ προσεκτικός - που είπε: «Θέλω να τελειώνουμε με τον ΣΥΡΙΖΑ» - δεν έχει σημασία εάν είναι άλλο κόμμα - «όχι μόνο για αυτά που κάνει, αλλά γι' αυτά που πιστεύει». Τι εννοεί ο ποιητής; Αυτήν την κουβέντα την είχε πει ο κ. Βορίδης, το ιστορικό του οποίου το ξέρουμε. Τι θα κάνει δηλαδή με το φρόνημα κάποιων, που έχουν άλλη άποψη για τα θέματα; Πού το πηγαίνει; Γιατί αυτό μας θυμίζει άλλα πράγματα: δίωξη ιδεών, φυλακές, εξορίες, τι; Τι εννοεί; Πώς; Και τελειώνοντας με άλλες ψεύτικες ειδήσεις θέλω να θυμίσω το εξής: Πρόσφατα δύο δημοσκοπικές εταιρείες, η «ΜΕΤΡΟΝ ANALYSIS» και η «PUBLIC ISSUE», έβγαλαν δύο δημοσκοπήσεις, που δίνουν μπροστά τη Νέα Δημοκρατία - καλά εμάς μας εξαφανίζουν τελείως, αλλά είναι συνηθισμένα τα βουνά στα χιόνια - η μια κατά 14 μονάδες και η άλλη κατά 11,5 μονάδες. Θέλω εδώ να θυμίσω τα εξής: Οι δύο αυτές εταιρείες, η «PUBLIC ISSUE» και η «ΜΕΤΡΟΝ ANALYSIS» - και μιλάω με στοιχεία, τα έχω μπροστά μου, δεν αυτοσχεδιάζω - τις 22 μονάδες διαφορά στο δημοψήφισμα τις έβλεπαν στα όρια του στατιστικού λάθους ή μία και στη μισή μονάδα η άλλη. Ξαναλέω, τόσο αξιόπιστες! Θέλω επίσης, να θυμίσω - για κάποιους που δεν ξέρουν - πρόσφατα η «KAPA RESEARCH» έβγαλε μία δημοσκόπηση και η διαφορά είναι στο 4,7. Είμαι από αυτούς που έχω κάνει τρεις επίκαιρες ερωτήσεις για να μπουν κανόνες στις δημοσκοπικές εταιρείες. Ο κ. Λεβέντης κουνάει το κεφάλι του γιατί είναι θύμα και ξέρει τι λέω: Πληρώνεις και βγάζει ό,τι θέλεις. Πρέπει αυτή η ιστορία να τελειώσει οριστικά και αμετάκλητα. Και να ξέρουν κάποιοι που ενθουσιάζονται σ' αυτήν την αίθουσα με ψεύτικα στοιχεία ότι οι επτά στους δέκα δεν απαντούν, κύριε Λεβέντη. Ξέρουμε ότι είναι πληρωμένες δημοσκοπήσεις. Τρεις απαντούν και πάνω σ' αυτούς είναι τα αποτελέσματα, το 4,7% ή το πόσο σας δίνουμε εσάς και πάει λέγοντας. Τελειώνοντας πιστεύω ότι κάτι καλό ξεκινάει. Είπε ο φίλος μου, ο κ. Γεωργιάδης, πιστεύω άθελα του - θέλω να το πω αυτό, κύριε Πρόεδρε και τελειώνω - ότι κάποιοι είναι αποστάτες και κάτι τέτοια. Έχω ένα δημοσίευμα, φίλε Μάριε, το οποίο είναι γραμμένο πριν είκοσι τέσσερα χρόνια. Ήμουν συνδικαλιστής τότε στον «Ευαγγελισμό», στο διοικητικό συμβούλιο, και όταν ο πατέρας Μητσοτάκης, ο αείμνηστος Κωνσταντίνος Μητσοτάκης πρότεινε σύνθετη ονομασία και ο μόνος που τον στήριζε ήταν ο Λεωνίδας Κύρκος, ούτε το κόμμα του, ούτε το ΠΑΣΟΚ, ήμουν ο μοναδικός που δημοσίευσα στην «ΕΛΕΥΘΕΡΟΤΥΠΙΑ» - μπορώ να σας την δώσω - μια επιστολή υπέρ της σύνθετης ονομασίας εκείνης της εποχής. Καλοπροαίρετα πιστεύω ότι το είπατε, δεν έχω τίποτα μαζί σας, απλά η αλήθεια είναι αυτή.
Ευχαριστούμε τον κ. Παπαχριστόπουλο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τέσσερις εκπαιδευτικοί συνοδοί τους από το Γενικό Λύκειο Στυλίδας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Αγαπητά μας παιδιά, αλλά και κυρίες και κύριοι συνάδελφοι, είμαστε στην πέμπτη μέρα συζήτησης του προϋπολογισμού, στην τελευταία μέρα. Σήμερα το βράδυ κάποια στιγμή θα γίνει και η ψηφοφορία για τον προϋπολογισμό του 2019. Μίλησαν σχεδόν όλοι οι Βουλευτές και τριάντα πέντε - αν δεν κάνω λάθος, θα δώσουμε τα αναλυτικά στοιχεία πιο μετά - Υπουργοί, Αναπληρωτές και Υφυπουργοί. Ο κ. Παπαχριστόπουλος ήταν ο τελευταίος από τους Κοινοβουλευτικούς Εκπροσώπους των κομμάτων που μίλησε και μπαίνουμε στην τελευταία φάση της διαδικασίας. Σ' αυτήν την τελευταία φάση κατ' αντίστροφη σειρά της δύναμης των κομμάτων μέσα στην Αίθουσα θα μιλήσουν οι επικεφαλής, οι Αρχηγοί των πολιτικών κομμάτων. Επίσης, στο τέλος θα μιλήσουν ο κ. Χουλιαράκης που είναι ο Αναπληρωτής Υπουργός Οικονομικών και ο κ. Τσακαλώτος που είναι ο Υπουργός Οικονομικών. Αυτή είναι η διαδικασία. Καλώ στο Βήμα τον Πρόεδρο της Κοινοβουλευτικής Ομάδας της Ένωσης Κεντρώων, τον κ. Βασίλη Λεβέντη. Κύριε Πρόεδρε, έχετε τον λόγο για είκοσι πέντε λεπτά. Πιστεύω ότι θα μπορέσετε να εκφράσετε τις απόψεις σας εντός είκοσι πέντε λεπτών ή περισσότερων, εάν χρειαστεί. Είναι δικό σας θέμα, αλλά και δικό μας για την οικονομία γενικότερα της συζήτησης. Δεν σας πιέζω, όμως, προκαταρτικά, ούτε ύστερα θα σας πιέσω, το ξέρετε, γι' αυτό τα λέω τώρα αυτά. Ορίστε, κύριε Πρόεδρε.
Τους χαιρετισμούς μου σε όλους, γιατί είναι πια μεσημέρι, προς τον κύριο Πρόεδρο, προς τους Υπουργούς που είναι στα έδρανα και τους συναδέλφους, άντρες και γυναίκες, που είναι παρόντες και παρούσες εις την Αίθουσα. Μιας και αναφέρθηκε ο κ. Παπαχριστόπουλος σε αποστάτες, να εξηγήσουμε τι είναι αποστάτης. Αποστάτης είναι ένας όταν εκλέγεται με ένα κόμμα, διαφωνεί με κάτι - ας δεχτούμε ότι διαφωνεί - και δεν παραδίδει την έδρα και μεταπηδάει από κόμμα σε κόμμα. Κατ' εμέ αυτός είναι αποστάτης. Αυτήν τη στιγμή τέσσερις Βουλευτές της Ένωσης Κεντρώων είναι σε διάφορα κόμματα, όλα τα κόμματα, ενώ εξελέγησαν με λίστα με το ψηφοδέλτιο της Ένωσης Κεντρώων. Και μικρότερο αδίκημα έκαναν οι αποστάτες, μεγαλύτερο αδίκημα τα κόμματα που τους απεδέχθησαν, διότι αν ο κ. Σακελλαρίδης και η κ. Κατριβάνου είχαν ακολουθήσει αυτήν την τακτική να φεύγουν από τα κόμματα, ξέρετε πολύ καλά ότι θα είχε πέσει η Κυβέρνηση από το 2016. Και δεν είναι προς τιμήν του Κοινοβουλίου ότι υπάρχουν Αρχηγοί κομμάτων που έχουν δώσει στέγη σε «τριγυρατζίδες». Δεν είναι προς τιμήν, αλλά το ξεπερνάμε. Έχει γίνει ποδόσφαιρο πλέον η πολιτική ζωή. Αλλά δεν θα έρθει και η μέρα των εκλογών; Εκεί μεν οι αποστάτες θα εξαφανιστούν, τα δε κόμματα τα δικά σας μην νομίζετε ότι δεν θα τιμωρηθούν, γιατί εγώ συζητάω με ψηφοφόρους όλων των κομμάτων και μου λένε ότι αυτό που συνέβη δεν είναι τίμιο. Μάλιστα, μου λένε: «Εσύ δεν πρόσεξες ποιους έβαζες;» Ρίχνουν κάποιοι ευθύνες σε εμένα. Και απαντάω, δεν πρόσεξε ο κ. Μητσοτάκης με την κ. Παπακώστα; Ήταν απρόσεκτος; Το '65 που έφυγαν περίπου εβδομήντα Βουλευτές από την Ένωση Κέντρου ήταν απρόσεκτος ο Γεώργιος Παπανδρέου; Απλά ήταν διεφθαρμένο το πολιτικό σύστημα και μέσω αποστασιών ανέτρεψαν την εκλεγμένη κυβέρνηση. Αυτά για να εξηγούμεθα, γιατί λέει πήγε στο τάδε κόμμα ο τάδε. Το λέμε σαν να είναι φούρνος και να μπήκε να πάρει ψωμί. Αυτό προς απάντηση του τι είναι αποστάτης. Αποστάτης είναι ένας που βγαίνει με ένα κόμμα, δεν τιμά την ψήφο, αν έχει διαφωνία παραδίδει την έδρα και στις επόμενες εκλογές βάζει όπου θέλει. Να διαφωνήσεις έχεις δικαίωμα, να προδώσεις δεν έχεις δικαίωμα κατά τη γνώμη μου. Υπάρχει η αξιοπρεπής λύση να πας σπίτι σου και την ώρα των εκλογών στους συνδυασμούς πράξε κατά συνείδηση. Αυτό δεν απαγορεύεται. Μιλάμε για την οικονομία και για τον Προϋπολογισμό και θεωρεί η Κυβέρνηση ότι αυτά τα μέτρα που λαμβάνει, να βοηθήσουμε τη μια τάξη, να βοηθήσουμε την άλλη, να δώσουμε μποναμά, είναι μέτρα ανακούφισης. Και μάλιστα λέει: «Δεν θα τα ψηφίσετε εσείς οι άλλοι;» Και επιχαίρει η Κυβέρνηση, γιατί τα ψηφίζουν και οι αντίπαλοί της. Το να δίνουμε ελεημοσύνη από εδώ και από εκεί είναι οικονομική πολιτική, συνιστά οικονομική πολιτική; Γδέρναμε επί οκτώ χρόνια τον λαό και τώρα τον ανακουφίζουμε με τα 300 ευρώ; Συνιστά οικονομική πολιτική την οποία θα την τιμήσουμε; Γιατί λέτε «ψηφίζουμε»; Τουλάχιστον εμείς στην Ένωση Κεντρώων ξέρετε γιατί ψηφίζουμε; Γιατί να μην ψηφίσουμε αφού είναι κάτι που παίρνει ο άλλος ο φτωχός, γιατί να μην συμβάλλουμε; Δεν βρίσκουμε λόγο. Και φαντάζομαι παρόμοιο είναι το κριτήριο όλων των κομμάτων που ψηφίζουν. Δεν νομίζω να είναι διαφορετικό το κριτήριο. Δεν είναι, όμως, λόγος να χαίρεστε ότι πετύχατε συναίνεση. Συναίνεση είναι άλλα πράγματα, τα οποία δεν τα πετύχατε καθόλου. Θεωρείτε συναίνεση το ότι συναίνεσε η Ένωση Κεντρώων στο να πάρει ο κόσμος ο φτωχός 300 ευρώ και ότι πρέπει γι' αυτό να σας ξαναψηφίσει ο κόσμος; Νομίζω ότι η χώρα θέλει χάραξη μιας οικονομικής πολιτικής και όχι ελεημοσύνες. Με τις ελεημοσύνες μπορεί να νομίζετε ότι θα πάρετε ψήφους, αλλά δεν είναι και ο κόσμος βλάκας τώρα με 300 ευρώ ή με 500 να αλλάζει κόμμα λίγους μήνες πριν τις εκλογές. Δεν είναι βλάκας ο κόσμος, δηλαδή υποτιμάτε φοβερά την νοημοσύνη αν βασίζεστε στο ότι με αυτά τα μέτρα θα αλλάξει η ψήφος του κόσμου. Έχουν έρθει τώρα και κάτι αποφάσεις για αναδρομικά. Κατ' αρχάς, εγώ δεν συμφωνώ με τα αναδρομικά στους δικαστικούς, με τα αναδρομικά στους καθηγητές πανεπιστημίων. Δεν συμφωνώ. Αυτοί ήταν οι πρώτοι που έπρεπε να πάρουν αναδρομικά ή οι πάμπτωχοι άνθρωποι; Εγώ πήγα προχθές εις το Στρατόπεδο «Καποτά» στο Μενίδι και είναι ασύνδετοι με ρεύμα. Υπάρχουν οικογένειες που πεθαίνουν της πείνας και τους πάνε οι μητροπολίτες φαγητό. Ποιοι είχαν προτεραιότητα στο να τους στηρίξουμε, οι δικαστικοί ή αυτοί εκεί; Πείτε μου! Είδα ένα πράγμα που δεν το φανταζόμουνα. Είδα γυναίκες με παιδιά στην αγκαλιά και με εκλιπαρούσαν για σύνδεση του ρεύματος. Και έχουν κόψει - λέει - από τους μισούς το ρεύμα και είναι έτοιμοι να το κόψουν και από τους άλλους μισούς. Μέσα στο Μενίδι. Δηλαδή, κι αυτά που μοιράζετε, δεν τα μοιράζεται σε αυτούς που πραγματικά υποφέρουν. Τα μοιράζετε με ένα κριτήριο ψηφοθηρίας. Άρχισαν τώρα οι δικαστικές αποφάσεις του Σ.τ.Ε., κακώς κόψαμε τους μισθούς για όλους τους δημοσίους υπαλλήλους. Και είδα στο σκεπτικό του 6ου τμήματος του Συμβουλίου της Επικρατείας ότι «δεν είναι σίγουροι οι δικαστές με το κόψιμο των μισθών που είχαν οι δημόσιοι υπάλληλοι, αν μπορούν να ζουν αξιοπρεπώς». Και λέω: Καλά, πότε ξύπνησαν και οι δικαστές του Συμβουλίου της Επικρατείας; Ποτέ κατάλαβαν ότι με τα κοψίματα μισθών και συντάξεων κινδυνεύει και αυτή η αξιοπρέπεια του πολίτη; Πότε το αντελήφθη ο δικαστής, τώρα; Χρειάστηκαν οκτώ χρόνια, τριάντα πέντε φορές να κοπούν οι συντάξεις, για να ξυπνήσουν οι δικαστές; Αν αρχίσουμε, όμως, και ξηλώνουμε το πουλόβερ θα πάρουν κι αυτοί, θα πάρουν και οι άλλοι. Μήπως ελύθη το πρόβλημα της οικονομίας κι εγώ δεν το κατάλαβα; Μήπως εδώ μέσα έγινε οργασμός επενδύσεων κι εγώ δεν το αντιλήφθηκα; Συνάντησα, μπαίνοντας στην Αίθουσα, κάποιους που τους κοροϊδεύουν - λέει - και ζητούν ανανέωση της σύμβασής τους. Ανοίγει η όρεξη σε όλους. Όταν ακούει ο κόσμος ότι δίνουμε στον έναν, δίνουμε στον άλλο, αποφάσεις από δω, αποφάσεις από κει, θα έρθουν όλοι. Έχετε υπολογίσει στην Αίθουσα πόσο εύκολο είναι να ξηλωθεί το πουλόβερ; Το έχετε στ' αλήθεια υπολογίσει ή επειδή είναι ίσως σε λίγες εβδομάδες οι εκλογές, τα παίζετε όλα για όλα; Γιατί φοβάμαι ότι κάποιοι εδώ μέσα τα παίζουν όλα για όλα. Λέτε για δεκαπέντε χιλιάδες διορισμούς στην τριετία. Θα είστε εσείς την τριετία κυβέρνηση ή αποφασίζετε και για την επόμενη κυβέρνηση; Αυτό είναι τραγελαφικό. Υπόσχεστε διορισμούς που αφορούν τη μετά ΣΥΡΙΖΑ εποχή. Ή έχετε συμβόλαιο με τον λαό ότι θα ξαναβγείτε ή αυτοεμπαίζεστε. Άλλην εξήγησιν δεν μπορώ να δώσω. Κάνατε τους διορισμούς πέντε να φεύγουν, πέντε να έρχονται, γιατί - λέει - υπάρχουν κενά. Φαίνεται δεν καταλάβατε ότι η πτώχευση προήλθε από τους διορισμούς. Γιατί οι διορισμοί έχουν και μεγάλο ποσοστό αργομισθιών. Δεν είναι όλοι οι διοριζόμενοι προσφέροντες. Κάνατε καμμιά αξιολόγηση; Καμμίαν απολύτως. Ο Μητσοτάκης λέει να κάνει αξιολόγηση, αλλά και σ' αυτόν δεν έχω εμπιστοσύνη εγώ. Ξέρετε γιατί δεν του έχω εμπιστοσύνη; Γιατί πήγε να κάνει τότε, όταν ήταν στο Υπουργείο Διοικητικής Μεταρρύθμισης, κάποιες διαθεσιμότητες και τους είδα και καπνίζανε στα μουσεία όλους αυτούς που έθεσε σε διαθεσιμότητα και τους ρώταγα: Πόσο καιρό θέλετε ακόμη; Τέσσερα χρόνια - λέει - για να βγούμε σε σύνταξη. Τους λέω και τι κάνετε εδώ; «Πίνουμε το καφεδάκι μας, μέχρι να περάσει η τετραετία». Καλά λέω, έτσι θα περάσει η τετραετία. Δηλαδή, τους πήραν από δουλειές που, ίσως, προσέφεραν κάτι - ίσως και να μην προσέφεραν - και οι της Νέας Δημοκρατίας τους πήγαν σε δουλειές που σίγουρα δεν προσέφεραν τίποτα. Έτσι εννοούν τη διαθεσιμότητα κάποιοι. Δεν έκαναν καμμία αξιολόγηση και εκεί. Με τη σκούπα τους πήραν, από τον ΟΣΕ, από διάφορες υπηρεσίες. Για τα κόκκινα δάνεια λέτε όλοι ότι θα αλλάξει ο νόμος Κατσέλη, θα εντάξετε πάλι πολλούς, θα αυξήσετε το ποσό από τις 100.000 ευρώ στις 150.000 ευρώ, κ.λπ.. Εγώ βλέπω ότι έχουν αρχίσει οι πλειστηριασμοί και της πρώτης κατοικίας και χιλιάδες σπίτια είναι σε funds. Ας λέτε εσείς «όχι, προς το παρόν βάζουμε πλούσιους, προς το παρόν διαλέγουμε». Αφού ξέρετε τώρα, όταν βγαίνουν στο σφυρί δέκα χιλιάδες σπίτια, μπορείς να διαλέξεις; Εδώ δύο και δεν μπορείς να διαλέξεις. Καλύτερα να ήσασταν ειλικρινείς και έντιμοι και να λέγατε ότι σε αυτό το ποσό που το παίρνει το fund, δίνουμε ένα εξάμηνο, μήπως το πάρουν οι ίδιοι οι δικαιούχοι. Οι ίδιοι οι δανειολήπτες ίσως μπορέσουν - δώστε τους ένα εξάμηνο - πιθανόν να ανταποκριθούν στο κουρεμένο πόσο. Κάντε έστω αυτό που δείχνει στοιχειώδη οίκτο προς κάποιους που είναι θύματα της κρίσης. Εσείς, όταν ήρθατε το 2015 είχατε υποσχεθεί ότι θα σκίσετε μνημόνια και σας ψήφισαν άνθρωποι που θεωρούσαν ότι θα τους χαρίσετε τα δάνεια εντελώς. Εγώ είχα και συγγενείς μου, ανθρώπους που πίστευαν ότι θα τους χαρίσετε τα δάνεια και δεν ψήφισαν Ένωση Κεντρώων, ψήφισαν ΣΥΡΙΖΑ. Και οι άνθρωποι τώρα να μη σας πω τι άποψη έχουν περί υμών. Να μην σας πω τι τους χαρίσατε. Θα το πω εις την Αίθουσα αυτήν. Το 2009 η Ελλάδα δεν χρειαζόταν ούτε τις τρέλες του Γιώργου Παπανδρέου, που πήγε στην Κίνα, στη Ρωσία να βρει λεφτά ούτε τις άλλες τρελές του Σαμαρά. Γιατί κι αυτός έκανε τρέλες με τα «Ζάππεια». Ενώ, επισήμως, το κόμμα ήταν ευρωπαϊκό, πήγε στα «Ζάππεια» και ευχαριστούσε τα πλήθη ότι θα τα βάλει με την Ευρώπη. Μετά ήρθε ο Τσίπρας, ο οποίος υποσχέθηκε ότι θα αλλάξει την Ευρώπη. Αυτό που ήθελε το 2009 η Ελλάδα ήταν ένα μνημόνιο δικό μας, δηλαδή ένα οικειοθελές μνημόνιο, χωρίς νταβατζήδες, να προβούμε μόνοι μας σε κάποιες επιτρεπτές μειώσεις και να μειώσουμε την αύξηση των ελλειμμάτων. Τότε οι αγορές θα μας έσωζαν. Αντί, όμως, να κάνουμε αυτό, μία οικειοθελή λιτότητα, της οποίας εμείς θα ήμασταν οι κυρίαρχοι και οι αποφασίζοντες, αφήσαμε τα πράγματα πίσω από εγωισμούς να πάνε εις τα άκρα και μετά πήγαμε εις τα χέρια των δανειστών. Αυτό έμενε πλέον μετά λόγω εγωισμών του Παπανδρέου, του Σαμαρά, του Τσίπρα. Κανείς δεν είπε την αλήθεια εις τον τόπο αυτόν. Ποιος την είπε την αλήθεια; Εδώ η χώρα κατέρρεε κι αυτοί λέγανε άλλος ότι υπάρχουν λεφτά, άλλος έλεγε στα «Ζάππεια» ότι έχει άλλες λύσεις. Καμμία λύση δεν είχε. Και η Νέα Δημοκρατία υπόσχεται τώρα ανάπτυξη, έκρηξη επενδύσεων. Έβαλαν τη λέξη «έκρηξη» επενδύσεων. Θα βάλετε καμμιά βόμβα στις επενδύσεις, όπως αυτή που βάλανε στον Αλαφούζο; Τέτοια βόμβα θα βάλτε για να πετύχετε επενδύσεις; Δεν καταλαβαίνω. Γιατί δεν πετύχατε επί Σαμαρά μία επένδυση; Μία επένδυση να μου πείτε που κάνατε επί Σαμαρά. Γιατί λέτε ότι σας σταμάτησε ο Τσίπρας. Όντως, σας σταμάτησε ο Τσίπρας. Τότε ο Τσίπρας ήταν στα κάγκελα. Θυμάμαι τη Δούρου με την Κωνσταντοπούλου στην ΕΡΤ, εκείνα τα κάγκελα που τα κουνούσαν. Ποιες επενδύσεις, όμως, έφερε η Νέα Δημοκρατία για να βασιστεί η Ελλάδα πάνω σας; Έκρηξη επενδύσεων, μείωση φόρων. Πώς θα γίνει η μείωση φόρων; Ποιος θα καλύψει το κενό; Ποιον κοροϊδεύει η Νέα Δημοκρατία; Κατηγορείτε τον Τσίπρα ότι κοροϊδεύει, αλλά το κάνετε και εσείς όμως. Το πολιτικό σύστημα έχει μάθει να κοροϊδεύει. Δεν έχει άλλον τρόπο επιβίωσης αυτό το πολιτικό σύστημα παρά να κοροϊδεύει τους πολίτες. Αυτός είναι ο τρόπος. Αντί να γίνουν μεταρρυθμίσεις εις την Ελλάδα, οι μεταρρυθμίσεις δεν έχουν γίνει. Κάποιες έχουν γίνει στη Βουλή μόνο, στα χαρτιά. Όμως, αν θεωρείτε ότι αυτό είναι μεταρρύθμιση, πλανάσθε. Μεταρρύθμιση σημαίνει να μεταρρυθμιστεί η κοινωνία, να πιστέψει και ο λαός στις μεταρρυθμίσεις, να αισθανθεί και ο λαός την ανάγκη να συμβάλλει και όχι να βρίζει την Ευρώπη. Όπου βρίσκομαι βρίζουν όλοι την Ευρώπη. Αυτό πετύχατε. Έχετε πετύχει να βρίζει όλος ο κόσμος την Ευρώπη. Η Ευρώπη δεν φταίει. Η Ευρώπη ζήτησε εξ αρχής μεταρρυθμίσεις. Εσείς ήσασταν από την αρχή φοβικοί και λέγατε ψέματα εις τον κόσμο. Εσείς είστε οι ένοχοι και όχι η Ευρώπη. Τι φταίει η Ευρώπη; Η Ευρώπη εξ αρχής είπε ότι πρέπει να αλλάξουν όλα στην Ελλάδα. Λόγου χάριν, στο συνταξιοδοτικό σύστημα κάποιοι έπαιρναν τρεις συντάξεις. Ως Ένωση Κεντρώων έχουμε πει σύστημα στις συντάξεις με εισοδηματικά κριτήρια. Και δεν το κάνετε. Έχασε τίποτα η Αυστραλία που το έκανε; Βγήκε ένας δεξιός - δεν θυμάμαι, ο Κουμουτσάκος ήταν; - και είπε ότι πρέπει να γίνουν υπολογισμοί γι' αυτό που λέει ο κ. Λεβέντης σχετικά με το αν κόβοντας συντάξεις πλουσίων, μπορεί να σωθεί το ασφαλιστικό σύστημα. Ρωτώ: Η Αυστραλία, ο Καναδάς που το έκαναν, έκοψαν οριζοντίως τίποτα συντάξεις, όπως κόψαμε σ' αυτήν τη χώρα; Έκοψαν το ΕΚΑΣ, το γάλα της γιαγιάς, του παππού και του εγγονιού; Έκοψαν τέτοια πράγματα; Αφού υπάρχουν χώρες δυτικού τύπου οι οποίες επιβίωσαν με εισοδηματικά κριτήρια, γιατί δεν τα βάζετε; Και τώρα τα επιδόματα που δίνετε πρέπει να τα δίνετε με εισοδηματικά κριτήρια, τα πάντα, τις φοροαπαλλαγές, όλα! Διότι αυτά τα βοηθήματα κινδυνεύουν να πάνε σε λάθος μεριές. Τουλάχιστον αυτά τα λίγα βοηθήματα, τα μηδαμινής αξίας, να πάνε έστω εκεί που πρέπει. Εγώ σας είπα για το Στρατόπεδο «Καποτά» ότι δεν έχει ρεύμα μέσα στο Μενίδι, δέκα χιλιόμετρα από την Αθήνα. Και εσείς δίνετε αναδρομικά στους δικαστικούς και στους καθηγητές πανεπιστημίων. Αυτοί έχουν ανάγκη; Ας έρθουμε λίγο εις το σκοπιανό. Η Κυβέρνηση επιμένει ότι όσοι δεν συμφωνούν με την άποψή της είναι ακροδεξιοί. Μάλιστα ξέρετε ποιο ήταν και το επιχείρημα κάποιων πρέσβεων που ήρθαν να με πιέσουν; «Είναι δυνατόν να έχεις ίδιες απόψεις, κύριε Λεβέντη εσύ, στην Ένωση Κεντρώων, ένα δημοκρατικό κόμμα, με τη Χρυσή Αυγή;». Δηλαδή, δημοκράτης είναι όποιος εκχωρεί από την κυριαρχία της πατρίδος και όποιος δεν εκχωρεί είναι φασίστας; Τόση αξία δίνετε εις τους φασίστες; Μεγάλη αξία δίνετε εις τους φασίστες, γιατί τους παρουσιάζετε ότι δεν εκχωρούν τίποτα. Η αλήθεια ποια είναι; Ότι είχαν γίνει λάθη από τον Κωνσταντίνο Καραμανλή με τη γλώσσα το 1977. Είχαν γίνει λάθη από τη Ντόρα και τον Κώστα Καραμανλή το 2008 με την πρότασή τους Μακεδονία (Σκόπια), η οποία γιατί δεν έγινε δεκτή; Γιατί οι άλλοι ήθελαν σκέτο «Μακεδονία». Θα είχε γίνει δεκτή. Όμως εσείς τι ήρθατε να κάνετε; Ήρθατε πάνω στα λάθη όλων να πείτε «όλα κάτω, τα δεχόμεθα όλα» και να δείξετε Ευρωπαίοι; Φέρατε κάποια αντίρρηση στους Αμερικανούς; Μία αντίρρηση φέρατε; Σε εμένα έφυγε ο πρεσβευτής από το γραφείο μου δύο φορές όταν του είπα «αν δίπλα στη Νέα Υόρκη ιδρυόταν μια άλλη Νέα Υόρκη, θα το δεχόσασταν;» και μου λέει «έχετε δίκιο». Ε, πού έχουμε άδικο; Γιατί οι Έλληνες να είμαστε τα τσογλάνια των ξένων; Δεν αντιλαμβάνομαι γιατί να έχει αξιοπρέπεια ο Αμερικανός, ο Εγγλέζος, ο Γερμανός και ο Έλληνας όχι. Τι είναι ο Έλληνας; Πάντα στις δοκιμασίες για τον ελεύθερο κόσμο δεν ήταν παρών ο Έλληνας, δεν έχυσε το αίμα του πρόθυμα;
Ο Έλληνας δεν έχει αξιοπρέπεια; Αν είναι δυνατόν!
Σας παρακαλώ, κύριε Παπαδόπουλε.
Προφανώς για τις κυβερνήσεις ομιλώ, όχι για τον Έλληνα, κύριε. Μεταθέτετε στον Έλληνα τη μειοδοσία; Ελήφθη υπ' όψιν ο Έλληνας; Σας παρακαλώ τώρα, μην κάνετε λογοπαίγνια, κύριε και δεν ξέρω και το όνομά σας.
Ο κ. Παπαδόπουλος είναι και ξέρετε το όνομά του.
Δεν μπορεί να κάνει λογοπαίγνια. Μιλάω για τις ηγεσίες, για τις κυβερνήσεις. Δεν μιλάω για τον Έλληνα. Υπερασπίζεστε τον Έλληνα και παραχωρείτε τη Μακεδονία; Μπράβο σας, τότε! Σας λέγω εις την Αίθουσα αυτή ότι αν τολμήσετε και κάνετε ψηφοφορία για τη Μακεδονία δι' αυτού του τρόπου, δηλαδή δύο από ένα κόμμα, άλλοι δυο αποστάτες, μαζεύοντας ψήφους από εδώ και από εκεί και περάσετε έτσι το θέμα αυτό, ο ελληνικός λαός δεν θα νομιμοποιήσει τέτοιου είδους νομοσχέδια. Δεν θα τα καταπιεί ο ελληνικός λαός. Προσέξτε καλά, μπορεί να γελάτε τώρα διότι το γέλιο πολλές φορές είναι και δείγμα αναισθησίας. Δεν υβρίζω κανέναν, απλά δεν γελάει πάντα ο έχων λόγο. Πολλές φορές γελάει και ο μη έχων λόγο. Σας λέγω, όμως, ότι η ιστορία θα καταγράψει με πολύ μελανά γράμματα αυτούς που θα εκχωρήσουν. Και εν τω μεταξύ ο ελληνικός λαός δεν νομίζω να αποδεχθεί. Από εκεί και πέρα, μετά τις εκλογές το κύριο έργο θα είναι να καταργήσουμε αυτήν την κατάπτυστη συμφωνία. Αυτή θα είναι η κύρια αποστολή της νέας Βουλής. Όσο τώρα για τον κ. Μητσοτάκη, που δεν του αρέσει η γλώσσα και η εθνικότητα, προφανώς του αρέσει το όνομα, αφού ήταν και της αδελφής του επιθυμία και του πατρός του επιθυμία να δοθεί το όνομα. Το χρησιμοποίησε και κάποιος ομιλητής πριν από εδώ ως επιχείρημα - ο κ. Παπαχριστόπουλος - ότι το έδινε ο Μητσοτάκης ο γέρος. Ωραίο επιχείρημα. Αφού το έδινε ο γέρος, γιατί να μην το δώσει και ο ΣΥΡΙΖΑ; Ωραίο παράδειγμα. Να παραδειγματίζεσθε δι' αυτού του τρόπου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου]] Πιστεύω ότι ο ελληνικός λαός δεν θα το νομιμοποιήσει. Θα είναι ένα ανάθεμα ιστορικό και θα εργαστούμε στην επόμενη Βουλή για την ακύρωση της συμφωνίας. Είναι ντροπή αυτή η Αίθουσα να κάνει αυτά τα πράγματα για τη Μακεδονία. Η Μακεδονία είναι η ψυχή της Ελλάδας. Δεν είναι ωραίο να λέτε ότι «τα κάνουμε, γιατί τα έκανε και το 1977 ο ένας και το 2008 ο άλλος» και ο άλλος και ο άλλος. Δηλαδή, δεν είναι σωστό επί μειοδοσιών του παρελθόντος να βασίζετε τη δική σας μειοδοσία. Ξεκάθαρα η Ένωση Κεντρώων θα ακυρώσει τη συμφωνία με τις δυνάμεις μας. Αν ο λαός δεν μας θέλει, με γειά σας, με χαρά σας. Ακούστε, είναι θέλημα λαού. Ό,τι θέλει ο λαός θα γίνει εδώ. Αν ο λαός ξαναψηφίσει εσάς, τη Νέα Δημοκρατία και ΣΥΡΙΖΑ, με γεια του με χαρά του, βγάζει μόνος του τα μάτια του. Αν όμως ο λαός δώσει μια αυξημένη δύναμη στην Ένωση Κεντρώων, λέω από τώρα ότι για να στηρίξω μια οποιαδήποτε κυβέρνηση θα ζητήσω ακύρωση της Συμφωνίας των Πρεσπών. Και αυτό αν την περάσετε. Διότι υποψιάζομαι ότι το μυαλό του Τσίπρα έχει και άλλη λύση, δηλαδή να την περάσει στα χέρια του Μητσοτάκη, ο οποίος ανοήτως μέχρι τώρα λέει «δεν δίνει» και μετά υπό την πίεση της Αμερικανικής Πρεσβείας θα ξεβρακωθεί τη νύχτα των εκλογών και θα έχουμε μία κωλοτούμπα, τη μεγαλύτερη της ιστορίας. Ενώ μέχρι τώρα «κωλοτούμπας» ονομάζεται ο Τσίπρας στα λεξικά, θα αντικατασταθεί ο Τσίπρας και θα έχουμε τον κ. Κυριάκο Μητσοτάκη στην κωλοτούμπα στα λεξικά. Θα γίνει αλλαγή στα λεξικά. Ή θα είναι δεύτερη λύση ο Τσίπρας. Στον «ΣΚΑΪ» έριξαν μια βόμβα και βεβαίως, όλοι διαφωνήσαμε με το να πέφτουν βόμβες και να λύνονται οι διαφορές έτσι ή να θεωρούν κάποιοι ότι κάνουν πολιτική σαν βομβιστές. Είναι ηλιθιότητα και ψυχανωμαλία συγχρόνως. Όμως, θα πω κάτι. Όταν ανεβάζετε τόσο πολύ τον πήχυ της πόλωσης, ο ΣΥΡΙΖΑ και η Νέα Δημοκρατία, τι νομίζετε; Δεν υπάρχουν θερμοκέφαλοι που το εκλαμβάνουν αυτό ως εντολή για να προβούν σε παράνομες πράξεις; Δεν το βλέπετε αυτό; Και ο «ΣΚΑΪ» και η ΕΡΤ έχουν γίνει τα δύο άκρα, η ΕΡΤ του ΣΥΡΙΖΑ και ο «ΣΚΑΪ» της Νέας Δημοκρατίας. Υπάρχουν και άλλα καναλάκια που, επίσης, παίζουν ρόλο παπαγάλου. Αυτό γίνεται όταν ανεβαίνει τόσο πολύ η πόλωση. Όσοι βγαίνουν από τον ΣΥΡΙΖΑ ή από τη Νέα Δημοκρατία θεωρούν ότι ο Τσίπρας είναι αναμάρτητος και ο Μητσοτάκης - δεν είδα έναν δημοσιογράφο του ΣΥΡΙΖΑ να βλέπει ένα λάθος στον ΣΥΡΙΖΑ ή έναν της Νέας Δημοκρατίας να δει ένα λάθος στη Νέα Δημοκρατία - , επαγγέλλονται ότι είναι αναμάρτητοι, ότι είναι αναμάρτητες οι παρατάξεις τους και μετά είναι έτοιμοι να μπουν και υποψήφιοι. Έχετε υπ' όψιν σας ότι πάρα πολλοί από τα παπαγαλάκια των τηλεοράσεων ίσως να είναι στην επόμενη Βουλή, γιατί έχουν και μια αναγνωρισιμότητα. Κάνει και ο λαός τα λαθάκια του. Θα σας έχουν αντικαταστήσει πολλά παπαγαλάκια εδώ στην επόμενη Βουλή. Τέτοιοι άνθρωποι που θεωρούν ότι πετάει ο γάιδαρος, πετάει για τον Τσίπρα και πετάει ο γάιδαρος, πετάει για τον Μητσοτάκη. Αλάνθαστος και ο Μητσοτάκης!
Κύριε Πρόεδρε, σας παρακαλώ, ολοκληρώστε.
Ο Μητσοτάκης είπε στο Συνέδριο ότι γίνεται σύγκρουση δύο κόσμων και την άλλη ημέρα στον «ΣΚΑΪ» είπε ότι πρέπει να σταματήσει αυτή η πόλωση, γιατί οδηγεί σε κακά. Την προηγουμένη έγινε κήνσορας της πόλωσης και την επομένη έβλεπε ότι ήταν λάθος. Ωραίος ο κ. Μητσοτάκης! Θέλω να πω δυο λόγια για το τι είναι Κέντρο.
Θα κλείσουμε σε δύο λεπτά, κύριε Πρόεδρε.
Μόνο δυο λόγια, κύριε Πρόεδρε, δεν θα ενοχλήσω το Σώμα.
Ό,τι πείτε εσείς.
Ξέρω ότι το βράδυ θα μιλάει ο Τσίπρας με τον Μητσοτάκη ακατάπαυστα και θα δώσουν εδώ ρεσιτάλ. Γνωρίζω ότι το βράδυ εδώ θα γίνει ρεσιτάλ. Δεν αμφιβάλλω, όχι.
Θέλετε να μιλήσετε ακατάπαυστα; Δεν έχω πρόβλημα.
Θα έχουμε ξανά του θεάτρου «ΑΛΙΚΗ» τα χειροκροτήματα.
Σας παρακαλώ, μην απαξιώνετε τους συναδέλφους.
Ξέρετε ότι πολλές φορές συνάδελφοι εδώ χειροκροτούν χωρίς λόγο. Θέλω να πω τι είναι Κέντρο. Βγαίνουν και λένε ότι είναι κεντροδεξιός ο Μητσοτάκης, κεντροαριστερός ο Τσίπρας. Θα σας πω τι είναι Κέντρο. Κέντρο είναι η ιδεολογία εκείνη που δεν θέλει οξύτητες και υπερβολές. Αυτό είναι το Κέντρο. Το Κέντρο δεν θέλει δικομματισμό. Θέλει απλή αναλογική. Την απλή αναλογική, που εγώ ήρθα ως Ένωση Κεντρώων και την ψήφισα, ο Τσίπρας την πρόδωσε. Γιατί του είχα πει ότι το να ψηφίσεις μόνο δεν λέει τίποτε. Πρέπει κάθε νομοσχέδιο να προσπαθείς να περνάει με διακόσιες είκοσι και διακόσιες σαράντα ψήφους και να μην περνάς νομοσχέδια με εκατό πενήντα τρεις ψήφους. Διότι το να λες στο πρόγραμμά σου ότι έχεις την απλή αναλογική, αλλά τα νομοσχέδια να τα περνάς με τον Καμμένο, με εκατό πενήντα δύο ψήφους διαψεύδεσαι, ότι δεν πιστεύεις αυτά που επαγγέλλεσαι. Αυτό του είπα. Δεν το κατάλαβε. Κέντρο σημαίνει συναίνεση και δημοκρατία. Εδώ επαγγέλλεστε την οξύτητα και την καταστροφή. Αυτό επαγγέλλεστε! Είπα στον «ΣΚΑΙ» εχθές - εγώ δεν πήγα, με κάλεσαν και πήγα συμπαριστάμενος στο πάθημά τους - ότι τα κανάλια πρέπει να είναι αμερόληπτα. Αν πάτε, δηλαδή, στη Γερμανία, ποτέ δεν θα δείτε το «ZDF» να κάνει όλη την ημέρα κήρυγμα υπέρ της Μέρκελ. Μόνο εδώ στην Ελλάδα γίνονται αυτά. Μόνο εδώ στην Ελλάδα όταν παίρνει άδεια ο κάθε καναλάρχης θεωρεί ότι είναι γούστο του, ότι κάνει ό,τι θέλει. Γι' αυτό και ο κ. Παππάς, που έδωσε τις άδειες, έπρεπε μάλλον να συνοδεύσει τις άδειες, που είναι ενοικίαση δημοσίων συχνοτήτων, από ένα κανονιστικό πλαίσιο πλουραλισμού, ισοπολιτείας, αμεροληψίας. Το «πάρε άδεια και κάνε ό,τι θέλεις» είναι χειρότερο.
Το λέει το Σύνταγμα.
Α, καλά, το τηρήσατε το Σύνταγμα! Ξέρετε πού το γράφετε εσείς το Σύνταγμα; Αυτά που λέτε τώρα για αναθεώρηση του Συντάγματος, γιατί τα λέτε; Ποιον κοροϊδεύετε; Αφού για να αναθεωρηθεί ένα Σύνταγμα, πρέπει να έχει τώρα εκατό ογδόντα ψήφους και μετά εκατό πενήντα ψήφους, ή να έχει τώρα εκατό πενήντα ψήφους και μετά εκατό ογδόντα ψήφους. Θα έχει η επόμενη Βουλή εκατό ογδόντα; Θα βγείτε παμψηφεί; Εάν πλέετε σε τέτοια, κοιμηθείτε ελεύθερα. Κοιμηθείτε!
Ευχαριστούμε πολύ, κύριε Πρόεδρε. Τον λόγο έχει ο κ. Σταύρος Θεοδωράκης, επικεφαλής του Ποταμιού. Ορίστε, κύριε Θεοδωράκη, έχετε τον λόγο.
Να ξεκινήσω με ένα επίκαιρο ερώτημα πριν πάμε στα του προϋπολογισμού. Τι συνδέει τις βαριοπούλες, τις μολότοφ, τα σφυριά; Ήταν η εφεύρεση του 2008 για να σπάμε τα μάρμαρα. Τι συνδέει τους βανδαλισμούς, τα καμένα παπάκια, τα καμένα περίπτερα με τη βόμβα στον «ΣΚΑΪ» και την «ΚΑΘΗΜΕΡΙΝΗ»; Για εμάς όλα αυτά είναι κρίκοι της ίδιας αλυσίδας, της αλυσίδας της βίας που έχει αλυσοδέσει τους πολίτες και δεν τους αφήνει να αισθανθούν ελεύθεροι και να πράξουν ελεύθερα. Προφανώς και δεν κάνουμε το λάθος να πούμε ότι είναι ίδιος ο πιτσιρικάς που πετάει μια μολότοφ με αυτόν που τοποθετηθεί εκρηκτικά σε ένα κτήριο. Όμως, είναι τα συμπτώματα της ίδιας θρησκείας. Είναι μια θρησκεία που θα μπορούσαμε να την ονομάσουμε «βαρβαρολαγνεία». Η θεά είναι η βαρβαρότητα και όλα πρέπει να θυσιάζονται στους βωμούς της. Δεν θα κάνω τώρα κοινωνιολογική ανάλυση για το πώς και γιατί αυτή η βαρβαρότητα φουντώνει ακόμη και στο Παρίσι και ποτέ δεν σβήνει στην Αθήνα. Όμως, θα μιλήσω για τις δικές μας ευθύνες, των ανθρώπων δηλαδή που είναι μέσα σ' αυτήν την Αίθουσα. Πρώτα έρχεται η ευθύνη των κυβερνητικών. Η ασυλία παντού και πάντα των συμμοριών που καταστρέφουν, απειλούν και καίνε δεν είναι κοινωνική πολιτική, αλλά εγκληματική πολιτική. Άκουσα, κυρίες και κύριοι συνάδελφοι, τον κ. Τσίπρα στις αρχές του μήνα, όταν η Αθήνα καταστρεφόταν ξανά, να λέει «ο Δεκέμβρης του 2008 δεν είναι μόνο μολότοφ, αλλά…» - προσέξτε! - «…είναι και οι εκατοντάδες πολύμορφες συμμετοχικές δράσεις που αναπτύχθηκαν σ' όλη τη χώρα». Τον ρώτησα και τότε και τον προκαλώ και τώρα να μας πει ή να μας πείτε, τέλος πάντων, αν πιστεύετε ότι είναι έστω και μια «πολύμορφη συμμετοχική δράση» που αναπτύχθηκε στα αποκαΐδια του Δεκέμβρη του 2008, τότε που λεηλατήθηκε ένα μεγάλο μέρος της Αθήνας. Εντάξει, να πάσχουν από «βαρβαρολαγνεία» κάποιοι περιθωριακοί, κάποιοι εξωκοινοβουλευτικοί, αλλά και ο ίδιος ο Πρωθυπουργός της χώρας; Εκτός κι αν είναι συνθηματικό. Πού βρίσκονται οι διμοιρίες στην Ηρώδου Αττικού; Γιατί πάνε; Είναι εκεί για να παρακολουθήσουν «πολύμορφες συμμετοχικές δράσεις». Και μετά από την ευθύνη της Κυβέρνησης είναι η ευθύνη όλων των υπολοίπων. Η ρητορική της μισαλλοδοξίας, η ρητορική του διχασμού και τελικά η ρητορική της βίας πολλές φορές δεν μπορεί να είναι η γλώσσας της σύγχρονης πολιτικής. Αν ένας πολιτικός παρουσιάζει τον αντίπαλό του ως το απόλυτο κακό, τότε γιατί να μην πεταχτεί και μια μολότοφ, γιατί να μην μπει και μια βόμβα; Τον εχθρό στοχεύει. Όλοι μας, λοιπόν, πρέπει να μετράμε τα λόγια μας, να μη στοχοποιούμε πολίτες, να μη στοχοποιούμε δημοσιογράφους και πολιτικούς αντιπάλους. Ελπίζω να έχουν πάρει απόφαση οι ηγεσίες των δύο μεγάλων κομμάτων να σταματήσουν και αυτοί την κωμωδία με τα εμπάργκο, ο ΣΥΡΙΖΑ με τον «ΣΚΑΪ» και η Νέα Δημοκρατία με την ΕΡΤ. Πάμε, όμως, στον προϋπολογισμό. Κύριε Υπουργέ, νομίζω ότι λείπουν φόροι και εισφορές από τον προϋπολογισμό σας. Προφανώς ο προϋπολογισμός είναι γεμάτος φόρους, κάτι που ξέρουμε, αλλά εγώ μιλώ για τους φόρους που λείπουν από τον προϋπολογισμό. Λείπουν, λοιπόν, οι φόροι και οι εισφορές από τις επενδύσεις που πολεμήσατε. Λείπουν οι φόροι και οι εισφορές από τα εργοτάξια στο Ελληνικό. Λείπουν οι φόροι και οι εισφορές από τα έργα στο Αφάντου και την Ιξιά. Λείπουν οι φόροι και οι εισφορές των επενδυτικών σχεδίων που τσακίστηκαν στα βράχια της γραφειοκρατίας. Λείπουν οι φόροι και οι εισφορές από μικρές και μεγάλες επενδύσεις που δεν χρηματοδοτήθηκαν ποτέ από τράπεζες, που πλέον είναι κουτσές μετά τα capital control. Λείπουν οι φόροι και οι εισφορές των νέων που μετανάστευσαν. Λείπουν οι φόροι και οι εισφορές από όλους αυτούς που έφυγαν στο εξωτερικό, αδυνατώντας να τα βγάλουν πέρα με την αναξιοκρατία και το πελατειακό κομματικό κράτος. Συνεχίζετε, κυρίες και κύριοι συνάδελφοι του ΣΥΡΙΖΑ και των ΑΝΕΛ να παίρνετε μετακλητούς παντού, για να κάνω μία παύση σε αυτό το πελατειακό και κομματικό κράτος. Μόνο οι πρόεδροι - έχουμε μία αδυναμία στην αριθμητική στο Ποτάμι - και τα μέλη των διοικητικών συμβουλίων στο στενό δημόσιο από χίλιοι τρεις το 2014, είναι σήμερα χίλιοι τετρακόσιοι σαράντα εννέα. Οι φορείς του δημοσίου, στενού και ευρύτερου, ήταν διακόσιοι είκοσι επτά το 2015 και έγιναν τριακόσιοι εβδομήντα τέσσερις. Και συνεχίζετε να αυξάνετε και τα νομικά πρόσωπα ιδιωτικού δικαίου. Το δε έκτακτο προσωπικό των νομικών προσώπων ιδιωτικού δικαίου διπλασιάστηκε μέσα σε δυόμισι χρόνια και ταυτόχρονα αυξήθηκε και 10% το τακτικό προσωπικό και τα νομικά πρόσωπα δημοσίου δικαίου αυξήθηκαν από χίλια εξήντα οκτώ, σε χίλια διακόσια έντεκα. Υπερηφανεύεστε, κυρίες και κύριοι του ΣΥΡΙΖΑ, ότι είστε η μακροβιότερη μνημονιακή Κυβέρνηση. Και σας ερωτώ: Τα τόσα χρόνια που κυβερνάτε δεν βρήκατε έστω μία άχρηστη υπηρεσία, έναν άχρηστο οργανισμό, ένα άχρηστο νομικό πρόσωπο, να το συγχωνεύσετε ή να το καταργήσετε; Τόσο τακτοποιημένα και νοικοκυρεμένα τα είχαν οι προηγούμενοι; Συνεχίζω στην αρίθμηση των φόρων που χάσαμε. Χάσαμε φόρους και εισφορές των εταιρειών που μεταναστεύουν στο εξωτερικό, στη Βουλγαρία και αλλού, των ελεύθερων επαγγελματιών που έκλεισαν τα βιβλία τους. Και στο σημείο αυτό θα κάνω ξανά μία στάση: 4.700.000.000 εισοδήματα είχαν το 2015 και το 2017 έχουν 3.300.000.000. Το 1/3, δηλαδή, των φορολογητέων εισοδημάτων εξαφανίστηκε. Τι άλλο, λοιπόν, να φορολογήσετε αφού μικραίνουν τα εισοδήματα; Από τη μεσαία τάξη τι άλλο να πάρεις; Από τους ελεύθερους επαγγελματίες δεν μπορείς να πάρεις και πολλά, καθότι οι άνθρωποι πάνω από 30.000 ετήσιο εισόδημα, δίνουν έως και το 60% του εισοδήματός τους σε φόρους και εισφορές. Εδώ, λοιπόν, σε απάντηση στο ερώτημα από πού αλλού να βρούμε λεφτά, έρχεται η ιδέα να εκτινάξουμε τους έμμεσους φόρους. Κι έτσι, μπήκαν οι νέοι φόροι στη θέρμανση, στο πετρέλαιο, στο πετρέλαιο κίνησης, στο κρασί, στον καφέ, στο ίντερνετ, στα τηλέφωνα. Προσέξτε! Από το 2014 τα έσοδα από άμεσους φόρους έχουν αυξηθεί 300.000.000 και τα έσοδα από έμμεσους φόρους έχουν αυξηθεί κατά 4.000.000.000. Είμαστε η χώρα με τους υψηλότερους έμμεσους φόρους στην ευρωζώνη. Τι σημαίνει αυτό; Σημαίνει ότι τσακίζουμε τα αδύνατα νοικοκυριά, τους μη προνομιούχους Έλληνες με τους πιο άδικους κοινωνικά φόρους, που είναι οι έμμεσοι φόροι. Γιατί, βέβαια, ένα ψωμί και μία σύνδεση στο ίντερνετ, τα χρειάζεται κι ο φτωχός και πλούσιος και θα πληρώσουν και οι δυο τους ίδιους αυξημένους φόρους. Αυτά που επιστρέφετε σήμερα σε κάποιους με το κοινωνικό μέρισμα, τα έχετε εισπράξει πολλαπλάσια με τους έμμεσους φόρους. Υπάρχει, λοιπόν, λύση; Υπάρχει άλλος δρόμος για μία Κυβέρνηση που θέλει να ενισχύσει το κοινωνικό κράτος; Υπάρχει. Προσέξτε, όμως, στα 415.000.000 ευρώ ανέρχονται οι επενδύσεις της «FRAPORT» στα περιφερειακά αεροδρόμια της χώρας, σχεδόν μισό δισεκατομμύριο. Εκσυγχρονίζονται οι υποδομές, ρετουσάρεται η εικόνα της χώρας, δημιουργούνται θέσεις εργασίας, μπαίνουν λεφτά στα ταμεία του κράτους. Να ρίξουμε, όμως, μια προσεκτική ματιά σ' αυτήν την επένδυση. Συμφωνήθηκε το 2013. Τη σαμποτάρατε, την συκοφαντήσατε. Θυμάστε τότε τους συναδέλφους σας Υπουργούς, που έλεγαν ότι θα ξαπλώσουν στους διαδρόμους των αεροδρομίων για να μην κατέβουν οι Γερμανοί; Αυτά έλεγαν κάποιοι Υπουργοί της Κυβέρνησης σήμερα. Μπήκε, όμως, τελικά η επένδυση στα προαπαιτούμενα του τρίτου μνημονίου και αναγκαστήκατε να υποχωρήσετε. Αυτή είναι η πορεία των αποκρατικοποιήσεων, η ιστορία των επενδύσεων στα χρόνια σας: σύγκρουση, σαμποτάζ, καθυστερήσεις και τελικά άτακτη υποχώρηση, με ανυπολόγιστο κόστος, όμως, για την οικονομία. Αν πάμε στη σελίδα 137 της εισηγητικής έκθεσης, θα δούμε πως τα έσοδα αποκρατικοποιήσεων στα χρόνια που κυβερνάτε προέρχονται από αποφάσεις που ελήφθησαν πριν ακόμα αναλάβετε εσείς. Βέβαια, και για να μην σας αδικώ, πουλήσατε τον ΟΛΘ, επεκτείνατε την παραχώρηση του Διεθνούς Αερολιμένα Αθηνών, αλλά πώς; Σε τιμές ξεπουλήματος, που θα έλεγε και ο κ. Τσίπρας. «Θέλουν να ξεπουλήσουν ό,τι έχει απομείνει σε εθνικό πλούτο, για να μην έχει στα χέρια της η κυβέρνηση εθνικής σωτηρίας, που θα αναλάβει πολύ σύντομα, τα εργαλεία για την παραγωγική ανασυγκρότηση.» Τσίπρας αντιπολιτευόμενος. «Οι πιστωτές ζητούν να πάρουν και τα τιμαλφή, να πάρουν και τα ασημικά, να πάρουν ό,τι έχει απομείνει.» Τσίπρας, επίσης. Το κοινωνικό κράτος, κυρίες και κύριοι, είναι κοινωνικό, όταν στηρίζεται στην ανάπτυξη και στο μεγάλωμα της πίτας και όχι σε μία ταξικά μεροληπτική πολιτική, όπως τελευταία ονομάζετε τη δική σας πολιτική. Είναι αυτά του προηγούμενου αιώνα. Το γενναιόδωρο ευρωπαϊκό κοινωνικό κράτος βασίστηκε στον πλούτο που δημιούργησε η νέα επιχειρηματικότητα, η καινοτομία, η σύνδεση της γνώσης των πανεπιστημίων με την παραγωγή, η αριστεία, η συναίνεση, η κοινωνική ειρήνη, η συνεννόηση των κοινωνικών εταίρων. Κυρίες και κύριοι συνάδελφοι, ο κύριος Πρωθυπουργός λέει και ξαναλέει το τελευταίο διάστημα, προθερμαίνοντας προεκλογικά, φαντάζομαι, τη μηχανή του κόμματός του, ότι η Ελλάδα έφτασε στη χρεοκοπία εξαιτίας της συστηματικής κλοπής πλούτου και αγαθών από μία ελίτ που έβγαλε τα λεφτά της στο εξωτερικό. Σωστό, αλλά ελλιπές. Είναι μισή αλήθεια, άρα στην πολιτική είναι ψέμα. Το κομματικό κράτος; Οι σπατάλες του δημοσίου; Οι συντεχνίες; Προσέξτε, η χώρα σήμερα χρωστάει 330.000.000.000 ευρώ. Το κράτος έδωσε 200.000.000.000 ευρώ από το 2000 έως το 2015 για την κάλυψη των ελλειμμάτων των ασφαλιστικών ταμείων. Τα ελλείμματα του ΟΓΑ ήταν 74.000.000.000 και 45.000.000.000 τα ελλείμματα του ΙΚΑ. Τεράστιες συντάξεις και προνόμια στους πελάτες ψηφοφόρους, προφανώς της Νέας Δημοκρατίας, προφανώς του ΠΑΣΟΚ, αλλά προφανώς και της Αριστεράς, γιατί μπορεί να μην κυβερνούσατε μαζί τους, αλλά και εσείς πιέζατε και εσείς απειλούσατε και εσείς κάνατε καταλήψεις και εσείς ενισχύατε κάθε παράλογη διεκδίκηση. Χέρι χέρι, μαζί χτίσατε αυτές τις τελευταίες δεκαετίες το πελατειακό κομματικό κράτος, κάποιοι με Υπουργούς, κάποιοι άλλοι με τους συνδικαλιστές. Κι αν δεν αρκεί το επιχείρημα του ασφαλιστικού, μπορούμε να πάμε και στο δημόσιο. Σπατάλες στις προμήθειες, σπατάλες στις προσλήψεις - εκατοντάδες χιλιάδες προσλήψεις συμβασιούχων - , σπατάλες σε ΔΕΚΟ με δισεκατομμύρια ευρώ ελλείμματα, πελώριες αμοιβές και συντάξεις στο 110% του καταληκτικού μισθού. Πείτε μου σε τι από όλα αυτά και πότε αντιστάθηκε ο ΣΥΡΙΖΑ ή, τέλος πάντων, το προηγούμενο σχήμα που κάλυπτε ο ΣΥΡΙΖΑ. Θεωρώ, λοιπόν, κυρίες και κύριοι συνάδελφοι, ότι είστε συνεργοί. Είστε όλοι υπερασπιστές και στυλοβάτες ενός κομματικού κράτους των χαριστικών πράξεων και των ελλειμμάτων και η κυβερνητική σας πολιτεία το αποδεικνύει αυτό. Θυμήθηκα προχθές, στην παρουσίαση του βιβλίου του Κωστή Χατζηδάκη, την περίπτωση του ΟΣΕ, που δεν την είχα ακριβώς έτσι στο μυαλό μου, για να είμαι ειλικρινής. Τρισχειρότερα από την Ολυμπιακή! Υπήρξε έτος με 1.000.000.000 έλλειμμα. Ένα έτος, ένας οργανισμός, 1.000.000.000! Πήγε να πουληθεί από τη Νέα Δημοκρατία 300.000.000 ευρώ, βγήκατε στα κάγκελα και τελικά πουλήθηκε από εσάς ούτε 50.000.000, 45 λειψά εκατομμύρια. Το να λέει, λοιπόν, ο Πρωθυπουργός ότι η χρεοκοπία της χώρας οφείλεται μόνο στη διαφθορά των ελίτ είναι ένα βολικό ψέμα, ένας λαϊκισμός. Αποσιωπά τις υπόλοιπες ευθύνες. Αποσιωπά τις σπατάλες του κομματικού κράτους. Οι ασθενικοί ρυθμοί ανάπτυξης, το τεράστιο έλλειμμα επενδύσεων, η υπερφορολόγηση, ο πελατειασμός και τελικά η αναδιανομή της μιζέριας έχουν ρίζες στις ιδεοληψίες και στη διαχρονική λαϊκίστικη κυβερνητική πολιτική. Ακόμα και σήμερα δεν υπάρχουν στην ατζέντα της Κυβέρνησης αναπτυξιακά μέτρα, τα οποία να οδηγούν σε αύξηση των θέσεων εργασίας. Ρώταγα, όμως: Και τώρα τι κάνουμε; Ως χώρα, δηλαδή, τι κάνουμε; Θα πρέπει να πούμε κάποιες αλήθειες που είναι κοινές για όλους, όχι οι αλήθειες μας, αλλά αλήθειες για τη χώρα. Η οικονομία έχει αντοχές μέχρι την άνοιξη του 2019. Τότε το ελληνικό δημόσιο θα πρέπει να προχωρήσει σε έκδοση δεκαετούς ομολόγου. Εάν δεν γίνει αυτό και η Κυβέρνηση βάλει χέρι στο γνωστό «μαξιλάρι» των 24.000.000.000, θα ξεκινήσει η αντίστροφη μέτρηση και η εκτίμησή μας είναι ότι δεν θα υπάρξει νέο μνημόνιο, δεν θα υπάρξει νέα βοήθεια, δεν θα υπάρξουν νέα αεροπλάνα από τη Φρανκφούρτη, θα υπάρξει χρεοκοπία. Ρωτώ ξανά: Τι κάνουμε; Είναι θετικό, προφανώς, ότι η οικονομία καταγράφει πρωτογενή πλεονάσματα, αλλά ο τρόπος είναι λάθος. Η υπερφορολόγηση, η μείωση του Προγράμματος Δημοσίων Επενδύσεων και το πάγωμα των πληρωμών των ληξιπρόθεσμων οφειλών του δημοσίου είναι η λάθος συνταγή. Και μετά έχουμε το μοίρασμα των πλεονασμάτων. Έχουμε επιδόματα, αντί για φορολογικές ελαφρύνσεις, αντί για μία άλλη φορολογική πολιτική. Επαναλαμβάνουμε, λοιπόν, το λάθος που μας έφερε στην κρίση και στη χρεοκοπία: Φουσκώνουμε την κατανάλωση και αυξάνουμε υπέρογκα τους φόρους. Μεταρρυθμίσεις και δεν μιλώ γι' αυτές που εμείς θέλουμε, μιλώ γι' αυτές που εσείς έχετε δεσμευτεί. Κανένα από τα δεκαέξι προαπαιτούμενα, που έπρεπε να είχατε ολοκληρώσει μέχρι το τέλος του 2018, δεν έχει υλοποιηθεί μέχρι στιγμής. Έτσι τουλάχιστον αναφέρει η πρώτη έκθεση της Ευρωπαϊκής Επιτροπής για την μεταμνημονιακή Ελλάδα. Θα γίνουν αυτές οι μεταρρυθμίσεις, αυτές οι αλλαγές, αυτές για τις οποίες έχετε δεσμευτεί; Γιατί έρχεται και η δεύτερη αξιολόγηση, όπως ξέρετε, τον Φεβρουάριο και περιμένουμε, με βάση τα αποτελέσματα αυτής της δεύτερης αξιολόγησης, τη θετική ψήφο πολλών κοινοβουλίων για να πάρουμε αυτά τα 600.000.000 ευρώ που αναλογούν στα κέρδη από τα ελληνικά ομόλογα που έχουν στην κατοχή τους οι κεντρικές τράπεζες των κρατών - μελών. Πού παρατηρούνται καθυστερήσεις; Ποιες είναι αυτές οι δεκαέξι καθυστερήσεις; Είναι στελέχωση ανεξάρτητων αρχών, αποπληρωμή ληξιπρόθεσμων οφειλών, νομοθετικό πλαίσιο για τα κόκκινα δάνεια, ανάπτυξη του συστήματος πρωτοβάθμιας υγείας, σταδιακή αποδέσμευση της ΔΕΗ από τον λιγνίτη - δικές σας δεσμεύσεις - , ηλεκτρονική αναβάθμιση των υποδομών της δικαιοσύνης, για να επιταχύνουμε το έργο της. Τι γίνεται με όλα αυτά; Τελειώνει ο χρόνος. Δεν τελειώνει ο χρόνος, το 2018, αλλά τελειώνει ο χρόνος της χώρας. Αντίστοιχα περικόπτετε πάνω από 1.000.000.000 από ανέργους, μαθητές, νέους ασφαλισμένους. Αναφέρω μερικά παραδείγματα: μείωση της κρατικής συμμετοχής στα φάρμακα για τους ασφαλισμένους -240.000.000 εξασφαλίσατε από εκεί - , κόψιμο προγραμμάτων απασχόλησης για τριάντα χιλιάδες νέους ανέργους -260.000.000- , αναβολή της εφάπαξ μείωσης του συντελεστή φορολόγησης των επιχειρήσεων, που είχατε πει, από 29% στο 26%, που θα κατέβει μόνο μέχρι το 28%, αναβολή του μέτρου που προέβλεπε την αύξηση του αριθμού θέσεων σε βρεφονηπιακούς σταθμούς, μείωση προφανώς των δημοσίων επενδύσεων κατά 300.000.000 ευρώ. Όμως, κυρίες και κύριοι, οι μη μισθολογικές δαπάνες για την παιδεία, την υγεία, την άμυνα, τη δικαιοσύνη δείχνουν πως βαδίζει μια χώρα, δείχνουν αν υπάρχει κοινωνικό κράτος. Και το γεγονός ότι οι μη μισθολογικές δαπάνες για την παιδεία, την υγεία, την άμυνα, τη δικαιοσύνη είναι στη χώρα μας χαμηλότερες από τον ευρωπαϊκό μέσο όρο δείχνει ότι η δική σας πολιτική δεν είναι υπέρ των πολλών και των ασθενέστερων. Είναι ο τελευταίος προϋπολογισμός των «ΣΥΡΙΖΑΝΕΛ». Αυτό, όμως, που είναι σημαντικό για τους πολίτες είναι να σκεφτούν τα λάθη σας, να σκεφτούν αυτά που δεν παραδέχεστε, να σκεφτούν αυτά που αρνείστε, να σκεφτούν όλα αυτά που δεν κάνατε, είτε γιατί σας εμπόδισαν οι ιδεοληψίες σας είτε γιατί δεν είσαστε ικανοί να τα κάνετε, με αποτέλεσμα να μένει η χώρα πίσω. Για να χαράξουμε, όμως, μια νέα πορεία, αν και είναι καλό να ξέρουμε τα λάθη αυτών που κυβερνούν, δεν αρκεί. Για να χαράξουμε μια νέα πορεία ως κοινωνία, ως χώρα, θα πρέπει να είμαστε αποφασισμένοι να αποφύγουμε όλα τα λάθη όλου του παρελθόντος, και του πρόσφατου και του μακρινού παρελθόντος. Το 2019, λοιπόν, η Ελλάδα πρέπει να γυρίσει σελίδα. Πρέπει να δούμε την Ελλάδα αλλιώς. Για να γίνει αυτό, δεν αρκεί μόνο να χάσετε τις εκλογές. Πρέπει να ενισχυθούν οι δυνάμεις που ποτέ δεν λαΐκισαν, οι δυνάμεις που ποτέ δεν κορόιδεψαν, οι δυνάμεις που εξαντλούν όλη τη δύναμή τους όχι στην εξαπάτηση των πολιτών, αλλά στην εξεύρεση λύσεων νεωτερικών, εμπνευσμένων, αποτελεσματικών, δοκιμασμένων, ευρωπαϊκών και, τελικά, πατριωτικών. Αυτό είναι το κάλεσμα του κινήματός μας στην ελληνική κοινωνία. Αν θέλει να δει την Ελλάδα αλλιώς, πρέπει να επιβραβεύσει τις δυνάμεις που ποτέ δεν τον κορόιδεψαν, τις δυνάμεις που ταιριάζουν στον Έλληνα που δοκιμάζεται. Σας ευχαριστώ.
Ευχαριστώ πολύ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και τρεις εκπαιδευτικοί συνοδοί από το Γυμνάσιο Κουτσοποδίου Αργολίδος. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Καλώ στο Βήμα τον κ. Πάνο Καμμένο, Υπουργό Εθνικής Αμύνης και Πρόεδρο των Ανεξαρτήτων Ελλήνων.
Κύριε Πρόεδρε, κυρίες και κύριοι συνάδελφοι, σήμερα είναι μια ιστορική μέρα για την πατρίδα μας, μια μέρα που γίνεται πράξη μια δέσμευση απέναντι στο έθνος, απέναντι στους προγόνους μας, αλλά και απέναντι στις πολιτικές δεσμεύσεις που αναλάβαμε πριν συγκροτήσουμε την Κυβέρνηση ΣΥΡΙΖΑ - Ανεξαρτήτων Ελλήνων. Ήταν μια δέσμευση που περιλαμβανόταν στην ιδρυτική διακήρυξη των Ανεξαρτήτων Ελλήνων, να φτάσουμε στη συζήτηση ενός προϋπολογισμού ο όποιος δεν θα κατέχεται από μνημόνια, ενός προϋπολογισμού που δεν θα υποδεικνύεται από τους πιστωτές, ενός προϋπολογισμού που θα ανακτά την εθνική κυριαρχία της χώρας. Σήμερα κάνουμε πράξη, λοιπόν, αυτή την υπόσχεση προς την πατρίδα και προς τους Έλληνες πολίτες. Είναι ο πρώτος προϋπολογισμός ενός ελεύθερου κράτους μετά από μια δεκαετή οικονομική κρίση. Δεν είναι μόνο η ανάκτηση της εθνικής κυριαρχίας της χώρας. Αυτήν τη χρονιά ξεκινώντας από την Πέμπτη, από το νομοσχέδιο που κατατέθηκε από το Υπουργείο Ενέργειας, η Ελλάδα πλέον είναι ελεύθερη να εκμεταλλευθεί το εθνικό της πλούτο και ιδιαίτερα τον υποθαλάσσιο και υπόγειο πλούτο με συμφωνίες για το φυσικό αέριο που θα αλλάξουν εντελώς τη μορφή της χώρας. Γίνεται πραγματικότητα αυτό με τη δεδομένη χρονική συγκυρία όπου η Ελλάδα απαλλάσσεται από τις αλυτρωτικές συμβάσεις και η εξέλιξη αυτή εξυπηρετεί μόνο τα ελληνικά συμφέροντα. Από το Βήμα αυτό είχαμε μιλήσει για την εκμετάλλευση των ελληνικών αποθεμάτων που θα αξιοποιηθούν από την Ελλάδα και όχι από κάποιο σχήμα εκχώρησης δημόσιας περιουσίας με έδρα το Λουξεμβούργο, όπως είχε προσυπογράψει η προηγούμενη κυβέρνηση, στόχος απαραίτητος τον δανειστών. Ήταν ο κύριος στόχος που η Ελλάδα μπήκε στην κρίση, ήταν ο κύριος στόχος που δέθηκε η Ελλάδα στα μνημόνια. Και αυτή η ιστορική στιγμή προετοιμάστηκε προσεκτικά από την Κυβέρνηση, από το σύνολο της Κυβέρνησης, από το Υπουργείο Εθνικής Οικονομίας - και θέλω να συχχαρώ το οικονομικό επιτελείο της Κυβέρνησης για αυτό το αποτέλεσμα - , από το Υπουργείο Εθνικής Άμυνας, από το Υπουργείο Εξωτερικών, διότι η θέση πλέον της χώρας έχει πολύ μεγάλη διαφορά από τη θέση του 2010, του 2012, ακόμα και του 2014. Η Ελλάδα με διμερείς, τριμερείς και τετραμερείς συμφωνίες μέσω της Κύπρου στον νότο με το Ισραήλ, την Αίγυπτο, την Ιορδανία, τα Ηνωμένα Αραβικά Εμιράτα, στο βορρά με τη Βουλγαρία και τη Ρουμανία, από μέρος του προβλήματος έγινε άξονας σταθερότητος και η λύση. Πλέον έχουμε δέσει συμμαχίες που βοηθούν τη μετεξέλιξη της χώρας σε έναν ενεργειακό κόμβο. Ο Υπουργός Εξωτερικών των Ηνωμένων Πολιτειών την προηγούμενη εβδομάδα κατά τη συζήτηση της στρατηγικής συμφωνίας με την Ελλάδα έβαλε τη χώρα μας στο λεγόμενο Plan Α, που σημαίνει ότι η Ελλάδα πλέον αποτελεί τον πρώτο και κύριο σύμμαχο των Ηνωμένων Πολιτειών στην ευρύτερη περιοχή όσον αφορά στην ενέργεια. Σε λίγο καιρό θα προχωρήσει ο αγωγός σύνδεσης των αποθεμάτων από την Κύπρο, την Αίγυπτο και το Ισραήλ μέσω της Κρήτης και της δυτικής Ελλάδος, ενός αγωγού που θα ανατρέψει τη γεωπολιτική κατάσταση της ενέργειας σ' όλη την Ευρώπη. Ήδη στην Αλεξανδρούπολη χτίζεται η κύρια τράπεζα αποθεμάτων ενέργειας που θα βοηθήσει την απεξάρτηση της Ευρώπης από το μονοπώλιο της ενέργειας μέχρι τώρα. Και αυτό σημαίνει επενδύσεις από εταιρείες, όπως η «EXXON MOBIL», η «TOTAL», οι Ηνωμένες Πολιτείες και η Γαλλία, δηλαδή. Αυτό σημαίνει ασφάλεια για τη χώρα, σημαίνει πλέον το πέρασμα σε μια καινούργια εποχή. Αυτές οι συμμαχίες έγιναν κατόπιν αποφάσεως της Κυβέρνησης με πολλή δουλειά, με κόπο, με εμπλοκή των Ενόπλων Δυνάμεων μας, που παρ' όλη την πίεση που δεχθήκαν κατά τη διάρκεια της κρίσης τα στελέχη τους, έμειναν όρθιες. Πλέον η Ελλάδα είναι σε θέση να μπορεί να διεξάγει ασκήσεις στην Πολεμική Αεροπορία, με καλεσμένους το Ισραήλ και αραβικές χώρες, πράγμα που δεν έχει ξαναγίνει μέχρι σήμερα. Θα πρέπει εδώ να ξεκαθαρίσω ότι όλη αυτή η πολιτική είναι αυτή που θα οδηγήσει στην έξοδο από την οικονομική κρίση. Οικονομική κρίση, όμως, δεν ήταν μόνο αυτή που έπληξε τις Ελληνίδες και τους Έλληνες. Η οικονομική κρίση είναι αυτό που, όπως έχει αντιληφθεί και ο τελευταίος πολίτης, ήταν μόνιμα και κρίση ηθικών αξιών. Ποτέ δεν ήταν οικονομικό το πλιάτσικο στον έρανο για τον καρκίνο από τον Ερυθρό Σταυρό, οι σκανδαλώδεις τροπολογίες προς όφελος των πολυεθνικών του φαρμάκου, τα δεκάδες εκατομμύρια μέσω των εικονικών τιμολογίων σε εκδότες και δημοσιογράφους της διαπλοκής για να σιωπούν και να συγκαλύπτουν, ενώ αντίθετα, αυτά τα χρήματα θα έπρεπε να καταβληθούν στους πολίτες για τη δημόσια υγεία. Ποτέ δεν ήταν ζήτημα οικονομικό η υπερτιμολόγηση των δημοσίων έργων που τροφοδοτούσαν την αντιδημοκρατική διαπλοκή των βασικών μετόχων. Βασικοί μέτοχοι που εξαφανίστηκαν κατά τα τελευταία τέσσερα αυτά χρόνια, που έχουμε την ευθύνη της διακυβέρνησης του τόπου. Ποτέ δεν ήταν ζήτημα οικονομικό η διοχέτευση στο 4% των αιτούντων το 50% των χρηματοδοτικών εργαλείων της Ευρωπαϊκής Ένωσης και του ΠΔΕ, αποκλείοντας τους έντιμους επιχειρηματίες, βάζοντας έτσι βόμβα στα θεμέλια της πραγματικής ανάπτυξης και του υγιούς ανταγωνισμού, που δημιουργεί προκοπή και θέσεις εργασίας του επιχειρείν. Θα πρέπει κάθε Έλληνας πολίτης να αντιληφθεί ότι αυτός που συμμετέχει σε συμμορίες κατασπατάλησης ευρωπαϊκών πόρων δεν θα επενδύσει ούτε 1 ευρώ στην πραγματική οικονομία. Και η ανηθικότητα αυτή μετατρέπεται σε εθνικό κίνδυνο, βλέποντας τα δισεκατομμύρια που κάποιοι στέρησαν από την Εθνική Άμυνα για να γεμίσουν τους τραπεζικούς τους λογαριασμούς στην Ελβετία, λογαριασμοί που σήμερα αποκαλύπτονται με τη συμβολή αυτής της Κυβέρνησης. Το Υπουργείο Άμυνας κατήγγειλε δεκαοκτώ επαίσχυντες συμφωνίες, όχι κατόπιν εορτής, αλλά την ώρα που γίνονταν και σήμερα η ελληνική δικαιοσύνη έχει στα χέρια της, έχοντας τιμωρήσει πολιτικούς για πρώτη φορά, με την κατηγορία του ξεπλύματος χρήματος, πολιτικούς που έλεγαν ότι καλύπτονται από την παραγραφή. Επί δεκαετίες, όμως, δεν υπήρχε μόνο συγκάλυψη από τους θεσμούς της δημοκρατίας, που υποτίθεται ότι θα έπρεπε να λειτουργούν ως αντίσωμα στην ανηθικότητα της πολιτικής εξουσίας. Υπήρχε ευθεία πολεμική σε όποιον τολμούσε να αντιδράσει. Σωρεία συκοφαντικών δημοσιευμάτων, μέσα από δημοσιογραφικούς οργανισμούς που τρέφονταν από παράνομα δάνεια τραπεζών, μέσα από μπίζνες πολιτικών. Όποιος στεκόταν στόχος για την κατασπατάληση της πατρίδας και της εθνικής οικονομίας, τον εξαφάνιζαν με συκοφαντικές καμπάνιες, που σήμερα από ορισμένα blogs συνεχίζονται εναντίον της Κυβέρνησης. Οι προηγούμενες κυβερνήσεις μετέτρεψαν την Ελλάδα από κυρίαρχη δύναμη σε αποικία χρέους, μόνο και μόνο για προσωπικό τους όφελος και παρέμειναν ατιμώρητοι για δεκαετίες. Και βλέπω σήμερα έκπληκτος αυτούς που καταδίκασαν την χώρα σε απαξίωση και προκάλεσαν μια ιδιότυπη γενοκτονία να φορούν τον μανδύα του πατριώτη, προκειμένου να διασωθούν και να εξαπατήσουν για ακόμη μια φορά τους Έλληνες πολίτες. Εκείνους, που δημιούργησαν το τεράστιο θέμα του εθνικού προβλήματος της Μακεδονίας, παραδίδοντας το γεωγραφικό προσδιορισμό «Βόρεια Μακεδονία», και πήγαιναν με τα αεροπλάνα του Χριστοφοράκου στα Σκόπια για να κάνουν μπίζνες με πετρέλαια, να έρχονται τώρα και να χρησιμοποιούν το εθνικό και μείζον θέμα ως φερετζέ για την ανηθικότητα και την αντεθνική τους δράση. Οι χειροκροτητές του Κώστα Σημίτη, οι συνοδοιπόροι του Γιώργου Παπανδρέου μετατρέπονται τάχα σε εθνικόφρονες για τις ανάγκες του ρόλου τους, ο οποίος δεν είναι τίποτα άλλο από την επάνοδο στην εξουσία και την εξασφάλιση ατιμωρησίας των συμμοριών που τους υποστηρίζουν. Άνθρωποι που χρέωσαν και χρεωκόπησαν τα ίδια τους τα κόμματα, περνώντας αφειδώς θαλασσοδάνεια εκατοντάδων εκατομμυρίων σήμερα αλλάζουν ΑΦΜ και ως σαλτιμπάγκοι της πιάτσας έρχονται να μιλήσουν για δήθεν ελεύθερη οικονομία και ανάπτυξη. Πολιτικές δυνάμεις που στερούσαν από την αγορά και τις επιχειρήσεις χρηματοδότηση, δημιουργώντας δεκάδες χιλιάδες λουκέτα και ένα εκατομμύριο ανέργους, την ίδια στιγμή εξασφάλιζαν αφειδώς χρηματοδότηση για τα κόμματα τους και τους κρατικοδίαιτους επιχειρηματίες, που όχι μόνο χρεωκόπησαν τις επιχειρήσεις τους, αλλά έβγαζαν σε προσωπικούς λογαριασμούς τα χρήματα στο εξωτερικό. Γι' αυτόν τον λόγο, πιστεύουμε ακράδαντα ότι οι Ανεξάρτητοι Έλληνες έχουμε έναν μέγιστο στόχο, τον οποίο είναι επιτακτική ανάγκη να τον ολοκληρώσουμε μαζί με το ΣΥΡΙΖΑ. Και ο στόχος είναι η επάνοδος των ηθικών αξιών στο επίκεντρο της κοινωνίας. Είναι η τιμωρία εκείνων, οι οποίοι καταλήστευσαν το δημόσιο χρήμα. Φθάσαμε το 2010 με αυτές τις ανήθικες πρακτικές, όταν έσπασαν τα swaps του Σημίτη για τα οποία ποτέ δεν λογοδότησε, αφού η κυβέρνηση Παπανδρέου ουδέποτε στην αντιστοιχία που ζήτησε η Κομισιόν γι' αυτήν την πρακτική που κρίθηκε παράνομη, με αποτέλεσμα να θυσιαστεί η ελληνική κοινωνία και η ελληνική οικονομία. Αυτό έκανε το παλιό πολιτικό σύστημα για να σωθεί η πατρίδα. Και βέβαια, δεν το έκαναν για να σωθεί η πατρίδα. Το έκαναν για να σωθούν οι τράπεζες, οι δανειστές και οι ντόπιοι επίορκοι, για να αποβληθεί η Ελλάδα ουσιαστικά από την Ευρωπαϊκή Ένωση, διότι η έλευση του Διεθνούς Νομισματικού Ταμείου μόνο αυτό το σκοπό εξυπηρετούσε. Να καταστρατηγηθεί το ευρωπαϊκό κεκτημένο για την Ελλάδα, με μέτρα τα οποία θα παραβίαζε βάναυσα. Και ενώ αύξησαν τη φορολογική επιβάρυνση στους Έλληνες πολίτες σε ορισμένες περιπτώσεις στο 600%, στάθηκαν ανίκανοι να νοικοκυρέψουν το κράτος, διότι ποτέ στην πραγματικότητα δεν τους ενδιέφερε να σώσουν την ελληνική οικονομία. Απόδειξη είναι με στοιχεία: το έλλειμμα του 2010 ήταν 24.000.000.000 ευρώ, του 2011 ήταν 19.000.000, του 2012 ήταν 19.400.000, του 2013 ήταν 22.000.000.000. Το έλλειμμα του 2014 ήταν 6.500.000.000 ευρώ. Αυτό σημαίνει ότι, παρ' ότι άρμεξαν τη μεσαία τάξη, και εξόντωσαν την εθνική αστική τάξη, στην ουσία εξακολούθησαν να κάνουν business με τη διαπλοκή και τους κρατικοδίαιτους, εξανεμίζοντας έτσι τις θυσίες του ελληνικού λαού. Εμείς, λοιπόν, που τάχα δεν γνωρίζουμε από οικονομικά, το 2016 πέτυχαμε τον πρώτο προϋπολογισμό της μεταπολεμικής Ελλάδος με εξαίρεση το '71 που δεν είχε ελλείμματα, που δεν παρήγαγε πια ελλείμματα και δεν είχε ανάγκη πια για δανεισμό, που δεν είχε ανάγκη για περαιτέρω υφεσιακά μέτρα. Το 2017 και το 2018 φέτος είναι ακόμα μια τέτοια χρονιά. Και το 2019 προοιωνίζεται μια χρονιά πλεονάσματος, όχι πρωτογενούς, αλλά δημοσιονομικού της γενικής κυβέρνησης, δηλαδή δεν παράγει ελλείμματα πλέον η εθνική οικονομία. Καταφέραμε και αντιστρέψαμε την εικόνα, αφού παραλάβαμε εμείς με τη διακυβέρνηση τον Ιανουάριο του 2015 με αυτό το μείγμα 15% εξαγωγές και 85% εισαγωγές ως προς το ΑΕΠ. Σήμερα 35% είναι οι εξαγωγές και 65% οι εισαγωγές, ενώ ο μέσος όρος της Ευρωπαϊκής Ένωσης είναι στο 45%. Δεν πετύχαμε όμως μόνο αυτό. Έπρεπε να ασχοληθούμε και με το ασφυκτικό πρόβλημα του δημοσίου εξωτερικού χρέους. Ακούω συνεχώς το επιχείρημα και, δυστυχώς, από τον Αρχηγό της Αξιωματικής Αντιπολίτευσης ότι προσθέσαμε δήθεν εμείς βάρος στην ελληνική οικονομία και το δημόσιο χρέος, πότε λέει 80.000.000.000, πότε 90.000.000.000, πότε 100.000.000.000. Ωστόσο, το επίσημο δελτίο του δημοσίου χρέους του Υπουργείου Οικονομικών το 2014 αναφέρει πως το δημόσιο χρέος ήταν 324.127.000.000 ευρώ. Το ίδιο επίσημο δελτίο στις 31 Δεκεμβρίου του 2015, ένα χρόνο μετά, αναφέρει ότι το δημόσιο χρέος είναι 321.007.000.0000 ευρώ, δηλαδή 3.000.000.000 ευρώ κάτω. Ποιος πρόσθεσε; Τι προσθέσαμε; Όχι μόνο δεν προσθέσαμε, αλλά αφαιρέσαμε. Και ξέρετε πού πήγαν αυτά τα χρήματα, τα οποία δεν ήταν 86 και τελικά ήταν 65; Ξέρετε πού πήγαν; Στο να αντιμετωπίσουμε την χρηματοοικονομική βόμβα των 85.000.000.000, η οποία είχε τοποθετηθεί, όπως είχε ομολογήσει ο τότε Υπουργός Οικονομικών κ. Παπακωνσταντίνου, να αποτρέψουμε τη χρεοκοπία της χώρας, την οποία είχε μεταθέσει, όπως είχε αποκαλύψει ο κ. Κουκουλόπουλος στο «MEGA» το 2015, στο να πληρώσουμε δάνεια που είχατε πάρει εσείς με 4% και 4,5%, δηλαδή με ληστρικά επιτόκια. Και εμείς είχαμε πάρει τα χρήματα αυτά με 0,9%, δηλαδή ούτε με 1% επιτόκιο. Με αυτά τα χρήματα αντικαταστήσαμε τα ληστρικά δάνεια που είχατε πάρει εσείς. Για την αντιμετώπιση του δημοσίου χρέους θέσαμε το θέμα που για πρώτη φορά οι Ανεξάρτητοι Έλληνες είχαν επικαλεστεί το 2014, δηλαδή αναστολή της καταβολής μέρους των δόσεων εξυπηρέτησης χρέους, ώστε να αποκτηθεί δημοσιονομικός χώρος για κοινωνική πολιτική και για την πραγματική αύξηση του κοινωνικού πλούτου, πράγμα που εφαρμόστηκε. Και επειδή γίνεται πολύ λόγος για την επιχειρηματικότητα, της οποίας η Αντιπολίτευση θέλει να εμφανίζεται ως προστάτης, να αναφερθούμε στην αμείλικτη για το ΠΑΣΟΚ και τη Νέα Δημοκρατία πραγματικότητα. Το ΠΑΣΟΚ και η Νέα Δημοκρατία έκλεισαν εκατόν τριάντα χιλιάδες επιχειρήσεις, περισσότερες από αυτές που άνοιξαν την περίοδο 2010-2014. Το αντίστοιχο στοιχείο για την περίοδο 2015-2017 ξέρετε τι δείχνει; Επιπλέον τριάντα χιλιάδες επιχειρήσεις. Δηλαδή, άνοιξαν τριάντα χιλιάδες περισσότερες από αυτές που έκλεισαν. Γι' αυτό και οι Ανεξάρτητοι Έλληνες και εγώ προσωπικά στηρίξαμε τη δύσκολη συμφωνία του 2015, που αποτελούσε όμως τη γέφυρα για να εκδιώξουμε το νομισματικό ταμείο από την Ελλάδα και την Ευρώπη. Και όταν αλλάξαμε πολιτική, κυρίες και κύριοι συνάδελφοι, δεν κάναμε κωλοτούμπα. Ζητήσαμε την έγκριση του ελληνικού λαού και ο ελληνικός λαός έκανε πάλι Κυβέρνηση τον ΣΥΡΙΖΑ και τους Ανεξάρτητους Έλληνες τον Σεπτέμβριο του 2015. Κυρίες και κύριοι συνάδελφοι, θα ήθελα εδώ να τονίσω ότι τον καιρό της διακυβέρνησης της χώρας από το ΠΑΣΟΚ, το ΛΑΟΣ και το νέο ΛΑΟΣ του Σαμαρά, σας είχαν υποδείξει να εμφανίζετε ότι τα σκληρά προγράμματα λιτότητας είναι δικής σας ιδιοκτησίας. Σας έλεγαν οι δανειστές: «Εμείς παίρνουμε τα μέτρα, αλλά θα τα παρουσιάζετε ως δικά σας στον ελληνικό λαό». Και αυτό κάνατε. Το κάνατε χωρίς ντροπή, χωρίς ενοχή, χωρίς δισταγμό. Την περίοδο 2010-2014 πήρατε μέτρα 65.000.000.000 ευρώ και μειώσατε το ΑΕΠ της χώρας κατά 25%. Ήσαστε οι νεκροθάφτες της ελληνικής οικονομίας και της ελληνικής κοινωνίας. Μετατρέψατε τις ηθικές αρχές της κοινωνίας μας, καταστρέψατε την εθνική αστική τάξη και περισώσατε την καταστροφική επιχειρηματική ελίτ που σας στηρίζει. Μάθατε να κυβερνάτε με πρόγραμμα τα όσα σας υπαγόρευαν. Δεν θα ξεχάσουμε τον κ. Χατζηδάκη από αυτό το Βήμα να λέει: «Αν είναι να μειωθούν οι συντάξεις, πείτε το μας, για να διαμορφώσουμε και εμείς το πρόγραμμά μας». Αυτή είναι η πραγματικότητα. Ακολουθούσατε εντολές, χωρίς να παίρνετε εθνικές πρωτοβουλίες. Θα ήθελα ακόμα να θυμίσω τι έλεγε ο κ. Μητσοτάκης στις 17-12-2016: «Αν ο κ. Τσίπρας σκεφτόταν τη χώρα και όχι πώς θα χάσει αξιοπρεπώς στις ερχόμενες εκλογές, θα χρησιμοποιούσε την υπέρβαση του στόχου του πλεονάσματος ως διαπραγματευτικό όπλο για να πετύχει λιγότερα μέτρα για το μέλλον». Και συνεχίζει ο κ. Μητσοτάκης: «Δεν το κάνει, όμως, πρώτον γιατί δεν ξέρει πώς γίνονται οι διαπραγματεύσεις και, δεύτερον, γιατί δεν τον νοιάζει. Τον νοιάζει μόνο το επικοινωνιακό σόου». Όμως, κύριε Μητσοτάκη, η πραγματικότητα σας διαψεύδει. Διαψεύδει διαρκώς τις εκτιμήσεις και τις προβλέψεις σας. Η συγκυβέρνηση ΣΥΡΙΖΑ - Ανεξάρτητοι Έλληνες διαπραγματεύθηκε, λέγοντας ότι το υψηλό πρωτογενές πλεόνασμα που καταφέραμε χάρη στη αγόγγυστη στήριξη του ελληνικού λαού, καθώς και η υγιής πλέον ελληνική οικονομία, δεν χρειάζεται άλλο υφεσιακό μέτρο, όπως αυτό της μείωσης των συντάξεων. Και αυτό το πετύχαμε διότι κερδίσαμε τον σεβασμό όλων, διότι οι εταίροι μας κατάλαβαν πως η κοινωνική ευαισθησία δεν είναι μειονέκτημα. Είναι όμως η δράση συμμοριών που λυμαίνονταν τον δημόσιο πλούτο. Είναι αντιθέτως οι αφορμές που εσείς δώσατε, ενώ αυτή η Κυβέρνηση δεν είχε δώσει ποτέ. Κάνουμε, λοιπόν, πράξη όσα είπαμε στις 21 Αυγούστου, οπότε και τερματίστηκαν οι σκληρές μνημονιακές δεσμεύσεις. Εφαρμόζουμε μέτρα στήριξης των κοινωνικά ασθενεστέρων και θα το συνεχίσουμε, διότι ο ελληνικός λαός το δικαιούται και το έχει ανάγκη. Κυρίες και κύριοι συνάδελφοι, θα μου επιτρέψετε τώρα να αναφερθώ στο Υπουργείο Εθνικής Άμυνας και στα υπουργεία που έχουμε ευθύνη οι Ανεξάρτητοι Έλληνες. Τα μακροοικονομικά στοιχεία τα έχουν αναλύσει οι Υπουργοί. Με υπευθυνότητα αναλάβαμε την ευθύνη του Υπουργείου Εθνικής Άμυνας, με αίσθημα ευθύνης έναντι του ελληνικού λαού. Οι Ένοπλες Δυνάμεις προασπίζονται καθημερινά τα εθνικά συμφέροντα. Με δικαιοσύνη προσπαθούμε να λαμβάνουμε μέτρα που ξεκινούν από την αναγνώριση της ευθύνης που φέρουν οι αξιωματικοί μας μέχρι τις δυσκολίες που αντιμετωπίζουν τα κατώτερα στελέχη, εκεί που η ελπίδα παραμένει άσβεστη στα πρόσωπα των χιλιάδων στελεχών, αλλά και των οπλιτών που υπηρετούν με αυταπάρνηση την πατρίδα. Το έχω πει πολλές φορές και δεν θα κουραστώ να το λέω μέχρι να το εμπεδώσουμε όλοι: Οι Ένοπλες Δυνάμεις απαιτούν εθνική πολιτική και ομοψυχία. Ο προϋπολογισμός του Υπουργείου Εθνικής Άμυνας θα πρέπει να είναι πεδίο συνεννόησης και συναίνεσης όλων των πολιτικών κομμάτων αυτού του Κοινοβουλίου και όχι πεδίο αντιπαράθεσης και διαφωνιών, καθώς ο κίνδυνος είναι υπαρκτός και παραμονεύει. Επιβάλλεται να βάλουμε τις Ένοπλες Δυνάμεις πλάι και έξω από την πολιτική αντιπαράθεση, για να φτάσουμε εκεί που ήμαστε κάποτε, να ψηφίζεται ο προϋπολογισμός του συγκεκριμένου Υπουργείου και από την Αντιπολίτευση. Επιβάλλεται να απομονώσουμε τις ακραίες και μίζερες φωνές μικροπολιτικών σκοπιμοτήτων, από όπου και αν προέρχονται. Δεν είναι στις προθέσεις μου να μπω σε αντιπαράθεση με τις θέσεις που εκφράζονται τελευταία από στελέχη της Αξιωματικής Αντιπολίτευσης γιατί πιστεύω στη συνεννόηση επί των εθνικών θεμάτων και η διάθεση κονδυλίων για την άμυνα συνιστά ένα σημείο εθνικού ενδιαφέροντος. Σεβόμενος, όμως, τα χρήματα του ελληνικού λαού και το που αυτά κατευθύνονται, θα πρέπει να επισημανθούν ορισμένα γεγονότα, για να γίνει αντιληπτό από όλους σε αυτήν την Αίθουσα, η κατάσταση που είχε διαμορφωθεί και την οποία παραλάβαμε στον χώρο της εθνικής άμυνας τα τελευταία έτη. Παραθέτω, λοιπόν, τα εξής στοιχεία: Στην κατηγορία των αποδοχών οι κυβερνήσεις και συγκυβερνήσεις ΠΑΣΟΚ - Νέας Δημοκρατίας, την περίοδο 2009-2015 μείωσαν τις αποδοχές κατά 35%, περίπου, οδηγώντας το προσωπικό των Ενόπλων Δυνάμεων σε συνθήκες εξαθλίωσης. Όσον αφορά στο λειτουργικό σκέλος του προϋπολογισμού, ήτοι τις δαπάνες για καύσιμα, τρόφιμα στρατευσίμων, συντηρήσεις, η κατάσταση ήταν ακόμα χειρότερη, καθώς με τη μείωση του προϋπολογισμού του έτους 2015 σε σχέση με τον αντίστοιχο του έτους 2009 προσεγγίζει το 60%. Στα εξοπλιστικά η μείωση του εν λόγω χρονικού διαστήματος κυμάνθηκε σε ποσοστό περί του 68%. Συνοπτικά, δηλαδή, η μείωση του προϋπολογισμού του Υπουργείου Εθνικής Άμυνας για την περίοδο 2009-2015 υπερέβαινε το 50% και σε απόλυτες τιμές ξεπερνούσε τα 3.200.000.000 ευρώ, καθώς από 6.500.000.000 ευρώ το 2009, κατρακύλησε στο 3.200.000.000 δισεκατομμύρια ευρώ το 2015, καθιστώντας, μεταξύ των άλλων το Υπουργείο Εθνικής Άμυνας πρωταγωνιστή των περικοπών, ιδίως μεταξύ των Υπουργείων μεγάλου μεγέθους. Δεν νομίζω ότι χρειάζεται να σχολιάσω κάτι, παρά μόνο το ότι αν κρατήθηκε ψηλά η άμυνα και το αίσθημα ασφαλείας του ελληνικού λαού, αυτό οφείλεται αποκλειστικά στο υψηλό φρόνημα και το ήθος του προσωπικού των Ενόπλων Δυνάμεων, οι οποίοι ενάντια σε κάθε περικοπή προασπίζονται με αίσθημα υπέρτατης ευθύνης την ακεραιότητα της χώρας και τα κυριαρχικά της δικαιώματα. Δεσμεύτηκα πέρυσι, αλλά και τα προηγούμενα χρόνια, από αυτό εδώ το Βήμα, ότι οι εποχές των πειραματισμών, των αυθαιρεσιών και των δίχως σχεδιασμό περικοπών των κονδυλίων για την άμυνα θα αποτελούν παρελθόν με την παρούσα Κυβέρνηση. Οι εποχές της διαρκούς αναστάτωσης και του άναρχου σχεδιασμού, με τις περικοπές εκατοντάδων εκατομμυρίων από τη μια μέρα στην άλλη, έδωσαν χώρο στην εποχή της ηρεμίας, της ισορροπίας και του ορθού και έγκαιρου σχεδιασμού. Αποτέλεσμα των προσπαθειών που καταβάλαμε όλοι μαζί, με τη βοήθεια βεβαίως και του Υπουργείου Οικονομικών, ήταν να σταθεροποιηθεί ο προϋπολογισμός του Υπουργείου τα τελευταία έτη σε επίπεδα περί τα 3.150.000.000 ευρώ, ώστε να μπορούμε να σχεδιάζουμε τις μελλοντικές μας ενέργειες. Με μεγαλύτερη ένταση ωστόσο δρομολογήθηκαν από την πρώτη στιγμή ενέργειες μερίμνη των οικονομικών υπηρεσιών του Υπουργείου, έτσι ώστε να γίνεται η καλύτερη δυνατή εκμετάλλευση των διαθέσιμων κατά περίπτωση πόρων, με απόλυτο σεβασμό στα χρήματα του Έλληνα φορολογούμενου. Στο σημείο αυτό θα ήθελα να σας πω ότι βρήκαμε κατατεθειμένα στις Ηνωμένες Πολιτείες 460.000.000 δολάρια, τα οποία δεν υπήρχαν πουθενά από τους λογαριασμούς των FMS, χρήματα τα οποία δεν εισέπρατταν ούτε 1 δολάριο τόκο επί δώδεκα χρόνια. Αυτήν τη στιγμή με διαγωνισμό εισπράττουμε 8.000.000 τόκους από τα χρήματα αυτά των κοινών προγραμμάτων στις Ηνωμένες Πολιτείες και μέρος των χρημάτων αυτών πληρώνουν τις ανάγκες που έχουμε στα εξοπλιστικά μας συστήματα. Παράδοξο μεν, αληθινό δε, στην περίπτωση ειδικά των πιστώσεων για τα εξοπλιστικά προγράμματα: Με το ένα τρίτο των πιστώσεων του προϋπολογισμού του 2011 καταφέραμε και πετύχαμε πέρσι κάλυψη περισσότερων αναγκών, καθώς με προϋπολογισμό ύψους 474.000.000 πετύχαμε ανάλωση 472 ή 99,55%, την ίδια ώρα που το 2011 οι πιστώσεις του προϋπολογισμού για εξοπλιστικά ήταν 1.6.00.000.000ευρώ και η αντίστοιχη απορρόφηση 360.000.000. Η συνταγή αυτονόητη και βασισμένη στην κοινή λογική για εμάς, ξένη ωστόσο στους παλαιότερους κομματικούς μηχανισμούς: σεβασμός στον άνθρωπο, στους ανθρώπους του Υπουργείου, στους υπηρεσιακούς παράγοντες, που πονάν και νοιάζονται το Υπουργείο σαν το σπίτι τους. Τους εμπιστευθήκαμε, τους δώσαμε την πρωτοβουλία των κινήσεων και έφεραν το καλύτερο δυνατό αποτέλεσμα. Παρακολουθώ τελευταία μία ρητορική από την πλευρά της Αξιωματικής Αντιπολίτευσης, που ως επίκεντρο της επιχειρηματολογίας έχει την υφαρπαγή από τις τσέπες των δέκα πολιτών και την ενίσχυση του ενός, με περιορισμένη μάλιστα επίδραση στην ανάπτυξη. Δεχόμαστε με αγάπη τη μομφή ότι ενισχύουμε μόνον ένα εκ των δέκα συμπολιτών μας και μάλιστα τον πιο αδύναμο, όπως ομολογείτε. Δεδομένων, όμως, των συνθηκών που παραλάβαμε, αυτό μπορούμε για αρχή. Σίγουρα θα θέλαμε να βοηθήσουμε περισσότερους από αυτούς και θα το κάνουμε οπωσδήποτε στα επόμενα χρόνια που έρχονται. Δεν δεχθήκαμε ποτέ ούτε θα δεχθούμε να ενισχύουμε έναν συμπολίτη μας που θα έχει ονοματεπώνυμο, όπως κάνατε εσείς ή συγκαλύψατε όλα αυτά τα χρόνια, καθώς πάγια τακτική ήταν να γίνεται αφαίμαξη των δέκα για ενίσχυση ενός με ονοματεπώνυμο, όπως Τσουκάτος, Τσοχατζόπουλος, Παπαντωνίου, στις περιπτώσεις της «SIEMENS» της «NOVARTIS» και στα λοιπά όργια διαφθοράς των εξοπλιστικών, της υγείας και του φαρμάκου. Επανερχόμενος όμως στον προϋπολογισμό του Υπουργείου Εθνικής Άμυνας του οποίου έχω την τιμή και τη χαρά να προΐσταμαι, θέλω να πω ότι παρουσιάζει αύξηση στις αποδοχές περί το 6,5%, 138 εκατομμύρια, σε σχέση με αυτές του 2018, λόγω κυρίως της αύξησης των εργοδοτικών εισφορών - του κράτους ως εργοδότη - υπέρ ΕΦΚΑ για το προσωπικό που υπάγεται στο ισχύον καθεστώς του δημοσίου έως 31 Δεκεμβρίου. Τα κονδύλια για λειτουργικές δαπάνες παρουσιάζουν αύξηση της τάξης του 4,15% ή κατά 20.000.000, η οποία αποσκοπεί κυρίως στην αντιστάθμιση του αυξημένου κόστους καυσίμου. Οι πιστώσεις για εξοπλιστικά προγράμματα παρουσιάζουν αύξηση κατά 20.000.000 εκατομμύρια ή περί το 4%, σύμφωνα με τις προβλέψεις του Μεσοπρόθεσμου Πλαισίου Δημοσιονομικής Στρατηγικής. Συνολικά ο προϋπολογισμός του Υπουργείου Εθνικής Άμυνας του έτους 2019 είναι αυξημένος σε σχέση με το τρέχον έτος κατά 5,67% ή κατά 178.000.000 ευρώ με τις τρέχουσες τιμές. Θα ήθελα να πω ότι όλα αυτά αποτυπώνονται στα συναισθήματα του προσωπικού των Ενόπλων Δυνάμεων και θα μπορούσα να μιλάω αρκετές ώρες για το ποιο είναι αυτό το ηθικό των στελεχών των Ενόπλων Δυνάμεων. Θα ήθελα να πω παράλληλα ότι, με τα αναδρομικά που δόθηκαν και καλύψαμε αυτά που εκλάπησαν από τις τσέπες των ενστόλων, καταφέραμε να εκσυγχρονίσουμε στρατιωτικά νοσοκομεία, να προχωρήσουμε σε συνάψεις συμφωνιών για τη στήριξη όλων των οπλικών συστημάτων. Θα ήθελα στο σημείο αυτό να πω ότι όλα αυτά οφείλονται στην πραγματική θυσία των στελεχών των Ενόπλων Δυνάμεων οι οποίοι εργάζονται είκοσι τέσσερις ώρες το εικοσιτετράωρο, χωρίς ποτέ να έχουν αφήσει πίσω τη σκέψη ότι υπηρετούν το εθνικό συμφέρον και την πατρίδα. Οι Ανεξάρτητοι Έλληνες, όμως, είχαμε την ευθύνη και του Υπουργείου Τουρισμού, όπου η Έλενα Κουντουρά, με στρατηγική και συγκεκριμένο σχέδιο σε ορίζοντα τετραετίας πέτυχε αύξηση πάνω από 35% τον εισερχόμενο τουρισμό την περίοδο 2015-2018, με ετήσιους αριθμούς ανάπτυξης διπλάσιους του μέσου όρου ανάπτυξης. Κάναμε την Ελλάδα πρωταθλήτρια στον παγκόσμιο τουρισμό. Πετύχαμε συνεχή ρεκόρ αυξήσεων εννέα εκατομμυρίων και πλέον διεθνών επισκεπτών σε απόλυτα νούμερα στην τετραετία. Το 2018 είναι η καλύτερη χρονιά στην ιστορία του ελληνικού τουρισμού, με αυξήσεις που θα αγγίξουν τα 33.000.000 μαζί με την κρουαζιέρα και σχεδόν 2.000.000.000 επιπλέον σε έσοδα σε σχέση με το 2017. Η Μαρία Κόλλια, σαν Υφυπουργός Μακεδονίας - Θράκης, ξαναέβαλε τη Μακεδονία και τη Θράκη στο επίκεντρο των διεθνών εξελίξεων. Απελευθέρωσε μέσω του επενδυτικού νόμου κεφάλαια προς τις επιχειρήσεις της βορείου Ελλάδος. Από το γραφείο πέρασαν θεσμικοί και επιχειρηματικοί αντιπρόσωποι, με αποκορύφωμα να είναι η Κίνα πέρυσι και οι Ηνωμένες Πολιτείες φέτος οι φιλοξενούμενες χώρες. Έδωσε ώθηση στην οικονομική ανάπτυξη της βορείου Ελλάδος και με τροπολογία της η ΔΕΘ λειτουργεί πλέον με κριτήρια ιδιωτικού δικαίου. Ξεκίνησε το πρόγραμμα καταγραφής των μνημείων του Αγίου Όρους και κυρίως ανοίξαμε την πόρτα της Ελλάδος στους Έλληνες Πομάκους που είχαν μείνει στην απομόνωση όλα αυτά τα χρόνια. Δεν θα μιλήσω για το γήπεδο του ΠΑΟΚ ή για την εκπροσώπηση της Μακεδονίας και της Θράκης πλέον σε κάθε Υπουργείο. Ο Βασίλης Κόκκαλης διετέλεσε Υφυπουργός Αγροτικής Ανάπτυξης. Καταφέραμε να παίρνει ο αγρότης τα λεφτά του στην ώρα του, προγραμματιζόμενα, χωρίς πρόστιμα και καταλογισμούς από την Ευρωπαϊκή Επιτροπή. Καθιερώθηκε η άμεση καταβολή των συνδεδεμένων ενισχύσεων και η αποτελεσματική χρήση, ώστε να υπηρετούν στοχευμένες πολιτικές ανά κλάδο και προϊόν. Δόθηκε ανακούφιση στο τεράστιο πρόβλημα των δανειακών υποχρεώσεων του αγροτικού χώρου. Η ρύθμιση των οφειλών περιλαμβάνει 120% διαγραφή των τόκων υπερημερίας των δανείων, διαγραφή προστίμων και προσαυξήσεων του δημοσίου, αποπληρωμή σε εκατόν είκοσι δόσεις και διαγραφή του κεφαλαίου ως 60%. Προωθούμε απόφαση αύξησης των παραβόλων για τις άδειες χρήσης γεωργικών φαρμάκων, με σύμφωνη γνώμη των εταιρειών, διασφαλίζοντας την εύρυθμη λειτουργία του συστήματος και κίνητρα για την οργάνωση της παραγωγής μεταποίησης σε νέες καλλιέργειες. Ο Νίκος Μαυραγάνης στις υποδομές, βεβαίως μαζί με τον Υπουργό και σε συνεργασία με τους συναδέλφους του ΣΥΡΙΖΑ, έκανε τον περίφημο νόμο για τον έλεγχο της αυθαιρεσίας των εταιρειών που δρούσαν παράνομα στο χώρο των ταξί. Έγινε πρωτοποριακή πρόταση στην Ανεξάρτητη Αρχή Δημοσίων Εσόδων για καταπολέμηση του λαθρεμπορίου της νόθευσης καυσίμων με έλεγχο, διασταύρωση χρηματοροών για την αγορά και πώληση καυσίμων μέσω τροποποιημένων αλγορίθμων. Μειώθηκαν κατά 30% τα σοβαρά τροχαία ατυχήματα μέσω της ανθρωπιστικής παρέμβασης στον ΚΟΚ και επιτέλους μπήκε το μάθημα της κυκλοφοριακής αγωγής στα σχολεία μετά το αποτέλεσμα - αν θυμάμαι καλά, του 1996- της διακομματικής επιτροπής που το είχε προτείνει. Έγινε πάταξη του λαθρεμπορίου και κλοπής του έργου των μεταφορέων, φορολογική απαλλαγή των ιδιοκτητών απολεσθέντων και κατεστραμμένων οχημάτων και βεβαίως στα μέσα μαζικής μεταφοράς βλέπουμε για πρώτη φορά να πληρώνονται εισιτήρια. Η Μαρία Χρυσοβελώνη ως Υφυπουργός Εσωτερικών προχωρεί την ολοκληρωμένη πολιτική της ισότητας των φύλων για την αντιμετώπιση της βίας κατά των γυναικών και κατόπιν διαβουλεύσεων, έχουν υπογραφεί συμφωνίες με την ΚΕΔΕ και την ΕΝΠΕ για το νέο τρόπο συνεργασίας μεταξύ των κρατικών δομών για την ισότητα των φύλων και των νέων θεσμοθετημένων δημοτικών και περιφερειακών επιτροπών ισότητας. Βρίσκεται σε εξέλιξη η καμπάνια ενημέρωσης σε όλη την Ελλάδα και παράλληλα η Ελλάδα παίρνει τον πρώτο ρόλο στην Ευρωπαϊκή Ένωση στο θέμα της ισότητας των φύλων. Ο Κώστας Ζουράρις, σαν Υφυπουργός Παιδείας, προχώρησε στις κανονιστικές εκείνες διατάξεις για την ελληνόφωνη εκπαίδευση στο εξωτερικό, με τροπολογίες και με πολιτικές πρωτοβουλίες. Οι Ανεξάρτητοι Έλληνες, κυρίες και κύριοι συνάδελφοι, αν είχαμε αποχωρήσει τον Ιούνιο του 2017, του 2018, δεν θα είχε ολοκληρωθεί κανένα από τα παραπάνω βήματα…
Δεν μας είπες για τον Τέρενς…
Σας παρακαλώ, κάντε ησυχία.
Ναι, κύριε Κυριαζίδη, λέγατε ψέματα στους συνδικαλιστές της Αστυνομίας ότι δεν θα πάρουν ποτέ τα αναδρομικά. Δεν σας άρεσε. Θέλατε να πέσει η Κυβέρνηση.
Το 2017 το έδωσες άπαξ.
Γιατί διακόπτετε, κύριε Κυριαζίδη;
Εξαπάτησες προσωπικά τους αστυνομικούς, τους έκλεψες τα χρήματα και ήθελες να πέσει η Κυβέρνηση το 2018. Αυτή είναι η Νέα Δημοκρατία, αυτή είναι η απάτη. Έτσι θέλατε να πέσει η Κυβέρνηση το 2018 για να μην προλάβουμε να είμαστε σήμερα στη συζήτηση αυτού του προϋπολογισμού.
Για τους ειδικούς φρουρούς…
Σας παρακαλώ, όχι παρεμβάσεις.
Αυτή είναι η αλήθεια. Δεν θέλατε να πιστωθεί αυτή η Κυβέρνηση την επιτυχία. Προσπαθήσατε και προσπαθείτε με ανήθικα τεχνάσματα να αμαυρώσετε την προσφορά στον τόπο. Πότε ακριβώς καταθέσατε την πρόταση δυσπιστίας, αν θυμάστε; Θα σας πω. Την επόμενη ώρα της υπερψήφισης των προαπαιτουμένων, λίγες μόλις ημέρες από τη έγκριση από τους ευρωπαίους εταίρους του τελευταίου πολυνομοσχεδίου, το οποίο και ενέκρινε την έξοδο της χώρας από την αυστηρή επιτροπεία. Πότε ακριβώς επιλέξατε να καταθέσετε πρόταση δυσπιστίας; Γιατί το κάνατε; Για τις Πρέσπες; Όχι βέβαια. Γιατί δεν θέλατε να πιστωθεί η Κυβέρνηση αυτή την επιτυχία. Αποφασίσατε να προχωρήσετε σε ένα πολιτικό τέχνασμα, έναν αποπροσανατολισμό της κοινής γνώμης με αφορμή τις Πρέσπες. Πείτε στον ελληνικό λαό, είστε υπέρ της βόρειας Μακεδονίας ναι ή όχι; Είναι ή όχι η κ. Μπακογιάννη ο εμπνευστής του τίτλου «βόρεια Μακεδονία»; Δεν θα σας επιτρέψουμε να σπείρετε διχόνοια, ανασφάλεια και φόβο, όπως κάνατε κατά κόρον στο παρελθόν. Προτιμήσατε να διχάσετε τον ελληνικό λαό και να τον παραπληροφορήσετε, προκειμένου να αλλάξετε την πολιτική ατζέντα. Ποιος άραγε πιστεύει πως ο τερματισμός της εποχής των μνημονίων θα μπορούσε να ανακληθεί; Ουδείς. Το σχέδιο της οικονομικής ανάτασης είχε ήδη δρομολογηθεί και δεν αντέχατε πολιτικά αυτή την εξέλιξη. Δεν αντέχατε τη θετική για τον τόπο απόφαση, στην οποία δεν ήσασταν εσείς πρωταγωνιστές, αλλά οι άλλοι. Εμείς ήμασταν οι πρωταγωνιστές. Και ήταν τότε η στιγμή που, αρκετοί πρόθυμοι να συγκυβερνήσουν, περίμεναν στη γωνία, αρκεί βέβαια να έβγαιναν από τη μέση οι Ανεξάρτητοι Έλληνες για να πέσει η Κυβέρνηση. Θέλατε να αποχωρήσουμε πριν δρέψουμε τους καρπούς των προσπαθειών μας. Δεν αντέχατε να βλέπετε την επιτυχημένη ολοκλήρωση μιας έντιμη συνεργασίας προς όφελος του τόπου να παίρνει σάρκα και οστά. Για αυτό προκαλέσατε την κοινή γνώμη και συσκοτίσατε την αλήθεια και τα καταφέρατε σε ένα βαθμό. Εμείς, οι Ανεξάρτητοι Έλληνες, πληρώσαμε τη μάχη μας αυτή και είχαμε και απώλειες. Παρ' όλα αυτά επιδείξαμε υπομονή. Δοκιμάσαμε τις αντοχές μας. Αποδεχθήκαμε πως είμαστε ακόμη δυνατοί και τα οικονομικά γεγονότα μας δικαιώνουν, διότι παραμείναμε στο τιμόνι της χώρας συγκυβερνώντας με το ΣΥΡΙΖΑ. Δεν αφήσαμε σε κανένα την ευκαιρία να καπηλευτεί τις δικές μας πολιτικές θυσίες, το δικό μας αγώνα, προκειμένου να φτάσουμε σήμερα στη σύνταξη και υπερψήφιση του πρώτου μεταμνημονιακού προϋπολογισμού της χώρας. Φτάνουμε, λοιπόν, σε ένα σημείο που ένα μεγάλο μέρος της αποστολής μας έχει ολοκληρωθεί, τουλάχιστον στο οικονομικό σκέλος. Όταν θα έρθει το εθνικό θέμα, θα δούμε ποιος θα πάρει εθνική θέση και θα δούμε ποιος θα αναλάβει την ευθύνη. Εμείς είμαστε εδώ και ο ελληνικός λαός θα μας κρίνει. Λέγατε ότι ο ΣΥΡΙΖΑ και οι Ανεξάρτητοι Έλληνες θα μετατρέψουν τον τόπο σε Βενεζουέλα. Εγώ ένα έχω να πω στον ελληνικό λαό κλείνοντας. Αν αναλάβει η σημερινή Νέα Δημοκρατία την ευθύνη της διακυβέρνησης του τόπου, με τα στελέχη της ακροδεξιάς που έχετε μαζέψει και με την μετατροπή ενός δημοκρατικού κόμματος σε πολιτικό βραχίονα εγκληματικής οργάνωσης, το σίγουρο είναι ότι δεν θα κάνετε την Ελλάδα Βενεζουέλα, αλλά θα την κάνετε σίγουρα Κολομβία.
Κύριε Πρόεδρε, θα ήθελα τον λόγο.
Όχι, κύριε Κυριαζίδη, σας παρακαλώ. Κάνατε επανειλημμένες διακοπές αναιτίως, ενώ μίλαγε ο Πρόεδρος. Σας άφησα, εξελίχθηκε…
Μα, αναφέρθηκε προσωπικά σε εμένα.
Όχι, δεν σας έθιξε σε κάτι.
Μα, αναφέρθηκε προσωπικά και είπε πως είπαμε ψέματα.
Τι λέτε τώρα; Αναφέρθηκε αφού κάνατε τις διακοπές.
Μα, λέει ότι εξαπατήσαμε. Τι εξαπάτησα;
Σας παρακαλώ, κύριε Κυριαζίδη. Είχατε κάνει και τοποθέτηση κατά τη διάρκεια της συζήτησης. Κυρίες και κύριοι συνάδελφοι, μου έχει αποσταλεί η εξής επιστολή: «Αξιότιμε, κύριε Πρόεδρε, σας δηλώνουμε ότι ο Ανεξάρτητος Βουλευτής Β' Αθηνών κ. Θεοχάρης Αθαν. Θεοχάρης (Χάρης) σύμφωνα με τα όσα ορίζει το άρθρο 16 παράγραφος 1 και 5 του Κανονισμού της Βουλής προσχωρεί και εντάσσεται την Κοινοβουλευτική Ομάδα της Νέας Δημοκρατίας». Η επιστολή είναι από τον κ. Κυριάκο Μητσοτάκη.
Σας παρακαλώ πολύ, κύριοι συνάδελφοι! Ησυχία! Εντάξει, τελείωσε αυτό. Δίνω τον λόγο στον Γενικό Γραμματέα του ΚΚΕ και Πρόεδρο της Κοινοβουλευτικής του Ομάδας κ. Δημήτριο Κουτσούμπα.
Η συζήτηση που παρακολουθούμε όλες αυτές τις μέρες αποτελεί μάλλον πρόκληση για τη νοημοσύνη όλων μας. Τι λέτε τόσο εσείς της Κυβέρνησης όσο και εσείς της Αξιωματικής Αντιπολίτευσης στον ελληνικό λαό, που αγωνιά για να διασφαλίσει ακόμα και τους όρους μιας αξιοπρεπούς διαβίωσης; Του λέτε ότι είναι μοιραίο να ζήσει όπως ζει σήμερα για πάρα πολλά χρόνια ακόμα, ότι δεν πρέπει να έχει μεγάλες απαιτήσεις και ότι πρέπει να είναι και ικανοποιημένος, γιατί θα μπορούσαν να εφαρμοστούν ακόμα και πιο επώδυνα μέτρα. Λέτε, για παράδειγμα, ότι οι συνταξιούχοι, που έχασαν ήδη πάνω από το 1/3 της κύριας και πάνω από τη μισή της επικουρικής σύνταξης, πρέπει περίπου να πανηγυρίζουν, γιατί μετά από τόσους αγώνες και δικαστικές προσφυγές, θα παγώσουν οι συντάξεις τους, δηλαδή θα μειωθούν λίγο, αφού θα ανέβει ο πληθωρισμός. Τους λέτε κατάμουτρα ότι για να μην κοπούν και άλλο οι παλιές συντάξεις, πρέπει να κοπούν οι νέες, να μη δοθεί η κρατική επιδότηση των ασφαλισμένων για τα φάρμακα ή για τα σχολικά γεύματα. Στην ουσία, λέτε στον λαό ότι κάθε φορά πρέπει να διαλέξει ποια ανάγκη του θα θυσιάσει για να συνεχίσετε εσείς απρόσκοπτα να στηρίζετε την ανάκαμψη των κερδών κάποιων επιχειρηματικών ομίλων. Ο κοινός στόχος σας είναι να καλλιεργήσετε στον λαό την αναμονή, τη μείωση των απαιτήσεων, την αντίληψη ότι βρισκόμαστε δήθεν σε έναν μονόδρομο και ότι δήθεν δεν μπορεί να γίνει και τίποτα άλλο. Αυτόν τον στόχο εξυπηρετεί το κάλεσμα του ΣΥΡΙΖΑ να ατενίσουμε με αισιοδοξία το μέλλον, γιατί ήρθε η ανάκαμψη των κερδών του κεφαλαίου και το δήθεν νέο παραγωγικό μοντέλο της εξωστρέφειας. Αυτόν τον στόχο υπηρετεί και η κριτική της Νέας Δημοκρατίας, που μιλά για ανεύθυνη Κυβέρνηση που τάχα δεν προωθεί αποτελεσματικά τις αναγκαίες αναδιαρθρώσεις υπέρ του κεφαλαίου. Όλοι ξέρουμε πλέον από την ίδια μας την πείρα ότι η ανάκαμψη των κερδών του μεγάλου κεφαλαίου, ιδιαίτερα στους εξωστρεφείς κλάδους, όπως ο τουρισμός και η ναυτιλία, βασίζεται σε τσάκισμα εργατικών δικαιωμάτων, σε κομμένους μισθούς και στην ισοπέδωση της κοινωνικής ασφάλισης. Όλοι ξέρουμε πως τα λαϊκά στρώματα σηκώνουν ένα βουνό από φόρους, την ώρα που οι όμιλοι καταβάλλουν λιγότερο από 6% των συνολικών φορολογικών εσόδων. Όλοι ξέρουμε ποιον χτυπούν οι κυβερνητικές μεταρρυθμίσεις, για τις οποίες βιάζεται να υλοποιηθούν η Νέα Δημοκρατία. Εμείς καλούμε τον λαό να γυρίσει την πλάτη σε αυτή την κάλπικη πόλωση, να απαιτήσει να ικανοποιηθούν οι ανάγκες του, να οργανώσει τη δική του αντεπίθεση με το ΚΚΕ μπροστά. Λέμε ότι, διαλέγοντας το περιβόητο δήθεν μικρότερο κακό, θα πηγαίνουμε από το κακό στο χειρότερο και αυτό φαίνεται μέσα και από τις προβλέψεις του φετινού προϋπολογισμού. Ο κ. Τσίπρας μάς λέει πως τα δύσκολα τέλειωσαν, πως τον Αύγουστο ήρθε τομή στην ελληνική κοινωνία, γιατί τέλειωσαν τα μνημόνια. Μας λέει πως η νέα σελίδα της μεταμνημονιακής ανάπτυξης είναι για όλους, γιατί τάχα ανακτήσαμε την κυριαρχία μας και μπορούμε να χαράξουμε το μέλλον μας με έναν τρόπο που να ικανοποιεί όλους. Λίγο ακόμα και θα αναφωνήσει μαζί με τον φίλο του, τον Αμερικανό Πρέσβη, το «η Ελλάδα στους Έλληνες». Λέτε στον ελληνικό λαό πως έρχεται ανάπτυξη, που είναι δυνητικά φιλολαϊκή, αρκεί να τη διαχειριστείτε, βέβαια, εσείς και όχι η επάρατη Δεξιά, που δεν έχει τις δικές σας κοινωνικές ευαισθησίες. Όμως, ο κόσμος ξέρει πλέον από fake news, καταλαβαίνει πότε τον κοροϊδεύουν μέσα στα μούτρα του. Καταλαβαίνει πως υπόσχεστε «φύκια για μεταξωτές κορδέλες» και γι' αυτό δεν θα σας αφήσει σε χλωρό κλαρί. Γι' αυτό αναγκάζεστε να κουβαλάτε μαζί σας, κύριε Τσίπρα και κύριοι της Κυβέρνησης, κλακαδόρους να σας επευφημούν, γι' αυτό και ξαναφέρνετε αστυνομικές «αύρες». Τα γεγονότα είναι πεισματάρικα πράγματα και αρκεί να τα δει κανείς λίγο ψύχραιμα για να αποκαλυφθεί το μέγεθος της πολιτικής απάτης. Λέτε πως τα μνημόνια ήταν μία παρέκκλιση από την κανονικότητα της Ευρώπης της ανάπτυξης, της Ευρώπης της δικαιοσύνης και πως τώρα ήρθε η ώρα για να επανέλθουμε σε αυτή. Προσπαθείτε να κρύψετε την ταξική πραγματικότητα. Η πολιτική της φθηνής εργατικής δύναμης είναι η κεντρική πολιτική κατεύθυνση που υλοποιείται σε ολόκληρη την Ευρωπαϊκή Ένωση σταθερά και διαχρονικά, από τις μεταρρυθμίσεις του Σρέντερ στη Γερμανία, που μετρούν ήδη είκοσι χρόνια πλέον, μέχρι τις μεταρρυθμίσεις του πολιτικού σας συμμάχου Μακρόν σήμερα στη Γαλλία. Σε όλες τις περιπτώσεις η πολιτική της ανταγωνιστικότητας των μονοπωλιακών ομίλων απαιτεί επίθεση στα δικαιώματα μόνο των εργαζομένων, μείωση μισθών, ελαστικές εργασιακές σχέσεις, ιδιωτικοποιήσεις, διάλυση συντάξεων και κοινωνικού κράτους, απολύσεις στο δημόσιο, διαρθρωτικές αλλαγές και όλα αυτά υποτίθεται για να διευκολύνουν τις επενδύσεις. Όποια πλευρά της εφαρμοζόμενης οικονομικής πολιτικής και αν δει κανείς οπουδήποτε στην Ευρωπαϊκή Ένωση, οι εργαζόμενοι χάνουν για να κερδίσουν κάποια μονοπώλια. Δεν ισχύει, όπως λέτε, ότι παντού σε όλες τις χώρες τα τελευταία είκοσι χρόνια κυριαρχεί η επάρατη Δεξιά, που δήθεν μόνο αυτή παίρνει τέτοια μέτρα. Τα ίδια μέτρα φέρνουν και οι φίλοι σας οι σοσιαλδημοκράτες μαζί με τους χριστιανοδημοκράτες στη Γερμανία, οι σοσιαλιστές και οι κεντρώοι στη Γαλλία, οι εργατικοί στη Βρετανία και πάει λέγοντας. Ό,τι χρώμα - ροζουλί, γαλάζιο, πράσινο - ό,τι και αν βγάλει η κάλπη, τα μέτρα είναι πάντα εκεί. Θα μας ρωτήσετε: «Μα, καλά, δεν υπάρχουν διαφορές; Υπάρχουν. Όμως, είναι μόνο διαφορές για το πώς θα εξυπηρετηθούν καλύτερα τα συμφέροντα του εγχώριου και ξένου μεγάλου κεφαλαίου. Τα μνημόνια ήταν εξειδίκευση αυτής της ταξικής πολιτικής στην Ελλάδα. Αυτός είναι και ο λόγος που δεν ξηλώνονται και δεν πρόκειται να ξηλωθούν τα μνημόνια και οι βασικοί νόμοι τους από κανέναν σας που συμμετείχατε ή επιδιώκετε να συμμετέχετε σε τέτοιου είδους κυβερνήσεις. Αν αφήσουμε τα δικά σας παχιά λόγια και δούμε την πραγματικότητα του λεγόμενου μεταμνημονιακού προϋπολογισμού σας και της υποτιθέμενης δίκαιης ανάπτυξης που έρχεται, θα δούμε πως παραμένει το σύνολο των μνημονιακών ρυθμίσεων που ψηφίστηκαν όλα τα προηγούμενα χρόνια. Η μεταμνημονιακή σας ανάπτυξη βασίζεται πάνω στα θρυμματισμένα δικαιώματα που διαμόρφωσαν τα μνημόνια. Αυτή είναι η σκληρή πραγματικότητα, την οποία δεν μπορείτε πλέον να κρύψετε από κανέναν. Το βιοτικό επίπεδο των εργαζομένων έχει πέσει στο μισό. Οι μισθοί παραμένουν στα επίπεδα που διαμορφώθηκαν τα προηγούμενα χρόνια, μειωμένοι σχεδόν κατά 20%, ενώ η μερική απασχόληση έχει γίνει νόρμα, ειδικά για τους νέους και τις νέες. Καλείτε τους εργαζόμενους να χειροκροτήσουν τα μεγάλα πλεονάσματα που έχετε πετύχει, συσκοτίζοντας πως αυτά δημιουργήθηκαν, ρουφώντας το δικό τους αίμα. Τι να πούμε με την εκτόξευση των έμμεσων φόρων, τις περικοπές στις κρατικές δαπάνες, τη μείωση έως και κατάργηση του όποιου αφορολόγητου υπήρξε, τις δραματικές περικοπές στις συντάξεις; Δηλαδή, όλα τα μέτρα που ψηφίσατε μαζί, ΣΥΡΙΖΑ, ΑΝΕΛ, Νέα Δημοκρατία και ΠΑΣΟΚ, παραμένουν και αποτελούν το καύσιμο για τα θηριώδη δημοσιονομικά πλεονάσματα και τα κέρδη των μονοπωλιακών ομίλων. Τι από όλα αυτά θα αλλάξει στη μεταμνημονιακή περίοδο που μας υπόσχεστε; Μήπως θα ανέβουν οι συντάξεις; Μήπως οι μισθοί θα επανέλθουν στα επίπεδα που είχαν πριν την κρίση; Μήπως θα μειωθούν ουσιαστικά οι φόροι, ο ΦΠΑ, ο φόρος στο πετρέλαιο; Μήπως θα αυξηθούν οι δαπάνες στη δημόσια υγεία; Μη βαυκαλίζεστε, κύριοι της Κυβέρνησης και κύριε Πρωθυπουργέ, που, παρότι δεν είστε στην Αίθουσα, ελπίζω να ακούτε. Το συνηθίζετε, άλλωστε, όλο αυτό το χρονικό διάστημα, αυτά τα χρόνια, να μην βρίσκεστε σε αυτή την Αίθουσα, παρά μόνο όταν μιλάτε εσείς στο τέλος. Ο ελληνικός λαός δεν είναι κουτός. Έχει αρχίσει να καταλαβαίνει πως η ανάπτυξη είναι θετική μόνο για σας και για τα πολιτικά αφεντικά σας, τους μονοπωλιακούς ομίλους, στους οποίους δεν κουράζεστε να μοιράζετε συνεχώς και νέα δώρα. Ισχυρίζεστε ότι ανακτήσετε την εθνική μας κυριαρχία. Έτσι κι αλλιώς, όμως, στην ίδια όχθη - ενάντια στο λαό - βρίσκεται και η εγχώρια άρχουσα τάξη και οι ξένοι δανειστές. Εποπτεία της Ευρωπαϊκής Ένωσης υπάρχει και θα εξακολουθεί να υπάρχει και μάλιστα πιο ενισχυμένη. Δημοσιονομική εποπτεία έχουν όλα τα κράτη - μέλη, ειδικά στο πλαίσιο της ΟΝΕ και της ζώνης του ευρώ. Οι πρόσφατες αντιπαραθέσεις με την Ιταλία φωτίζουν του λόγου το αληθές. Η περίπτωση, όμως, της χώρας μας είναι χειρότερη. Η εποπτεία συνεχίζει να είναι ενισχυμένη κι όσο κι αν προσπαθείτε να το κρύψετε, έχετε υπογράψει πως θα υλοποιήσετε συγκεκριμένα μέτρα το επόμενο διάστημα και συνεπώς κρίνεστε και επ' αυτών. Το παράρτημα της συμφωνίας του Αυγούστου αποδεικνύει πως «άλλαξε ο Μανωλιός και έβαλε τα ρούχα του αλλιώς». Άρα το μνημόνιο με νέα μέτρα, που υποχρεώνεται η χώρα να υλοποιήσει, είναι εδώ, πανταχού παρόν. Τα μέτρα που έχετε ήδη υπογράψει στην τρίτη αξιολόγηση, αλλά και γενικότερα, εκτείνονται πολύ μετά το 2019. Κάνετε ό,τι μπορείτε για να ισοπεδώσει η άρχουσα τάξη το εισόδημα και τα δικαιώματα των εργαζομένων. Έχετε υπογράψει για θηριώδη πρωτογενή πλεονάσματα ύψους 3,5% του ΑΕΠ για τα επόμενα πέντε χρόνια και μέχρι το 2060 έχετε υπογράψει για πλεονάσματα που ξεπερνούν το 2%, στα επίπεδα που προβλέπει και η ευρωπαϊκή δημοσιονομική συνθήκη, η οποία δεσμεύει κάθε χώρα της Ευρωπαϊκής Ένωσης και αποδεικνύει πως η δημοσιονομική εποπτεία είναι διαρκής και δεν θα σταματήσει ποτέ. Αποδεικνύει, επίσης, πως δεν πετύχατε κανενός είδους ουσιαστική ελάφρυνση χρέους, παρά τις πομπώδεις διακηρύξεις σας. Όμως, η οικονομική πολιτική που χαράσσετε, ήταν και παραμένει δικιά σας. Ήταν και παραμένει η πολιτική που έχουν ανάγκη οι όμιλοι για να θωρακίσουν τα δικά τους κέρδη. Τα μνημόνια ήταν όλα σαν να τα είχε γράψει ο ίδιος ο ΣΕΒ και οι υπόλοιπες, βέβαια, εργοδοτικές οργανώσεις. Η δική σας Ελλάδα, η Ελλάδα του κεφαλαίου, για να επιζήσει, πατά πάνω στην Ελλάδα του ελληνικού λαού, που στενάζει, για να θωρακίζονται τα κέρδη μεγάλων επιχειρήσεων, μεγάλων οικονομικών συμφερόντων. Για αυτό και κανείς δεν φωνάζει για την εποπτεία της Ευρωπαϊκής Ένωσης. Είναι, άλλωστε, ο βολικός αποδιοπομπαίος τράγος. Στην πραγματικότητα ο προϋπολογισμός φωτίζει την κλιμάκωση των αντιλαϊκών μέτρων το επόμενο διάστημα. Τα έσοδα του προϋπολογισμού υπολογίζονται αυξημένα κατά 500 εκατομμύρια ευρώ, αυξημένα ακόμα και από τους στόχους που εσείς είχατε θέσει στο τελευταίο μεσοπρόθεσμο στα 53,7 δισεκατομμύρια ευρώ, που, βέβαια, πέφτουν πάλι πάνω στα συνηθισμένα υποζύγια, στα εργατικά λαϊκά στρώματα. Πανηγυρίζετε, γιατί πετυχαίνετε ένα πλεόνασμα ύψους πάνω από 7 δισεκατομμύρια, αυξημένο ακόμα και από τους δυσθεώρητους στόχους που είχατε θέσει στο μεσοπρόθεσμο. Έχετε φτάσει, μάλιστα, σε τέτοια επίπεδα θράσους, ώστε δεν διστάζετε να παραδεχτείτε ότι το πραγματικό πλεόνασμα είναι 3,5% και πως απλά επιστρέφετε πίσω περίπου 1 δισεκατομμύριο, με τη μορφή ορισμένων επιδομάτων, σε ομάδες της πιο ακραίας φτώχειας. Θέλει κάτι περισσότερο από θράσος να μιλάτε για αντίμετρα, όταν ο προϋπολογισμός ξεχειλίζει από πραγματικά αντίμετρα νέας κρατικής βοήθειας στο μεγάλο κεφάλαιο, όπως, για παράδειγμα, το 1,1 δισεκατομμύριο περίπου ευρώ μόνο για τις απαλλαγές ή τις μειώσεις του ειδικού φόρου κατανάλωσης καυσίμων και άλλων πρώτων υλών, μόνο, βέβαια, για εφοπλιστές, βιομηχάνους, αεροπορικές εταιρείες, μεγαλοξενοδόχους και μεγάλες ιδιωτικές κλινικές. Πανηγυρίσατε γιατί δεν προχωρήσατε στη χαριστική βολή στις παλιές συντάξεις. Όμως, την ίδια ώρα παγώσατε τις νέες για μία τετραετία, οδηγώντας αυτές σε πραγματική μείωση της τάξης του 10%. Προσπαθείτε να πείσετε τους εργαζόμενους πως τα ελάχιστα ψίχουλα που δίνετε, είναι ανακούφιση και κοινωνική δικαιοσύνη. Τώρα τι να πούμε; Αιδώς Αργείοι. Το έχουμε πει πολλές φορές. Δεν νομίζω ότι και να το πούμε άλλη μία φορά θα ιδρώσει το αυτί σας. Είναι ντροπή να συσκοτίζετε πως αυτό που μοιράζετε στο λαό είναι λιγότερο από 1 δισεκατομμύριο, όταν ο προϋπολογισμός είναι 55 δισεκατομμύρια και όταν το πλεόνασμα είναι 7 δισεκατομμύρια. Είναι ντροπή να μιλάτε για αναδιανομή υπέρ του λαού, όταν μόνο από το ΦΠΑ υπολογίζετε πως θα εισπράξετε 800 εκατομμύρια ευρώ, περισσότερα ακόμα και από τους στόχους που είχατε θέσει, σε βάρος, βέβαια, των εργαζομένων. Και έχετε το θράσος να μιλάτε για ανακούφιση, όταν αυτά που δίνετε, δεν μπορούν να καλύψουν ούτε στοιχειωδώς τις ανάγκες των εργαζομένων, τις απώλειες των τελευταίων ετών. Έχετε το θράσος να κάνετε λόγο για αύξηση του μέσου μισθού κατά 1,4%. Είναι τουλάχιστον πρόκληση. Είναι τουλάχιστον πρόκληση την ώρα που ο μισθός έχει υποχωρήσει πάνω από 20%, να εμφανίζετε μία ισχνή αύξηση των 80 λεπτών τη μέρα προ φόρων σαν αύξηση. Είναι πρόκληση την ώρα που οι φόροι κατατρώνε το λαϊκό εισόδημα, να κομπάζετε για μία τέτοια αύξηση. Επίσης, είναι ντροπή να μιλάτε για στήριξη των αγροτών από την Κυβέρνησή σας. Η ίδια αντιλαϊκή πολιτική εντείνεται απέναντι και στη μικρομεσαία αγροτιά για την εξασφάλιση της κερδοφορίας, της χρηματοδότησης αυτής της κερδοφορίας και της πολλαπλής στήριξης των λίγων κερδοσκόπων. Για αυτό και απέναντι στην αντιλαϊκή σας πολιτική, εκτός από τους εργατοϋπάλληλους, τους συνταξιούχους, θα έχετε και τους μικρομεσαίους αγρότες και κτηνοτρόφους. Το οργανωμένο τους κίνημα, το οποίο συντονίζεται πανελλαδικά στο πλαίσιο της Πανελλαδικής Επιτροπής των Μπλόκων, συμμετέχει στα σημερινά συλλαλητήρια ενάντια στον προϋπολογισμό του 2019. Βγάζει τα τρακτέρ στους δρόμους και έπεται συνέχεια στον αγώνα για την επιβίωσή τους και την παραμονή τους στην παραγωγή. Τα λεγόμενα του Πρωθυπουργού περί μάχης για δίκαιη χρηματοδότηση της αγροτικής ανάπτυξης στο πλαίσιο της Συνόδου Κορυφής της Ευρωπαϊκής Ένωσης για την ΚΑΠ, αποτελούν πολιτική απάτη. Όλοι μαζί οι κυβερνώντες στην Ευρωπαϊκή Ένωση, είτε ευρωσκεπτικιστές είτε ευρωλάγνοι, συμφωνώντας ή διαφωνώντας, υπηρετούν τον ανταγωνισμό για το κέρδος μεγάλων καπιταλιστικών επιχειρήσεων και στην αγροτική παραγωγή. Οι προτεραιότητες αυτής της λυκοσυμμαχίας δεν έχουν καμμία σχέση με τις προτεραιότητες της μεγάλης πλειοψηφίας των μικρομεσαίων αγροτών. Κανείς δεν πρέπει να παρασυρθεί από τους νέους γύρους δήθεν μαχών, αγώνων και διαπραγματεύσεων των κυβερνώντων. Ο προϋπολογισμός σας προωθεί αυτήν την καπιταλιστική ανάπτυξη, τη συγκέντρωση συνεχώς της παραγωγής, την κερδοφορία του βιομηχανικού και τραπεζικού κεφαλαίου. Χρησιμοποιεί χρηματοδοτικά εργαλεία, όπως είναι το Ευρωπαϊκό Γεωργικό Ταμείο Εγγυήσεων, τις άμεσες ενισχύσεις, το Πρόγραμμα Αγροτικής Ανάπτυξης, το ΕΣΠΑ, με χρήματα που αντλούνται από την άμεση και έμμεση υπερφορολόγηση και της εργατικής τάξης και άλλων λαϊκών στρωμάτων, των αγροτών, των επαγγελματο - βιοτεχνών και καρπώνονται κυρίως οι μεγάλες καπιταλιστικές εκμεταλλεύσεις και οι αγροτικές εκμεταλλεύσεις και οι μεταποιητικές μονάδες και οι μεγαλοϊδιοκτήτες γης, υποταγμένοι στο βιομηχανικό και τραπεζικό κεφάλαιο που θέλει να έχει όλο και περισσότερες εξασφαλίσεις για τη χορήγηση δανείων. Σταγόνες πάνε στους αγρότες κυρίως της μικρομεσαίας αγροτιάς, που αγωνίζονται μόνο για να επιβιώσουν. Το μέρος της κοινοτικής χρηματοδότησης που αφορά τους αγρότες και τους αυτοαπασχολούμενους, δεν μπορεί να αναιρέσει τις συνέπειες του ανταγωνισμού από τα μονοπώλια και την επιβάρυνση από την αστική πολιτική για τη μεγάλη πλειοψηφία τους. Είναι ντροπή να μιλάτε για δικαιοσύνη και κοινωνική αναδιανομή όταν βαφτίζετε ως πλούσιο τον κάθε ένα που έχει εισόδημα πάνω από 9.000 ευρώ τον χρόνο και τον υποχρεώνετε να βάλει βαθιά το χέρι στην τσέπη. Και είναι ντροπή, γιατί ξέρετε πολύ καλά τι σημαίνει πλούτος, κύριοι της Κυβέρνησης. Ο πλούτος βρίσκεται στους μεγαλομετόχους των επιχειρήσεων, σε εφοπλιστές, σε βιομηχάνους, σε τραπεζίτες. Σας προκαλούμε να μας απαντήσετε: Γιατί μεγάλες επιχειρήσεις πληρώνουν μόλις το 5% του προϋπολογισμού και ο λαός όλο το υπόλοιπο; Πόσο φόρο πληρώνουν οι φίλοι σας οι εφοπλιστές, πόσο οι βιομήχανοι; Γιατί αποφασίσατε πως αυτούς πρέπει να τους ενισχύσετε και άλλο, ακόμα περισσότερο, μειώνοντας τη φορολογία τους; Φυσικά, δεν περιμένουμε καμμία ουσιαστική απάντηση από εσάς, κύριοι της Κυβέρνησης, ή από τον κύριο Πρωθυπουργό. Ίσως κάποιο ειρωνικό σχόλιο, σαν αυτά που συχνά - πυκνά κάνετε, πως αυτοί μπορούν να χρησιμοποιήσουν τα λεφτά τους για την ανάπτυξη, ενώ οι εργαζόμενοι εάν πάρουν έστω 2.000 ευρώ θα τα σπαταλήσουν. Εξίσου ψευδεπίγραφο είναι το επιχείρημά σας πως επανήλθαμε στην κανονικότητα μιας ανάπτυξης που θα είναι διαρκής και σταθερή. Η πραγματικότητα, όμως, είναι τελείως διαφορετική. Οι εγχώριες τράπεζες είναι γίγαντες με πήλινα πόδια. Τα κόκκινα δάνεια απειλούν ευθέως το εγχώριο τραπεζικό σύστημα και η πιθανότητα κατάρρευσης του τραπεζικού συστήματος είναι προ των πυλών. Γι' αυτό, άλλωστε, ετοιμάζετε νέο πακέτο στήριξης των τραπεζών με κρατικά χρήματα, ενώ ταυτόχρονα θα κλιμακώσετε την επίθεση στα υπερχρεωμένα λαϊκά νοικοκυριά με πολλαπλασιασμό των κατασχέσεων των λαϊκών κατοικιών. Με αυτό τον τρόπο θα υποχρεώσετε τους εργαζόμενους να ξεζουμιστούν κυριολεκτικά για να αποπληρώνουν τις τράπεζες. Παράλληλα, σε ολόκληρο τον κόσμο οι ενδείξεις για νέα εκδήλωση οικονομικής κρίσης συσσωρεύονται. Το πρόβλημα της υπερσυσσώρευσης κεφαλαίου δεν λύθηκε και δεν μπορεί να λυθεί με κάποιον εύκολο ή άμεσο τρόπο. Όλοι οι διεθνείς οργανισμοί προειδοποιούν πως η κατάσταση μπορεί να επιδεινωθεί πολύ και απότομα. Σε αυτές τις συνθήκες μοναδική λύση για το κεφάλαιο, σε ολόκληρο τον κόσμο, είναι η ποικιλόμορφη αύξηση του βαθμού εκμετάλλευσης της εργατικής τάξης, είτε με άμεση μείωση ξανά των μισθών που διασφαλίζει φτηνότερη εργατική δύναμη, είτε με ιδιωτικοποιήσεις στην παιδεία, στην υγεία, σε κοινωνικές υπηρεσίες που φορτώνουν, βεβαίως, νέα βάρη πάλι στις λαϊκές οικογένειες, είτε τσακίζοντας τους πάλαι ποτέ μεσαίους, όπως αποκαλείτε όποιους δεν βρίσκονται σε κατάσταση εξαθλίωσης - για να εξηγούμαστε - ώστε να βρεθούν πάλι νέες πηγές στήριξης της κερδοφορίας των μεγάλων. Σε ολόκληρο τον κόσμο, διαχρονικά, η πλευρά σας, σε αυτή τη φάση αυτού του ταξικού πολέμου που έχει εξαπολύσει, επιτίθεται και σε μισθωτούς και σε αυτοαπασχολούμενους επαγγελματίες, επιστήμονες, αγρότες, σε συνταξιούχους. Παράλληλα, όλα τα κέντρα του καπιταλισμού προσπαθούν να φορτώσουν τα βάρη αυτής της κρίσης το καθένα στον εκάστοτε αντίπαλό του, με κάθε λογής μέτρα. Όμως, είναι τελικά όλα ατελέσφορα. Οι αντιθέσεις ανάμεσα σε ομίλους, σε κράτη, σε ιμπεριαλιστικές συμμαχίες, αλλά και στο εσωτερικό όλων αυτών, συνεχώς αυξάνονται. Η Κυβέρνηση των Ηνωμένων Πολιτειών της Αμερικής, για παράδειγμα, δυναμιτίζει κυριολεκτικά την περιοχή και αυξάνει την αστάθεια. Στη γειτονιά μας ο ρόλος που έχετε αναλάβει, ο γεωπολιτικός μεντεσές του ΝΑΤΟ και των ΗΠΑ, εκθέτει τη χώρα σε νέους κινδύνους πολύ πιο άμεσα από ό,τι πριν. Η όλο και βαθύτερη εμπλοκή της Ελλάδας ως σημαιοφόρου στα ΝΑΤΟικά σχέδια, απειλεί άμεσα και την οικονομία της χώρας. Δεν βλέπετε ή κάνετε ότι δεν βλέπετε, πως διεθνώς το καπιταλιστικό σύστημα κινείται προς μία νέα κρίση, μια κρίση που μία οικονομία τόσο ανοικτή όσο η ελληνική, ατμομηχανή της οποίας είναι ο τουρισμός και οι διεθνείς μεταφορές, έχει την προοπτική να τη γονατίσει. Η ανέφελη πορεία προς τον ουρανό της καπιταλιστικής ανάπτυξης που υπόσχεστε, είναι ένα ακόμα από εκείνα τα ανυπόφορα ψέματά σας. Κύριοι της Κυβέρνησης, κύριε Τσίπρα, την ίδια στιγμή, ενώ η Κυβέρνησή σας υλοποιεί, χωρίς ταλαντεύσεις, την αντιλαϊκή πολιτική και διαμορφώνει με αλλεπάλληλες νομοθετικές πρωτοβουλίες ένα ακόμη πιο ευνοϊκό περιβάλλον για την προσέλκυση επενδύσεων και τη δράση επιχειρηματικών ομίλων, η Νέα Δημοκρατία εμφανίζεται ως ο χρησιμότερος αντίπαλός σας. Η Νέα Δημοκρατία υποτίθεται ότι επιτίθεται στη δική σας πολιτική, κάνοντας λόγο - μαζί με όλα τα άλλα κόμματα του ευρωμονόδρομου εδώ μέσα - για λαθεμένο μείγμα της ασκούμενης κυβερνητικής πολιτικής. Υπενθυμίζουμε, φυσικά, ότι τόσο αυτή, όσο και τα άλλα κόμματα, ψήφισαν και αποδέχτηκαν το δικό σας τρίτο μνημόνιο. Στην πραγματικότητα η κριτική της Νέας Δημοκρατίας αφορά τον τρόπο με τον οποίον θα ικανοποιηθούν πιο γρήγορα και πιο αποφασιστικά οι ίδιες οι ανάγκες του κεφαλαίου. Φωνάζει στο μεγάλο κεφάλαιο πως είναι καλύτερος διαχειριστής για την επερχόμενη καπιταλιστική ανάπτυξη, πως μπορεί να υλοποιήσει - λέει - πιο αποτελεσματικά τα απαιτούμενα μέτρα. Σε τελευταία ανάλυση, η αντιπαράθεσή σας είναι μια επιλογή ανάμεσα στον καλύτερο δήμιο, γιατί ο διαχειριστής της αντιλαϊκής ταξικής πολιτικής του κεφαλαίου, που λέγεται «αστική κυβέρνηση», είναι πραγματικός δήμιος για τους εργαζόμενους. Γι' αυτό και θα οξύνετε τη μεταξύ σας κάλπικη αντιπαράθεση όσο πλησιάζουμε στις εκλογές, γιατί δίνετε και οι δυο εξετάσεις με δύσκολο θέμα: ποιος είναι ο ικανότερος διαχειριστής για τα συμφέροντα του μεγάλου κεφαλαίου, ποιος μπορεί να ενσωματώσει καλύτερα τη λαϊκή δυσαρέσκεια. Απέναντι στη μιζέρια της δικής σας καπιταλιστικής ανάπτυξης - με τις διάφορες, βέβαια, παραλλαγές της - βρίσκεται η πρόταση του ΚΚΕ. Η πρότασή μας είναι ρεαλιστική, αναγκαία, γιατί ικανοποιεί το σύνολο των σύγχρονων λαϊκών αναγκών, γιατί παίρνει υπόψιν τις δυνατότητες που παρέχει η ίδια η επιστήμη, η έρευνα, η τεχνολογία, τις μεγάλες πλουτοπαραγωγικές δυνατότητες της χώρας οι οποίες υπάρχουν αντικειμενικά. Έχουμε μία μεγάλη διαφορά με όλους εσάς, με όλα τα κόμματα. Εσείς υποτάσσετε την όποια οικονομική σας πολιτική στις ανάγκες της πάση θυσίας θωράκισης της καπιταλιστικής κερδοφορίας. Το αποτέλεσμα αυτών των θέσεών σας είναι να αξιοποιούνται μόνον αυτές που μπορούν να καταστήσουν ελκυστικές τις επενδύσεις τους, μοναδικό κριτήριο των οποίων είναι όχι μόνο η διασφάλιση, αλλά και η μεγέθυνση αυτού του κέρδους για τους λίγους. Το δικό μας κριτήριο είναι οι ίδιες οι λαϊκές ανάγκες και δεν σταματάμε να εξηγούμε πως προϋπόθεση για να λειτουργήσει η κοινωνία με αυτόν τον τρόπο, είναι να απαλλαγεί οριστικά από την καπιταλιστική ιδιοκτησία, από το καπιταλιστικό κέρδος που αποτελεί την πηγή όλων των λαϊκών δεινών. Προϋπόθεση είναι τα κλειδιά της οικονομίας να περάσουν πραγματικά στα χέρια των εργαζομένων, του λαού, να οργανωθεί η οικονομία και η παραγωγή με μοναδικό γνώμονα την ικανοποίηση των μεγάλων λαϊκών αναγκών. Η κοινωνικοποίηση, για παράδειγμα, των πλουτοπαραγωγικών πηγών, των υποδομών, των μέσων παραγωγής, η αξιοποίηση του κεντρικού επιστημονικού σχεδιασμού για την οργάνωση όλων αυτών και ο εργατικός, ο λαϊκός έλεγχος για την αποτελεσματικότητα αυτών είναι αυτό που είναι επίκαιρο και αναγκαίο σήμερα. Αυτά αποτελούν το στέρεο έδαφος, το οποίο μπορεί πραγματικά να απελευθερώσει όλες τις μεγάλες, σήμερα, αναξιοποίητες παραγωγικές δυνατότητες. Μπορεί να απελευθερώσει την έρευνα, την τεχνολογία από τη σιδερένια φτέρνα του συστήματος. Μία τέτοια οργάνωση της οικονομίας δεν χωράει, βέβαια, στα δεσμά ιμπεριαλιστικών λυκοσυμμαχιών, όπως είναι η Ευρωπαϊκή Ένωση, όπως είναι το ΝΑΤΟ. Η αποδέσμευση της χώρας μας απ' αυτά τα δεσμά, αποτελεί προϋπόθεση για την ανάπτυξη ισότιμων σχέσεων με άλλες χώρες. Καλούμε τον ελληνικό λαό να βγει μαχητικά στο προσκήνιο και να ενισχύσει το ΚΚΕ που αγωνίζεται καθημερινά για να οργανωθεί η αντεπίθεση των εργαζομένων. Καλούμε τις μισθωτούς και τους αυτοαπασχολούμενους να βαδίσουν αγωνιστικά με το Κομμουνιστικό Κόμμα Ελλάδας, όχι μόνο για να βάλουμε φράγμα στη σημερινή αντιλαϊκή πολιτική, αλλά και για να ανοίξουμε τον δρόμο που θα μας επιτρέψει να ζήσουμε πραγματικά τη ζωή που μας αξίζει. Σας ευχαριστώ.
Ευχαριστώ πολύ. Κύριοι συνάδελφοι, προηγουμένως ανέφερα τον κ. Κυριαζίδη ως κ. Δημοσχάκη. Έκανα λάθος στο όνομά σας. Με συγχωρείτε πάρα πολύ.
Κύριε Πρόεδρε, ο κ. Καμμένος είπε ότι εγώ έκλεψα τους μισθούς των αστυνομικών. Δεν είναι δυνατόν να μην μου επιτρέψετε να κάνω την αναφορά. Άλλος τα έκλεψε και τα ξέρουμε. Πέντε χρόνια τους κοροϊδεύετε.
Εν τη ρύμη του λόγου του. Δεν ήταν στην ομιλία του. Κατά τη διάρκεια της αντιπαράθεσης έγινε αυτό. Πάντως, με συγχωρείτε, διότι φταίω εγώ που σας αδίκησα και είπα άλλο όνομα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής κα ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα έξι μαθήτριες και μαθητές και τρεις εκπαιδευτικοί συνοδοί τους από το 8ο Γυμνάσιο Πάτρας. Σάς καλωσορίζουμε στη Βουλή. [[Χειροκροτήματα από όλες τις πτέρυγες]] Τον λόγο έχει ο Γενικός Γραμματέας του Λαϊκού Συνδέσμου - Χρυσή Αυγή κ. Μιχαλολιάκος.
Κύριε Πρόεδρε, κυρίες και κύριοι Βουλευτές, εξ όσων πληροφορήθηκα ο αξιότιμος κ. Βούτσης, ο Πρόεδρος της Βουλής, είπε προηγουμένως ότι όσοι υπερψηφίσουν τον προϋπολογισμό, ψηφίζουν και υπέρ της Συμφωνίας των Πρεσπών. Αυτό προς γνώσιν και συμμόρφωσιν κάποιων οι οποίοι παριστάνουν τους Μακεδονομάχους και ισχυρίζονται ότι θα καταψηφίσουν την Συμφωνία των Πρεσπών, αλλά ταυτόχρονα στηρίζουν την Κυβέρνηση. Δυο κυρίους μαζί δεν μπορεί να υπηρετεί ουδείς. Όμως, αυτό είναι ένα παράδοξο πολιτικό, το οποίο θα το ζήσουμε - απ' ό,τι φαίνεται - για κάποιους λίγους ή πολλούς μήνες ακόμα. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Το γεγονός της ημέρας ήταν η τρομοκρατική επίθεση κατά του «ΣΚΑΪ», την οποία και καταδικάζουμε. Και το κάναμε αυτό με δημόσια ανακοίνωση μέσα από την ιστοσελίδα μας, το μέσον το οποίο διαθέτουμε. Από την πλευρά του ο τηλεοπτικός σταθμός «ΣΚΑΪ» έβγαλε μία ανακοίνωση, η οποία ανέφερε και τα εξής: «Το κράτος που έχει την υποχρέωση να ενθαρρύνει την πολυφωνία και να προστατεύει την ασφάλεια των μέσων ενημέρωσης και των εργαζομένων σε αυτά, κώφευσε στις επανειλημμένες καταγγελίες μας για απειλές κατά του «ΣΚΑΪ». Ο «ΣΚΑΪ», δυστυχώς, έχει στοχοποιηθεί τα τελευταία χρόνια. Κυβερνητικά στελέχη και προπαγανδιστικοί μηχανισμοί κατέστησαν τον σταθμό μας στόχο». Εν ονόματι της πολυφωνίας, λοιπόν. Ποιας πολυφωνίας; Σε ποια πολυφωνία πιστεύει ο «ΣΚΑΪ»; Ο «ΣΚΑΪ» δημοσίευσε αυτή την ανακοίνωση περί καταδίκης της τρομοκρατικής ενέργειας. Και την ίδια στιγμή που δημοσίευε ακόμη και την καταδίκη εκ μέρους της Ενώσεως Ρακοσυλλεκτών Κωλοπετινίτσης, την ανακοίνωση της Χρυσής Αυγής δεν τη δημοσίευσε. Είναι γνωστό ότι το «αφεντικό» του σταθμού - μέχρι πρόσφατα τουλάχιστον - ο κάποτε μπολσεβίκος και τώρα νεοΠΑΣΟΚος Μαλέλης είχε βγει δημόσια και έλεγε, «Δεν θα δώσω ούτε ένα λεπτό στη Χρυσή Αυγή». Ποιος είναι αυτός και τι κάνει το Εθνικό Συμβούλιο Ραδιοτηλεόρασης; Ας μην μιλάτε, λοιπόν, για πολυφωνία. Σταλινίσκοι, τύραννοι είναι αυτοί που κατευθύνουν τη δημόσια γνώμη και έχουν αποκλείσει τη Χρυσή Αυγή από τα μέσα μαζικής ενημερώσεως, αλλά όχι από την ψυχή του ελληνικού λαού και γι' αυτό παραμένει σταθερά η τρίτη πολιτική δύναμη της χώρας. [[Χειροκροτήματα από την πτέρυγα της Χρυσής Αυγής]] Βεβαίως, ο «ΣΚΑΪ» διαμαρτύρεται ότι τον είχαν στοχοποιήσει. Και τι έγινε με τη στοχοποίησή του; Έγινε μία τρομοκρατική επίθεση. Την καταδικάζουμε. Τι ζημιές προκλήθηκαν από την επίθεση; Έσπασαν μερικά τζάμια. Εμείς έχουμε δυο νεκρούς από τη στοχοποίηση και του «ΣΚΑΪ»! Όμως, η ευαισθησία των κομμάτων του λεγομένου δημοκρατικού ή συνταγματικού τόξου είναι, καθώς φαίνεται, εξαιρετικά επιλεκτική. Μάλιστα, πέρα από τους δυο νεκρούς είχαμε και σωρεία τρομοκρατικών και εγκληματικών επιθέσεων κατά της Χρυσής Αυγής. Θα καταθέσω για τα Πρακτικά τη φωτογραφία μιας κοπέλας, μιας χρυσαυγίτισας, την οποίας έσπασαν το χέρι με σφυρί. Δεν ανακαλύψατε ποτέ, εσείς το κράτος του ΣΥΡΙΖΑ, τους ενόχους. Παρακαλώ, να την κρατήσετε για τα Πρακτικά. [[Στο σημείο αυτό ο Γενικός Γραμματέας του Λαϊκού Συνδέσμου - Χρυσή Αυγή κ. Νικόλαος Μιχαλολιάκος καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εις ό,τι αφορά την πολυφωνία, θα καταθέσω το email που έστειλα πρόσφατα στην κρατική τηλεόραση που πληρώνουν όλοι οι Έλληνες - και οι εκατοντάδες χιλιάδες χρυσαυγίτες - στην ΕΡΤ, για τις ομιλίες μου σε Κατερίνη, Θεσσαλονίκη, Σέρρες, Δράμα, Κιλκίς, Πολύκαστρο. Η ΕΡΤ ούτε συνεργείο έστειλε, ούτε αφιέρωσε ένα δευτερόλεπτο! Αυτό δεν είναι Δημοκρατία. Είναι τυραννία, είναι σταλινισμός. Δημοκρατία μόνο για τους «δημοκράτες», λοιπόν. Και αυτό το λέω εντός πολλών εισαγωγικών. [[Στο σημείο αυτό ο Γενικός Γραμματέας του Λαϊκού Συνδέσμου - Χρυσή Αυγή κ. Νικόλαος Μιχαλολιάκος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η αξιότιμος κ. Γεροβασίλη, η Υπουργός Προστασίας του Πολίτη, όπως λέγεται σήμερα το πάλαι ποτέ Υπουργείο Δημοσίας Τάξεως - ορθώς το μετονομάσατε, διότι δεν υπάρχει δημόσια τάξη - δήλωσε σχετικά με την τρομοκρατική επίθεση: «Έχουν γίνει όλα τα απαραίτητα μέτρα από την πρώτη στιγμή από την ΕΛ.ΑΣ.. Η δημοκρατία πρέπει να θωρακίζεται και πρέπει να το σκεφτούν καλά όλοι όσοι αφήνουν διαδρόμους για να περνάνε φωνές τρομοκρατίας ή φασισμού». Αυτά τα περί φασισμού δεν βαρεθήκατε να τα λέτε; Όποτε πιάνουν, συντρόφια είναι, κομμουνιστικά, μαρξιστικά. Και φτάσατε, μάλιστα, στο σημείο και άνθρωπος της πολιτικής σας γραμματείας να συνομιλεί με κατάδικους για τρομοκρατία μέσα στις φυλακές Κορυδαλλού. Αφήστε, λοιπόν, τα περί φασιστών. Κι ενώ συμβαίνουν όλα αυτά, χθες, Δευτέρα, είχαμε περισσότερες από εκατό παραβιάσεις πάνω από το βορειανατολικό, κεντρικό και νοτιοανατολικό Αιγαίο. Σημειώθηκαν και τέσσερις αερομαχίες. Συνολικά δεκαπέντε τουρκικά αεροσκάφη πραγματοποίησαν εκατόν επτά παραβιάσεις. Νωρίτερα τουρκικά μαχητικά έκαναν υπερπτήσεις πάνω από τις Οινούσσες, το Μακρονήσι, το νησί Ανθρωποφάγοι, νότια των Φούρνων της Ικαρίας. Και απ' αυτά, τα δέκα ήταν και οπλισμένα. Πού είναι αυτές οι περίφημες συμμαχίες που λέτε ότι έχετε φτιάξει και είναι αποτρεπτικές για την Τουρκία; Καμμία συμμαχία. Απέναντι σε όλα αυτά είχαμε και τη δήλωση του πρώην ΑΓΕΕΘΑ των τουρκικών ενόπλων δυνάμεων, ο οποίος εκτόξευσε νέες απειλές, λέγοντας ότι η Τουρκία θα συνεχίσει να προστατεύει τα δικαιώματα και τα συμφέροντά της στο Αιγαίο και την ανατολική Μεσόγειο. Έκανε και αναφορά στην «γαλάζια πατρίδα», το δόγμα δηλαδή της Άγκυρας ότι δεν θα αφήνει κανέναν να κάνει οτιδήποτε στη θάλασσα χωρίς προηγουμένως να ερωτηθεί και να συμφωνήσει η ίδια. Μία απάντηση προς τους Τούρκους και στα περί «γαλάζιας πατρίδας»: Το Αιγαίο είναι εδώ και χιλιάδες χρόνια το ελληνικό αρχιπέλαγος και το ελληνικό Πολεμικό Ναυτικό, εάν χρειαστεί, θα δώσει την πρέπουσα απάντηση στους Τούρκους, οι οποίοι θα πρέπει επιτέλους να λάβουν και μία επίσημη απάντηση από το Ελληνικό Κοινοβούλιο. Εάν έχει ψηφίσει η Τουρκική Εθνοσυνέλευση ένα casus belli για την επέκταση των χωρικών υδάτων στα 12 μίλια, ας ψηφίσει και η Ελλάδα το ελληνικό casus belli, ότι δεν θα πατήσουν οι Τούρκοι ούτε σε μία βραχονησίδα του Αιγαίου. Γιατί το Αιγαίο ήταν, είναι και θα μείνει ελληνικό. [[Χειροκροτήματα από την πτέρυγα της Χρυσής Αυγής]] Πρόσφατα, είχαμε μία ομιλία του Πρωθυπουργού, του κ. Τσίπρα, στη Θεσσαλονίκη, στην οποία είπε ότι η συγκέντρωση των Ελλήνων πατριωτών έξω από τον χώρο όπου μαζεύτηκαν οι οπαδοί του ΣΥΡΙΖΑ ήταν μία οργανωμένη αντισυγκέντρωση από τη Χρυσή Αυγή και από τη Νέα Δημοκρατία. Φαντασίες χωρίς όριο. Έλληνες πατριώτες ήταν. Όμως, θα ήθελα να ξέρω, μιλά ο ΣΥΡΙΖΑ για αντισυγκεντρώσεις; Στις 15 Ιουνίου του 2014 έγινε αντισυγκέντρωση του ΣΥΡΙΖΑ σε εκδήλωση της Χρυσής Αυγής για τον Μέγα Αλέξανδρο, με παρούσα μάλιστα και την Ιωάννα Γαϊτάνη, Βουλευτή του ΣΥΡΙΖΑ. Αντισυγκέντρωση, επίσης, του ΣΥΡΙΖΑ έγινε το Σάββατο 31 Ιανουαρίου στις 17.00΄ η ώρα το απόγευμα στην Ομόνοια, για να απαγορευτεί η συγκέντρωση της Χρυσής Αυγής προς τιμήν των τριών γενναίων αξιωματικών που έπεσαν στα Ίμια. Επίσης, Βουλευτές του ΣΥΡΙΖΑ καλούν σε αντισυγκέντρωση κατά της Χρυσής Αυγής στις 4 Νοεμβρίου του 2016. Αυτές είναι καλές αντισυγκεντρώσεις; Δεν έχω αντιληφθεί. Όταν γίνονται αντισυγκεντρώσεις κατά της Χρυσής Αυγής είναι καλές. Μάλιστα. Τα καταθέτω στα Πρακτικά. [[Στο σημείο αυτό ο Γενικός Γραμματέας του Λαϊκού Συνδέσμου - Χρυσή Αυγή κ. Νικόλαος Μιχαλολιάκος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πέραν όλων αυτών, πέραν αυτής της υποκρισίας, είχαμε σημαντικά γεγονότα, τα οποία δυστυχώς δεν απασχόλησαν την παρούσα Βουλή, όπως το Σύμφωνο το οποίο υπεγράφη στο Μαρακές, στη συνάντηση του ΟΗΕ για τη μετανάστευση. Λαθρομετανάστευση θα την αποκαλώ εγώ και πιστεύω ότι αυτή η λέξη είναι δόκιμη. Αναφέρεται στο μεγάλο ελληνικό λεξικό του Μπαμπινιώτη, το οποίο μοίρασε, «σύντροφοι» του ΣΥΡΙΖΑ, η «ΕΛΕΥΘΕΡΟΤΥΠΙΑ» δωρεάν. Αποφασίστε εν τοιαύτη περιπτώσει. Είναι φασιστικό το βιβλίο που μοίρασε η «ΕΛΕΥΘΕΡΟΤΥΠΙΑ»; Στο παγκόσμιο συμβούλιο, λοιπόν, του ΟΗΕ για την μετανάστευση ο Πρωθυπουργός, ο οποίος εκπροσωπούσε τη χώρα, δήλωσε ότι η Ελλάδα δεσμεύεται να συνεισφέρει στο έργο του Παγκόσμιου Συμφώνου, που είναι μία συμμαχία της δυνάμεως της αλληλεγγύης ενάντια στη ξενοφοβία και τον ρατσισμό. Δεν είναι ούτε ξενοφοβία ούτε ρατσισμός αυτό το οποίο θέλει η συντριπτική πλειοψηφία του ελληνικού λαού και το οποίο υποστηρίζει με σθένος και συνέπεια εδώ και πάρα πολλά χρόνια η Χρυσή Αυγή. Δεν είναι ρατσισμός και ξενοφοβία το «Η Ελλάδα πρέπει να ανήκει στους Έλληνες». [[Χειροκροτήματα από την πτέρυγα της Χρυσής Αυγής]] Μάλιστα, έχει σημασία να λεχθεί ότι λίγες μέρες πριν τη συνδιάσκεψη αυτή ο Διεθνής Οργανισμός Μετανάστευσης, σύμφωνα με δήλωση του Προέδρου του Τζιανλούκα Ρόκο, δήλωσε ότι οι είκοσι έξι τόποι προσωρινής διαμονής, τα περίφημα hotspots που υπάρχουν στην Ελλάδα, θα πρέπει να γίνουν χώροι μονίμου διαμονής και να απορροφηθούν οι άνθρωποι που υπάρχουν σε αυτές από την ελληνική κοινωνία. Ρώτησε, αλήθεια, κανείς τον ελληνικό λαό για αυτό; Δευτερεύον ζήτημα για εσάς. Σε αυτή, λοιπόν, τη διεθνή διάσκεψη του ΟΗΕ για τη μετανάστευση, που έγινε στο Μαρακές, η Ελλάδα δεσμεύτηκε ότι θα τηρήσει αυτό το Παγκόσμιο Σύμφωνο. Όμως, η Πρέσβης των Ηνωμένων Πολιτειών, Nikki Haley, δήλωσε ότι η χώρα της δεν πρόκειται να συμμετάσχει στο σύμφωνο και ότι οι αποφάσεις για το μεταναστευτικό θα πρέπει να παίρνονται από τους Αμερικανούς και μόνο από αυτούς. Γιατί να μην παίρνονται και από τους Έλληνες και μόνο από τους Έλληνες οι αποφάσεις για το μεταναστευτικό; Όμως εν ονόματι της παγκοσμιοποίησης, την οποία υπηρετούν το ίδιο και οι εθνομηδενιστές και οι μαρξιστές και οι φιλελεύθεροι, αυτό το πράγμα δεν ισχύει, δυστυχώς. Δεν ήταν, όμως, μόνο οι ΗΠΑ. Αντιδράσεις για το σύμφωνο υπήρχαν από πολλές Ευρωπαϊκές χώρες, που μάλιστα δεν πλήττονται από τη λαθρομετανάστευση όσο η Ελλάδα. Η Ελβετία, η Ουγγαρία, η Πολωνία, η Αυστρία, η Σλοβενία, η Τσεχία, η Κροατία είπαν όχι. Ενώ όχι είπε και η Βουλγαρία, που είναι στα βόρεια σύνορά μας. Ανοιχτά σύνορα, λοιπόν, για την Ελλάδα και μόνο για την Ελλάδα, η οποία θα καταντήσει να είναι το hot spot ολόκληρης της Ευρώπης. Μάλιστα, η Νέα Δημοκρατία κράτησε μια αμφιλεγόμενη στάση επί του θέματος και σύμφωνα με τον αρμόδιο τομεάρχη της δήλωσε ότι «όσον αφορά το Παγκόσμιο Σύμφωνο Μετανάστευσης του ΟΗΕ, που συζητείται στο Μαρακές, η Νέα Δημοκρατία αποδέχεται σε γενικές γραμμές το περιεχόμενό του, το οποίο όμως σε πολλά σημεία χρήζει σημαντικών βελτιώσεων». Το αποδέχεστε σε γενικές γραμμές. Μην πηγαίνουν, λοιπόν, οι κομματάρχες της Νέας Δημοκρατίας και οι διάφοροι υπό διορισμόν διοικητές οργανισμών κ.λπ. σε επαρχίες, σε καφενεία και χωριά να λένε ότι θα λύσουν το πρόβλημα της λαθρομετανάστευσης. Απέναντι σε όλους αυτούς με επίσημη δήλωσή μου την Τρίτη 11 Δεκεμβρίου είπα τα εξής: Η έγκριση από την Κυβέρνηση του Παγκόσμιου Συμφώνου για τη Μετανάστευση δεν είναι τίποτε άλλο από τη συνέχιση μιας εθνικά επικίνδυνης πολιτικής από μία εθνικά επικίνδυνη Κυβέρνηση. Η Χρυσή Αυγή, εκφράζοντας τη θέληση αυτή, θα αγωνιστεί για να ανήκει η Ελλάδα στους Έλληνες. Ας τοποθετηθώ δι' ολίγων και στο ζήτημα του προϋπολογισμού. Αναλυτικά αναφέρθηκαν οι συναγωνιστές Βουλευτές της Χρυσής Αυγής, οι οποίοι είχαν αναλάβει το έργο αυτό τόσο στην Ολομέλεια όσο και στις επιτροπές. Σύμφωνα, λοιπόν με τον προϋπολογισμό του 2019, θα έχουμε συνολική αύξηση 2 δισεκατομμυρίων ευρώ στο κόστος μισθοδοσίας του δημοσίου την περίοδο του 2019- όλα για τους ψηφοφόρους σας, τους δημόσιους υπαλλήλους - την ίδια στιγμή που υπάρχουν εκατομμύρια Έλληνες άνεργοι, που υπάρχουν εκατομμύρια Έλληνες που δουλεύουν στον ιδιωτικό τομέα με μισθούς 400, 500 ή και 300 ευρώ. Επιτέλους, ας σταματήσει αυτή η κοροϊδία. Δεν είστε κάτι νέο στην πολιτική, εσείς του ΣΥΡΙΖΑ. Συνεχίζετε την πολιτική του κομματικού κράτους του ΠΑΣΟΚ και της Νέας Δημοκρατίας. Επιτέλους, δεν θα πληρώνει ένα ολόκληρο έθνος τους αφισοκολλητές των κομμάτων, οι οποίοι διορίζονται στο δημόσιο και οφείλεται και σε αυτούς οπωσδήποτε η χρεοκοπία της χώρας. Επίσης, θα αυξηθούν οι συμβασιούχοι από τους εξήντα τέσσερις χιλιάδες τετρακόσιους τριάντα τέσσερις που ήταν τον Αύγουστο του 2014, σε εβδομήντα οκτώ χιλιάδες πεντακόσιους τριάντα εννέα. Είναι φανερό, λοιπόν, ότι κάνετε μία πολιτική προεκλογική, με σκοπό να αποκτήσετε πελατεία. Τον Δεκέμβριο του 2014, εις ότι αφορά τους μετακλητούς, οι θέσεις των μετακλητών ήταν χίλιοι οκτακόσιοι ογδόντα οκτώ. Τον Αύγουστο του 2018 είχε αυξηθεί στους δύο χιλιάδες τετρακόσιους σαράντα δύο. Επίσης, υπάρχει και ένα θέμα, το οποίο δεν είναι γνωστό, αλλά δείχνει ακριβώς το πόσο δημοκρατική είναι η χώρα που ζούμε. Δεν μονιμοποιούνται οι μετακλητοί υπάλληλοι. Ξέρετε για ποιον λόγο; Ο κύριος Πρόεδρος μπορεί να με διαψεύσει. Για να μην μονιμοποιηθούν οι ελάχιστοι μετακλητοί υπάλληλοι της Χρυσής Αυγής. Έρχομαι στο θέμα της φορολογίας. Ως γνωστόν, οι άμεσοι φόροι θεωρούνται δικαιότεροι και είναι. Αφορούν τη φορολογία του εισοδήματος. Όμως, από τα συνολικά 51.127.000.000 ευρώ των φόρων, τα 27.559.000.000 ευρώ - παραπάνω από τα μισά έσοδα - θα περιέλθουν από την έμμεση φορολογία. Επίσης, πάγια θέση της Χρυσής Αυγής κάθε έτος, όταν συζητείται ο προϋπολογισμός, είναι η εγγραφή του κατοχικού δανείου στον κρατικό προϋπολογισμό, καθώς το καθεστώς της Γερμανίας είχε ήδη αρχίσει να αποπληρώνει τις δόσεις, προτού ακόμη τα στρατεύματα κατοχής αποσυρθούν από την Ελλάδα. Πρόσφατα, ο ίδιος ο Πρωθυπουργός δήλωσε ότι θα συζητηθεί το θέμα όταν έρθει το πλήρωμα του χρόνου. Επίσης, σχετικά με τον προϋπολογισμό, το σύνολο των ληξιπρόθεσμων οφειλών, παλαιών και νέων, ανέρχεται σε 101,7 δισεκατομμύρια ευρώ. Οι φορολογούμενοι που χρωστούν στο δημόσιο ανέρχονται σε τρία εκατομμύρια εννιακόσες τριάντα τρεις χιλιάδες εξακόσιοι είκοσι οχτώ. Ένας στους δύο Έλληνες δηλαδή χρωστάει στο δημόσιο. Από αυτούς, ένα εκατομμύριο επτακόσια σαράντα δύο χιλιάδες εννιακόσοι τρεις είναι εκτεθειμένοι σε μέτρα αναγκαστικής είσπραξης. Μόνο τον περασμένο Ιούνιο, έγιναν από την Κυβέρνησή σας - που δεν θα έκανε καμμία κατάσχεση - έξι χιλιάδες εβδομήντα τρεις κατασχέσεις. Τον Σεπτέμβριο, στη Διεθνή Έκθεση Θεσσαλονίκης, είχα τη δυνατότητα να αναπτύξω τις θέσεις της Χρυσής Αυγής για την οικονομική αναγέννηση του έθνους. Για μία ακόμη φορά, η ΕΡΤ έδειξε το αποτρόπαιο σταλινικό της πρόσωπο και δεν πρόβαλε στον ελληνικό λαό τις θέσεις του επικεφαλής της τρίτης πολιτικής δυνάμεως της χώρας για την οικονομία. Επιγραμματικά θα τις αναφέρω, μιας και τώρα από εδώ μου δίνεται η δυνατότητα. Για το δημόσιο χρέος: λογιστικός έλεγχος του χρέους. Η οποιαδήποτε αναδιάρθρωση του δημοσίου χρέους και αποπληρωμή του πρέπει οπωσδήποτε να συνδεθεί με τους ρυθμούς ανάπτυξης ή συρρίκνωσης, ώστε να επιτρέψει στη χώρα να απεγκλωβιστεί από την παγίδα ύφεσης που βρίσκεται σήμερα. Για το κατοχικό δάνειο: Αυτό που σας είπα και προηγουμένως: άμεση εγγραφή του κατοχικού δανείου στον προϋπολογισμό του 2019. Για το υπερταμείο: Η πρόταση της Χρυσής Αυγής είναι άμεση εθνικοποίηση του υπερταμείου και ταυτόχρονα αναζήτηση τυχόν ποινικών, αστικών και πολιτικών ευθυνών εκείνων που συνυπέγραψαν την ίδρυση του. Για τα κόκκινα δάνεια: Προτείναμε την κρατικοποίησή τους και την ίδρυση μιας «bad bank» τράπεζας, ούτως ώστε να μην ωφεληθούν τα κοράκια και λεηλατήσουν τον εθνικό πλούτο. Για την οικονομία, γενικά, πιστεύουμε στην εθνική εποπτεία επί της οικονομίας. Πιστεύουμε, επίσης ότι πρέπει να υπάρχει άμεση προστασία των Ελλήνων εργαζομένων και να γίνει πάταξη της μαύρης εργασίας με ιδιώνυμο νόμο. Επίσης, μιλήσαμε για την επιστροφή της χώρας - η οποία δυστυχώς δεν γίνεται και καμμία ανάπτυξη δεν υπάρχει - στην εθνική παραγωγή και στην καταγγελία των καρτέλ στην αγορά τροφίμων. Είναι δεδομένο ότι διάφορες αλυσίδες των σουπερμάρκετ έχουν δημιουργήσει ένα καρτέλ ασύδοτο. Δεν είναι τυχαίο το γεγονός ότι βρίσκουμε τα ελληνικά προϊόντα φθηνότερα σε σουπερμάρκετ της Γερμανίας και της Γαλλίας απ' ό,τι στην Ελλάδα. Επίσης, βασικό ζήτημα για την αναγέννηση της ελληνικής οικονομίας είναι η ανακήρυξη της ελληνικής ΑΟΖ, προκειμένου ένα εθνικό κράτος να διεκδικήσει και να εκμεταλλευτεί τον εθνικό πλούτο της χώρας. Τέλος, η πάγια θέση μας είναι ότι ελεύθερο είναι ένα έθνος μόνο όταν έχει τη δυνατότητα να έχει εθνικό νόμισμα. Η δέσμευση της πατρίδας μας με το ευρώ, ένα νόμισμα που αποδείχθηκε κακό για την εθνική μας οικονομία, υπήρξε μεγάλο λάθος. Προκειμένου να σταματήσει η οικονομική παρακμή, πρέπει η Ελλάδα να επιστρέψει στην εθνική παραγωγή, να εκμεταλλευτεί τον ορυκτό της πλούτο. Τότε, πραγματικά, ελεύθερος ο Έλληνας θα έχει τη δυνατότητα να είναι νοικοκύρης στον τόπο του. Πέραν των θεμάτων του προϋπολογισμού, στο επίκεντρο της πολιτικής ζωής, τόσο και από πλευράς της Νέας Δημοκρατίας, όσο και από πλευράς ΣΥΡΙΖΑ, είναι η Χρυσή Αυγή, το αν η Χρυσή Αυγή συνεργάζεται με τη Νέα Δημοκρατία, όπως λέει ο ΣΥΡΙΖΑ ή το αν η Χρυσή Αυγή συνεργάζεται με το ΣΥΡΙΖΑ, όπως λέει η Νέα Δημοκρατία. Μάλιστα, ο κύριος αρθρογράφος της εφημερίδος «ΤΑ ΝΕΑ», ο κ. Πρετεντέρης - πού κατάντησε Νέα Δημοκρατία, να την υποστηρίζει ο Πρετεντέρης - έγραψε μόλις χθες: «Γιατί άραγε ο Πρωθυπουργός πήρε τους φίλους του και δεκαοχτώ διμοιρίες ΜΑΤ για να πάει σε μία πόλη που καταφανώς τον αποστρέφεται, να εκφωνήσει σε μισοάδειο γήπεδο έναν δεκάρικο εναντίον του Μιχαλολιάκου;». Η Νέα Δημοκρατία μετά από πολύ καιρό και βλέποντας έναν ολόκληρο λαό να αντιδρά, θυμήθηκε, με αρκετή καθυστέρηση βεβαίως, ότι η Συμφωνία των Πρεσπών είναι, ενδεχομένως, προδοσία και έδωσε εντολή στους Βουλευτές και στα στελέχη της να επιτίθενται στο ΣΥΡΙΖΑ, αλλά να μη θέτουν θέμα ονόματος, παρά μόνο εθνικότητας και γλώσσας. Μάλιστα, ο ίδιος ο κ. Μητσοτάκης από το βήμα του συνεδρίου της Νέας Δημοκρατίας είπε: «Η Νέα Δημοκρατία δεν θα κυρώσει τη Συμφωνία των Πρεσπών, ούτε τώρα, ούτε στην επόμενη Βουλή, ούτε ποτέ». Θα μπορούσε να πει κάτι πολύ απλούστερο και ξεκάθαρο, ότι θα ακυρώσει τη Συμφωνία των Πρεσπών. Και αυτό δεν το είπε. Αντίθετα, έχει αφήσει ανοιχτό το ενδεχόμενο εάν ψηφιστεί από την παρούσα Βουλή, να την αποδεχθεί. Η Χρυσή Αυγή σε αυτό είναι αντίθετη και σταθερή στη γραμμή της: κανένας συμβιβασμός για τη Μακεδονία μας! [[Χειροκροτήματα από την πτέρυγα της Χρυσής Αυγής]] Θα πούνε βέβαια ότι δεν είναι δυνατόν να γίνει αυτό, ότι εάν έχει γίνει μια συμφωνία διμερής, δεν μπορεί να την ακυρώσει. Και όμως, υπάρχει ένα παράδειγμα πολύ γνωστό. Είχαμε συμφωνήσει με την Αλβανία ΑΟΖ επί των ημερών του Μπερίσα και ήρθε η επόμενη Κυβέρνηση και κατήργησε αυτή τη συμφωνία. Κατά ανάλογο τρόπο, λοιπόν, εάν θέλετε να είστε εντάξει με το ζήτημα αυτό, θα πρέπει να δεσμευτεί η Νέα Δημοκρατία ότι θα ακυρώσει τη Συμφωνία των Πρεσπών και όχι να λέει ότι δεν θα την κυρώσει. Αυτό είναι υπεκφυγή. Επίσης, στη Χρυσή Αυγή επιτέθηκαν πολλοί επιφανείς της Νέας Δημοκρατίας. Ανάμεσα σε αυτούς ήταν και ο κ. Δένδιας, ο οποίος είπε ότι απεχθάνεται τη Χρυσή Αυγή. Θα του απαντήσω με μία φράση από ένα αρχαίο κείμενο: «Έξεστι Κλαζομενίοις ασχημονείν». Αυτά έγιναν στο συνέδριο της Νέας Δημοκρατίας στην Αθήνα. Στη Θεσσαλονίκη, στη συγκέντρωση που έκανε ο ΣΥΡΙΖΑ, πάλι στο προσκήνιο ήταν η Χρυσή Αυγή. Και ο Πρωθυπουργός, ο κ Τσίπρας, είπε: «Η Θεσσαλονίκη δίνει σήμερα απάντηση στο σκοτάδι, στο μίσος, στον εθνικισμό και στην πατριδοκαπηλία. Η Θεσσαλονίκη, η Μακεδονία, η Ελλάδα δεν θα γυρίσει πίσω. Δεν θα επιτρέψουμε στους απατεώνες της πολιτικής που λεηλάτησαν την πατρίδα μας και την έριξαν στα βράχια της χρεοκοπίας να ντύνονται σήμερα με χλαμύδες και περικεφαλαίες και να παριστάνουν τους υπερπατριώτες χέρι - χέρι με τους νεοναζί της Χρυσής Αυγής. Δεν θα επιτρέψουμε άλλο στους κληρονόμους, στους πολιτικούς γόνους και στους χορηγούμενους της «SIEMENS» και της «NOVARTIS» να παριστάνουν τους υπερπατριώτες και να αποκαλούν την Αριστερά, τη δημοκρατική παράταξη των μεγάλων αγώνων, ως προδότες και μειοδότες». Κατ' αρχάς, για τη «NOVARTIS» και τη «SIEMENS» πολλά ακούμε από εσάς, αλλά τίποτε δεν βλέπουμε. Προχωρήστε. Δεν βλέπουμε να γίνεται τίποτα. Και αν γίνει, εμείς, η Χρυσή Αυγή τι σχέση έχουμε με όλα αυτά; Κυβερνήσαμε εμείς; Εμείς χρεοκοπήσαμε τη χώρα; Και αν κάποιοι τη χρεοκόπησαν, δεν κοιτάτε δίπλα σας τα στελέχη του ΠΑΣΟΚ που έχετε μέσα στο κόμμα σας και τους ανθρώπους του Σημίτη, οι οποίοι είναι πρωταγωνιστές; Μιας και παρεξηγήθηκε ο κ. Τσίπρας, ο οποίος προέρχεται και αυτός από το ΚΚΕ, με το ότι έγινε αναφορά περί προδοσιών, ας αναφέρω δύο - τρία πράγματα από την ιστορία, αυτή που έχετε καταστρέψει, όχι εσείς του ΣΥΡΙΖΑ τα τελευταία χρόνια, αλλά το καθεστώς της Μεταπολιτεύσεως, από το 1974 μέχρι σήμερα. Ο μάρτυρας Μητροπολίτης Σμύρνης Χρυσόστομος που συγκλόνισε τον ελληνισμό, σύμφωνα με τον «ΡΙΖΟΣΠΑΣΤΗ» της 26ης Νοεμβρίου 1929, ήταν ένας «πράκτορας της ελληνικής μπουρζουαζίας». Επίσης, ο «ΡΙΖΟΣΠΑΣΤΗΣ» στις 14 Δεκεμβρίου του 1924, στο 3ο Συνέδριο του ΚΚΕ, είχε ως κύρια συνθήματα: «Ζήτω η εργατο - αγροτική επανάσταση της Βουλγαρίας», «Ζήτω η ανεξάρτητη Μακεδονία και Θράκη». Μιλάτε για προδοσίες; Άμεσα το ΚΚΕ καταγγέλλει την Κυβέρνηση ότι με τον βίαιο εποικισμό της Μακεδονίας εξοντώνουν τον μακεδονικό λαό. Ποιος ήταν ο βίαιος εποικισμός της Μακεδονίας; Ήταν οι πρόσφυγες από τη Μικρά Ασία, την Ιωνία, από τον Πόντο, που γέμισαν Ελλάδα τη Μακεδονία και τη Θράκη κι αυτό ήταν άσχημο. Νοέμβριος του 1931 ο Ζαχαριάδης: «Το κόμμα οφείλει χωρίς αναβολή να διεξάγει τον αγώνα για το δικαίωμα της ελεύθερης αυτοδιάθεσης των εθνών, φτάνοντας και μέχρι αποχωρισμού κατά της εθνικής καταπίεσης και διωγμού των Μακεδόνων και των Τούρκων». [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Μια και πρόσφατα έγιναν πολλές αναφορές στον Βάρναλη και στον πατριωτισμό του, ας δούμε τι λέει ο γνωστός λογοτέχνης της γενιάς του '30, εθνικών φρονημάτων και γι' αυτό λησμονημένος, Γεώργιος Θεοτοκάς: «Ο Κώστας Βάρναλης, τέως επίσημος ποιητής του ελληνικού κομμουνισμού, επιδεικνύεται σε επίσημα τραπέζια στη βουλγαρική πρεσβεία, τη στιγμή που η βουλγαρική κυβέρνηση διακηρύττει ότι είναι εμπόλεμη στο πλευρό του Άξονα και που εκ του περισσού οι Βούλγαροι σφάζουν τριάντα χιλιάδες Έλληνες στη Μακεδονία». Κι ερχόμαστε, ομιλώντας περί προδοσίας, στην απόφαση της Ε΄ Ολομέλειας του ΚΚΕ, στις 30 με 31 Ιανουαρίου 1949, στη διάσκεψη στην οποία κατηγόρησαν τον Παύλο Μελά, τον μεγαλύτερο ήρωα του 20ου αιώνα, σαν έναν κομιτατζή που έσφιγγε τη θηλιά του μακεδονικού λαού και που διακηρύσσεται ότι: «Σαν αποτέλεσμα της νίκης του Δημοκρατικού Στρατού Ελλάδας» - αυτού που γιορτάζετε κάτι επετείους εσείς του ΣΥΡΙΖΑ και που σέβεται δήθεν η Νέα Δημοκρατία - «και της λαϊκής επανάστασης, ο μακεδονικός λαός θα βρει την πλήρη αποκατάστασή του. Οι δύο λαοί, ελληνικός και μακεδονικός, παλεύουν από κοινού για τη λευτεριά τους». Μην μιλάτε, λοιπόν, για προδοσίες όσοι προέρχεστε από τον κομμουνισμό, διότι στο θέμα της Μακεδονίας είστε βουτηγμένοι μέχρι το λαιμό στην προδοσία. Εσείς μιλούσατε για δεκαετίες ολόκληρες για ανεξάρτητη Μακεδονία και Θράκη. Και δεν είναι αργά. Αν θέλετε, αποκηρύξτε αυτές τις θέσεις. Πείτε ότι είναι προδοτικές. Η Νέα Δημοκρατία μας κατηγορεί ότι συνεργαζόμαστε με τον ΣΥΡΙΖΑ και ο ΣΥΡΙΖΑ ότι συνεργαζόμαστε με τη Νέα Δημοκρατία. Έγινε και σχετικό θέμα πρόσφατα με μία συνέντευξή μου στο Κιλκίς, όπου είπα ότι αν στο μέλλον η Νέα Δημοκρατία χρειάζεται τις ψήφους μας και δεσμευτεί ότι, πρώτον, θα καταγγείλει τη Συμφωνία των Πρεσπών με τα Σκόπια, και δεύτερον, ότι θα απελάσει τους λαθρομετανάστες σύμφωνα με τον νόμο της Χρυσής Αυγής, τότε πράγματι εμείς, χωρίς να διεκδικούμε κανένα κομμάτι της εξουσίας, δεν θα πούμε όχι. Το ίδιο είχαμε πει και στον ΣΥΡΙΖΑ, εάν καταργούσε το μνημόνιο, αλλά δεν το καταργήσατε ποτέ. Δεν θέλω να κουράσω το Σώμα, αναφέροντας τι είχα πει στην ομιλία μου τότε, το 2015, αλλά θα πρέπει να ξέρετε ότι τα παραμύθια ότι δεν μπορούσατε να κάνετε τίποτε, τα διέλυσε πρόσφατα ο Ντάισελμπλουμ με τη δήλωσή του, που είπε ότι αν η Ελλάδα έβγαινε από το ευρώ, θα δημιουργείτο ένα χάος. Τα ίδια είχε πει και ο Τουσκ. Κατ' ουσίαν υπηρετήσατε τα σχέδια των τραπεζών. Σώσατε τις τράπεζες. Σώσατε το ευρώ και όχι την Ελλάδα και εσείς, όπως και το ΠΑΣΟΚ και η Νέα Δημοκρατία. Τελειώνοντας, έχω να πω το εξής, πολλοί πολιτευτές της Νέας Δημοκρατίας χρησιμοποιούν τον όρο «λαϊκή Δεξιά». Δεν έχετε καμμία σχέση με τον όρο «λαϊκή». Είστε αυτοί που υπογράψατε τα μνημόνια και οδηγήσατε στη φτωχοποίηση εκατομμύρια Έλληνες. Και δεν μπορείτε να είστε Δεξιά, όταν στο κόμμα σας δέχεστε πολιτευτές όπως ο κ. Τατσόπουλος, ο κ. Θεοχάρης και πολλοί άλλοι. Ούτε λαϊκή είστε, ούτε Δεξιά! Κι αν υπάρχει μία λαϊκή Δεξιά σήμερα, είναι η Χρυσή Αυγή!
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα μία μαθήτριες και μαθητές και τρεις συνοδοί - εκπαιδευτικοί από το Γυμνάσιο Λιμένα Θάσου. Η Βουλή τους καλωσορίζει. [[Χειροκροτήματα απ' όλες τις πτέρυγες της Βουλής]] Καλώ στο Βήμα την Πρόεδρο της Δημοκρατικής Συμπαράταξης ΠΑΣΟΚ - ΔΗΜΑΡ κ. Φώφη Γεννηματά.
Ευχαριστώ, κύριε Πρόεδρε. Κυρίες και κύριοι Βουλευτές, συζητούμε σήμερα στο βαρύ κλίμα από την τρομοκρατική επίθεση στον «ΣΚΑΪ» και στην «ΚΑΘΗΜΕΡΙΝΗ», ένα πλήγμα στη δημοκρατία. Αυτά τα δέκα κιλά εκρηκτικών μάς υποχρεώνουν όλους να δούμε τα πράγματα διαφορετικά. Γιατί δεν αρκεί να καταδικάσουμε την τυφλή βία. Έχουμε υποχρέωση να την αντιμετωπίσουμε αποφασιστικά και να τελειώσει και η έμμεση και η ακούσια τροφοδότηση της. Οι δράστες πρέπει να βρεθούν και να οδηγηθούν στη δικαιοσύνη. Η Κυβέρνηση πρέπει επιτέλους να στείλει ένα καθαρό μήνυμα ότι δεν ανέχεται τη βία, την όποια βία και να δοθεί ένα τέλος στα διχαστικά κηρύγματα, γιατί αυτά τα κηρύγματα ρίχνουν νερό στον μύλο όσων επιβουλεύονται την ίδια τη δημοκρατία. Χρειάζεται αφύπνιση από όλους μας. Οι αναφορές ότι η δημοκρατία δεν εκφοβίζεται, ότι είναι θωρακισμένη, δεν αρκούν, κυρίες και κύριοι Βουλευτές. Σας θυμίζω την τελευταία φορά που άκουσα Υπουργό της κυβέρνησης Καραμανλή να λέει ότι η οικονομία μας είναι θωρακισμένη, ήρθαμε αντιμέτωποι με την κρίση. Ε, με τη δημοκρατία δεν παίζουμε! Δεν θα κουραστώ να το λέω και να το επαναλαμβάνω από το Βήμα της Βουλής. Δεν πάμε πουθενά με αυτό το τοξικό και δηλητηριασμένο κλίμα. Η χώρα χρειάζεται συνεννόηση των πολιτικών δυνάμεων για να θωρακίσουμε τη δημοκρατία. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Όταν μιλώ για συνεννόηση, προφανώς δεν εννοώ ότι πρέπει να γίνουμε όλοι ίδιοι. Είναι άλλο, όμως, οι πολιτικές διαφορές και άλλο οι κατηγορίες για προδότες, για δωσίλογους, για γερμανοτσολιάδες, για απατεώνες ή η λογική για ρεβάνς. Γιατί αυτό πολύ απλά δεν είναι πολιτική αντιπαράθεση. Αυτό είναι η μετατροπή της πολιτικής ζωής σε αρένα λάσπης. Θέλουμε, λοιπόν, εθνική ομοψυχία. Θέλουμε τους Έλληνες ενωμένους. Και όσο με αφορά, θα είμαι ανυποχώρητη και εγώ προσωπικά και η Κοινοβουλευτική μας Ομάδα σε αυτό το ζήτημα. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Το λέω αυτό γιατί πολύ απλά πρέπει να μπει ένα τέλος στην ακραία πόλωση που ΣΥΡΙΖΑ και Νέα Δημοκρατία καλλιεργούν για μικροκομματικά οφέλη. Οι κατασκευασμένες κοκορομαχίες δεν συσπειρώνουν, δεν αφορούν τον κόσμο, δεν απαντούν στις αγωνίες του. Είναι μακριά από την καθημερινότητα και τα προβλήματα. Και αντίθετα, φέρνουν άλλο αποτέλεσμα. Διώχνουν ακόμα περισσότερο τους πολίτες μακριά από την πολιτική. Εμείς θέλουμε να αλλάξουμε τις συνθήκες για την πορεία του τόπου. Διατυπώνουμε ένα νέο αφήγημα για τη χώρα και την προοπτική της, αυτή την προοπτική που δεν ανοίγει από τον τελευταίο προϋπολογισμό της Κυβέρνησης ΣΥΡΙΖΑ - ΑΝΕΛ. Δεν τα καταφέρατε, κυρίες και κύριοι της Κυβέρνησης, να οδηγήσετε τη χώρα στο ξέφωτο, γιατί η πραγματική έξοδος από την κρίση προϋποθέτει τρία πράγματα: Πρώτον, έξοδο στις αγορές, δεύτερον, ανάπτυξη και παραγωγή πλεονασμάτων από την ανάπτυξη και, τρίτον, κοινωνική δικαιοσύνη και αντιμετώπιση των ανισοτήτων. Ο προϋπολογισμός που εσείς εισηγείστε σήμερα απλώς αποτυπώνει τις δεσμεύσεις που έχετε αναλάβει, δεσμεύσεις που αποτελούν ένα άτυπο τέταρτο μνημόνιο και δεν εξασφαλίζει καμμία από τις προϋποθέσεις που ανέφερα. Τα επιτόκια είναι απαγορευτικά, η ανάπτυξη είναι αναιμική και τα πλεονάσματα εξακολουθούν να προκύπτουν από την υπερφορολόγηση. Η κοινωνική πολιτική εξαντλείται σε προσωρινά επιδόματα. Είστε η Κυβέρνηση του «δέκα - ένα». Δέκα παίρνετε και ένα δίνετε και θέλετε να μας πείτε ότι είναι πολύ μεγάλο κατόρθωμα που δίνετε αυτό το ένα. Ε, λοιπόν, εμείς θα συνεχίσουμε να μιλάμε και θα μιλήσουμε και σήμερα εδώ για τα εννιά που παίρνετε από τον ελληνικό λαό. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Αφορούν ανθρώπους, οικογένειες, επαγγελματίες, εργαζόμενους, άνεργους, που τους γονατίζετε, τους εξαθλιώνετε, τους στοχοποιείτε καθημερινά. Είναι η θηλειά που έχετε φορέσει στον λαιμό του ελληνικού λαού και έχετε και το θράσος να μας λέτε ότι κάνατε το μνημόνιο παρελθόν. Με τον προϋπολογισμό σας το 2019 η εξοντωτική φορολογία αυξάνεται. Κυρίως, μάλιστα, πώς αυξάνεται; Από έμμεσους φόρους που πλήττουν ακριβώς τους πιο αδύναμους. Θα αυξηθεί κατά 582 εκατομμύρια ευρώ. Ακούστε. Για κάθε 1 ευρώ στους άμεσους φόρους αντιστοιχεί 1,5 στους έμμεσους. Πίσω από αυτήν την εξέλιξη κρύβονται τεράστιες ανισότητες που καταπίνουν κυριολεκτικά τη μεσαία τάξη και καταβροχθίζουν αυτόματα τα διάφορα επιδόματα που δίνετε. Οι κοινωνικές δαπάνες του προϋπολογισμού για δράσεις κατά της ανεργίας και παροχές ασθένειας του ΕΟΠΥΥ μειώνονται κατά 470 εκατομμύρια ευρώ. Επιβαρύνονται οι ασφαλισμένοι με επιπλέον συμμετοχή στα φάρμακα 262 εκατομμύρια ευρώ και οι συνταξιούχοι με 760 εκατομμύρια κάθε χρόνο μέσω της εισφοράς υγείας στις επικουρικές συντάξεις. Τι έχουμε ως αποτέλεσμα; Αθροιστικά κόβεται μια μηνιαία σύνταξη από κάθε συνταξιούχο. Οι συνταξιούχοι καλούνται επιπλέον να πληρώσουν 279 εκατομμύρια ευρώ. Παίρνει πίσω η Κυβέρνηση τις περικοπές των παλιών συντάξεων - που, να μην ξεχνιόμαστε, η ίδια εισηγήθηκε και ψήφισε - , αλλά συνεχίζει απτόητη τις μειώσεις στις νέες συντάξεις και, βέβαια, στις συντάξεις χηρείας. Ολοκληρώνεται η περικοπή του ΕΚΑΣ. Τριακόσιες ενενήντα χιλιάδες φτωχοί συνταξιούχοι χάνουν αυτήν την κοινωνική παροχή. Η επιδότηση των νοσοκομείων και των ασφαλιστικών ταμείων μειώνεται κατά 366 εκατομμύρια ευρώ, την ίδια ώρα που το σύστημα υγείας καταρρέει, που τα νοσοκομεία δεν μπορούν να προμηθευτούν φάρμακα για τους καρκινοπαθείς, που απολύονται τρεις χιλιάδες γιατροί συνολικά από τα ΠΕΔΥ και τα νοσοκομεία και, βέβαια, την ώρα που τα ΤΟΜΥ οδηγούνται σε τραγική αποτυχία. Βαριά είναι η κληρονομιά από την πολιτική τους και στα εθνικά θέματα, αλλά και από τις παρεμβάσεις στη δικαιοσύνη. Όμως, θα περιοριστώ σήμερα στις επιπτώσεις στην οικονομία. Χάθηκαν 200 δισεκατομμύρια ευρώ για την ελληνική οικονομία με τις αρνητικές συνέπειες της τυχοδιωκτικής πολιτικής Τσίπρα - Βαρουφάκη το 2015. Το δημόσιο χρέος αυξήθηκε κατά 17,5 δισεκατομμύρια ευρώ. Χάσαμε από το εθνικό εισόδημα 58 δισεκατομμύρια από την επιστροφή στην ύφεση και την αναιμική ανάπτυξη. Έχουμε δυσβάσταχτα πρωτογενή πλεονάσματα, που μας καταδικάζουν σε λιτότητα διαρκείας, αφελληνισμό των τραπεζών και απώλεια 20 δισεκατομμυρίων από την τελευταία ανακεφαλαιοποίηση για τα ασφαλιστικά ταμεία, το δημόσιο και τους μετόχους, υποθήκευση της δημόσιας περιουσίας για ενενήντα εννέα χρόνια. Από την πρώτη στιγμή που πάτησαν το πόδι τους στη χώρα μας οι δανειστές, απαίτησαν τον αφελληνισμό των τραπεζών και τη δημόσια περιουσία ως εγγύηση αποπληρωμής του χρέους. Δεν τα πήραν από καμμία κυβέρνηση τα προηγούμενα χρόνια. Ο κ. Τσίπρας τους τα έδωσε όλα. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Έχουμε παραχώρηση fast track δέκα χιλιάδων περίπου ακινήτων του δημοσίου στο υπερταμείο. Νοσοκομεία, δημόσια κτήρια, μουσεία, μνημεία, όλα έχουν παραχωρηθεί. Απώλεια σημαντικών πόρων από τη μη ένταξή μας στο πρόγραμμα ποσοτικής χαλάρωσης της Ευρωπαϊκής Κεντρικής Τράπεζας. Οι Έλληνες χρωστούν 100 δισεκατομμύρια στην εφορία και σε ενάμισι εκατομμύριο από αυτούς γίνονται κατασχέσεις στους λογαριασμούς τους. Οι επαγγελματίες και οι αγρότες υφίστανται ήδη τις συνέπειες από την αύξηση των φορολογικών συντελεστών και τη σύνδεση των εισφορών με το εισόδημα. Η ύπαιθρος βρίσκεται σε εγκατάλειψη και μαρασμό και οι αγρότες διαμαρτύρονται έντονα, γιατί συνειδητοποιούν ότι οι υποσχέσεις απέναντί τους ήταν κάλπικες. Οι εργαζόμενοι στον ιδιωτικό τομέα υφίστανται συνεχή μείωση των μισθών. Ο ένας στους τρεις δουλεύει με ελαστικές μορφές και αμοιβές με μισθούς κάτω των 400 ευρώ. Οι μισθοί των δημοσίων υπαλλήλων παραμένουν καθηλωμένοι. Βαριές, κυρίες και κύριοι, είναι οι συνέπειες από τις πράξεις και τις παραλείψεις των ΣΥΡΙΖΑ - ΑΝΕΛ. Πείτε, λοιπόν, ξανά ότι ήταν δίκαιο και έγινε πράξη. Μήπως τελικά, μπορεί να ρωτήσει κάποιος, παρ' όλα αυτά δημιουργούνται συνθήκες για ανάπτυξη στον τόπο, όπως ισχυρίζεται ο κ. Τσίπρας; Κατηγορηματικά «όχι». Το επενδυτικό ενδιαφέρον για την Ελλάδα είναι πολύ χαμηλό, όπως αποτυπώνεται στο Χρηματιστήριο. Επενδύσεις δεν γίνονται. Αντίθετα, υποχώρησαν κατά 7,9 το πρώτο εξάμηνο του 2018. Η Κυβέρνηση ΣΥΡΙΖΑ - ΑΝΕΛ επί τέσσερα χρόνια δεν κατάφερε να ξεκινήσει καμμία μεγάλη ιδιωτική επένδυση στη χώρα. Κατάφερε, όμως, να οδηγήσει τη μεγαλύτερη δημόσια επιχείρηση της χώρας, τη ΔΕΗ, στα πρόθυρα της χρεοκοπίας. Οι καταθέσεις μειώθηκαν κατά 30 δισεκατομμύρια ευρώ από τα τέλη του 2014. Το τραπεζικό σύστημα δεν μπορεί να χρηματοδοτήσει την οικονομία, καθώς ταλανίζεται από τα κόκκινα δάνεια. Αδυνατεί το δημόσιο να αντλήσει έσοδα από πραγματική αξιοποίηση της ελληνικής δημόσιας περιουσίας. Μειώνονται οι πόροι των Οργανισμών Τοπικής Αυτοδιοίκησης. Χάνουν 762 εκατομμύρια ευρώ και γίνονται, ταυτόχρονα, όμηροι και της κεντρικής εξουσίας, αλλά και τοπικών συμφερόντων με τον «ΚΛΕΙΣΘΕΝΗ», αδυνατούν, δηλαδή, να διαδραματίσουν τον αναπτυξιακό τους ρόλο. Το Πρόγραμμα Δημοσίων Επενδύσεων μειώνεται κατά 550 εκατομμύρια. Η απορρόφηση στο ΕΣΠΑ εξακολουθεί να είναι χαμηλή. Τα Υπουργεία υπονομεύουν τις μεγάλες ξένες επενδύσεις, ενώ εξαρθρώνεται κυριολεκτικά η σπονδυλική στήλη της οικονομίας, δηλαδή οι μικρές και μεσαίες ελληνικές επιχειρήσεις. Βέβαια, για την πάταξη του λαθρεμπορίου καυσίμων και τσιγάρων και την πολυδιαφημισμένη σύλληψη της φοροδιαφυγής από τις κάθε είδους λίστες, τα αποτελέσματα σας είναι ανύπαρκτα. Έχουμε συνηθίσει τα ψέματά σας, αλλά πάει πολύ, κυρίες και κύριοι της Κυβέρνησης, να προσπαθείτε τώρα να σφετεριστείτε και τις γεωπολιτικές πρωτοβουλίες των Κυβερνήσεων του ΠΑΣΟΚ. Είναι δική μας η πολιτική για τη στρατηγική συνεργασία με το Ισραήλ. Η χρηματοδότηση του αγωγού φυσικού αερίου East Med, η μονάδα υγροποιημένου φυσικού αερίου της Αλεξανδρούπολης. Εσείς ήσασταν απέναντι και τώρα προσπαθείτε να παρουσιάσετε ότι όλα αυτά είναι δικά σας επιτεύγματα; Είναι δική μας η στρατηγική να γίνει η Ελλάδα ενεργειακός κόμβος των Βαλκανίων και όχι δική σας. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Τέλος, οι νέοι άνθρωποι, οι νέοι επιστήμονες, δηλαδή το ανθρώπινο δυναμικό, που θα μπορούσε να ηγηθεί της αναπτυξιακής προσπάθειας και να δώσει μια αναπτυξιακή πνοή, εγκαταλείπει τη χώρα και αναζητά καλύτερες συνθήκες ζωής στο εξωτερικό. Δεν υπάρχει, λοιπόν, κανένας σχεδιασμός, κανένας επιταχυντής της ανάπτυξης. Αντίθετα, υπάρχουν μονάχα κόφτες και μάλιστα σε μία εξαιρετικά δύσκολη και κρίσιμη διεθνή και ευρωπαϊκή συγκυρία. Δυστυχώς για τους Έλληνες, αυτό είναι το νέο παραμύθι του κ. Τσίπρα. Όπως έσκιζε τα μνημόνια και τελικά έβαλε τη χώρα στο τρίτο και σκληρότερο μνημόνιο, έτσι και τώρα εξαγγέλλει την ανάπτυξη, την οποία με τις ίδιες τις πολιτικές του, πνίγει από την κούνια. Μόλις κάτι πάει να αναπνεύσει σε αυτόν τον τόπο, έρχονται με τους φόρους, έρχονται με την ανικανότητα του κομματικού στρατού που λυμαίνεται το κράτος και την πνίγει εν τη γενέσει της. Ανάπτυξη και πολιτικές του κ. Τσίπρα είναι το πιο σύντομο, πικρό ανέκδοτο, το οποίο, όπως φαίνεται, χειροκροτεί μονάχα η κομματική νομενκλατούρα του ΣΥΡΙΖΑ από ίδιον συμφέρον, όπως αποκαλύπτεται καθημερινά. Έτσι, όμως, δεν πάμε μπροστά. Οι θυσίες του ελληνικού λαού χρησιμοποιούνται ως προεκλογικό εργαλείο. Η προεκλογική αυτή συνταγή, βέβαια, είναι γνωστή από χρόνια: υποσχέσεις για προσλήψεις, παροχολογία με προσωρινά, όμως, επιδόματα, σκανδαλολογία, πόλωση και διχασμός. Κλασική συνταγή, που εδώ και δεκαετίες ακολουθούσε στον τόπο η συντηρητική παράταξη. Τώρα τις εφαρμόζει πιστά ο κ. Τσίπρας. Έχει σταθερά πρότυπα στη συντηρητική παράταξη ο κ. Τσίπρας και η Κυβέρνησή του. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Πιο παλιός και από τον παλιό. Δεν μπορεί η χώρα να προχωρήσει με τις δεσμεύσεις που έχει αναλάβει ο κ. Τσίπρας. Η πολιτική των «ΣΥΡΙΖΑΝΕΛ» είναι εισιτήριο για νέα αδιέξοδα και αυτό το επιβεβαιώνει ο προϋπολογισμός. Γι' αυτό κι εμείς λέμε σήμερα «όχι» στον προϋπολογισμό του 2019, τον τελευταίο προϋπολογισμό της Κυβέρνησης ΣΥΡΙΖΑ - ΑΝΕΛ. Κυρίες και κύριοι συνάδελφοι, λύση βέβαια για τη χώρα δεν είναι η επιστροφή της Δεξιάς. Η Νέα Δημοκρατία εκμεταλλεύεται όλη αυτήν την κατάσταση για να επιστρέψει στην εξουσία. Όμως, πιστεύει αλήθεια κάνεις σε αυτόν τον τόπο ότι αυτό το κόμμα και αυτά τα στελέχη, που δεν έχουν αποκηρύξει την καταστροφική πολιτική του 2004-2009 μπορούν να οδηγήσουν τη χώρα στην έξοδο από την κρίση; [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Και πολύ περισσότερο, όταν ο κ. Μητσοτάκης, αγκαλιά με τον γνωστό για τη «θετική» του στάση για τη χώρα μας κ. Βέμπερ, διακηρύσσει πως θα τηρήσει πιστά τις δεσμεύσεις που έχει αναλάβει ο κ. Τσίπρας και η Κυβέρνηση του, όταν δηλώνει ξεκάθαρα ότι θα περικόψει εκ νέου τις κοινωνικές δαπάνες, όταν δεν καταθέτει κανένα ολοκληρωμένο σχέδιο για την ανάπτυξη, αλλά αρκείται μόνο στο να υπόσχεται ελαφρύνσεις για τους λίγους και ισχυρούς, όταν από τις εξαγγελίες του απουσιάζει η κοινωνική διάσταση και ο σεβασμός στα εργασιακά δικαιώματα, όταν με τις πρόσφατες εξαγγελίες του ακολουθεί και μιμείται τις επιδοματικές πολιτικές του κ. Τσίπρα, αντί μιας ολοκληρωμένης πολιτικής για την κοινωνική προστασία. Ο κ. Μητσοτάκης στο όνομα του νέου και φιλελεύθερου έχει επιβιβαστεί στο τρένο της δεξιάς παλινόρθωσης. Δεν είναι, όμως, το μέλλον της Ελλάδας μία ανάπτυξη για λίγους, με ασύδοτη την αγορά και εξαθλιωμένους εργαζόμενους, ούτε η αλαζονεία που φαίνεται ότι είναι διάχυτη από τώρα και μόνο με την προοπτική της εξουσίας. Χορεύει το τανγκό της πόλωσης με τον κ. Τσίπρα και δεν τους ενδιαφέρει αν το ύφος και το ήθος αυτής της αντιπαράθεσης ενισχύει αντικειμενικά τις πιο ακραίες και αντιδραστικές δυνάμεις του τόπου. Δεν τους ενδιαφέρει αν η επόμενη μέρα των εκλογών δεν θα είναι καθόλου διαφορετική από τη σημερινή. Δεν τους ενδιαφέρουν οι επιπτώσεις από τη διχαστική πολιτική. Πίσω από όλους αυτούς τους επιφανειακούς καυγάδες, τελικά, μοιάζουν πάρα πολύ. Παρακολουθούμε όλες αυτές τις μέρες μπροστά στα μάτια μας το μεγάλο αλισβερίσι. ΣΥΡΙΖΑ και Νέα Δημοκρατία αναζητούν απεγνωσμένα πρόθυμους Βουλευτές, για να εξασφαλίσουν ένα «ναι» ή ένα «όχι» για τη Συμφωνία των Πρεσπών. Από το 2010 όμως, κυρίες και κύριοι συνάδελφοι, η χώρα με ευθύνη του ΣΥΡΙΖΑ και της Νέας Δημοκρατίας, που επέλεξαν την πόλωση και το διχασμό, πλήρωσε τρία μνημόνια. Οκτώ χρόνια μετά συνεχίζουν ακριβώς με τα ίδια μυαλά. Με το «φύγε εσύ», όμως, «να έρθω εγώ, να γίνω Πρωθυπουργός και δεν πειράζει να είσαι εσύ απέναντι στις πλατείες και να πετροβολάς την εθνική προσπάθεια» οδηγούμαστε σε νέο αδιέξοδο που θα το πληρώσει ο τόπος με τέταρτο κανονικό μνημόνιο αυτή τη φορά και αυτό είναι το μεγάλο δίλημμα των εκλογών που έρχονται. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Χρειάζεται πολιτική ανατροπή: μία προοδευτική αλλαγή με εθνικές προτεραιότητες, με έμπνευση, με γνώση και με σχέδιο και αυτή είναι η κληρονομιά της δικής μας παράταξης. Θα το πετύχουμε αυτό με την καθοριστική ενίσχυση του Κινήματος Αλλαγής. Διότι η μοίρα για την Ελλάδα δεν μπορεί να είναι ή η μιζέρια του κ. Τσίπρα ή το άλμα στο κενό, βορά στις αγορές και στην ασυδοσία, που προτείνει ο κ. Μητσοτάκης. Δεν αξίζει αυτό το μέλλον στους Έλληνες πολίτες. Να τελειώνουμε, λοιπόν, και με τον λαϊκισμό και με τη συντήρηση, να τελειώνουμε με τα αδιέξοδα δίπολα. Η χώρα χρειάζεται μία νέα διακυβέρνηση που θα ενώνει και δεν θα διχάζει. Γι' αυτό χτυπάμε την καμπάνα της εθνικής αφύπνισης, για να πάρει ο ελληνικός λαός την κατάσταση στα χέρια του. Γι' αυτό διεκδικούμε καθαρή εντολή για πολιτική ανατροπή και προοδευτικές αλλαγές σε αυτόν τον τόπο. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Για εμάς, η προοδευτική πολιτική δεν είναι απλώς λόγια. Είναι συγκεκριμένες πολιτικές με περιεχόμενο. Έχουμε καταθέσει, λοιπόν, τη δική μας πρόταση, το σχέδιο «Ελλάδα», μία ολοκληρωμένη πρόταση για την ανάπτυξη με κοινωνική δικαιοσύνη. Και δεν έχουμε μείνει σε αυτό. Έχουμε εξειδικεύσει συγκεκριμένες διατάξεις και καταθέσαμε πρόταση νόμου και για την ανάπτυξη και για την κοινωνική συνοχή. Σε αυτή την κατεύθυνση ακριβώς, κυρίες και κύριοι συνάδελφοι, ο προϋπολογισμός για μας θα έπρεπε πριν απ' όλα να ενσωματώνει αλλαγή των στόχων για τα εξοντωτικά πρωτογενή πλεονάσματα και να δημιουργεί πραγματικό δημοσιονομικό χώρο για την ανάπτυξη και την κοινωνική συνοχή. Να στηρίζει πολιτικές που οδηγούν στο αναπτυξιακό σοκ που έχει ανάγκη ο τόπος, την παραγωγή νέου πλούτου με συγκεκριμένα κίνητρα στήριξης των επενδύσεων, της επιχειρηματικότητας και ειδικά των ελληνικών μεσαίων και μικρών επιχειρήσεων. Στήριξη των αγροτών και ειδικά κίνητρα για να στηρίξουμε τη δραστηριότητα των νέων ανθρώπων. Όλα αυτά δεν τα λέω έτσι γενικά. Συμπεριλαμβάνονται στην πρόταση νόμου που έχει καταθέσει η Κοινοβουλευτική μας Ομάδα και αποτυπώνονται σε συγκεκριμένα μέτρα για το πώς μπορεί να γίνει αυτό. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Θα έπρεπε, λοιπόν, ο προϋπολογισμός να δημιουργεί περιφέρειες με αναπτυξιακή ταυτότητα, ανάπτυξη δίκαιη και αισθητή στους πολλούς, όχι στις ελίτ των πολυεθνικών και των κολλητών της εκάστοτε εξουσίας. Να σηματοδοτεί μια επανάσταση στο κράτος, τη γενναία αποκέντρωση, τις αλλαγές στη δημόσια διοίκηση, να εξασφαλίζει πόρους για ποιοτικές και καθολικές υπηρεσίες στην υγεία και στην παιδεία, να διασφαλίζει τις πολιτικές για την κοινωνική δικαιοσύνη, τη στήριξη των αδύναμων, των αναπήρων, των κοινωνικά αποκλεισμένων. Μόνιμες, όμως, πολιτικές, κυρίες και κύριοι συνάδελφοι, που δημιουργούν ένα σύγχρονο κοινωνικό κράτος και όχι επιδόματα ελεημοσύνης, με διασφάλιση βέβαια της πρώτης κατοικίας των μικρών και μεσαίων δανειοληπτών από τους πλειστηριασμούς. Θα έπρεπε να αποτυπώνει τη ριζική αλλαγή του νόμου Κατρούγκαλου, την αποκατάσταση του κοινωνικού κεκτημένου στις εργασιακές σχέσεις, τη βελτίωση τελικά του επιπέδου ζωής των Ελλήνων πολιτών. Να αποκαθιστά τον ρόλο του υπερταμείου ως ταμείο αξιοποίησης και όχι εκποίησης της δημόσιας περιουσίας, έτσι ώστε να διασφαλιστούν πόροι για το κοινωνικό - ασφαλιστικό σύστημα και ιδιαίτερα για τη νέα γενιά. Μπορεί το αδιέξοδο αυτό δίπολο Τσίπρα - Μητσοτάκη, Νέας Δημοκρατίας - ΣΥΡΙΖΑ να εγγυηθεί τη νέα πορεία που έχει ανάγκη η χώρα; Κατηγορηματικά «όχι». Η Κυβέρνηση ΣΥΡΙΖΑ - ΑΝΕΛ κρίθηκε οριστικά στη συνείδηση των πολιτών και απέτυχε. Τώρα που οι μάσκες έπεσαν και η ιστορική αλήθεια δίνει πραγματική διάσταση σε πρόσωπα και παρατάξεις, δεν υπάρχει πια περιθώριο για άλλες αυταπάτες και για άλλους μαθητευόμενους μάγους και σωτήρες. Η Ελλάδα και οι Έλληνες αναζητούν μια ριζικά διαφορετική, πραγματικά προοδευτική και αποτελεσματική πολιτική. Αυτός είναι ο ιστορικός ρόλος της δημοκρατικής παράταξης. Εμείς θέλουμε, ξέρουμε και μπορούμε, κυρίες και κύριοι συνάδελφοι! [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Εμείς σκεφτόμαστε αλλιώς. Είμαστε ριζικά διαφορετικοί, πραγματικά προοδευτικοί. Εμείς είμαστε σοσιαλδημοκράτες και γι' αυτό δουλεύουμε και για τη δημοκρατία και για την κοινωνική συνοχή. Θέλουμε να μπει ένα τέλος στην οπισθοδρόμηση. Δουλεύουμε για ανάπτυξη, απασχόληση και αλληλεγγύη. Αγωνιζόμαστε και διεκδικούμε διαφάνεια και λογοδοσία στον δημόσιο βίο και στα δημόσια οικονομικά και προϋπολογισμούς κοινωνικά δίκαιους και πραγματικά αναπτυξιακούς. Αφουγκραζόμαστε και εκφράζουμε το κοινωνικό αίτημα για αξιοπρέπεια. Αυτή είναι η σημαία σήμερα: να πάρει πίσω ο ελληνικός λαός τη χαμένη του αξιοπρέπεια και η χώρα μας τη χαμένη της αξιοπιστία. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Αυτό σημαίνει ότι χρειάζεται αλλαγή. Χρειάζεται ανατροπή. Εμείς, λοιπόν, είμαστε με την Ελλάδα που παράγει και δημιουργεί. Είμαστε με την Ελλάδα που ελπίζει, που είναι αισιόδοξη, που είναι φωτεινή. Εμείς είμαστε και δουλεύουμε για τους πολλούς και όχι για τους λίγους. Σας ευχαριστώ πολύ.
Ευχαριστούμε πολύ. Τον λόγο έχει ο Αναπληρωτής Υπουργός Οικονομικών κ. Γιώργος Χουλιαράκης για δεκαπέντε λεπτά.
Κύριε Πρόεδρε, κυρίες και κύριοι Βουλευτές, η συζήτηση του προϋπολογισμού του 2019 είναι μια καλή ευκαιρία για έναν σύντομο απολογισμό της δημοσιονομικής πολιτικής της χώρας την τριετία 2015-2018. Και έτσι θα ήθελα να ξεκινήσω τη σημερινή μου ομιλία. Το 2015 η Κυβέρνηση κλήθηκε να διαχειριστεί τα δημόσια οικονομικά της χώρας σε ένα ιδιαίτερα δυσμενές οικονομικό περιβάλλον, πρωτόγνωρο - θα έλεγα - για μια ανεπτυγμένη ευρωπαϊκή χώρα μετά το τέλος του Β΄ Παγκοσμίου πολέμου. Πρώτον, η οικονομία παρέμενε σε βαθιά ύφεση και το ΑΕΠ είχε ήδη υποχωρήσει κατά 25%. Δεύτερον, η χώρα παρέμενε αποκλεισμένη από τις διεθνείς αγορές χωρίς δυνατότητα χρηματοδότησης τόκων και χρεολυσίων, παρά τα δύο προγράμματα προσαρμογής. Τρίτον, δεν διέθετε εργαλεία οικονομικής σταθεροποίησης, δεν υπήρχε δημοσιονομικός χώρος και δεν είχε ανεξάρτητη νομισματική και συναλλαγματική πολιτική. Τέταρτον, ήταν αντιμέτωπη με ένα ευάλωτο τραπεζικό σύστημα. Πέμπτον, υπήρχαν εταίροι που επεδίωκαν και προετοίμαζαν τις προϋποθέσεις για την έξοδο της χώρας από το κοινό νόμισμα. Είναι καλό να αντλούμε διδάγματα από την εμπειρία του πρόσφατου παρελθόντος και να μην ξεχνάμε πως η δεινή αυτή θέση της χώρας ήταν προϊόν της κάκιστης διαχείρισης των δημοσίων οικονομικών των προηγούμενων χρόνων και ειδικά των ετών που προηγήθηκαν της κρίσης του 2008-2009, όταν τα δίδυμα ελλείμματα του προϋπολογισμού από τη μια και του εξωτερικού ισοζυγίου από την άλλη είχαν υπερβεί το 15%, οδηγώντας έτσι στην πλήρη απώλεια της αξιοπιστίας της χώρας και στον αποκλεισμό από τις αγορές. Μπροστά, λοιπόν, στα οξεία διλήμματα που έθετε η κατάσταση αυτή, η Κυβέρνηση επέλεξε τη μόνη, κατά τη γνώμη μου, ενδεδειγμένη, αλλά δύσκολη στρατηγική: τη στρατηγική της ανάκτησης της δημοσιονομικής αξιοπιστίας, τη στρατηγική της πειθούς των διεθνών αγορών πως η χώρα μπορεί να αποκαταστήσει τη δημοσιονομική ισορροπία με τρόπο βιώσιμο και διατηρήσιμο, πως μπορεί να τηρεί τις δεσμεύσεις της και να είναι συνεπής στην τήρηση των στόχων που έχει αναλάβει, με λίγα λόγια πως η χώρα έχει ξεπεράσει οριστικά κακές συνήθειες του παρελθόντος, όπως τη συστηματική παραγωγή ελλειμμάτων, ακόμα και όταν η οικονομία αναπτύσεται. Η αποκατάσταση της αξιοπιστίας προϋπέθετε τη δύσκολη επιλογή μίας αναγκαίας τριετούς δημοσιονομικής προσαρμογής με αύξηση φόρων, που δεν θέλαμε, και περιστολή στοχευμένων δαπανών από τη μία πλευρά, σε συνδυασμό όμως με μία γενναία αναδιάρθρωση του δημοσίου χρέους με τρόπο τέτοιο, ώστε οι ακαθάριστες χρηματοδοτικές ανάγκες της χώρας να παραμείνουν κάτω του 15% μεσοπρόθεσμα, κάτι που πετύχαμε τον προηγούμενο Ιούνιο. Τι πέτυχε, λοιπόν, αυτή η μεικτή στρατηγική δημοσιονομικής προσαρμογής από τη μία και αναδιάρθρωσης του χρέους από την άλλη; Πρώτον, εκμηδενίστηκαν ακραίοι κίνδυνοι που ταλάνισαν τη χώρα από το 2010 έως το 2015. Αναφέρομαι, βέβαια, στον κίνδυνο εξόδου της χώρας από το κοινό νόμισμα. Δεύτερον, μειώθηκε σημαντικά η οικονομική αβεβαιότητα και αναστράφηκαν οι αρνητικές προσδοκίες των τελευταίων ετών, όπως άλλωστε δείχνουν όλοι οι δείκτες κλίματος οικονομικής εμπιστοσύνης. Τρίτον, η χώρα βγήκε από τη διαδικασία υπερβολικού ελλείμματος το 2017, έναν χρόνο πριν από το αναμενόμενο. Τέταρτον, η οικονομία ξεκίνησε να ανακάμπτει για επτά συνεχόμενα τρίμηνα με ήπιο ρυθμό στην αρχή, με επιταχυνόμενο ρυθμό τώρα, της τάξης του 2,1%, 2,2% και με την προσδοκία υψηλότερου ρυθμού το 2019. Πέμπτον, η ανεργία μειώθηκε κατά επτά ποσοστιαίες μονάδες από τον Ιανουάριο του 2015 μέχρι τον Σεπτέμβριο του 2018, δημιουργώντας τριακόσιες δεκαπέντε χιλιάδες νέες θέσεις εργασίας. Τέλος, οι αποδόσεις των δεκαετών ομολόγων αναφοράς αποκλιμακώθηκαν σημαντικά. Θα ήθελα στο σημείο αυτό να κάνω μία αναφορά στον ισχυρισμό της Αντιπολίτευσης πως τα σημερινά επιτόκια διατηρούν τη χώρα εκτός αγορών. Δεν υπάρχει καμμία αμφιβολία πως και εμείς θα θέλαμε τα επιτόκια δανεισμού να είναι ακόμα χαμηλότερα, όπως δεν υπάρχει καμμία αμφιβολία πως θα ήταν ήδη σημαντικά χαμηλότερα, αν δεν υπήρχε ο κραδασμός στις διεθνείς αγορές που προκαλεί ο ιταλικός κίνδυνος. Άλλωστε την 1η Αυγούστου του 2018 το δεκαετές επιτόκιο αναφοράς ήταν στο 3,8%. Είναι, όμως, τα σημερινά επιτόκια δανεισμού απαγορευτικά; Διατηρούν τη χώρα εκτός αγορών; Αξίζει εδώ να δούμε το κόστος δανεισμού των χρόνων της ευημερίας 2002-2008. Ο μέσος όρος του δεκαετούς επιτοκίου δανεισμού την περίοδο 2002-2008 ήταν 4,36%. Ο μέσος όρος του δεκαετούς επιτοκίου δανεισμού τους πρώτους έντεκα μήνες του 2018 ήταν 4,18%, χαμηλότερο, ή εν πάσει περιπτώσει αντίστοιχο με το επιτόκιο δανεισμού 2002-2008 όταν το επιτόκιο δανεισμού δεν ήταν καν πρόβλημα, δεν ήταν καν είδηση. Βέβαια, για μας κριτήριο επιτυχίας δεν είναι μόνο η αποκατάσταση της χαμένης αξιοπιστίας της χώρας, όσο και αν αυτό είναι σημαντικό. Εξίσου σημαντικός πυλώνας της δημοσιονομικής στρατηγικής 2015-2018 ήταν και η προστασία, στο μέτρο του δυνατού, των πιο ευάλωτων τμημάτων του ελληνικού πληθυσμού, καθ' όλη τη διάρκεια της προσαρμογής. Αξίζει εδώ να συγκρίνει κανείς το δείκτη κοινωνικής προστασίας του προϋπολογισμού του 2015, που δεν καταρτίσαμε εμείς, με αυτόν του προϋπολογισμού του 2019. Θα αναφερθώ μόνο σε πέντε εμβληματικές μόνιμες καλά στοχευμένες παρεμβάσεις που δεν υπήρχαν τότε και υπάρχουν τώρα. Κοινωνικό εισόδημα αλληλεγγύης, προϋπολογισμένο για το 2019 στα 850 εκατομμύρια. Δεν υπήρχε το 2015. Οικογενειακά επιδόματα ενισχυμένα για οικογένειες με ένα και δύο παιδιά κατά 360 εκατομμύρια. Από 650 εκατομμύρια το 2015 στο 1 δισεκατομμύριο το 2019. Επίδομα στέγασης 400 εκατομμυρίων το 2019. Δεν υπήρχε το 2015. Κάλυψη ανασφάλιστων συμπολιτών μας από το Εθνικό Σύστημα Υγείας, τόσο για εξετάσεις όσο και για νοσηλεία. Κοστολογείται γύρω στα 150 εκατομμύρια. Ενίσχυση του προγράμματος «Βοήθεια στο Σπίτι». Συνολικά νέοι θεσμοί, νέες καλά στοχευμένες παρεμβάσεις της τάξης του 1,8 δισεκατομμυρίων ευρώ ή 1% του ΑΕΠ σε συνθήκες κρίσης, σε συνθήκες δημοσιονομικής ασφυξίας που επουλώνουν κοινωνικά τραύματα και μειώνουν τις ανισότητες. Με δύο λόγια, η στρατηγική ήταν αποκατάσταση της αξιοπιστίας για τη σταθεροποίηση της παραπαίουσας οικονομίας και σταθεροποίηση της οικονομίας για την προστασία των αδυνάμων και τη μείωση των ανισοτήτων. Ο προϋπολογισμός του 2019 είναι ακριβώς ο καρπός αυτής της επιτυχούς προσαρμογής, καθώς και της οικονομικής ανάκαμψης που βιώνουμε τώρα. Θα πω πολύ λίγα πράγματα, γιατί έχει ήδη συζητηθεί εξαντλητικά. Αποτελεί πρώτα απ' όλα μόνο ένα βήμα, μόνο το πρώτο βήμα αλλαγής του μείγματος δημοσιονομικής πολιτικής, με στόχο τα επόμενα τέσσερα χρόνια και μέχρι το 2022 το μείγμα να είναι πολύ πιο φιλικό και στις επιχειρήσεις και στα νοικοκυριά. Δεύτερον, ενσωματώνει επέκταση της τάξης του 0,5% του ΑΕΠ για πρώτη φορά από το 2008, με τρόπο ισόρροπο μεταξύ μείωσης φόρων και αύξησης δαπανών. Είδα πως η Αξιωματική Αντιπολίτευση διένειμε στο πρόσφατο συνέδριό της μια λίστα οικονομικών μέτρων - φαντάζομαι τη ραχοκοκαλιά του οικονομικού της προγράμματος - και είχα την ευκαιρία να τη μελετήσω με προσοχή. Έκανα μάλιστα και έναν προσεκτικό απολογισμό του κόστους της λίστας αυτής. Πρέπει να πω ότι είναι αρκετά γενναιόδωρη. Δεν είναι βέβαια παροχολογία, γιατί παροχολογία κάνει μόνο ο ΣΥΡΙΖΑ! Περιλαμβάνει τα εξής: Κατ' αρχάς, περιλαμβάνει μέτρα που έχουμε ήδη νομοθετήσει και υλοποιούμε, αλλά περιλαμβάνει και πολλά άλλα. Περιλαμβάνει μείωση του ΕΝΦΙΑ κατά 30% εντός διετίας, πράγμα που έχει ήδη ανακοινωθεί από το ΣΥΡΙΖΑ, την Κυβέρνηση και έχει ήδη ψηφιστεί, με κόστος 666 εκατομμυρίων ευρώ. Περιλαμβάνει μείωση του φόρου επιχειρήσεων από το 29% - ακούστε το αυτό! - στο 20% σε δύο χρόνους, άμεσα, με κόστος 640 εκατομμύρια, σε δύο χρόνους με κόστος περίπου 1 δισεκατομμύριο ευρώ. Μείωση φορολογικού συντελεστή μερισμάτων από το 15% στο 5%, πράγμα που είναι επίσης κομμάτι του προϋπολογισμού. Εισαγωγή φορολογικού συντελεστή 9% για εισοδήματα έως 10.000 ευρώ για μισθούς, συντάξεις, επιχειρήσεις και αγρότες. Έχετε συνείδηση του κόστους που συνεπάγεται; Συνεπάγεται 2,7 δισεκατομμύρια ευρώ μόνο το μέτρο αυτό. Επιπλέον, αφορολόγητο 1.000 ευρώ για κάθε παιδί, κόστος 317 εκατομμύρια. Αύξηση του προϋπολογισμού του ΚΕΑ από 760 εκατομμύρια σε 1 δισεκατομμύριο. Είναι ήδη 850 εκατομμύρια. Επαναφορά επιδομάτων για τρίτεκνους και πολύτεκνους, κόστος 200 εκατομμύρια. Αύξηση του προϋπολογισμού για τα επιδόματα ανεργίας κατά 200 εκατομμύρια ευρώ. Συνολικό κόστος το 2020, σε πρώτο χρόνο δηλαδή, 4,7 δισεκατομμύρια ευρώ, συνολικό κόστος 5,8 δισεκατομμύρια ευρώ. Έχει και άλλα. Δεν σταματάει εδώ. Μείωση του ΦΠΑ με καθιέρωση συντελεστών 22% και 11% από 24% και 13% αντιστοίχως, κόστος 733 εκατομμύρια ευρώ. Σταδιακή κατάργηση του τέλους επιτηδεύματος, κόστος 323 εκατομμύρια ευρώ. Σταδιακή κατάργηση της ειδικής εισφοράς αλληλεγγύης, κόστος 1,2 δισεκατομμύρια ευρώ. Μείωση ασφαλιστικών εισφορών κύριας σύνταξης από 20% σε 15% σταδιακά εντός τετραετίας, κόστος 1,6 εκατομμύρια ευρώ. Στην τετραετία δηλαδή, μέχρι το 2023, τα μέτρα που ανακοίνωσε η Αξιωματική Αντιπολίτευση κοστίζουν 9,7 δισεκατομμύρια ευρώ. Έχω να κάνω δύο παρατηρήσεις και μια πρόταση και θα ήθελα η Νέα Δημοκρατία να τις ακούσει. Πρώτον, σε μια χώρα που έχει υποφέρει από μια βαθιά πολυετή ύφεση, εξαιτίας ανεύθυνων πολιτικών του παρελθόντος, είναι καλό όταν καταθέτει κανείς μια τόσο μεγάλη δέσμη μέτρων, να τεκμηριώνει με τρόπο πειστικό με ποιο τρόπο θα τη χρηματοδοτήσει. Φυσικά δεν είναι καθόλου πειστικό να ισχυρίζεται πως θα χρηματοδοτήσει τη δέσμη αυτή - ακούστε! - μέσω της μείωσης της φοροδιαφυγής, με υψηλότερους ρυθμούς ανάπτυξης, με μείωση των δημοσιονομικών στόχων, με επέκταση των ηλεκτρονικών συναλλαγών, ενίσχυση ΣΔΙΤ και πρόγραμμα περιορισμού των κρατικών δαπανών. Εγώ θα ζητούσα από τους πολίτες που μας ακούν, όταν τους υπόσχονται τέτοια μέτρα, να ρωτάνε ένα πράγμα. Από πού θα χρηματοδοτηθούν; Και πηγαίνω ένα βήμα παραπέρα. Εν όψει των βουλευτικών εκλογών του 2019 η Βουλή των Ελλήνων, κύριε Πρόεδρε - απευθύνομαι στο Προεδρείο της Βουλής - να εξοπλίσει κατάλληλα το Γραφείο Προϋπολογισμού του Κράτους της Βουλής για να κοστολογεί, πρώτον και να αξιολογεί τα οικονομικά προγράμματα όλων των κομμάτων. Είναι μια πρωτοβουλία που οδηγεί σε πολύ καλύτερη ενημέρωση των πολιτών, οδηγεί σε διαφάνεια, σε βελτίωση της ποιότητας του διαλόγου και εν τέλει σε πολύ καλύτερη ποιότητα δημοκρατίας. Γίνεται σε άλλες χώρες και προτείνω στο Προεδρείο της Βουλής να το σκεφτεί ως μέτρο και στη χώρα μας. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του Αναπληρωτή Υπουργού]] Θα ήθελα την ανοχή σας για δύο λεπτά, κύριε Πρόεδρε. Για μένα μια δέσμη 5,3 δισεκατομμυρίων ευρώ άμεσα - ας αφήσουμε την τετραετία - σημαίνει ένα από τα εξής τρία πράγματα. Ή η Νέα Δημοκρατία δεν είναι ειλικρινής και κοροϊδεύει τον κόσμο - δεν το πιστεύω εγώ αυτό, θεωρώ ότι είναι ειλικρινής - ή σκοπεύει να μειώσει δραματικά κοινωνικές δαπάνες, μισθούς και συντάξεις - να θυμίσω ότι το 20% του προϋπολογισμού είναι μισθοί και το 40% είναι συντάξεις, δεν το αποκλείω, δεν το λέει βέβαια αλλά εγώ δεν το αποκλείω - ή, αυτό που εγώ θεωρώ πιο πιθανό, πιστεύει πως η επιθετική μείωση φόρων - ακούστε το αυτό γιατί έχει ενδιαφέρον - είναι αυτοχρηματοδοτούμενη. Πιστεύει δηλαδή πως είναι ικανή αυτή η μείωση φόρων της τάξης των 5,3 δισεκατομμυρίων να οδηγήσει σε τόσο μεγάλη τόνωση της ανάπτυξης που τα παραγόμενα έσοδα να υπερκαλύπτουν την απώλεια εσόδων που δημιουργεί η μείωση φόρων. Άρα, δεν χρειάζεται να πολυασχολούμαστε με τον προϋπολογισμό. Το μόνο που πρέπει να κάνουμε είναι να μειώσουμε τη φορολογία. Πρέπει να πω ότι δεν θα άξιζε να ασχοληθεί κανείς με την άποψη αυτή, αν δεν ήταν ιδιαίτερα επικίνδυνη, ειδικά για μια χώρα που έχει ταλαιπωρηθεί όσο η Ελλάδα, επικίνδυνη για ένα νέο δημοσιονομικό εκτροχιασμό και για νέες περιπέτειες. Δεν είναι τυχαίο πως κανένα κεντροδεξιό ευρωπαϊκό κόμμα δεν διακρίνεται από αυτού του είδους το δημοσιονομικό καιροσκοπισμό. Το μόνο κόμμα που αγνοεί τις συνέπειες μιας επιθετικής μείωσης της φορολογίας στον προϋπολογισμό είναι το αμερικάνικο ρεπουμπλικανικό κόμμα, το οποίο τρεις φορές, τη δεκαετία του 1980, τη δεκαετία του 2000 και τώρα, ακολουθεί την πολιτική αυτή για να αφήσει πίσω του δημοσιονομικά ερείπια που κλήθηκε να συμμαζέψει το κόμμα των δημοκρατικών. Για τη χώρα μας όμως δημοσιονομικά ερείπια σημαίνει νέο πρόγραμμα και αυτό είναι που με κάνει να ανησυχώ. Διαφαίνονται, λοιπόν, οι γραμμές αντιπαράθεσης των δύο οικονομικών προγραμμάτων στις επερχόμενες εκλογές. Από τη μια μεριά, σε ένα ολοένα δυσμενέστερο οικονομικό περιβάλλον η ευρωπαϊκή οικονομία επιβραδύνεται, οι όροι εμπορίου αλλάζουν, η αμερικανική νομισματική πολιτική γίνεται πιο σφιχτή - σημασία έχει - και αυτή είναι η δική μας δέσμευση - η διατήρηση της αξιοπιστίας και της δημοσιονομικής ισορροπίας με μοίρασμα των καρπών της ανάπτυξης με τρόπο δίκαι μειώνοντας τις ανισότητες. Από την άλλη πλευρά, επιθετική μείωση της φορολογίας, χωρίς εκτίμηση των συνεπειών στον προϋπολογισμό, με βραχυπρόθεσμο πολιτικό όφελος, αλλά μεσοπρόθεσμο βαρύ τίμημα για τη χώρα. Θα προχωρήσουμε στον ίδιο δρόμο και τα επόμενα χρόνια, εχθροί του χρέους, σεβόμενοι τις θυσίες, την καρτερικότητα και την ανεκτικότητα του ελληνικού λαού, με βήματα σταθερά, για να μη διασπαθιστεί το πολύτιμο κεφάλαιο αξιοπιστίας που έχει οικοδομηθεί και γνωρίζοντας πως η σταθερότητα είναι αναγκαία για έναν σκοπό: Για να μπορέσει η χώρα να διατηρήσει υψηλούς ρυθμούς μεγέθυνσης, να αυξηθούν τα διαθέσιμα εισοδήματα, να διανεμηθούν δίκαια, να μειωθεί η ανεργία, να ενισχυθεί το κοινωνικό κράτος. Αυτή είναι η δική μας παρακαταθήκη και γι' αυτό, σας καλώ να στηρίξετε τον προϋπολογισμό του 2019. Ευχαριστώ.
Ευχαριστούμε. Καλώ στο Βήμα τον κ. Κυριάκο Μητσοτάκη, Αρχηγό της Νέας Δημοκρατίας και Πρόεδρο της Κοινοβουλευτικής Ομάδας.
Κυρίες και κύριοι Βουλευτές, ακούω πάντα με πολλή προσοχή τον Αναπληρωτή Υπουργό, τον κ. Χουλιαράκη, αλλά, καθώς τον παρακολουθούσα, σκεφτόμουν το εξής: Κύριε Χουλιαράκη, εσείς δεν ήσασταν Υπουργός και το πρώτο εξάμηνο του 2015;
Όχι.
Δεν ήσασταν. Έκανα λάθος. Το αποκηρύσσετε, λοιπόν.
Ησυχία, παρακαλώ!
Δεν πειράζει. Ήταν Πρωθυπουργός ο κ. Τσίπρας - αυτό δεν αλλάζει τα πράγματα - ο έχων τη βασική ευθύνη. [[Χειροκροτήματα από την πτέρυγα της Νέας Δημοκρατίας]] Εν πάση περιπτώσει, το να παρουσιάζεται σήμερα - κύριε Χουλιαράκη, ακούστε με - ένα στέλεχος του ΣΥΡΙΖΑ και να υπεραμύνεται της υπευθυνότητας και της πειθαρχίας και της δημοσιονομικής σοβαρότητας, όταν η δική σας κυβέρνηση ήταν αυτή η οποία ανατίναξε τη χώρα το πρώτο εξάμηνο του 2015 και τα αποτελέσματα της πολιτικής τα πληρώνουμε σήμερα, είναι τουλάχιστον οξύμωρο. Έρχομαι τώρα στη σημερινή συζήτηση, η οποία, κυρίες και κύριοι συνάδελφοι, όπως κάθε χρόνο, αποτελεί μια κορυφαία στιγμή της οικονομικής και πολιτικής ζωής. Καταψηφίζουμε τον προϋπολογισμό. Καταψηφίζουμε όχι μόνο τις επιμέρους προβλέψεις του, αλλά μέσω αυτού συνολικά την Κυβέρνησή σας, κύριε Τσίπρα. [[Χειροκροτήματα από την πτέρυγα της Νέας Δημοκρατίας]] Καταψηφίζουμε την Κυβέρνηση του ψεύδους, της εξαπάτησης, της αλαζονείας και του κυνισμού. Καταψηφίζουμε την Κυβέρνηση που έκανε χειρότερη τη ζωή των Ελλήνων και ειδικά των πιο αδύναμων. Καταψηφίζουμε την Κυβέρνηση των φόρων, της βαριάς και μακροχρόνιας λιτότητας. Καταψηφίζουμε την Κυβέρνηση των απαράδεκτων εθνικών υποχωρήσεων. Καταψηφίζουμε την Κυβέρνηση των σκανδάλων και της διαπλοκής. [[Θόρυβος - γέλωτες στην Αίθουσα από την πτέρυγα του ΣΥΡΙΖΑ]] Καταψηφίζουμε τον ΣΥΡΙΖΑ και τους ΑΝΕΛ για ό,τι αυτοί συμβολίζουν, τον λαϊκισμό, τη δημαγωγία, την πολιτική χωρίς αρχές. [[Χειροκροτήματα από την πτέρυγα της Νέας Δημοκρατίας]] Καταψηφίζουμε τους κομματικούς διορισμούς σας, την αλαζονεία σας, την ανικανότητά σας, την πολιτική για το κόμμα και όχι για την πατρίδα. Και δεν σας καταψηφίζουμε μόνο εμείς, αλλά και η συντριπτική πλειοψηφία των Ελλήνων. Και στις εκλογές που έρχονται θα κλείσει οριστικά ο κύκλος της χειρότερης Κυβέρνησης της Μεταπολίτευσης. [[Χειροκροτήματα από την πτέρυγα της Νέας Δημοκρατίας]] Είναι ο τελευταίος προϋπολογισμός που φέρνετε σε αυτή τη Βουλή. Το ξέρετε και εσείς οι ίδιοι. Γι' αυτό και…
Παρακαλώ, ησυχία!
Βλέπω μεγάλη ταραχή στην Κοινοβουλευτική σας Ομάδα, μεγάλη ανησυχία. Όσα θα ακουστούν σήμερα, λοιπόν, θα έχουν πολύ μεγάλη σημασία, αλλά είμαι υποχρεωμένος να ξεκινήσω την τοποθέτησή μου από την επικαιρότητα. Η χθεσινή τρομοκρατική επίθεση κατά του «ΣΚΑΪ» και της «ΚΑΘΗΜΕΡΙΝΗΣ» είναι ένα ακόμα αποτέλεσμα της στρατηγικής της έντασης που ακολουθείτε εδώ και πολλά χρόνια, από την εποχή που ήσασταν στην αντιπολίτευση, μια στρατηγική η οποία είναι αντίθετη στις αντιλήψεις και τις ανάγκες της κοινωνίας, αλλά και του μεγαλύτερου μέρους των πολιτών που σας είχαν ψηφίσει. Μέρος αυτής της στρατηγικής είναι και η συστηματική στοχοποίηση των μέσων μαζικής ενημέρωσης. Το κάνετε με συνέπεια, σχεδόν όλοι σας. Στοχοποιείτε με ύφος και επίθετα παντελώς ξένα προς τον δημοκρατικό διάλογο έντυπα και σταθμούς, εκδότες και δημοσιογράφους, με τρόπο που δεν έχει γίνει ποτέ τα χρόνια της μεταπολίτευσης. Έχετε καταγγείλει πρόσωπα και πρωτοσέλιδα, έχετε προεξοφλήσει δικαστικές αποφάσεις, έχετε αποκαλύψει μέχρι και στοιχεία πόθεν έσχες δημοσιογράφων των οποίων τα γραπτά δεν σας αρέσουν. Ξέρετε ότι η τρομοκρατία μπορεί να οργανώνεται σε κάποιες γιάφκες που συνωμοτούν κατά της δημοκρατίας, γεννιέται όμως στα λόγια του ακραίου διχασμού και του κηρύγματος του μίσους. Η τρομοκρατία θρέφεται μέσα σε μια κοινωνία που, δυστυχώς - ένα τμήμα της, τουλάχιστον - έχει αποκτήσει ένα αίσθημα ανοχής στη βία. Και γι' αυτά φέρετε προσωπικά ευθύνη, κύριε Τσίπρα. Δεν χρειάζεται να μιλήσω ξανά εδώ για το καθεστώς ασυδοσίας και ανομίας που έχει διαμορφωθεί στη χώρα, με τη δική σας ανοχή και πολύ συχνά με τη δική σας ενθάρρυνση, για τους «Ρουβίκωνες» και τους τραμπούκους στα πανεπιστήμια. Διότι, κύριοι της Συμπολίτευσης, σας έχω προειδοποιήσει εδώ και καιρό: Οι καταλήψεις και οι γροθιές γίνονται πολύ εύκολα ρόπαλα και μολότοφ, για να μετατραπούν μετά σε καλάσνικωφ και βόμβες. Όταν, συνεπώς… [[Θόρυβος από την πτέρυγα του ΣΥΡΙΖΑ]] Θα με ακούσετε με προσοχή! Θα με ακούσετε με προσοχή! Αρκετά μας έχετε ταλαιπωρήσει σε αυτή τη χώρα!
Κάντε ησυχία, παρακαλώ! Μην παρεμβαίνετε.
Όταν, λοιπόν, δικαιολογούνται οι αφετηρίες της βίας, τότε εισπράττεται οδυνηρά και η εξέλιξή της. Όταν οι εξτρεμιστές χαρακτηρίζονται αγωνιστές ή απλώς παιδιά, τότε αποκτούν άλλοθι οι ενέργειές τους. Όταν από επίσημα χείλη στοχοποιούνται πρόσωπα και αντιλήψεις, τότε γίνεται πιο εύκολη η δουλειά των κουκουλοφόρων. Όταν τα κρούσματα ολοένα και αυξάνονται, όταν οι συλλήψεις ολοένα και μειώνονται, τότε η ανομία γιγαντώνεται. Από την πλευρά μου, ένα πράγμα μόνο έχω να πω: Όσο ανοιχτή είναι η δημοκρατία μας σε διαφορετικές απόψεις τόσο αμείλικτη θα είναι με εκείνους που θα θελήσουν να τη φιμώσουν με βία. [[Χειροκροτήματα από την πτέρυγα της Νέας Δημοκρατίας]] Όσοι φαντασιώνονται ένοπλους αγώνες, επαναστάσεις σε βάρος της δημοκρατίας και των θεσμών, να ξέρουν πολύ απλά ότι επί των ημερών μας θα οδηγηθούν στη δικαιοσύνη. Τελεία και παύλα. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, έρχομαι τώρα στον τελευταίο προϋπολογισμό σας. Δεν είναι μόνο ο καθρέφτης της αποτυχίας σας, αλλά είναι και μια ευκαιρία να ακουστούν κάποιες αλήθειες, γιατί ο τελευταίος προϋπολογισμός σας, κύριε Τσίπρα, είναι και ο απολογισμός σας. Είναι ο απολογισμός του μακροβιότερου μνημονιακού Πρωθυπουργού. Κανονικά ο κύκλος της κρίσης θα έπρεπε να είχε κλείσει πριν από τέσσερα χρόνια, αν εσείς, κύριε Τσίπρα, μαζί με τον κ. Καμμένο δεν προκαλούσατε εκλογές με τη σύμπραξη του κ. Κουβέλη και της Χρυσής Αυγής. [[Χειροκροτήματα από την πτέρυγα της Νέας Δημοκρατίας]] Σας βλέπω στα υπουργικά έδρανα, κύριε Κουβέλη. Κανείς καλός δεν χάνεται σε αυτή τη χώρα. Εμποδίσατε την έξοδο της χώρας από το δεύτερο πρόγραμμα. Τινάξατε στον αέρα τις προσπάθειες του ελληνικού λαού με ένα αχρείαστο τρίτο μνημόνιο, παγιδεύσατε τη χώρα σε ένα νέο κύκλο λιτότητας, ζημιώνοντάς τη με 100 δισεκατομμύρια ευρώ. [[Διαμαρτυρίες από την πτέρυγα του ΣΥΡΙΖΑ]] Ναι, περίμενα την αντίδρασή σας.
Ησυχία, παρακαλώ.
Και επειδή ισχυρίζεστε ότι αυτά τα λέμε μόνο εμείς, θα καταθέσω για τα Πρακτικά τις δηλώσεις του κ. Ρέγκλινγκ και του κ. Βίζερ. Αυτοί είπαν ότι μας ζημιώσατε 100 δισεκατομμύρια. Τους αμφισβητείτε κι αυτούς, φαντάζομαι.
Ησυχία.
Το λέω, λοιπόν, πολύ απλά. Κύριε Τσίπρα, αν δεν είχατε έρθει στην εξουσία, η κρίση θα είχε τελειώσει εδώ και μια τετραετία. Η χώρα πλήρωσε πολύ ακριβά την πολιτική σας απάτη, την οποία τώρα βαπτίσατε «αυταπάτη». Το 2014 η χώρα είχε ήδη θετικούς ρυθμούς ανάπτυξης, παρήγαγε ήδη πλεονάσματα. [[Θόρυβος από την πτέρυγα του ΣΥΡΙΖΑ]] Κύριε Πρόεδρε, θα παρακαλούσα, πραγματικά, να κάνετε τη δουλειά σας.
Τι να κάνω; Συνεχώς λέω να γίνεται ησυχία, κύριε Πρόεδρε.
Να τους ανακαλέσετε στην τάξη.
Μα, τι λέτε τώρα, κύριε Αυγενάκη; Συνεχώς ανακαλώ στην τάξη. Αλίμονο.
Σας βλέπω λίγο χαλαρό. Δεν πειράζει.
Κάντε ησυχία, παρακαλώ.
Όπως μας είπατε, έχουμε μπει σε προεκλογική περίοδο. Αναλάβατε και εσείς τον δικό σας ρόλο. Δεν πειράζει, θα το ανεχτούμε κι αυτό. [[Χειροκροτήματα από την πτέρυγα της Νέας Δημοκρατίας]] Όλες οι εκθέσεις τότε, κύριε Τσίπρα, προέβλεπαν ρυθμούς ανάπτυξης που ξεπερνούσαν το 3%. Μέσα σε δυόμισι χρόνια η Κυβέρνηση της Νέας Δημοκρατίας πήρε μια ύφεση 0,9% και την πήγε στο 0,7% ανάπτυξη. Είχαμε μια μεταβολή της τάξης σχεδόν 10% του ΑΕΠ. Εσείς τι κάνατε ακριβώς μέσα σε τέσσερα χρόνια, κύριε Τσίπρα; Από το 0,7% πήγατε στο 1,5%. Αυτό είναι το κατόρθωμα σας. Θα καταθέσω για τα Πρακτικά τον σχετικό πίνακα. Και επειδή σας ακούω συνέχεια, και εσάς και τους Βουλευτές σας, να τσουβαλιάζετε όλη την περίοδο μετά το 2010- να μιλήσω για λογαριασμό της Νέας Δημοκρατίας - για το τι έκαναν ως Υπουργοί η κ. Κατσέλη, η κ. Ξενογιαννακοπούλου, ο κ. Μπόλαρης, η κ. Τζάκρη, για αυτά εσείς πρέπει να απολογηθείτε, όχι εμείς. Εσείς τους πήρατε στο κόμμα σας. [[Χειροκροτήματα από την πτέρυγα της Νέας Δημοκρατίας]] Τι άλλο, λοιπόν, συνέβαινε το 2014; Είχαν δρομολογηθεί μια σειρά από μεγάλες επενδύσεις. Θυμίζω την παραχώρηση των δεκατεσσάρων περιφερειακών αεροδρομίων, την οποία, βέβαια, πολεμήσατε λυσσαλέα, για να έρθετε μετά να την αποδεχτείτε ως δικιά σας πολιτική. Οι φόροι μειωνόντουσαν, κύριε Τσίπρα, το 2014 και προχωρούσαν οι αποπληρωμές των οφειλών του δημοσίου. Και βέβαια, το χρέος τότε, κύριε Τσίπρα, σύμφωνα με την έκθεση του Διεθνούς Νομισματικού Ταμείου - την οποία θα καταθέσω για τα Πρακτικά - κρινόταν βιώσιμο. Ήταν βιώσιμο. [[Θόρυβος από την πτέρυγα του ΣΥΡΙΖΑ]] Μην τα πείτε σε μένα. Στο ΔΝΤ να τα πείτε.
Κάντε ησυχία, παρακαλώ.
Το ίδιο ΔΝΤ, το οποίο έξι μήνες μετά έκρινε το χρέος δραματικά μη βιώσιμο. Διότι τι μεσολάβησε; Το καταστροφικό πρώτο εξάμηνο με τον κ. Βαρουφάκη, τον κ. Τσίπρα και όλη την παρέα που οδήγησε τη χώρα στο χείλος του γκρεμού και το οποίο τώρα θέλετε να ξεχάσετε. [[Χειροκροτήματα από την πτέρυγα της Νέας Δημοκρατίας]] Τότε, ναι, κύριε Τσίπρα, η χωρά θωρακιζόταν με πιστωτική γραμμή στήριξης και από το Μάρτιο του 2015 ήταν διαθέσιμη για την Ελλάδα η ποσοτική χαλάρωση, το γνωστό QE, το QE που τότε δεν σας πολυενδιέφερε. Πρόπερσι το θέτατε ως μεγάλο στόχο, πέρυσι το είχατε ως μία εναλλακτική λύση και τώρα τι έγινε, κύριε Τσίπρα; Απλά το χάσατε. Έχω εδώ πέρα εννέα διαφορετικές δηλώσεις σε σημαντικές ομιλίες, στις οποίες είχατε εξαγγείλει, κύριε Τσίπρα, ότι θα μπούμε στο πρόγραμμα ποσοτικής χαλάρωσης. Ούτε μία, ούτε δύο, ούτε τρεις, αλλά εννέα φορές το είχατε εξαγγείλει. Θα τις καταθέσω για τα Πρακτικά. Πήραν 2,6 τρισεκατομμύρια ευρώ - επαναλαμβάνω 2,6 τρισεκατομμύρια ευρώ - άλλες ευρωπαϊκές χώρες από το πρόγραμμα ποσοτικής χαλάρωσης. Και η Ελλάδα, που το είχε ανάγκη περισσότερο, τι πήρε, κύριε Τσίπρα; Ούτε 1 ευρώ. Και αντί των ευρωπαϊκών εγγυήσεων, προτιμήσατε τις τσέπες των Ελλήνων. Τους φορολογήσατε αλύπητα και διαλύσατε τη μεσαία τάξη, αυτή τη μεσαία τάξη η οποία κρατάει ενωμένη την ελληνική κοινωνία. Ο κύκλος της παρακμής σας κλείνει, αλλά οι Έλληνες θα σας θυμούνται για πέντε λέξεις: Λέξη πρώτη «ψέμα». Εξαπατήσατε συνειδητά τους πολίτες από την κατάργηση του μνημονίου με ένα νόμο και ένα άρθρο, μέχρι την κατάργηση του ΕΝΦΙΑ και μετά μέχρι και το παράλληλο πρόγραμμα του Σεπτεμβρίου του 2015. Και σήμερα ακόμα συνεχίζετε να ψεύδεστε. Λέξη δεύτερη «φτώχεια». Κάνατε τους φτωχούς φτωχότερους από τη μείωση των κατώτατων συντάξεων, μέχρι την κατάργηση του ΕΚΑΣ και τη δημιουργία μιας νέας γενιάς ανασφάλιστης εργασίας, της γενιάς των 360 ευρώ. Λέξη τρίτη «φόροι». Γονατίσατε τους πολίτες με την υπερφορολόγηση, κυρίως τη μεσαία τάξη, με την αύξηση όλων των άμεσων φόρων, τη μείωση του αφορολογήτου, τη φοροεπιδρομή στους έμμεσους φόρους, από τα καύσιμα μέχρι τον καφέ. Λέξη τέταρτη «φόβος». Γεμίσατε με ανασφάλεια την καθημερινότητα των πολιτών, από τις γειτονιές μέχρι τα πανεπιστήμια. Και λέξη πέμπτη, που σας ενοχλεί πολύ, «σκάνδαλα», από τους φωτογραφικούς διαγωνισμούς στο Θριάσιο, μέχρι το σκάνδαλο εξαγοράς επιχείρησης στα Σκόπια από τη ΔΕΗ, και από τα 700 εκατομμύρια που αφήσατε στο τραπέζι για την επέκταση της σύμβασης του «ΕΛΕΥΘΕΡΙΟΣ ΒΕΝΙΖΕΛΟΣ», μέχρι τη ΔΕΠΑ, για την οποία θα έχουμε την ευκαιρία να μιλήσουμε αναλυτικά την Παρασκευή. Αλήθεια πρώτη, λοιπόν: Χάθηκαν τέσσερα πολύτιμα χρόνια. Η Ελλάδα όχι μόνο δεν μπόρεσε να βρει το δρόμο της υπόλοιπης Ευρώπης, αλλά βυθίστηκε πιο κάτω. Το 2015 η χώρα έφτασε στο χείλος του γκρεμού. Διχάστηκε σε ένα δημοψήφισμα παρωδία και έχασε τις τράπεζές της. Μιλήσατε, κύριε Τσίπρα, την προηγούμενη φορά που βρεθήκαμε σε αυτή την Αίθουσα, για τις τράπεζες. Έχω εδώ την κεφαλαιοποίηση των ελληνικών τραπεζών το 2014, συνολικά περίπου 38 δισεκατομμύρια ευρώ. Ήταν 38 δισεκατομμύρια ευρώ, κύριε Τσίπρα. Σήμερα η κεφαλαιοποίηση των ελληνικών τραπεζών είναι 4,3 δισεκατομμύρια ευρώ. Θα την καταθέσω για τα Πρακτικά. Η αποτίμηση της συμμετοχής του Ταμείου Χρηματοπιστωτικής Σταθερότητας στις ελληνικές τράπεζες, η περιουσία όλων των Ελλήνων φορολογουμένων, στις 31-12-2014 ήταν 11,6 δισεκατομμύρια. Σήμερα είναι 1,7 δισεκατομμύρια. Αυτά είναι τα κατορθώματά σας, κύριε Τσίπρα, τα δικά σας και της πολιτικής σας. Θα καταθέσω για τα Πρακτικά τη σχετική αποτίμηση. [[Χειροκροτήματα από την πτέρυγα της Νέας Δημοκρατίας]] Το 2015 η χώρα βιώνει έναν ανελέητο βομβαρδισμό περικοπών και φόρων που συντρίβουν νοικοκυριά και διαλύουν επιχειρήσεις και υπομένει έναν αναπτυξιακό και επενδυτικό χειμώνα. Είμαστε ουραγοί στην ανάπτυξη. Πώς εξηγείτε, άραγε, εσείς που κάνετε τόσες μεταρρυθμίσεις, ότι η ανταγωνιστικότητα της οικονομίας μας υποχώρησε δέκα θέσεις τα τελευταία τέσσερα χρόνια; Το τρίτο μνημόνιο, αυτό το οποίο εσείς προκαλέσατε και εσείς υπογράψατε, εξάντλησε, πράγματι, την τυπική χρονική του διάρκεια - έληξε - προς πολύ μεγάλη ανακούφιση των εταίρων, διότι με αυτόν τον τρόπο έληξε και η ευρωπαϊκή χρηματοδότηση της χώρας μας, η οποία τώρα καλείται να καλύψει τις ανάγκες της με δανεισμό από τις διεθνείς αγορές. Αυτό το οποίο παρέμεινε, όμως, είναι η ενισχυμένη εποπτεία - τριμηνιαία, καμμία άλλη ευρωπαϊκή χώρα δεν την έχει - και, δυστυχώς, οι δυσβάσταχτες δεσμεύσεις όσον αφορά τα πρωτογενή πλεονάσματα, 3,5% μέχρι το 2022 και 2,2% μέχρι το 2060. Αυτό είναι το άτυπο τέταρτο μνημόνιο για το οποίο μιλάμε. Και, βέβαια, έχουμε διατήρηση των σημερινών φόρων και πρόσθετα μέτρα, από αυτά τα οποία, κύριε Τσίπρα, δεν ξεψηφίσατε, όπως είναι η κατάργηση του ΕΚΑΣ - το ΕΚΑΣ θα καταργηθεί πλήρως το 2019, που αφαιρεί μία πολύτιμη βοήθεια στους συνταξιούχους - και η αύξηση κατά 15% των εισφορών των ελεύθερων επαγγελματιών, αφού και αυτές θα φορολογούνται ως εισόδημα. Και, βέβαια, όλα αυτά, με επίσημο ενέχυρο το σύνολο της ελληνικής δημόσιας περιουσίας για ενενήντα εννέα χρόνια, μέχρι το 2115. Είναι μία πρωτοφανής και προσβλητική διαδικασία που υποθηκεύει, όχι μόνο τον πλούτο της χώρας, αλλά την ίδια της την αξιοπρέπεια, την ίδια της την υπερηφάνεια. Υποδεχόμαστε το 2019, λοιπόν, όχι όπως η Κύπρος, η Πορτογαλία, η Ιρλανδία, αλλά ως μία ευάλωτη οικονομία, χωρίς διεθνή εμπιστοσύνη. Η χώρα δεν μπορεί σήμερα να δανειστεί από τις αγορές. Το spread του δεκαετούς ομολόγου είναι στις τετρακόσιες είκοσι μονάδες βάσης και τα διεθνή επιτόκια, δυστυχώς, παίρνουν πάλι την ανηφόρα. Τι σημαίνει αυτό, κυρίες και κύριοι συνάδελφοι; Σημαίνει ότι χάσαμε τα τρία καλύτερα χρόνια της διεθνούς οικονομίας. Τα χάσαμε παγιδευμένοι σε μια ιδεοληπτική πολιτική, που από τη μία κοίταζε να μαζέψει τα συντρίμμια του πρώτου εξαμήνου του 2015 και από την άλλη επέμενε να φορολογεί λυσσαλέα την πραγματική οικονομία. Αν είχαμε ακολουθήσει απλά την πορεία της Πορτογαλίας, το ΑΕΠ μας σήμερα θα ήταν στα 217 δισεκατομμύρια ευρώ. Αντ' αυτού, προβλέπεται να κλείσει στα 186 δισεκατομμύρια. Η εκτίμησή μου είναι ότι θα είναι ακόμα χαμηλότερο από αυτό. Μόνο αυτό το γράφημα, κυρίες και κύριοι, το οποίο και θα καταθέσω για τα Πρακτικά, είναι η πιο απτή απόδειξη της τραγικής σας αποτυχίας. Δυστυχώς, έχουμε μπει σε μία τελείως διαφορετική τροχιά αύξησης του ΑΕΠ και αυτό καθιστά το χρέος μας μη βιώσιμο, αυτό καθιστά και το ασφαλιστικό μας σύστημα μη βιώσιμο. Και γι' αυτό φέρετε αποκλειστικά την ευθύνη εσείς, κύριε Τσίπρα. Καμμία εξήγηση δεν έχω ακούσει ακόμα σε αυτή την Αίθουσα γιατί η Ελλάδα είχε τους χαμηλότερους αναπτυξιακούς ρυθμούς αυτή την τελευταία τριετία. Η μόνη εξήγηση που υπάρχει έχει να κάνει με τις δικές σας πολιτικές επιλογές, με το τι έγινε το πρώτο εξάμηνο του 2015 και με την πολιτική την οποία ακολουθήσατε μετά. Την πληρώνουν κάθε μέρα που περνά πολύ ακριβά οι Έλληνες πολίτες. Αλήθεια δεύτερη: Υποδεχόμαστε το νέο έτος με μία κοινωνία που, ύστερα από είκοσι εννέα - επαναλαμβάνω, είκοσι εννέα! - αυξήσεις φόρων, δεκαεπτά παρεμβάσεις που μειώνουν τις συντάξεις και μείωση των πραγματικών μισθών κατά 3,5% το 2017, παραμένει και σήμερα φυλακισμένη στη λιτότητα, με μία Κυβέρνηση ανίκανη - παρά την «κατανόηση» που σας δείχνουν οι δανειστές - να μπορέσει να υλοποιήσει πραγματικές και ουσιαστικές μεταρρυθμίσεις. Διότι θυμίζω, ότι ουσιαστικές μεταρρυθμίσεις, όπως τι θα γίνει με τα capital controls, η αντιμετώπιση των κόκκινων δανείων, το e - justice, τα ληξιπρόθεσμα του κράτους, οι ιδιωτικοποιήσεις, όλα αυτά έχουν ήδη παραπεμφθεί για τον Φεβρουάριο του 2019. Γι' αυτό, άλλωστε, και δεν έχουν αποδεσμευθεί ακόμα προς όφελός μας τα κέρδη από τα ελληνικά ομόλογα. Πραγματικές μεταρρυθμίσεις, δεν κάνατε, κύριε Τσίπρα. Το παραγωγικό μοντέλο της οικονομίας, δυστυχώς, δεν άλλαξε. Δεν έγινε η χώρα πιο εξωστρεφής, πιο ανταγωνιστική. Βρισκόμαστε περίπου με την ίδια διάρθρωση της ελληνικής οικονομίας που είχαμε και το 2015, μόνο που είμαστε πολύ - πολύ φτωχότεροι. Και μόλις πρόσφατα άκουσα τον κ. Τσακαλώτο, μιλώντας εκτός Ελλάδος, να μας λέει ότι τα υπερβολικά πλεονάσματα δεν αποτελούν σπουδαία στρατηγική. Μάλιστα. Συμφωνώ. Όμως, αν οι δυο μας συμφωνούμε, τότε θα πρέπει εσείς πρώτος να διαφωνήσετε με τη δική σας πολιτική. Εσείς δεσμευτήκατε σε αυτά τα υψηλά πρωτογενή πλεονάσματα και η δική σας πολιτική τα υπηρετεί. Μαζεύετε χρήματα από φόρους, φεσώνετε τους Έλληνες με οφειλές του δημοσίου, τις οποίες δεν αποπληρώνετε. Αλήθεια, κύριε Χουλιάρακη, εσείς δεν ήσασταν αυτός που είχατε δεσμευθεί εδώ πέρα το Μάρτιο του 2018, ότι μέχρι το καλοκαίρι θα είχαν εξοφληθεί όλες οι ληξιπρόθεσμες οφειλές του δημοσίου; Σήμερα είναι ακόμα υψηλότερες από εκεί που ήταν το Μάρτιο του 2018. Το κράτος χρωστάει 3 δισεκατομμύρια σε ιδιώτες, χιλιάδες νέοι συνταξιούχοι περιμένουν ακόμα την κουτσουρεμένη σύνταξή τους. Και, βέβαια, αυτή η αριστερή Κυβέρνηση, τι κάνει; Παγώνει το Πρόγραμμα των Δημοσίων Επενδύσεων. Εδώ πέρα είναι πολύ ενδιαφέρον ότι στη δική σας στρατηγική ανάπτυξης για το μέλλον, κύριε Τσακαλώτε, χαρακτηρίζετε το Πρόγραμμα Δημοσίων Επενδύσεων ως το κύριο χρηματοδοτικό εργαλείο για την εθνική στρατηγική ανάπτυξης. Φαντάζομαι συμφωνείτε με αυτά που γράφετε. Δεν θα διαφωνείτε, έτσι δεν είναι; Για να δούμε, λοιπόν, πού είναι το Πρόγραμμα Δημοσίων Επενδύσεων επί των δικών σας ημερών. Στο χαμηλότερο ύψος που ήταν τα τελευταία επτά χρόνια. Όλα αυτά τα κάνετε, για να χτίσετε, υποτίθεται, ένα μαξιλάρι ασφαλείας, το οποίο, όμως, φουσκώνει με αέρα που στερεί από τους πνεύμονες της πραγματικής οικονομίας. Και ποιο είναι το τελικό αποτέλεσμα αυτού του απολογισμού, κύριε Τσίπρα; Πήρατε μέτρα σχεδόν 11 δισεκατομμύρια, από τα οποία επιστρέφετε ουσιαστικά το ένα ως προεκλογικό φιλοδώρημα σε πολίτες τους οποίους έχετε πρώτα εξαθλιώσει. Αλήθεια τρίτη: Τα βαριά πλεονάσματα πριονίζουν την οικονομία και μαζί το μέσο εισόδημα. Αναρωτιέμαι πώς αισθάνεστε και πώς αισθάνεται το οικονομικό επιτελείο, όταν ακούει τον ΟΟΣΑ να ανακηρύσσει τον ΣΥΡΙΖΑ πρωταθλητή στη φορολογική επιβάρυνση, γιατί ακριβώς αυτό σημαίνουν τα υπερπλεονάσματα: φόροι, φόροι, φόροι. Και, βέβαια, εδώ δεν μιλάμε απλά για υπερ - πλεονάσματα. Μιλάμε για μία Κυβέρνηση η οποία πανηγυρίζει γιατί ξεπερνά τους ήδη υψηλούς στόχους που η ίδια έχει θέσει. Πέρυσι ο στόχος ήταν 1,75%. Πήγατε στο 4,13% και πανηγυρίζατε. Ξέρετε τι σημαίνει αυτό; Ότι αναγκάσετε τους Έλληνες να πληρώσουν 4,2 δισεκατομμύρια ευρώ περισσότερα από αυτά που χρειαζόταν, για να πετύχετε τους στόχους που εσείς οι ίδιοι θέσατε. Ποιο είναι το αποτέλεσμα; Φτάσαμε στο σημείο σήμερα οι συνολικές οφειλές των Ελλήνων στην εφορία να έχουν ξεπεράσει τα 103- επαναλαμβάνω, τα 103! - δισεκατομμύρια ευρώ, τον μισό πληθυσμό να χρωστά, να μην μπορεί να πληρώσει και πολλοί να μην μπορούν καν να ρυθμίσουν τις οφειλές τους. Οι καταθέσεις των νοικοκυριών είναι σήμερα ο μεγάλος αιμοδότης του κρατικού προϋπολογισμού. Διότι οι καταθέσεις, κύριε Τσίπρα, των Ελλήνων πολιτών τον Νοέμβριο του 2014 ήταν 136 δισεκατομμύρια και σήμερα βρίσκονται στα 108 δισεκατομμύρια. Όλοι βλέπουν το πορτοφόλι τους να αδειάζει γρήγορα από τότε, καθώς και οι έμμεσοι φόροι αυξάνουν ύπουλα τις τιμές σε καθημερινά προϊόντα και υπηρεσίες. Ο Πρωθυπουργός υποδύεται συχνά τον φιλολαϊκό. Ο κ. Τσακαλώτος έχει μιλήσει ανοιχτά - προς τιμήν του, γιατί υπερασπίζεται αυτή την άποψή του - για ταξική μεροληψία. Μας λέτε ότι είστε εδώ για να βοηθήσετε τους πιο αδύναμους. Είναι, όμως, έτσι; Σύμφωνα με το Διεθνές Γραφείο Εργασίας οι μειώσεις μισθών στην Ελλάδα είναι οι μεγαλύτερες στην Ευρώπη, αλλά και οι μεγαλύτερες μέσα στη χώρα από το 2013. Το 2017 ένας στους τέσσερις εργαζόμενους - επαναλαμβάνω, ένας στους τέσσερις εργαζόμενους - είχε αμοιβή ως 500 ευρώ, ενώ η μερική υποχώρηση της ανεργίας βασίζεται πρωτίστως στη μερική ή την περιοδική απασχόληση. Εφτά στους δέκα ανέργους είναι μακροχρόνια άνεργοι και με τον ρυθμό αποκλιμάκωσης που ακολουθεί η ανεργία επί των ημερών σας, θα φτάσουμε στα προ κρίσης επίπεδα το 2030. Την ίδια ώρα το 19% των πολιτών καταβάλει το 90% του φόρου εισοδήματος, το 4,5% των επιχειρήσεων καταβάλει το 83% του φόρου νομικών προσώπων και το 33% των ιδιοκτητών καταβάλει το 66% του Φόρου Ακίνητης Περιουσίας. Αναρωτιέμαι αν αυτό είναι φορολογική δικαιοσύνη! Στην Ελλάδα του ΣΥΡΙΖΑ, όμως, δεν ευνοούνται κάποιοι έναντι κάποιων άλλων. Αδικούνται όλοι σήμερα από την πολιτική σας, γιατί σύμφωνα με τη Eurostat ένας στους τρεις Έλληνες ζει στη φτώχεια, τρεις στους δέκα Έλληνες έχουν δυσκολία να πληρώσουν το ρεύμα, τέσσερις στους δέκα έχουν δυσκολία να πληρώσουν την ιδιωτική συμμετοχή στα φάρμακά τους. Αυτός είναι ο δήθεν ΣΥΡΙΖΑ του λαού. Τον φορολογεί με τον πιο άδικο τρόπο και τελικά κάνει τους φτωχούς, φτωχότερους. Αλήθεια τέταρτη: Εδώ και τέσσερα χρόνια η οικονομική πολιτική της Κυβέρνησης έχει ως κύριο στόχο τη μεσαία τάξη, χωρίς κανένα ενδιαφέρον για την πραγματική αύξηση του δημόσιου πλούτου προς όφελος των πολλών και με απάθεια απέναντι στη διαρκή συρρίκνωσή του, μοιράζει πού και πού κάποια σποραδικά επιδόματα σε πολίτες που προηγουμένως έχει ξεζουμίσει. Από την άλλη, όμως, τίποτα δεν σας εμποδίζει να διογκώνετε το κράτος με μη παραγωγικές θέσεις για να βολεύετε τους κομματικούς σας πελάτες. Μπορεί όλοι να στενάζουν από τους φόρους και τα χρέη, αλλά ο ΣΥΡΙΖΑ επιμένει να αυξάνει το κόστος της γραφειοκρατίας. Κύριε Τσίπρα, στα τέσσερα χρόνια που κυβερνάτε, έχετε αυξήσει το κόστος της μισθοδοσίας στο ελληνικό δημόσιο κατά 2 δισεκατομμύρια ευρώ - επαναλαμβάνω, κατά 2 δισεκατομμύρια ευρώ! - και για πρώτη φορά ο αριθμός των δημοσίων υπαλλήλων - και του τακτικού προσωπικού, αλλά κυρίως των εκτάκτων, του προσωπικού ορισμένου χρόνου - αυξάνεται πάλι - ειδικά η δεύτερη κατηγορία - με πολύ γρήγορο τρόπο. Δεν στέκομαι μόνο στη σημαντική δημοσιονομική επιβάρυνση. Διότι μας είπε ο κ. Χουλιαράκης «Πού θα βρούμε τα λεφτά;». Δυο δισεκατομμύρια μόνο στοίχισε η αύξηση των μισθών του δημοσίου, κύριε Χουλιαράκη. Όμως, δεν είναι μόνο το δημοσιονομικό αποτύπωμα. Ξαναζωντανεύετε έτσι τις αμαρτίες ενός παλαιοκομματικού κράτους. Τις έχει ξεπεράσει η ίδια η ζωή. Ξαναστέλνετε ένα ανέντιμο μήνυμα στα νέα παιδιά, ότι το μέλλον τους μπορεί να είναι μια ευκαιριακή απασχόληση στο δημόσιο, για να έρθει πάλι μετά κάποιος πολιτικός πάτρωνας να τους υποσχεθεί μονιμοποίηση. Τα δικά μας παιδιά του παρελθόντος έγιναν τώρα οι δικοί μας σύντροφοι. Κυρίες και κύριοι συνάδελφοι, αυτές οι τέσσερις χειροπιαστές αλήθειες, τις οποίες παρουσίασα με συγκεκριμένα στοιχεία, που δεν επιδέχονται αμφισβήτησης, συμπυκνώνονται στην πέμπτη η οποία αφορά στον φετινό προϋπολογισμό, γιατί οι οδυνηρές συνέπειες του τρίτου μνημονίου, η αναπτυξιακή καθήλωση, η φοροεπιδρομή, ο αντικοινωνικός χαρακτήρας της πολιτικής σας αποτυπώνεται και στις σελίδες αυτού του προϋπολογισμού. Ο προϋπολογισμός αυτός δεν είναι αξιόπιστος και σίγουρα δεν είναι αναπτυξιακός. Ελπίζετε σε μια ανάπτυξη 2,5% όταν όλη η Ευρωπαϊκή Ένωση, ο ΟΟΣΑ, το Διεθνές Νομισματικό Ταμείο, βλέπουν την ανάπτυξη σημαντικά χαμηλότερη. Άλλωστε και πέρυσι όλες οι κυβερνητικές προβλέψεις σε σχέση με την ανάπτυξη έπεσαν έξω, όπως και η προπέρσινη, όπως και η προηγούμενη. Σε κανέναν - επαναλαμβάνω, σε κανέναν! - από τους τέσσερις προϋπολογισμούς που εκτελέσατε, δεν πιάσατε τους στόχους της ανάπτυξης. Τέσσερις στις τέσσερις αποτυχίες στον πιο σημαντικό δείκτη που αφορά στην πορεία της ελληνικής οικονομίας. Ο προϋπολογισμός αυτός υπηρετεί τα δυσβάσταχτα πλεονάσματα με τα οποία ο ΣΥΡΙΖΑ αντάλλαξε την αναξιοπιστία και την ανεπάρκειά του. Διότι γι' αυτό, κύριε Τσίπρα, σας δέσμευσαν στα πλεονάσματα 3,5%. Ήταν το τίμημα που έπρεπε να πληρώσει η χώρα και η ελληνική οικονομία για τη δική σας προσωπική αναξιοπιστία. Είναι ο λογαριασμός τον οποίο πληρώνουν οι Έλληνες πολίτες για το τι κάνατε το πρώτο εξάμηνο του 2015, το οποίο πεισματικά θέλετε να ξεχάστε, για να έρθετε εδώ να μας πείτε ότι κυβερνάτε μόλις εκατό μέρες όταν είστε ο μακροβιότερος μνημονιακός Πρωθυπουργός, αυτός που υπέγραψε το τρίτο μνημόνιο και δέσμευσε τη χώρα στο άτυπο τέταρτο. Ο προϋπολογισμός αυτός, κύριε Τσίπρα, παραμένει αντίπαλος του πολίτη. Διατηρεί τους είκοσι εννέα φόρους και τις δεκάδες περικοπές του ΣΥΡΙΖΑ. Πυροβολεί τη μεσαία τάξη, θέτει εμπόδια στους επενδυτές, αλλά εξοντώνει και τους πιο αδύναμους. Κάνει τους φτωχούς φτωχότερους και διαρκώς τους πολλαπλασιάζει, συντρίβοντας με αυτόν τον τρόπο τον κορμό της πραγματικής κοινωνίας. Είναι, λοιπόν, ένας προϋπολογισμός που έχει τα ίδια χαρακτηριστικά με όλους τους προηγούμενους. Φορολογική αφαίμαξη, πίεση στον κοινωνικό ιστό και φυσικά πλήρη μεταρρυθμιστική ατολμία. Αναπαράγει τον φαύλο κύκλο της στασιμότητας. Είναι γνήσιο τέκνο σας και αυτό ο τελευταίος προϋπολογισμός σας. Αντιαναπτυξιακός, αναποτελεσματικός και άδικος. Πιστός στους στόχους του τέταρτου μνημονίου υπηρετεί κι αυτός τα υπέρογκα πλεονάσματα, με τα οποία ήδη έχει δεσμευθεί η Κυβέρνηση. Αυτός, λοιπόν, κύριε Τσίπρα, είναι ο δρόμος που εισηγείται και ο προϋπολογισμός του 2019, μία πορεία ανάμεσα σε φόρους, σε φόβους και σε ψέματα, που οδηγεί σε διάλυση τη μεσαία τάξη και σε παρακμή τη χώρα, ένα σχέδιο κομμένο και ραμμένο στο μικρό μπόι του ΣΥΡΙΖΑ, που, δυστυχώς, δεν μπορεί να σηκώσει τις μεγάλες προσδοκίες της πατρίδας μας. Κυρίες και κύριοι συνάδελφοι, ευτυχώς για τη χώρα αυτός ο προϋπολογισμός σύντομα θα αποτελεί παρελθόν, μαζί με αυτούς που τον εισηγούνται και με την έγκριση του λαού ένα άλλο πρόγραμμα θα πάρει τη θέση του. Ένα πρόγραμμα που θα ξαναφέρει την ελπίδα και την αισιοδοξία. Ένας οδικός χάρτης ρεαλιστικός και τεκμηριωμένος που θα δίνει δύναμη στην οικονομία και προοπτική στον πολίτη.
Παρακαλώ, ησυχία.
Γιατί η δική μας αντίληψη για την οικονομία υπηρετεί τη συνολική ευημερία. Κι απ' αυτή τη συνολική ευημερία θα έχουν όφελος όλοι οι πολίτες. Τον στόχο μας περιγράφει το λιτό δίπτυχο: λιγότεροι φόροι και εισφορές, περισσότερες επενδύσεις και νέες, καλές δουλειές. Επιδίωξή μας είναι η τόνωση της δημιουργικής επιχειρηματικότητας, η ενίσχυση της μεσαίας τάξης και η πραγματική στήριξη των αδυνάμων. Διότι, ξέρετε, κύριε Τσίπρα, όσα επιδόματα κι αν μοιράσετε, η πιο αποτελεσματική κοινωνική πολιτική παραμένει η δημιουργία θέσεων απασχόλησης, σταθερών καλών θέσεων απασχόλησης, οι οποίες για να έρθουν χρειάζονται επενδύσεις, επενδύσεις τις οποίες η δικιά σας η πολιτική επιμένει να διώχνει από τη χώρα. Και, ναι, κύριε Τσίπρα, στο επίκεντρο της δικιάς μας πολιτικής βρίσκεται και η επιστροφή σε λογικά ετήσια πλεονάσματα, ώστε να μπορούμε να έχουμε δημοσιονομικό χώρο να αυξήσουμε την παραγωγή και την ανταγωνιστικότητα, αλλά να έχουμε και πραγματικές πρόνοιες κοινωνικής συνοχής. Και αναρωτιέμαι, κύριε Τσίπρα: Από τη στιγμή που εσείς ο ίδιος, δια του Υπουργού σας, αναγνωρίζετε ότι τα υπερβολικά πλεονάσματα δεν είναι και η σωστή πολιτική, συμφωνείτε με τον στόχο της αποκλιμάκωσης των πρωτογενών πλεονασμάτων;
Κάντε λίγο ησυχία, παρακαλώ.
Διότι εμείς θεωρούμε ότι μία νέα κυβέρνηση, με μεταρρυθμιστική αξιοπιστία, μπορεί και πρέπει να τον διεκδικήσει αυτό τον στόχο. Και θα καταφέρει η Κυβέρνηση της Νέας Δημοκρατίας να διεκδικήσει αυτό τον στόχο… [[Χειροκροτήματα από την πτέρυγα της Νέας Δημοκρατίας]] …διότι έχει αξιοπιστία στην Ευρώπη, καθώς και τα μεταρρυθμιστικά εχέγγυα που χρειάζονται για να μπορούμε να αποδείξουμε και στους πιο καχύποπτους ότι αυτά τα οποία λέμε, τα πιστεύουμε και τα εννοούμε. Η Νέα Δημοκρατία θα κληθεί τους επόμενους μήνες να γεφυρώσει παλαιά και νέα ρήγματα στην ελληνική κοινωνία τα χρόνια της κρίσης. Καλείται να κλείσει τα τραύματα του διχασμού που άφησε πίσω αυτή η Κυβέρνηση. Το λέω διότι ανάπτυξη και ευημερία δεν θα έρθουν με μία κοινωνία διχασμένη. Μιλάτε, κύριε Τσίπρα, συχνά για αυτό το δήθεν ρήγμα μεταξύ της ελίτ και του λαού. Αλλού είναι τα πραγματικά ρήγματα σήμερα στην ελληνική κοινωνία. Είναι ανάμεσα σε αυτούς οι οποίοι ανταποκρίνονται στα χρέη τους και σε αυτούς που βουλιάζουν στα χρέη. Είναι ανάμεσα σε αυτούς που θεωρούν τους εαυτούς τους κερδισμένους από την παγκοσμιοποίηση και σε αυτούς που βλέπουν την παγκοσμιοποίηση ως φόβητρο. Είναι ανάμεσα σε αυτούς που κατοικούν σε δυναμικές περιοχές της χώρας και σε όσους μένουν σε φθίνουσες γωνιές της πατρίδας μας. Δυστυχώς, οι δεύτερες είναι περισσότερες από τις πρώτες. Υπάρχει ένα πραγματικό ρήγμα σήμερα μεταξύ ηλικιωμένων και νέων, δυστυχώς εις βάρος των νέων. Υπάρχει ένα ρήγμα ανάμεσα σε αυτούς που είναι εξοικειωμένοι με την τεχνολογία και ανάμεσα σε αυτούς που τη φοβούνται. Και τέλος, υπάρχει ένα μεγάλο ρήγμα ανάμεσα σε αυτούς που έχουν σταθερή εργασία και σε εκείνους που ζουν με τον εφιάλτη της μερικής απασχόλησης, η οποία συχνά είναι και ανασφάλιστη. Αυτά είναι τα πραγματικά ρήγματα για τα οποία πρέπει να μιλήσουμε. Αυτά είναι τα ρήγματα τα οποία πρέπει να γεφυρώσουμε. Και πρέπει να αποδείξουμε, εμείς, η μεγάλη φιλελεύθερη κοινωνική Κεντροδεξιά, ότι η ρωμαλέα ανάπτυξη και η κοινωνική συνοχή μπορούν να πάνε χέρι - χέρι. Γιατί η ανασυγκρότηση της μεσαίας τάξης, αλλά και η στήριξη της ελληνικής οικογένειας, αποτελούν για μένα αδιαπραγμάτευτη προτεραιότητα.
Παρακαλώ.
Κυρίες και κύριοι, προχθές ολοκληρώθηκε το δωδέκατο συνέδριο του κόμματός μας. Ήταν ένα συνέδριο ανοιχτό, δημοκρατικό, ένα συνέδριο το οποίο είχε το βλέμμα στραμμένο στο μέλλον. Επιτρέψτε μου να σταθώ εν συντομία στις σημαντικότερες προτάσεις μας, οι οποίες αφορούν… [[Θόρυβος από την πτέρυγα του ΣΥΡΙΖΑ]] Είπατε κάτι; Αν είστε κουρασμένοι, μπορείτε να περάσετε έξω.
Παρακαλώ, μην κάνετε υποδείξεις. Σας παρακαλώ, κύριε Πρόεδρε.
Υποδείξεις τέτοιες όχι σε μένα. Να περάσετε έξω αν δεν θέλετε να ακούσετε.
Κύριε Πρόεδρε, εγώ προεδρεύω, δεν προεδρεύετε εσείς και δι' εμού να μιλάτε. Σας το έχω ξαναπεί. Διά του Προεδρεύοντος μιλάτε. Αυτό λέει ο Κανονισμός.
Δεν δέχομαι υποδείξεις, κύριε Πρόεδρε. Να κάνετε καλά τη δουλειά σας.
Θα δέχεστε υποδείξεις.
Σταματήστε να φέρεστε ως Πρόεδρος του ΣΥΡΙΖΑ. Αρκετά πια! Αρκετά πια!
Θα δέχεστε υποδείξεις. Καταλάβατε;
Δεν θα μου υψώνετε εμένα τον τόνο της φωνής σας.
Αφήστε αυτό το ύφος!
Κάντε τη δουλειά σας, αλλιώς κατεβείτε και πηγαίνετε κάτω.
Τι λέτε, κύριε Μητσοτάκη;
Λοιπόν, αρκετά πια!
Κύριε Μητσοτάκη, αυτόν τον αυταρχισμό αλλού, όχι στον Πρόεδρο της Βουλής. Καταλάβατε;
Κατεβάστε τον τόνο της φωνής σας τώρα!
Καταλάβατε; Αυταρχισμό και αλαζονεία αλλού. Καταλάβατε;
Τώρα, κατεβάστε τον τόνο της φωνής σας. Να κατεβείτε κάτω αν δεν μπορείτε.
Δεν καταλαβαίνω τώρα, τεχνητή ένταση κάνετε; Γιατί το κάνετε αυτό;
Αρκετά αυτά. Μια χαρά πήγαινε η συνεδρίαση.
Γιατί το κάνετε αυτό;
Γιατί δεν μπορείτε να επιβάλλετε την τάξη ή γιατί δεν θέλετε να επιβάλλετε την τάξη. Γι' αυτό! [[Χειροκροτήματα από την πτέρυγα της Νέας Δημοκρατίας]] Γιατί μεροληπτείτε συστηματικά εις βάρος της Νέας Δημοκρατίας. Γιατί είστε κομματικός Πρόεδρος. Για αυτό ακριβώς!
Κύριε Μητσοτάκη, έχετε άδικο και δεν μπορείτε να συμπεριφέρεστε με τέτοιον τρόπο. Σας έχω πει επανειλημμένα ότι διά του Προέδρου της Βουλής ζητάτε τον λόγο.
Γιατί ουρλιάζετε;
Σε κάθε συνάδελφο…
Γιατί ουρλιάζετε;
Δεν ουρλιάζω. Σας λέω ευθύτατα ότι σε κάθε…
Κατεβάστε τον τόνο της φωνής σας.
Όταν μιλάει κάποιος συνάδελφος, παρακαλώ πολύ, επιβάλλουμε εμείς την τάξη. Σας παρακαλώ!
Όταν οι συνάδελφοι του ΣΥΡΙΖΑ συστηματικά ασχημονούν και δεν λέτε κουβέντα, θα την επιβάλλω εγώ την τάξη, αφού δεν μπορείτε να την επιβάλλετε εσείς.
Καθόλου δεν ασχημονούν. Δεν βρίσκεστε σε τάξη σχολείου ούτε στο συνέδριο της Νέας Δημοκρατίας. Παρακαλώ πολύ. Σιγά να μην επιβάλλετε και την τάξη εδώ μέσα. Σας παρακαλώ πολύ!
Ακριβώς, είμαστε στη Βουλή…
Ακριβώς. Ο καθένας στον ρόλο του.
…με έναν Πρόεδρο ο οποίος εδώ και πολύ καιρό έχει αποποιηθεί τον ρόλο του.
Κύριε Μητσοτάκη, ο καθένας τον ρόλο του. Σας παρακαλώ πολύ.
Και εμείς σε προεκλογική περίοδο είμαστε, κύριε Πρόεδρε, ε;
Εσείς είστε τέσσερα χρόνια σε προεκλογική περίοδο. Σας παρακαλώ. [[Χειροκροτήματα από την πτέρυγα του ΣΥΡΙΖΑ]] Συνεχίστε, σας παρακαλώ.
Απέναντι, λοιπόν, στις έωλες προβλέψεις ενός προϋπολογισμού που έρχεται να συμπληρώσει μία τετραετία αποτυχίας, εμείς βάζουμε ένα συνεκτικό πρόγραμμα για την επανεκκίνηση της οικονομίας. Πράγματι, κύριε Χουλιαράκη, πρόκειται για δύο διαφορετικούς κόσμους. Εσείς επιβάλλετε μία καθήλωση. Εμείς εισηγούμαστε μία τολμηρή επανεκκίνηση. Εμείς πιστεύουμε στη δύναμη της ιδιωτικής πρωτοβουλίας ως κινητήριο μοχλό παραγωγής πλούτου. Ναι, εμείς θέλουμε να μειώσουμε τους φόρους και τις εισφορές. Εσείς θέλετε να τους κρατήσετε υψηλούς, για να συντηρείτε ένα κομματικό κράτος και να διορίζετε συγγενείς και φίλους. Αυτή είναι η μεγάλη μας διαφορά. [[Χειροκροτήματα από την πτέρυγα της Νέας Δημοκρατίας]] Όμως, κύριε Τσίπρα, καθώς είναι σήμερα μία ευκαιρία απολογισμού, θα ήταν υποκριτικό σε αυτή την τελευταία συνεδρίαση της χρονιάς να μιλάμε μόνο για αριθμούς, όταν εξελίσσεται αρνητικά το εθνικό πρόβλημα του σκοπιανού, όταν θρηνούμε το εκατοστό θύμα της τραγωδίας στο Μάτι, χωρίς ακόμα να έχουν αποδοθεί ευθύνες, όταν οι βόμβες στα μέσα ενημέρωσης και η ανομία παντού δίνουν το μέτρο της καθημερινής ανασφάλειας, και βέβαια όταν η δημόσια ζωή εξακολουθεί να δηλητηριάζεται με νέα ψέματα, προεκλογικά ρουσφέτια και σκοτεινά σκάνδαλα. Η Ελλάδα φτωχαίνει, μικραίνει και φοβάται. Περιμένω, λοιπόν, κύριε Τσίπρα, να μιλήσετε εδώ στη Βουλή όχι μόνο για την οικονομία, αλλά και για άλλα μεγάλα θέματα που απασχολούν τους πολίτες, να μιλήσετε για τις εξελίξεις που αφορούν στα εθνικά μέτωπα. Ανεβήκατε στη Θεσσαλονίκη, σε μία, ομολογουμένως, όχι ιδιαίτερα επιτυχημένη συγκέντρωση… [[Θόρυβος - διαμαρτυρίες από την πτέρυγα του ΣΥΡΙΖΑ]] …για να προσβάλετε τους Μακεδόνες μέσα στο σπίτι τους… [[Χειροκροτήματα από την πτέρυγα της Νέας Δημοκρατίας]] …να πείτε ακροδεξιό και εθνικιστή όποιον διαφωνεί με τη συμφωνία σας.
Κάντε ησυχία, παρακαλώ.
Όχι, κύριε συνάδελφε. Το ίδιο λέει το 80% της ελληνικής κοινωνίας! [[Χειροκροτήματα από την πτέρυγα της Νέας Δημοκρατίας]] Ερμηνεύσατε όπως θέλετε την ιστορία. Μιλήσατε ακόμα και για τον Εμφύλιο, σπείροντας και πάλι τον εθνικό διχασμό. Για μακεδονική ταυτότητα και μακεδονική γλώσσα δεν είπατε ούτε μία λέξη, ούτε βέβαια για τα καμώματα του συνεταίρου σας που τώρα μαλώνει με τον κ. Κοτζιά, κατηγορώντας ο ένας τον άλλον με βαριές κατηγορίες. Είναι ο ίδιος ο κ. Κοτζιάς - προσέξτε - που τώρα ζητάει μυστική ψηφοφορία για το σκοπιανό. Τι έγινε; Φοβάστε κάτι; Δεν θέλετε ξαφνικά να αναλάβετε τις ευθύνες σας, κύριε Τσίπρα; Μυστική ψηφοφορία δεν θα γίνει. Τότε, θα ακουστεί, κύριε Τσίπρα, το «ναι» το οποίο θα πείτε εσείς εκεί που όλοι οι άλλοι είχαν πει «όχι». [[Χειροκροτήματα από την πτέρυγα της Νέας Δημοκρατίας]] Περιμένω, όμως, κύριε Τσίπρα, να μιλήσετε και για την Αλβανία, για την απαράδεκτη υφαρπαγή των περιουσιών της ελληνικής μειονότητας από το αλβανικό κράτος. [[Χειροκροτήματα από την πτέρυγα της Νέας Δημοκρατίας]] Με απειλήσατε, κύριε Τσίπρα, ότι θα με καταγγείλετε στις Βρυξέλλες, επειδή είπα ότι ανταλλάξετε την αχρείαστη μη περικοπή των συντάξεων με μία απαράδεκτη εθνική υποχώρηση στο σκοπιανό. Φυσικά, δεν είπατε τίποτα από όλα αυτά. Δεν είπατε τίποτα, όμως, στις Βρυξέλλες ούτε για το φίλο σας τον κ. Ράμα. Αφού δεν το λέτε εσείς, λοιπόν, θα το πω εγώ και θα στείλω ένα ξεκάθαρο μήνυμα από εδώ στα Τίρανα: Εάν η Αλβανία δεν σεβαστεί έμπρακτα τα δικαιώματα της ελληνικής εθνικής μειονότητας, μπορεί να ξεχάσει τις ευρωπαϊκές της φιλοδοξίες. Για να δούμε, λοιπόν, κύριε Τσίπρα, αν τουλάχιστον σε αυτό μπορούμε να συμφωνήσουμε. [[Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα]] Αναρωτιέμαι, βέβαια, αν και σήμερα θα επιλέξετε να μιλήσετε για το περιβόητο ηθικό σας πλεονέκτημα, το οποίο πνίγηκε - και πνίγεται - σε έναν ορυμαγδό σκανδάλων. Και αναρωτιέμαι, άραγε, πώς αισθάνονται οι καλοπροαίρετοι συμπολίτες μας που σας ψήφισαν στο όνομα του δήθεν ηθικού πλεονεκτήματος, τώρα που σας βλέπουν να βουλιάζετε στην αλαζονεία, στη χλιδή και στη διαφθορά της εξουσίας.
Ήσυχα, παρακαλώ. Κάντε ησυχία. Ακούστε με προσοχή.
Σε όλους αυτούς απευθύνομαι σήμερα. Απευθύνομαι, όμως, και σε όλους τους Έλληνες που κουρασμένοι και απογοητευμένοι αναζητούν ένα καλύτερο αύριο για αυτούς και τα παιδιά τους. Ο δικός μας στόχος δεν είναι μόνο η νίκη στις επόμενες εκλογές, αλλά η εφαρμογή ενός συγκροτημένου σχεδίου για την αναγέννηση της πατρίδας μας, για μια νέα εποχή ευημερίας για τους πολλούς, για μια νέα δημιουργική πορεία της Ελλάδος. Βασική προϋπόθεση, όμως, όμως για να γίνει αυτό είναι η εμπιστοσύνη. Για να υπάρξει, όμως εμπιστοσύνη, οφείλουμε να μιλήσουμε στη γλώσσα της αλήθειας, να επαναφέρουμε την αξιοπιστία στην πολιτική, να ξαναδώσουμε ρεαλιστική ελπίδα στους πολίτες. Όχι τα ψεύτικα λόγια τα μεγάλα που οδηγούν σε απογοήτευση και αποτυχίες. Όχι άλλα ψέματα. Όχι άλλες ψεύτικες υποσχέσεις που μετά θα τις πληρώσει με φόρους και περικοπές η κοινωνία. Επιτρέψτε μου, κυρίες και κύριοι, να κλείσω με μια θετική εικόνα. Στο γραφείο μου έχω μια ασπρόμαυρη φωτογραφία του φιλέλληνα φωτογράφου Μπόμπ Μακέιμπ. Είναι αυτή η ωραία φωτογραφία, η οποία απεικονίζει τρία κοριτσάκια στο Άνω Περιστέρι στην Ήπειρο το 1961. Τώρα λέγεται Μεγάλο Περιστέρι, αν δεν κάνω λάθος, κύριε Τασούλα. Δεν φοράνε παπούτσια. Τα ρούχα τους είναι μπαλωμένα. Περπατάνε πάνω σε έναν χωματόδρομο. Πίσω τους φαίνονται κάτι χαμόσπιτα. Έχουν, όμως, ένα αστραφτερό χαμόγελο και ένα βλέμμα το οποίο πετάει σπίθες. Συμβολίζουν την Ελλάδα που δεν το έβαλε κάτω. Συμβολίζουν την Ελλάδα που ατενίζει με θάρρος το μέλλον. Μας θυμίζουν ότι ως χώρα πέσαμε πολλές φορές και σηκωθήκαμε ξανά, ότι η γενιά των πατεράδων μας και των παππούδων μας, των μανάδων μας και των γιαγιάδων μας βγήκε από την κόλαση ενός πολέμου και ενός εμφυλίου και δούλεψαν σκληρά και μας άφησαν μια Ελλάδα πολύ καλύτερη από αυτή που παρέλαβαν. Και ναι, αυτά τα τρία κοριτσάκια με τον τρόπο τους και το χαμόγελό τους μας στέλνουν ένα μήνυμα αισιοδοξίας: Ενωμένοι μπορούμε καλύτερα και αξίζουμε καλύτερα, για να φτιάξουμε μια καλύτερη ζωή για όλους και ιδίως για τα παιδιά μας, για όλα τα παιδιά του ελληνικού λαού. Κοιτάμε μπροστά, γιατί μπροστά θα πάμε την Ελλάδα. Σας ευχαριστώ.
Ευχαριστούμε πολύ. Η ομιλία ήταν πενήντα τέσσερα λεπτά. Είχε γίνει λάθος. Το αντιληφθήκατε. Απλώς, το σημειώνω για τα Πρακτικά. Δεν παίζει κάποιον ρόλο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι έξι μαθήτριες και μαθητές και δύο συνοδοί εκπαιδευτικοί από το Γυμνάσιο Δελφών. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Υπουργός Οικονομικών κ. Ευκλείδης Τσακαλώτος.
Ευχαριστώ, κύριε Πρόεδρε. Κυρίες και κύριοι συνάδελφοι, θέλω να μιλήσω σήμερα για αφηγήματα. Ξέρω ότι στη συντρόφισσα μου Σία Αναγνωστοπούλου δεν αρέσει η λέξη για λόγους που ακόμα δεν έχουμε βρει καιρό να συζητήσουμε. Για εμένα, όμως, οι άνθρωποι από την αρχή της ιστορίας έλεγαν ιστορίες. Ήταν πολίτες. Ήταν εργαζόμενοι. Ήταν ζωγράφοι. Όλοι αυτοί έλεγαν ιστορίες για το από πού έρχονται, πού είναι και πού θέλουν να πάνε. Και θέλω να πω το δικό μας αφήγημα για το από πού ερχόμαστε, πού είμαστε και πού θέλουμε να πάμε και να το συγκρίνω με άλλα αφηγήματα. Αρχίζω με κάτι που είπε ο Νίκος Καραθανασόπουλος στην εισήγησή του. Είπε ότι είναι ένα από τα παράλογα του καπιταλισμού ότι παρά τις τεχνολογικές εξελίξεις και τη φοβερή αύξηση του πλούτου, ο καπιταλισμός δεν μπορεί να δώσει στα δικά μας παιδιά καλύτερους μισθούς, καλύτερες συντάξεις, καλύτερα δικαιώματα από ό,τι είχαν οι πατεράδες και οι μαμάδες μας. Έβαλε αυτό το ζήτημα. Κατά την άποψή μου, δεν είναι ένα σημαντικό ζήτημα αυτό που έβαλε. Είναι το ζήτημα που έχουμε να αντιμετωπίσουμε. Αυτό είναι το μεγάλο ζήτημα. Θέλετε να καταλάβετε γιατί το Ολλανδικό Εργατικό Κόμμα είχε τη χειρότερη επίδοση από το '45; Θέλετε να καταλάβετε γιατί το Σοσιαλδημοκρατικό Κόμμα της Σουηδίας είχε τη χειρότερη επίδοση από το 1908; Θέλετε να καταλάβετε γιατί το CDU μαζί με το CSU στη Γερμανία είχαν το χειρότερο αποτέλεσμα από το '49; Θέλετε να καταλάβετε γιατί το SPD στις πρόσφατες εκλογές είχε το χειρότερο αποτέλεσμα από το '33; Θέλετε να καταλάβετε γιατί το Γαλλικό Ρεπουμπλικανικό Κόμμα είχε τη χειρότερη απόδοση από τότε που γεννήθηκε; Θέλετε να καταλάβετε γιατί το Γαλλικό Σοσιαλιστικό Κόμμα έπεσε στο 6,3%; Διότι δεν υπάρχουν απαντήσεις σε αυτά τα ερωτήματα. Πρέπει εμείς να επινοήσουμε πώς μπορούμε να υποσχεθούμε, όσο άσχημα κι αν είναι τα πράγματα, ότι θα είναι καλύτερα για τα παιδιά μας, σε σχέση με τις συντάξεις, τα δικαιώματα και τους μισθούς. Στην επιτροπή αρχίσαμε μια συζήτηση με τον κ. Σκανδαλίδη για το πώς και γιατί υπήρχε αυτή η μεγάλη ανισότητα, όχι επί ημερών σας με τα μνημόνια και τα δικά μας τα χρόνια, αλλά το 2008. Θέλω να δώσω μια πρώτη προσέγγιση, γιατί προφανώς είναι πολύ μεγάλη συζήτηση. Η υπόσχεση της παγκοσμιοποίησης τι ήτανε, που το πιστέψανε και κεντροαριστεροί και κεντροδεξιοί; «Να μην φοβάστε οι πολλοί. Μπορεί να φοβάστε αν δουλεύετε σε χαλυβουργία στη Βρετανία ή στην κλωστοϋφαντουργία στην Ελλάδα, αλλά οι μεσαίες τάξεις έχουν τίποτα να φοβηθούν». Κι αυτό ήταν που δεν αποδείχθηκε. Από την παγκοσμιοποίηση χάσανε, όχι μόνο η εργατική τάξη, όχι μόνο που αυτοί που ήταν στο περιθώριο πάντα και είναι, αλλά και οι μεσαίες τάξεις. Οι μεσαίες τάξεις χτυπιούνται παντού και σε όλες τις χώρες, είτε είναι στην Αμερική είτε είναι στην Ευρώπη. Υπάρχουν από την Αριστερά δύο απαντήσεις σε αυτό, είτε μια μερική υποχώρηση στο έθνος - κράτος, που την υποστηρίζουν πολλοί σοβαροί επιστήμονες, όπως ο Ντάνι Ρόντρικ από το Harvard που έχει γράψει γι' αυτό, ότι χρειάζεται μια μερική υπαναχώρηση, ή μια πολιτική εμβάθυνση της παγκοσμιοποίησης με δημοκρατία και με δημοκρατικό έλεγχο, ένα από τα δύο. Και επειδή στην Ευρώπη σοσιαλδημοκράτες από τον Κόστα και τον Σάντσες και τον Μοσκοβισί μας πλησιάζουνε, γιατί μας πλησιάζουνε; Μας πλησιάζουνε, γιατί έχουν την ίδια ανησυχία. Έχουν καταλάβει ότι το αφήγημα κάποιου Μπλερ, κάποιου Σημίτη ή κάποιου Κλίντον δεν δουλεύει και δεν μπορεί να μας πάει μπροστά. Βέβαια στην Ελλάδα δεν είναι όλοι. Μερικοί είμαι σίγουρος ότι το συμμερίζονται. Μερικοί μας είπαν ότι μας πλησιάζουνε ο Μοσκοβισί ή μας πλησιάζει ο Σάντσες και ο Κόστα, γιατί αυτοί είναι δεξιοί σοσιαλδημοκράτες, ενώ οι ίδιοι είναι αριστεροί σοσιαλδημοκράτες. Να σας πω κάτι; Από το να πιστέψω ότι ο κ. Βενιζέλος και ο κ. Λοβέρδος είναι αριστεροί σοσιαλδημοκράτες, είμαι πιο έτοιμος να πιστέψω ότι ο κ. Βορίδης και ο κ. Γεωργιάδης εμπνέονται βασικά από το Μάρτιν Λούθερ Κινγκ και από τον Μαχάτμα Γκάντι. [[Χειροκροτήματα από την πτέρυγα του ΣΥΡΙΖΑ]] Επαναφέρω τη συζήτηση σε αυτά που είπε ο κ. Καραθανασόπουλος. Μας είπε ο κ. Καραθανασόπουλος το δικό του αφήγημα. Είπε ότι χρειαζόμαστε κοινωνικοποίηση των μέσων παραγωγής και λαϊκή εξουσία. Προφανώς απλοποιώ. Και είπε ότι αυτό δεν είναι δύσκολο πράγμα, είναι ρεαλιστικό γιατί είναι υπέρ των συμφερόντων των λαϊκών τάξεων και το μόνο που χρειάζεται, αν δεν παραποιώ, είναι η λαϊκή απόφαση να βάλει την αστική τάξη στο χρονοντούλαπο της ιστορίας. Μακάρι να ήταν τόσο εύκολα τα πράγματα, γιατί δυστυχώς αυτό που μάθαμε εμείς είναι ότι δεν φτάνει μόνο η σωστή γραμμή. Δεν φτάνει να ξέρεις μόνο τι θέλεις να κάνεις. Πρέπει να ξέρεις πώς να κάνεις το δημόσιο πιο δημοκρατικό και να λογοδοτεί. Πρέπει να ξέρεις και να μάθεις πώς να αναδιαρθρώσεις τις δημόσιες επιχειρήσεις, να είναι και αποτελεσματικές, αλλά και κοινωνικές. Πρέπει να μάθεις πώς να έχεις τη χρηματοδότηση και τη στήριξη του κόσμου για τον δημόσιο τομέα. Αυτό δεν γίνεται μόνο με τη βούληση. Και σας λέω, να έχετε διαφορετικό αφήγημα από μας, αλλά αυτά τα προβλήματα και άλλα πολλά που θα μπορούσα να ονομάσω, θα τα βρείτε μπροστά σας με οποιαδήποτε στρατηγική. Αυτό που κάνει ο ΣΥΡΙΖΑ είναι να μαθαίνει και από αυτά που έχει κάνει σωστά και από αυτά που έχει κάνει λάθος. Ποιο είναι το αφήγημα της Νέας Δημοκρατίας; Ότι καταστρέψαμε τις μεσαίες τάξεις, ότι φτωχοποιήσαμε την κοινωνία και όλα αυτά, ενώ ήταν στρωμένος ο δρόμος το 2014. Αρχίζω με στοιχεία για τα μεσαία στρώματα. Παίρνω για παράδειγμα μια οικογένεια με δύο παιδιά που βρίσκεται στη μέση, έχει 50% πιο πλούσιες οικογένειες από αυτή και 50% λιγότερο πλούσιες. Τι εισόδημα είχαν το 2009; Είχαν 23.926 ευρώ. Τι είχαν το 2014; Είχαν 15.040 ευρώ. Είχαμε μείωση 37% και μείωση κατά 8.886 ευρώ. Αν αυτή δεν είναι αρκετά μεσαία τάξη, παίρνω μια ίδια οικογένεια με δύο παιδιά που έχει 25% πιο πλούσιες οικογένειες και 75% φτωχότερες οικογένειες. Τι εισόδημα είχε το 2009; Είχε εισόδημα 34.000. Τι είχε το 2014; Είχε 21.720 ευρώ. Είχαμε μείωση 36% και 12.280 ευρώ. Τι κάναμε εμείς από 2014 μέχρι 2016; Στην μια περίπτωση αυξήθηκε 160 και στην άλλη 146. Είναι πολύ μικρή αύξηση, αλλά αυτοί είχαν 36% και 38%. Μπορείτε να μου πείτε ποιος κατέστρεψε τη μεσαία τάξη, όταν μιλάμε για 37% και 36% και μας λέτε ότι εμείς καταστρέψαμε τη μεσαία τάξη; Όταν εμείς τη σταθεροποιήσαμε και την αυξήσαμε πολύ λίγο; [[Χειροκροτήματα από την πτέρυγα του ΣΥΡΙΖΑ]] Πάμε τώρα στη φτωχοποίηση της ελληνικής κοινωνίας. Το 21% από τα νοικοκυριά με τρία ή περισσότερα παιδιά το 2011 είχαν κίνδυνο φτώχειας. Το 2014 το είχατε πάει στο 30%. Εμείς το φτάσαμε στο 24%. Η παιδική φτώχεια τα δύο αυτά χρόνια μειώθηκε κατά 2,1%. Η υλική αποστέρηση το 2010 βρισκόταν στο 28,4%, το 2014 έφτασε στο 39,9% και εμείς το έχουμε μειώσει 3,5% και έχουμε μειώσει και τον δείκτη Gini, που είναι για τις ανισότητες. Πάμε τώρα στο μέλλον, όχι τι κάναμε στο παρελθόν, και στον προϋπολογισμό. Έχω τα στοιχεία, χωρίς να παίρνουμε υπ' όψιν ότι θα έχουμε ανάπτυξη το 2019 και το 2020, τι είναι το αποτέλεσμα της μη μείωσης των συντάξεων και το πρόγραμμα των 910 εκατομμυρίων που συζητάμε στον προϋπολογισμό. Για το πιο φτωχό 10% του πληθυσμού, η αύξηση θα είναι 7,6% στο εισόδημα, στο διαθέσιμο εισόδημα, δηλαδή εισόδημα μετά από φόρους. Για το επόμενο 10%, θα έχουμε αύξηση 3,3%. Για επόμενο 10%, θα έχουμε αύξηση 2,2% και πάει λέγοντας. Πού είναι ο περιοριστικός προϋπολογισμός για τα λαϊκά στρώματα, που μας είπατε; Αύξηση του εισοδήματος έχουν τα λαϊκά στρώματα. Θα μπορούσαμε περισσότερο; Ίσως θα μπορούσαμε, αλλά αύξηση υπάρχει και δεν είναι και προεκλογικός. Είναι αυτά τα 910 εκατομμύρια που έχουμε, που μπορούμε να τα ξοδέψουμε. Παρακάλεσα τον κ. Σταϊκούρα και άλλους, τον κ. Δένδια, να μου πούνε αν τα 910 εκατομμύρια είναι λίγα ή είναι πολλά ή αν είναι ακριβώς το ίδιο. Δεν πήρα απάντηση. Όπως δεν πήρε απάντηση και ο κ. Χουλιαράκης από τον κ. Μητσοτάκη. Τι είπε ο κ. Μητσοτάκης στην ερώτηση που του έκανε; Ότι: «Κι εσείς τα ίδια κάνατε». Αυτό του είπε. Δεν του είπε αν είναι 9 δισεκατομμύρια στα τέσσερα χρόνια, αν είναι 5 δισεκατομμύρια και από πού θα έρθουνε. Εγώ απάντηση σε αυτό δεν πήρα. Θέλω να επιστρέψω στην ομιλία του κ. Σκανδαλίδη που μας είπε ότι είναι αντιαναπτυξιακός ο προϋπολογισμός, ότι δεν έχει καμμία αναπτυξιακή πνοή και το είπανε και άλλοι από τη Νέα Δημοκρατία. Θα δείτε γιατί λέω για τον κ. Σκανδαλίδη, γιατί θέλω να δούμε αν μπορούμε να συζητήσουμε. Το πρώτο πράγμα που πρέπει να πούμε, που μας λέτε για το Πρόγραμμα Δημοσίων Επενδύσεων, είναι ότι έχουμε πολλά εργαλεία. Βεβαίως, είναι βασικό εργαλείο το Πρόγραμμα Δημοσίων Επενδύσεων. Όμως, όπως ανέπτυξε χθες στην ομιλία του ο Χριστόφορος ο Παπαδόπουλος, έχουμε και πολλά άλλα εργαλεία, όπως την Ευρωπαϊκή Τράπεζα Επενδύσεων, τα ΕΣΠΑ κ.λπ.. Έχουμε και τις τράπεζες, που άκουσα να τις χτυπάτε πάλι από παντού, οι τράπεζες που ανακεφαλαιοποιήθηκαν, που φτάνουν τους στόχους τους, που επιστρέφουν οι καταθέσεις, που πηγαίνουν μπροστά, οι οποίες στην επέκταση της σύμβασης για το αεροδρόμιο δανείσανε 660 εκατομμύρια. Όταν υπάρχουν καλές ιδέες - γιατί δεν φταίει στην Ελλάδα, να το συμφωνήσουμε αυτό, μόνο ότι δεν υπάρχει χρηματοδότηση - και καλά projects, θα μπορούν να επενδύσουν. Γι' αυτό έχουμε δουλέψει πάρα πολύ σκληρά και με το αναπτυξιακό μας σχέδιο και με την Ευρωπαϊκή Τράπεζα Επενδύσεων, για να μπορούμε να το αλλάξουμε αυτό. Όμως, ανάπτυξη είναι και το κτηματολόγιο και οι δασικοί χάρτες και ο αιγιαλός και το πλαίσιο επενδυτικών εργαλείων που έχει αλλάξει τελείως τα τελευταία δύο χρόνια. Γιατί δεν τα κάνατε αυτά τα τελευταία σαράντα - πενήντα, να μην πω ογδόντα χρόνια, για να μπορεί κάποιος ξένος επενδυτής να ξέρει που είναι ο αιγιαλός, να ξέρει που είναι το δάσος, να ξέρει που δεν μπορεί να βάλει μια χημική επιχείρηση; Μας λέει η Νέα Δημοκρατία ξανά και ξανά ότι έχουμε αλλεργία στις επενδύσεις. Εγώ, επειδή είμαι καλός άνθρωπος, θα δεχθώ ότι δεν έχετε αλλεργία στις επενδύσεις, αλλά έχετε μια μικρή έφεση και έναν μικρό εθισμό σ' αυτές τις επενδύσεις που μπορείτε να μεσολαβήσετε μέσα από το πελατειακό σύστημα. Αυτό λέμε ότι το έχετε. [[Χειροκροτήματα από την πτέρυγα του ΣΥΡΙΖΑ]] Όμως, ποιο είναι το κυρίαρχο ζήτημα; Με ανησύχησε πάρα πολύ ο κ. Μητσοτάκης και πάρα πολύ - συγγνώμη που το λέω - ο κ. Θεοδωράκης. Έχουμε μάθει τίποτα από το ερώτημα που έβαλε ο Καραθανασόπουλος; Θα λέμε ανάπτυξη, ανάπτυξη, ανάπτυξη; Θα βρούμε μια ισορροπία ανάμεσα στις στοχευμένες κοινωνικές πολιτικές και την ανάπτυξη ή θα ξαναπούμε από την αρχή ότι θα αυξηθεί η πίτα πρώτα και μετά θα έρθει η ανάπτυξη; Σας τα είπε πάρα πολύ καλά ο Θοδωρής ο Δρίτσας χθες. Για εμάς ανάπτυξη χωρίς σχολικά γεύματα, χωρίς πρωτοβάθμια περίθαλψη, χωρίς εργασιακά δικαιώματα, χωρίς επιδόματα στέγασης, χωρίς την κοινωνία μαζί δεν υπάρχει. Αυτό φάνηκε πριν από το 2008. Αυτοί που πίστευαν ότι πρώτα θα έρθει η ανάπτυξη και μετά θα βοηθηθεί η κοινωνία διαψεύστηκαν, είτε ήταν κεντροδεξιοί είτε ήταν κεντροαριστεροί. Πάω τώρα σ' ένα ερώτημα που έθεσε ο Μάρτιν Λούθερ Κινγκ, όχι για εσάς, κύριε Βορίδη, αυτή τη φορά.
Θα ζητήσει επί προσωπικού τον λόγο ο κ. Βορίδης, γιατί ήταν με τον Γκάντι και τώρα τον πήγε στον Μάρτιν Λούθερ Κινγκ.
Δεν νομίζω. Αν μη τι άλλο, ο κ. Βορίδης έχει χιούμορ, που δεν χαρακτηρίζει τη δεξιά πτέρυγα. Πρέπει να του το πω αυτό. Τώρα θα ζητήσουν όλοι οι άλλοι τον λόγο επί προσωπικού! Τι είπε ο Μάρτιν Λούθερ Κινγκ; Το θέμα είναι όχι τι έχεις κερδίσει, αλλά τι μπορείς να διατηρήσεις. Και αφού πέθανε ο Μάρτιν Λούθερ Κινγκ το 1968, ξέρετε πόσο σημαντικό και πόσο τον έκαιγε στην Αμερική αυτό το ζήτημα. Μπορούμε να το διατηρήσουμε; Εμείς βγήκαμε από το πρόγραμμα. Εσείς δεν βγήκατε από το πρόγραμμα. Μας είπε ο Αρχηγός σας, ο κ. Μητσοτάκης, που δεν είναι εδώ, για το Διεθνές Νομισματικό Ταμείο. Θα επιστρέψω στο επιχείρημά του. Εδώ έχω για τα Πρακτικά τι λέει το Διεθνές Νομισματικό Ταμείο: «Μετά από τον Ιούνιο του 2014, το ελληνικό πρόγραμμα βγήκε εντελώς εκτός πορείας, irretrievably off tack». Το ίδιο το ΔΝΤ τα λέει. [[Στο σημείο αυτό ο Υπουργός κ. Ευκλείδης Τσακαλώτος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ο Ντάισελμπλουμ σε μια συνέντευξη στον Παύλο Τσίμα λέει: «Καμμία μεταρρύθμιση στο δεύτερο μισό του 2014. Αν το είχε κάνει, θα είχε βγει». Κι εμείς ήρθαμε στην εξουσία χωρίς πρόγραμμα, χωρίς κάλυψη, μ' ένα μήνα για να φτιάξουμε τα πράγματα. Κι εμείς σας αφήνουμε, αν έρθετε εσείς - που δεν πρόκειται να γίνει, δεν έχουμε τέτοιο σκοπό - και με μαξιλάρι και με ρύθμιση του χρέους. Εσείς λέγατε ότι το χρέος ήταν βιώσιμο. Είπε ο κ. Μητσοτάκης ότι το ΔΝΤ έλεγε ότι το χρέος ήταν βιώσιμο. Το έλεγε το ΔΝΤ. Γιατί; Γιατί, όπως είπε ο κ. Σταϊκούρας, σε μια πρόταση αμίμητη: «Είχαμε συμφωνήσει ρυθμούς ανάπτυξης». Κατ' αρχάς, να σας πω, κύριε Σταϊκούρα, ότι οι ρυθμοί ανάπτυξης δεν συμφωνούνται. Δεν είναι ένα κιλό λάδι που κάνει πέντε ευρώ. Δουλεύεις για να κάνεις ρυθμούς ανάπτυξης. Δεν συμφωνείς ρυθμούς ανάπτυξης. Το δεύτερο, αυτό που συμφωνήσατε ήταν ακριβώς αυτό που χρειαζόταν για να μη χρειάζεται να πάρετε τίποτα για το χρέος. Αυτό συμφωνήσατε. Είχατε τους ρυθμούς ανάπτυξης από τη μια μεριά, τα πρωτογενή πλεονάσματα μεγαλύτερα από αυτά που διαπραγματεύθηκαν μ' εμάς και δεν χρειαζόταν τίποτα για το χρέος. Και δεν σας πίστευε κανένας. Και μας λέτε για το 4,2; Σας απάντησε ο κ. Χουλιαράκης και, άρα, δεν θα ξοδέψω άλλον χρόνο γι' αυτό. Ήταν εννιά πριν από το καλοκαίρι. Μια κουβέντα θέλω να πω για τα 80, 100, 200 δισεκατομμύρια, που κόστισε ο ΣΥΡΙΖΑ. Με ρώτησε ο κ. Γεωργιάδης - νομίζω έφυγε τώρα - γιατί δεν τα λέω αυτά στον Ρέγκλιν. Η τάση μου είναι αν κάποιος έρθει και μου πει ότι είναι ο Μοντγκόμερι του Αλαμέιν, να μη συζητήσω τη στρατηγική του Αλαμέιν. Η τάση μου είναι να τον φέρω, γιατί είμαι και καλός άνθρωπος, να πιούμε έναν καφέ, να καλέσω και τον Χρήστο Μαντά, που είναι ειδικός, να συζητήσουμε γιατί θεωρεί ότι είναι ο Μοντγκόμερι του Αλαμέιν. Αυτή είναι η τάση μου. [[Χειροκροτήματα από την πτέρυγα του ΣΥΡΙΖΑ]] Όμως, ο κ. Πέτσας μάς έδωσε την εξήγηση γιατί ήταν 100 δισεκατομμύρια. Έχω εδώ το άρθρο του, στο οποίο λέει για τα 100 δισεκατομμύρια. Σας το καταθέτω στα Πρακτικά. [[Στο σημείο αυτό ο Υπουργός Οικονομικών κ. Ευκλείδης Τσακαλώτος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Λέει πού θα ήταν το χρέος το 2022, σύμφωνα με τις προβλέψεις του 2014, και πού θα ήταν το χρέος το 2022 με τις προβλέψεις του 2015 και κάνει αυτή τη διαφορά και βγάζει 100 δισεκατομμύρια. Δηλαδή, η διαφορά ανάμεσα στις δύο προβλέψεις είναι 100 δισεκατομμύρια. Το πρώτο είναι ότι εγώ μπορούσα να κάνω αυτή την άσκηση αρχίζοντας με οποιονδήποτε χρόνο, με το 2018, με το 2019 και θα έβαζα παρόμοιους αριθμούς. Δεν θέλω να το κάνω αυτό. Θέλω να σας πω το βασικό επιχείρημα. Το βασικό επιχείρημα είναι ότι όταν λέμε εμείς ότι μειώσατε το εισόδημα 25%, από τα 249 δισεκατομμύρια στα 185 δισεκατομμύρια, αυτά τα 64 δισεκατομμύρια είναι πραγματικοί αριθμοί. Τα 64 δισεκατομμύρια δεν μπορεί να τα αμφισβητήσει κανένας. Είναι αριθμοί, τι ήταν το 2009, τι ήταν το 2014 και η διαφορά. Το δικό σας είναι ένα αυθαίρετο σχήμα υπολογισμού προβλέψεων από τη μια μεριά, προβλέψεων από την άλλη. Το ένα στέκει στην οικονομική θεωρία, το άλλο δεν στέκει και γι' αυτό δεν έχω απαντήσει ούτε στον Ρέγκλιν ούτε στον Στουρνάρα ούτε σε κανέναν άλλο που έχει αυτές τις απόψεις, γιατί δεν είναι σοβαρό να συγκρίνουμε προβλέψεις. Δεν είπατε τίποτα για το χρέος. Ούτε και εγώ θα πω πολλά για το χρέος, γιατί τα έχουμε πει και για τις επιμηκύνσεις που πήραμε και για το μαξιλάρι που πήραμε. Θέλω να πω κάτι διαφορετικό που δεν το έχετε πάρει χαμπάρι. Τον τελευταίο έναν χρόνο έχει γίνει κάτι πολύ σημαντικό. Ένα μεγάλο κομμάτι του χρέους μας έχει πάει από κυμαινόμενα επιτόκια σε σταθερά επιτόκια. Είναι πολύ μεγάλο αυτό το κομμάτι. Αυτό σημαίνει, αφού όλοι οι οικονομολόγοι προβλέπουν αύξηση των επιτοκίων, ότι για κάθε 1% αύξηση του επιτοκίου κερδίζει η χώρα μας για κοινωνικές δαπάνες, για ό,τι θέλουμε, 500 εκατομμύρια. Δηλαδή, με 2% θα είναι 1 δισεκατομμύριο. Θυμάστε πέρυσι ότι είχα ευχαριστήσει τον Στέλιο Παπαδόπουλο ως επικεφαλής του ΟΔΔΗΧ για τη δουλειά που είχε κάνει. Θέλω να ευχαριστήσω τον Δημήτρη Τσάκωνα, που είναι δημόσιος υπάλληλος και φέτος πήρε από το «Risk.net» το βραβείο του καλύτερου διαχειριστή δημόσιου χρέους. Αυτός ο άνθρωπος μάς έχει δώσει 500 εκατομμύρια για κάθε 1%. [[Χειροκροτήματα από την πτέρυγα του ΣΥΡΙΖΑ]] Και ξέρετε κάτι άλλο; Ο κ. Παπαδόπουλος ήταν επιλογή του κ. Σαμαρά. Ο κ. Τσάκωνας είναι δημόσιος υπάλληλος. Εμείς δεν επιλέγουμε κομματικά, δημόσιο υπάλληλο επιλέξαμε. Αυτό που λέτε δεν στέκει καθόλου. Εμπιστευόμαστε ανθρώπους που μπορούν να μας βοηθήσουν. Για τις καρέκλες, που λέτε, θα έχετε την ευκαιρία τον Φλεβάρη, τον Μάρτη, όταν θα ψηφίσετε μαζί μας να υπάρχουν περιορισμοί για το πόσες φορές μπορούν οι Βουλευτές να γίνουν Βουλευτές, να δείξετε και εσείς ότι δεν είστε με τις καρέκλες. [[Χειροκροτήματα από την πτέρυγα του ΣΥΡΙΖΑ]] Σας το είπε και ο Χουλιαράκης. Στο τέλος, όλο αυτό για το χρέος είναι το εξής: Εμείς δώσαμε σε οποιαδήποτε επόμενη κυβέρνηση, που εμείς πιστεύουμε ότι θα είμαστε εμείς, δέκα με δεκαπέντε χρόνια καθαρό διάδρομο να σοβαρευτεί η χώρα και να κάνει σοβαρά πράγματα εκτός μνημονίου. Δέκα με δεκαπέντε χρόνια. Για δύο χρόνια το χρέος είναι τελείως καλυμμένο, όλες οι χρηματοδοτήσεις. Και μας λέτε ότι σας αφήσαμε καμένη γη; Τέτοια αχαριστία έχουμε να δούμε από τότε που ο King Lear έδιωξε την κόρη του Cordelia, που τον αγαπούσε, και έδιωξε την Goneril και τη Regan που ήταν μπαγαπόντηδες. Αυτή είναι πραγματική αχαριστία! [[Χειροκροτήματα από την πτέρυγα του ΣΥΡΙΖΑ]] Συνάδελφοι και συναδέλφισσες, φτάνοντας στο τέλος θέλω να σας πω πώς τελειώνει το αφήγημα. Δεν είναι αρνητικό το αφήγημα, να τους σταματήσουμε τους άλλους. Παρ' όλο που δεν θα ήθελα να το αφήσουμε σε φιλελεύθερους, που δεν μπορούν να ψηφίσουν ούτε για την ιθαγένεια, για τα παιδάκια που γεννήθηκαν και έζησαν εδώ και αρνηθήκατε να ψηφίσετε, για να μπορούν να είναι Ελληνόπουλα. [[Χειροκροτήματα από την πτέρυγα του ΣΥΡΙΖΑ]] Ούτε θα ήθελα, αρνητικά, να αφήσετε τη χώρα σε αυτούς που λένε ότι είναι φιλελεύθεροι και μαζί με το Ευρωπαϊκό Λαϊκό Κόμμα μιλούν παντού για τη λιτότητα και με έχουν πρήξει σε κάθε Eurogroup για το πόσο σημαντική είναι, ενώ αυτοί είναι οι άνθρωποι που δεν έχουν καταφέρει να φτάσουν ούτε έναν δημοσιονομικό στόχο τα τελευταία πενήντα χρόνια. [[Χειροκροτήματα από την πτέρυγα του ΣΥΡΙΖΑ]] Ούτε θέλω να αφήσετε τη χώρα σε αυτούς που λένε ότι είναι με την παγκοσμιοποίηση, τις ελεύθερες αγορές, τη συναλλαγή εμπόρων και όταν φτάνει το θέμα της Μακεδονίας, γίνονται εθνικιστές και ξέρουν ότι δεν μπορούν να προχωρήσουν χωρίς τον εθνικισμό. [[Χειροκροτήματα από την πτέρυγα του ΣΥΡΙΖΑ]] Άνθρωποι που πίστεψαν στις αγορές δεν τους βγήκε, γιατί υπήρχε η ανισότητα, και τώρα μας λένε «δεν φταίει το νεοφιλελεύθερο μοντέλο, φταίνε οι ξένοι, φταίνε οι μαύροι, φταίνε οι μετανάστες». Θέλω να πω κάτι τελευταίο, αν μου επιτρέπει ο κύριος Πρόεδρος. Ξέρετε πολλοί και πολλές ότι ήμουν είκοσι οκτώ χρόνια στη Βρετανία. Την αγάπησα αυτή τη χώρα. Όμως, βλέπω μία χώρα να καταστρέφεται από τον εθνικισμό με το Brexit. Βλέπω μία χώρα στην οποία το επίπεδο της συζήτησης έχει κατέβει και δεν θα το περίμενα ποτέ. Βλέπω μία χώρα όπου υπάρχει μίσος. Βλέπω μία χώρα που δεν έχει καμμία σχέση με το πώς ήταν και όλο αυτό, επειδή κάποιοι εθνικιστές είπαν ότι «εμείς είμαστε καλύτεροι από τους άλλους και πρέπει να φύγουμε από την Ευρωπαϊκή Ένωση». [[Χειροκροτήματα από την πτέρυγα του ΣΥΡΙΖΑ]] Μην το αφήσουμε ποτέ αυτό να γίνει στην Ελλάδα. Όταν αρχίσει ο εθνικισμός, στην καλύτερη περίπτωση είναι καταστροφή. Στην καλύτερη περίπτωση! Κύριε Πρόεδρε, κυρίες και κύριοι συνάδελφοι, θα μου επιτρέψετε να τελειώσω με μία προσωπική νότα. Το είπε και ο κ. Μητσοτάκης, ότι είμαστε η μακροβιότερη μνημονιακή Κυβέρνηση και, άρα, είμαι κι εγώ ο μακροβιότερος Υπουργός Οικονομικών. Δυσκολεύτηκα, τσαλακώθηκα, αλλά δεν με ενοχλεί το γεγονός ότι είμαι ο μακροβιότερος Υπουργός Οικονομικών των μνημονίων. Θα με ενοχλούσε, αν μαζί με τον Χουλιαράκη, μαζί με τον Αλεξιάδη και την Παπανάτσιου, μαζί με όλη τη διαπραγματευτική ομάδα, την Αχτσιόγλου, τον Χαρίτση, τον Λιάκο και μερικούς ανθρώπους που δεν ξέρετε σαν τον Δημήτρη Παπαγιαννάκο, που πρέπει να πούμε ότι είναι ο ήρωας αυτής της διαπραγμάτευσης, δεν είχαμε πάντα στο μπροστινό μέρος του κεφαλιού μας τα συμφέροντα των λαϊκών στρωμάτων. Αν πάντα αυτό δεν παλεύαμε. [[Χειροκροτήματα από την πτέρυγα του ΣΥΡΙΖΑ]] Θα με ενοχλούσε αν από τους πρώτους μήνες αποφασίζαμε ότι η πολιτική δεν μπορεί να δώσει λύση και ψάχναμε έναν τεχνοκράτη για να αποδείξουμε ότι η πολιτική και οι πολιτικοί δεν μπορούν να τα καταφέρουν. Αυτό θα με ενοχλούσε πραγματικά. [[Χειροκροτήματα από την πτέρυγα του ΣΥΡΙΖΑ]] Θα με ενοχλούσε αν μετά από δύο χρόνια ζητούσα από τον Αλέξη να μου δώσει μια δουλειά «σιγουράντζα», όπως - τυχαίο το παράδειγμα - Διοικητής της Τράπεζας της Ελλάδας. Θα με ενοχλούσε αυτό. [[Χειροκροτήματα από την πτέρυγα του ΣΥΡΙΖΑ]] Θα με ενοχλούσε αν δεν είχαμε βγάλει όλοι - και εσείς και οι Βουλευτές των ΑΝΕΛ - όλοι μαζί, τη χώρα από το μνημόνιο. Όμως, τη βγάλαμε τη χώρα από το μνημόνιο και σε μας είναι να κάνουμε κάτι. [[Χειροκροτήματα από την πτέρυγα του ΣΥΡΙΖΑ]] Είναι δύσκολο να εξηγήσει κανείς τις δυσκολίες που είχαμε, το πόσο δύσκολο είναι να είσαι σε μία διαπραγμάτευση και να ξέρεις ότι δεν παίζεται το δικό σου μέλλον, αλλά το μέλλον μιας ολόκληρης κοινωνίας. Είναι δύσκολο να σας πούμε πόσο δύσκολο ήταν όταν κάναμε συμβιβασμούς, όπως το καλοκαίρι του 2017 με τις συντάξεις. Είναι δύσκολο να σας πω πόση δουλειά χρειάστηκε για να μπορούμε να το αναστρέψουμε αυτό. Όλα αυτά είναι δύσκολα. Όμως, ξέρετε κάτι; Ο λαός δεν θα μας παινέψει γι' αυτό. Ο λαός ξεχνάει και κοιτάει μπροστά. Και γι' αυτό είναι σημαντικό το αφήγημα πώς μπορούμε να πάμε από δω και πέρα. Διότι με όλα αυτά που έχει περάσει ο ελληνικός λαός δικαιώνεται να μην τον ενδιαφέρουν οι προσπάθειες του παρελθόντος, αλλά η προοπτική για το μέλλον. Σας εξήγησα το δικό μας αφήγημα. Τώρα είναι υποχρέωση όλων μας, που πιστεύουμε ότι μπορούμε σταδιακά, με πισωγυρίσματα, με λάθη, αλλά με στοχοπροσήλωση, να απαντήσουμε στο βασικό ερώτημα που θέτει η ιστορία. Όχι αύριο, όχι κάποτε στο μέλλον, όταν θα έχουν βελτιωθεί οι συνθήκες και οι συσχετισμοί, όχι όποτε είναι καλύτερα τα πράγματα, αλλά τώρα πριν και μετά τις εκλογές.
Ευχαριστούμε πολύ, κύριε Τσακαλώτο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τρεις μαθήτριες και μαθητές και τέσσερις εκπαιδευτικοί συνοδοί τους από το 1ο Γυμνάσιο Κέρκυρας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, πριν δώσω τον λόγο στον Πρωθυπουργό με τον οποίο θα κλείσει και η σημερινή συζήτηση και θα προχωρήσουμε σε ψηφοφορία, να σας πω ότι, ευτυχώς, με πολύ μεγάλη άνεση στη διαδικασία, χωρίς να χρειαστεί να μειωθούν οι χρόνοι των ομιλητών, η διαδικασία κράτησε πενήντα τέσσερις ώρες, μίλησαν διακόσιοι εξήντα πέντε Βουλευτές - το οποίο δεν έχει ξαναγίνει - εκ των οποίων οι διακόσιοι σαράντα οκτώ είναι συνάδελφοι και οι δεκαεπτά εξωκοινοβουλευτικοί από τους Υπουργούς. Ελπίζω ότι θα κλείσουμε και πριν από τις δώδεκα η ώρα, αρκετά πιο νωρίς, με συμβολή όλων των πτερύγων σε αυτή την Αίθουσα. Τον λόγο έχει ο Πρωθυπουργός κ. Αλέξης Τσίπρας.
Κύριε Πρόεδρε, κυρίες και κύριοι συνάδελφοι, η σημερινή μέρα είναι μια μέρα που ενδείκνυται για συγκρίσεις, αλλά και για ουσιαστικό διάλογο πάνω στα ζητήματα της οικονομίας. Επιτρέψτε μου, όμως, να ξεκινήσω με μία παρατήρηση. Δεν μπορώ να το αφήσω ασχολίαστο. Είμαι από το 2009 σε αυτήν εδώ την Αίθουσα - κοντά στα δέκα χρόνια - παρακολουθώ από παιδί τη Βουλή. Ειλικρινά μένω άναυδος. Δεν έχω ξαναδεί ποτέ παρόμοια συμπεριφορά όχι Αρχηγού Αξιωματικής Αντιπολίτευσης αλλά πολιτικού Αρχηγού, να απευθύνεται με αυτό το ιταμό και αυταρχικό ύφος σε εκλεγμένους Βουλευτές.
Τη συμπεριφορά του Βουλευτή να δείτε.
Σας παρακαλώ, κύριε Καράογλου, μη διακόπτετε.
Ονομαστικά τον κ. Καράογλου, κύριε Πρόεδρε;
Μη διακόπτετε, κύριε Μητσοτάκη.
Κύριε Μητσοτάκη, μη διακόπτετε. Ψυχραιμία! Έχετε νεύρα.
Νεύρα έχετε εσείς!
Είμαι πολύ ήρεμος. Έχετε πολλά νεύρα το τελευταίο διάστημα. Είναι λογικό. Θα ακούσετε, όμως, το σχόλιό μου. Είναι μια συμπεριφορά που αναρωτιέμαι εάν οφείλεται στο γεγονός ότι έχετε νεύρα, γιατί το έχετε ξανακάνει, να διατάζετε εκλεγμένο Βουλευτή να περάσει έξω και να απευθύνεστε με αυτόν τον ιταμό τρόπο στον Πρόεδρο της Βουλής και να κουνάτε το δάχτυλο ή είναι στοιχείο του χαρακτήρα σας, να συμπεριφέρεστε ως κακομαθημένο κολεγιόπαιδο, που νομίζει ότι η Βουλή των Ελλήνων είναι τσιφλίκι που σας κληρονόμησε ο πατέρας σας! Δεν είναι, όμως! Εδώ είναι ο ναός της δημοκρατίας! [[Ζωηρά και παρατεταμένα χειροκροτήματα από την πτέρυγα του ΣΥΡΙΖΑ]] Μπορεί στη ζωή σας κάποια πράγματα να τα βρήκατε εύκολα, αλλά αυτή η οίηση και η έπαρση είναι επικίνδυνη για ανθρώπους που διεκδικούν εξουσία. Και αλίμονο αν πάρουν μεγαλύτερη εξουσία ποτέ από αυτή που νομίζουν ότι έχουν! Έρχομαι τώρα όχι στο θέμα του προϋπολογισμού αμέσως, διότι δυστυχώς για άλλη μία φορά στην ομιλία του ο κ. Μητσοτάκης ακολούθησε τον ίδιο ολισθηρό δρόμο, τον οποίο ξεκίνησε για πρώτη φορά στη συζήτηση την προηγούμενη εβδομάδα στη Βουλή, όπου τον είδαμε να έρχεται εδώ και να κατηγορεί τους πολιτικούς του αντιπάλους ως εθνικούς μειοδότες. Τον είδαμε να φτάνει στο κατώτατο σκαλί της αθλιότητας και να κατηγορεί τον Πρωθυπουργό της χώρας ότι πούλησε τη Μακεδονία στους Ευρωπαίους εταίρους, προκειμένου να πάρει τη μη περικοπή των συντάξεων. Με δυο λόγια, ότι έκανα συναλλαγή. Και σας ρωτώ, κύριε Μητσοτάκη: Η συναλλαγή θέλει δύο. Γιατί δεν κατονομάζετε; Με ποιον έκανα αυτή τη συναλλαγή; Με τον κ. Γιούνκερ; Με την κ. Μέρκελ; Με τον κ. Μακρόν; Με ποιον έκανα αυτή τη συναλλαγή; Αυτό, όμως, πέραν του γεγονότος ότι είναι ένα πρωτοφανές ολίσθημα, αποδεικνύει και την ψεύτικη πίστη του κ. Μητσοτάκη στο λεγόμενο ευρωπαϊκό ιδεώδες, την εμπιστοσύνη του στην Ευρώπη και στους ευρωπαϊκούς θεσμούς. Αυτή, λοιπόν, κύριε Μητσοτάκη, είναι η Ευρώπη στην οποία αγωνιζόσαστε να μείνουμε; Η Ευρώπη της φτηνής συναλλαγής; Η Ευρώπη που συναλλάσσεται προκειμένου να κερδίσει και δίνει με αυτόν τον άθλιο τρόπο θέματα τα οποία έχουν κρίσιμη και εθνική σημασία για μία χώρα, προκειμένου να μη μειώσει συντάξεις; Κύριε Μητσοτάκη, με τον τρόπο που πολιτεύεστε αποδεικνύετε ότι δεν είστε ευρωπαϊστής, αλλά ευρωπαϊστής με αφήγημα Σαλβίνι και Όρμπαν και με συνθήματα Μιχαλολιάκου, δυστυχώς. [[Χειροκροτήματα από την πτέρυγα του ΣΥΡΙΖΑ]] Γιατί ο κ. Μιχαλολιάκος της Χρυσής Αυγής έθεσε πρώτος αυτή τη φαεινή ιδέα, αυτό το σενάριο. Την επομένη, την ίδια αθλιότητα την επαναλάβατε στο συνέδριό σας. Εκεί, όμως, πήγατε και ένα σκαλί παρακάτω. Μετά τον κ. Σαμαρά, ο οποίος θυμήθηκε την εποχή του εμφυλίου πολέμου και αναπαρήγαγε τα συνθήματα της Χρυσής Αυγής, σε σχέση με τον Άρη Βελουχιώτη και το χαβιάρι και τα άλλα ωραία και χαριτωμένα που γράφουν οι χρυσαυγίτες στον διαδικτυακό τους τόπο, βγήκατε εσείς και, αφού επαναλάβατε την αθλιότητα περί συναλλαγής, είπατε κάτι που δεν ξέρω αν το καταλάβατε, όταν το λέγατε. Υπάρχει και αυτό το ενδεχόμενο. Μπορεί να μην το καταλάβατε. Είπατε «να τελειώνουμε με τον ΣΥΡΙΖΑ, όχι γι' αυτά που κάνει αλλά γι' αυτά που πιστεύει». Ξέρετε, κύριε Μητσοτάκη, η τελευταία φορά που κάποιοι σε αυτόν τον τόπο αποφάσισαν να τελειώνουν με την Αριστερά γι' αυτά που πιστεύει ήταν όταν άνοιξαν το ξερονήσια και οι φυλακές και χωρίστηκαν και διχάστηκαν οι Έλληνες σε εθνικόφρονες και εθνοπροδότες! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Κουνάτε το χέρι, γιατί προφανώς δεν έχετε καταλάβει πόσο μίσος κρύβουν αυτές οι αναφορές σας και πόσο διχαστικός είναι αυτός ο λόγος σας. Και μετά από όλα αυτά, έχετε το θράσος να έρχεστε σήμερα εδώ και να κουνάτε το δάχτυλο σε μένα και στην παράταξή μου, ότι δήθεν εμείς διχάζουμε και δήθεν εμείς πολώνουμε, διότι έχουμε την άποψή μας, τη διαφορετική άποψη και για τα εθνικά θέματα, αλλά βεβαίως τη διαφορετική μας άποψη και για το πώς πρέπει να προχωρήσει η κοινωνία και η οικονομία. Πέραν αυτής της παράστασης διχαστικού λόγου και ακραίας πόλωσης, με αφορμή την απαράδεκτη και από όλους καταδικαστέα χθεσινή βομβιστική επίθεση ενάντια σε έναν τηλεοπτικό σταθμό και μια εφημερίδα, πράξεις και δράσεις που είναι αδιανόητο να μη στεκόμαστε όλοι απέναντι με απόλυτο και καθαρό τρόπο, έρχεστε εδώ και ούτε λίγο ούτε πολύ κατηγορείτε πάλι εμένα και τον ΣΥΡΙΖΑ ως υπεύθυνους αυτής της εξέλιξης, διότι στοχοποιήσαμε, λέει, μέσα ενημέρωσης και δημοσιογράφους. Με δυο λόγια, δηλαδή, επαναλαμβάνετε αυτή την ακραία και άθλια ανοησία που ακούστηκε και χθες, ότι η Κυβέρνηση είναι ο ηθικός αυτουργός της δράσης των τρομοκρατών. Είχαμε να ακούσουμε, κύριε Μητσοτάκη, τέτοια ακραία και άθλια κατηγορία για μια κυβέρνηση, για ένα πολιτικό κόμμα και για έναν Πρωθυπουργό από τότε που πάλι κάποιοι ακραίοι στο κόμμα σας, στην παράταξή σας, τη δεκαετία του '80 κατηγορούσαν τον Ανδρέα Παπανδρέου ως αρχηγό της «17 Νοέμβρη». Αυτή την αθλιότητα ήρθατε να την επαναλάβετε εδώ.
Κάντε ησυχία, σας παρακαλώ!
Το ξέρω ότι εκνευρίζεστε. Με ποιο σκεπτικό άραγε το επαναλαμβάνετε αυτό; Ποιος είναι ο συνειρμός;
… (δεν ακούστηκε)
Κύριε Κικίλια, μη φωνάζετε. Κάντε ησυχία.
Το σκεπτικό που έχει ο κ. Μητσοτάκης και όσοι λένε αυτές τις ακραίες αθλιότητες είναι ότι όποιος ασκεί πολιτική κριτική ή κατηγορεί κάποιον…
Κάντε ησυχία! Τι θέλετε; Γιατί συνεχίζετε; Σας παρακαλώ!
Το σκεπτικό, λοιπόν, αυτής της ακραίας στάσης και θέσης είναι το εξής απλό σκεπτικό: Όποιος ασκεί πολιτική κριτική ή κατηγορεί κάποιον με πολιτικούς όρους, τότε στοχοποιεί και οπλίζει το χέρι των τρομοκρατών. Αυτό λέτε. Αν αυτό λέτε, τότε θα έπρεπε, κύριε Μητσοτάκη, και εσείς και πολλοί συνάδελφοί σας και η παράταξή σας να ήταν ο ηθικός αυτουργός των επιθέσεων που δέχεται σχεδόν κάθε δεύτερη εβδομάδα ο Αλέκος Φλαμπουράρης, ο Υπουργός Επικρατείας, που έχει καεί τρεις φορές το σπίτι του και που εσείς ήσασταν που αδίκως, όπως φάνηκε από την εξέλιξη της δικαστικής υπόθεσης, τον κατηγορήσατε σε σχέση με το «πόθεν έσχες». Αν ισχύει αυτή η θεωρία, ότι όποιος ασκεί πολιτική κριτική είναι ένοχος και ηθικός αυτουργός, τότε και εσείς είστε ηθικοί αυτουργοί, διότι κάθε δεύτερη βδομάδα επίσης έχουμε βομβιστικούς μηχανισμούς σε γραφεία του ΣΥΡΙΖΑ ή - για να το πάμε και λίγο παραπέρα και να θυμηθούμε ότι η βία δεν κατοικεί μονάχα σε ένα ιδεολογικό στρατόπεδο - είστε και εσείς υπεύθυνοι για το γεγονός ότι προπηλακίστηκε σκαιότατα ο δήμαρχος Θεσσαλονίκης πριν από λίγους μήνες από εθνικιστές ή για τη βεβήλωση των μνημείων της πόλης της Θεσσαλονίκης. Αυτή, λοιπόν, είναι μια απίστευτα ολισθηρή αντίληψη, την οποία οφείλετε να την αποσύρετε από τον πολιτικό διάλογο. Έρχομαι τώρα σε όσα είπατε για άλλη μια φορά για το κρίσιμο θέμα της Συμφωνίας των Πρεσπών και την προοπτική να αποκατασταθεί μια διένεξη και μια διαφορά τριάντα και πλέον χρόνων μέσω αυτής της συμφωνίας. Διότι μιλήσατε για κυβέρνηση των εθνικών υποχωρήσεων. Είναι γνωστό σε όλους, νομίζω, ότι έχετε αλλάξει θέση σταδιακά από τότε που ξεκίνησε αυτή η συζήτηση αρκετές φορές. Είναι φανερό, επίσης, σε όλους - το ίδιο λέτε και στην Ευρώπη άλλωστε - ότι η αντίθεσή σας με την ουσία αυτής της συμφωνίας είναι προσχηματική, ακριβώς διότι δεν θέλετε να διασπάσετε το κόμμα σας εξαιτίας των διαφορετικών απόψεων που υπάρχουν στο θέμα αυτό, αλλά βεβαίως επιθυμείτε, πηγαίνοντας προς τον εκλογικό κύκλο, να ψαρέψετε στα θολά νερά του ακροδεξιού ακροατηρίου και του εθνικιστικού ακροατηρίου. Δεν θα αναφερθώ στις διαδοχικές κόκκινες γραμμές που θέσατε στο ζήτημα της συμφωνίας αυτής. Θα αναφερθώ μονάχα στην τελική κόκκινή σας γραμμή. Γιατί λίγο πριν υπογράψουμε, η κόκκινη γραμμή ήταν να αλλάξει το Σύνταγμά τους. Λίγο πιο πριν ήταν άλλη η κόκκινη γραμμή. Τώρα είναι το λεγόμενο «έθνος» και η «γλώσσα». Το μεν ζήτημα της γλώσσας νομίζω ότι είναι ένα ζήτημα που έχει αναλυθεί. Άλλωστε αναγνωρίζεται διεθνώς από τη Διάσκεψη του Οργανισμού Ηνωμένων Εθνών το 1977, αλλά και η ίδια η συμφωνία αναφέρει ρητώς ότι πρόκειται για νότια σλαβική, που καμμία σχέση δεν έχει βεβαίως με την ελληνική γλώσσα που μιλούν οι Μακεδόνες του ελληνικού κομματιού της Μακεδονίας και που είναι η συνέχεια της αρχαίας ελληνικής παράδοσης και κληρονομιάς. Στο θέμα της εθνότητας όμως και του έθνους επιμένετε διαρκώς. Μάλιστα, φτάσατε στο σημείο εσείς, που τόσο καλά γνωρίζετε την αγγλική γλώσσα, μιας και σπουδάσατε στο εξωτερικό, να μας λέτε ότι nationality είναι το ίδιο με το ethnicity. Δεν είναι citizenship, δεν είναι υπηκοότητα, είναι εθνότητα. Φαντάζομαι ότι δεν θα έχετε παρακολουθήσει το τελευταίο διάστημα τη διαδικασία της συνταγματικής αναθεώρησης στη γειτονική χώρα. Ίσως να έχετε μάθει βέβαια, αλλά δεν το σχολιάσατε, ότι οι όποιες ανησυχίες, που πρώτος εσείς εγείρατε ότι δήθεν υπάρχει ζήτημα μειονότητας στην Ελλάδα - που είναι το πρώτο πράγμα που αυτή η συμφωνία αποτρέπει - έχουν πλέον ολότελα φύγει από το προσκήνιο μέσα από την τροπολογία που έγινε συνταγματική διαδικασία και ευθυγραμμίζεται το αντίστοιχο άρθρο με το δικό μας, μιλώντας για διασπορά και όχι για μειονότητα. Σήμερα λοιπόν, κύριε Μητσοτάκη, έρχεται μια νέα τροπολογία στη Βουλή των Σκοπίων, την οποία καταθέτουν κάποιοι Βουλευτές του κυβερνώντος κόμματος. Τι λέει αυτή η τροπολογία; Αυτή η τροπολογία λέει ότι αυτό που καθορίζεται στη Συμφωνία των Πρεσπών είναι η υπηκοότητα και δεν καθορίζει ούτε προδικάζει την εθνότητα στην οποία ανήκουν οι πολίτες της Βόρειας Μακεδονίας, κύριε Μητσοτάκη! [[Χειροκροτήματα από την πτέρυγα του ΣΥΡΙΖΑ]] Και αυτή η τροπολογία, κύριε Μητσοτάκη, μπαίνει στον συνταγματικό νόμο. Θα δούμε αν ψηφιστεί από τα δύο τρίτα. Αν ψηφιστεί, θα βγείτε δημόσια να πείτε ότι όλα όσα λέγατε τέσσερις μήνες τώρα είναι αερολογίες, είναι λόγια του αέρα και το κάνατε μόνο και μόνο για να διχάσετε τον ελληνικό λαό και να δημιουργήσετε κλίμα; [[Χειροκροτήματα από την πτέρυγα του ΣΥΡΙΖΑ]] Δεν ξέρω αν θα το κάνετε. Πιθανολογώ ότι δεν θα το κάνετε.
Υπάρχει τροπολογία…
Κύριε Αθανασίου, ήσυχα σας παρακαλώ.
Σε ό,τι δε αφορά τις κορώνες σας για την Αλβανία, δεν υπάρχει κανένας λόγος να κάνετε τον τζάμπα μάγκα εδώ τώρα για την Αλβανία, ότι δήθεν εσείς υψώνετε ψηλά το σθένος. Το Υπουργείο Εξωτερικών στο ζήτημα αυτό έχει κάνει και διμερώς διαβήματα, αλλά έχει ενημερώσει και την Ευρωπαϊκή Ένωση, με μήνυμα σαφές ότι, αν δεν υπάρξει σεβασμός των δικαιωμάτων της ελληνικής μειονότητας, κυρίως στο περιουσιακό, αλλά και στο ζήτημα του νέου νόμου για τις μειονότητες, δεν θα υπάρξει ευρωπαϊκή πορεία της γειτονικής χώρας. Και τώρα το να κρύβεστε εδώ πίσω από προσχήματα για να συνεχίσετε αυτή την τακτική, να «ψαρεύετε» δηλαδή και να παρουσιάζετε εσείς τον υπερπατριώτη, νομίζω ότι είναι κάτι που δεν σας τιμά και που πολύ γρήγορα θα αρχίσει να αποκαλύπτεται στα μάτια του ελληνικού λαού. Έρχομαι τώρα στα θέματα του προϋπολογισμού. Έλεγα ότι η σημερινή μέρα είναι μια μέρα που ενδείκνυται για συγκρίσεις, διότι παραλάβαμε πριν από τέσσερα χρόνια μια χώρα βυθισμένη στη χρεοκοπία και βυθισμένη στη χρηματοπιστωτική ασφυξία, μια χώρα που είχε υποστεί ένα πρόγραμμα σοκ λιτότητας και κοινωνικής διάλυσης, πρωτοφανές, το οποίο είναι στην παγκόσμια βιβλιογραφία. Και, βέβαια, σήμερα έχουμε τη χαρά και τη συγκίνηση, όπως φάνηκε από το τέλος της ομιλίας του Υπουργού των Οικονομικών Ευκλείδη Τσακαλώτου, να ψηφίζουμε τον πρώτο μεταμνημονιακό προϋπολογισμό της χώρας μετά από οκτώ χρόνια. Παραλάβαμε τη χώρα αμέσως μετά από μια πενταετία καταστροφής, μετά από έναν οικονομικό όλεθρο, μετά από έναν κοινωνικό Αρμαγεδδώνα και έρχεστε εσείς σήμερα και λέτε να συγκρίνουμε. Βεβαίως να συγκρίνουμε, κύριε Μητσοτάκη. Δεν θέλετε, λέτε, να συγκρίνουμε τι έγινε τα πρώτα χρόνια, το διάστημα 2010-2012. Δεν ξέρω, βέβαια, αν συμφωνεί σε αυτό ο κ. Βενιζέλος και η κ. Γεννηματά, αλλά μαζί κυβερνήσατε και έχετε κοινές ευθύνες. Μήπως το ίδιο λέτε και για την προηγούμενη τετραετία; Η Νέα Δημοκρατία δεν ήταν στην κυβέρνηση του τόπου, όταν το έλλειμμα εκτινάχθηκε στο 15%; Ποια είναι η παράταξη, λοιπόν, που έχει ευθύνη και για το γιατί μπήκαμε στα μνημόνια και για το ότι αυτά τα πέντε χρόνια οδηγηθήκαμε σε έναν πρωτοφανή κοινωνικό Αρμαγεδδώνα. Να συγκρίνουμε, όμως, κύριε Μητσοτάκη, αφού θέλετε να συγκρίνουμε, πού βρεθήκαμε, τι παραλάβαμε, πώς οδηγηθήκαμε ως εδώ. Εφαρμόσατε - γιατί μαζί το κάνατε - μέτρα λιτότητας από το 2010 έως το 2014, την καταστροφική πενταετία, ύψους 65 δισεκατομμυρίων ευρώ. Κόψατε τις συντάξεις την καταστροφική αυτή πενταετία για 40 δισεκατομμύρια ευρώ. Εκτοξεύσατε την ανεργία από το 11% στο 28%. Μειώσατε τον εθνικό μας πλούτο κατά το ένα τέταρτο. Τι ακριβώς θέλετε να συγκρίνουμε; Που έχετε πάρει το τελευταίο διάστημα αγκαλιά και τον κ. Σαμαρά, τον Πρωθυπουργό της καταστροφής, και επαίρεστε για τα κατορθώματά του; Τι να συγκρίνουμε; Που αφήσατε μια χώρα κατεστραμμένη και ηττημένη σαν από πολυετή πόλεμο, παρά το ότι αυτά τα πέντε χρόνια ήμασταν σε καιρό ειρήνης; Δεν κάναμε κανέναν πόλεμο. Θέλετε, λοιπόν, να συγκρίνουμε την καταστροφική πενταετία 2010-2014 με την πενταετία της ανάκαμψης, της ανασυγκρότησης και της αναγέννησης μιας κοινωνίας και μιας οικονομίας από τις στάχτες, μιας κοινωνίας που λεηλατήσατε αυτά τα πέντε χρόνια; Μας λέτε διαρκώς «ψηφίσατε το χειρότερο μνημόνιο». Αλήθεια, κύριε Μητσοτάκη; Θέλετε να συγκρίνουμε τη δημοσιονομική προσαρμογή; Σας τα είπα και την προηγούμενη εβδομάδα αναλυτικά, με νούμερα. Αν συμπεριλάβουμε και τα θετικά μέτρα του κοινωνικού μερίσματος τα τρία τελευταία χρόνια, εμείς πράγματι κάναμε μια ήπια δημοσιονομική προσαρμογή. Αν συμπεριλάβουμε και τα μέτρα του μερίσματος, ήταν γύρω στα 6,4 δισεκατομμύρια ευρώ. Εσείς από το 2010 ως το 2014 είχατε συνολικά μέτρα λιτότητας 65 δισεκατομμύρια ευρώ. Τι θέλετε να συγκρίνουμε; Το «65» με το «6,5»; Δέκα φορές πιο σκληρή υπήρξε η δική σας δημοσιονομική προσαρμογή. Kαι το οξύμωρο; Χωρίς κανένα αποτέλεσμα. Τι ακριβώς να συγκρίνουμε; Μήπως θεωρείτε ότι ο κόσμος στον οποίο απευθύνεστε τα έχει ξεχάσει αυτά; Κάποια στιγμή μπερδευτήκατε πέρυσι, στη συνέντευξή σας στη Θεσσαλονίκη και είπατε ότι εσάς δεν σας ενδιαφέρει η ουσία, αλλά η επικοινωνία. Γλώσσα λανθάνουσα! Δεν είναι όλα επικοινωνία στη ζωή. Όταν, λοιπόν, αυτοί οι άνθρωποι έχουν βιώσει στο πετσί τους να τους κόβεται η σύνταξη ξανά και ξανά και ξανά και να μένουν άνεργοι και να τους κόβεται ο μισθός και να φεύγουν στο εξωτερικό και τώρα βλέπουν τη δυνατότητα να αποκτήσουν αισιοδοξία για το μέλλον τους, προσπαθούν με αξιοπρέπεια να σταθούν στα πόδια τους, πιστεύετε ότι θα σας σώσουν τα ωραία σποτάκια που φτιάχνετε, που συναντάτε τάχα τυχαία ανθρώπους που σας λένε τι ωραίος που είστε;
Κάνε εκλογές να δούμε!
Αυτό πιστεύετε;
Κοντά είναι.
Θα έρθουν και οι εκλογές, κύριε Μητσοτάκη. Τις ζητάτε εδώ και τρία χρόνια. Θα έρθουν και οι εκλογές και θα δούμε, πράγματι, πόσα απίδια πιάνει ο σάκος. Διότι στις εκλογές δεν ψηφίζουν οι δημοσκόποι, αλλά ψηφίζει ο λαός που λεηλατήσατε και που τον Σεπτέμβρη του 2019 θα κοιτάει με περισσότερη αισιοδοξία το μέλλον του και το μέλλον αυτού του τόπου. [[Χειροκροτήματα από την πτέρυγα του ΣΥΡΙΖΑ]] Εμείς, λοιπόν, κύριε Μητσοτάκη, πετύχαμε εκεί που τρεις δικές σας κυβερνήσεις του πολιτικού συστήματος που εκπροσωπείτε και δύο προγράμματα απέτυχαν παταγωδώς. Εμείς οι ανίκανοι, όπως είπατε πριν, εμείς οι ερασιτέχνες, οι άβγαλτοι, που δεν είμαστε από τζάκια εμείς και δεν είμαστε και τεχνοκράτες, πετύχαμε. Αυτό είναι που σε τελική ανάλυση δεν μπορείτε να χωνέψετε με τίποτα. Αυτό είναι που δεν μπορείτε να χωνέψετε. Εδώ και τρία χρόνια διαρκώς καταστροφολογείτε. Είχατε επιλέξει από την πρώτη ημέρα της εκλογής σας το αφήγημα της καταστροφής. Κλείνετε και τρία χρόνια τον Γενάρη. Σας εύχομαι να τα πολλαπλασιάσετε ως Αρχηγός της Αντιπολίτευσης. Τρία χρόνια, ως Αρχηγός της Αντιπολίτευσης, καταστροφολογείτε και ζητάτε εκλογές. Επενδύσατε τα πάντα στην καταστροφή. Δεν σας βγήκε η καταστροφή. Δεν έχετε αφήγημα και προσπαθείτε διαρκώς να φτιάξετε μια ανεστραμμένη εικόνα της πραγματικότητας για να δικαιολογήσετε τα αδικαιολόγητα και να κατασκευάσετε επιχειρήματα. Η πολιτική, όμως, είναι πραγματικότητα, δεν είναι φαντασιακό. Διότι εσείς μας λέτε «τι θα γινόταν εάν». Αυτό είναι το αφήγημα: «Τι θα γινόταν εάν». Οι πολίτες κρίνουν με βάση αυτό που έχουν ζήσει και με βάση αυτό που προσδοκούν, βεβαίως. Στη δική μας περίπτωση υπάρχουν πεπραγμένα κυβερνήσεων που εκπροσώπησαν δύο εκ διαμέτρου αντίθετα πολιτικά σχέδια τα τελευταία οκτώ χρόνια στην Ελλάδα. Είναι οι κυβερνήσεις σας, ΚΙΝΑΛ - ή ΠΑΣΟΚ, πώς να το πω δεν ξέρω, μάλλον ΚΙΝΑΛ - Νέας Δημοκρατίας από το 2010 έως το 2014 και εμείς από το 2015 έως σήμερα. Αυτά τα πεπραγμένα θα κρίνουν οι πολίτες. Θέλω να ξεκινήσω, λοιπόν, αυτή τη σύγκριση επί του βασικού μεγέθους της οικονομίας, το οποίο είναι ο παραγόμενος πλούτος. Από το 2010 έως το 2014, λοιπόν, το ¼ του εθνικού πλούτου, αυτό το 25%, αν το απλώσουμε σε μια πενταετία, θα δούμε ότι είχαμε κατά μέσο όρο περίπου ύφεση 5% κάθε χρόνο τα χρόνια αυτά της καταστροφικής πενταετίας. Από το 2015 έως σήμερα ποια είναι η εικόνα; Η εικόνα είναι η αντίστροφη, κύριε Μητσοτάκη. Μάλιστα, η χώρα στο τέλος του 2018, τώρα δηλαδή, αναμένεται να συμπληρώσει δύο χρόνια θετικού ρυθμού μεγέθυνσης με την ανάπτυξη που έφτασε πέρυσι στο 1,5%, φέτος πάνω από 2% και αναμένεται ακόμα μεγαλύτερη το 2019. Εδώ, λοιπόν, μιλούν τα δεδομένα και όχι οι αστήρικτες εκτιμήσεις σας. Ως προς το δήθεν κόστος της διαπραγμάτευσης, άλλη φορά μας λέτε ότι είναι 80, άλλη φορά 100, άλλη φορά 200, αλλά δεν φαίνεται πουθενά αυτό το κόστος στο δημόσιο χρέος. Η δήθεν αναπτυξιακή έκρηξη βρισκόταν προ των πυλών, τη ζούσε ο κόσμος το 2014, περίμενε την έκρηξη. Εκεί που είχαν 25% ύφεση σωρευτικά τα τελευταία τέσσερα χρόνια, ο κόσμος προσδοκούσε ότι, αν συνέχιζε ο κ. Σαμαράς, θα είχαν ξαφνικά το 2015 ανάπτυξη 5%. Συγγνώμη, αλλά ποιους κοροϊδεύετε; Πώς τα λέτε αυτά τα πράγματα στον ελληνικό λαό; Εσείς που είχατε το ρεκόρ συρρίκνωσης του ΑΕΠ στην ιστορία της μεταπολεμικής Ελλάδας, πώς θα πηγαίνατε ξαφνικά σε ρυθμούς μεγέθυνσης 4% και 5%; Εδώ έχει ένα ενδιαφέρον διάγραμμα, μιας και εσείς αναφέρεστε σε διαγράμματα, που δείχνει το ποσοστό αύξησης του ελληνικού ΑΕΠ σε υψηλό δεκαετίας. Από το 1996 ως το 2010 αυξανόταν το ποσοστό του ΑΕΠ, βυθίστηκε τα πρώτα μνημονιακά χρόνια, από το 2015 και μετά αυξάνεται ξανά. Βεβαίως, μιας και σας αρέσει να μιλάμε και για το δημοσιονομικό πλεόνασμα και έλλειμμα, βλέπουμε την πορεία του πλεονάσματος και του ελλείμματος, όπου όλα τα προηγούμενα χρόνια το έλλειμμα γενικής κυβέρνησης της χώρας ήταν αρνητικό ακόμα και την περίοδο των Ολυμπιακών Αγώνων. Είναι άλλο πράγμα το πρωτογενές πλεόνασμα και άλλο το έλλειμμα γενικής κυβέρνησης. Δεν το λέω για σας. Το λέω γι' αυτούς που μας ακούνε σήμερα. Θετικό πρόσημο, στο πλεόνασμα δηλαδή της γενικής κυβέρνησης, είχαμε μόλις έναν χρόνο πριν. Κρατήστε αυτά στα Πρακτικά για να τα μελετήσετε. [[Στο σημείο αυτό ο Πρόεδρος της Κυβέρνησης και Υπουργός Εξωτερικών κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Να θυμηθούμε, λοιπόν, αφού το θέλετε, σε τι κατάσταση είχατε αφήσει τη χώρα το 2014 τέτοιον καιρό. Είχατε στείλει την πέμπτη αξιολόγηση στις καλένδες, το πρόγραμμα με βάση τους ίδιους θεσμούς ήταν ένα πρόγραμμα ανεπίστρεπτα εκτός πορείας. Θυμάστε πόσο είχατε υπογράψει σε βάθος τετραετίας εσείς που μας κατηγορείτε για τα πλεονάσματα; Είχατε υπογράψει 4,5% και 4% έως το 2060 και κατηγορείτε εμάς, που το 3,5% τώρα και 2% από το 2013 και μετά είναι το τέταρτο μνημόνιο. Εσείς, δηλαδή, τι είχατε υπογράψει ακριβώς; Δεν είναι, όμως, μόνο αυτό. Σας είπα ότι δεν πετύχατε πουθενά. Είχατε στόχο για πλεόνασμα το 2014 1,5% και ξέρετε πόσο φέρατε; Ξέρετε τι λένε τα στοιχεία της ΕΛΣΤΑΤ; Φέρατε 0,1%. Φυσικά, το χειρότερο από όλα και πιο εγκληματικό από αυτά που κάνατε είναι ότι παραδώσατε στους επόμενους, σε μας δηλαδή, άδεια δημόσια ταμεία, ασφαλιστικά ταμεία με υπέρογκα ελλείμματα - πάνω από 1 δισεκατομμύριο ευρώ - και υλοποιούσατε τότε αυτό το σχέδιο της φοβερής εμπνεύσεως του κ. Σαμαρά περί αριστερής παρενθέσεως. Μάλιστα, θυμάμαι ότι ήταν ακόμα και κυβερνητικά στελέχη, ενόσω ήσασταν ακόμα κυβέρνηση, που καλούσαν τους πολίτες εν όψει των εκλογών να βγάλουν τις καταθέσεις τους από τις τράπεζες. Τα ξεχάσατε αυτά; Στο τέλος, δηλαδή, της καταστροφικής σας θητείας, το μόνο που σας ενδιέφερε ήταν η υπονόμευση των πολιτικών σας αντιπάλων και όχι το μέλλον της χώρας. Δεν σας βγήκε, βεβαίως, το σχέδιο της παρένθεσης. Δώσαμε μάχη, καταφέραμε να φθάσουμε σε έναν δύσκολο συμβιβασμό, όπως απέδειξε η ζωή, έναν συμβιβασμό έντιμο, γιατί είχε προοπτική. Επιμένετε να ξεχνάτε ότι αμέσως μετά ζητήσαμε την κρίση του ελληνικού λαού. Έγιναν εκλογές στον τόπο τον Σεπτέμβρη του 2015 μετά τον έντιμο συμβιβασμό, μετά τον δύσκολο συμβιβασμό. [[Χειροκροτήματα από την πτέρυγα του ΣΥΡΙΖΑ]] Ζητήσαμε την ψήφο του ελληνικού λαού για να συνεχίσουμε σε ένα άλλο πρόγραμμα δυσκολίας και ανάβασης, αλλά με προοπτική και, βεβαίως, ο ελληνικός λαός σάς έστειλε ξανά στα έδρανα της Αντιπολίτευσης. Αλήθεια, ας πάμε να πιάσουμε κάποιους τομείς, γιατί σήμερα θέλω να απαντήσω σε τέσσερα κυρίως ζητήματα, όπου προσπαθείτε να δημιουργήσετε αφήγημα, φτιάχνοντας νέους μύθους. Είχατε το θάρρος ή το θράσος - δεν ξέρω - να βγείτε εδώ σήμερα και να μιλήσετε εσείς για θέσεις εργασίας και ανεργία. Δεν ξέρω πώς μπορείτε να το κάνετε εσείς αυτό, όταν με την παράταξή σας επί κ. Σαμαρά Πρωθυπουργού φτάσαμε στο δυσθεώρητο 28% την ανεργία. Και ποιος μπορεί να σας πάρει στα σοβαρά, όταν μιλάτε εσείς για δουλειές και θέσεις εργασίας που έχετε το know how να τις φέρετε, όταν πήγατε την ανεργία στο 28% από το 11% που ήταν. Και εμείς στα τριάμισι αυτά χρόνια από το Σεπτέμβρη του 2015 έχουμε καταφέρει να αποκλιμακώσουμε σήμερα την ανεργία στο 18,3%, έχοντας δημιουργήσει στον τόπο τριακόσιες πενήντα θέσεις εργασίας. Αυτή είναι η πραγματικότητα. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] [[Στο σημείο αυτό ο Πρόεδρος της Κυβέρνησης και Υπουργός Εξωτερικών κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μας κοροϊδεύατε για το πρόγραμμα της Θεσσαλονίκης που είχαμε μιλήσει για τριακόσιες χιλιάδες θέσεις εργασίας. Αυτή είναι η εικόνα της ανεργίας και της αποκλιμάκωσης. Ανέβηκε απότομα στα πρώτα χρόνια της καταστροφής, μετά αποκλιμακώθηκε και σήμερα έχει φτάσει σταδιακά στο 18%. Το υψηλότερο ποσοστό της ανεργίας, κύριε Μητσοτάκη, ήταν στο πρώτο εξάμηνο του 2014 επί κυβερνήσεως Σαμαρά. Κρατήστε το κι αυτό. Αλλά, ξέρετε, το σημαντικότερο θα έλεγα πως δεν είναι ότι καταφέραμε να μειώσουμε σχεδόν δέκα μονάδες την ανεργία από το υψηλότερο ποσοστό της, αλλά ότι έχουμε και σχέδιο για την επόμενη μέρα. Αυτό είναι το κρίσιμο. Διότι η ανεργία στο 18,3% παραμένει υψηλή και όπως με σχέδιο πήγε από το 28% στο 18%, έτσι το σχέδιό μας είναι σταδιακά τα επόμενα χρόνια, μέσα στην επόμενη διετία, να φτάσουμε στο 15% με τη σταθερή ανάκαμψη της οικονομίας και όταν με το καλό θα ολοκληρώνουμε και την επόμενη τετραετία που θα μας δώσει ο ελληνικός λαός, θα φτάσουμε επιτέλους στον ευρωπαϊκό μέσο. Αυτό είναι το σχέδιό μας. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αλλά, μάλλον, η ανεργία και οι θέσεις εργασίας δεν είναι το φόρτε σας. Ας πιάσουμε ένα άλλο θέμα, το οποίο θεωρείτε προνομιακό σας πεδίο. Ας μιλήσουμε για τις επενδύσεις, που είναι το φόρτε σας. Για να δούμε τη δήθεν ιδεοληψία της Κυβέρνησής μας απέναντι στους επενδυτές. Το 2017 ήταν η χρονιά που η χώρα κατέγραψε ρεκόρ δεκαετίας στις άμεσες ξένες επενδύσεις και το ίδιο αναμένεται να συμβεί και φέτος. Ανατρέξτε στα πραγματικά δεδομένα και αναρωτηθείτε γιατί συνέβη αυτό. Θέλω να αναφέρω ενδεικτικά τρεις κλάδους, χωρίς να σημαίνει βεβαίως ότι κινητικότητα δεν καταγράφεται και σε άλλους κλάδους της οικονομίας. Πρώτον, στον ενεργειακό τομέα. Η ολοκλήρωση της πώλησης της ΔΕΣΦΑ με το δημόσιο να αποκτά ουσιαστικά δικαιώματα, η πώληση του 24% του ΑΔΜΗΕ με την παράλληλη διακράτηση του 51% υπό δημόσιο έλεγχο και η ολοκλήρωση των συναλλαγών για τις εταιρείες εμπορίου και υποδομών φυσικού αερίου σε Αθήνα και Θεσσαλονίκη πριν από λίγες μέρες. Επίσης, το νέο θεσμικό πλαίσιο για τις ανανεώσιμες πηγές ενέργειες που είναι σε θέση να φέρουν επενδύσεις σε νέες παραγωγικές μονάδες τον επόμενο χρόνο, της τάξης των 2,5 δισεκατομμυρίων ευρώ στην τριετία. Αυτά είναι μόνο κάποια στοιχεία από την πολύ σημαντική δουλειά που έχει γίνει στον χώρο της ενέργειας τα τελευταία χρόνια. Στον κατασκευαστικό κλάδο ρωτήστε να δείτε ότι ξεκίνησε ξανά οικοδομή. Πάρτε μία εικόνα από τους συνεργάτες σας. Βγείτε, εσείς που κυκλοφορείτε, έξω στην πιάτσα να δείτε τι γίνεται. Ολοκληρώθηκαν, βεβαίως, στα πιο δύσκολα χρόνια, τα πρώτα χρόνια, οι οδικοί άξονες, εκείνοι που εσείς είχατε παρατήσει στη μέση και, μάλιστα, ολοκληρώθηκαν με πολύ πιο ευνοϊκούς όρους για τα συμφέροντα του δημοσίου, ενώ χθες ο Υπουργός Υποδομών ανέφερε ότι προχωρούμε εντός του 2019 στη συμβασιοποίηση νέων έργων συνολικού προϋπολογισμού 9,17 δισεκατομμυρίων ευρώ. Και, τέλος, στον τουριστικό τομέα που έχει, πράγματι, πρωταγωνιστήσει στον τομέα της οικονομίας, εκεί όπου, πέρα από τα αλλεπάλληλα ρεκόρ κάθε έτος, έχουν πραγματοποιηθεί σημαντικότατες ιδιωτικές επενδύσεις, τόσο στα νησιά υψηλής τουριστικής ζήτησης όσο και στη Χαλκιδική, στην Κρήτη και στην Αθήνα. Και στην Αθήνα έχουμε σημαντικότατες επενδύσεις, ιδίως στον τομέα των ξενοδοχείων. Έτσι είχαμε μια πολύ σημαντική αύξηση και στον συνολικό αριθμό των ποιοτικών τουριστικών μονάδων, γεγονός που συμβάλλει και αυτό στην επίτευξη των ρεκόρ στον τουρισμό αλλά και στην ενίσχυση της οικονομικής δραστηριότητας και της απασχόλησης. Επίσης, να αναφέρω τις τομές που έφερε το πρόσφατο νομοσχέδιο του Υπουργείου Τουρισμού και τα κίνητρα του νομοσχεδίου που δίνει και για καζίνο. Και σε αυτό το σημείο να τονίσω, γιατί πολλή σπέκουλα έχει πέσει, ότι το μεγάλο εμβληματικό project του Ελληνικού θα εκκινήσει την άνοιξη του 2019, μετά την ολοκλήρωση της διαγωνιστικής διαδικασίας για το καζίνο και την επίλυση κάποιων τελευταίων γραφειοκρατικών προβλημάτων. Την ίδια στιγμή, επενδύσεις και επιχειρηματικές εξελίξεις λαμβάνουν χώρα και σε σειρά άλλων κλάδων, όπως στον κλάδο της υγείας, των logistics, των τηλεπικοινωνιών, του Real Estate, των τροφίμων. Να δούμε λίγο και τα επίσημα στοιχεία. Σύμφωνα με τα στοιχεία της Στατιστικής Αρχής, το 2017 οι καθαρές ξένες άμεσες επενδύσεις ανήλθαν στα 3,59 δισεκατομμύρια ευρώ. Το εννιάμηνο του 2018 είμαστε ήδη στα 2,77 δισεκατομμύρια ευρώ. Αυτό το νούμερο, το 3,59, σας είπα πιο πριν ότι είναι το μεγαλύτερο στη δεκαετία, δηλαδή πριν ξεκινήσει η κρίση, το 2008. Τι κάνατε εσείς, λοιπόν; Είχατε καλύτερα μεγέθη; Εσείς που είσαστε ειδικοί και που, εν πάση περιπτώσει, οι επιχειρηματίες και οι επενδυτές περιμένουν εσάς για να κάνετε τη μεγάλη τομή στην ελληνική οικονομία, τι νούμερα είχατε; Είχατε μικρότερα νούμερα και μικρότερες αποδόσεις από τις δικές μας. Πάμε παρακάτω. Τώρα που τελείωσε το αφήγημα του τετάρτου μνημονίου σας παρακολουθώ με ενδιαφέρον τι είναι αυτό με το οποίο προσπαθείτε να το αντικαταστήσετε, ότι ισχύει - δεν κάνετε λάθος, παρά το ότι δεν κόπηκαν οι συντάξεις, παρ' ότι ο προϋπολογισμός αυτός έχει θετικά μέτρα πια και όχι αρνητικά - γιατί δήθεν η Ελλάδα είναι μία χώρα αποκλεισμένη από τις αγορές χρήματος, γιατί τα επιτόκια δανεισμού είναι, κατά την εκτίμησή σας, σε απαγορευτικά επίπεδα. Και να, λοιπόν, αυτή είναι η απόδειξη της δικής μας αποτυχίας. Ας πούμε εδώ ορισμένα πράγματα, κυρίες και κύριοι συνάδελφοι, για να αποδομήσουμε έναν ακόμη μύθο της Αντιπολίτευσης και του κ. Μητσοτάκη, γιατί με μύθους αρέσκεται να τρέφεται το τελευταίο διάστημα. Για να δούμε, λοιπόν, πόσο αποκλεισμένη και πόσο απαγορευτική είναι η πρόσβαση στις αγορές για τη χώρα. Πρώτον, η συμμετοχή ξένων επενδυτών στις εκδόσεις εντόκων γραμματίων, οι ημερήσιες συναλλαγές στη δευτερογενή αγορά και η απρόσμενα μεγάλη συμμετοχή των θεσμικών και των ιδιωτών επενδυτών στην ανταλλαγή των ομολόγων του PSI, που έλαβε χώρα πριν από λίγους μήνες, δείχνει κατά πόσο είμαστε αποκλεισμένοι ή όχι. Δεύτερον, το ενδιαφέρον και η θετική διάθεση των επενδυτών για τις επικείμενες εκδόσεις ελληνικών τίτλων, όπως προκύπτει από τις συναντήσεις και τις συζητήσεις που έχει το οικονομικό επιτελείο και εγώ με ξένους επενδυτές στην Ελλάδα και κυρίως στο εξωτερικό. Τρίτον - και ακούστε το λίγο αυτό - το επιτόκιο της δεκαετίας - γιατί μόνο αυτό κοιτάτε και όχι τη συνολική καμπύλη των επιτοκίων - του δεκαετούς ομολόγου κυμαίνεται από τη μέρα που βγήκαμε από το μνημόνιο, λίγο πάνω από το 4%, μεταξύ 4,1% και 4,35%. Αυτή περίπου είναι η διακύμανσή του. Άρα γιατί είμαστε αποκλεισμένοι από τις αγορές; Γιατί μας λέτε ότι αυτή η τιμή του δεκαετούς ομολόγου μας προσφέρει έναν ακριβό δανεισμό, ενώ εσείς όσο είχατε τη χώρα στην ασφάλεια του Διεθνούς Νομισματικού Ταμείου, είχατε εξασφαλίσει φθηνότερο δανεισμό. Αλήθεια; Μια Βουλευτής σας, μάλιστα - κάποτε ήταν στο Ποτάμι νομίζω, αλλά τώρα είναι σε εσάς - βγήκε από αυτό εδώ το Βήμα και είπε ότι τρώμε τα λεφτά από το «μασούρι» - έτσι το αποκάλεσε το buffer που εξασφαλίσαμε - μέχρις ότου - το προεξόφλησε, δεν ξέρω αν εξέφρασε κάποιον μύχιο πόθο - ξανάρθει το Διεθνές Νομισματικό Ταμείο να μας δανείσει.
Πείτε και τη συνέχεια. Γιατί δεν λέτε...
Παρακαλώ πολύ!
Τι πάθατε, κυρία μου; Τι θέλετε;
Σας παρακαλώ σταματήστε.
Τι θέλετε, κυρία μου; Γιατί εξεγείρεστε; [[Θόρυβος από την πτέρυγα της Νέας Δημοκρατίας]] Εγώ δεν θα σας πω «περάστε έξω», όπως είπε ο Αρχηγός σας πριν στους Βουλευτές του ΣΥΡΙΖΑ, που ούτε καν είχαν το θάρρος ή το θράσος να βγουν και να αντιμιλήσουν στον Αρχηγό της Αξιωματικής Αντιπολίτευσης. Με ησυχία παρακολουθούσαν, αλλά βρίσκεστε σε πολύ μεγάλο πανικό τώρα τελευταία.
Δεν σας πνίγει το δίκιο και δεν θα αναφέρω ονόματα. Σας παρακαλώ.
Το επιχείρημα, λοιπόν, που αρνείστε να ακούσετε, διότι δεν σας συμφέρει, δεν έχει να κάνει με τα όσα είπατε ή δεν είπατε, κυρία μου, έχει να κάνει με την επιχειρηματολογία του Αρχηγού σας, του νέου Αρχηγού σας, του κ. Μητσοτάκη, γιατί αλλάζετε Αρχηγούς από ό,τι φαίνεται με μεγάλη ευκολία. Είπε, λοιπόν, ο κ Μητσοτάκης ότι είναι πιο ακριβός ο δανεισμός μας τώρα και γι' αυτό είναι αδύναμη, έχει αποκλειστεί η πρόσβαση της χώρας στις αγορές χρήματος. Τώρα είναι μεταξύ 4,1% και 4,35%, ενώ το ΔΝΤ, στο οποίο κάποιοι από σας θέλετε να γυρίσουμε πίσω στις αγκαλιές του, μας δάνειζε με 4,9%. Και να θυμίσω ότι το μέσο κουπόνι των ομολόγων του PSI ήταν στα 4,7% και των ομολόγων που διακρατεί το ευρωσύστημα περίπου στο 5%. Ή μήπως, για να πούμε και αυτό, πριν την κρίση και πριν μπούμε σε αυτόν τον κυκεώνα των μνημονίων και της ασφάλειας του χαμηλού δανεισμού, δανειζόμασταν φθηνότερα και τώρα έχουμε ακριβή τιμή στα ομόλογα του ελληνικού δημοσίου και, άρα, είμαστε εκτός αγορών; Σας δείχνω, λοιπόν, την απόδοση του ελληνικού δεκαετούς ομολόγου από το 2005 έως και το 2018. Κοιτάχτε την, το 2005, το 2006, το 2007, το 2008, το 2009 πριν την κρίση, ήταν ακριβώς εκεί όπου βρίσκεται σήμερα λίγο πάνω από το 4%. Και τότε δανειζόμασταν και δεν ήμασταν εκτός αγορών. Ήταν κατά μέσο όρο την περίοδο εκείνη, είχε φτάσει μάλιστα αν συμπεριλάβουμε και τη χρονιά πριν μπούμε στο μνημόνιο που άρχισαν να τσιμπάνε, κατά μέσο όρο 4,8%. [[Στο σημείο αυτό ο Πρόεδρος της Κυβέρνησης και Υπουργός Εξωτερικών κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ορίστε, λοιπόν, νά 'τος και ο άλλος μύθος ότι είμαστε αποκλεισμένοι από τις αγορές, ενώ το κόστος των υποχρεώσεων μας, που πρέπει να αντικαταστήσουμε την επόμενη χρονιά, είναι από 4,5% έως 5%. Τώρα είμαστε αποκλεισμένοι με ομόλογο στο 4,35%. Πόθεν προκύπτει, λοιπόν, αυτή η απαγορευτική έξοδος στις αγορές, ότι δεν βγήκαμε στις αγορές, και αυτό είναι δείγμα της αποτυχίας μας; Δείτε και τα ποιοτικά στοιχεία. Το μεσοσταθμικό επιτόκιο δανεισμού βρίσκεται στο 1,73%, η μεσοσταθμική διάρκεια στα δεκαοκτώμισι έτη, ενώ οι ετήσιες δαπάνες εξυπηρέτησης είναι από τις χαμηλότερες σε όλη την Ευρωπαϊκή Ένωση. Στην έκθεση δε βιωσιμότητας του ελληνικού χρέους από τους θεσμούς, την τελευταία, τονιζόταν ότι, για να είναι βιώσιμη η χρηματοδότηση, πρέπει το κόστος της αναχρηματοδότησης να είναι κάτω από 5% στο πενταετές ομόλογο, όχι στο δεκαετές. Ξέρετε πόσο είναι σήμερα το πενταετές ομόλογο; Στο 3,45%. Όταν εσείς επιχειρήσατε έξοδο και την πιλοτική, όπως είχατε πει και την παρουσιάσατε ως επιτυχημένη, ήταν με 5% κοντά. Πώς είναι, λοιπόν, αποκλεισμένη η Ελλάδα από τις αγορές; Γιατί δημιουργείτε διαρκώς μύθους, προκειμένου να δημιουργείτε ψευδή εικόνα στον ελληνικό λαό, αλλά ταυτόχρονα να δυσφημείτε και την πορεία της χώρας και της ελληνικής οικονομίας στο εξωτερικό. Το buffer στο οποίο αναφερθήκατε, το «μαξιλάρι», το «μασούρι», όπως θέλετε πείτε το, έχει δημιουργηθεί με ένα κεφαλαιακό απόθεμα που ξεπερνάει τα 26 δισεκατομμύρια ευρώ σε συμφωνία με τους θεσμούς, απέναντι στην ιδέα, την οποίαν δεν ξέρω αν εκφράσατε ποτέ επίσημα, κύριε Μητσοτάκη - φλερτάρατε και εσείς και πολλοί από την παράταξή σας έχουν μιλήσει για αυτή την ιδέα, είναι σίγουρα, όμως, του κεντρικού τραπεζίτη, εγώ αυτό γνωρίζω - να πηγαίναμε σε πιστοληπτική γραμμή, προληπτική. Τι σήμαινε, όμως, προληπτική πιστοληπτική γραμμή και γιατί το κρύβουμε αυτό από τον ελληνικό λαό; Νέο MOU, νέο μνημόνιο. Αυτό σήμαινε. Να, λοιπόν, τι καταφέραμε εμείς. Καταφέραμε να βγάλουμε τη χώρα καθαρά, καταφέραμε να έχουμε μία πρόσβαση και δυνατότητα πρόσβασης στις αγορές, όπως είχαμε και πριν από τα μνημόνια. Βεβαίως, θα πέσει ακόμα περισσότερο, όταν η διεθνής συγκυρία, και αναφέρομαι και στην Ιταλία αλλά και στις αναδυόμενες αγορές, διαμορφώσουν τους όρους εκείνους που αποκλιμακωθεί η τιμή του ιταλικού ομολόγου και των άλλων ομολόγων. Και το buffer αυτό δεν το έχουμε για να το δαπανήσουμε, αλλά ακριβώς για να έχουμε την πολυτέλεια να κρίνουμε εμείς πότε θα βγούμε με τους καλύτερους όρους στις αγορές. Και να είστε βέβαιος, κύριε Μητσοτάκη, δεν θα κινηθούμε, όπως εσείς, με επικοινωνιακούς όρους, ούτε να νομίζετε ότι μας πιέζετε σε αυτό το ζήτημα. Θα κινηθούμε κατ' όπως ορίζει το δημόσιο συμφέρον και όχι κατ' όπως ορίζει η δική σας ανάγκη για επικοινωνία και κινήσεις εντυπωσιασμού και θα βγούμε στις αγορές ξανά όπως πρέπει με πολύ καλό επιτόκιο. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Πάει και ο δεύτερος μύθος. Πάμε σε ένα άλλο, αγαπημένο σας και αυτό θέμα, τις ακραίες επιβαρύνσεις στη φορολογία και στο ασφαλιστικό. Κοιτάξτε, για να είμαι ειλικρινής, οι ακραίες επιβαρύνσεις είναι ένα πράγμα, αλλά το για ποιους είναι ακραίες επιβαρύνσεις είναι ένα δεύτερο πράγμα. Τώρα, λοιπόν, με την ευκαιρία θέλω να ευχαριστήσω και εσάς αλλά και την εφημερίδα «ΚΑΘΗΜΕΡΙΝΗ», η οποία την προηγούμενη εβδομάδα είχε πρωτοσέλιδο ένα έγκυρο δημοσίευμα, το οποίο αναφέρατε και εσείς, που έλεγε ότι με το νέο πλαίσιο στον φόρο εισοδήματος, το 19% των φυσικών προσώπων πληρώνει περίπου το 90% του συνολικού ποσού. Προσέξτε, όμως, αν αντιστρέψουμε την εικόνα και τα νούμερα, αν αντιστρέψουμε την οπτική μας, με βάση τα απλά μαθηματικά, τι σημαίνει αυτό; Ότι το 81% των φυσικών προσώπων πληρώνει μόνον το 10% της συνολικής επιβάρυνσης. Αντιστοίχως, εσείς σήμερα μιλήσατε και για την επιβάρυνση στον ΕΝΦΙΑ, ότι το 33% πληρώνει το 66%. Άρα, αν το πάρουμε αντίστροφα, σημαίνει ότι η μεγάλη πλειοψηφία, το 66% πληρώνει το 33%. Να, λοιπόν, κύριε Μητσοτάκη, κυρίες και κύριοι συνάδελφοι, γιατί στην Ελλάδα του ΣΥΡΙΖΑ δεν μπορεί να αναπτυχθεί και δεν θα αναπτυχθεί κίνημα αντίστοιχο των «κίτρινων γιλέκων» της Γαλλίας. Γιατί εμείς δεν καταφέραμε απλά να βγάλουμε τη χώρα από τα μνημόνια, αλλά καταφέραμε να τη βγάλουμε από τα μνημόνια μοιράζοντας τα βάρη - ναι, τα βάρη - αλλά δίκαια, με δικαιοσύνη. Οι έχοντες επιβαρύνθηκαν περισσότερο. Η μεγάλη πλειοψηφία ελαφρύνθηκε. Και τώρα, βεβαίως, έχουμε άλλη μία δύσκολη δουλειά να κάνουμε, να μοιράσουμε δίκαια τα οφέλη. Αντιθέτως, εσείς, κύριε Μητσοτάκη, μιλάτε πάντα και σχεδιάζετε πολιτική εξ ονόματος μιας μικρής μερίδας εχόντων σε αυτόν τον τόπο, οι όντως επιβαρύνονται περισσότερο, αλλά με προφανή στόχο να ελαφρύνονται τα βάρη της κοινωνικής πλειοψηφίας. Ανάγετε, λοιπόν, σε γενικό συμφέρον, το συμφέρον των πολύ υψηλών, των ανώτερων εισοδηματικών στρωμάτων. Αυτή είναι η ιδεολογία σας, αυτό είναι το πολιτικό σας σχέδιο. Η ευημερία των από πάνω και η εξαθλίωση των υπολοίπων. Σχετικά με το ασφαλιστικό, επιτρέψτε μου να τοποθετηθώ με δύο μόνο στοιχεία. Με το παλιό σύστημα, πριν έρθει ο «επαίσχυντος» νόμος Κατρούγκαλου - έτσι τον είπατε, «λαιμητόμο», και όλα αυτά τα πολύ ωραία κοσμητικά επίθετα - με το παλιό σύστημα, λοιπόν, μέχρι 200 ευρώ πλήρωναν τρεις στους δέκα ασφαλισμένους. Τώρα με το δικό μας ασφαλιστικό, μέχρι 200 ευρώ πληρώνουν εννέα στους δέκα ασφαλισμένους. Επομένως ένας στους δέκα πράγματι επιβαρύνεται περισσότερο, αλλά εννέα στους δέκα πληρώνουν λιγότερα. Αυτή, λοιπόν, είναι η διαφορά μας, κυρίες και κύριοι συνάδελφοί. Εμείς είμαστε με τους εννέα στους δέκα και εσείς είστε με τον έναν. Εμείς είμαστε με τους πολλούς και εσείς είστε με τους λίγους και τους εκλεκτούς. Αυτή είναι η διαφορά μας. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Εμείς, όμως, κυρίες και κύριοι συνάδελφοι, έχουμε όραμα και σχέδιο και απόλυτη προσήλωση και στήριξη στην κοινωνική πλειοψηφία. Γι' αυτό και στον προϋπολογισμό του 2019 αποτυπώνεται αυτό το σχέδιο. Βγάζουμε τη χώρα από την κρίση με την κοινωνία όρθια και σχεδιάζουμε την ανασυγκρότηση του κοινωνικού κράτους που εσείς διαλύσατε, κύριοι της Νέας Δημοκρατίας. Στον τομέα της κοινωνικής ασφάλισης και αλληλεγγύης η μη περικοπή των συντάξεων είναι γνωστή. Γίνεται γνωστό πλέον ότι έχουμε κι αύξηση των συντάξεων για εξακόσιες είκοσι χιλιάδες συμπολίτες μας. Έχουμε τη στήριξη της κοινωνικής πρόνοιας και την αύξηση κατά 75% σε σχέση με τον προϋπολογισμό του 2018, των κονδυλίων για την πρόνοια και κατά 408% σε σχέση με τα κονδύλια του 2015. Έχουμε τη διατήρηση του Κοινωνικού Εισοδήματος Αλληλεγγύης που απολαμβάνουν σήμερα εξακόσιες είκοσι χιλιάδες δικαιούχοι, ένα εισόδημα το οποίο άλλαξε την εικόνα και για πρώτη φορά από την έναρξη της κρίσης μειώθηκε η ακραία φτώχεια και η παιδική φτώχεια. Αναφέρθηκε σε αυτό ο κ. Χουλιαράκης. Έχουμε το επίδομα στέγης καθολικά για πρώτη φορά. Η εφαρμογή του προγράμματος θα γίνει με σχετικό νόμο που θα φέρουμε το 2019, και θα αφορά σε περισσότερες από τριακόσιες χιλιάδες οικογένειες. Έχουμε την αναβάθμιση του Προγράμματος «Βοήθεια στο Σπίτι», όπου μετατρέπεται το τρέχον εργασιακό καθεστώς των εργαζομένων ορισμένου χρόνου σε αορίστου. Ψηφίστηκε ήδη στη Βουλή η σχετική ρύθμιση για την προκήρυξη τριών χιλιάδων διακοσίων θέσεων μόνιμου προσωπικού. Έχουμε τη μείωση των ασφαλιστικών εισφορών και την επιδότηση των εισφορών για νέους ως είκοσι πέντε ετών που νομοθετήσαμε ήδη. Έχουμε τη σαφή στήριξή μας προς τους νησιώτες, που μέχρι πρότινος ήταν απολύτως απομονωμένοι, με την καθολική εφαρμογή του μεταφορικού ισοδύναμου από τη νέα χρονιά. Ήταν ένα αίτημα δεκαετιών. Και στον τομέα της παιδείας, όμως, και της έρευνας έχουμε την πρόσληψη τεσσερισήμισι χιλιάδων εκπαιδευτικών και εξειδικευμένου προσωπικού σε θέσεις προσωπικού στην ειδική αγωγή που τώρα καλύπτεται από συμβάσεις ορισμένου χρόνου. Έχουμε την πρόσληψη δεκαπέντε χιλιάδων μόνιμων καθηγητών στην τριετία 2019-2021 χάρη στην εφαρμογή, για πρώτη φορά μετά τα μνημόνια, του κανόνα προσλήψεων «ένας προς έναν», που εμείς υιοθετήσαμε με αγώνα - και εσείς θέλετε να τον επαναφέρετε στο «ένας προς πέντε» σε ό,τι αφορά το σύνολο της γενικής κυβέρνησης - εκεί όπου πραγματικά έχουμε τεράστια ανάγκη σε μόνιμο προσωπικό, δηλαδή στους καθηγητές δευτεροβάθμιας εκπαίδευσης. Θα τα μάθετε αύριο κατά τη διάρκεια - και μετά - του Υπουργικού Συμβουλίου, όπου θα αποφασίσουμε - πάντα μέσα στο πλαίσιο του ΑΣΕΠ - για τις διαγωνιστικές διαδικασίες γι' αυτές τις προσλήψεις. Αλλά δεν είναι μόνο οι προσλήψεις. Είναι και η συνεχής αύξηση των δαπανών στην παιδεία και την έρευνα από το 2015. Ειδικότερα για το 2019 προβλέπεται το ποσό των 5,5 δισεκατομμυρίων ευρώ στον προϋπολογισμό, παρουσιάζοντας ενίσχυση κατά 4,2% σε σχέση με το 2018. Αν, όμως, υπολογίσουμε πόσο αυξάνουμε τις δαπάνες από το 2015- από τον δικό σας προϋπολογισμό - στην παιδεία, αυτές αυξάνονται από το 2015 ως το 2019 κατά 722 εκατομμύρια. Τα ίδια κι ακόμα θετικότερα για την έρευνα. Οι συνολικές δαπάνες για έρευνα κι ανάπτυξη στη χώρα ακολουθούν αυξητική τάση. Από 0,83% του ΑΕΠ το 2014 έχουμε φτάσει στο 1,3%, πλησιάζοντας, με γοργούς ρυθμούς, στο 2% που είναι ο κοινοτικός μέσος όρος. Παράλληλα, εντός των πρώτων μηνών του 2019 θα εκκινήσει μια νέα διαδικασία για τη διαχείριση μη ρυθμιζόμενων, συσσωρευμένων και ληξιπρόθεσμων χρεών του ιδιωτικού τομέα τόσο σε ό,τι αφορά χρέη προς το δημόσιο όσο και προς τα ασφαλιστικά ταμεία. Η νέα ρύθμιση θα αφορά περιπτώσεις που δεν εμπίπτουν στον εξωδικαστικό συμβιβασμό, θα είναι ευέλικτη, χωρίς ιδιαίτερα γραφειοκρατικά βάρη και οι δόσεις θα μπορούν να φτάνουν ανά περίπτωση και ως τις εκατόν είκοσι. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Προχωράμε, επίσης, στην επέκταση και διόρθωση του εξωδικαστικού συμβιβασμού και το 2019, έχοντας ήδη προχωρήσει στην απλοποίηση της διαδικασίας, γεγονός που έχει επιταχύνει την επίλυση υποθέσεων, ενώ, ταυτόχρονα, μελετούμε και νέες προτάσεις για την περαιτέρω απλοποίηση της διαδικασίας. Τέλος, σε ό,τι αφορά στην πρώτη κατοικία σχεδιάζουμε ένα νέο, μόνιμο πλαίσιο προστασίας και με τη συμβολή του κράτους μέσω του προϋπολογισμού. Σε αυτό το νέο πλαίσιο θα συμμετάσχουν τόσο το δημόσιο όσο και οι τράπεζες, που θα ζητηθεί να συμμετάσχουν, αλλά και οι δανειολήπτες. Η συμβολή του κράτους στις μηνιαίες αποπληρωμές των δανείων με την παροχή τυποποιημένων λύσεων και κινήτρων από τη μεριά των τραπεζών, θα επιφέρει, πιστεύουμε, την επίτευξη τριών ιδιαίτερα σημαντικών στόχων. Πρώτον, τη διατήρηση του βασικού περιουσιακού στοιχείου για τα νοικοκυριά που είναι η πρώτη κατοικία - κι αυτό είναι το σημαντικότερο - δεύτερον, ταυτόχρονα τη σταδιακή μετατροπή των κόκκινων δανείων σε εξυπηρετούμενα, γεγονός που θα συμβάλει στην περαιτέρω εξυγίανση των τραπεζικών ισολογισμών και την απελευθέρωση κεφαλαίων για τη χρηματοδότηση της οικονομίας και, τρίτον, τη διατήρηση και την ενίσχυση του επιπέδου της κοινωνικής συνοχής, στοιχείου απαραίτητου για τη δίκαιη, βιώσιμη και μακροχρόνια ανάπτυξη της χώρας. Κυρίες και κύριοι συνάδελφοι, φτάνοντας, λοιπόν, στον πρώτο μεταμνημονιακό προϋπολογισμό κι έχοντας περάσει αυτές τις μεγάλες δυσκολίες όλα αυτά τα χρόνια, γίνεται σαφές σε όλους μας ότι η Ελλάδα από την ασφυξία περνά στην ανασυγκρότηση. Η Ελλάδα αλλάζει εποχή. Και το όραμά μας είναι σαφές για τη δυναμική ανάπτυξη της ελληνικής οικονομίας, για τη διασφάλιση της δημοσιονομικής σταθερότητας και την αποφυγή κινδύνων που αντιμετωπίζει πιθανώς. Τους βλέπουμε τους κινδύνους μπροστά μας - έχουμε μια ασταθή παγκόσμια οικονομία - κινδύνους που αντιμετώπισε η Ελλάδα το 2009-2010 και μπήκε σ' αυτή την περιπέτεια. Προχωράμε μπροστά με την αύξηση των μισθών, τόσο του κατώτατου όσο και συνολικά, διότι για μας η αύξηση των μισθών είναι εργαλείο για την ανάπτυξη, είναι προϋπόθεση για την ανάπτυξη, όχι συνεπακόλουθο της ανάπτυξης, όπως κάποιοι λένε εδώ μέσα. Και, βεβαίως, αυτό σημαίνει αύξηση της αγοραστικής δύναμης των πολιτών, άρα και της κατανάλωσης. Προχωράμε με τη στήριξη και την αναβάθμιση, όπως σας είπα, του κοινωνικού κράτους, της παιδείας, της αλληλεγγύης, τις μεγάλες θεσμικές τομές με τη συνταγματική Αναθεώρηση, τον εξορθολογισμό των σχέσεων Κράτους - Εκκλησίας αμέσως μετά, το 2019, τη νέα αναβαθμισμένη θέση της Ελλάδας στον κόσμο και τη γειτονιά της πρώτα απ' όλα. Αυτοί είναι οι άξονες του σχεδίου μας για την Ελλάδα της μεταμνημονιακής εποχής, για την Ελλάδα της επόμενης μέρας σε μια Ευρώπη που σήμερα βρίσκεται ανάμεσα σε δύο ιστορικά ενδεχόμενα: Ή θα συναφθεί ένα νέο κοινωνικό συμβόλαιο στη βάση της δικαιοσύνης, της ισότητας και της αλληλεγγύης ή θα βαθύνουν ανεπίστρεπτα οι ανισότητες, θα κερδίσει κι άλλο έδαφος ο ρατσισμός και θα τροφοδοτηθούν κι άλλο οι κοινωνικές εκρήξεις. Από τη μια έχουμε το παράδειγμα της Ελλάδας, της Ισπανίας, της Πορτογαλίας σήμερα με την αύξηση των μισθών, την προστασία της εργασίας, τη στήριξη του κοινωνικού κράτους, τη διεύρυνση των ατομικών δικαιωμάτων και των ελευθεριών και από την άλλη έχουμε κι άλλα μοντέλα, τα οποία τα βλέπουμε από ακροδεξιούς που έρχονται στην εξουσία, που δεν ξέω αν τους θαυμάζετε κι εσείς, κύριε Μητσοτάκη. Να σας πω κάτι, όμως; Όλοι αυτοί - και ο Σαλβίνι και ο Όρμπαν και ο Κουρτς - είχαν ένα αφήγημα, το οποίο, πέραν της εύκολης λαϊκίστικης προσέγγισης ότι για όλα φταίνε οι ξένοι, βασιζόταν σε έναν δήθεν αντισυστημισμό. Αναρωτιέμαι πόσο μπορείτε εσείς να στηριχθείτε σε ένα τέτοιο αφήγημα, που είστε ο πιο γνήσιος εκπρόσωπος του πολιτικού συστήματος στη χώρα, του συστήματος αυτού που μας οδήγησε στα βράχια και τη χρεοκοπία. Όμως θα ήθελα να σας πω κάτι κλείνοντας. Εσείς λέτε ότι πρέπει να ηττηθεί ο ΣΥΡΙΖΑ γι' αυτά που πιστεύει, όπως παρατήρησα αρχικά. Εμείς δεν θέλουμε να ηττηθείτε εσείς γι' αυτά που πιστεύετε. Όχι γιατί εκ φύσεως είμαστε αντίθετοι σε μια δυσανεξία σε διαφορετικές ιδέες και απόψεις, αλλά κυρίως γιατί εμείς θέλουμε να ηττηθείτε γι' αυτά που κάνατε στον τόπο τα προηγούμενα χρόνια και γι' αυτά που ξέρουμε, είμαστε σίγουροι ότι θα κάνετε αν επιστρέψετε. Όχι για τις ιδέες σας. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Εμείς λέμε ότι πρέπει να ηττηθείτε ξανά, γιατί αν δεν ηττηθείτε θα καταστρέψετε εκ νέου το κοινωνικό κράτος, θα επιστρέψουμε εκ νέου στην εποχή του πεντάευρου στα νοσοκομεία και στην εποχή που οι ανασφάλιστοι δεν είχαν δικαίωμα πρόσβασης στην υγεία. Θα συρρικνώσετε ξανά τους μισθούς. Θα επαναφέρετε ξανά την απορρύθμιση στην αγορά εργασίας και θα συσσωρεύσετε ξανά νέα ελλείμματα και χρέη στα ασφαλιστικά ταμεία. Θα επαναφέρετε ξανά το καθεστώς της φοροασυλίας του μεγάλου πλούτου. Θα εφαρμόσετε - το έχετε διακηρύξει - ένα ασφαλιστικό τύπου Πινοσέτ και νέες περικοπές στις συντάξεις. Θα διατηρήσετε το καθεστώς ασυλίας για Υπουργούς που ελέγχονται για πράξεις ενάντια στο δημόσιο συμφέρον. Θα κάνετε ξανά - και αυτό είναι το χειρότερο - την Ελλάδα μια χώρα περίκλειστη, φοβική και κομπάρσο των διεθνών εξελίξεων, διότι, όπως λέτε, δεν θέλετε να είναι ηγέτιδα δύναμη στα Βαλκάνια. Θέλετε τη βόρειο Ελλάδα να έχει την πλάτη στις γειτονικές χώρες και θέλετε να έχετε μια διαφορετική γραμμή από αυτή που μας έκανε περήφανους στην Ευρώπη, από αυτή που είχαμε στο προσφυγικό. Θέλετε να σπείρετε το μίσος και τον διχασμό. Γι' αυτό εμείς λέμε ότι πρέπει να ηττηθείτε, όχι για τις ιδέες σας. Και να ξέρετε, κύριε Μητσοτάκη, ότι αυτός που σε τελική ανάλυση θα μας κρίνει και αυτός που δεν θα αφήσει να συμβεί αυτό το πισωγύρισμα στον τόπο, αυτή η παλινόρθωση, είναι ο ελληνικός λαός, οι Ελληνίδες και οι Έλληνες που βλέπουν ότι παίρνουν ξανά το μέλλον στα δικά τους χέρια, ότι η χώρα αποκτά ξανά αυτοπεποίθηση και όραμα, γίνεται πιο δίκαιη, πιο σύγχρονη, πιο δημοκρατική, πιο κοινωνική. Το 2019 πιστεύουμε ότι ξημερώνει γι' αυτή την Ελλάδα ως το πρώτο έτος της σύγχρονης αναγέννησής της. Θέλω, λοιπόν - και το λέω με ειλικρίνεια, κυρίες και κύριοι συνάδελφοι της Πλειοψηφίας - ακούγοντας και όσα είπε ο Ευκλείδης κλείνοντας την ομιλία του, να σας πω το εξής: Περάσαμε από σαράντα κύματα και μείναμε όρθιοι. Θέλω να ευχαριστήσω προσωπικά τον καθένα και την καθεμιά από τους Βουλευτές της κυβερνητικής πλειοψηφίας… [[Χειροκροτήματα από την πτέρυγα του ΣΥΡΙΖΑ και των ΑΝΕΛ]] …γιατί από δω και στο εξής τα πράγματα είναι πιο εύκολα για σας, αλλά αυτό που περάσατε αυτά τα τριάμισι χρόνια ήταν πράγματι μία «Οδύσσεια». Και θέλω να σας καλέσω να ψηφίσετε τον πρώτο μεταμνημονιακό προϋπολογισμό της χώρας, τον πρώτο προϋπολογισμό δημοσιονομικής επέκτασης μετά από οκτώ ολόκληρα χρόνια λιτότητας, τον πρώτο δικό μας, δικό σας προϋπολογισμό, τον πρώτο προϋπολογισμό μιας Ελλάδας ελεύθερης ξανά, ανασυγκροτημένης, αισιόδοξης και πάνω από όλα μιας Ελλάδας πιο δίκαιης, η οποία θα προχωρήσει μπροστά. Το χρωστάμε στις επόμενες γενιές, το χρωστάμε στους πολίτες που χάρη στις δικές τους θυσίες βγήκαμε από τα μνημόνια και από την κρίση. Θα ολοκληρώσουμε το έργο μας και θα έχουμε μπροστά μας τη δυνατότητα νέας εντολής από τον ελληνικό λαό, για να πάμε ακόμα πιο μπροστά την Ελλάδα και να στηρίξουμε ακόμα περισσότερο τις δυνάμεις της κοινωνίας, πάνω στις οποίες βασιστήκαμε όλα αυτά τα χρόνια. Σας ευχαριστώ.
Κύριε Πρόεδρε, ζητώ τον λόγο επί προσωπικού.
Κυρίες και κύριοι συνάδελφοι, η συζήτηση για τον κρατικό προϋπολογισμό οικονομικού έτους 2019 έφθασε στο τέλος της.
Κύριε Πρόεδρε, ζητώ τον λόγο επί προσωπικού.
Κηρύσσεται περαιωμένη η συζήτηση επί του κρατικού προϋπολογισμού οικονομικού έτους 2019 και θα προχωρήσουμε στην ψηφοφορία.
Θέλω τον λόγο επί προσωπικού!
Καθίστε κάτω! Δεν έχετε τον λόγο!
Αυτή είναι η δημοκρατία σας!
Η ψήφιση του προϋπολογισμού για τα έσοδα του προϋπολογισμού και τις δαπάνες της Προεδρίας της Δημοκρατίας και κάθε Υπουργείου θα γίνει με ονομαστική ηλεκτρονική ψηφοφορία. Όπως είναι γνωστό, όλα τα Υπουργεία και η Προεδρία της Δημοκρατίας έχουν μόνο έξοδα, εκτός από το Υπουργείο Οικονομικών που έχει και έσοδα με τον προϋπολογισμό. Στον κρατικό προϋπολογισμό περιλαμβάνεται και ο προϋπολογισμός της Βουλής, ο οποίος δεν έχει τεθεί και πάλι υπόψη του Σώματος, δεδομένου ότι ο προϋπολογισμός της Βουλής, όπως εγκρίθηκε από την Ολομέλεια του Σώματος στη συνεδρίαση ΚΖ΄/15-11-2018, είναι, κατά τον Κανονισμό, υποχρεωτικά εκτελεστός και έχει καταχωρισθεί χωρίς καμμία μεταβολή στο γενικό προϋπολογισμό του Κράτους. Σας επισημαίνουμε ότι η ψηφοφορία περιλαμβάνει τα έσοδα του προϋπολογισμού, τα έξοδα της Προεδρίας της Δημοκρατίας και των δεκαεννέα Υπουργείων. Σύνολο είκοσι ένα. Κάθε φορά στην οθόνη εμφανίζονται έως τέσσερα Υπουργεία προς ψήφιση. Για να ψηφίσετε και τα υπόλοιπα θα πρέπει να «κυλίσετε» την οθόνη αφής. Υπάρχει η δυνατότητα υπερψήφισης ή καταψήφισης όλων των δαπανών των Υπουργείων, επιλέγοντας το «ΝΑΙ», το «ΟΧΙ» ή το «ΠΑΡΩΝ», που εμφανίζονται στην πρώτη γραμμή της οθόνης σας. Επίσης, μπορείτε να διορθώσετε την ψήφο σας, επιλέγοντας το ανάλογο Υπουργείο. Στο πάνω δεξιά μέρος της οθόνης εμφανίζεται κάθε φορά ο αριθμός των Υπουργείων που απομένουν για ψήφιση. Εκείνοι που αποδέχονται τα έσοδα του προϋπολογισμού, καθώς και τα έξοδα κάθε Υπουργείου και της Προεδρίας της Δημοκρατίας, ψηφίζουν «ΝΑΙ» και εκείνοι που δεν τα αποδέχονται ψηφίζουν «ΟΧΙ». Εκείνοι που ούτε ψηφίζουν «ΝΑΙ», ούτε ψηφίζουν «ΟΧΙ», ψηφίζουν «ΠΑΡΩΝ». Βεβαιωθείτε ότι έχετε ψηφίσει και στις είκοσι μία ξεχωριστές ψηφοφορίες. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ οι συνάδελφοι Βουλευτές να παραμείνουν στην Αίθουσα μέχρι να κλείσει το σύστημα της ηλεκτρονικής ψηφοφορίας. Κυρίες και κύριοι συνάδελφοι, θα ήθελα να σας ενημερώσω ότι θα επακολουθήσει και ξεχωριστή ψηφοφορία, με έγερση, επί του προϋπολογισμού Δημοσίων Επενδύσεων και προσαρτημένων προϋπολογισμών, καθώς και επί των προϋπολογισμών των Αποκεντρωμένων Διοικήσεων που αναφέρονται στο άρθρο 2 του νομοσχεδίου. Όσοι συνάδελφοι δεν έχετε την κάρτα σας, θα ψηφίσετε με ψηφοδέλτιο. Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, θα ήθελα να σας ενημερώσω ότι έχει έρθει στο Προεδρείο επιστολή συναδέλφου, σύμφωνα με το άρθρο 70Α του Κανονισμού της Βουλής, με την οποία γνωστοποιεί την ψήφο της επί του προϋπολογισμού. Η ψήφος αυτή θα καταχωριστεί και θα συνυπολογιστεί στην ηλεκτρονική καταμέτρηση, η οποία θα ακολουθήσει. Η επιστολή, η οποία απεστάλη στο Προεδρείο από τη συνάδελφο, σύμφωνα με το άρθρο 70Α του Κανονισμού της Βουλής θα καταχωριστεί στα Πρακτικά.
Κυρίες και κύριοι συνάδελφοι, σας ενημερώνω ότι έχει έλθει στο Προεδρείο επιστολή του συναδέλφου κ. Ιωάννη Κεφαλογιάννη, ο οποίος μας γνωρίζει ότι απουσιάζει από την ψηφοφορία και ότι αν ήταν παρών θα ψήφιζε σύμφωνα με την ψήφο της Κοινοβουλευτικής Ομάδας της Νέας Δημοκρατίας. Η επιστολή αυτή, η οποία εκφράζει πρόθεση ψήφου, θα καταχωριστεί στα Πρακτικά της σημερινής συνεδρίασης, αλλά δεν συνυπολογίζεται στην ηλεκτρονική καταμέτρηση των ψήφων.
Κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα ηλεκτρονικής ψηφοφορίας.
Στο μεταξύ όμως, κυρίες και κύριοι συνάδελφοι, για τη συντόμευση του χρόνου της συνεδρίασης, αν δεν έχετε αντίρρηση, θα παρακαλούσα να προχωρήσουμε στην ψηφοφορία με έγερση επί του προϋπολογισμού των Δημοσίων Επενδύσεων και των προσαρτημένων προϋπολογισμών, καθώς και επί των προϋπολογισμών των Αποκεντρωμένων Διοικήσεων. Ερωτάται το Σώμα: Δέχεται τον προϋπολογισμό Δημοσίων Επενδύσεων και προσαρτημένων προϋπολογισμών οικονομικού έτους 2019; Παρακαλώ, όσοι τον αποδέχονται να εγερθούν. [[Εγείρονται οι αποδεχόμενοι]] Προφανώς ηγέρθησαν υπέρ της αποδοχής οι περισσότεροι. Συνεπώς το Σώμα παρεδέχθη. [[ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ]] Ερωτάται το Σώμα: Δέχεται τον τακτικό προϋπολογισμό των Αποκεντρωμένων Διοικήσεων οικονομικού έτους 2019; [[Εγείρονται οι αποδεχόμενοι]] Προφανώς ηγέρθησαν υπέρ της αποδοχής οι περισσότεροι. Συνεπώς το Σώμα παρεδέχθη.
Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2019» έγινε δεκτό, σε μόνη συζήτηση, κατά τον Κανονισμό της Βουλής και έχει ως εξής:
Κυρίες και κύριοι συνάδελφοι, με την ψηφοφορία που διεξήχθη περαιώθηκε η συζήτηση επί του κρατικού προϋπολογισμού. Παρακαλώ να εξουσιοδοτήσετε το Προεδρείο για την υπ' ευθύνη του επικύρωση των Πρακτικών των συνεδριάσεων της 12ης, 13ης, 14ης, 17ης και 18ης Δεκεμβρίου 2018, στις οποίες περιλαμβάνεται η συζήτηση και η ψήφιση του προϋπολογισμού.
Συνεπώς παρεσχέθη η ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 22.48΄ λύεται η συνεδρίαση για αύριο, ημέρα Τετάρτη 19 Δεκεμβρίου 2017 και ώρα 12.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Επείγουσες ρυθμίσεις του Υπουργείου Περιβάλλοντος και Ενέργειας - Κύρωση της από 20.11.2018 Σύμβασης μεταξύ του Ελληνικού Δημοσίου και των εταιρειών ENERGEAN OIL AND GAS - ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ και ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ, με την οποία τροποποιείται η από 23.11.1999 Σύμβαση για την εκμετάλλευση Υδρογονανθράκων στη θαλάσσια περιοχή του Θρακικού Πελάγους μεταξύ του Ελληνικού Δημοσίου και της ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ που κυρώθηκε με το ν.2779/1999 (Α΄ 296) και άλλες διατάξεις», σύμφωνα με την ημερήσια διάταξη.